《情史》

作者：(明)冯梦龙

申明:本书由奇书网(Www.qinkan.net)自网络收集整理制作,仅供预览交流学习使用,版权归原作者和出版社所有,如果喜欢,请支持订阅购买正版.

说明

《情史》，全称《情史类略》，又名《情天宝鉴》。全书二十四卷共八百八十二条。如果把一条二目的二十则算上，则超过了九百条。主要是选自历代笔记、小说、史籍以及其它文学作品中的有关男女之情的事录，经过加工编纂而成。若干已散佚的作品和故事，赖之而得保存。部分内容则系编者辑录传闻。书中不少篇章，成为后来小说和戏曲的题材。

《情史》一书，一向认为是冯梦龙编述，即认为詹詹外史是冯梦龙的又一别号。此说，已约定俗成。但，詹詹外史究竟是不是冯梦龙之又一别号?《情史》是否冯梦龙所编述？事尚可疑。故，此排印本仍依明版、清版原书题署：詹詹外史评辑。

《情史》一书，作为小说史的一份资料，是有重要参考价值的。书中故事，上起周室，下至明季，汇集了两千年封建社会中形形色色的男女之情，其中有封建统治者的荒淫无耻生活，有封建道德束缚下牺牲者的悲惨遭遇；有很大一部分是写正式婚姻之外的非正常的男女关系，它是封建婚姻制度下男女之情畸形发展的实录；也有不少一部分是写青年男女的忠贞爱情；还有一些写的是神鬼妖物与人的关系，看去虽不免荒诞不经，但大都符合不同时代的世情。总之，可以从中看出整个封建社会不同年代男女之间的各种情态，了解一部分封建社会的现实。当然其中也包含有不少消极因素，如有些内容称场了封建伦理道德，有些内容不免稍涉淫秽，其神鬼妖物内容虽然反映的是世态世情，但也难免产生消极的影响，而有些内容过简，缺乏故事情节的篇目，则使人产生滥芋充数之感。本书的出版，目的是为小说研究者提供参考资料，所以依明刊本全部收入，不作删节，以便研究者一窥全豹。

序

六经皆以情教也。《易》尊夫妇，《诗》有《关雎》，《书》序嫔虞之文，《礼》谨聘、奔之别，《春秋》于姬、姜之际详然言之。岂以情始于男女，凡民之所必开者，圣人亦因而导之，俾勿作于凉，于是流注于君臣、父子、兄弟、朋友之间而汪然有余乎!异端之学，欲人鳏旷以求清净，其究不至无君父不止。情之功效亦可知已。是编也，始乎“贞”，令人慕义；继平“缘”，令人知命；“私”“爱”以畅其悦；“仇”“憾”以伸其气；“豪”“侠”以大其胸；“灵”“感”以神其事；“痴”“幻”以开其悟；“秽”“累”以窒其淫；“通”“化”以达其类；“芽”非以诬圣贤，而“疑”亦不敢以诬鬼神。辟诸《诗》云兴、观、群、怨、多识。种种俱足，或亦有情者之朗鉴，而无情者之磁石乎!耳目不广，识见未超，姑就睹记凭臆成书，甚愧雅裁，仅当谐史。后有作者，吾为裨谌，因题曰《类略》，以俟博雅者择焉。

江南詹詹外史述

情史序

情史，余志也。余少负情痴，遇朋侪必倾赤相与，吉凶同患。闻人有奇穷奇枉，虽不相识，求为之地，或力所不及，则嗟叹累日，中夜展转不寐。见一有情人，辄欲下拜。或无情者，志言相忤，必委曲以情导之，万万不从乃已。尝戏言，我死后不能忘情世人，必当作佛度世，其佛号当云“多情欢喜如来”。有人称赞名号，信心奉持，即有无数喜神前后拥护，虽遇仇敌冤家，悉变欢喜，无有嗔恶妒嫉种种恶念。又尝欲择取古今情事之美者，各著小传，使人知情之可久，于是乎无情化有，私情化公，庶乡国天下，蔼然以情相与，于浇俗冀有更焉。而落魄奔走，砚田尽芜，乃为詹詹外史氏所先，亦快事也。是编分类著断，恢诡非常，虽事专男女，未尽雅驯，而曲终之奏，要归于正。善读者可以广情，不善读者亦不至于导欲。余因为序而作情偈以付之。偈曰：

“天地若无情，不生一切物。一切物无情，不能环相生。生生而不灭，由情不灭故。四大皆幻设，性情不虚假。有情疏者亲，无情亲者疏，无情与有情，相去不可量。我欲立情教，教诲诸众生：子有情于父，臣有情于君，推之种种相，俱作如是观。万物如散钱，一情为线索，散钱就索穿，天涯成眷属。若有赋害等，则自伤其情。如睹春花发，齐生欢喜意。盗贼必不作，奸宄必不起。佛亦何慈悲，圣亦何仁义。倒却情种子，天地亦混沌。无奈我情多，无奈人情少。愿得有情人，一齐来演法。”

吴人龙子犹序

卷一 情贞类

○范希周

建炎庚戌岁，建州贼范汝为因饥荒，啸聚至十余万。次年春，有关西人吕忠翊，受福州税官。方之任，道过建州，有女十七八岁，为贼徒所掠。汝为有族子名希周，本士人，年二十五六，犹未娶。吕监女为希周所得。希周知为宦家女，又有色，性复柔和，遂卜曰，合族告祖备礼，册为正室。是冬，朝廷命韩郡王统大军讨捕。吕氏谓希周曰：“妾闻贞女不事二夫，君既告祖成婚，则君家之妇也。孤城危逼，其势必破。君乃贼之亲党，其能免乎!妾不忍见君之死。”引刀将自刎，希周急止之曰：“我陷贼中，原非本心，无以自明，死有余责。汝衣冠儿女，掳劫在此，大为不幸。大将军将士皆北人，汝既属同方，或言语相合，骨肉宛转相遇，又是再生。”吕氏曰：“果然，妾亦终身无再嫁理。但恐为军将所掳，誓不再辱，惟一死耳!”希周曰：“吾万一漏网，亦终身不娶，以答汝今日之心。”先是，吕监与韩郡王有旧。韩过福州，辟吕监为提辖官，同到建州。十余日城破，希周不知所之。吕氏见兵势甚盛，急就荒屋白缢。吕监巡警之次，适见之，使人解下，乃其女也。良久方甦，具言所以。父子相见，且悲且喜。事定，吕监随韩帅归临安，将改嫁女。女不欲，父骂曰：“汝恋贼耶？”吕氏曰：“彼虽名贼，实君子也。但为宗人所逼，不得已而从之。在贼中，常与人作方便，若有天理，其人必不死。儿今且奉道在家，亦足娱事二亲，何必嫁也。”

绍兴壬戌岁，吕监为封州将领。一日，广州使臣贺承信，以公牒到将领司，吕监延于厅上。既去，吕氏谓吕监曰：“适来者何人?”吕监曰：“广州使臣。”吕氏曰：“言语走趋，宛类建州范氏子。”监笑曰：“勿妄言，彼自姓贺，与汝范家子毫无相惹。”吕氏嘿然而止。

后半载，贺承信以职事复至吕监厅事，吕监时或延以酒食。吕氏屡窥之，知实希周也。乃婉诉其父，因饮酒款熟间，问乡贯出身。贺羞愧曰：“某建州人，实姓范，宗人范汝为者叛逆，某陷在贼中。既大军来讨，城陷，举黄旗招安。某恐以贼之宗族，一并诛夷，遂改姓贺，出就招安。后拨在岳承宣军下。收杨么时，某以南人便水，常在前锋，每战某尤尽力，主将知之，贼平后，遂特与某解繇。初任和州指使，第二任授合州监，以缺远，逐只受此广州指使。”吕监又问曰：“令孺人何姓，初娶再娶乎？”范泣曰：“在贼中时，掳得一官员女为妻。是冬城破，夫妻各分散走逃，且约苟全性命，彼此勿娶嫁。某后来又在信州寻得老母。现今不曾娶，只有母子二人爨妾一人而已。”语讫，悲泣失声。吕监感其恩义，亦为泣下。引入中堂见其女，留住数日，事毕，令随希周归广州。

后一年，吕监解满，迂道之广州。待希周任满，同赴临安。吕得淮上州钤，范得淮上监税官。

范子作贼，吕氏从贼，皆非正也。贪生畏逼，违心苟就，其实俱有不得已者焉。既而鳏旷相守，天亦怜其贞而终成就之，奇哉!

○盛道

赵援姜，资中盛道妻。建安五年，道坐罪，夫妻闭狱。子翔，方五岁。姜谓道曰：“官有常刑，君不得免矣!妾在，何益君门户。君可同翔亡命，妾代君死，可得继君宗庙。”道依违数日，姜苦劝之，遂解脱，给衣粮使去。姜代为应对，度道走远，乃告。吏杀之。后遇赦，父子得还。道虽仕宦，终不再娶。

羊角死生之义，不谓见于闺阃。

○祝琼

德兴祝琼妻程氏，生二子，曰萃，曰英，母子悉被姚寇虏去。琼不爱重赀，遣人赎之。寇不满意，第许赎其长儿萃，而犹执程氏与幼儿。程氏泣谓赎者曰：“吾终不辱吾夫”。至盘田坐麦畦中，指寇大骂。寇怒而毙之。越三日，有族人过其地，见小儿走入麦畦中，就而视之，见程氏尸在。死且三日，又值大暑，面色如生。而儿三日无乳不死。族人归报琼，琼疾趋收其尸，抱其子归。琼亦终身不再娶。

○天台郭氏

郭氏天台人，嫁为某卒妻，殊有姿色。千夫长李某心慕焉。会卒远戍，李日至卒家，百计调之，郭氏毅然不可犯。夫归，具以白之。一日，李过卒家，卒忆前事，怒形于色，亟持刃出，而李已脱走，诉于县。案议持刃杀本部官，罪当死。置之狱中，郭氏躬往餽食。闭户业绩纺，以资衣食。久之，有叶押狱者，尤有意于郭氏。乃顾视其卒，日饮食之，情若手足。卒感激入骨髓。忽传有五府官来，盖斩决罪囚者。叶报卒知，卒谓郭氏曰：“我死有日，此叶押狱未有妻，汝可嫁之。”郭氏日：“汝以我色致死，我又能再适以求生乎!”既归，持二幼儿痛泣而言曰：“汝父行且死，汝母死亦在旦夕，我儿无所倚，终必死于饥寒，今将卖汝以活性命。汝归他人家，非若父母膝前，仍自娇痴为也。”其子女颇聪慧，解母语意，抱母而号，引裾不肯释手。遂携二儿出，召人与之。行路亦为之堕泪。富室有怜之者，纳其子女，赠钱三十缗。郭氏以二之一具酒馔，携至狱门，愿与夫一再见，叶听入。哽咽不能语，既而曰：“君扰叶押狱多矣，可用此少答之。又有钱若干，可收取自给。我去一富家执作，恐旬日不及见君也。”饮泣而别。走至仙人渡溪水中，危坐而死。是水极险恶，竟不为冲击倒仆。人有见者，报之县。往验得实，皆惊异失色，为具棺敛葬之，表其墓曰“贞烈”。宣抚使廉得其事，原卒之情，释之。富家遂还其子女，卒亦终身誓不再娶。

始以色采动人，累夫于死。卒能以节动人，脱夫子死。世之娶妇，每求美而不求贤，其自为亦拙矣。

长安大昌里人，有仇家欲报之而无道。劫其妻父，使要其女。父呼其女而告之。女计念：不听，则杀父，不孝；听之，则杀夫，不义。欲以身当之，应曰：“诺，夜在楼上，新沐头，东首卧，则是矣。妾请开户俟。”仇家至，断头持去，视之，乃其妻头也。仇家痛焉，遂释，不杀其夫。此女不忍其夫，宁自忍也。郑雍姬之见偏矣哉。

○罗敷

邯郸秦氏女，名罗敷，嫁邑人王仁。仁为赵王家令。敷出采桑于陌上，赵王登台见而悦之，因置酒欲夺焉。敷善弹筝，作《陌上桑》之歌以自明，赵王乃止。其一解云：

“日出东南隅，照我秦氏楼。秦氏有好女，自名为罗敷。罗敷喜蚕桑，采桑城南隅。青丝为笼系，桂枝为笼钩。头上倭堕髻，耳中明月珠。缃绮为下裙，紫绮为上襦。行者见罗敷，下担捋髭须。少年见罗敷，脱帽着帩头。耕者忘其犁，锄者忘其锄，来归相怨怒，但坐观罗敷。”

其二解云：

“使君从南来，五马立踟蹰。使君遣吏往，问是谁家姝。‘素氏有好女，自名为罗敷。’‘罗敷年几何?’‘二十尚不足，十五颇有余。’使君谢罗敷：‘宁可共载不?’罗敷前致辞：‘使君一何愚？使君自有妇，罗敷自有夫。’”

其三解云：

“东方千余骑，夫婿居上头。何用识夫婿，白马从骊驹。青丝系马尾，黄金络马头。腰中鹿卢剑，可值千万余。十五府小吏，二十朝大夫，三十侍中郎，四十专城居。为人洁白晳，鬑鬑颇有须。盈盈公府步，冉冉府中趋。坐中数干人，皆言夫婿殊。”

一解，极慕己容色之美。末解，画出一个风流佳婿。夫妇相爱之情，隐然言外。赵王闻之，亦不觉惭矣。

○李妙惠

李妙惠，扬州女，嫁与同里举人卢某为妻。卢以下第发愤，与其友下帷西山寺中，禁绝人事，久无家音。

成化二十年，有与同名者死京城，乡人误传卢死，父母信之。居无何，岁大饥，维扬以北，家不自给。父母怜李寡贫，欲夺其志，强之不可。临川盐商谢能博子启，闻其美且贤也，致币请婚。李自缢者再，公姑患之。时李之父在外郡，训乡学。李母偕邻妪劝谕殷勤，防闲愈密。李日夜哀泣，闻者为之堕泪。既知势不可解，乃勉从焉。缄书与父诀，词甚惨。及归谢家，抗志益笃。谢之继母，亦杨州人，与李有瓜葛。李即跪请，愿延斯须之命，终身为主母执役。因坚侍母旁不去。谢故饶婢妾，未及凌犯。居数日，李复恳请为尼，母姑唯唯。度还乡无复之耳，于时(是)启船先发，而母及李继之。至京口，舟泊金山寺下，母偕之上寺酬醮。有笔墨在方丈，李取题壁间云：

一自当年拆凤凰，至今消息两茫茫。盖棺不作横金妇，入地还从折桂郎。彭泽晓烟梦归宿，潇湘夜雨断愁肠。新诗写向金山寺，高挂云帆过豫章。

款其后曰：“扬州卢某妻李氏题。”卢后会试登甲榜，捷音至扬州，父母乃知子存，然无及矣。

弘治元年，纂修宪庙实录，差进士姑苏杜子开来江右采事，未报，复使卢促之。过家，知妻已嫁，　恐伤父母，不敢言，然亦未忍别议，遂行。道出镇江，登金山，见寺壁题，不觉气噎。问之寺僧，曰：“先有姑媳过此，留题去矣。”卢录其诗以去。至江右，密筹之徐方伯。方伯曰：“咸艘逾千，孰从觇察？纵得之，声亦不雅。盍以计取乎!”乃选台隶最黠者一人，谕以其故，令熟诵前诗，驾小艇，沿盐船上下歌而过之。越三日，忽闻船中女声启窗唤曰：“此诗从何得来?”隶前致卢命。李大惊曰：“扬州卢举人，其死已久，尔欺我也。”隶备述如所谕语。叩父母及妻名，一一不爽。李遂掩泣曰：“其我夫矣。始吾闻歌已疑之，恨未有间。今日商偶往娼院，母亦过邻舟，故得问汝。汝归可善为我辞。”因密致之约，挥手曰：“去，去!”隶归报，其夜，依期舟来，遂接李至公馆，夫妻欢会如初。商赀具付母主其出入，母转以委李。及商归，检视，历历分明，封志完固，叹曰：“关羽昔逃归汉，曹公时不追，而曰‘彼各为其主’，此亦为其夫耳。贞妇也，可置之。”弘治二年也。

卢下帷发愤，不必绝家音。其父母且从容问耗，亦不必汲汲嫁妇。天下多美妇人，商人子亦不必强纳士人之妻。全赖李氏矢心不贰，遂成一片佳话。

○卢夫人

卢夫人，房玄龄妻也。玄龄微时，病且死，曰：“吾病革，君年少，不可寡居，善事后人。”卢泣，入帷中，剔一目示玄龄，明无他念。玄龄愈，礼之终身。

按梁公夫人至妒。太宗将踢公美人，屡辞不受。帝令皇后召夫人，告以“媵妾之流，今有常制。且司空年暮，帝欲有所优诏”之意。夫人执意不回。帝乃令谓之曰：“若宁不妒而生，宁妒而死!”乃遣酌卮酒与之，曰：“若然，可饮此鸩。”然实非鸩也。夫人一举便尽，无所留难。帝曰：“我尚畏见，何况玄龄!”人谓房公为怕妇，抑孰知感剔目之情也。

○金三妻

昆山舟师杨姓者，雅与金姓者善。金姓者死，有子曰金三，年十七八，窭甚，将行乞。杨见而怜之，因招入舟收养之。既久，杨夫妇以其力勤也，爱之甚。杨无子，有一女，年亦相若，因以妻三。岁余产一女，逾睟盘，病死。三哭之甚哀，成疾，日渐尪羸阽危。杨夫妇始悔恨，骂詈不绝。一日江行，泊孤岛下，杨谓三：“舟中乏新，不得炊，可登岸拾枯枝为爨。”三力疾去，则弃三挂帆行矣。三得枯枝至泊所，失舟所在。知杨弃己也，恸哭欲赴江死。既又念，岛中或逢人，冀可救援。转入林，行至一所，见戈戟森森，列卫在焉，为之骇愕。徐侦之，无所闻。渐就问，寂无人，仅有八大箧，封识完好，竟不知为何。盖盗所劫财，暂置此地。三乃匿戈沟中，再临江滨，适有他舟经其地，三招之来，曰：“我有行李，待伴不至，可附我去。”舟人许诺。遂即携八大箧入舟。行抵仪真，问居停主人家，密启箧视，皆金珠也。即其地售值得如千(干)，服食起居非故矣。既收童仆，复将买妾。一日过河下，杨舟适在，三识之，杨不知也。三乃使人雇其舟，去往湖襄贾。辎重累累，舳舻充(牜刃)。

先是杨弃三时，女昼夜啼哭不欲生。父母强之更纳婿，女不从。至是三登舟，舟人莫敢仰视。女窃窥之，惊语母曰：“客状甚似吾婿。”母詈之曰：“见金夫不有躬耶？若三，不知死所矣。”女遂不敢言。三顾女，佯谓舟人曰：“何不向船尾取破毡笠戴之”。盖三窭时，初登杨舟有是言也。于是妻觉之，出相见，与抱哭，欢若平生。而杨夫妇罗拜请罪，悔过无已。三亦不与较。寻同归三家焉。未几，会剧寇刘六、刘七叛入吴。三出金帛募死士，从郡别驾胡公，直捣狼山之穴，缚其渠魁，讨平之，功授武骑尉，妻亦从封云。事载《耳潭》。

○申屠氏

申屠氏，宋时长乐人，美而艳，申屠虔之女也。既长，幕孟光之为人，名希光。十岁能属文，读书一过，辄能成诵。其兄渔钓海上，作诗送之曰：

“生计持竿二十年，茫茫此去水连天。往来酒洒临江庙，昼夜灯明过海船。雾里鸣螺分港钓，浪中抛缆枕霜眠。莫辞一棹风波险，平地风波更可怜。”

其父常奇此女，不妄许人。年二十，侯官有董昌，以秀才异等，为虔所识，逐以希光妻昌。希光临行，作留别诗曰：

“女伴门前望，风帆不可留。岸鸣蕉叶雨，江醉寥花秋。百岁身为累，孤云世共浮。泪随流水去，一夜到阃州。”

入门，绝不复吟，食贫作苦晏如也。居久之，当靖康二年，郡中大豪方六一者，虎而冠者也。闻希光美，心悦而好之，乃使人阴诬昌重罪，罪至族。六一复阳为居间， 得轻比，独昌报杀，妻子幸无死。因使侍者通殷勤，强委禽焉。希光具知其谋，谬许之。密寄其孤于昌之友人。乃求利匕首，怀之以往，谓六一曰：“妾自分身首异处矣，赖君高谊，生死而骨肉之，妾之余，君之身也，敢不奉承君命。但亡人未归浅土，心窃伤之，唯君哀怜，既克葬，乃成礼。”六一大喜，立使人以礼葬之。于是希光伪为色喜，装入室。六一既至，即以吃首刺之帐中，六一立死。因复杀其侍者二人。至夜中，诈谓六一卒病委笃，以次呼其家人。家人皆愕，卒起不意，先后奔入，希光皆杀之，尽灭其宗。因斩六一头，置囊中，驰至董昌葬所，以其头祭之。明旦，悉召山下人告之曰：“吾以此下报董君，吾死不愧魂魄矣。”遂以衣带自缢而死。

此妇是谢小娥一流人。方知劓鼻断腕，尚是自了汉勾当。彼甄皇后、巢刺王妃、朱氏辈，反面事仇，真禽兽不若矣。

○王世名妻

王生世名，武义人。父良，为其族兄俊殴死，巳成讼，而伤暴残父尸，复自罢仇。从族尊者之议，割亩以谢，则受之。而岁必封识其亩值藏之，人不知也。仇以好来，亦好接之，不废礼也。已而，阴铸剑，镂曰“报仇”，自佩之。其绘父像，亦绘持剑者在侧。人问之，曰：“古人出必佩剑也。”凡四五载，得游泮，兼抱子矣，始谓妇俞曰：“打此呱呱，王氏之先不馁。所以隐忍至此者，正有需也。今固死日。上有太夫人，下有婴儿，贵在汝。”遂仗剑出，斩仇头于蝴蝶山下。归拜母曰：“儿死父，不得侍母膝下矣。”尽出其所封识之值及剑，自造县请死。是日，邑小无不人人发竖者。尹陈君伤之，令且就闲室，以闻于诸大吏。诸大吏以属金华尹汪君决之。汪君廉得其状，益用惋悼，曰：“法必视其父尸。父伤重，则子罪缓。”盖欲生之也。生曰：“始惟不忍暴残父尸，故自死，不然仇死耳。岂有造罪弥天，而复失初志者？何愚也。今日宜自杀，造邑庭来受法耳。但母恩未断，暂归别母。”汪君纵之归，而身随之，犹欲伸法如前议。生友两邑诸生数百人，皆怂恿之曰：“必如议。”乃生已不食，触阶死矣。两尹皆为下泣，诸生哭声振天。当生之饮恨于嘻笑，而誓必死也，他人不知，俞独知之，曰：“君能为孝子，妾能为节妇。”生曰：“节何易言耶!”妇曰：“安见女而非男者?”生曰：“已属汝堂上怀中矣，何死为？”妇曰：“为君忍三岁，逾三岁，非君所能禁也。”逾三岁，妇果绝食死。始其家欲以生柩归窆，妇不可。至是以双柩出，合葬焉。直指马君以其事闻于朝，旌其门曰“孝烈”。

他人不知，俞独知之，俞必可与为密者。俞知之而不止之，是能明大义，不为情掩者也。夫忍五载而死孝，妇忍三岁而死节，慷慨之谊俱以从容成之。卓哉!

○惠士玄妻

惠士玄病革，其妻王氏曰：“吾闻病者，粪苦则愈。”乃尝其粪，颇甜，王氏色愈忧。士玄嘱王氏曰：“我病必不起，前妾所生子，汝善保护之，待此子稍长， 即从汝改嫁矣。”王氏泣曰：“君何出此言?”数日，士玄卒。比葬，王氏遂居墓侧，蓬首垢面，哀毁逾礼。常以妾子置左右，饮食寒暖，调护惟恐不至。岁余，妾子亦死，乃抚膺呼曰：“天乎，无复望矣!”遂自经于墓侧。

其生其死，必不忙错。或言贞妇不必死者，固也。顾死，岂不贞者所能办耶？昔有妇以贞节被旌，寿八十余，临殁召其子媳至前，属曰：“吾今日知兔矣。倘家门不幸，有少而寡者，必速嫁，毋守。节妇非容易事也。”因出左手示之，掌心有大疤，乃少时中夜心动，以手拍案自忍，误触烛钉，贯其掌。家人从未知之。然则趁情热时，结此一段好局，不亦善乎!

○从二姑

从二姑，为宣化里人从必达女，适赵璁。两家皆田舍儿，曾不闻醮(谯)诫语。乃其倡随和睦，殆出天性，乡邻贤之。越六年，璁病且死，目其妻而不能言。二姑泣曰：“将毋以妾为念乎？当与君同穴耳!”于是璁目始瞑。二姑抚尸哭之屡绝，其姑力慰不解，誓以死殉。姑因嘱一老婢密护之。二姑知姑意，为节哀。既葬璁舍东隅，朝夕持浆饭哭奠焉。闻者为之哽咽。未几，私告其婢曰：“幸善视吾姑。吾夫待我暝暝且旬日，今得以身与之试黄泉，蓐蝼蚁，死无恨矣。”语毕，逆不复食。寻以他事绐婢出，即闭门，解其绖，缢死室中。姑与婢破壁放之，无及矣。死之日，年才二十有四。其始哭之恸，曰：“妇死吾儿也!”因举其丧，与璁合葬。

同穴之盟，不食其言，女中之荀息乎!

○狄阿毛妻

高氏，嘉定狄阿毛妻也。配狄一月，患痈疽，高吮之，不愈，死。高抱尸恸哭，三日不纳水浆。家贫火葬，火炽，高便跃入火，姑救出之。高恨不得从夫地下，取夫骨啮吞之。父母惊异而谋疾嫁，恐迟之则死也。漏言于高，高归舍即断发，其夕竟雉经。

从二姑与高氏，皆田舍市井家儿耳。乃其捐生殉节，盖世胄读书知礼义者之所不能为也。嘉靖间，有司奏请故相靳文僖继夫人旌典，事下礼部，仪曹郎与靳有姻(女连)，力为之地。宗伯吴山曰：“凡义夫、节妇、孝子、顺孙诸旌典，为匹夫匹妇发潜德之光，以风世耳。若士大夫家，自应如此，彼生受殊封，奈何复与匹妇争宠灵也!”会赴直入西院，遇大学士徐阶，阶亦以为言。山正色曰：“相公亦虑阁老夫人再醮耶?”阶语塞而止。呜呼!使吴宗伯之说得伸，从二姑辈必不冥没于地下，而民风庶有兴乎!

○泖湖谢氏

泖湖谢氏，松江巨室也。国初被籍没，坐诛。妇有美色，给配象奴。妇绐奴曰：“待我祭亡夫，刀从尔。”奴信之。妇携酒饭，至武定桥哭奠，赋诗云：

“不忍将身配象奴，自携麦饭祭亡夫。今朝武定桥头死，一剑清风满帝都。”

遂拔剑自刎死。

○史五妻

史五妻徐氏，定远人，年二十八，元末，五为百夫长。至正十二年五月，暴兵至县，五巷战死之。明日，兵退。徐氏求其夫于积尸之中。血渍身衣，众莫能辨。徐氏因忆其夫尝佩一绣囊，于是细辨而得之，知其为夫尸也，口吮手足及绣囊上血，载之以归。令匠氏治棺甚大，众莫测其意。棺既成，遂沐浴缢死尸旁。乡人义之，与夫同棺而葬。

○王氏妇

至元十三年冬，元师渡江至天台。有千户掠得一王氏妇。夫家临海人，妇有美色。千户尽杀其舅姑与夫，欲强胁之，不可。明年春，遂驱以北行。至嵊县清风岭，妇仰天窃叹曰：“吾知所以死矣。”即啮拇指出血，题诗崖石上：

君王无道妾当灾，弃女抛男逐马来。

夫面不知何日见，妾身料得几时回?

两行清泪频偷滴，一片愁眉锁不开。

回首故山看渐远，存亡两字实哀哉!

写毕，遂投崖死。后杨廉夫感其事，题诗云：

介马驮驮百里程，清风岭上血书成。

祇应刘阮桃花水，不似巴陵汉水清。

后，廉夫无子。一夕，梦一妇人谓曰：“尔知所以无后乎？”曰：“不知。”妇人曰：“尔忆题王节妇诗乎？尔虽不能损节妇之名，而心则伤于刻薄。毁窃节义，其罪至重，故天绝尔后。”廉夫既寤，大悔，遂更作诗曰：

天随地老妾随兵，天地无情妾有情。

指血啮开霞峤赤，苔痕化作雪江清。

愿随湘瑟声中死，不逐胡笳拍里生。

三月子规啼断血，秋风无泪写哀铭。

后复梦妇人来谢。未几，果得一子。

杨之诗，意但刻薄耳，非显然毁谤也，而犹蒙幽责如此。况月娥星女，帝妃洛神，种种污蔑，当得何罪!

○徐君宝妻

宋末，岳州徐君宝秦某氏，被虏来杭，居韩蕲王府。自岳至杭数千里，虏数欲犯之，而终以计巧脱。盖某氏有令姿，主者弗忍杀之也。一日主者怒甚，将即强焉。度不可脱，乃谓曰：“俟我祭谢先夫，然后乃为君妇未晚也。君奚怒焉。”虏喜而许之。遂严妆焚香，祝毕，取笔题《满庭芳》一阙于壁上，赴池水死。其词云：

汉上繁华，江南人物，尚遗宣政风流。绿窗朱户，十里烂银钩。一旦刀兵齐举，旌旗拥，百万貔貅。长驱入，歌台舞檄，风卷落花愁。　清平三百载，典章文物，扫地俱休。幸此身未北，犹客南州。破鉴徐郎何在？空惆怅，相见无由。

从今后，梦魂千里，夜夜岳阳楼。

○邓廉妻

沧州弓高邓廉妻，李氏女，嫁未周年而廉卒。李年十八，守志设灵，凡每日三上食，日临哭，布衣蔬食六七年。忽夜梦一男子，容止甚都，欲求李氏，睡中不许。自后每夜梦见，李氏竟不受。以为精魅，出符咒禁，终莫能绝。李氏叹曰：“吾誓不移节，而为此所挠，盖吾客貌未衰故也。”乃援刀截发，麻衣不濯，蓬鬓不理，垢面灰身。其鬼又(乃)谢李氏曰：“夫人竹帛(柏舟)之操，不可夺也。”自是不复梦见。郡守旌其门闾，至今尚有节妇里。出《朝野佥载》。

○独腕尼

播州宣慰杨应龙叛，赣兵杨炯陈(阵)亡。讣至家，妻柳氏殓其衣帽，自缢者屡，皆为人觉，不死。豪家儿慕其姿色，争委禽焉。柳不可。姑利厚赀，潜许之。万历庚子六月，豪家来娶，姑逼使升舆。柳大诟曰：“奴子无知犯我，我岂为狗彘行!”豪怒，自入牵其手。柳佯曰：“姑徐徐，俟我更衣行耳。”乃跽向天曰：“吾实不幸，夫死，吾腕为人污矣。”即引利刃断去其腕，豪惊遁。自此祝发为比丘尼。

○海昌董氏

海昌董氏，二十嫁为朱俊妻。三载夫亡。生子鉴，甫周岁。董水浆不入口者三日。或劝曰：“子在而殉夫，沟渎之谅耳。”乃强起饮食，昼夜哭不绝声。闻者怜之。戴大宾(字寅仲，莆田人，年十四探花及第)吊以诗曰：

望夫归，夫妇定何时？儿啼夫不闻，妻哭夫不知。此身不惜化为石，汝儿无母当怨谁？芳草年年青，吁嗟夫兮归不归!

又云：

儿勿哭，儿哭伤母心。汝翁弃汝去，汝母爱汝不敢嗔。何日儿当言?何日儿当步？母养儿兮苦复苦，吁嗟儿兮莫作潘郎负阿母!

后鉴果能树立。当道为表其闾曰“慈节”云。

○章纶母

温州乐清章文宝，聘金氏，未成婚。纳妾包氏，有妊，而文宝得疾且死。金氏闻，请往视，父母不许。金氏坚欲往，文宝一见即逝。金氏为棺殓之，抚妾守丧。妾生子纶，亲教读书，通四书大义。复遣就外傅，竟第正统元年进士，官礼部主事。先欲疏请复储，恐贻母忧，未上。金氏闻之，谓曰：“吾平日教尔何为?汝能谏死职，我虽为官婢，无恨也。”纶遂上疏，忤旨，杖几死，禁锢诏狱。金氏怡然。纶天顺二年复官，终养金氏。尝自为诗见志，诗曰：

谁云妾无夫，妾犹及见夫方殂。谁云妾无子，侧室生儿与夫似。儿读书，妾辟(纟卢)，空房夜夜闻啼乌。儿能成名妾不嫁，良人瞑目黄泉下。

后纶官至礼侍。

一见之情，胜于百年。且不怨纳妾而能诲子，闺中大圣贤也。

○歌者妇

南中有大帅，世袭爵位。有歌妇色美，与其夫自北而至。帅闻而召之。每入，辄与其夫偕，更唱迭和，曲有余态。帅欲私之，妇拒不许。帅密遣人害其夫，而置妇于别室，多其珠翠，以悦其意。逾年，往诣之，妇亦欣然接待，情甚婉娈。及就榻，袖中忽出白刃，擒帅欲杀之。帅惊逸，妇逐之，遇二奴阖其扉，乃免。旋使人执之，已自断其颈矣。

此女中高渐离也。惭离为友，此为夫。祖龙之杀荆卿也，宜也。歌者之死，不更冤乎!颈且可断，岂珠翠所能媚哉!

金兀术爱一小卒之妻，杀卒而夺之，宠以专房。一日昼寝觉，忽见此妇持利刃欲向，惊起问之，曰：“欲为夫报仇耳!”术嘿然，麾使去。即日大享将士，召此妇出，谓曰：“杀汝则无罪，留汝则不可。任汝于诸将中自择所从。”妇指一人，术即赐之。此妇亦大有意思。惜乎不肯拼一死也。然则为歌者妇愈难矣。

○美人虞

项王籍，有美人名虞，常幸从；有骏名骓，常骑之。及军败垓下，诸侯兵围之数重，夜间四面皆楚歌，乃悲歌慷慨，自为诗，歌数阕。歌云：

力拔山兮气盖世，时不利兮骓不逝。骓不逝兮可奈何!虞兮虞兮奈若何!

虞姬和云：

汉兵已略地，四面楚歌声。大王意气尽，贱妾何聊生!

项王泣数行下，谓姬曰：“善事汉王!”姬曰：“妾闻忠巨不二君，贞妇不二夫。请先君死。”项王拔剑，背而授之，姬遂自刎。姬死处，生草能舞，人呼为“虞美人草”。

卓稼翁(名由，建阳人)题苏小楼辞云：

丈夫只手把吴钩，欲断万人头。因何铁石打成心性，却为花柔!君看项籍并刘季，一怒使人愁。只因撞着虞姬戚氏，豪气都休。

余谓以籍之喑哑吒咤，千人自废，而虞能婉顺得其欢心，虞真可怜人哉!籍之雄心，已先为虞死矣，虞特以死报之耳。死为舞草，为谁舞耶?杨用修谓其柔细可爱，名“娱美人”，讹为“虞”耳。龙子犹有诗云：

陈平逃去范增亡，独有虞兮伴剑铓。

喑哑有灵须讼帝，急时舞草变鸳鸯。

○随清娱

清娱，姓随氏，平原人，从太史令司马迁，侍姬也。年十七，归迁。迁凡游名山，必以清娱自随。后随至华阴之同州，而迁召入京师，留清娱于同。已而迁陷腐刑，发愤著书，未几病卒于京。清娱闻之，遂悲愤而死。州人葬之于某亭之下，忘其名，厥后，唐褚遂良刺同州，清娱乃感梦于遂良，具言始末，云：“上帝悯其年寿未尽，因命为此州之神，庙食一方。然图籍未载，世人莫有知者。以公为一代文人，求志其墓，光扬幽懿。”遂良欣然从之。

长卿氏曰：“随娱为龙门姬，甚艳。十七随龙门游名山，甚韵。独处同州，悲愤而死，甚冷。千百年而魂现于文士之手，甚香。清娱至今如生也。龙门于是乎不腐矣。”

○邺中妇人

窦建德常发邺中一墓，无他物，开棺见妇人，颜色如生，姿容绝丽，年可二十余，衣服形制，非近世者。候之，似有气息，乃收还军养之，三日而能言。云“我魏文帝宫人，随甄皇后在邺，死葬于此。命当更生，而我无家属可以申诉，遂至幽隔。不知今乃何时也。”说甄后见害，了了分明。建德甚宠爱之。其后建德为太宗所灭，帝将纳之，乃具以事白，且辞曰：“妾幽闭黄壤，已三百年，非窦公何以得见今日，死乃妾之分也。”遂饮恨而卒，帝甚伤之。出《神异录》。

自魏迄隋，几三百年。此妇之齿长矣，而妍丽如昨，岂盖棺乃却老方乎？他记载美娘事，鬼亦增年长成，又何说也？傥所谓失归者与？抑人妖与?独其守窦公之节，硁硁不渝，是可录耳。

○张宁妾

张宁，字靖之，号方洲，海宁人。正统间进士，以汀州知府引疾归田。有二妾，一寒香，姓高氏；一晚翠，姓李氏。年可十六七，皆端洁慧性。公老，益爱重之。及病将革，无子，诸姬悉听之嫁，二氏独不忍去，因泣请曰：“妾二人有死不贰。幸及公未瞑，愿赐一阁同处，且封钥之，第留一窦，以进汤粥，誓以死殉公也。”遂引刀各截其发，以示靡他。公不得已，勉从之。乃寂居小阁，绝不与外通声问。及公卒，设席阁中，旦夕哭临，服三年丧。不窥户者五十余年。嗣子曰嘉秀，字文英，举嘉靖己丑进士。其锦旋日，二氏语之曰：“妾等犬马之齿，已逾七旬，他日相从先公于地下，庶可无汗颜也。”文英感谢，即日令启钥而出之，则皤然双老媪矣。亲戚莫不怜且敬焉。遂为奏闻，旌之曰“双节”。

二姬之所难者有三：少艾，一也；为妾，二也；无子，三也。况听嫁业有治命，前无所迫，后无所冀，独以生前爱重一念，之死靡他。武之牧羝海上十八年，皓之留金十九年，遂为旷古忠臣未有之事。而二姬禁足小阁，且五十余年，其去槁木死灰几何哉!情之极至，乃入无情。天纵其龄，人高其义，寒而愈香，晚而愈翠，真无愧焉。狐绥之歌辱其夫，艾豭之歌辱其子，明河之歌辱其年，以视二姬可愧死矣。

○绿珠

绿珠者，姓梁，白州博白县人也。州则南昌郡，古越地，秦象郡，汉合浦县也。唐武德韧，削平肖铣，于此置南州，寻改为白州，取白江为名。州境有博白山、博白石、盘龙洞、房山、双角山、大荒山。山上有池，池中有婢妾鱼。绿珠生双角山下，美而艳。越俗以珠为上宝，生女为珠娘，生男为珠儿。绿珠之字，由此而称。晋石崇为交趾采访使，以真珠三斛致之。崇有别庐在河南金谷磵，磵中有金水，自太白源来。崇即谷制园馆绿珠。绿珠能吹笛，又善舞《明君》，崇自制《明君歌》以教之，又制《懊恼曲》赠焉。赵王伦乱常，贼类孙秀使人求绿珠。崇方登凉观，临清水，妇女侍侧。使者以告，崇出侍婢数百人以示之，皆蕴兰麝而披罗縠，曰：“任所择。”使者曰：“君侯服御，丽矣。然受命指索绿珠，不知孰是？”崇毅然作色曰：“吾所爱，不可得也。”使者曰：“君侯博古通今，察远见迩，愿加三思。”崇曰：“不然。”使者出而复返。崇竟不许。秀怒，乃谮伦族之。收兵忽至。崇谓绿珠曰：“我今为尔获罪。”绿珠泣曰：“愿效死于君前。”崇因止之，遽堕楼而死。崇弃东市。时人名其楼曰绿珠楼。楼在步广里，近狄泉，在王城之东。绿珠有弟子宋袆，有国色，善吹笛。后入宋明帝宫中。

本传云：“白州有一派水，自双角山出，合容州江，呼为绿珠江。亦犹归州有昭君村、昭君滩，吴有西施谷、脂粉塘，盖取美人出处为名。又有绿珠井，在双角山下。”耆老传云：“汲此井者，诞女必多美丽。里间有识者，以美色无益于时，因以巨石镇之。迩后虽有产女端妍者，而七窍四肢多不完具。”岂非山水之使然。昭君村生女皆炙破其面，故白居易诗云：

不取往者戒，恐贻来者冤。至今村女面，烧灼成痕瘢。

又与(以)不完具者同(而惜)焉。

噫!石崇之破，虽自绿珠始，亦其来有渐矣。常刺荆州，劫夺远使，沈杀客商，以致巨富。又遗王恺鸩鸟，共为鸩毒之事。有此阴谋。又以每邀燕集，令美人行酒，客饮不尽者，使黄门斩美人。王丞相导与大将军敦，尝共访崇。丞相素不能饮，辄自勉强，至于沉醉。至大将军，故不饮，以观其气色。已斩三人，丞相劝敦使尽。敦曰：“彼自杀人，与我何与!”君子曰：“祸福无门，惟人所召。”崇心不义，过杀人，焉得无报也!非绿珠无以速石崇之诛，非石崇无以显绿珠之名。

绿珠之堕楼，侍儿之有贞节者也。比之于古，则有田六出。六出者，王进贤侍儿也。进贤，晋愍太子妃，洛阳陷，石勒掠进贤，获焉，欲妻之。进贤骂曰：“我皇太子妇，司徒公女。胡羌小子，敢干我乎!”言毕投河中。六出曰：“大既有之，小亦宜然。”复投河中。其后诗人题歌舞妓者，皆以绿珠为名。庚肩吾曰：

兰堂上客至，绮席清弦抚。自作《明君辞》，还教绿珠舞。

李云操云：

绛树摇欢扇，金谷舞筵开。罗袖拂归客，留欢醉玉杯。

江总云：

绿珠衔泪舞，孙秀强相邀。

绿珠之殁已数百年矣，诗人尚咏之不已，其故何哉?盖一姬侍，不知书而能感主恩，愤不顾身，其忠烈凛凛，诚足使后人仰慕歌咏也。至有享厚禄，盗高位，忘仁义之行，怀反复之情，朝三暮四，唯利是图，节操反不若一妇人，岂不愧哉!季伦死后十日，赵王伦败，左卫将军赵炅(泉)斩孙秀于中书。军士赵骏剖秀心食之。伦囚金墉城，赐金屑酒。伦惭，以巾覆面曰：“孙秀误我也。”饮金屑而卒。皆夷家族。南阳生曰：“此乃假天之报怨，不然，何枭夷之立见乎!”

○戚大将军妾

大将军戚公继光，其夫人威猛，晓畅军机，常分麾佐公成功。止生长嗣一人，亦善战，置在前队。军法：反顾者，斩。偶与敌战败，反顾，公即斩之。于是将士胆落，殊死战，复大胜。夫人以是不无少恚，而妒亦天性。公每入幕，目无旁瞩。或教以置妾别业者，果匿数姬，生三子。夫人每握刀突至其地，绝无影响。盖于曲房通别室，其扉墙砖，巧于合缝，见墙不见扉，惟公独入之耳。久之，以一子托言某孝廉子，丐为继嗣，即令孝廉处以西席。夫人大安之。一日念无子，涕出。有小妮子发前事，夫人大怒，纳兵往攻之，而一卒不令出，恐有泄者。孝廉急属一卒逾重墙报公。公召诸将问计，或曰：“愿以死迎敌。”或曰：“早避之便。”公曰：“皆非也。”乃自袒跣，跪迎夫人。诸姬披发席藁，各抱其子请死，而请以子尝刃。夫人令抱儿起，皆送还家，日；　“首祸是老奴。”令杖之。公即伏受，杖数十，门外将卒喊声大举，乃已。箠挞诸姬最毒，罢归。由是公不得轻出。既与姬绝，令尽箧其所有，各从所适。诸姬计曰：“弃妾非主人意，何忍违之。”乃轻装适他郡，披剃为尼，匿女僧家，梵诵至十余年。夫人殁，始归，各拥其子。然诸姬子，夫人皆子之，亡恙。

大将军为妾受杖，妾之箠挞为不痛矣。能夫其夫，竟克子其子，节义亦何负于人哉。

○张小三

杨玉山，松之商人也。**小妓，其丹帕积至数十，以为帐，号百喜帐。南京有女妓曰张小三者，稚齿雅容，不肯就门户，曰：“能妻我者，当与之谐。”杨以税事入京，闻而恳求之，捐数十金，乃成婚。逾月，欲随之还家，曰：“奴固誓之矣。今不归君为妾，复何归乎!”杨妻妒，不敢许，约以半载为期。及去，妓守志不渝，父母无如之何。数寄声杨所，杨感其诚，岁四五至，至必留旬日，所赠遗以千万计，往来如家焉。久之，赀日剸削，既二十年，田产为一空。男女未婚，薪水且不结，而日受妻子怨言，怏怏悔叹，两目皆为失明。妓怪其久不来，使使谂焉，盲矣。乃扁舟下江，直造杨氏之庐，登堂拜主母，捧杨首大恸曰：“主君贫困，职我之由。妾当为君婚嫁，君幸无苦。”悉出向所赠珠玑器具，以为资妆，嫁其二女；又出仪物筵设之费，为二子纳室。留侍汤药者一年。杨郁郁心恚以死。妓又脱簪珥殡之，守其柩不去。妻亦哀悯其志，语之曰：“姊院中衣食自丰，何为困此与我同辛苦?”妓谢曰：“姊非碌碌市门女也。少有不污之誓，与主君交往廿载，名虽风尘，身固不异杨氏之少房也。且主君为我而死，何忍背之。愿从主母侧，执庖湢之劳，殁且不悔。”闻者莫不叹异。既免丧，其父母强之归，不从。讼诸礼曹，移牒逮之急。不得已，泣别其灵而去。后卒不面一男子，考终于旧院。

外史氏曰：世皆云，娼无定情，其情伪也，强也。今观张卿事，岂伪与强所能哉!幼而知贞，长而守志，老而不渝节，卒以清白从杨生地下。观其推财恤患，有古侠士之风。岂特风尘中难之，士君子或愧焉。昔房千里文杨娼，许尧佐传柳氏，以为奇节。然彼固失身于初者，岂莹然全归如斯人哉。

南京妓女刘引儿，为一商所眷。商死，刘为持服。岁时修斋设祭，哭泣尽哀。以女工自养，誓不交客。家人不能夺其志。商家后凋落，刘复推所有以周其妻子。有富翁闻其贤，欲娶焉。刘不从而止。又屠宝石者，京师大贾也。尝以罪发遣辽东卫充军，家破无可托者，以白金万两寄所昵妓家。后数年，赦回。以所寄还之，封识如故。此亦张小三之亚也。

○高娃

高娃者，京师娼也。自幼美姿容。昌平侯杨俊与之狎，犹处子也。昌平去备北边者数裁，娃闭门谢客。天顺中，俊与范都督广为石亨所构，以正统十四年大驾陷土木，俊等坐视不救为不忠，论死。二人赴市，英气不挫。杨尤挺颈，但云，“陷驾者谁？今何在？吾提军救驾，杀之固宜。”亲戚故吏，无一往者。俄有一妇人缟而来，则娃也。杨顾谓曰：“汝来何为?”娃曰：“来视公死。”因大呼曰：“忠良死矣。”观者骇然。杨止之曰：“已矣，无益于我，更累若耳。”娃曰：“我已办矣。公先往，妾随至。”杨既戮，娃恸哭，吮其颈血，以针绵纽接著于颈，顾杨氏家人曰：“好葬之。”即自取练缢于旁。

高娃一滴泪，羞杀许多亲戚故吏。

长卿氏曰：“昌平至今不死，高娃亦不死。一时亲戚故吏及贤士大夫，无一往者，今何在也。噫，想死矣!”

○杨娼

杨娼者，长安里中之殊色也。态度甚都，复以冶容自喜。王公祸钜竞邀致席上，虽不饮者，必为之引满尽欢。长安诸儿一造其室，殆至亡生破产而不悔。由是娼名冠诸籍中，大售于时矣。岭南帅甲，贵游子也。妻本戚里女，遇帅甚悍。先约：设有异志者，当取死白刃下。帅幼贵，喜淫，内苦其妻，莫之措意。乃阴出重赂，削去娼之籍，而挈之南海，馆之他舍。公余而同，夕隐而归。娼有慧性，事帅尤谨。平居以女职自守，非其理不妄发。复厚帅之左右，咸得其欢心，故帅益嬖之。间岁，帅得病，且不起。思一见娼，而惮其妻。帅素与监军使厚，密遣道意，使为方略。监军乃绐其妻曰：“将军病甚，思得善侍奉煎调者视之，瘳当速矣。某有善婢，久结事贵室，动得人意。请夫人听以婢安将军四体，如何？”妻曰：“中贵人，信人也。果然，于吾无苦耳。可促召婢来。”监军即令娼冒为婢以见帅。计未行而事泄。帅之妻乃拥健婢数十，列白梃，炽膏镬于庭而伺之矣。须其至，当投之沸鬲。帅闻而大恐，促命止之。娼且至，帅曰：“此我意，几累于渠。今幸吾之未死也。必使脱其虎喙。不然，且无及矣。”乃大遗其奇宝，令家僮榜轻舫，卫娼北归。自是帅之愤益振，不逾旬而物故。而娼之行适及洪矣。闻至，娼乃尽返帅之赂，设位而哭曰：“将军由妾而卒。将军且死，安用生为？妾岂孤将军者哉!”即撤奠而死之。

房千里曰：夫娼，以色事人者也，非其利则不合矣。而杨能报帅以死，义也；却帅之赂，廉也。虽为娼，差足多乎!

○韩香

韩香，南徐娼也，色艺冠一时。与大将叶氏子交，闭门谢客，将终身焉。叶父恚，授牒有司，集鳏军于射圃，中者妻之。一老卒中，香欣然同归，谓曰：“夫妇有礼，若买羊沽酒，召吾亲故以成礼。”宾至酒行，香出所赉金帛，高下献之。入更衣，久不出，自刎矣。

韩香何以死乎？死叶氏之子者，死其志也。志，匹夫不可夺，匹妇亦然。虽香韩在左，粉何在右，是耿耿者不昧，何况老卒。

○关盼盼

徐州张尚书建封，有爱姬关盼盼，善歌舞，雅多风态。尚书既殁，旧第中有小楼名燕子，盼盼念旧爱不嫁，居是楼十余年。有诗三首，其一云：

楼上残灯伴晓霜，独眠人起合欢床。

相思一夜情多少，地角天涯未是长。

其二：

适看鸿雁岳阳回，又睹玄禽逼社来。

瑶瑟玉箫无意绪，任从珠(蛛)网任从灰。

其三：

北邙松柏锁愁烟，燕子楼中思悄然。

自埋剑履歌尘绝，红袖香消二十年。

白乐天爱其诗，和之云：

满窗明月满帘霜，被冷香消拂卧床。

燕子楼中更漏永，秋宵祇为一人长。

“今春有客洛阳回，曾到尚书墓上来。

见说白杨堪作柱，争教红粉不成灰。

“细带罗衫色似烟，几回欲起即潸然。

自从不舞霓裳曲，叠在空箱二十年。

又赠绝句讽之：

黄金不惜买娥眉，拣得如花四五枝。

歌舞教成心力尽，一朝身去不相随。

盼盼得诗，反复读之，泣曰：“自我公薨背，妾非不能死，恐千载之下，以我公重色，有从死之妾，是玷我公请范也。”乃答白公诗曰：

自守空房敛恨眉，形同春后牡丹枝。

舍人不会人深意，讶道泉台不去随。

旬日不食而死。

东坡尝夜登燕子楼，梦盼盼。因作小词云：

天涯倦客，山中归路，望断故园心眼。燕子楼空，佳人何在?空锁楼中燕。

古今如梦，何曾觉梦，但有旧愁新怨。异时对南楼夜景，为徐(余)浩叹。

○李姝

李姝者，长安女娼也。家甚贫，年未笄，母以售于宗室四王宫，为同州节度之妾，才得钱十万。王宠嬖专房。渐长，益美，善歌舞，能祇事主意。一日忤旨，命车载之城里龙州刺史张侯别第。张顷于宴席见其人，心动，私愿得之，虽竭死无惮。说而获焉，以为笼中物，喜骇交抱。罄所蓄妓乐，张筵五六日不息。姝事之曲有礼节，大率如在王宫时。然每至调谑诱狎，辄庄色敛衽。饵以奇玩珍异，却而弗顾。张固狂淫者，必欲力同之。乘其理发檐下，直前拥致之。姝大呼，啜泣走，取其佩刀将自刭，婢媵夺救得止。由是浸不合张意。张耻且怒，被酒挺刃，突入室逼之。姝殊自若，谓之曰：“妇人以容德事人，职主中馈。姝不幸，幼出贱污，鬻身宫邸，委质妾御，不获托久要于良家，罪实滋大。幸蒙同州怜爱，许侍巾履。同州情严忌，虽亲子弟，犹不得见姝之面。偶因微谴，暂托于君侯，则所以相待，愈于爱子矣。不图君侯乃欲持利见蛊，而又凭酒仗剑，威胁以死。欺天罔人，暴媟女子，此诚烈谊丈夫所不忍闻。姝宁以颈血污侯刃，愿速斩姝头送同州，正死不憾。”遂膝行而前，拱手就刃，张羞愧流汗，掖之使起曰：“我安敢如是!而今而后，何施面目复见同州哉!”自是不复与戏言。姝竟缢死。他日，张昼寝，见姝披发而立曰：“为姝报同州，已辨于地下矣。”张大惧，悒闷不食，数日而卒。时主山为作传，见《笔奁录》。

其戏也，可拒；其谢也，可原。姝不多一死乎？死而为厉，又甚矣。此女大有性气，宜王爱之不终也。虽然姝挟其素宠，意王必不终绝我。至挺刃相逼，而转思昔日怜香借玉之态，何可复得!悔而且怨，惟有一死以报同州而已。张受人之托，乃欺以私乱之，死其分也，何必厉。

○沈真真

郑还古，元和初登第，寓东都，与柳尚将军同巷。郑调西都，柳设宴饯行，出家妓歌乐以送。内有一妓娇美，郑眷恋不已。柳谓曰：“此沈真真，本良家女，颇能文辞。请公一词，以定情好。候公拜命，即当送贺。”公欣然赋云：

冶艳出神仙，清声胜管弦。词轻白苧曲，歌遏碧云天。未拟生裴秀，何妨乞郑玄。不堪金谷水，横过坠楼前。

柳大喜，俾真真拜谢。郑至京，除国子博士。柳见除目，即送真真赴约。及嘉祥驿，闻还古物故而还。柳嗟叹，遂使别居。真真守节终身。

○齐锦云

金陵教坊妓齐锦云者，能诗，善鼓琴。尝对人雅谈，终日不倦。与庠士傅春眷爱，更不他接。春受事诬系狱，锦云脱珥簪为馈给，时或不继，售卧褥供之。后调戍远方，锦云欲随行，春恐中途反生祸端，力止之。锦云因赠一绝云：

一呷春醪万里情，断肠芳草断肠莺。愿将双泪啼为雨，明日留君不出城。

锦云既别，蓬首垢面，闭门不出，日读佛书，未几病殁。人咸义之。

○王四儿

济宁李东，以进土授知县，与妓女王四儿往来甚密。及迁御史令，王诈为阍者自随。事露，为铨曹所黜。王从之，不忍舍。久之，东郁郁得疾终，王日守其棺不去。及葬，自缢死。

张小三、高娃，虽妓，固处子也。特不幸而堕落于市门。然门如市，心如冰矣。杨娼以下，所谓露水司眷属也，乃情之所钟，死生以之。不从一而死，能从一而终，丑以晚盖，即品曰贞，何忝乎!豫让薄于范中行，而忠于智，裴矩佞于隋，而直于唐。娼乎娼乎，可少乎哉!

○朱葵

朱少姬，名葵，字心阳，其先姑苏人。母梦人以犀钗投其怀，感而孕，乃小字犀生。四岁，父客宛洛间不返，母又善病。值岁饥，展转乃徙之就李。就李富人王姓者，与其母故中表，稍周贷之。已而，富人又以赀入京，贫益甚。母利人金，实为俞家姬，故又名俞葵。时姬年十二，玉肤雪肌，风骨媚人。喜闭户焚香鼓琴，为哀凤之音，闻者莫不凄绝。久之，乃入武林。闽郑翰卿方侨居西湖，夏日偕友人陈伯孺坐长堤绿阴中，见小艇载红妆者，知为葵。招与语，悦之，葵亦慕郑名士，遂与俱归。陈伯孺赠葵诗云：

相逢刚道不魂销，抱得云和曲未调。

莲子有心张静婉，柳枝无力董妖娆。

春风绮阁流苏帐，夜月高台碧玉箫。

莫忆西陵松柏下，断肠只合在今宵。

居月余，葵缱绻不舍。郑乃出犀簪为赠。葵见之曰：“此吾母梦征也，或者其天乎。”郑乃出重赀聘之。葵既嫁，遂屏去艳饰，亲作劳工女红，与郑居吴山之麓。且半载，值月妓周丽卿者，以宅事被逮。周恐，匿不出。翰卿与杭守令皆雅交，乃以二绝为之从臾，卒得脱。诗云：

不扫娥眉暗自伤，谁怜多病老徐娘。

腰肢剩有梅花瘦，刺史看时也断肠。

妾家朱楼垂柳边，闲人湖上逗春烟。

使君打鸭浑闲事，一夜鸳鸯飞上天。

及翰卿携家入苕溪，俞之假父素无赖，窥郑逆旅，乃募恶少数十人邀诸途，夺姬归，闭之幽室中。葵断发矢曰：“吾宁有死，不受辱。”人卒不敢犯之。翰卿鸣之当道，檄下二令君杂治之。令曰：“曩君为他人居间，乃有打鸭惊鸳鸯语，不意遂成奇谶。”因捕治诸恶少，置之法，而断还归郑。遂断词云：“俞氏，良妇也。丽籍期年，愿得好逑而偕老。郑卿，才士也。硕赀三斛，将携淑女以于归。何期枭獍之无良，几致凤鸾之失偶。相如涤器临邛，令甚耻之；襄王行云巫峡，梦不虚也。凌霄琰气，幸逢合浦之珠；向日葵心，堪并章台之柳。鸳鸯谐波面之欢，行看比翼；鬼蜮潜水中之影，敢复含沙。任将一片云帆，携作八闽春色。苏长公原自风流，祇借数言为三尺；韩夫子岂长贫贱，用联双璧以百年。”后十年，葵生三子，皆韶秀。徐曲公寄之诗云：

秋叶何须倩作媒，画堂红拂肯怜才。

荥阳公子遗鞭过，湘浦佳人解珮来。

绣户星稠杯合卺，玉闺春早镜安台。

祇缘十斛明珠换，掌上于今有蚌胎。

蓼庵高太史曰：“朱少姬义不辱，卒归郑生。身名俱完，即烈丈夫奚让焉!令君翩翩，有‘斐哉其文’之辞也。”

情主人曰：“自来忠孝节烈之事，从道理上做者必勉强，从至情上出者必真切。夫妇其最近者也。无情之夫，必不能为义夫，无情之妇，必不能为节妇。世儒但知理为情之范，孰知情为理之维乎!男子顶天立地，所担者具咫尺之义，非其所急。吾是以详于妇节，而略于夫义也。妇人自《柏舟》而下，彤管充栋，不可胜书。书其万万之一，犹云举例云尔。古者聘为妻，奔为妾。夫奔者，以情奔也。奔为情，则贞为非情也。又况道旁桃柳，乃望以岁寒之骨乎!春秋之法，使夏变夷，不使突变夏。圭而抱妇之志焉，妇之可也。娟而行安之事焉，安之可也。彼以情许人，吾因以情许之。彼以真情殉人，吾不得复以杂情疑之。此君子乐与人为善之意。不然，舆台庶孽，将不得达忠孝之性乎哉!”

○鲁陶婴妻

鲁陶婴妻者，夫死，守志不二。作歌曰：

悲夫黄鹄之早寡，七年不双。宛颈独宿，不与众同。夜半悲鸣，想其故雄。天命早寡，独宿何伤!寡妇念此，泣下数行。呜呼悲哉!死者不可忘。飞鸟尚然，况

于其良。虽有贤雄，终不可重行。出《列女传》。

○虞氏

国朝海宁虞氏，董湄妻也，知书善吟咏。年十六归董，两月而湄卒，绝绝欲死。父母惜其年少，劝更他姓。女不应，作《井上吟》以见志云：

一片贞心古井泉，清寒彻骨自堪怜。

相看岁暮青青色，历尽冰霜戴一天。

以木刻夫像，晨昏奉事，全节而终。

○楚贞姬

楚贞姬，楚白公胜妻也。白公死，其妻纺绩不嫁。吴王闻其美且有行，使大夫持金百镒、白璧一双以聘，以辎軿三十乘迎之，将以为夫人。大夫致币，白妻辞曰：“白公生时，妾得幸充后宫，执箕帚，掌衣履，拂枕席，托为妃匹。白公不幸而死，妾愿守其坟墓，以终天年。今王赐金璧之聘，夫人之位，非愚妾之所闻也。且夫弃义从欲者，污也；见利忘死者，贪也。夫贪污之人，王何以为哉？妾闻之，忠臣不借人以力，贞女不假人以色。岂独事生若此哉，于死者亦然。妾既不理，不能从死，今又去而嫁，不亦太甚乎!”遂辞聘不行。吴王贤其节义，号曰贞姬。

白公有此姬，可不朽矣。

○张美人

后凉吕诒见弑，其所幸美人张氏，请为沙门。张氏年十四，姿色壮丽。吕隆见而悦之，欲污其行，遂亲逼焉。张氏敛衽曰：“钦乐至道，故投身沙门，恐一旦被辱，誓不改节。今见逼如此，岂非命也!”于是，升楼自投于地。二踵俱折，俄而遂卒。

钱简栖曰：“今人但知金谷，而罕知后凉，遂使美人不获与绿珠并传，香名寂寂，遗恨千古。夫岂贞姬烈女，亦有幸有不幸耶!”

○济南张义妇

义妇张氏，济南邹平人。年十八，归戍卒李午。午同从子零出戍七闽。未几，午死。张独事舅姑父母，生养死葬无遗礼。复痛夫死数千里外，枯骨未知所归，乃往卧冰上，呼天祝曰：“天乎，妾夫何罪!生既不见父母，死又不能归葬父母之旁。使无妾则巳，妾在，敢爱生乎!天若许妾取夫骨，虽寒甚，当得不死。”逾月竟不死。乡人异之，为闻于县。给过所遣之。至闽，零犹在。问夫葬地，则榛莽日塞，不可识。张哀恸几绝。夫忽降于童，与张语生前事，甚悲，且示骨在处。张如其言，发得之，持骨祝曰：“尔信妾夫耶!入口当融如冰雪，粘如胶。”已而，果然。官异之，为上于大府，请复其家，使零护归济南。

○皇甫规妻

安定皇甫规妻者，规更娶之妻也。善属文，能草书。规卒时，妻年犹盛，而容色甚美。董卓聘以軿辎乘马，奴婢钱帛充路。妻轻服诣卓门，跪自陈请，辞甚酸怆。卓使传权侍者，悉拔刀围之，而谓曰：“孤之威教，欲使海内风靡，何有不行于一妇人乎!”妻知不免，乃立骂卓曰：“君羌胡之种，毒害天下，犹未足耶!妾之先人，清德奕世；皇甫氏，文武上才，为汉忠臣。君亲非其趣使走吏乎?敢欲行非礼于尔君夫人耶!”卓乃引车庭中，以其头悬軏，鞭扑交下。妻谓持杖者曰：“何不重乎!速尽为惠。”遂死车下。后人图画其象，号为“礼宗”。

长卿曰：“妻之轻服诣门，跪自陈请也，其志岂望生还哉!寂寂寞寞，自经于沟渎之中，而莫之知，不若死鞭扑之下为炔也。至是而卓气亦夺矣。”

○黄帛

黄帛，僰道人，张贞妻也。贞受《易》于韩子方，去家二十里，舟覆死。贞弟求尸，经月不得。帛乃自往没处躬访，不得，遂自投水中。大小惊睨。积十四日，持夫手浮出。县长韩子长嘉之。召帛子幸之，为县股肱。人名浮尸处为“鸳鸯坊”。

○剑州民妇

建炎初年五月，叛卒杨勍寇南剑州道。出小常材，掠一民妇，欲与乱。妇毅然誓死不受污，遂遇害，弃尸道旁。贼退，人为收瘗之。尸所藉处，迹宛然不灭。每雨则干，晴则湿。往来者咸叹异焉。或削去之，随即复见。覆以他土，其迹愈明。

○吴金童妻

成化年间，海康民吴金童与其兄吴祈，挈家避寇。适新会民刘铭、梁狗卖谷还，附其舟。铭、狗窥金童妻庄氏色美，留止于傍舍，祈出远佣。铭屡犯庄氏，不从。铭、狗乃诱金童夜捕鱼，斫其脑，投之江。时江滨民关道安，闻金童号呼，欲救不果。铭归，复犯庄氏，拒益力。居数日，庄氏出汲，见金童尸浮于铭门。哭视之，创痕宛然，得铭谋死状。顾力不能报，乃偕幼女投水死。三尸随潮上下，旋绕铭门。其邻李逢春收葬之，铭夜发尸弃于海。吴祈自外归，得弟尸于海滨，诉之官。儒生李启及关道安等，争述庄氏节义。有司具闻，诏旌表庄氏节义，枭铭、狗殉众。刑部尚书陆瑜，奏李逢春收葬三尸，诚为义举。今被发掘，宜命有司即其处窆之，立石志其夫妇姓名，以垂永久。报可。

妇人自裁，乃夫死后第一干净事，况迫于强暴，计无复之者乎!若所夫尚在，又当委曲以求再合，非甚不得已，不必悻悻怀怒，争寻结局以明志也。崔简妻用刚，河池少妇用柔，皆以智数得免污辱。虽其才有过人者，然所遇非穷凶，是亦有天幸焉。若知必不免，吾又谅其必以死殉也。息妫不言以报蔡仇，论者犹非之。若楚之卓氏，不足道矣。

唐滕王极淫，诸官妻美者，无不淫遍；诈言妃唤，即行无礼。时典签崔简妻郑氏初到，王遣唤，欲不去，则惧王之威，去则被王之辱。郑日：“昔愍怀之妃，不受贼胡之逼。当今清泰，敢行此事耶!”遂入王中门外小阁。王在其中，郑入，欲逼之，郑大叫左右曰：“大王岂作如是，必家奴耳!”取只履击王头破，抓面流血。妃闻而出，郑氏乃得还。王惭，旬日不视事。简每日参候，不敢离门。后王坐，简向前谢，王惭，乃出。诸官之妻曾被王唤入者，莫不羞之。

梁祖攻围岐陇之年，引兵至于凤翔。秦帅李茂贞，遣戍校李继朗统众救之。至则大捷，生降七千余人。及旋军于河池县，掠获一少妇，甚有颜色。继朗悦之，寝处于兵幕之下。西迈十五余程，每欲逼之，即云：“我姑严夫妒，请以死代之。”戎帅怒，胁之以威，终莫能屈。帅笑而悯之，竟不能犯，使人送还其家。

蔡侯誉息夫人之美，楚子灭息，以息妫归。既生二子，犹未言。楚子问之，对曰：“吾一妇人，而事二夫，纵不能死，其可笑言。”楚为之兴兵破蔡。

楚人张生，居淮阴磨盘湾。家启酒肆，颇为赡足。绍兴辛巳冬，虏骑南下，淮人率奔京口。张素病足，不能行，泊驻扬州。已而，完颜亮至。张妻卓氏，为夷酋所掠，即与之昵。卓告曰：“我夫在城中，蓄银五锭，必落他手，不若同往取之。”酋喜，偕诣张处，逼夺之。张戟手恨骂。酋喜，以为悦己，凡掳获金帛，悉以委之，相托如真夫妇。俄而亮死，军还。卓痛饮酋酒，醉卧，投利刃断其喉，席卷财物，鞭马访张。张话前事，责数，欲行决绝。卓取所携付之曰：“当时不设此计，渠必不肯信我。今日之获，乃张本于昔也。”于是闻者交称焉。

○李真童

李真童者，张奔儿之女也。十余岁即名动江浙。色艺无比，举止温雅，语不伤气，绰有闺阁风致。达天山简校浙省，一见遂属意焉。周旋三岁，达秩满赴都，且约明年相会。李遂为女道士，杜门谢客，日以焚诵为事。至期，达授诸暨县同知，备礼取之。后达殁，复为道士。节行愈励云。见《青楼集》。

卷二 情缘类

○赵简子

赵简子南击楚，渡汉，津吏醉卧，怒，将杀之。其女娟持楫走前曰：“妾父闻君渡不测之渊，故祷江淮之神，不胜杯酌，遂至沉醉。妾愿以微躯易父之命。”简子遂释不诛。将渡，娟攘拳操楫而前。中流，发激棹之歌曰：

升彼河兮而观清，水扬波兮杳冥冥。祷求福兮醉不醒，诛将加兮妾心惊。罚既释兮凟乃清。妾持楫兮操其维，蛟龙助兮主将归，呼来櫂兮行勿疑。

简子大悦。比归，纳为夫人。

齐王纳无盐，孔明之婚黄头女，皆以才德见重，遂忘其丑。此持楫女，似别有动人处。

○卖(饣追)媪

唐马周，少孤贫。为博州助教，以嗜酒，忤刺史达奚。拂衣至京，停于卖(饣追)媪肆。数日，祈媪觅一馆地，媪乃引致于中郎将常何之家。代何草封事，称旨。太宗询知周所为，即日召见，拜监察御史。媪之初卖(饣追)也，李淳风、哀天罡常遇而异之，皆窃云：“此妇当大贵，何以在此？”及马公既贵，竟取为妻。数年内，马公拜相，媪为夫人。

此媪能引人，的非常品，又何必问相。然唐人最重门第，故婚嫁有老而未遂者。而马公时以逆旅相得，终身鱼水，富贵共之，岂非天耶!

○郑任

李弘农令之女，卢生聘之矣。及吉日，女巫谓夫人曰：“佳婿卢郎，信长髯者乎？”夫人曰：“然。”女巫曰：“是非夫人之子婿也。夫人之婿，形中而白，且无须也。”夫人惊曰：“吾女今夕得适人乎？”巫曰：“得。”夫人曰：“既得适人，又何云非卢郎也?”巫曰：“我亦不识也。”举家怒巫而逐之。及卢亲迎，见女，忽惊而奔，众宾追之不返。李弘农素负气，不胜其愤，且恃女容可人，尽邀客入，呼女出拜，指之曰：“此女岂惊人者耶？今不觌面，人且以为兽形也。”众皆愤叹。弘农日：“此女已奉见矣，如有能聘者，愿应今夕佳期。”郑任为卢之傧在焉，随起拜成礼。家众视其貌，即巫之所言也。后郑任逢卢，问其故，卢曰：“两眼赤，且大如盏。牙长数寸，出口两角。宁不惊而奔乎!”郑素与卢相善，仍出妻以示之，卢大惭而退。

相传京师有女，嫁日，临床便小遗，因退还。后再嫁亦然，遂为弃女。女生平无此疾。母怪而叩之，答云：“见女奴携朱红余桶至，诚不自觉其遗也。”后嫁一客官为晚妻，此官位至尚书，女封夫人。以恭贺事，随众命妇入宫。盘桓良久，偶腹胀。宫女引至便处，见朱红余捅，方悟其梦。

○周六女

盐城民周六，居射阳湖之阴，地名朦胧。左右前后，皆沮洳薮泽，无田可耕。且为人阘茸，不自振拔，唯芟刈芦苇，织席以生。一女年十七八，略不识针纫之事，但能助父编苇而已。北神堰渔者刘五，为其子娶之。不能缝裳，逐之归。父母俱亡，无以糊口，遂行丐于市。朱从龙寓居堰侧，时时呼入其家，供薪水之役，久而欲为择配。楚士吴公佐，本富家子，放肆落拓，弃父而出游，至寄迹僧寺为行者。后还乡里，亲族皆加厌疾。郡庠诸生，容之斋舍。因相与戏谋，使迎周女为妇。假衣襦，具酒炙，共僦茅舍一间，择日聘取，侪辈集举，姑以成一笑。意吴生知为丐者，必将弃之。已而，相得甚欢。偶铃辖葛玥之子，富于赀财，拉吴博赛。吴仅有千钱，连掷获胜，通宵赢几百缗。葛不能堪，明日复战，浃辰之间，所得又十倍。吴由是启质肆，称贷军卒，不数年，利入万计。其父呼还家，读书益勤，两预贡籍。周女开慧，解妇功，不学而能。肌理丰丽，顿然美好。初，里中有严老翁，吻士也　善讲解《孝经》，又能说相。见周于丐中，语人曰：“此女骨头里贵。”果如其言。

周女之慧，若有待而开。向使在刘渔家已如是，则饥寒毕世矣。

○张二姐

下邳朱邦礼，家于宿。雇买小婢曰张二姐。虽无恶疾，而形体枯悴，肌肤皴皵，绝可憎恶。姑使执庖爨舂汲之役，凡六七年。有游士刘逸民叩谒，喜其高谈雄辨，留以教诸子。在馆下历岁，未尝辄出户外。朱极贤重之。每会亲朋，必称赞其静操。乃命二姐为供给洗靧。盖以其寝陋，无所置嫌。久之，雇限巳满，告辞而去。朱亦不问所如往。俄而刘亦谢退。后十余岁，朱赴试省闱，因诣市肆。闻有人呼声，回顾之，原不识面。其人力邀至所居，具公服，再拜，叙至曩契，乃逸民也。既登科第，得京秩矣。方欢羡次，又一妇人著帔顶髻拜于庭，如初嫁见尊长之礼。朱侧身敛避。刘挽之坐，曰：“固主翁也，何辞焉!”细询其由，则二姐也。且言曰：“自违离之始，无人负书笈，偶值此妇，遂与之偕行。念念道涂勤谨，存于家间，而温良惠解，实共甘苦，故就以为妻。恩出高门，不敢忘也。”延朱置酒，罢，出五百千以赠之。时政和末也。

谚云：“热油拌苦菜，自家心里爱。”业已相得，即王谢姬姜，弗与易矣。

○张夫人

张相讳从思，其妻张氏，河东人，有容色，慧黠多技艺。十四五时，失身于军校，为小妻，洎军校以更番归洛下，携与偕，至上党，病痢，因舁之而进。至北小纪，病且甚，汤药不能下，形骸骨立，臭秽狼籍不可闻。军校遂弃之道周而去。行路为之伤嗟。道旁有土龛，众为舁至土窟中。数日痢渐可。衣服悉为暴客所窃取，但以败叶乱草蔽形而已。渐诣市求丐。有老妪谓曰：“观尔非求乞者也。我有住处不远。”即携以往。妪为沐体，日进粥饮。不数月，平复如故，颜色艳丽。忽有士子过小纪，赠妪绿绢五十匹，载之而去，偕往襄阳。会襄帅安从进叛，左右杀士子纳其妻。从进败，为乱兵所得，送至都监张相寨。张即从思也。张相共获妇女几十数人，独宠士子之妻，深厚之。数岁，张之正室病亡，遂以继室封为郡国夫人。一应家事，上下男女，皆属指挥，治家甚严肃，动有礼法。及张加使相，进封大国夫人，寿终于洛。

始否终泰，此女与荧阳生是的对。

○郑中丞

文宗朝，有内人郑中丞(中丞，当时宫人官也)善胡琴。内库有琵琶二面，号大忽雷、小忽雷。因为匙头脱损，送在崇仁坊南赵家料理。大约造乐器悉在此坊，其中有二赵家最妙。时权相旧吏梁厚本，有别墅在昭应县之西南，西临渭河。垂钓之际，忽见一物流过，长六七尺许，上以锦缠之。令家童接得就岸，乃秘器也。及发开视之，乃一女郎，妆色俨然，以罗巾系其颈。遂解其颈巾，视之，口鼻之间尚有余息。即移至室中，将养经旬，方能言语。云：“我内弟子郑中丞也。昨因忤旨，令内人缢死，投于河中耳。”及如故，垂泣感谢。厚本无妻，即纳为室。自然善琵琶。其琵琶在南赵家修理，恰值训注事，人莫有知者。厚本因赂其乐器匠，购得之。至夜分，敢轻弹。后值良辰，饮于花下，酒酣，不觉朗弹几曲。是时，有黄门放鹞子过门，私于墙外听之，曰：“此是郑中丞琵琶也。”窃窥识之。翌日，达上听。文宗始常追悔，至是惊喜。遣中官宣召，问其故，乃舍厚本罪，任从匹偶，仍加赐赉焉。

郑中丞既以绝技取宠，一忤旨，遂不获怜。文宗亦太忍矣。不夺其偶，使得自遂，庶几善补过者乎!

○刘奇

宣德间，西河务刘翁夫妇，业沽酒，家亦小康。年俱六十余，无子。值雪天，有童子少俊，随父投宿。及明，父病寒，不能兴，数日竟死。刘为殡于屋后。此童遂留为儿，不没本姓，命名刘方，克尽子道。居二载，复值大风，有少年舟覆遇救，坚持一竹笼，哭泣不止。叩之，则山东刘奇。父以三考听选，举家在京。遭时疫，父母俱丧，无力扶柩，此笼中乃火化遗骨也。既被溺，行李荡然，无复归计。刘翁侧然，为助资斧。奇去月余，复负笼而来，云：“故乡遭河决，已漂尽矣。愿乞片地理骨，而身为仆役以报。”刘翁许之。奇与方遂为兄弟，同眠共食，情爱甚笃。奇颇通文理，因教方读书，方亦日进。久之，刘翁夫妇俱殁，二人丧之如嫡。方复往京，移母柩至，与父坟合葬。三家之坟，如鼎峙焉。事毕，停沽酒而开布肆，家事日起。镇富民有来议姻者，刘奇欲之，而方执意不可，奇不能强。

一日，见梁燕营巢，奇题一词于壁云：

营巢燕，双双雄。朝暮衔泥辛苦同。

若不寻雌继壳卵，巢成毕竟巢还空。

方见之，笑诵数次，亦援笔而和词云：

营巢燕，双双飞。天设雌雄事久期。

雌兮得雄愿自足，雄兮将雌胡不知!

奇览和，大惊曰：“吾弟殆本兰乎？自同卧以来，即酷暑，未尝赤体。合之题词，情可知也。”乃佯为不悟，使方再和一词。方复书云：

营巢燕，声声叶，莫使青春空岁月。

可怜和氏璧无瑕，何事楚君终不识？

奇笑曰：“否弟果女子也。”方闻言面发赤，未及对。奇复云：“你我情同骨肉，何必隐讳。但不识何故作此装束？”方蹙额告云：“妾家向寓京师，因母丧，随父还乡，恐中途不便，故为男扮。后因父殁，治埋浅土，未得与母同穴，故不敢改形。欲求一安身之地，以厝先灵。幸葬事已毕，即欲自明。思家事尚微，兄独力难成，故复迟迟耳。”奇云：“尔我同榻数年，爱逾嫡血，弟词中已有俯就之意，我亦决无更娶之理。昔为兄弟，今为夫妇，恩义两全，不亦可乎？”方曰：“妾筹之熟矣，三家坟墓，俱在于斯，弃此而去，亦难恝然。兄若不弃陋质，使侍箕帚，共奉三姓香火，妾之愿也。”是夜，两人遂分席而卧。次日，奇请镇中年老者为媒，择吉告于三基，遂成花烛。里中传为异事，因名其地为“三义村”。

方之题词，近于自衒。然主意实在奉祀，见识既高，作事又细腻，真闺杰也。大刘虽曰端人，终是騃汉。小刘固然贞女，诚亦巧人。

○吴江钱生

万历初，吴江下乡有富人子颜生，丧父，未娶。洞庭西山高翁女，有美名。颇闻而慕之，使请婚焉。高方妙选佳婿，必欲觌面。而颜貌甚寝，乃饰其同窗表弟钱生以往。高翁大喜，姻议遂成。颜自以为得计。及娶，而高以太湖之隔，必欲亲迎，且欲夸示佳婿于亲邻也。颜虑有中变，与媒议，复浼钱往。既达，高翁大会宾客。酒半，而狂风大作，舟不能发。高翁恐误吉期，欲权就其家成礼。钱坚辞之。及明日，风愈狂，兼雪。众宾俱来怂恿，钱不得已而从焉。私语其仆曰：“吾以成若主人之事，神明在上，誓不相负。”仆唯唯，亦未之信也。合卺之三日，风稍缓。高犹固留，钱不可，高夫妇乃具舫自送。仆者掉小舟，疾归报信。颜见风雪连宵，固已气愤，及闻钱权作新郎，大怒。候钱登岸，不交一语，口手并发。高翁闻而骇焉，解之不能，乃坚叩于旁之人，尽得其实。于是讼之县官。钱生诉云：“衣食于表兄，唯命是听。虽三宵同卧，未尝解衣。”官使稳婆验之，固处子也。颜大悔，愿终其婚。而高翁以为一女无两番花烛之理。官乃断归钱而责媒，钱竟与高女为夫妇。钱贫儒，赖妇成家焉。

小说有《错占凤凰俦》。颜生名俊，钱生名青，高翁名赞，媒为尤辰。县令判牒云：“高赞相女配夫，乃其常理；颜俊借人饰己，实出奇闻。东床已招佳选，何知以羊易牛；西邻纵有责言，终难指鹿为马。两番渡河，不让传书柳毅；三宵隔被，何惭秉烛云长。风伯为媒，天公作合。佳男配了佳妇，两得其宜；求妻到底无妻，自作之孽。高氏断归钱青，不须另作花烛。颜俊既不合设骗局于前，又不合奋老拳于后。事既不谐，姑免罪责。所费聘金，合助钱青，以赎一击之罪。尤辰往来(女扇)诱，实启衅端，重惩示儆。”沈伯明为作传奇。

○刘举人妾

瑞州刘举人文光，廖举人暹，嘉靖乙丑会试京师。廖从老妪买妾，伪指刘曰：“娶汝，刘君也。”女即拜刘，刘辞谢。明日，老妪诣刘讲婚。刘曰：“娶妾者，廖也，非我也。”妪归语女，女誓曰：“吾既拜刘，业已许之，岂肯易志!不然，有死而已。”刘不得已，曰：“后三年，方得来娶。”女矢无他适。刘遂纳骋，辞赴南雍。(女)酌酒为别，赠诗云：

玉手纤纤棒玉杯，仙郎南去几时回？

天涯到处生芳草，须记凌寒雪里梅。

○崑山民

嘉靖间，崑山民为子聘妇。而子得痼疾，民信俗有冲喜之说，遣媒议娶。女家度婿且死，不从。强之，乃饰其少于为女归焉，将以为旬日计。既草率成礼，父母谓子病不当近色，命其幼女伴嫂寝，而二人竟私为夫妇矣。逾月，子疾渐瘳。女家恐事败，绐以他故，邀假女去，事寂无知者。因女有娠，父母穷问得之。讼之官，狱连年不解。有叶御史者，判牒云：“嫁女得媳，娶妇得婿。颠之倒之，左右一义。”遂听为夫妇焉。

小说载此事。病者为刘璞，其妹已许字裴九之子裴政矣。璞所聘孙氏，其第孙润，亦已聘徐雅之女。而润以少俊，代姊冲喜，遂与刘妹有私。及经官，官乃使孙刘为配，而以孙所聘徐氏偿裴。事更奇。其判牒云：“弟代姊嫁，姑伴嫂眠。爱女爱子，情在理中；一雌一雄，变出意外。移干柴近烈火，无怪其燃；以美玉配明珠，适获其偶。孙氏子因姊而得妇，搂处子不用逾墙；刘氏女因嫂而得夫，怀吉士初非衒玉。相悦为婿，礼以义起；所厚者薄，事可权宜。使徐雅别婿裴九之儿，许裴政改娶孙郎之配。夺人妇，人亦夺其妇，两家恩怨，总息风波。独乐乐，不若与人乐，三对夫妻，各谐鱼水。人虽兑换，十六两原只一斤；亲是交门，五百年必非错配。以爱及爱，伊父母自作冰人；非亲是亲，我官府权为月老。已经明断，各赴良期。”

○赵判院

宋宗室赵不敏，与钱塘名娼盼奴甚洽。久之，不敏日益贫，盼奴周给之，使笃于业，遂捷南省，得官授襄阳府司户。赴官三载，想念成疾而卒。有禄俸余赀，嘱其弟判院者均分之，一以膳判院，一以送盼奴。且言盼奴有妹小娟，俊雅能诗，可谋致佳偶也。判院至钱塘，则盼奴一月前死矣。小娟亦以于潜官绢，诬扳系狱。倅从狱中召出，诘之曰：“汝诱商人官绢百匹，何以偿之？”小娟叩头言：“此亡姊盼奴事，乞赐周旋。”倅喜其辞婉顺，以赵司户所寄付之。小娟拆书，惟一诗云：

当时名妓镇东吴，不好黄金只好书。

借问钱塘苏小小，风流还似大苏无？

小娟得诗默默。倅索和，援笔书云：

君住襄江妾住吴，无情人寄有情书。

当年若也来相访，还有于潜绢也无？

倅大喜，尽以所寄物与之，免其偿绢。且言于太守，谋为脱籍，归判院，得偕老焉。

赵司户与盼奴一生恩爱，只成就得弟妹姻缘，岂非天天乎!虽然，司户、盼奴亦必聚首重泉之下，断不作冥冥蜉蝣也。

○章泛

临海乐安章泛，年二十余，死经日，未殡而甦云：被录天曹，天曹主者，是其外兄，料理得免。初到时，有少女子同被录送，立住门外。女子见泛事散，知有力助，因涕泣脱金钏三只及臂上杂宝，托泛与主者，求见救济。泛即为请之，并进钏物。良久出，语泛云：“已谕秋英，亦同遣去。”秋英，即此女之名也。于是俱去。足痛疲顿，殊不堪行。会日亦暮，止道侧小屈(窟)，状如客舍，而不见主人。泛共宿嬿接。更相问，女曰：“我姓徐，家吴县乌门，临渎为居，门前倒枣树，即是也。”明晨各去，遂并活。泛先为护军府吏，请假出都。经吴，乃至乌门，依此寻索，得徐氏舍。与主人叙阔，问秋英何在，主人云：“女初不出入，君何知其名？”泛因自叙名姓，及说昔日神魂相见之由，但不及寝嬿之事。始秋英之甦也，先曾叙述。至是泛语与合，主人乃命侍婢数人，递出试泛。泛曰：“非也。”及令秋英见之，则如旧识。徐氏谓天意，遂以妻泛。生子名曰“天赐”。出《异苑》。

先以幽遘，遂及明婚，较诸寻常恩情，更当十倍。

○苏城丐者

苏城有少妇张氏归宁，使青衣挈首饰一箱随后。中途如厕遗却。既行，始觉。返觅，则有丐者守之，即以授还，曰：“命穷至此，奈何又攘无故之财乎!”婢殊喜，以一钗为谢。丐笑麾之曰：“不敢多金，乃独爱一钗耶？”婢曰：“儿倘失金，何以见主母，必投死所矣。遇君得之，是赐我金，而生吾死也。纵君不望报，敢忘大德乎!吾家某巷，今后，每日早午，俟君到门，当分日食以食君。”丐者曰：“尔身在内，何由得见？”婢曰：“门前有长竹，第摇之，则知君来矣。”丐如言往，婢出食之。久而家众皆知，闻于主翁，疑有外情，鞫之，吐实。翁义之，召丐畜于家，后以婢配焉。事载《说听》，云其姑蒋氏言之，惜逸其姓名。

丐廉而且达，仆之则必为义仆，若官之亦必为清官。翁以婢婚之，得其人矣。子胥与浣纱女是死夫妻，丐与婢是生夫妻。

○侯继图

蜀尚书侯继图，本儒士。一日秋风四起，偶倚阑于大慈寺楼，有大桐叶飘然而坠。上有诗云：

拭翠敛双蛾，为郁心中事。搦管下庭除，书就相思字。此字不书石，此字不书纸。书向秋叶上，愿随秋风起。天下有心人，尽解相思死。天下负心人，不识相思意。有心与负心，不知落何地。

侯贮小帖，凡五六年，方卜任氏为婚。尝讽此诗，任氏曰：“此是妾书，争得在君手?”曰：“向在大慈寺阁上，倚阑得之，即知今日聘卿，非偶然也。”侯以今书较之，与叶上无异。

五六年前，任氏已解相思，其风情必有过人者矣。韫玉不售，卒归拾叶之人。赤绳系足，不可强也。

○顾协

顾协字正礼，清介有奇操。少时将聘舅女，未成婚而母亡。免丧后，遂不复娶。至六十余，此女犹未他适，协义而迎之。

六十为婚，是亦不可已乎!缘苟未了，鸳鸯牒持此销号，虽义也，亦情也。

○崔元综

崔元综任益州参军日，欲娶妇。吉日已定，忽假寐见人云：“此女非君妇，君妇今日始生。”乃梦中相随，向东京履信坊十字街西道北，入一宅内，东行，正见一妇人生一女。(其)人指云：“此是也。”崔既惊寤，殊不信。俄而，所娶章女暴亡。后官三品，年五十八，乃婚侍郎韦陟堂妹，年十九，正在履信坊韦家宅上成亲，住东行屋下。寻勘梦日，其妻适生。崔公年九十，韦夫人与之偕老，后四十年乃终。

吴歌云：“六十岁成亲八十岁死，还有廿年夫妇好风光。”向谓谑谈，今观顾、崔两公，信有之矣。

○韦固

杜陵韦固，少孤。思早娶妇，多歧，求婚不成。贞观二年，将游清河，旅次朱城南店。客有以前清河司马潘昉女为议者，来日，期于店西龙兴寺门。固以求之意切，且往焉。斜月尚明，有老人倚巾囊坐于阶上，向月简书。觇之，不识其字。固问曰：“老父所寻者何书？固少小苦学，字书无不识者，西国梵字亦能读之。唯此书目所未觌，如何？”老人笑曰：“此非世间书，君何得见?”固曰：“然则何出也?”曰：“幽冥之书。”固曰：“幽冥之人，何以到此?”曰：“君行自早，非某不当来也。几幽吏皆主生人之事，可不行其中乎？今道途之行，人鬼各半，自不辨耳。”固曰：“然则君何主?”曰：“天下之婚牍耳。”固喜曰：“固少孤，常愿早娶，以广后嗣。迩来十年，多方求之，竟不遂意。今者，人有期此，与议潘司马女，可以成乎?”曰：“未也，君妇适三岁耳。年十七，当入君门。”固问：“囊中何物？”曰：“赤绳子耳，以系夫妇之足，虽仇敌之家，贵贱悬隔，天涯从宦，吴楚异乡，此绳一系，终不可逭。君之脚已系于彼矣，他求何益!”曰：“固妻安在，其家何为?”曰：“此店北，卖菜家妪女耳。”固曰：“可见乎？”曰：“妪陈姓，常抱之来卖菜于是。能随我行，当示君。”及明，所期不至。老人卷书揭囊而行，固逐之，入米市。有眇妪抱三岁女来，敝陋亦甚。老人指曰：“此君之妻也。”固怒曰：“杀之可乎？”老人曰：“此人命当食大禄，因子而食邑，庸可杀乎？”老人遂隐。固磨一小刀，付其奴曰：“汝素干事能，为我杀彼女，赐汝万钱。”奴曰：“诺。”明日，袖刀入菜市中，于众中刺之而走。一市纷扰，奔走获免。问奴曰：“所刺中否？”曰：“初刺其心，不幸才中眉间耳。”后来婚终不遂。

又十四年，以父荫，参相州君，刺史王泰俾摄司户掾，专鞫狱，以为能，因妻以女，可年十六七，容色华丽。固称惬之极。然其眉间常贴一花钿，虽沐浴闲处，未尝暂去。岁余，固逼问之，妻澘然曰：“妾郡守之犹子也，非其女也。畴昔父曾宰宋城，终其官。时妾在襁褓，母兄次殁。唯一庄在宋城南，与乳母陈氏居。去店近，鬻蔬以给朝夕。陈氏怜，不忍暂弃。三岁时，抱行市中，为狂贼所刺，刀痕尚在，故以花子覆之。七八年间，叔从事卢龙，遂得在左右，以为女嫁君耳。”固曰：“陈氏眇乎?”曰：“然。何以知之？”固曰：“所刺者固也。”乃曰：“奇也。”因尽言之，相敬愈极。后生男鲲，为雁门太守，封太原郡太夫人。知阴骘之定，不可变也。宋城宰闻之，题其店曰“定婚店”。

○孟光

梁鸿，字伯鸾。势家慕其高节，多欲女之，鸿并不受。同县孟氏有女，肥丑而黑，力举石臼，择对不嫁。父母问其故，女曰：“欲得贤如梁伯鸾者。”鸿闻而聘之。始以妆饰入门，七日而鸿不与语。妻跪床下请罪。鸿曰：“吾欲裘褐之人可与俱隐深山者。今衣绮缟，博粉墨，岂鸿所愿哉?”妻曰：“以观夫子之志耳。”乃更为椎髻，著布衣，操作而前。鸿大喜曰：“此真梁鸿妻也。”字之曰德耀，名孟光。欲相与入霸陵山中，以耕织自食。初(后)至吴，依皋伯通，居庑下，为人赁舂。妻具食，举案必齐眉。伯通异之曰：“被佣能使其妻敬之如此，非常人。”乃舍之于家。

长卿氏曰：“夫以肥黑而丑之女，衣绮缟，博粉墨，设以身当之，将何如乎？夫有所受之也。钟离春黄头深目，长肚大节，昂鼻结喉，肥项少发，折腰出胸，皮肤若漆。行年三十，无所容人，衒嫁不售，乃自诣齐宣，乞备后宫。乃说王以四殆，王拜为后。此丑妇求夫诀也。此法一传而为桓少君。少君归鲍宣，妆送甚盛，宣不悦曰：‘少君生富骄，习美饰，而吾食贫贱，不敢当礼。’少君曰：‘大人以先生修德守行，故使贱妾侍巾栉。既奉承君子，唯命是从。’乃悉归侍御服饰，共著短布裳，与宣共挽鹿车，归乡里，拜姑礼毕，提瓮出汲。再传而为袁隗妻马伦。伦是融女，家势丰豪，妆遣甚盛。隗问曰：‘妇奉箕帚而已，何乃过珍丽乎?’对曰：‘慈母垂爱，不敢逆命。君若欲慕鲍宣、梁鸿之高，妾亦愿从少君、孟光之事矣。’此富家女降夫入门诀也。”

○络秀　崔敬女

周浚作安东时，行猎值暴雨，过汝南李氏。李氏富足，而男子不在。有女名络秀，闻外有贵人，与一婢于内椎猪杀羊，作数十人饮食，事事精办，不闻有人声。密觇之，　独见一女子，状貌非常。浚固求为妾，父兄不许。络秀曰：“门户殄瘁，何惜一女!若连姻贵族，将来或大益。”父兄从之。生伯仁兄弟。由是李氏在世，得方幅齿遇。

唐冀州长史吉懋，欲为男顼取南宫县丞崔敬女，敬不许。因有故，胁以求亲，敬惧而许之。择日下函，并花车，卒至门首。敬妻郑氏初不知，抱女大哭曰：“我家门户低，不曾有吉郎。”女坚卧不起。其小女白其母曰：“父有急难，杀身救解。设令为婢，尚不合辞，姓望之门，何足为耻？姊若不可，儿自当之。”遂登车而去。顼位至宰相。

一是为门户，一是救父，然择婿之道，亦不外是。

○朱显

射洪簿朱显，欲婚郓县令杜集女。聘定后，值前蜀选入宫中。后咸康归命，显作掾彭州，欲求婚媾，得王氏之孙，亦宫中旧人。朱因与话：“昔欲婚杜氏，尝记得有通婚回书云：‘但惭南阮之贫，曷称东床之美。’”王氏孙乃长叹曰：“某即杜也。王盖冒称。自宫中出后，无所托，遂得王氏收某。”朱显悲喜，夫妻情义转重矣。

○程万里

宋末时，彭城程万里，尚书程文业之子也。年十九，以父荫补国子生。时元兵日逼，万里献战、守、和三策，以直言忤时宰。惧罪，潜奔江陵。未及汉口，为虏将张万户所获。爱其材勇，携归兴元，配以俘婢，统制白忠之女也，名玉娘。忠守嘉定，城破，一门皆死，惟女仅存。成婚之夕，各述流离，甚相怜重。

越三日，玉娘从内出，见万里面有泪痕，知其怀乡。乃劝之曰：“观君才品，必非久于人下者，何不早图脱网，而自甘仆隶乎?”万里不答，心念，此殆万户遣试我也，妇人必不及此。明日以玉娘之言告万户。万户怒，欲挞玉娘，其妻解之而止。玉娘全无怨色，万里愈疑。是晚，玉娘复以为言，词益苦。及明，万里复告之。万户乃鬻玉娘于人为妾，而许万里以别娶。万里至是始自恨负此忠告，然已无及矣。玉娘临行，以绣鞋一只，易其夫旧履，怀之，以为异日萍水之券。自是万里为主人委任不忌，竟以其间，窃善马南奔。至临安，值度宗方立，录用先世苗裔。万里上书自陈，补福清尉，历官闽中安抚使。宋亡，全城归元，加升陕西行省参知政事。兴元，陕所辖也。于是密遣仆往访绣鞋之事。玉娘初被鬻，自缝其衣，死不受污辱。久之，因乞为尼，居昙花庵。仆踪迹至庵，出鞋玩弄。有尼方诵经，睹鞋惊骇，亦出鞋，质之相合。仆知是玉娘，跪致主命，欲迎至任所。尼谓仆曰：“鞋履复合，吾愿毕矣。我出家已二十余年，绝意尘世。寄语郎君，自做好官，勿以我为念。”仆曰：“主翁念夫人之义，誓不再娶。夫人不必固辞。”尼不听，竟入内。仆使老尼传谕再四，终不肯出。仆不得已，以鞋履双双归报。万里乃移文本省，檄兴元府官吏，具礼迎焉。夫妇年各四十余矣。玉娘自谓齿长，乃为夫广置姬妾，得二子。

为婚才六日，别乃二十余年。老而复聚，以富贵终。向使糜鹿相守，终为张氏婢仆，其有振乎!方其忠告脱网，意何远也。齐姜之后，仅一人焉。万里冤其妇，卒用自脱，所成者大，岂吴起求将之意埒乎哉!重耳之语狄隗也，待我二十五年，不来乃嫁，卒迎隗为夫人。万里亦二十余年，而绣鞋始双。夫妇之合，不偶然矣。夫万里已明知玉娘之鬻为人妾，而又访之何也?听其言，察其志，玉娘之不降、不辱，必也。诚如是，虽更二十年犹可也。

○单飞英

京师孝感坊，有邢知县、单推官，并门而居。邢之妻，即单之妹。单有子名符郎，邢有女名春娘，年齿相上下，在襁褓中已议婚。宣和丙午夏，邢挈家赴邓州顺阳县官守。单亦举家往扬州待推官缺。约官满日归成婚。

是冬，戎寇大扰，邢夫妻皆遇害。春娘为贼所虏，转卖在全州娟家，名杨玉。春娘十岁时，已能诵《语》、《孟》、《诗》、《书》，作小词。至是娼妪教之，乐色事艺，无不精绝。每公庭侍宴，能改旧词为新，皆切情境。玉容貌清秀，举措闲雅，不持口吻以相嘲谑，有良人风度，前后守倅皆重之。

单推官渡江，累迁至郎官，与邢声迹不相闻。绍兴初，符郎受父荫，为全州司户。是时州僚惟司户年少。司户见杨玉，甚慕之，但有意而无因。司理与司户，契分相投，将与之为地，惮太守严明，未敢。后二年，会新守至，与司理有旧。司户又每蒙前席。于是司理置酒请司户，止取杨玉一名祇候。酒半酣，司户佯醉呕吐，偃息于斋。司理令玉侍奉汤饮，乃得一会，以遂所欲。司户因褒美之余，叩其来自，疑非户门中人。玉赧然徐答曰：“妾实宦族，非杨妪所生也。”司户因问其父官姓，玉泣曰：“本姓邢，住京师孝感坊，幼年许与舅子结姻。父授邓州顺阳县令。不幸父母皆遭寇杀，妾被掠卖至此。”司户复细问其舅家，玉曰：“舅姓单，是时得扬州推官。其子名符郎，今不知存亡如何。”因大泣下。司户知为春娘也，佯慰之曰：“汝今鲜衣美食，为时爱重，有何不足耶?”玉曰：“妾闻女子愿为有家，若嫁一小民，布裙短衾，啜菽饮水，亦是良妇。今在此迎新送故，是何情绪!”司户知其语出至诚，然未有所处，而未敢信。后一日，司户置酒回司理，召杨玉佐樽，遂不复与狎昵。因好言正色问曰：“汝前日言，为小民妇亦所甘心。我今丧偶，犹虚正室，汝肯随我乎？”玉曰：“得脱风尘，妾之至愿也。但恐他日新孺人归，不能相容。俟通知孺人，一言决矣。”司户乃发书告其父。

初，靖康之末，邢有弟号四承务者，渡江居临安，与单往来。单时在省为郎官。乃令四承务具状，经朝廷，径送全州，乞归良续旧婚。符既下籍，单又致书太守。四承务自赍符并单书到全州。司户请司理召玉，告之以实，且戒勿泄。后日，司户自袖其父书并省符见太守，守曰：“此美事，敢不如命。”既而，至日中，牒未下。司户疑有他变，密使探之，见厨司正谋设宴。司户曰：“此老尚作少年态耶!此错处非一拍，此亦何足恤也。”既而果命杨玉祇候，只招通判。酒半，太守谓玉曰：“汝今为县君矣，何以报我？”玉答曰：“妾一身皆明府之赐，所谓生死而肉骨也。又何以报!”太守乃抱持之，谓曰：“虽然，必有以报我。”通判起立，正色谓太守曰：“昔为吾州弟子，今为司户孺人，君子进退当以礼。”太守踧踖谢曰：“老夫不能忘情，非判府言，不自知其为过。”乃令玉入内宅，与诸女同处。即召司理、司户，四人同坐至天明，极欢而罢。晨起视事，下牒谕翁媪。翁媪出不意，号泣而来曰：“养女十余年，费尽心力，更不得一别耶!”春娘出谕之曰：“吾夫妻相会，亦是好事。我十年虽汝恩养，然所积金帛亦多，足养汝。”老妪犹号哭不已，太守叱使去。既而太守使州司人，从内宅舁玉出，与司户同归衙。司理为媒，四承务为主，如式成礼。任将满，春娘渭司户曰：“妾失身风尘，亦荷翁妪爱育，兼义姊妹中有情厚者。今既远去，终身不相见，欲具少酒食，与之话别何?”司户曰：“汝事，一州之人，莫不闻之，胡可隐讳，此亦何害。”春娘遂治酒就胜会寺，请翁媪及同列者十余人会饮。酒酣，有李英者，本与春娘连名，其乐色皆春娘教之，常呼为姊，情极相得，忽起持春娘手曰：“姊今超脱青云之上，我沉沦粪土，无有出期。”遂失声恸哭。春娘亦哭。李英针线妙绝，春娘曰：“司户正少一针线人。但吾妹平日与我等，今岂能相下耶?”英曰：“我在辈中，常退姊一步，况今云泥之隔，嫡庶之异，若姊为我方便，得解网去，是一段阴德事。若司户左右要针线人，姊得我为之，平索相谙，亦胜生分人也。”春娘归以语司户，不许，曰：“一之为甚，其可再乎!”既而，英屡使人来促。司户不得已，拼一失色恳告。太守曰：“君欲一箭射双雕耶!敬当奉命，以赎前者通判所责之罪。”

司户挈春娘归，舅妗见之，相持大哭。既而问李英之事，遂责其子曰：“吾至亲流落，理当收拾，更旁及外人，是不可已耶。”司户惶恐，欲令改嫁。其母爱李婉顺，遂留之。居一年，李氏生男，邢氏养为己子。符郎名飞英，字腾实。罢全州幕职，历令丞。每有不了办公事，上司督责，闻有此事，以为知义，往往多得解释。绍兴乙亥岁，事夔倅奉祠，寄居武陵，邢李皆在侧。每对士大夫具言其事，无所隐讳，人皆义之。

单郎、邢娘，皆真道学也，岂惟单郎哉。单之父母，以及太守、通判，无一而非真道学也。

○徐信

建炎三年，车驾驻建康。军校徐信，与妻子夜出市，少憩茶肆旁。一人窃睨其妻，目不暂释。信怪之，乃舍去。其人踵蹑及门，依依不忍去。信问其故，拱手逊谢曰：“心有情实，将吐露于君，君不怒，乃敢言。愿略移步至前坊静处，庶可倾竭。”信从之。始言曰：“君妻非某州某县某姓氏耶?”信愕然曰：“是也。”其人掩泣曰：“此吾妻也。吾家于郑州，方娶三年，而值金戎之乱，流离奔窜，遂成乖张。岂意今在君室。”信亦为之感怆，曰：“信，陈州人也。遭乱失妻。至淮南一村店，逢妇人散衣蓬首，露坐地上，自言为溃兵所掠，到此不能行。吾乃解衣馈食，留一二日，乃与之俱。初不知为君妇，今将奈何?”其人曰：“吾今已别娶，藉其赀以自给，势无由复寻旧盟。倘使暂会一面，叙述悲苦，然后诀别，虽死不恨。”信固慷慨义士，即许之，约明日为期，令偕新妻同至，庶于邻里无嫌。其人欢拜而去。明日夫妇登信门，信出迎，望见长恸，则客所携乃信妻也。四人相对惊惋，拊心号咷。是日，各复其故，通家往来如姻娅云。

近年，阊门外有一人，貌俊而得丑妻；隔巷之家，貌丑而得俊妻。两家互憎互羡，即旁人亦谓天公分付不均也。一日火漏，俊夫挈妻走避，过街棚，梁坠，妻压死。夫急趋前巷空屋下，而所慕俊妻先在，方以夫被焚恸哭。乃互相慰藉。未几，众为撮合成偶。事之巧合，有若此者。

○王从事妻

绍兴初，四方寇盗未息。汴人王从事，挈妻来临安调官，寓抱剑营邸舍。左右皆娼家，不便，乃出外僦民舍。归语妻曰：“我已寻某巷某家，甚宽洁，明当护箱笼先行，即倩轿迎汝。”及明，王去，移时轿至，妻亦去。久之，王复回，求妻不得。访究累日，绝无踪影。后五年，为衢州教授，赴西安宰宴集。羞鳖甚美，坐客大嚼。王食一脔，辄停箸悲咽。宰叩其故，曰：“忆亡妻在日，最能馔此。凡治鳖裙，去黑皮必尽，切脔必方正。今何一似也。所以泣。”因具言始末。宰亦怅然，托更衣入宅。既出，既罢酒，曰：“一人泣隔(隅)，满座不乐。教授若此，吾曹何心欢饮哉？”客皆去，宰揖王入室，唤一妇人出，政其妻也。相顾大恸欲绝。盖昔年将徙舍之夕，奸人窃闻之，遂诈舆去女侩家，而货于宰为妾，得钱三十万。寻常初不使治鳖，此日偶然耳。便呼车送诣王氏。王拜谢，愿偿原值。宰曰：“以同官妻为妾，不能详审，其过大矣。幸无男女于此，尚敢言钱乎?”卒归之。

《夷坚志》云：“宣和六年元宵，京师宣德门张灯，贵近家皆设幄门外两庑。一宗王家在东偏，有姻族居西。遣青衣邀其女珍珠姬者，曰：‘若肯来，当遣轿至。’女年十七八，美色，未嫁。闻呼喜甚，启母欲行。时日犹未暮。少顷，轿从西幄来，舁以去。及青衣与轿来迫(迎)，始悟奸欺。亟告府募访，不得。明年三月，或报姬在野外破轿中啼哭。其家舁归，果姬也。雾鬓鬅鬙，望父母掷身大哭。久乃能言：‘初上车疾行，入狭径，至古神堂。鬼卒执兵杖夹持，坐者髯如戟，面阔尺余，嗔我触犯，裸杖二十。绝而复醒，则身在密室。有媪殷勤抚慰，为洗疮敷药。逾月愈，诱为子妇，遂被奸污。后售某家为妾，以色美被妒付还，原牙侩家惧祸不敢再鬻，因送于野，幸不死耳。向神堂所见，皆贼计也。’”因伪舆事相类，并记之。

○黄昌

后汉会稽黄昌，字圣真，初为州书佐。其妇归宁于家，遇贼被获，遂流转入蜀，为人妻。及昌为蜀郡太守，妻之子犯事，诣昌自讼。昌疑此妇不类蜀人，因问所由，对曰：“妾本会稽余姚戴次公女，州书佐黄昌妻也。妾尝归家，为贼所掠，遂至于此。”昌惊呼前谓曰：“何以识黄昌耶?”对曰：“昌左足脚心有黑子，尝自言当为二千石。”昌乃出足视之，因相持悲泣，还为夫妇。

○萧匠

南安肖某，少失怙恃。妇陈氏，抱子七月矣。而叔暴狠，怀私折辱，兼欲鬻其夫妇，以省食指。因事加大斧击某，左臂破裂，血满衣袽。知不能容，别妇出亡。割袽分藏其半，为异日会征。遂适襄郢间，业制盆桶诸木器糊口。飘零愤恚，久益忘家。妇倚办女红自食，毁面贞守。子渐长，又阏于叔，不令读书。则躬任课教，或窃附邻儿师讲业。儿亦奋激，攻苦如饴，二十一成乡荐，起家某县令。嘉靖甲午，擢楚少参，建牙郢上。以失父故，常抱惨戚。顿欲挂冠，云游觅父。忽夏月，太夫人隔帘窥见堂下制器匠，偏袒作，努臂露伤痕，疑之。令童子问：“匠何处人？”曰：“南安。”因悉其避叔弃妻子出亡始末。复问。“汝血袽何在？”匠大惊曰：“太夫人何由知?”即出持袽，合太夫人所藏如一。于是登堂大恸，镜影始双。趋呼横金入：“匠，汝父也。”退而舞拜膝下，解衣进觞，欢溢百城。

○赵军

辽东游击将军王冀，躯干雄伟，智力过人，临阵辄捷，常获功赏，且孝于母。一日，帅府视事回，省其母，太夫人尚寝，问之不答，王久侍不去。太夫人乃曰：“我不言，终昧我心；言之，又伤汝心。汝今日享此官爵，非汝父祖世荫。吾幼与汝父在军中，为王父掠来，我娠汝八月矣。时王父为帅辽阳，置我后室，已而生汝。王父妾媵虽众，然无子女，因以为己子。王父亡，汝遂袭其官。汝又多能，得至今日富贵。汝实赵某子也。汝父离散，几四十年，生死未可知。吾昨出厅，与汝妇闲行，见牧马老卒，识其形容，仿佛汝父。欲呼问来历，因素未与汝通此情，汝又不在家，故且止。汝今可呼而叩之。”王出厅，即呼老卒，诘其原戍姓名，妻子姓氏，今何居此。其卒历告：“正统初，携妻子从本官自济南卫来戍于此。妻某氏，方有娠八月，未知男女，为辽阳将官逼去。至今四十余年，不知妻子消息。某孤苦贫老，死而不知身归何所。”因泪下如雨。王起告其母。母出复询其实，乃相持恸哭仆地，王亦悲极。乃请老卒入P，令左右奉其澡洗，更衣坐厅上夫妇子女参拜。复告于家庙，众亲宴讫。次日上疏备陈其故，乞辞位归于王氏，自补赵氏军伍，再获寸进，以图报效。疏上达，朝廷嘉其孝义，降诏，俾仍原职，复姓赵氏云。

○杨公

杨公某，关中盩厔人。妇李氏生一子，才七岁。公复贾于阎闽潭浦，主蘖氏家。蘖新寡，复为其家赘婿，生一子，冒姓蘖氏，亦已三岁。倭夷突犯海上诸郡，掠公以去，居十九年，髡跣跳战，皆倭习矣。后又随众犯闽。会闽帅败之去，而公得遁归，为累囚属绍兴，郡丞杨公世道者厘辨之：“夷耶？民耶?”公曰：“我闽中民也。”因道其里族妻子名姓，多与己合。异之，归以问母。母令再谳，而听于屏后。不数语，大呼曰：“而翁也。”起之囚中，拜哭皆恸，洗浴更衣，庆忭无极。次朝，蘖公知公得翁，举羔雁为贺。公觞之，翁出行酒。蘖公问翁何由入闽。翁言其始末，又与蘖氏家里族妻子姓名合。异之，亦归以问母。其日翁来报谒，蘖公觞之，而母窃听其语，又大呼曰：“而翁也。”其为悲喜犹杨丞家。于是闽郡黎老欢忭，呼为循吏之报。士大夫羔雁成群，盖守丞即异地各姓，实同体兄第。而翁以髡跣跳战之卒，且为累囚，一日而得二贵子、两夫人，以朱幡千钟养焉。其离而合，疏而亲，贱而荣，岂非天故为之哉!

○绍兴士人

绍兴间，有士人贫不能婚，赘入团头家为婿。团头者，丐户之首也。女甚洁雅，夫妇相得。逾数载，士人应试成名，颇以妇翁为耻。既得官淮上，携妻之任。小流与妻玩月，乘间推坠于水，扬帆而去。妻得浮木不死。有淮西转运使船至，闻哭声，哀而救之。叩其故，乃收为己女，戒家人勿泄。比至淮，士人以属官晋谒。运使佯问：“已娶未？”士人答言：“有妻坠江死，尚未续也。”运使乃命他僚为己女议亲，且云“必入赘乃可。”士人方慕高阀，惊喜若狂。既成礼，士人欣然入闼。忽妪妾辈数十人，持细杖从户傍出，乱捶之。士人口称何罪，莫测所以。闻闺中高唤曰：“为我摘薄情郎来!”士人犹不辨其声。及相见，乃故妻也。妻数其过，士人叩首谢罪不已，运使入解之。自是终身敬爱其妇，并团头亦加礼焉。

以团头为可贱，不婿可也。微而婿之，贵而弃之，其妇何罪？且幸而为团头婿耳，假今为子，其不为刘叟之见笞者几何!天遣运转使为结此一段薄情公案，不然，严武、王魁之报，恐不免矣。

○崔英

至正辛卯，真州有崔生名英音，家极富，少工书画。以父荫补浙江温州永嘉尉，携妻王氏赴任。道经苏州之圌山，泊舟赛于神庙。既毕，饮于舟中。舟人见其饮器皆金银，遂起恶念。是夜，沉英水中，并婢仆杀之，谓王氏曰：“尔知所以不死者乎?我次子尚未有宝，今有事往杭州一两月，俟归，与汝成亲。汝即吾家人，无恐。”言讫，席卷所有，而以新妇呼王。王佯应之，勉为经理，曲尽殷勤。舟人私喜得妇。然渐稔熟，不复防闲。将月余，值中秋节，舟人盛设酒肴，雄饮痛醉。王氏俟其沉睡，轻身上岸。行二三里，忽迷路。芦草菰蒲，一望无际。王既艰步履，又虑寻蹑，于是尽力狂奔。久之，东方渐白，遥望林中有屋宇，急往投焉。候启其门，乃一尼院。院主问王来故，王绐之曰：“妾真州人也。舅宦游江浙，挈家皆行，抵任，而良人殁矣。孀居数年，舅令嫁永嘉崔尉为妾。正室悍戾，棰辱万端。近者解官，舟次于此，因中秋赏月，命妾取金杯酌酒，不料失手坠江，必欲置之死地，遂逃生至此。”尼曰：“娘子既不敢归舟，家乡又远，孤苦一身，将何所托？”王惟涕泣而已。尼曰：“此间僻在荒滨，人迹不到，娘子若舍爱离痴，悟身为幻，披缁削发，就此出家，禅榻佛灯，晨餐暮粥，聊随缘以度岁月，岂不胜于为人宠妾，受今世之苦恼，而结来世之仇雠乎？”王拜谢曰：“是所志也。”遂落发于佛前，立法名慧圆。王读书识字，写染俱通。不期月间，悉究内典，大为院主所礼待，事必谘而后行。而复宽和柔善，人皆爱之。每日于白衣大士前礼拜百余，密诉心曲，虽隆冬盛暑弗替。既罢，即身居奥室，人罕见其面。

岁余，忽有人至院随喜，留斋而去。明日，将画芙蓉一幅来施。老尼张于素屏，王过见之，识为英笔，因询其所自，院主曰：“近有檀越布施。”王问檀越姓名，今住甚处，以何为生。曰：“同县顾阿秀兄弟，以操舟为业，年来如意，人颇道其劫掠江湖间，不知诚然否。”王又问：“亦尝往来此中乎?”曰：“少到耳。”即默识之。乃援笔题于屏上曰：

少日风流张敞笔，写生不数黄筌。芙蓉画出最鲜妍。岂知娇艳色，翻抱死生冤。　粉绘凄凉余幻质，只今流落谁怜! 素屏寂寞伴枯禅。今生缘已断，愿结再生缘。

其词盖《临江仙》也。尼皆不晓其所谓。

一日，忽在城有郭庆春者，以他事至院。见画与题，悦其精致，买归为清玩。适御史大夫高公纳麟，退居姑苏，多慕书画。庆春以屏献之。公置于内馆，而未暇问其详。偶外间忽有人卖草书四幅，公取观之，字格类怀素，而清劲不俗。公问谁写，其人对“是某学书”。公视其貌，非庸碌者。询其乡里姓名，蹙额对曰：“英，姓崔，字俊臣。世居真州。以父荫补永嘉尉，挈累赴官，不自慎重，为舟人所图，沉英水中。家财妻妾，不复顾矣。幸幼时习水，潜泅波间，度既远，遂登岸，投民家，举体沾湿，身无一钱。赖主翁见怜，易衣赐食，复赠盘费而遣之。英遂问路出城，陈告于平江路，令听候，一年杳无消耗，惟卖字以度日。非敢谓善书也，不意恶札上彻钧览。”公闻其语，深悯之，曰：“子既如斯，付之无奈!且留吾西塾，训诸孙写字，不亦可乎?”英幸甚。公延入内馆，与饮。英忽见屏间芙蓉，泫然垂泪。公怪问之，曰：“此舟中失物之一，英手笔也。何得在此?”又诵其词，复曰：“英妻所作。”公曰：“何以辨识？”曰：“识其字画。且其词意有在，真拙妇所作无疑。”公曰：“若然，当为子任捕盗之责。子姑秘之。”乃馆英于门下。

明日，密召庆春问之。庆春云：“买自尼院。”公即使宛转诘尼，得于何人，谁所题咏。数日，报云：“同县顾阿秀舍，院尼慧圆题。”公遣人说院主曰：“夫人喜诵佛经，无人作伴。闻慧圆了悟，欲礼为师，愿勿却也。”院主不许。而慧圆闻之，深欲一出，或者可藉此复仇。尼不能拒。公命舁至，俾夫人与之同寝处。暇日，问其家世之详。王饮泣以实告，且白题芙蓉事，曰：“盗不远矣，惟夫人转以告公。倘得缚罪人，以下报夫君，某死且不朽。”而不知其夫之故在也。夫人以语公。公属夫人善视之，略不与英言。公廉得顾居址出没之迹，然未敢轻动。惟使夫人阴劝王蓄发，返初服。又半年，进士薛理溥化为监察御史按郡。溥化，高公旧日属吏，知其敏手也。且语溥化掩捕之，敕牒及家财尚在，惟不见王氏下落。穷讯之，则曰：“诚欲留配次男，不期乘间逃去，莫知所往。”溥化遂置之极典，而以原赃给英。

英将辞公赴任。公曰：“待与足下作媒，娶而后去，非晚也。”英谢曰：“糟糠之妻，同贫贱久矣，今不幸流落他方，存亡未卜。且单身到彼，迟以岁月。万一天地垂怜，若其尚在，或冀伉俪之重谐耳。别娶之言，非所愿也。”公凄然曰：“足下高谊如此，天必有以相佑，吾安敢苦逼。但容奉饯，然后起程。”翌日开宴，各官及郡中名士毕集。公举杯告众曰：“老夫今日为崔县尉了今生缘。”客莫喻。公使呼慧圆出，则英故妻也。夫妇相持大恸，不意复得相见于此。公备道其始末，且出芙蓉屏示客，方知公所云“了今生缘”，乃英妻词中句。而慧圆则英妻改字也。满座感叹，服高公之盛德。公赠英奴婢各一，津遗就道。英任满重过吴门，而公薨矣。夫妇号哭，如丧其亲。就墓下建水陆斋三昼夜以报而后去。王氏因此长斋，念观音不辍。

使贼奴无意得妇，王必死。即有意得妇，而无杭州之行，王亦必死。使崔生不识水性，与汩俱没。即不然，而天涯隔绝，更无消息到空门，王虽生亦犹之乎死。乃芙蓉屏之施，贼奴自出供案，而又辗转入于有力者之家，呈于有心智之目，仇雠授首，夫妇重圆，中间情节奇幻，绝好一部传奇骨子。崔，义夫；王，节妇；主翁，善人；高御史，侠士。无一不可传也。

○玉堂春

河南王舜卿，父为显宦，致政归。生留都下，支领给赐，因与妓玉堂春姓苏者狎。创屋宇，置器饰，不一载，所赍罄尽。鸨啧有繁言。生不得已出院，流落都下，寓某庙中。廊间有卖果者见之曰：“公子乃在此耶!玉堂春为公子誓不接客，命我访公之所在。今幸无他往。”乃走报苏。苏诳其母，往庙酬愿。见生，抱泣曰：“君名家公子，一旦至此，妾罪何言。然胡不归？”生曰：“路遥费多，欲归不得。”妓与之金曰：“以此置衣饰，再至我家，当徐区画。”生盛服仆从复往。鸨大喜，相待有加，设宴。夜阑，生席卷所有而归。鸨知之，挞妓几死，因剪发跣足，斥为庖婢。未几，山西商闻名求见，知其事，愈贤之，以百金为赎身。逾年发长，颜色如故，携归为妾。初，商妇皮氏以夫出，邻有监生，浼妪与通。及夫娶妓，皮知之。夜饮，置毒酒中。妓逡巡未饮，夫代饮之，遂死。监生欲娶皮，乃唆皮告官，云妓毒杀夫。妓曰：“酒为皮置。”皮曰：“夫始绐为正室，不甘为次，故杀夫，冀改嫁。”监生阴为左右，妓遂成狱。

生归，父怒斥之。遂矢志读书，登甲科，后擢御史，按山西录囚。潜访得监生邻妪事，逮以来，不伏。因潜匿一胥于庭下柜中。监生、皮氏与妪，俱受刑于柜侧。官伪退，吏胥散。妪年老，不堪受刑，私谓皮曰：“尔杀人累我，我止得监生五金及两疋布，安能为若受刑?”二人恳曰：“姆再忍须臾，我罪得脱，当重报。”柜中胥闻此言，即大声曰：“三人已尽招矣。”官出胥为证，俱伏法。王令乡人伪为妓兄，领回籍，阴置别邸，为侧室。

生非妓，终将落魄天涯；妓非生，终将含冤地狱。彼此相成，卒为夫妇。好事者撰为《金钏记》。生为王瑚，妓为陈林春，商为周镗，奸夫莫有良。

情史氏曰：“夫人一宵之遇，亦必有缘焉凑之，况夫妇乎!嫫母可为西子，缘在不问好丑也；瓦砾可为金玉，缘在不问良贱也。或百求而不获，或无心而自至，或久睽而复合，或欲割而终联。缘定于天，情亦阴受其转而不知矣。吁!虽至无情，不能强缘之断；虽至多情，不能强缘之合。诚知缘不可强也。多情者，固不必取盈，而无情者，亦胡为甘自菲薄耶!”

○甲乙二书生

有甲乙二书生，同行，适他邑，骤遇雷雨，避小家屋檐下。久之，天晚，雨益甚，衣俱沾湿。欲求一宽处借宿。视前有宅门方闭，急趋欲叩之。乙恐见拒，甲戏曰：“无妨，此吾岳翁家也。叩之何害？”主翁在门内闻语，启扉问曰：“谁为吾东床者？”甲色变。主翁因揖乙入户。谓甲曰：“足下既系瓜葛，且须露坐。”乙为曲谢，不听。翁留款极欢，更余方下榻。甲徬徨户外，坐立不宁，深悔轻薄，自罹其咎。俄而雨止风来，湿衣助冷，蹲踞阶檐，辗转不寐。夜半，忽闻门内切切语声，疑乙来相援，强起觇之。少焉门启，黑影中微辨是二女子，捧一衣包而出，即以授甲曰：“郎已至乎？便可同行也。”甲不知所为，漫然携之疾走，中路，二女有所言，甲唯唯而已。及明，二女大惊，相顾曰：“非是!”然无可奈何。

盖主翁之女，与表兄有私约，挈资而遁，约于是夜之半。其人尚未至，而甲在，遂误认而从焉。其一女，乃随身婢也。甲偕女还家，遂为夫妇。女有美色，相得甚欢。

主翁早起失女，疑甲所盗。问诸乙，乙谢不知。乃同乙踪迹至甲家，得之。甲本大族，而翁亦欲盖丑，乃以姻礼相见。笑曰：“门外岳翁之言，殆天数与？”后甲贵仕，此女亦受封。

卷三 情私类

○张幼谦

浙东张忠父与罗仁卿邻居，张宦族而贫，罗崛兴而富。宋端平间，两家同日生产。张生子名幼谦，罗生女名惜惜。稍长，罗女寄学于张。人常戏曰：“同日生者，合为夫妇。”张子罗女，私以为然。密立券约，誓必偕老，两家父母罔知也。年十数岁，尝私合于斋东石榴树下，自后无间。

明年，罗女不复来学。张子虽屡至罗门，闺院深邃，终不见女。至冬，张子书词名《一剪梅》云：

同年同日又同窗，不似鸾凰，谁似鸾凰。石榴树下事匆忙。惊散鸳鸯，拆散鸳鸯。　一年不到读书堂，教不思量，怎不思量。朝朝暮暮只烧香。有分成双，愿早成双。

伺其婢，连日不至。又成诗云：

昔人一别恨悠悠，犹托梅花寄陇头。

咫尺花开君不见，有人独自对花愁。

一日，婢至，与之云：“斋前梅花巳开，可托折梅花递回信来。”去无报音。

明年，随父忠父馆寓越州太守斋，两年方归。罗女遣婢餽笺，箧中有金钱十枚，相思子一粒。张大喜，语婢，欲得一会期。且复书一诗云：

一朝不见似三秋，真个三秋愁不愁？

金钱难买尊前笑，一粒相思死不休。

尝掷金钱为戏，母见诘之，云得之罗女。母觉其意，遣里妪问婚。罗父母以其贫，不许，曰：“若会及第做官，则可。”

阴年，张又随父同越州太守候差于京。又两年方归，而罗女受里富室辛氏聘矣。张大恨，作词名《长相思》，云：

天有神，地有神。海誓山盟字字真，如今墨尚新。过一春，又一春。不解金钱变作银，如何忘却人。

遣里妪密送与女。女言，“受聘乃父母意。但得君来会面，宁与君俱死，永不愿与他人俱生也。”罗屋后墙内，有山茶数株，可以攀缘及墙。约张候于墙外，中夜令婢登墙，用竹梯置墙外以度。凡伺候三夕而失期。赋诗云：

山茶花树隔东风，何啻云山万万重。

销金帐暖贪春梦，人在月明风露中。

复遣里妪递去。女言“三夕不寐，无间可乘”，约以今夕灯烛后为期。至期，果有竹梯在墙外，遂登墙缘树而下。女延入室，登阁，极其缱绻。遂订后期，以楼西明三灯为约。如至，墙外正一灯，不可候也。自后无夕不至，或一二夕，或三四夕，明三灯，则墙外亦有竹梯矣。月余，又随父馆寓湖北帅厅。先数日，相与泣别。女遗金帛甚厚，曰：“幸未即嫁，则君北归，尚有会期。否则，君其索我于井中，结来世姻矣。”

其年，张赴湖北，留寓试，毕，归里，则女亦拟是冬出适。闻张归，即遣婢订约今夕，且书《卜算子》词一阕云：

幸得那人归，怎便教来也。一日想思十二辰，直是情难舍。　本是好姻缘，又怕姻缘假。若是教随别个人，相见黄泉下。

张如约至。女喜且怨曰：“幸有期会，奈何又向湖北，又不务早归。从今若无夜不会，亦只两月余矣。当与君极欢，虽死无恨。君少年才俊，前程未可量。实不敢以世俗儿女态，邀君俱死也。”相对泣下。久之，张索笔和其《卜算子》云：

去时不由人，归怎由人也。罗带同心结到成，底事教拼舍。　心是十分真，情没些儿假。若道归迟打掉篦，甘受三千下

自是遂无夜不至。

半月余，为罗父母所觉，执送有司。女投井不果，令人日夕随之。张到官，历历具实供答。宰怜其才，欲贷其罪，而辛氏有巨赀，必欲究竟。张母遗信报其父，父恳湖北帅，关节本郡太守。未几，湖北帅寓试揭晓，张作《周易》魁，旗铃就圄中报捷。宰大喜，延至公厅贺之，送归拜母。申州请旨。邑方逮女出官，中途而返。太守得湖帅使书，而本县申文亦至。辛氏以本县擅释张子，赴州陈诉。太守晓辛曰：“罗氏不廉女也。天下多美妇人，汝焉用此为？当今罗氏还尔聘财。”辛辞塞。太守令吏取辛情愿休亲状，行移本县，追理聘财。密书与宰，令为张罗，了此一段姻缘。宰具札招罗仁卿公厅相见，即贺其得佳婿，盛礼特筵，具道守意。罗归，招张来赘。张明年登科，仕至倅。夫妇偕老焉。

生之及第做官人，不先不后，恰在圄中。文昌主婚，朱衣人作媒，一场丑事，反为美谈。向使罗父母不觉，两人者终当以情死。颠之倒之，造物真巧于簸弄哉!

○晁采

大历中，有晁采者，小字试莺，女子中之有文者也。与母独居，深娴翰墨，丰姿艳体，映带一时。有尼常出入其家，言采美丽，为天下冠，不施丹铅，眉目如画。尝见其夏月着单衫子，右手攀竹枝，左手持兰花扇，按膝上，注目水中游鱼，低讽竹枝小词，若黄莺学啭，真神仙中人也。**看云，故其室名“窥云室”，馆名“期云馆”。一日，兰花始发，其母命赋之。采即应声曰：“隐于谷里，显于澧浔。贵比于白玉，重匹于黄金。既入燕姬之梦，还鸣宋玉之琴。”其敏慧若此。少与邻生文茂笔札周旋，每自誓言，当为伉俪。及长而散去，犹时时托侍女通殷勤。茂尝春日寄以诗曰：

晓来扶病镜台前，无力梳头任髻偏。

消瘦浑如江上柳，东风日月起还眠。

又曰：

旭日瞳瞳破晓霾，遥知妆罢下芳阶。

那能化作桐花凤，一集佳人白玉钗。

采得诗，因遣侍儿以青莲子十枚寄茂。且曰：“吾怜子也。”茂曰：“何以不去心?”侍者曰：“正欲使君知其心苦耳。”茂持啖未竟，坠一子于盆水中。有喜鹊过，恶污其上。茂遂弃之。明早，有并蒂花开于水面，如梅英大。茂因喜曰：“吾事济矣。”取置几头，数日始谢，房亦渐长。剖之，各得实五枚，如所来数。茂即书其异，托侍女以报采。采持阅，大喜曰：“并蒂之谐，此其征矣。”因以朝鲜茧纸，作鲤鱼函，两面俱画鳞甲，腹下令可以藏书。遂寄茂以诗曰：

花笺制叶寄郎边，的的寻鱼为妾传。

并蒂已看灵鹊报，倩郎早觅买花船。

荏苒至秋，屡通音问，而欢好无由。偶值其母有姻席之行，采即遣人报茂。茂喜极，乘月至门，遂酬夙愿焉。晨起整衣，两不忍别。采因自剪鬓发赠茂，且曰：“好藏青鬓，早缔白头也。”茂归，藏于枕畔。兰香芳烈，馥馥动人。固以诗寄之曰：

几上金猊静不焚，匡床愁卧对斜曛。

犀流金镜人何处，半枕兰香空绿云。

绸缪之后，又复无机可乘。时值杪秋，金风渐栗。采无聊之极，因遣侍儿以诗寄茂曰：

珍簟生凉夜漏余，梦中恍惚觉来初。

魂离不得空成病，面见无由浪寄书。

窗外江村钟响绝，枕边梧叶雨声疏。

此时最是思君处，肠断寒猿定不如。

茂答曰：

忽见西风起洞房，卢家何处郁金香?

文君未奔先成渴，颛顼初逢已自伤。

怀梦欲寻愁落叶，忘优将种恐飞霜。

惟应分付青天月，共听床头漏点长。

自兹以后，间阔弥深。采抱郁中怀，遂凋素质。母察其异，苦询侍儿，侍儿因微露其情。母叹曰：“才子佳人，自应有此。然古多不偶，吾今当为成之。”因托斧柯，以采归茂。

贾子《说林》云：“陈忠有女，名丰。邻人葛勃，有美姿。丰与村中女子戏相谓曰：‘得婿如葛勃，无恨矣。’自是丰与勃屡通音问。七月七日，丰以青莲子十枚寄勃。勃啖未竟，坠一子于盆水中。明旦开并蒂花云云，自此乡人改双星节为双莲节。”其事相类，疑《晁采传》仿陈丰而作者。怜子苦心，亦借汉女子舒襟私于元群事。

○范蠡

西施，越之美女，家于苧萝村西，故曰西施。欲见者先输金钱一文。今嘉兴县南有女儿亭。《吴越春秋》云：“越王以吴夫差淫而好色，乃令范蠡取西施以献之。西施于路与范蠡潜通，三年始达于吴。遂生一子。至此亭，其子一岁，能言。因名‘女儿亭’。”《越绝书》云：“吴亡后，西施复归范蠡，因泛五湖而去。西施山下有浣纱石。”

越王得苧萝山鬻薪之女，曰西施、郑旦。饰以罗穀，教以容步，习于土城，临于都巷，三年学服而献于吴。所谓“三年始达于吴”者，疑即此学服之三年耳。若在路复三年，则六年矣，施齿不稍长乎！且吴越邻壤密迩，其贡书必有岁月，迁延三岁，使人乌得无罪，吴王亦安得无言也！又别志：越既灭吴，乃沉西施于江，以报鸱夷。而世俗盛传扁舟五湖之事。

○贾午

贾午，太尉充少女。韩寿，字得真，南阳堵阳人，魏司徒暨曾孙，美姿貌，善容止。贾充辟为司空掾。充每燕宾客，其女辄于青琐中窥之，见寿而悦焉。问于左右：“识此人否?”有一婢说寿姓字，云是故主人。女大感想，发于寤寐。婢后往寿家，具说女意，并言其女光丽艳逸，端美绝伦。寿闻而心动，便令为通殷勤。婢以白女，女遂潜修音好，厚相赠结，呼寿夕入。寿劲捷过人，逾垣而至。家中莫知，惟充觉其女悦畅异于常日。时西域有贡奇香，一着人，则经月不歇。帝甚贵之，惟以赐充及大司马陈骞。其女密盗以遗寿。充僚属与寿燕处，闻其芬馥，称之于充。自是充意知女与寿通。而其门阁严峻，不知所由得入。乃夜中佯惊有盗，因使循墙以观其变。左右白曰：“无余异，惟东北角如狐狸行处。”充乃考问女之左右，共以状对。充秘之，遂以女妻寿。寿官至散骑常侍、河南尹。

充女已及笄矣。克既才寿而辟之舍，寿将谁婿乎?亦何俟其女自择也。虽然，贾午既胜南风(充长女，即贾后)，韩寿亦强正度(晋惠帝字也)。使充择婿，不如女自择耳。

○江情

福州守吴君者，江右人。有女未笄，甚敏慧，玉色秾丽。父母钟爱，携以自随。秩满还朝，候风于淮安之版闸。邻舟有太原江商，亦携一子名情，生十六年矣。雅态可绘，敏辨无双。其读书处，正与女窗相对。女数从隙中窥之，情亦流盼，而无缘致意。偶侍婢有濯锦船舷者，情赠以果饵，问：“小娘子许适谁氏?”婢曰：“未也。”情曰：“读书乎？”曰：“能。”情乃书难字一纸，托云：“偶不识此，为我求教。”女郎得之微哂，一一细注其下。且曰：“岂有秀才而不识字者!”婢还以告。情知其可动，为诗以达之曰：

空腹清吟托袅烟，樊姬春思描红船。

相逢何必蓝桥路，休负沧波好月天。

女得诗，愠曰：“暂尔萍水，那得便以艳句撩人。”欲白父笞其婢，婢再三恳，乃笑曰：“吾为诗骂之。”乃缄小碧笺以酬曰：

自是芳情不恋春，春光何事惨闺人。

淮流清浸天边月，比似郎心向我亲。

生得诗大喜，即令婢返命，期以今宵启窗虔候。女微哂曰：“我闺帏幼怯，何缘轻出，郎君岂无足者耶？”生解其意，候人定，蹑足登其舟。女凭阑待月，见生跃然，携肘入舟，喜极不能言。惟嫌解衣之迟而已。既而体慵神荡，各有南柯之适。风便月明，以舟解缆，东西殊途，顷刻百里。江翁晨起，觅其子不得。以为必登溷坠死淮流。返舟求尸，茫如捕影，但临渊号恸而去。

天明，情披衣欲出，已失父舟所在。女惶边无计，藏之船旁榻下。日则分饷羹食，夜则出就枕席。如此三日，生耽于美色，殊不念父母之离邈也。其嫂怪小姑不出，又馔兼两人，伺夜窥觇，见姑与小男子切切私语。白其母，母恚不信，身潜往视，果然。以告吴君。吴君搜其舱，得情榻下。拽其发以出，怒目(齿禁)(齿比)，砺刃其颈，欲下者数四。情忽仰首求哀，容态动人。吴君停刃叱曰：“尔为何人?何以至此?”生具述姓名，且曰：“家本晋人，阀阅亦不薄。昨者猖狂，实亦贤女所招。罪俱合死，不敢逃命。”吴君熟视久之，曰：“吾女已为尔所污，义无更适之理。尔宜为吾婿，吾为尔婚。”情拜泣幸甚。吴君乃命情潜足挂舵上，呼人求援，若遭溺而幸免者，庶不为舟人所觉。生如戒。吴君令篙者掖之。佯曰：“此吾友人子也。”易其衣冠，抚字如子。

抵济州，假巨室华居，召傧相，大讲合婚之仪。舟人悉与宴，了不知其所由。既自京师返旆，延名士以训之，学业大进。又遣使诣太原，访求其父。父喜，赍珍品至楚，留宴累月乃别。情二十三领乡荐，明年登进士第。与女归拜翁姑，会亲里，携家之官。初为南京礼部主事，后至某郡太守，膺翚翟之封。有子凡若干人，遐迩传播，以为奇遇云。(小说曰《缘舟记》。)

若是一偷而去，各自开船，太平无话，二人良缘终阻，行止俱亏。风便舟开，天所以成美事也。

○薛氏二芳

吴郡富室有姓薛者，至正初，家于阊门外，以鬻米为业。二女兰英、蕙英，皆敏秀能诗。父遂于宅后建楼居之，名曰“兰蕙联芳楼”。适承天寺僧善水墨，乃以粉灰四壁，邀请绘兰蕙于上。登之者，蔼然如入春风之室。二女日夕其间，吟咏不辍。有诗数百首，号《联芳集》。好事者往往传诵。时会稽杨铁崖制《西湖竹枝曲》，和者百余家，镂板书肆。二女见之笑曰：“西湖有竹枝曲，东吴独无竹枝曲乎!”乃效其体，作《苏台竹枝词》十章，曰：

“姑苏台上月团团，姑苏台下水潺潺。

月落西边有时出，水流东去几时还。

馆娃宫中糜鹿游，西施去泛五湖舟。

香魂玉骨归何处? 不及真娘葬虎丘。

虎丘山上塔层层，静夜分明见佛灯。

约伴烧香寺中去，自将钗钏施山僧。

门泊东吴万里船，乌啼月落水如烟。

寒山寺里钟声早，渔火江枫恼客眠。

洞庭余柑三寸黄，笠泽银鱼一尺长。

东南佳味人知少，玉食无由进上方。

荻芽抽笋楝花开，不见河豚石首来。

早起腥风满城市，郎从海口贩鲜回。

杨柳青青杨柳黄，青黄变色过年光。

妾似柳丝易憔悴，郎如柳絮太颠狂。

翡翠双飞不待呼，鸳鸯并宿几曾孤。

生憎宝带桥头水，半入吴江半太湖。

一(纟呙)凤髻绿如云，八字牙梳白似银。

斜倚朱门翘首立，往来多少断肠人。

百尺高楼倚碧天，阑干曲曲画屏连。

奴家自有苏台曲，不去西湖唱采莲。”

铁崖见其稿，手题二诗于后，曰：

锦江只见薛涛笺，吴郡今传兰蕙篇。

文采风流知有日，连珠合璧照华筵。

难弟难兄并有名，英英端不让琼琼。

好将笔底春风句，谱作瑶筝弦上声。

自是名播远迩，咸以为班姬、蔡女复出，易安、淑真而下，不足论也。其楼下瞰官河，舟楫皆经过焉。(奇*书*网.整*理*提*供)

昆山有郑生者，亦甲族，其父与薛素厚。生兴贩抵郡，至此，日泊舟于楼下，依薛为主。薛以其通家子弟，往来无间也。生青年韶秀，性复温和。夏月于船头澡浴，二女在窗隙窥见嫪生之具，乃以荔枝一双投下。生虽会其意，然仰视飞甍峻宇，缥缈霄汉，自非身具羽翼，莫能至也。既而更深漏静，月堕河倾，万籁俱寂。生企立船舷，若有所俟。忽闻楼窗哑然有声，顾盼顷刻，则二女以秋千绒索，垂一竹兜坠于其前。生乃乘之而上。既见，喜极不能言，相携寝室，尽缱绻之意焉。兰口占诗与生日：

玉砌雕阑花两枝，相逢恰是未开时。

娇姿未惯风和雨，分付东君好护持。

蕙亦吟云：

宝篆香销烛影低，枕屏摇动镇帷垂。

风流好似鱼游水，才过东来又向西。

生至晓乘之而下。自是无夕不会。二女吟咏颇多，不能尽记。生耻无以答。一夕，见女书匣内有剡溪玉叶笺，遂濡毫题一诗于上日：

误入蓬莱顶上来，芙蓉芍药两边开。

此身得似偷香蝶，游戏花丛日几回。

二女得诗喜甚，藏之箧笥。一夕，中夜之后，生忽怅然曰：“我本羁旅江河，托迹门下。今日之事，尊人罔知。一日事迹彰闻，恩情间阻，则乐昌之镜，或恐从此而分；延平之剑，不知何时再合也。”因哽咽泣下。二女曰：“妾久处闺闱，粗通经史，非不知钻穴之可丑，韫椟之可佳也。然而秋月春花，每伤虚度，云情水性，失于自持。曩者偷窥宋玉之容，自献卞和之璧。感君不弃，特赐俯从。虽六礼未行，谅一言已定。方欲永同欢爱，奈何遽生阻疑。妾虽女子，计之审矣。他日机事彰闻，亲庭谴责。若从妾所请，则终奉箕帚于君家；如不遂所图，则求我于黄泉之下，必不再登他门也。”生闻此言，不胜感激。未几，生之父以书召生还家。女之父见其盘桓不去，亦颇疑之。一日登楼，于箧中得生所为诗，大骇。然事已至此，无可奈何。顾生年少标致，门户亦正相敌，乃以书抵生之父，喻其意。生父如其所请，仍命媒氏通二姓之好，问名纳彩，赘以为婚。生年二十有二，长女年二十，幼女年十八矣。《剪灯新话》有《联芳楼记》。

《西厢记》郑郎忒薄福，《联芳楼记》郑郎忒造化。

○梁意娘

五季周时，潇湖梁公女名意娘，与李生有姑表亲。李往来甚熟。因中秋玩月，与意娘潜通，恋恋不去。久之事露，舅怒逐之，由是阻隔三霜。时遇秋日，意娘寄歌曰：

花花叶叶落纷纷，终日思君不见君。肠欲断兮肠欲断，泪珠痕上更添痕。我有一寸心，无人共我说。愿风吹散云，诉与天边月。携琴上高楼，楼高月华满。相思弹未终，泪滴琴弦断。人道湘江深，未抵相思半。江深终有底，相思无边岸。君在湘江头，妾在湘江尾。相思不相见，同饮湘江水。梦魂飞不到，所欠惟一死。入我相思门，知我相思苦。长相思兮长相思，短相思兮无尽极。早知如此挂人心，悔不当初莫相识。

李生得歌悲咽。因托人进公曰：“令爱才华，贤甥文藻，天生佳偶，幸未议婚，公不若妻之，以塞外议。”公乃许焉

○章文焕

天历己巳，建康富人窦时雍，有女及笄，名羞花，貌美，尤长于诗。溧水士人章文焕，少年聪俊，与窦为中表亲。自幼每过窦家，时雍甚爱重之。尝戏指女曰：“长必以妹配汝。”生、女亦觉留意。生私为诗聘曰：

春风连理两枝梅，曾向罗浮梦里来。

分付东君好调护，英救倚傍别人开。

羞花踵韵曰：

庾岭清香一树梅，凌寒不许蝶蜂来。

料应一点春消息，留向孤山处士开。

自是情好甚殷，或对酌灯下，或吟眺花前。时雍不之禁也。

一日，会于迎晖轩下，相与象戏。文焕吟曰：“纷纷车马渡河津，黑白分明目下真。”羞花续曰：“莫使机关争胜负，两家人是一家人。”生、女大笑。又铺紫氍毹于中庭，摊牌较胜。文焕笑曰：“但要合着油瓶盖。”羞花笑曰：“只恐贪花不满三十耳。”文焕兴发求欢，羞花变色曰：“既为正配，岂效淫奔!”文焕跪而言曰：“人心翻覆，势若波澜。倘事在必谐，先之何害；万一有变，如尔我相爱何？”羞花嘿然，遂任其意。文焕低吟曰：

鸾凤相交颠倒颠，武陵春色会神仙。

经(红)回杏脸金钗坠，浅蹙蛾眉云鬓偏。

羞花续曰：

衣惹粉花香雪散，帕沾桃浪嫩红鲜。

迎晖轩下情无限，绝胜人间一洞天。

羞花脱臂上金钏一双与生，曰：“此钏即主盟也。”文焕拜受。未几，时雍觉之，召生谓曰：“汝宜速回倩媒求聘也。”文焕拜谢将行，羞花私贻餽赆，且叮咛早来，饮泣而别。文焕回见父母，备陈其情。父母悦从，卜日下礼。羞花因念生之故，寻命家人致缄。文焕启视，乃集古绝句十首。今存其四，云：

绣户纱窗北里深，灯昏香烬拥寒衾。

故国书动经年别，满地月明何处砧!

嗟君此别意何如？闲看江云思有余。

愁傍翠娥分八字，酒醒孤枕雁来初。

风带潮声枕簟凉，江流曲似九回肠。

朱门深闭烟霞暮，一点残灯伴夜长。

寒窗灯尽月斜辉，桃李阴阴柳絮飞。

春色恼人眠不得，高楼独上思依依。

文焕得诗，随即择期入赘。合卺之夕，时雍欲试生才，使口占催妆诗。生吟二绝云：

红摇花烛二更过，妆就风流体态多。

织女莫教郎耐久，速乘鹤驾渡银河。

笙歌鼎沸满华堂，深院佳人尚晏妆。

懒得早乘云驭降，张郎久待杜兰香。

生、女唱和甚多，好事者辑之，号《金钏集》。

○紫竹

大观中，有紫竹者，工词，善于调谑，恒谓天下无其偶。一日，手李后主集，其父玄伯问曰：“后主词中，何处最佳?”答曰：“问君能有几多愁，恰似一江春水向东流’耳。”玄伯嘿然。有秀才方乔，乐至人也。偶与紫竹野遇，后不复睹。昼夜思之，中心郁结。每入阛阓，见卖美人图者，辄取视，冀其有相似者。或狭邪妓馆，无不留意。用计万端，竟无其人。终日悲慕，几成痼疾。有寄情诗曰：

眉如远岫首如螓，但得相思不得亲。

若使画工无软障，何妨百日唤真真。

一日，遇道士持一锦囊，内有古镜。谓乔曰：“子之用心，诚通神明。吾有此纯阳古镜，藏之久矣，今以奉赠。此镜一触至阴之气，留影不散。子之所遇少女，至阴独钟，试使人照之，即得其貌矣。然后令画工图之。”又戒乔不可照日，一照即飞入日宫，散为阳气矣。镜背有篆书云：“火府百炼纯阳宝镜。”乔遂以白玉盘螭匣盛之，嘱妪往售。紫竹顾镜，影遂留焉。怪以问妪。妪云：“此镜得之方生，宜还询之。”生为解说，因以镜献，使妪婉致狂慕之意，遂得以诗词往来，互致欣慕。

长夏，乔读书于种梅馆，怀思紫竹，至于忘食。忽紫竹遗以书，其大略云：“泣珠成泪，久比鲛人，流火为期，聊同织女。春风鸳帐里，不妨雁语惊寒；暮雨雀屏中，一任鸡声唱晓。”乔所答词，亦多绮丽。柬尾附以《玉楼春》词曰：

绿阴扑地莺声近，柳絮如绵烟草衬。双鬟玉面碧窗人，一纸银钩春鸟信。佳期远卜清秋夜，梧树梢头明月挂。天公若解此情深，今岁何须三月夏。

紫竹复寄《卜算子》词曰：

绣阁锁重门，携手终非易。墙外凭他花影摇，那得疑郎至。　合眼想郎君，别久难相似。昨夜如何为枕边，梦见分明是。

遂约于望云门暂会。及期，紫竹先至，徘徊墙下，久之寂然。俄闻人语，遂归绣闼，作《踏莎行》词纪恨云：

醉柳迷莺，懒风熨草，约郎暂会闲门道。粉墙阴下待郎来，藓痕印得鞋痕小。　玉漏方催，月光渐小，望郎不到心如捣。避人归倚小围屏，断魄还向墙阴绕。

乔至无所遇，憾惋而去。反以尺牍责其失约。紫竹戏为《菩萨蛮》词解之曰：

约郎共会西厢下，娇羞竟负从前话。不道一睽违，佳期难再期。　郎君知我愧，故把书相诋。寄语不赴期，见时须打伊。

乔复为词，戏答云：

秋风只疑同衾枕，春归依旧成孤寝。爽约不思量，翻言要打郎。　鸳鸯如共耍，玉手何辞打。若再负佳期，还应我打伊。

紫竹遂设誓于书。乔答以《踏莎行》云：

笔锐金针，墨浓螺黛，盟言写就囊儿袋。玉屏一缕兽炉烟，兰房深处深深拜。　芳意无穷，花笺难载，帘前细祝风吹带。两情愿得似提边，一江绿水年年在。

后因复寻旧约，遂得谐缱绻之私。自此两情相得益甚。

蹉跎时景，忽复青阳。其父稍有所闻，遂召乔以紫竹妻焉。紫竹词甚多，不能毕录。犹记一词云：

晨莺不住啼，故唤愁人起。无力晓妆慵，闲弄荷钱水。　欲呼女伴来，斗草花阴里。娇极不成狂，更向屏山倚。

宝镜的是异物，作传者不著下落，何也？

○莫举人

广西莫举人，会试过江都。一宦家有女及笄，往神庙烧香，莫随行至庙。女盥手上香，婢进帨。莫因就水盥手，以所衣盛服拭之。女目婢以帨授莫。莫以为奇遇，候婢出，出袖中金致谢。女怒，令反其金。莫曰：“我欲尔为谢娘子，此何足计!”婢复于女。女恐人知，命谕莫速去，毋招人议。莫曰：“我欲一见娘子。不然，虽死不去。”女无奈，取一簪一帕，令婢持谢莫，曰：“感相公美意。然礼不可见。以此奉答，望绝念，即去。”莫曰：“娘子以此见与，是期我相见也。”女闻悔之，业已与矣。踌躇良久，乃曰：“某日家中修醮事，黄昏时门外送神，我于门首一见可也。余则不可。”婢复告莫，莫喜。至某日晚，女果出见。一揖后，女即转身入内，莫乘闹蓦随其后。女至阁中，将晚，促之出。莫曰：“我既入，则不可出矣。我功名之念亦休矣。尔以簪帕约我来，倘不得相从，有死而已。”抽袜中佩刀欲自刎。女惊，姑留莫，因托疾坐阁中。计事必终露，乃携婢宵遁。宦家失女，大骇。因女已许聘一宦家，至是惧事泄成讼。适家有病婢，遂毒死，诈称女死，殡葬如礼。莫携女归，生二子。后数年，登进士，授江都邻县尹。携妻之任，因谒女父。既久，成厚契。莫迎女父至衙，设宴，酒至夜，呼妻子出拜，前婢亦在。父愕然曰：“尔乃在此乎!此女之不肖，非婿罪也。但前失女时，恐婿家知，已托言病死。自今宜谨密。我亦不敢频往来。任满别迁，我自来会。”遂别去。莫后官至方面。二子俱登仕籍。

书生以衣拭手，何与女子事？目婢授帨，未免有情；簪帕之酬，更贻口实。门首一贝，出于何名？女五内固已耿耿不能忘生矣，特嫩脸不似老作家手段耳。得此无赖书生，步步撒泼，终谐鱼水。令生已有妻，妻又妒妇，此女作何下落？危哉!危哉!何不思之。

○王生

崇宁中，有王生者，贵家之子也，随计至部下。当薄暮，被酒，至延秋坊。过一小宅，有女子甚美，独立于门，徘徊徙倚，若有所待。生方注目，忽有绉骑呵卫而来，下马于此宅。女子亦避去。匆匆遂行，初不暇问其何姓氏也。抵夜归，复过其门，则寂然无人声。循墙而东数十步，有隙地丈余，盖其宅后也。忽自内掷一瓦出，拾视之，有字云：“夜于此相候。”生以墙上剥粉戏书瓦背云：“三更后宜出也。”复掷入焉。因稍退十余步，伺之。少顷，一男子至，周视地上，无所见，微叹而去。既而三鼓，月高雾合，生亦倦睡欲归矣。忽墙门轧然而开，一女子先出，一老妪负笥从后。生遽就之，乃适所见立门首者。熟视生，愕然曰：“非也。”回顾媪，媪亦曰：“非也。”将复入，生劫之曰：“汝为女子，而夜与人期至此。我执汝诣官，丑声一出，辱汝门户。我邂逅遇汝，亦有前缘，不若从我去。”女泣而从之。生携归逆旅，匿小楼中。女自言曹氏，父早丧，独有己一女，母钟爱之，为择所归。女素悦姑之子某，欲嫁之，使乳妪达意于母。母意以某无官，弗从，遂私约相奔。墒下微叹而去者，当是也。生既南宫不利，迁延数月，无归意。其父使人询之，颇知有女子偕处。大怒，促生归，扃之别室。女所赍甚厚，大半为生费，所余与媪坐食垂尽。使人访其母，则以亡女故，抑郁而死久矣。女不得已，与媪谋下汴，访生所在。时生侍父官闽中。女至广陵，资尽不能进，遂隶乐籍，易姓名为苏媛。生游四方，亦不知女安否。数年，自浙中召赴阙，过广陵，女以娼侍宴识生。生亦讶其似女，屡目之。酒半，女奉觞劝，不觉两泪坠酒中。生凄然曰：“汝何以至此?”女以本末告，泪随语零。生亦愧叹流涕。不终席，辞疾而起。密召女，纳为侧室。其后生子，仕至尚书郎，历数郡。

○张住住

张住住者，南曲。所居卑陋，有二女兄不振，是以门甚寂寞。为小铺席，货草剉姜果之类。住住，其母之腹女也。少而敏慧，能辨音律。邻有庞佛奴，与之同岁，亦聪警，甚相悦慕。年六七岁，随师于众学中，归则转教住住，私有结发之契。住住将笄，其家拘管甚切，佛奴稀得见之，又力窘不能致聘。俄而，里之南有陈小凤者，欲权聘住住，盖求其元。已纳薄币，约其年三月五日。佛奴闻之，深相疑恨。因寒食争球，故逼其窗以伺之。忽闻住住曰：“徐州子，看看日中也。”佛奴佣书徐邸，故呼为徐州子；日中，盖五日也。佛奴甚喜，前致诚恳。住住曰：“上巳日，家人俱踏青去，我当以疾辞。可自为计。”佛奴因求其邻宋妪为之地，妪许之。

是日，举家踏青去，而妪与住住独留。住住乃键其门，伺于东墙。闻佛奴语声，遂梯而过。佛奴盛备酒馔，亦延宋妪。因为幔寝所，以遂平生。既而，谓佛奴曰：“子既不能见聘，今且后时矣。随子而奔，两非其便。千秋之誓，可徐图之。五日之言，其何如也？”佛奴愧谢不能。住住又曰：“小凤亦非娶我也，其旨可知也。我不负子矣，子其可负我乎？子必为我计之。”曲中素有畜斗鸡者，佛奴常与之狎。至五日，因髠其冠，取丹物，托宋妪致于住住。既而小凤以为获元，甚喜，又献三缗于张氏。遂往来不绝。复贪住住之明慧，因欲加礼纳之。时小凤为平康富家，车服甚盛，佛奴佣于徐邸，不能给食。母兄喻之，邻里讥之，住住一，不舍佛奴，指阶并曰：“若逼我不已‘骨董’一声即了矣。”

平康里中，素多轻薄小儿，遇事辄唱。住住诳小凤也，邻里或知之。俄而，复值北曲王团儿假女小福为郑九郎主之，而私于曲中盛六子者，及诞一子，荥阳抚之甚厚。曲中唱曰：“张公吃酒李公颠，盛六生儿郑九怜。舍下雄鸡伤一德，南头小凤纳三千。”久之，小凤因访住住，微闻其唱，疑而未察。其与住住昵者，诘旦告以街中之辞曰：“是日前，佛奴雄鸡因避斗，飞上屋，伤足。前曲小铁炉田小福者，卖马街头，遇佛奴父，以为小福所伤，遂殴之。”住住素有口辩，因抚掌曰：“是何庞汉打它卖马街头田小福?街头唱‘舍下雄鸡失一足，街头小福拉三拳’。且一不失德。是何谓也？”小凤既不审，且不喻，遂无以对。住住田大咍，递呼家人，随弄小凤，甚不自足。住往因呼宋媪，使以前言告佛奴。奴视鸡足且良，遂以生丝缠其鸡足，置街中，召群小儿共变其唱如住住言。小凤初以住住家噪弄不已，逐出衔中以避之。及见鸡跛，又闻改唱，深恨向来误听。乃益市酒肉，复之张舍，一夕宴语甚欢。至旦将归，街中又唱曰：“莫将庞大作荍团，庞大皮中的不干。不怕凤凰当额打，更将鸡脚用筋缠。”小凤闻此唱，不复诣住住。

佛奴初佣徐邸，邸将甚怜之，为致职名，竟裨邸将。终以礼聘住住，将连大第。而小凤家事日蹙，复不侔矣。

住住不但有志气，亦有眼力。使惟富家儿是适，作何结果!

○潘用中

嘉熙丁酉，福建潘用中，随父候差于京邸。潘喜笛，每父出，必于邸楼凭栏吹之。隔墙一楼，相距二丈许，画栏绮窗，朱帘翠幕。一女子闻笛声，垂帘窥望。久之，或揭帘露半面。潘问主人，知为黄府女孙也。若是月余，潘与太学彭上舍联舆出郊，值黄府十数轿，乘春游归，路窄，过时相挨。其第五轿，乃其女孙也。轿窗皆半推，四目相视，不远尺余。潘神思飞扬，若有所失。作诗云：

谁教窄路恰相逢，脉脉灵犀一点通。

最恨无情芳草路，匿兰含蕙各西东。

暮归吹笛。时月明，见女卷帘凭栏，潘大诵前诗数过。适父归，遂寝。黄府馆宾晏仲举，建宁人也。潘明往访，邀归邸楼，纵饮横笛，见女复垂帘，因曰：“对望谁家楼也？”晏曰：“即吾馆寓。所窥主人女孙，幼从吾父学，聪明俊爽，且工诗词。”潘愈动念。晏去，女复揭帘半露。潘醉狂，取胡桃掷去。女用帕子裹桃，复掷来。帕子上有诗云：

阑干闲倚日偏长，短笛无情苦断肠。

安得身轻如燕子，随风容易到君旁。

潘亦用帕子题诗，裹胡桃复掷去，云：

一曲临风值万金，奈何难买玉人心。

君如解得相如意，比似金徽更恨深。

女子复以帕子题诗，裹胡桃掷来。掷不及楼，坠于檐下。潘急下楼取之，为店妇所拾矣。潘以情告，恳求得之。帕上诗云：

自从闻笛苦匆匆，魄散魂飞似梦中。

最恨粉墙高几许，蓬莱弱水隔千重。

遂令店妇往道殷勤。女厚遗妇，至嘱勿泄。且曰：“若谐，酬更不薄。”

未几，潘父迁去与乡人同邸。潘忽忽不乐，厌厌成疾。父为问药，凡更十数医，展转两月不愈。一日，语彭上舍曰：“吾其殆哉，吾病非药石所能愈。”乃告以故，曰：“即某日交游所遇者也。”彭告之父，父忧之。既而店妇访至潘寓，曰：“自官人迁后，女病垂死。母于枕中得帕子，究明知其故。今愿以女适君，何如？”潘不敢诺。未几，晏仲举至，具道父母真意。适彭亦至，遂语潘父，竟谐伉俪，奁具巨万焉。前诗喧传都下，达于禁中，理宗以为奇遇。时潘与黄皆年十六也

○刘尧举

刘尧举，字唐卿，舒州人也。淳熙末，父观官平江许浦，尧举从之行。是年，当秋荐，遂僦舟就试嘉禾。及抵中流，见执楫者一美少艾，年可二八。虽荆布淡妆而姿态过人，真若“海棠一枝斜映水”也。唐卿心动，因窃访之，知为舟人子。乃叹曰：“有是哉，明珠出此老蚌耶!”唐卿始碍其父，不敢频瞩。留连将午，情莫能已。驾言舟夫行迟，促其父助縴。父去，试以眼拨之，少艾或羞或愠，绝不相怯。及唐卿他顾，则又睨觑流情，欲言还笑。唐卿见其心眼相关，神魂益荡。乃出袖中罗帕，系以胡桃，其中绾同心结，投至女前。女执楫自如，若不知者。唐卿慌愧，恐为父觉，频以眼示意，欲令收取，女又不为动。及父收縴登舟，将下舱，而唐卿益躁急无措，女方以鞋尖勾掩裙下，徐徐拾纳袖中，父不觉也。且掩面笑曰：“胆大者，亦踧踖如此耶!”唐卿方定色，然亦阴德之矣。越明，复以计使父去。因得通问曰：“以子国色，兼擅巧能，宜获佳偶。但文鹓彩凤，误坠鸡栖，诚令人不能无慨。”女曰：“君言差矣。红颜薄命，岂独妾哉，而敢生尤怨!”唐卿益为叹服。自是，两情虽洽，然终碍父咫尺不能近体。及抵秀州，唐卿引试毕，出院甚早。时舟人市易未还，遂使女移舟他处，因私恳曰：“仆年方壮，秦晋未谐。倘不见鄙，当与子缔百年之好。”女曰：“陋质贫姿，得配君子，固所愿也。第枯藤野蔓，难托乔松。妾不敢叨，君请自重。”唐卿负其肩曰：“噫!是何足较。两日来被子乱吾方寸久矣，恨不得一快豪情。今天与其便，而子复拒执如此，望永绝矣。英雄当激而死，何惜此生。即当碎首子前，以报隐帕之德。”言毕，踊跃投身于河。女急牵其衣裾曰：“姑且止，当自有说。”唐卿回顾曰：“子真怜我乎？”遂携抱枕席间，得谐私愿。女起自饰其髻，且为生整衣曰：“辱君俯受，冒耻仰承，一瞬之情，义坚金石。幸无使剩蕊残葩，空付余香于游水也。”唐卿答曰：“苟得寸进，敢负心盟，必当贮子金屋。”两相笑狎而罢。是夕，唐卿父母梦二黄衣人突报曰：“天门才放榜，郎君已首荐。”忽一人掣去，云：“刘尧举近作欺心事，宜殿一举。”父母惊觉。及揭示，果见黜落。少艾以为失望，怏怏泪下，唐卿抚慰，久之方已。及归谒父母，诘质以梦。唐卿匿不敢言。至次举，复领舒州首荐。唐卿感女夙约，遍令求访，竟莫能得。盖或流泛他所，而唐卿遂及第。

同一胡桃也，潘用中屡掷而不效，刘尧举一掷而即谐。然不谐者，卒为夫妇，而捷效者如浮萍断梗之不可复问。既损阴功，徒增感念，亦何轻此一掷为哉!

唐卿挑一未字之舟女，且与期婚，未为薄行之甚也，而冥中遂夺一举。莫生以老脸撒泼，强夺人妇，而功名反无梗，何耶？岂此女合为夫人，特令丑始而令终与？然天道亦僭赏矣。

○姚月华

姚氏女月华，少失母。忽梦月轮坠于妆台，觉而大悟，不习而能。生未尝读书，自此搦管成篇，词意双妙。时随父寓于扬子江。端午，江上有龙舟之戏，月华出看。近舟有书生杨达，见其素腕褰帘，结五色丝于跳脱，鬒发如漆，玉凤斜簪，巧笑美盼，容色艳冶。达神魂飞荡，因制曲序其邂逅，各曰《泛龙舟》。一日，月华见达《昭君怨》诗，爱其“匣中纵有菱花镜，羞向单于照旧颜”句，情不能已，遂私命侍儿乞其旧稿，杨出于非望，立缀艳体诗以致其情。自后遂各以尺牍往来。月华每得达书，有密语，皆伏读数过，烧灰入醇醪饮之，谓之“款中散”。

一日，达饮于姚氏，酒酣假寝。月华私命侍儿送合欢竹钿枕、温凉草文席，皆其香阁中物也。达虽心荡，亦无可奈何，怅然而归。次日，达奏笺送不律隃糜致谢。二女侍在侧，问曰：“不律隃糜，何也?”曰：“楚谓之‘聿’，吴谓之‘不律’，燕谓之‘弗’，皆笔名也。汉人有墨，名曰龙糜。”月华巧于丹青，然以自娱，人不可得而见。是日，适画《芙蓉四鸟图》成，遂以答赠。达见其约略浓淡，生态逼真，爱玩不释。觅银光纸裁书谢之。月华复以洒海刺二尺赠达曰：“为郎作履，凡履霜雪，则应履而解。乃西蕃物也。”又贻诗曰：

金刀剪紫绒，与郎作轻履。愿化双仙凫，飞来入闺里。

盖达与月华虽文翰相通，而终未一睹。至是见诗，心醉若狂，乃赂女侍而得一会焉。自是往来无间。凡久会，谓之“大会”，暂会，谓之“小会”。又，大会谓之“鹣鹣会”，小会谓之“白鹢会”。欢恰正浓，忽其父有江右之迁，已买舟于水畔。彼此仓皇，无计可缓，遂怏怏而别。月华思念为之减食。乃效徐淑体，缀成一词，以寄达曰：

妾生兮不辰，盛年兮逢屯。寒暑兮心结，夙夜兮眉颦。

循环兮不息，如彼兮车轮。车轮兮可歇，妾心兮焉伸。

杂沓兮无绪，如彼兮丝棼。丝棼兮可理，妾心兮焉分。

空闺兮岑寂，妆阁兮生尘。萱草兮徒树，兹优兮岂泯。

幸逢兮君子，许结兮殷勤。分香兮剪发，赠玉兮共珍。

指天兮结誓，愿为兮一身。所遭兮多舛，玉体兮难亲。

损餐兮减寝，带缓兮罗裙。菱鉴兮慵启，博炉兮焉薰。

整袜兮欲举，塞路兮荆榛。逢人兮欲语，鞈匝兮顽嚣。

烦冤兮凭胸，何时兮可论。愿君兮见察，安死兮何瞋。

达读之，呜咽不胜。后达复至其旧院，惟见双燕交飞，落英满地而已。曾整装向江右踪迹之，而竟不可得。每为友道及，辄呜呜泣下云。

○扇肆女

福建林生，弱冠。市有孙翁造白扇，一女尝居肆中。林生心慕其美，日往买扇。女疑之，乘间问生曰：“买此何为？”生告以思念之故，冀时睹芳容耳。女见生青年美质，且怜其意，遗以香囊、汗巾并银簪一枝，约某夕会于后门。生大喜，数日以待。至期往候，久不出。生积思固已成疾，又大风寒甚，欲归不舍。夜半女出，生不暇自顾，勉强交欢，遂死。女频呼不应，恐为家人所觉，扶生墙下，掩门而入。明日，邻人见生死，驰报林翁。翁罔知其由，因葬之。女会生，即成胎。母密询之，知不可讳，以实告。母言于翁，翁怒欲杀女。母曰：“尔富而无子，止此女，今幸孕，倘为一子，亦吾嫡甥也。”翁然之，惧人知，乃弃业，移居他所。未几，女生子长数岁矣。偶适市，过林翁门，林夫妇见之曰：“此何人子?酷似亡儿。”相与挥泣。遂携儿至家，与之果。儿归告母，母告其父。使访其亡子姓名，且有遗物否。孙翁携儿往，林翁延之，各言子之姓名、年貌，其时死于孙翁后门。孙问林子所遗物，林翁曰：“吾儿有书馆，自殁至今不忍开。”因至馆启锁，尘坌堆积。卧房一箱中，有白扇、汗巾及银簪。孙念扇皆己家物，香囊又类其女手制。遂并求三物，归以示女。女泣曰：“此皆前赠林者，此子果林子也。”孙翁走告林，林大喜，以为自天降。乃二姓合居，共教其子，登科甲，为显宦。此林同榜进士传其事。

○阮华

淳熙中，有阮生名华，美姿容，赋性温茂，尤善丝竹，时以三郎称之。上元夜，因会其同游，击筑飞觞，呼卢博胜，约为长夜之欢，既而相携踏于灯市。时漏尽铜龙，游人散矣。仰观皓月满轮，浮光耀采。华欣然曰：“见此景而归枕席，奈明月照人，孰若各事所能，共乐清光之下。”众曰：“善。”一友能歌，华吹紫玉箫和之，声入云表。近居有女玉兰，陈太常子也。灯筵方散，步月于庭，忽闻玉管呜呜，因命侍儿窥之。还曰：“阮三郎会友于彼。”兰颔之数四，凝睇者久之。因低讽一绝曰：

夜色沉沉月满庭，是谁吹彻绕云声？

呜呜只管翻新调，那顾愁人泪眼倾。

遂怏怏而入。华等曲终各散去，明夜复会于此，如是数夕皆然。

一夕，众友不至，华独徘徊星月之下，自觉无聊，乃吹玉箫一曲自娱。未终，忽一双鬟冉冉而至。华戏谓曰：“何氏子冒露而行?”鬟笑曰：“某陈宅侍儿也。因小姐玩月于庭，闻箫心醉，特遗妾奉逆一面。”华思曰：“彼朱门若海，阍寺守之。倘有不虞，何以自解。”因逊词谢之。侍儿去，俄顷复至，出一物曰：“如郎见疑，请以斯物为质。”华视之，乃一金镶指环也。遂约之于指，无暇疑思，心喜若狂，随与俱往。至三门，月色如昼。见兰独倚小轩，衣绛绡衣，幽姿雅态，风韵翩然，虽惊鸿游龙，不足喻也。方欲把臂诉衷，忽闻传呼声，兰即遁去。华狼狈而归，寝不成寐。因吟一词曰：

玉箫一曲无心度，谁知引入桃源路。邂逅曲栏边，匆忙欲并肩。　一时风雨急，忽尔分双翼。回首洛川人，翻疑化作云。

逐日徬徨于陈氏之居，而香阁深沉，无媒可达。日为羸疾，寝食皆忘。父母及兄百方问之，皆隐而不露。

有友张远，华之至交也。闻华病，往视之，因就榻究其病源。华沉吟不答，惟时时以目顾其手，呜咽不胜。远因逼视之，惟指约一环而已。远会其意，因曰：“子有所遇乎?倘可致力，当力图之。”华支吾不答。苦问不已，华度其可与谋，因长叹曰：“异香空染，贾院墙高；翠羽徒存，洛川云散。更何言哉!”远得其曲折，因曰：“彼重门深锁，握手诚难。幸有此环，容仆试筹之可也。”透袖之而出，凝目于陈氏之门，以窥其罅。俄顷，一尼自其门出。迹其踪视之，乃避尘庵之尼。远喜曰：“吾计得矣。”遂尾尼至庵，出一白镪于前曰：“有事相烦，倘师能成之，当图重报。”尼叩其详，远曰：“吾友阮郎，钟情于陈太常之女。彼此相慕，会面无期。闻师素游其门，愿得良谋，以图一晤。”尼始有难色，远恳之数四，始曰：“俟有便可乘，当相报也。”遂收其环而别。次日，尼清晨至陈太常家。见兰着杏黄衫子，云髻半偏，从其母摘玫瑰于庭。见尼至，惊谓曰：“露草未干，梁燕犹宿，师何来若此早？”尼笑曰：“不辞晓露而至，特有所请耳!”其母问之，曰：“敝庵新铸大士宝像，翌日告成。愿夫人与小姐随喜一观，为青莲生色。”其母曰：“女子差长，身难独行。”时兰方抱郁无聊，正思闲适。闻母不许，颜微咈然。尼再四怂恿，夫人因许共往。遂延早膳，兼致闲谈。尼因耳目四集，终难达情。遂推更衣于小轩僻所，兰蹑其后，因与俱行。尼遂微露指环，兰触目心惊，即把玩不巳，逡巡泪下，不能自持。因强作笑容，叩其所自。尼曰：“日有一郎，持此铸(祷)佛，幽忱积恨，顾影伤心，默诵许时，遂施此环而去。”兰复叩其姓名，遂欷歔泣下。尼故惊曰：“小姐对此而悲，共亦有说乎？”兰羞怩久之，逐含泪言曰：“此情惟师可言，亦惟师可达，但摇摇不能出口耳!”尼强之，曰：“昔者，间窥青琐，偶遇檀郎。欲寻巫峡之踪，遂解汉江之佩，脱兹金指，聊作赤绳。蝶梦徒惊，鹊桥未驾。适逢故物，因动新愁耳!”尼曰：“小姐既此关情，何不一图觌面?”兰叹曰：“春台凤去，楚岫云迷；一身静锁重帏，六翮难生弱体。自非魂梦，安得相逢?”尼见凄惨情真，遂告以所来之故。兰喜极不能言，惟笑颔其首而已。因出所题《闺怨》，使作回音。

其一日：

日永凭栏寄恨多，恹恹香阁竟如何？

愁肠已自如针刺，那得闲情绣绮罗!

其二曰：

清夜凄凄懒上床，挑灯欲自写愁肠。

相思未诉魂先断，一字书成泪万行。

其三曰：

玉漏催残到枕边，孤帏此际转凄然。

不知寂寞嫌更永，却恨更筹有万千。

其四曰：

朝来独倚绮窗前，试探何时了此缘。

每日殷勤偷问卜，不知掷破几多钱!

因更出一环，并前环付尼。临别曰：“师计固良，第恐老母俱临，无其隙耳!”尼笑曰：“业已筹之，小姐至庵，但为倦极思睡，某当有计耳。”尼因出别夫人，往复远信。未行数步，远已迎前。遂同至阮所，以诗及环付之。华喜不自持，病立愈矣。遽起栉沐，夜分以肩舆载至尼庵，闭于小轩邃室。次晨，夫人及兰果联翩而至。尼延茶毕，遂同游两廊。卓午，兰困倦不胜，时欲隐几。尼谓夫人曰：“小姐倦极思寝耳。某室清幽颇甚，能暂憩而归乎？”夫人许诺。遂送一小室中，更外而加钥。兰入其内，果幽雅绝伦。旁设一门，随手可启。兰正注目，华自床后忽来。兰惊喜交加，令其蹑足。两情俱洽，遂笑解罗襦。虽戏锦浪之游鳞，醉香丛之迷蝶，亦不足喻也。欢好正浓，而华忽寂然不动。兰惊起谛视，声息杳如。遂惶惧不胜，推之床壁，蹶然而起，遽整云鬟。母虽讶其神色异常，第以为疾作耳，遂命舆，别尼而归。舆音未寂，张远及华之兄至，谓尼曰：“事成否?”尼笑曰：“幸不辱命。”远问三郎何在，尼指其室曰：“犹作阳台梦未醒耳!”遂推门共入，唤之数四，近而推之，死矣。各相失色无言。因思久病之躯，故宜致是。遂归报其父，托言养病于庵而殂。其事遂隐，而人无知者。惟兰中心郁结，感慨难伸。凡寤寐之间，无非愁恨。乃续前之四韵。

其一曰：

行云一梦断巫阳，懒向台前理旧妆。

憔悴不胜羞对镜，为谁梳洗整容光？

其二曰：

几向花间想旧踪，徘徊花下有谁同？

可怜多少相思泪，染得花枝片片红。

其三曰：

一自风波起楚台，深闺冷落已堪哀。

余烟空自消金鸭，那得芳心化作灰。

其四曰：

云和独抱不成眠，移向庭前月满天。

别怨一声双泪落范，可怜点点湿朱弦。

自此终日恹恹，遂已成娠。其母察其异，因潜叩。兰度不可隐，尽露其情，且涕泣而言曰：“女负罪之身，死无足惜!所以厚颜苟存者，为斯娠在耳。倘母生之，为阮氏之未亡妇，足矣!”母乃密白于太常。始犹恕甚，终亦无奈。遂请阮老于密室，以斯情达之。阮亦欣然。因托言曾聘于华者，遂迎之以归。数月而生一子，取名学龙。兰遂蔬缟终身，目不窥户。后龙年十六而登第，官至某州牧，兰因受旌焉。

伪吴有国，中乐桥李卖线之女美，司徒李伯昇之子悦之，日倚其门。一尼为定计，诱致之室。李子喜极，一交接即死。尼瘗其尸榻下，而置其所带大帽于床顶。未几屋漏，召匠治之。匠于穴中见帽，遂以告李。李执尼出，验之，得尸。诛尼，废其寺。

又《夷坚志》：临安少年悦某氏妇，日倚其门。见一尼出入，随之至西湖庵中，施钱千万。尼讶之，以情告，遂为甘言诱妇至寺。醉卧登榻，则一男子伏焉。妇人仓皇索轿归。尼入视，其人已卒，盖喜极暴亡也。事露，尼受徒刑。尼之伎俩，亦可畏矣。避尘庵之尼，幸而免祸，亦陈阮之过于宽乎!

○狄氏

狄氏者，家故贵，以色名动京师。所嫁亦贵家，明艳绝世。每灯夕及西池春游，都城士女欢集，自诸王邸第，及公侯戚里、中贵人家，帟幕车马相属。虽歌姝舞姬，皆饰珰翠，佩珠犀，览镜顾影，人人自谓倾国。及狄氏至，靓妆却扇，亭亭独出，虽平时妒悍自衒者，皆羞服。至相忿诋，辄曰：“若美如狄夫人耶，乃敢凌我!”其名动一时如此。然狄氏资性贞淑，遇族游群饮，澹如也。

有滕生者，因公游见之，骇慕丧魄归，悒悒不聊，乃访狄氏所厚善者。或曰：“尼慧澄与之习。”生过尼，厚遗之。日日往，尼愧谢问故，生日：“极知不可，幸万分一耳。不然且死。”尼曰：“试言之。”生以狄氏告。尼笑日：“大难，大难，此岂可动耶!”具道其决不可状。生曰：“然则有所好乎？”曰：“亦亡有。唯旬日前属我求珠玑颇急。”生大喜曰：“可也。”即索马驰去。俄怀大珠二囊，示尼曰：“值二万缗，愿以万缗归之。”尼曰：“其夫方使北，岂能遽办如许偿耶!”生亟曰：“四五千缗，不则干缗、数百缗皆可。”又曰：“但可动，不愿一钱也。”尼乃持诣狄氏。果大喜，玩不已。问须值几何，尼以万缗告。狄氏惊曰：“是才半值耳!然我未能办，奈何?”尼因屏人曰：“不必钱，此一官欲祝事耳!”狄氏曰：“何事？”曰：“雪失官耳。夫人弟兄夫族，皆可为也。”狄曰：“持去，我徐思之。”尼曰：“彼事急，且投他人，可复得耶?姑留之，明旦来问报。”遂辞去，且以告生，生益厚饷之。尼明日复往，狄氏曰：“我为营之，良易。”尼曰：“事有难言者。二万缗物付一秃媪，而客主不相问，使彼何以为信？”狄氏曰：“奈何？”尼曰：“夫人以设斋来院中，使彼若邂逅者，可乎？”狄氏赖(頳)面摇手曰：“不可。”尼曰：“非有它，但欲言雪官事，使彼无疑耳。果不可，亦不敢强也。”狄氏乃徐曰：“后二日，我亡兄忌日，可往。然立语亟遣之。”尼曰：“固也。”尼归及门，　生已先在，诘之，具道本末。拜之曰：“仪、秦之辩，不加于此矣。”及期，尼为斋具，而生匿小室中，具酒肴俟之。晡时，狄氏严饰而至。屏从者，独携一小侍儿。贝尼曰：“其人来乎?”曰：“未也。”咀祝毕，尼使童子主持儿，引狄氏至小室。搴帘见生及饮具，大惊欲避去。生出拜，狄氏答拜。尼曰：“郎君欲以一卮为夫人寿，愿勿辞。”生固颀秀，狄氏颇心动，睇而笑曰：“有事第言之。”尼固挽使坐，生持酒劝之。狄氏不能却，为釂卮，即自持酒酬生。生因徙坐，拥狄氏曰：“为子且死，不意果得子。”拥之即帏中，狄氏亦欢然，恨相得之晚也。比夜散去，犹徘徊顾生，挈其手曰：“非今日，几虚作一世人。夜当与子会。”自是夜辄开垣门召生，无阙夕。所以奉生者，靡不至，惟恐毫丝不当其意也。

数月，狄氏夫归。生，小人也。阴计已得狄氏，不能弃重贿。伺其夫与客坐，遣仆入白曰：“某官尝以珠值二万缗卖第中，久未得值，且讼于官。”夫愕眙，入诘。狄氏语塞，曰：“然。”夫督取还之。生得珠，复遣尼谢狄氏：“我安得此，贷于亲戚以动子耳!”狄氏虽恚甚，终不能忘生，夫出，辄召与通。逾年，夫觉，闲之严。狄氏以念生病死。

○盈盈

盈盈者，天宝中贵人之妾，姿艳一时。会贵者病，同官之子为千牛者，父遣往问，遂为盈盈所私，匿于其室甚久。千牛父索之甚急，明皇闻之，诏大索京师，无所不至，而不见其迹。因问：“近往何处?”其父言：“贵人病，尝往问之。”诏且索贵人之室。盈盈谓千牛曰：“今势不能自隐矣，出亦无甚害。”千牛惧得罪。盈盈因谓曰：“第不可言在此。若上问何住，但云：‘所见人物如此，所见簾幕屏帏如此，所食物如此，势不由己。决无患矣。’”既出，明皇大怒，问之，对如盈盈言，上笑而不问。后数日，虢国夫人入内，明皇戏谓日：“何久藏少年不出耶?”夫人亦大笑而已。

暗合奥窍，遂令虢国顶缸。盈盈可谓巧矣。

○王僧弥

王僧弥(珉，字季琰，僧弥其小字)与嫂婢谢芳姿通，情好甚笃。嫂棰挞芳姿过苦，东亭闻而止之(王瑜字元琳，封东亭侯，珉之兄)。芳姿素善歌，而僧弥好持白团扇。嫂令芳姿歌一曲，当赦之。芳姿歌曰：“白团扇，辛苦且流离，是郎眼所见。”僧弥闻之问曰：“奈何遗却？”芳姿应声又歌曰：“团扇复团扇，许持自遮面。憔悴无复理，羞与郎相见。”

观唐与正事，此嫂虽酷，犹胜于朱道学也。唐事见“情厄类”。

○阮咸

阮仲容咸，失幸姑家鲜卑婢。及居母丧，姑当远徙。初云去当留婢，既发，定将去。仲容借客驴，着重服自追之。累骑而返曰：“人之不可失也。”婢即遥集(孚)之母。

情主人曰：“人性寂而情荫。情者怒生，不可閟遏之物，如何其可私也!特以两情自喻，不可闻，不可见，亦惟恐人闻，惟恐人见，故谓之私耳。私而终遂也，雷雨之动，满盈。不遂，而为蝉哀，为蛩怨，为盍旦之求明，为杜宇之啼春。有能终閟人耳目者乎？崔莺有言：“必也君乱之，君终之。”是乃所谓善补过者。微之薄倖，吾无取焉。我辈人亦自有我辈事，慎勿以须臾之欢，而误人于没世也。

○李节度使姬

京师宦子张生，因元宵游乾明寺，拾得红绡帕，裹一香囊，有细书绝句二首云：

囊里真真香见窃?绞绡滴泪染成红。

殷勤遗下轻绡意，好与情郎怀袖中。

金珠富贵吾家事，常渴佳期乃寂寥。

偶用志诚求雅合，良媒未必胜红绡。

诗尾书曰：“有情者若得此，欲与妾一面，请来年灯节夕，于相蓝后门，车前有双鸳鸯灯者是也。”生叹赏久之，乃和韵曰：

自睹佳人遗赠物，书窗终日独无聊。

未能得会真仙面，时赏香囊与绛绡。

如期，生往候，果见雕轮绣毂，挂鸳鸯灯一盏。但驺卫甚众，无计可就。乃诵诗于车后。女至寺，令尼约生，次日与之欢合。生问之，女口占一诗云：

门前画戟寻常设，堂上犀簪取次看。

最是恼人情绪处，凤凰楼上月华寒。

吟毕，告曰：“妾乃节度使李公宠姬也。李公老迈，误妾芳年。”遂与侍婢彩云随生逃，隐居姑苏，偕老焉。

○刘道真

刘道真子妇始入门，遣婢虔刘。挑之甚苦，婢固不从。刘乃下地叩头，婢惧而从之。明日语人曰：“手推故是神物，一下而婢服淫。”见《何氏语林》。

卷四 情侠类

○太史敫女

齐湣王之遇杀，其子法章变姓名为莒太史敫家佣。太史女奇法章之状貌，以为非常人，怜而常窃衣食与之，私焉。莒中及齐亡臣，相聚求湣王子，欲立之。法章乃自言于莒，共立法章为襄王。襄王立，以太史氏女为王后。生子建。太史敫曰：“女无媒而嫁者，非吾种也，污吾世矣。”终身不睹君王后。王后贤，亦不以不睹之故失人子之礼也。襄王卒，子建立为齐王。君王后事秦谨，与诸侯信。以故建立四十有余年，不受兵。

○卓文君

司马相如，字长卿，成都人也，以赀为郎，事景帝。时梁孝王来朝，所从游邹阳、枚乘辈，皆名流。相如见而慕之，因病免。客游梁，作《玉如意赋》。梁王悦之，赐以绿绮之琴，其铭曰：“桐梓合精”。

居数岁，王薨。相如归，而家贫无以自业。素与临邛令王吉善，往舍都亭。临邛令谬为恭敬，日往朝相如。临邛富人卓王孙，谓令有贵客，为具召之，并召令。令既至，相如谢病，临邛令不敢尝食，自往迎焉。相如不得已，拥琴而往。酒酣，临邛令前奏琴，曰：“窃闻长卿好之，愿以自娱。”相如辞谢，为鼓一再行。是时，卓王孙有女文君，年十七而寡，好音，故相如谬与令相重，而以琴心挑之。其诗曰：

凤兮凤兮归故乡，遨游四海求其凰。时未遇兮无所将，何悟今夕升斯堂。有艳淑女处兰房，室迩人遐毒我肠。何缘交颈为鸳鸯，相颉颃兮共翱翔。

又曰：

凤兮凤兮从凰栖，得托孳尾永为妃。交情通体心和谐，中夜相从知者谁。双翼俱起翻高飞，无感我思使予悲!

相如之临邛，侍从车骑，雍容闲雅甚都。及饮卓氏，弄琴，文君窃从户窥之，心悦而好之，恐不得当也。既罢，相如乃使人重赐文君侍者通殷勤。文君夜亡奔相如，相如乃与驰归。家居徒四壁立。卓王孙大怒曰：“女至不才，我不忍杀，不分一钱也!”人或谓王孙，王孙终不听。相如贫居愁惫，以所著鹔鹴裘，就市人杨吕贳酒，与文君为欢。既而文君拘颈而泣曰：“我平生富足，今乃以衣裘贳酒。”遂相与俱如临邛，尽卖其车骑，买一酒舍沽酒，而令文君当垆。相如身自著犊鼻裈，与保佣杂作，涤器于市中。卓王孙闻而耻之，为杜门不出。昆弟诸公更谓王孙曰：“有一男两女，所不足者非财也。今文君已失身于司马长卿，长卿故倦游，虽贫，其人才足依也。且又令客，独奈何相辱如此!”卓王孙不得已，分予文君僮百人，钱百万，及其嫁时衣被财物。文君乃复与相如归成都，买田宅，为富人。

居久之，天子读《子虚赋》，闻司马相如所作，乃召为郎。数岁，天子欲通西南夷，拜相如为中郎将，建节往。至蜀，蜀太守以下郊迎，县令负弩矢先驱，蜀人荣之。于是卓王孙喟然而叹，自以为使女尚长卿晚，而厚分其女财，与男等。后相如以病免，归茂陵卒。文君为诔云：

磋磋夫子兮亶通儒，少好学兮综群书。纵横剑技兮英敏有誉，尚慕往哲兮更名相如。落魄远游兮赋《子虚》，毕尔壮志兮驷马高车。忆初好兮雍容孔都，怜才仰德兮琴心两娱。永托为妃兮不耻当垆，平生浅促兮命也难扶。长夜思君兮形影孤，步中庭兮霜草枯。雁鸣哀哀兮吾将安如，仰天太息兮抑郁不舒。诉此凄恻兮畴忍听予，泉穴可从兮愿捐其躯。

妻者，齐也。或德或才或貌，必相配而后为齐。相如不遇文君，则绿绮之弦可废；文君不遇相如，两颊芙蓉，后世亦谁复有传者。是妇是夫，千秋佳偶。风流放诞，岂足病乎!今之蓬州，唐谓之相如县，迄今有相如祠。相如之取重后代若此，彼风流放诞者得乎哉。

长卿氏曰：“文君之为人，放诞风流也。女不侠，不豪；侠不放诞风流，不豪；放诞风流不眉色姣好，不豪；姣好放诞，所奔非相如，亦不豪；奔相加不家徒四壁，亦不豪；家徒四壁，不亲当垆，相如与佣保杂作，涤器于市，亦不豪；亲当垆，相如涤器，不得僮百人，钱百万，太守郊迎，县令负弩，卓王孙、临邛富人皆伛偻门下，亦不豪。此所以为放诞风流也。文君以身殉相如，相如亦以身殉文君，一琴一诔，已足千古。《美人赋》、《白头吟》，蛇足矣。”

陆式斋(名容，字文量)少年风仪。天顺三年，应试南京。馆人有女善吹箫，夜奔公寝。公绐以疾，与期后夜。女退，遂作诗云：

风清月白夜窗虚，有女来窥笑读书。

欲把琴心通一语，十年前已薄相如。

迟明，托故迁去。是秋领乡荐，年二十四。此女不亦放诞风流乎!然司马长卿则可，式斋则不可。何也？文君寡，相如未娶。侍者通殷勤时，固已定百年之期矣。若馆人女不然，式斋将何以结其局？故曰不可。

○红拂妓

杨素守西京日，李靖以布衣献策，素踞床而见。靖长揖曰：“天下方乱，英雄竞起。公为重臣，须以收罗豪杰为心，不宜踞见宾客。”素敛容谢之。时妓妾罗列，内有执红拂者，有殊色，独目靖。靖既去，而执拂者临轩指吏曰：“问去者处士第几？住何处？”靖具以对。妓诵而去。靖归逆旅，其夜五更初，忽闻叩门而声低者。靖启视，则紫衣纱帽人，杖一囊。问之，曰：“杨家红拂妓也。”延入，脱衣去帽，遽向靖拜。靖惊答之，再扣来意。曰：“妾侍杨司空久，阅天下之人多矣，无如公者。故来相就耳。”靖曰：“如司空何？”曰：“彼尸居余气，不足畏也。诸妓知其无成，去者甚众矣。彼亦不甚逐也。计之详矣，幸无疑焉。”问其姓，曰：“张。”问其伯仲之次，曰：“最长。”观其肌肤，形状，言词，气语，真天人也。靖不自意获之，愈喜愈惧，万虑不安，而窥户者无停履。数日，亦闻追讨之声，意亦非峻，乃雄服乘马排闼而去。

红拂一见便识卫公，又算定越公无能为，然后相从，是大有斟酌人。或曰：“红拂既有殊色，必膺特眷，万一追讨甚急，将如何？”余曰：“卫公，智人也，计之熟矣。布衣长揖，责以踞见宾客，越公遂敛容谢之。越公能受言者也。设追讨相及，靖必挺身往见，不过费一席话耳。越公岂以妇人故而灰天下豪杰之心哉!”

○梁夫人

韩蕲王之夫人，京口娼也。尝五更入府伺候贺朔，忽于庙柱下见一虎蹲卧，鼻息齁齁然。惊骇，亟走出，不敢言。已而人至者众，复往视之，乃一卒也。因蹴之起，问其姓名，为韩世忠。心异之，密告其母，谓此卒定非凡人。乃邀至家，具酒食，卜夜尽欢，深相结纳，资以金帛，约为夫妇。蕲王后立殊功，为中兴名将。梁封两国夫人。

梁夫人不为娼，则不遇蕲王。不遇蕲王，则终身一娼而已。夫闺阁之幽姿，临之以父母，诳之以媒妁，敌之以门户，拘之以礼法，婿之贤不肖，盲以听焉。不幸失身为娼，乃不能择一佳婿自豪，而随风为沾泥之絮，岂不惜哉!

○瑞卿

欧阳彬，衡山人。世为县吏。至彬特好学，工于词赋。马氏之有湖南也，彬将希其用。乃携所著，诣府求见之。礼必先通名纸。有掌客吏众谓樊知客，好贿，阴使人谓彬曰：“足下之来，非徒然也。实欲显族致身，而不以一物为贶，其可乎!”彬耻以贿进，竟不与。既而樊氏怒，掷名纸于地曰：“吏人子，欲干谒王侯耶!”彬深恨之，因退而为诗曰：“无钱将乞樊知客，名纸生毛不为通。”因而落魄衔市，歌姬酒徒，无所不狎。有歌人瑞卿者，慕其才，遂延于家。瑞卿能歌。每岁武穆王生辰，必歌于筵上。时湖南自旧管七郡外，又加武陵、岳阳，共九州。彬作《九州歌》以授瑞卿，至时使歌之，实欲感动武穆。既而竟不问，彬叹曰：“天下分裂之际，厮徒负养，皆能自奋。我何负而至此耶!”计无所出，思欲窜入邻道，但未有所向。居无何，闻西蜀图纲将发，彬遂谋入蜀。私谓瑞卿曰：“吾以干谒不遂，居于汝家，未尝有倦色，其忍轻弃乎？然士以功名为不朽，一失此时，恐贻后悔。今将他适，庶几有成，勿以为念。”瑞卿曰：“君于妾不可谓之无情，一旦割爱而去，得非功名之将至耶？妾诚异之。家财虽不丰，愿分其半，以资路途。”彬亦不让。因以瑞卿所赠，尽赂纲吏，求为驾船仆夫，纲吏许之。既至蜀，遂献《独鲤朝天赋》，蜀王大悦，擢居清要。其后官至尚书左丞相，出为夔州节度使。既领夔州，穆王已薨，其子希范继立。因致书于希范，叙畴昔入蜀之由，仍以衡宗族为托。希范得书大惭。彬之亲友，悉免其赋役。遂与瑞卿偕老焉。

○冯蝶翠

洞庭叶某，商于大梁，眷一妓冯蝶翠者，罄其赀，迨冻馁为磨佣。久之，冯骑驴过其处，叶适在街头晒麦。冯下驴走小巷中，使驴夫召叶。叶辞以无颜相见，强而后至。冯对之流涕曰：“君为妾至此乎?”出白金二两授叶，云：“以此具礼更衣，来访吾母。”如言而往。冯私以五十金赠之曰：“行矣，勉为生计。”叶恋恋不舍。随罄其金，仍佣于磨家。岁余，邂逅如初。冯谓叶：“汝岂人耶？”要之抵家，重与十镒，且云：“囊倾矣。倘更留，必缢死以绝君念。”叶遂将金去，买布入陕换褐，利倍。又贩药至扬州，数倍。贸易三载，货盈数千。乃以其千取冯归老焉。

不耻磨佣，使驴夫召之，视绨袍恋恋之情，固已高数倍矣。出金相赠，一且再焉。叶遂发愤为商，卒同白首。成人之美，还自成也。彼计目前荣悴，而不计久远者，独何心哉!龙子犹有《张润传》，事颇近此，而结局远不相及，备录于此。传曰：

张润，行三，瓜州人。少鬻为阊关潼子门妓，善歌，微有韵致。与贾人程生交善，许以必嫁。程惑然，为之破家。衣敝履穿，不敢复窥张室，而张念之不置也。一夕，遇诸门，亟呼入，相恃大恸。程具道所以不敢状。张自出青蚨，具餐止宿。夜半语程曰：“侬向以身许君，不渭君无赖至此。然侬终不可以君无赖故而委身他姓。侬有私财五十金许，今以付君。君可贸易他方，一再往，有赢利，便图取侬。侬与君之命毕此矣。”语达旦，空囊授之，珍重而别。程既心荡，无复经营之志。且贫儿暴富，馋态不禁，乃别往红楼市欢，罄其赀而归，而张不知也。久之，复遇诸门，居然窭子容耳。闻张呼，惊欲定匿。张使婢阑之以入，叩其故。诡云：“中道遭寇，仅以身免，自怜命薄，无颜见若。”张悲愤甚，一恸几绝。程亦悔且泣，徐曰：“业如此，当奈何？”张曰：“此吾两人命绝之日也。生而暌，何如死而合!君如不忘初愿，惟速具毒酒，与君相从地下耳!”言泣，泪如雨注。程不知所为。张迫之再，无已，潜取毒药酒以进。张且泣且饮，便倾半壶。程觉其有异，大恐，遽尽吸之，已而两人皆死。既死，鸨乃觉。从旁人教，剖生羊灌张，张活；次及程，则无疗矣。差毒性下坠，张先饮，味薄，故可起。亦天意所以诛薄幸也。程父讼之长洲江令，令廉，得程负心始末，乃责其父而释张。当此时，张之名震于一郡。郡之好事者，咸往问疾，求识面以为快。或呼为药张三，从所殉也；或呼为痴张三，谓其所殉非人也。张疾愈，郡人士争交欢之，声价益隆。然性好迭宕，不誉缙绅意，以此浮沉数年，无一大遇，聊随一卖丝者终焉。余尝有诗云：

同衾同穴两情甘，鸩酒如何只损男。

却笑世人不怕死，青楼还想药张三。

痴心漫结死生期，松柏西陵别有枝。

自是薄情应横死，交欢岂少卖丝儿。

黄金销尽命如霜，红粉依然映画堂。

一负生兮一负死，古丘空说两鸳鸯。

余谓张三赠金、伏毒二事都奇。所恨者，毒酒无灵，不肯成全张三一个好名，使死而复甦，碌碌晚节，诫赘疣也。然令张死而程甦，其为赘疣又何如，谁谓毒酒果无灵哉!语云：“痴心女子负心汉”，二人之谓乎!余又闻，一妓与所欢约俱死。欢信之，为具鸩酒二器。妓执板速欢饮，欢尽其一，固促妓速饮。妓曰：“吾量窄，留此与君赌拳。”呜呼，自赌拳盛行，而张以情痴特闻。倘死者有知，张仰药时，卖丝几何在?恐张亦无解于独生也。则虽谓“痴心汉子负心女”，亦未为不可。

○东御史妓　吴进士妓

东御史郊，未第时，进京会试，途遭濡首之厄。仆人乘机罄取所有，逸去。东计无所出，闷立于一家房檐下，初不知其为妓馆也。自晨至暮，往来旁皇。内一妓者窥见之，命侍女邀东入。东拒之。妓又以母来邀，东又拒之。妓乃躬自出户，东复峻却。妓曰：“妾无他意，但见君若有故，故问之耳。”东察其诚，勉入其室。技问故，东始以他享结之。妓拂首不然。东不得已，乃以实告。妓曰：“然则君将何往？”东谓：“计穷力极，终当还家，功名事姑置之耳。”妓笑曰：“因路费之小，误功名之大，见亦左矣。”东又谓：“别无亲识借贷。”妓曰：“妾有服饰，聊可应君之需。”东不欲，妓又晓以不必胶柱意。竟持所有，悉以付东。且又荐寝，留连劝解，方送东行。东至京，果得第。筮仕县尹，大为淮阴漂母之报矣。后行取入道，监察苏松。妓之母来苏，潜住民间，诈冒东之姑，入告状中。东见之，阅其词而悟其意，以首肯示之。妪由是大有所得。时郡侯徐潜廉知之，絷妪达东。东大怒，反以徐为污蔑。先将妪假以押回原籍根究，阴纵之于途，使泯其迹，然后摭拾徐他事欲危之。徐不得已，易服长跪庭下，几不得解。幸诸乡达力为申救，徐方得免。

真定吴生，有声于庠。性不羁，悦某妓，而囊中实无余钱。妓怜其才，因询所长，曰：“善樗蒲。”妓乃馆生他室中，所遇凡爱樗蒲者，辄令生变姓名与之角。生多胜，因以供生灯火费。妓暇则就生宿，生暇则读书。后生成进士，欲娶妓，而妓适死。因为制服执丧，葬之以礼。每向人言，必流涕。

吴生从未出丑。此妓心术手段，俱胜汧国夫人十倍。惜乎其福之凉也。东御史蒙妓成我之恩，不为了其终身，而乃毁官箴以报之。此妓亦利其多金而已，其在淮阴漂母之下乎!

○娄江妓

嘉靖间，娄江有孙太学者，与妓某善。誓相嫁取，为之倾赀。无何，孙丧妇，家益贫落。亲友因唆使讼妓。妓闻之，以计致孙饮食之，与申前约，以身委焉。孙故不善治产，妓所携簪珥，不久复费尽。妓日夜勤辟(纟卢)以奉之，(饣亶)粥而已。如此十余年，孙益老成悔过。选期已及，自伤无赀，中夜泣。妓审其诚，于日坐辟绩处，使孙穴地，得千金，皆妓所阴埋也。孙以此得选县尉，迁按察司经历。宦橐稍润，妓遂劝孙乞休，归享小康终其身。

子犹曰：“既成就孙，而身亦得所归，可谓两利。所难者，十余年坚忍耳。”

○沈小霞妾

锦衣卫经历沈炼，以攻严相得罪，谪田保安。时总督杨顺、巡按路楷，皆嵩客，受世蕃指：“若除吾疡，大者侯，小者卿。”顺因与楷合策，捕诸白莲教通虏者，窜炼名籍中，论斩，籍其家。顺以功荫一子锦衣千户；楷候选五品卿寺。顺犹怏怏曰：“相君薄我赏，犹有不足乎？”取炼三子，杖杀之。而移檄越，逮公长子诸生襄，至则日掠治，困急且死。会顺、楷被劾，卒奉旨逮治，而襄得末减问戌。襄之始来也，止一爱妾从行。及是与妾俱赴戌所。中道微闻严氏将使人邀而杀之。襄惧欲窜，而顾妾不能割。妾曰：“君一身沈氏宗祧所系，第去，勿忧我。”襄遂绐押者：“城市有年家某，负吾家金钱，往索可得。”押者恃妾在，不疑，纵之去。久之不返，押者往某家询之，云：“未尝至。”还复叩妾。妾把其襟，大恸曰：“吾夫妇患难相守，无顷刻离。今去而不远，必汝曹受严氏指，戕杀吾夫矣。”观者如市，不能判。闻于监司。监司亦疑严氏真有此事，不得已，权使寄食尼菴，而立限责押者迹襄。押者物色不得，屡受笞。乃哀恳于妾，言襄实自窜，毋枉我。因以间亡命去。久之，嵩败，襄始出讼冤，捕顺、楷妖罪。妾复相从。襄号小霞，楚人江进之有《沈小霞妾传》。

严氏将要襄杀之，事之有无不可知。然襄此去， 实大便宜，大干净。得此妾一番撒赖，则上官亦疑真有是事，而襄始安然亡命无患矣。顺、楷辈死，肉不足喂狗，而此妾与沈氏父子并传，忠智萃于一门，盛矣。

○邵金宝

邵金宝，故娼也，口西侠戴纶所与游。纶为京营参将，以善咸宁侯下狱，将坐重辟。念事非朝夕可竟，去家数千里，无可庇朝夕。罄囊金三千余，属邵曰：“余生死不可知，若其念我乎，持以赡余以待命。”邵含泪收之，为画策。日费以结权贵公子欢，而买少妓博市井富儿金，展转出纶。纶庭鞫赴市。邵岁罄赀于权贵，因得周旋。椎楚弗避，十余年所如一，而需纶用不缺。纶卒籍其力以出，寻补建昌游击。赢金尚四千有奇，悉付纶而从之任。纶妻自其家来省，请邵升高座，命侍女强持之，委身下拜，令勿答，报其救夫恩也。居旬而返。将行，语纶曰：“夫难，妾以疾不能为力，而邵能代之；妾当愧死矣。无以谢邵氏，惟君念之。”垂涕泣而去。

三千金非细事，罄以畀一妓而不疑，非知邵之深者能然耶!邵受托不辞，亦度己之可以出戴也。而戴果出矣。夫买妓博金，事之至丑者也。邵不洁其名，而能委曲以济大用。卒也束身归戴，克全终始。虽娼乎，亦何惭于节义哉!其妻自以不能救夫难而感能为救者，且以结发嫡拜下风而避去，不亦晋赵氏夫人之遗哉!

○董国度妾

董国度，字元卿，饶州人。宣和六年进士第，调莱州胶水郡。会北兵动，留家于乡，独处官所。中原陷，不得归，弃官走村落，颇与逆旅主人相得。怜其羁穷，为买一妾，不知何许人也，性慧解，有姿色。见董贫，则以治生为己任。罄家所有，买磨驴七八头，麦数十斛。每得面，自骑入市鬻之，至晚负钱以归。如是三年，获利益多，有田宅矣。董与母、妻隔别滋久，消息杳不通，居常戚戚，意绪无聊。妾叩其故，董嬖爱已深，不复隐，为言：“我故南官也。一家皆在乡里。身独漂泊，茫无归期，每一想念，心乱欲死。”妾曰：“如是，何不早告我？我兄善为人谋事，旦夕且至，请为君筹之。”旬日，果有客，长身虬髯，骑大马，驱车十余乘过门。妾曰：“吾兄至矣。”出迎拜。使董相见，叙姻亲之礼。留饮至夜，妾始言前事以属客。

是时虏令：凡宋官亡命，许自陈；匿不言而被首者死。董业已泄漏，又疑两人欲图己，大悔惧，乃绐曰：“无之。”客忿然，怒且笑曰：“以女弟托质数年，相与如骨肉，故冒禁，欲致君南归，而见疑如此。倘中道有变，且累我，当取君告身与我以为信。不然，天明执告官矣。”董益惧，自分必死，探囊中文书悉与之。终夕涕泣，一听于客。客去，明日控一马来，曰：“行矣。”董请妾与俱。妾曰：“适有故，须少留。明年当相寻。吾手制一衲袍赠君，君谨服之，惟吾兄马首所向。若返国，兄或举数十万钱相赠，当勿取。如不可却，则举袍示之。彼尝受我恩，今送君归，未足以报德，当复护我去。万一受其献，则彼责已塞，无复顾我矣。善守此袍，无失也。”董愕然，怪其语不伦，且虑邻里知觉，辄挥涕上马，疾驰到海上，有大舟，临解维，客挥使登，揖而别。舟遽南行，略无资粮道路之费，茫不知所为。舟中奉侍惟谨，具食不相问讯。才达南岸，客已先在水滨。邀诸旗亭相劳苦。出黄金二十两，曰：“以是为太夫人寿。”董忆妾语，力辞之。客不可曰：“赤手还国，欲与妻子饿死耶!”强留金而出，董追还之，示以袍。客曰：“吾智果出彼下，吾事殊殊未了。”咄咄而去。董至家，母、妻、二子俱无恙。取袍示家人，缝绽处黄色隐然。拆视之，满中皆箔金也。逾年，客果携妾而至，偕老焉。

○严蕊　薛希涛

天台营妓严蕊，字幼芳，善琴奕歌舞丝竹书画。唐与正仲友守台日，酒边尝命幼芳赋红白桃花。即调《如梦令》云：

道是梨花不是，道是杏花不是。白白与红红，别是东风情味。曾记，曾记，人在武陵微醉。

仲友赏之双缣。其后，朱晦菴以使节行部至台，欲摭仲友罪，遂指其与蕊为滥，系狱月余。蕊虽备受捶楚，而一语不及唐。狱吏诱使早认，蕊答曰：“身为贱妓，纵与太守有滥，罪亦不至死。然是非真伪，岂可妄言以污士大夫!虽死，不可诬也。”于是再痛杖之，仍系于狱。两月间，一再受杖，委顿几死。然声价愈腾，至彻阜陵之听。未几，朱改除，而岳霖商卿为宪，怜之，命作词自陈。蕊口占《卜算子》云：

不是爱风尘，似被前缘误。花落花开自有时，总赖东君主。　去也终须去，住也如何住？若得山花插满头，莫问奴归处。

岳喜，即日判令从良。而宗室纳为小妇，以终身焉。

严幼芳尝七夕宴集，坐有谢元卿者，豪士也，固命之赋词，以己姓为韵。酒方行，而已成《鹊桥仙》云：

碧梧初出，桂花方吐，池上水花微谢。穿针人在合欢楼，正月露玉盘高泻。　蛛忙鹊懒，耕慵织倦，空做古今佳话。人间刚道隔年期，想天上方才隔夜。

元卿为之心醉，留其家半载，倾囊赠之而归。双缣之赠，薄乎云尔。况此缠头常例，而文公必以为罪，何耶!

长卿氏曰：“严蕊云：‘是非真伪，岂可妄言以污士大夫’，不意斯言出于风尘妓女之口，而入于圣贤大学之耳，犹不免于笞，何也?然声价愈腾，至彻阜陵之听，倘所称‘石压笋料出’耶!”

熙宁中，祖无择知杭州，坐与官妓薛希涛通，为王安石所执。希涛榜笞至死，不肯承伏。

幼芳之于仲友，干也；希涛之于无择，湿也。然晦翁与荆公，皆有所寄其怒。妓何与焉？卒也，幼芳生而希涛死。非晦翁之心慈于荆公，而道学之权终不敌宰相耳。

○杨素

陈太子舍人徐德言之妻，后主叔宝之妹，封乐昌公主，才色冠绝。时陈政方乱，德言知不相保，谓其妻曰：“以君之才容，国亡必入权豪之家，斯永绝矣。倘情绦未断，犹冀相见，宜有以信之。”乃破一照，人执其半，约曰：“他日必以正月望日卖于都市，我当在，即以是日访之。”及陈亡，其妻果入越公杨素之家，宠嬖殊厚。德言流离辛苦，仅能至京，遂以正月望日访于都市。有苍头卖半照者，大高其价，人皆笑之。德言直引至其居，设食，具言其故。出半照以合之，仍题诗曰：

照与人俱去，照归人不归。无复嫦娥影，空留明月辉。

陈氏得诗，涕泣不食。素知之，怆然改容。即召德言，还其妻。仍厚遗之。闻者无不感叹，乃与德言陈氏偕饮，令陈氏为诗。口占一绝云：

今日何迁次?新官对旧官。笑啼俱不敢，方验做人难。

遂与德言归江南，竟以终老。

不追红拂妓，放乐昌，俱越公大豪杰事。大将军开门放妓，一般胸襟。彼石太尉，小家子耳!

○宁王宪

宁王宪贵盛，宠妓数十人，皆绝艺上色。宅左有卖饼者妻，纤白明媚。王一见属目，厚遗其夫，取之，宠惜途等。环岁，因问之：“汝复忆饼师否？”默然不对。因呼使见之，其妻注视，双泪垂颊，若不胜情。时王座客十余人，皆当时文士，无不凄异。王命赋诗，王右丞维诗先成：

莫以今时宠，宁亡旧日恩。看花满目泪，不共楚王言。

坐客无敢继者，王乃归饼师，以终其老。

○裴晋公

元和中，有新授湖州录事参军，未赴任，遇盗，攘剽殆尽。告敕历任文簿，悉无孑遗。遂于近邑行(求)丐故衣，迤(辶里)假贷，却返逆旅。族舍俯逼裴晋公第，时晋公在假，因微服出游，偶至湖纠之店，相揖而坐，与语周旋。问及行日，纠曰：“某之苦事，人不忍闻。”言发涕零。晋公悯之，细诘其事。对曰：“某住京数载，授官江湖，遇寇荡尽，唯余微命，此亦细事耳。某将娶而未亲迎，遭郡牧强而致之，献于上相裴公矣。”裴曰：“子室何姓氏?”答曰：“姓某，字黄娥。”裴时衣紫袴衫，谓之曰：“某即晋公亲校也，试为子侦。”遂问姓名而往。纠复悔之，此或中令之亲近，入白当致祸也。寝不安席。迟明，姑往侦之，则裴已入内。至晚，忽有赭衣吏诣店，称令公召。纠闻之惶惧，仓卒与吏俱往，延入小厅，拜伏流汗，不敢仰视。既延之坐，窃视之，则昨日紫衣押牙也。因首过再三。中令曰：“昨见所话，诚心恻然。今聊以慰尔憔悴。”即命箱中取官诰授之，已再除湖纠矣。喜跃未已。公又曰：“黄娥可于飞之任也。”特令送就其逆旅。行装千贯，与偕赴所任。出《玉堂闲话》。

以裴晋公之人品，而郡牧犹有强夺人妻以奉之者，况他人乎!一分权势，一分造业，非必自造也，代之者众矣。当要路者，可不三思乎!

○江陵刺史

江陵寓居士子，忘其姓名，有美姬，甚贫。求尺题于交广间游，支持五年粮食，且戒其姬曰：“我若五年不归，任尔改适。”士子去后，五年未归，姬遂为前刺史所纳，在高丽坡底。及明年，其夫归，已失姬之所在。寻访知处，遂为诗寄云：

阴云漠漠下阳台，惹著襄王更不回。

五度看花空有泪，一心如结不曾开。

织(纤)罗自合依芳树，覆水宁思返旧杯!

惆怅高丽坡底宅，春光无复下山来。

刺史见诗，遂给一百千及资妆，遣还士子。出《卢氏杂说》。

○京师兵官

国朝洪武初，吴人姜子奇，娶妇三载，值大军过吴扰乱，子奇挟妻出避，仓皇间因失其妻，乃为兵官携归京邸。子奇流落四方者累年，后迤(辶里)至京行乞。有高门一妇人见之而泣，贻以酒馔，又以布囊裏熟米一斗与之。子奇不敢仰视而去。翌日，此妇在门，又见子奇行乞，适主人不在，呼与相见共语，为主母所侦，即令人追之。检其乞囊中，有金钗一对，书一封。候其夫还，以告。兵官启封视之，乃题诗一律云：

夫留吴越妾江东，三载恩情一旦空。

葵藿有心终向日，杨花无力暂随风。

两行珠泪孤灯下，千里家山一梦中。

每恨当年罹此难，相逢难把姓名通。

兵官见诗大悼，即时遣还，仍赐钱米以给其归。子奇夫妇泣谢而去，伉俪复合。见《西樵野记》。

武弁有此高谊，胜孔将军、沙叱利万倍。

○于頔　韩滉

崔郊秀才者，寓居于汉上，蕴藉文艺，而物产罄悬。无何，与姑婢通，每有阮咸之纵。其婢端丽，饶音伎之能，汉南之最姝也。姑贫，鬻婢于连帅于頔，连帅爱之，给钱四十万，宠盼弥深。郊思慕无已，即强亲府署，愿一见焉。其婢因寒食，果出。值郊立于柳阴，马上连泣，誓若山河。郊赠以诗曰：

公子王孙逐后尘，绿珠垂泪滴罗巾。

侯门一入深如海，从此萧郎是路人。

或有嫉郊者，写诗于座。于公睹诗，令召崔生，左右莫之测也。郊甚忧悔，无处潜遁。及见，握郊手曰：“‘候门一入深如海，从此萧郎是路人’，便是公制作也?四百千小哉!何惜一书，不早相示。”遂命婢同归。至帏幌奁匣，悉为增饰之。崔生因此小阜。又有客自零陵来，称戎昱使君席上有善歌者，于公遽命召焉。戎使君不敢违命，逾月而至。及至，令唱歌，歌乃戎使君送妓之什也。公曰：“丈夫不能立功业，为异代之所称，岂有夺人姬爱，为己嬉娱!”遂多以缣帛赠行，手书逊谢焉。戎使君诗曰：

宝钿香娥翡翠裙，妆成掩泣欲行云。

殷勤好取襄王意，莫向阳台梦使君。

韩晋公滉镇浙西，戎昱为部内刺史。郡中有酒妓，善歌，色亦闲妙，昱情属甚厚。浙西乐将闻其能，白滉，召置籍中，昱不敢留。俄于湖上为歌词以赠之，且曰：“至彼令歌，必首唱是词。”既至，韩为开筵，自持杯，令歌送之，遂唱戎词。曲既终，韩问：“戎使君于汝寄情耶?”妓悚然起立曰：“然。”泪随语下。韩令更衣待命。席上为之忧危。韩召乐将责曰：“戎使君名士，留情郡妓，何故不知而召置之，成余之过!”乃笞之十。命与妓百缣，即时归之。其词曰：

好去春风湖上亭，柳条藤蔓系人情。

黄莺久住浑相恋，欲别频啼四五声。

戎使君所欢歌妓，是一是二?一夺于于帅，再夺于韩公，而俱以闻诗放还，何戎之多幸也!于、韩两公，固一代豪俊，亦见唐时之重才矣。设当今世，虽日进万言何益!

○唐玄宗　僖宗

开元中，颁赐边军纩衣，制于宫中。有兵士于短袍中得诗曰：

沙场征戍客，寒苦若为眠。战袍经手作，知落阿谁边。

蓄意多添线，含情更着绵。今生已过也，重结后生缘。

兵士以诗白于帅，帅进之。玄宗命以诗遍示六宫曰：“有作者勿隐，吾不罪汝。”有一宫人自言万死。玄宗深悯之，遂以嫁得诗人，仍谓曰：“我与汝结今生缘。”边人皆感泣。

僖宗自内出袍千领，赐塞外吏士。神策军马真，于袍中得金锁一枚，诗一首，云：

玉烛制袍夜，金刀呵手裁。锁寄千里客，锁心终不开。

真就市货锁，为人所告。主将得其诗，奏闻。僖宗令赴阙，访出此宫人，遂以妻真。后僖宗幸蜀，真昼夜不解衣，前后捍御。

去一女子事极小，而令兵士知天子念边之情，其感发最大。所谓王道本乎人情，其则不远。

○唐文宗

唐文宗御宴，宫妓舞《河满子》，是沈翘翘。其词云“浮云蔽白日”。文宗曰：“汝知书耶？此是《文选》第一首。”乃赐金玉(臂)环，遂问其由(从来)。翘翘泣曰：“妾本吴元济女，自因国亡，没入掖庭，易姓沈。因配乐籍，本艺方响，乃白玉也。(愿赐臣妾。敕取赐之。)以响玉为槌，紫檀为架，制度精妙。乃奏《梁州曲》，音韵清绝。上喜谓曰：“卿欲归宫，欲适人?”翘翘不对。上知其意，乃选金吾判官秦诚聘之。出宫之夕，宫人伴送。花烛之盛，皆自天恩。

按：翘翘归诚数年后，诚奉使日本，久而不返，翘翘执玉方响登楼，自制一曲，名《忆秦郎》。声音凄怆，闻者凄然。方响，应二十八调。

○宋仁宗

宋子京祁与兄公序郊，人称为大宋、小宋。子京过御街，逢内家车子中有褰帘者曰：“小宋也。”子京归，遂作《鹧鸪天》云：

宝毂雕轮狭路逢，一声肠断绣帏中。身无彩凤双飞翼，心有灵犀一点通。金作屋，玉为笼，车如流水马如龙。刘郎已恨蓬山远，更隔蓬山几万重。

其词传达禁中，仁宗知之，问内人第几车子，何人呼小宋。有内人自陈：“顷侍御宴，见宣翰林学士，左右内臣曰：‘小宋也。’时在车子中偶见之，呼一声尔。”上召子京，从容语及，子京惶惧无地。上笑曰：“蓬山不远。”因以内人赐之。

钱简栖山人云：“‘黄鹂久住浑相恋’，及‘侯门一入深如海’，二诗皆自成篇咏，博得佳丽无忝。至‘刘郎已恨篷山远，又隔蓬山几万重’，则唐人李义山《无题》诗，非子京作也，子京偶记而入之词中耳。传达大内，致动天听，以此宫人赐之。人主怜才，一至是乎!”子犹云：“子京改坏《旧唐书》，反博一修史佳名。抄李义山诗，又博一深深宫佳丽。一生有造化人也。然唐之玄、僖，以宫人赠兵士，亦能致其感泣。而小宋受特达之知，一以奢侈盘乐为事，文人无行，其不逮兵士远矣。”

○袁盎　葛周

袁盎为吴相时，有从史私盎侍儿，盎知之，弗泄。有人以言恐从史，从史亡，盎亲追返之，竟以侍儿赐，遇之如故。景帝时，盎既入为太常，复使吴。吴王时谋反，欲杀盎，以五百人围之，盎未觉也。会从史适为守盎校尉司马，乃置二百石醇醪，尽醉五百人。夜引盎起曰：“君可疾去，旦日王且斩君。”盎曰：“公何为者？”司马曰：“故从史，盗君侍儿者也。”于是盎惊脱去。

梁葛侍中周，镇袞之日，尝游从此亭。公有厅头甲者，年壮未婿，有神采，善骑射，胆力出人。偶因白事，葛公召入。时诸姬妾并侍左右。内一宠姬，国色也，尝在公侧，甲窥见，目之不已。葛公有所顾问，至于再三，甲方流盼殊色，竟忘对答。公但俯首而已。既罢，公微哂之。或有告甲者，甲方惧，但云：“神思迷惑，亦不记忆公所处分事。”数日之间，虑有不测。公知其忧甚，以温颜接之。未几，有诏命公出征，拒唐师于河上。时与敌决战数日，敌军坚阵不动。日暮，军士饥渴，殆无人色。公召甲谓之曰：“汝能陷此阵否?”甲曰：“诺。”即揽辔超乘，与数十骑驰赴敌军，斩首数十级。大军继之，唐师大败。及葛公凯旋，乃谓爱姬曰：“甲立战功，宜有酬赏，以汝妻之。”爱姬泣涕辞命。公勉之曰：“为人妻，不愈于为妾耶!”令具资妆值数千缗，召甲告之曰：“汝立功于河上，吾知汝未婚，今以某妻，兼署列职。此女即所目也。”甲固称死罪，不敢奉命。公坚与之。葛公为梁名将，威名著于敌中。河北谚曰：“山东一条葛，无事莫撩拨。”

楚庄绝缨之会，但隐之而已，未闻直以妻之者。盖赐之而后食其报。周必俟其功而后赐之，意非异也。从史已私矣，已逃矣，不赐之，不惟从史不安，即侍儿亦不安。若流盼忘答，事可以隐。甲方跼蹐不暇，思力战以免罪，而孰知荷此奇赏乎!即捐躯所甘心焉。若张说之从门下生，种世衡之遗苏慕恩，或感其言，或济其事，方之二公，下一乘矣。

张说有门下生盗其宠婢，欲置之法，生呼曰：“相公岂无缓急用人时耶?何惜一婢？”说奇其语，遂以赐而遣之。后杳不闻。及遭姚崇之搆，祸且不测。此生夜至，请以夜明帘献九公主，为言于玄宗，得解。

胡酋苏慕恩部落最强，种世衡尝夜与饮，出侍姬佐酒。既而世衡起入内，慕恩窃与姬戏。世衡遽出掩之，慕恩惭愧请罪。世衡笑曰：“君欲之耶？”即以遗之。由是诸部有二者，使慕恩往讨，无有不克。

○杨震

故宋附马杨震，有十姬，皆绝色，名粉儿者犹胜。一日，招詹天游日宴，尽出诸姬佐觞。天游寓意粉儿，口占一词云：

淡淡青山两点春，娇羞一点口儿樱，一梭儿玉一窝云。白藕香中见西子，玉梅花下遇昭君，不曾真个也销魂。

杨遂以粉儿赠之，曰：“请天游真个销魂也。”

○李绅

李相绅镇淮南。张郎中又新罢江南郡，素与李隙。时于荆溪遇风，漂没二子。悲戚之中，复惧李之仇己，投长笺自首谢。李深悯之，复书曰：“端溪不让之词，愚罔怀怨；荆浦沉沦之祸，鄙实悯然。”既厚遇之，殊不屑意。张感涕致谢，释然如旧交。与张宴饮，必极欢醉。张尝为广陵从事，有酒妓，尝好致情，而终不果纳。至是二十年犹在席，目张悒然，如将涕下。李起更衣，张以指染酒，题词盘上，妓深晓之。李既至，先持杯不乐。李觉之，即命妓歌以送酒。遂喝是词曰：

云雨纷飞二十年，当时求梦不曾眠。

今年头白重相见，还上襄王玳瑁筵。

张醉归，李令妓夕就之。

或云：眠则有梦。既不曾眠，何得有梦。说诗太泥矣。此句正叙其好致情，而终不果纳之意。

○刘禹锡

刘尚书禹锡罢和州，为主客郎中。集贤学士李绅罢镇在京。慕刘名，尝邀至第中，厚设饮馔。酒酣，命妙妓歌以送之。刘于座上赋诗曰：

(髟委)鬌梳头宫样妆，春风一曲《杜韦娘》。

司空见惯浑闲事，断尽江南刺史肠。

李因以妓赠之。

○洛中使者

洛中举子某，与乐妓茂英相识。英年甚少。及举子到江外，偶于饮席遇之，因赠诗曰：

忆昔当初过柳楼，茂英年少尚娇羞。

隔窗未省闻高语，对镜曾窥学上头。

一别中原俱老大，重来南国见风流。

弹弦酌酒话前事，零落碧云生暮愁。

举子因谒节使，逐留连数月。帅遇之甚厚，宴赏既频，与酒纠谐戏颇洽。一日告辞，帅厚以金帛赆行，复开筵送别。因暗留绝句与纠曰：

少插花枝少下筹，须防女伴妒风流。

坐中若打占相令，决却尚书莫点头。

因设舞曲，遗诗，帅取览之，当时即令人送付举子。

○开府

有士人访一妓，在开府侍宴，候之稍久，遂赋一词寄之云：

春风捏就腰儿细，系的粉裙不起。从来即向掌中看，怎忍在烛花影里。　酒红应是铅华褪，暗蹙损眉峰双翠。夜深站老绣鞋儿，靠那个屏风立地。

词至，为阃中所见，喜其词语清丽。明日，呼士人来，竟以此妓与之。

○姜夔

小红，顺阳公青衣也，有色艺。顺阳公请老，姜尧章夔诣之。一日，授简征新声。尧章制《暗香》、《疏影》两曲。公使二妓肄习之，音节清婉。尧章归吴兴，公寻以小红赠之。其夕大雪，过垂虹，赋诗曰：

自喜新词韵最娇，小红低唱我吹箫。

曲终过尽松陵路，回首烟波十里桥。

尧章每喜自度曲，吹洞箫，小红辄从而和之。

○严尚书

元稹闻西蜀薛涛有辞辩。及为监察使蜀，以御史推鞫，难得见焉。严司空潜知其意，每遣薛往。泊(洎)登翰林，以诗寄云：

锦江滑腻娥眉秀，幻出文君与薛涛。

言语巧伦鹦鹉舌，文章分得凤凰毛。

纷纷词客多停笔，个个公侯欲梦刀。

别后相思隔烟水，菖蒲花发五云高。

○许俊

韩翊少负才名，天宝末举进士。孤贞静默，所与游皆当时名士。然而荜门圭窦，室唯四壁。邻有李将，佚名。妓柳氏，李每至，必邀韩同饮。韩以李豁落大丈夫，故常不逆。既久愈狎。柳每以暇日隙壁窥韩所居，即萧然葭艾。闻客至，必召入。因乘间语李曰：“韩秀才穷甚矣，然所与游必闻名人，是必不久贫贱，宜假借之。”李深颔之。间一日，具馔邀韩，酒酣，谓韩曰：“秀才当今名士，柳氏当今名色，以名色配名士，不亦可乎？”遂命柳从坐接韩。韩殊不意，恳辞不敢当。李曰：“大丈夫相遇杯酒间，一言道合，尚相许以死。况一妇人，何足辞也。”卒授之，不可拒。又谓韩曰：“夫子居贫，无以自振，柳资数百万，可以取济。柳，淑人也，宜事夫子，能尽其操。”即长揖而去。韩追让之，顾恍然自疑曰：“此豪达者，昨已备言之矣，勿复致讶。”俄就柳居，来岁成名。后数年，淄青节度侯希逸奏为从事。以世方忧，不敢以柳自随，置于都下，期至而迓之。连三岁不果迓。因以良金置练囊中寄之，题诗曰：

章台柳，章台柳，往日青青今在否？纵使长条似旧垂，也应攀折他人手。

柳复书，答诗曰：

杨柳枝，芳菲节，可恨年年赠离别。一叶随风忽报秋，纵使君来岂堪折!

柳以色显，独居恐不自免，乃欲落发为尼，居佛寺。后翊随侯希逸入朝，寻访不得，已为立功番将沙吒利所劫，宠之专房。翊怅然不能割。会入中书，至于城东南角，逢犊车，缓随之，车中问曰：“得非青州韩员外耶？”曰：“是。”遂披帘曰：“某柳氏也。失身沙吒利，无从自脱。明日当此路还，愿更一来取别。”韩深感之。明日如期而往，犊车寻至，车中投一红巾，包小合子，实以香膏，呜咽言曰：“终身永诀。”车如电逝。韩不胜情，为之雪涕。

是日，临淄大校，致酒于都市酒楼。邀韩，韩赴之，怅然不乐。座人曰：“韩员外风流谈笑，未尝不适。今日何惨然耶？”韩具话之。有虞侯将许俊，年少被酒，起曰：“俊尝以义烈自许，愿得员外手笔数字，当立致之。”座人皆激赞。韩不得已，与之。俊乃急装，乘一马，牵一马而驰，迳趋沙吒利之第。会吒利已出，即以入曰：“将军坠马，且不救，遣取柳夫人!”柳惊出，即以韩札示之，挟上马，绝驰而去。席未罢，即以柳氏授韩曰：“幸不辱命。”一座惊叹。时吒利初立功，代宗方优借，大惧祸作，阖坐同见希逸，白其故。希逸扼腕奋髯曰：“此我往日所为事，俊乃能尔乎!”立修表上闻，深罪沙吒利。代宗称叹良久，御批曰：“沙吒利宜赐绢二千匹，柳氏却归韩翊。”

柳非贞妇，然其识君平于贫贱时，可取也。李赠之，沙夺之，贤、不肖相去何啻千里哉!许虞侯义形于色，勃然而往，设遇沙将军在家，可若何？幸投其间，以计取之，不然，未能折柳，何以报韩？侯帅之表，先沙上闻，遂能动代宗之嗟叹，亦爽剀丈夫哉。一柳氏，而先后三侠士成就之。何韩郎之多幸也。

○古押衙

唐王仙客者，建中中尚书刘霞之甥也。仙客少孤，随母归外氏，与震女无双幼相狎爱，震妻常戏呼仙客为王郎。一旦，刘氏疾且死，召震以仙客为托，无令无双归他族。仙客护丧归葬襄邓，服阕，饰装抵京。时震为租庸使，声势赫奕，置仙客子学馆，寂不闻选取之议。又于窗隙间窥见无双，明艳若神。仙客发狂，惟恐姻事之不谐也。遂鬻橐得钱数百万，舅家内外给使，达于厮养，皆厚遗之。又时设酒撰，中门之内，皆得入之矣。遇舅母生日，雕镂犀玉以献，舅母大喜。又旬日，遣老妪达求亲意，而震意必不允。仙客心气俱丧，达旦不寐，然奉事不敢懈怠。

一日，震趋朝，至日初出，忽走马入宅，汗流气促，唯言：“锁却门!锁却门!”一家惶骇不测。良久乃言：“泾原兵士反，天子出苑北门，百官奔赴行在。我以妻女为念，略归部署。疾召仙客与我勾当家事。我嫁尔无双。”仙客闻命，惊喜拜谢。乃装金银罗锦二十驮，命仙客：“易服押领，出开远门，觅一深隙店安下。我与汝舅母及无双出启夏门，绕城续至。”仙客依所教。至日落，待久不至。城门自午后扃锁，南望目断。遂乘骢秉烛，绕城至启夏门，门亦锁。守门者不一，持白棓，或立，或坐。仙客下马，徐问曰：“城中何事如此？”又问：“今日有何人出此门者?”曰：“朱太尉已作天子。午后有一人领妇人四五辈，欲出此门，街中人皆识，云是租庸使刘尚书，门司不敢放出。近夜，追骑至，一时驱向北去矣。”仙客失声恸哭，却归店。三更向尽，城门忽开，见火炬如昼，兵土皆持兵挺刃，传呼斩斫使出城，搜城外朝官。仙客舍辎骑惊走。归襄阳，村居三年。后知克复京师，乃入京访舅氏消息。至新昌南街，立马彷徨之际，忽一人马前拜，熟视之，旧使苍头塞鸿也。乃闻尚书受伪命官，与夫人皆处极刑，无双已入掖庭，唯所使婢采蘋者，今在金吾将军王遂中宅。仙客曰：“无双固无见期，得见采蘋，死亦足矣。”明日，乃刺谒，以从侄礼见遂中，具道本末，愿纳厚价以赎采蘋，遂中许之。仙客税屋，与鸿、蘋居。塞鸿每言：“郎君年渐长，合求官职，悒悒不乐，何以遗时?”仙客感其言，以情恳告遂中。遂中荐之于京兆尹李齐运，以为富平县尹，知长乐驿。累月，忽报中使押领内家三十人往园陵，以备洒扫，毡车子十乘，下驿中讫。仙客谓鸿曰：“我闻掖庭多衣冠子女，恐无双在焉，汝为我一窥之。人事固未可定。”因令鸿假为驿吏，烹茗于帘外，约曰：“坚守茗具，无暂舍去。如有所睹，即疾报来。”塞鸿唯唯而去。宫人悉在帘下，不可得见，但夜语喧哗而已。至夜深，群动皆息，鸿涤器篝火，不敢辄寐。忽闻帘下语曰：“塞鸿，塞鸿!汝争得知我在此耶？郎君健否?”言讫，呜咽。鸿曰：“郎君现知此驿，今日疑娘子在此，令塞鸿问候。”又曰：“我不久语。明日我去后，汝于东北舍阁子中紫褥下，取书送郎君。”言讫便去。忽闻帘下极闹云：“内家中恶。”中使索汤药甚急，乃无双也。鸿疾告仙客，仙客惊曰：“我何得一见?”塞鸿曰：“今方修渭桥，郎君可假作理桥官，车过桥时，近车孑立。无双若认得，必开帘，当得瞥见耳。”仙客如其言。至第三车，果开帘窥觑，真无双也。仙客因悲戚怨慕，不胜其情。鸿于阁子中褥下得书，送仙客。花笺五幅，皆无双真迹。词理哀切，叙述周尽。仙客览之，茹恨涕下。自此永诀矣。其书后云：“常见敕使说富平县古押衙，人间有心人。今能求之否？”仙客遂申府，请解驿务，归本官。遂寻访古押衙，则居于村墅。仙客造诣，见古生。生所愿，为力致之，缯彩宝玉，不可胜纪。一年未开口。秩满，闲居于县。古生忽来，谓仙客曰：“洪一武夫，年且老，何所用?郎君于某竭分。察郎君之意，将有求于老夫。老夫乃一片有心人也。感郎君深恩，愿粉身答效。”仙客泣拜，以实告。古生仰天，以手指脑数四，曰：“此事大不易。然与郎君试求，不可朝夕便望。”仙客拜曰：“但生前得见，岂敢以迟晚为限耶。”半岁无消息。一日，叩门，乃古生送书。书云：“茅山使者回，且来此。”仙客奔马去见古生。生云：“且吃茶。”夜深，谓仙客曰：“宅中有女家人识无双否?”仙客以采蘋对。立取而至。古生端相，且笑且喜云：“借留三五日，郎君且归。”后累日，忽传说曰：“有高品过，处置园陵宫人。”仙客心甚异之。令塞鸿探所杀，乃无双也。仙客号哭，乃叹曰：“本望古生。今死矣，为之奈何？”流涕歔欷，不能自已。是夕更深，闻叩门甚急。及开门，乃古生也。领一篼子入，谓仙客曰：“此无双也。今死矣，心头微暖，后日当活，微灌汤药，切须静密。”言讫，仙客抱入阁子中，独守之。至明，遍体有暖气。见仙客，哭一声遂绝。救疗至夜，方愈。古生又曰：“暂借塞鸿，于舍后掘一坑。”坑稍深，抽刀断塞鸿头于坑中。仙客惊怕，古生曰：“郎君莫怕，今日报郎君恩足矣。比闻茅山道士有药术，其药服之者立死，三日却活。某使人专求，得一丸。昨令采蘋假作中使，以无双逆党，赐此药令自尽。至陵下，托以亲故，百缣赎其尸。凡道路邮传，皆厚赂矣，必免漏泄。茅山使者及舁篼人，在野外处置讫，老夫为郎君亦自刎。君不得更居此，门外有檐一十人，马五匹，绢二百匹。五更挈无双便发，变姓名浪迹以避祸。”言讫举刀，仙客救之，头已落矣。遂并尸盖覆讫，潜奔蜀下峡，寓居于渚宫。悄不闻京兆之耗，乃挈家归襄邓别业。与无双为夫妇五十年。唐薛调撰《无双传》。

无双曰：“古押衙，人间有心人也。”古生亦曰：“老夫乃一片有心人也。”夫无双在掖庭即不忘古生，见王郎，便使之求古生，意何为乎？亦人间有心人也。王郎谋无双者十数年，念绝矣，终无一日忘无双。在闺阁，必欲得之于闺阁；在园陵，必欲得之于园陵。是亦人间有心人也。塞鸿为王郎谋得采蘋，谋得官，谋得无双消息，复谋得古生。亦人间有心人也。天下未有如许有心人而不得成一事者也。虽然，母为无双求婚，先死；舅母为保婚，舅氏为主婚，俱死；塞鸿为长乐驿媒，亦死；采蘋为园陵媒亦死；茅山使者赠药，舁舆人送亲，亦死；古生了婚事，亦死。为无双者，不祟甚乎!范蜀公云：“假使丁令威化鹤归来，见城郭人民俱非，即独存，亦何足乐？”吾不知王郎与无双偕老时，亦复念此否也？

○虬须叟

吕用之授维杨目，佐渤海王擅政害人。中和四年秋，有商人刘损，挟重货来楚江夏，至扬州。用之凡遏公社来，悉令侦现行筐。妻裴氏有团色。用之以阴事下刘狱，纳裴氏。刘献黄金百两免罪。虽脱非横，而愤惋不堪。因感刘禹锡《拟四愁诗》，终日吟咏不辍。一日晚，凭水窗复吟前诗，声音哀楚。见河街上一虬须老叟，骨貌昂藏，眸光射人，行步迅速，跃入船中，揖损曰：“子衷心有何不平，而苦吟如此？”损具对之。客曰：“只今便为取贤阁。回时即发，不可更停在此。”损意其必侠士也，再拜启曰：“长者能报人间不平，何不去蔓除根，而更客奸党!”叟曰：“吕用之屠割生民，神人共怒，只候冥灵聚录，方令身首支离，不惟祸及一身，须殃连七祖。今且为君了事，未敢遽越神明也。”乃入吕用之家，化形于斗拱上，叱吕用之，历数其罪，敕以退还刘氏之妻。倘更悦色贪财，必见头随刀落。言讫，铿然不见所适。用之惊悸，遽起，焚香再拜。夜遣干事送裴氏并黄金俱还刘损。损不待明，促舟子解维。虬须亦无迹矣。

用之平日，惯以神鬼事欺渤海，其中久已抱歉，今亲见异人，哪得不惧?呜呼，世间欺心薄德之徒，横行无忌，吾安得此虬须叟，家至而户说之也

○昆仑奴

唐大历中，有崔生者，其父为显僚，与盖代之勋臣一品者熟。生时为千牛，其父使往省一品疾。一品召生入堂。生少年，容貌如玉。拜传父命，一品欣然爱慕，命坐与语。时三妓人，艳皆绝代，居前以金瓯贮含桃而擘之，沃以甘酪而进。一品遂命衣红绡妓者，擎一瓯与生食。生赧不食。一品命红绡妓以匙进之，生不得已而食，妓哂之。遂辞去。一品曰：“郎君暇，必相访，无间老夫也。”命红绡送出院。时生回顾，妓立三指，又反掌者三，然后指胸前小镜子云：“记取!”余更无言。生归，达一品意。返学院，神迷意夺，语减容沮，恍然凝思，日不暇食，但吟诗曰：

误到蓬莱顶上游，明珰玉女动星眸；

朱扉半掩深宫月，应照璚芝雪艳愁。

左右莫能究其意。时家有昆仑奴磨勒，顾瞻郎君曰：“心中有恨，何不报老奴?”生曰：“汝辈何知，而问我襟怀间事!”磨勒曰：“但言，当为郎君释解。”生骇异，且告之。磨勒曰：“小事耳，何自苦耶!”生又白其隐语。勒曰：“有何难会？立三指者，一品宅中有十院歌妓，此乃第三院耳。反掌三者数十五指，以应十五之数。胸前小镜，于十五夜，月圆如镜，令郎来耳。”生大喜，谓曰：“何计而能导我?”磨勒笑曰：“后夜乃十五夜，请深青绢两匹，为郎君制束身之衣。一品宅有猛犬守歌妓院门，非常人不得辄入，入必噬杀之。其警如神，其猛如虎，即曹州孟海之犬也。非老奴不能毙此犬。今夕当为郎君挝杀之!”遂携链椎而往。食顷而回，曰：“犬已毙，固无碍耳。”夜三更，与生衣青衣，遂负而逾十重垣，乃十歌妓院内。至第三门，绣户不扃，金釭微明，惟闻妓长叹而坐，若有所俟，但吟诗曰：

深洞莺啼恨阮郎，偷来花下解珠珰。

碧云飘断音书绝，空倚玉箫愁凤凰。

侍卫皆寝，邻近阒然，生遂缓缓搴帘而入。良久，验是生，姬跃下榻，执手曰：“知郎君颖悟，必能默识，所以手语耳。又不知郎君有何神术而能至此？”生具告磨勒之谋，姬曰：“磨勒何在？”曰：“帘外。”遂召入，以金瓯酌酒而饮之。姬白生曰：“某家本富，居在朔方，主人拥旄，逼为姬仆，不能自死，尚且偷生，虽倚罗珠翠，如在桎梏。贤爪牙既有神术，何妨为脱狴牢。所愿既申，虽死不悔。”生愀然不语。磨勒曰：“娘子意既坚确，此亦小事耳。”姬甚喜。磨勒请先为姬负其囊橐妆奁，如此三复焉，然后曰：“恐迟明。”遂负生与姬飞出峻垣十余重。一品家之守御，无有警者。遂归学院而匿之，及旦，一品家方觉，又见犬已毙，一品大骇曰：“此必侠士挈之，无更声闻，徒为祸患耳。”姬隐生家二载。因花时驾小车游曲江，为一品家人潜志认，逐白一品。一品异之，召崔生诘其事。惧不敢隐，遂言奴磨勒。一品曰：“他事不问，某须为天下人除害。”命甲士五十人，严持兵仗，围崔生院，使擒磨勒。磨勒持匕首飞出高垣，瞥若翅翎，疾同鹰隼，攒矢如雨，莫能中之。顷刻之间，不知所向。后一品悔惧，每夕多以家童持剑戟自卫，如此周岁方止。后十余年，崔家有人见磨勒卖药于洛阳市，容颜如旧。出《传奇》。

崔生文弱，红绡所知，况使蹈不测之渊，行非常之事乎？哑谜相授，聊以为戏耳。而生赖爪牙力，卒成其事。如此大媒，岂金瓯一酌所能酬哉!一品不能谁何昆仑，然于崔生夫妇何难焉，而能置之不较，从古豪杰丈夫。其纵酒渔色，止以遣怀消忌，不为淫乐，得失固非所计也。

○冯燕

唐冯燕者，魏人，少任侠，专为击球斗鸡戏。魏市有争财殴者，燕闻之，搏杀不平，沈匿田间。官捕急，遂亡滑，益与滑军中少年鸡球相得。时相国贾耽镇滑，知燕材，留属军中。他日，出行里中，见户旁妇人翳袖而望者，色甚冶，使人熟其意，遂通之。其夫滑将张婴，从其类饮，燕因得间，复拒户偃寝。婴还，妻开户纳婴，以裾蔽燕，燕卑蹐步就蔽，转匿户扇后。而巾堕枕下，与佩刀近。婴醉目瞑。燕指巾，令其妻取。妻即以刀授燕。燕熟视，断其颈，遂巾而去。明旦婴起，见妻杀死，愕然，欲出自白。婴邻以为真婴杀，留缚之。趋告妻党。皆来曰：“常嫉殴吾女，诬以过失，今复贼杀之矣!”共持婴，百余笞，遂不能言。官收系杀人罪，莫有辨者，强伏其辜。司法官与小吏持朴者数十人，将婴就市。看者千余人。有一人排众而来，呼曰：“且无令不辜死。吾窃其妻，而又杀之，当系我。”吏执自言人，乃燕也。与燕俱见耽，尽以状对。耽乃状闻，请归其印，以赎其死。上谊之，下诏，凡滑城死罪者皆免。

子犹氏曰：“皆免，非法也。然世不皆冯燕，则凡死罪尽可疑矣。免之以劝义气，不亦可乎？”

○荆十三娘

唐进士赵中行，家温州，以豪侠为事。至苏州，旅舍支山禅院。有一女商荆十三娘，为亡夫设大祥斋，因慕赵，遂同载归扬州。赵以义气，耗荆之财殊不介意。其友人李正郎第三十九，有爱妓。妓之父母夺与诸葛殷，李怅怅不已。时诸葛殷与吕用之幻惑高太尉骈，恣行威福。李惧祸，饮泣而已。偶话于荆娘，荆亦愤惋。谓李三十九郎曰：“此小事，吾能为郎仇之。但请过江，于润州北固山六月六日正午时待我。”李亦依之。至期，荆氏以囊盛妓及其父母之首归于李，复与赵同入浙中，不知所止。出《北梦琐言》。

为郎仇之，力所能办也，刻期，不大奇乎!仇之示义，刻期示信，荆娘盖大侠也。赵生能致其相慕，周旋不舍，赵亦岂常人也哉。

情史氏曰：“豪杰憔悴风尘之中，须眉男子不能识，而女子能识之。其或窘迫急难之时，富贵有力者不能急，而女子能急之。至于名节关系之际，平昔圣贤自命者不能周全，而女子能周全之。岂谢希孟所云‘光岳气分，磊落英伟，不锺于男子而锺于妇人’者耶？此等女子不容易遇。遇此寻女子，豪杰丈夫应为心死。若夫妖花艳月，歌莺舞柳，寻常之玩，讵足为珍。而王公贵戚或与匹夫争一日之误，何戋戋也。越公而下，能曲体人情，推甘致美，全不在意。而袁、葛诸公，且借以结豪杰之心，而收其用，彼岂无情者耶!己若无情，何以能体人之情。其不拂人情者，真其人情至深者耳。虞侯、押衙，为情犯难；虬须、昆仑，为情露巧；冯燕、荆娘，为情发愤。情不至，义不激，事不奇。吁，此乃向者妇人女子所笑也。

卷五 情豪类

○夏履癸　商纣

履癸即桀也，有力，能申铁钩索。伐有施氏，有施氏以妹喜女焉。喜有宠，所言皆从。为琼宫瑶台，殚百姓之财。肉山、脯林，酒池可以运船，糟堤可以望十里，一鼓而牛饮者三千人。妹喜笑，以为乐。凿池(地)为夜宫，男女杂处。

纣伐有苏氏，有苏氏以妲己女焉。妲己有宠，惟言莫违。使师延作《朝歌》、《北鄙》之舞，靡靡之乐。造鹿台，为琼宫玉门，其大三里，高千尺，七年乃成。厚赋以实鹿台之财，充钜桥之粟，狗马奇物充牣宫室。以人食兽。广沙丘苑台。《行书纪年》云：“自盘庚徙都，至此，二百七十三年未尝迁动。纣广大其邑，南距朝歌，北距邯郸及沙丘，皆离宫别馆。以酒为池，悬肉为杯，男女裸相逐于其间。宫中九市，为长夜之饮。

○汉灵帝

灵帝初平三年，游于西周。起裸游馆千间，采绿苔而被阶，引渠水以绕砌，周流澄澈，乘船以游漾，使宫人乘之，选玉色轻体，以执篙楫，摇漾于渠中。其水清澈，以盛暑之时，使舟覆没，视宫人玉色者。又奏《招商》之歌，以来凉气。歌曰：

凉风起兮日照渠，青荷昼偃叶夜舒，惟日不足乐有余，清丝流管歌玉凫，千年万岁喜难逾。

渠中植莲大如盖，长一丈，南国所献。其叶夜舒昼卷，一茎有四莲丛生，名曰“夜舒荷”，亦云月出则舒也，故曰“望舒荷”。帝盛夏避暑于裸游馆，长夜饮宴。帝嗟曰：“使万岁如此，则上仙也。”宫人年二七以上，三六以下，皆靓妆，解其上衣，惟着内服，或共裸浴。西域所献茵罪香，煮以为汤，宫人以之浴浣，使以余汁入渠，名曰“流香渠”。又作鸡鸣堂，多畜鸡。每醉，迷于天晓，内侍竞作鸡鸣，以乱真声，及以炬烛投于殿前，帝乃惊悟。

酒池肉山，令人欲呕，真乃酒池地狱，有何佳趣!而桀纣一辙相寻。当由上世人情犹朴，未开近日侈靡之窍，一味饮食奢费，遂谓至乐无加耳。裸游甚不佳，况男女相逐，而以为乐，桀纣倡之，汉灵因之，子业斩不裸者，刘(钅长)好观人交，皆无赖所为，何豪之有!

○秦始皇

初，秦惠文王作宫阿基，房未成而亡。始皇以咸阳宫庭小，益广其基，规恢三百里，谓之阿房。阿，曲也。言殿之四阿皆为房。或云大陵为阿，言殿高，若于阿上为房也。其房东西五百步，南北五十丈，上可坐万人，下可建五丈旗。周驰于阁道，自殿下直抵南山，表南山之颠以为阙。为复道，自阿房渡渭，属之咸阳。凡所得六国后宫女子，咸实其中。故杜枚《阿房宫赋》曰：“明星荧荧，开妆镜也；绿云扰扰，梳晓鬟也；渭流涨腻，弃脂水也；烟斜雾横，焚椒兰也。雷霆乍惊，宫车过也；辘辘远听，杳不知其所之也。一肌一容，尽态极妍，缦立远视，而望幸焉。有不得见者三十六年。燕赵之收藏，韩魏之经营，齐楚之精英，几世几年，取掠其人，倚叠如山。一旦不能有，输来其间。鼎铛玉石，金块珠砾，弃掷逦迤。秦人观之，亦不甚惜。”

唐朱揆《钗小志》云：“秦皇妇女连百，倡优累千。”

○汉武帝

元朔中，上起明光宫，发燕赵美人二千人充之，率皆十五以上，二十以下，年满三十者出嫁之。掖庭总籍，凡诸宫美女万有八千。建章、未央、长安三宫，皆辇道相属。幸使宦者、妇人分属，或以为仆射，大者领四五百，小者领一二百人。常被幸御者，辄注其籍，增其俸，秩比六百石。宫人既多，亟被幸者数年一再遇。挟妇人媚术者甚众。选三百人常从幸郡、囿，载之后车。与上同辇者十六人，充数恒使满，皆自然美丽，不假粉白黛绿。侍尚衣轩者亦如之。尝自言：“能三日不食，不能一日无妇人。”善行道养术，故体常壮悦。其应有子者，皆记其时日，赐金千斤。孕者拜爵为容华，充侍衣之属。

○汉成帝

汉成帝好微行。于太液池旁起宵游宫，以漆为柱，铺黑绨之幕。器服乘舆，皆尚黑色。既悦于暗行，慴灯烛之照。宫中美御，皆服单衣。自班婕妤以下，咸带玄绶，簪佩虽如锦绣，更以木兰纱绢罩之。至宵游宫，乃秉烛。宴幸既罢，静鼓自舞，而步不扬尘。好夕出游。造飞行殿，方一丈，如今之辇。选羽林之士负之以趋。帝于辇上，觉其行快疾，闻其中若风雷之声，名曰“云雷宫”。所幸之宫，咸以毡绨籍地。恶车辙马迹之喧。每乘舆返驾，以爱幸之姬，宝衣珍食，舍于道旁，国人之穷老者，皆歌万岁。

《传》称：成帝虽惑于微行，而存心抚民，无劳无怨。及刘向、谷永切谏，遂焚宵游宫及飞行殿，罢宴逸之乐，庶几从绳则正者矣。按《西京杂记》：成帝设云帐、云幄、云幕于甘泉紫殿，世谓三云殿。又掖庭有月影台、云光殿、九华殿、鸣銮殿、开襟阁、临池观，不在簿籍。繁华窈窕之所栖宿焉，恐未必尽废也。

○吴王夫差

越谋灭吴，畜天下奇宝、美人、异味进于吴。杀三牲以祈天地，杀龙蛇以祀川岳。矫以江南亿万户民，输吴为佣保。越又有美女二人，一名夷光，二名修明(即西施、郑旦之别名)，以贡于吴。吴处以椒华之房，贯细珠为帘幌，朝下以蔽景，夕卷以待月。二人当轩并坐，理镜靓妆于珠幌之内，窃窥者莫不动心惊魂，谓之神人。吴王妖惑忘政。及越兵入国，乃抱二女以逃吴苑。越军乱入，见二女在树下，皆言神女，望而不敢侵。今吴城蛇门内有朽株，尚为祠神女之处云。

○魏文帝

魏文帝所爱美人薛灵芸，常山人也。父名业，为酂乡亭长。母陈氏，随业舍于亭旁居。生穷贱，至夜，每聚邻妇绩，以麻藁自照。灵芸年十七，容貌绝世。闾中少年多以夜来窃窥，终不得见。咸熙元年，谷习出守常山郡，闻亭长有美女，而家甚贫。时文帝选良家子女入宫，习以千金宝赂，聘之以献。灵芸闻别父母，歔欷累日，泪下沾衣。至升车就路之时，以玉唾壶盛泪，壶中即如红色。既发常山，乃至京师，壶中之泪，凝如血色矣。

帝以安车十乘迎之。牛皆镂金为饰，粉丹画其毂，轭前有杂宝为龙凤，衔百子铃，锵锵和鸣，响于林野。驾青色骈蹄之牛，日行三百里。此牛尸涂国所献，足如马蹄也。道侧烧石叶之香，此石叠叠，状如云母，其光气辟恶厉之疾，乃腹题国所献也。灵芸未至京师数十里，膏烛之光相续不灭。车徒噎路，尘起蔽于星月，时人谓之尘霄。又筑土为台，基三十丈，列烛致于台下，名曰“烛台”，远望如列星之坠地。又于大道之旁，一里量一铜表，高五尺，以志里数。故行者歌：

青槐夹道多尘埃，龙楼凤阙望崔嵬。

清风细雨杂香来，土上出金火照台。

此七字是妖辞。为铜表于道侧，是土上出金之义；以烛致台下，则火在土下之义。汉火德王，魏土德王，火伏而土兴也。土上出金，是魏灭晋兴也。

灵芸未至京师十里，帝乘雕玉之辇，以望车徒之盛，嗟曰：“昔者言‘朝为行云，暮为行雨’，今非云非雨，非朝非暮。”因改灵芸之名曰“夜来”。入宫承宠爱。外国献火珠龙鸾之钗，帝曰：“明珠翠羽尚不胜，况乎龙鸾之重。”乃止而不进。夜来妙于针功，虽处于深帏重幄之内，不用灯烛之光，裁制立以。非夜来所缝制，帝不服也。宫中号曰“针神”。

○吴主亮

吴主亮，作琉璃屏风，甚薄而莹澈，每于月下清夜舒之。常与爱姬四人，皆振古绝色：一名朝姝，二名丽居，三名洛珍，四名洁华。使四人坐屏风内，而外望之如无隔，惟香气不通于外。为四人合四气香，殊方异国所出。凡经践蹑宴息之处，香气沾衣，历年弥盛，百浣不歇，因名曰“百濯香”。或以人名香，故有朝姝香、丽居香、洛珍香、洁华香。亮每游，此四人皆同舆席。来侍皆以香名，前后为次，不得越乱。所居之室，名为“思香媚寝”。

《烟花记》云：“吴主亮命宫人潘芳作琉璃屏风，镂祥物一百三十种，各有生气，远视若真。一日与夫人戏，触屏，坠其一凤，顿之飞去。”

○东昏侯

帝为潘贵妃起神山、永寿二殿，皆饰以金壁，内作飞仙帐，四回绣绮。窗间尽画神仙，椽桷之端悉垂铃珮。江左旧物，有古玉律数枚，悉裁以钿笛。庄严寺有玉九子铃，外国寺佛面有光相，禅灵寺塔诸宝珥，皆剥取以施潘妃殿饰。又凿为莲花以贴地，令潘妃行其上，曰：“此步步生莲花也。”涂壁皆以麝香，锦幔珠帘，穷极绮丽。执役工匠，自夜达晓，犹不速副，乃剔取诸佛寺刹殿藻，并仙人骑兽以充之。武帝兴光楼上施青漆，世人谓之“青楼”。帝曰：“武帝不巧，何不纯用琉璃!”潘氏服御，极选珍宝。主衣库旧物不复用，用贵市人间金银宝物，价皆数倍。琥珀钗一只，值百七十万。

○陈后主叔宝

张贵妃名丽华，发长七尺，鬓黑如漆，其光可鉴。聪慧有神采，每瞻视盼睐，光彩溢目，映照左右。后主于光照殿前，起临春、结绮、望仙三阁。其窗牖栏槛，皆以沉檀为之，饰以金玉，间以珠翠，外施珠帘，内有宝床宝帐。其服玩瑰丽，近古未有。其下积石为山，引水为池，杂植奇花异草。临春，自居；结绮，张贵妃居之；望仙，孔贵妃居之。贵妃常于阁上靓妆临轩槛，宫中望之，飘飘若神仙焉。每饮酒，使诸妃嫔及女学士(宫人袁大有等为女学士)与狎客(江总、孔范等文士十余人侍宴，后庭谓之狎客)共赋诗，互相赠答。采其尤艳丽者，被以新声，选宫女千余人，习而歌之。其曲有《玉树后庭花》、《临春乐》等，大略皆美妃嫔之容色。君臣酣饮，自夕达旦，以此为常。后主自制《后庭花曲》云：

丽宇芳林对高阁，新妆艳质本倾城。映户凝娇乍不进，出帷含态笑相迎。妖姬脸似花含露，玉树流光照后庭。

○隋帝广

大业元年，筑西苑，周二百里，内为十六院。自制院名：一景明，二迎晖，三栖鸾，四晨光，五明霞，六翠华，七文安，八积珍，九影纹，十仪凤，十一仁智，十二清修，十三宝林，十四和明，十五绮阴，十六降阳。院有二十八人，皆择宫中佳丽美人实之。每一院，选帝常幸御者为之首。有宦者主出入易市。十六院争以肴羞精丽相高，求市恩宠。帝好以月夜从宫女数千骑游西苑，作《清夜游曲》，于马上奏之。帝多幸苑中，去来无时。侍御多夹道而宿，帝往往中夜即幸焉。又凿五湖，每湖四十里，东曰翠光，南曰迎阳，西曰金光，北曰洁水，中曰广明。湖中积土石为山，构亭殿，屈曲环绕澄碧，皆穷极华丽。又凿北海，周环四十里，中有三山，效蓬莱、方丈、瀛洲。上皆台榭回廊，水深数丈。开沟通五湖，行龙凤舸。自制《湖上曲》、《望江南》八阕，令宫中美人歌唱之。

晚年益深迷女色，谓近侍曰：“宫殿虽壮丽显敞，苦无曲房小室，幽轩短槛。若得此，则我期老于其中也。”近侍高昌以项升荐。翌日召问，升请先进图本。帝览之大悦，即日诏有司供具材木。凡役夫数万，经岁而成。楼阁高下，轩窗掩映，幽房曲室，玉栏朱楯，互相连属，四合曲屋自通。千门万牖，上下金碧，金虬伏于栋下，玉兽蹲于户旁。壁砌生光，琐窗射日，工巧之极，自古未有。费用金玉，帑库为之一空。人误入者，虽终日不能出。帝幸之，大喜，顾左右曰：“使其仙游其中，亦当自迷也，可目之曰‘迷楼’。”诏以五品官赐升。于迷楼上张四宝帐，帐各异名：一名“散春愁”，二名“醉忘归”，三名“夜酣香”，四名“延秋月”。选良家女数千居楼中。每一幸，或经月不出。是月，大夫何稠进御童女车。车之制度绝小，只容一人。有机处其中，以机碍女之手足，纤毫不能动。帝以试处女，极喜。乃以千金赠稠，旌其巧也。稠又进转关车，车周挽之，可以升楼阁，如行平地。车中御女，则自摇动。帝尤喜悦，问此何名，稠曰：“臣任意造成，未有名也。”帝乃赐名“任意车”。车(巾宪)垂鲛绡网，杂缀片玉鸣铃，行摇玲珑，以混车中笑语，冀左右不闻也。帝令画工绘士女会合之图数十幅，悬于阁中。其年，上官时自江外得替回，铸乌铜屏数十面，其高五尺，而阔三尺，磨以成鉴为屏，可环于寝所。诣阙投近。帝纳之迷楼，而御女其中，纤毫皆入鉴中。帝笑曰：“绘得其象，此乃肖其真矣!”又以千金赐上官时。大业十二年，帝复幸江都。东都宫女，半不随驾。攀车留宿，指血柒鞅，帝意不回。戏飞白题二十字赐守宫女云：

我梦江都好，征辽亦偶然。但存颜色在，离别只今年。

车驾遂发。

长安贡御车女袁宝儿，年十五，腰肢纤堕，騃憨多态，帝宠爱特厚。时洛阳进合蒂花，云得之嵩山坞中，人不知名，采者异而贡之。会帝驾适至，因名曰“迎辇花”。花外殷紫，中素腻菲芬，粉蕊，心深红，跗争两花，枝干烘翠，类通草，无刺，叶圆长薄。其香浓郁芬馥。或惹襟袖，移日不散，嗅之令人减睡。帝令宝儿持之，号曰“司花女”。时诏虞世南草《征辽指挥德音敕》于帝侧，宝儿注视久之。帝渭世南曰：“昔传飞燕可掌上舞，常谓儒生饰于文字。今观宝儿信然，然多憨态。今注目于卿，卿可嘲之。”世南应诏为绝句云：

学画(亚鸟)黄半未成，垂肩亸袖太憨生。

缘憨却得君王惜，长把花枝傍辇行。

上大悦。

至汴，帝御龙舟，萧妃乘凤舸。锦帆彩缆，穷极侈靡。舟前为舞台，台上垂蔽日帘，帘即蒲泽国所献，以负山蛟(蚊)睫幼(纫)莲根丝，贯小丝(珠)，间睫编成。虽晓日激射，而光不能透。每舟择妙丽长白女子千人，执雕板镂金楫，号为“殿脚女”。锦帆过处，香闻十里。

○唐玄宗

明皇每冬幸华清宫，即与贵妃同辇。华清宫有端正楼，即妃梳妆之所；有莲花汤池，即妃沐浴之所。用文瑶密砌，中有玉莲，汤泉涌以成池。又缝锦绣为凫雁，浮于水中。上与贵妃施(泛)钑镂(小舟)，戏玩其间。宫中退水于金沟，其中珠缨宝络，流出御渠，贫民日有所得。自奉御汤外，更有长汤十六所，嫔御之属浴焉。

○王衍

王衍字化原，建幼子，即位年十八。时梁贞明五年也。立妃周氏为皇后。十月，诏选良家女二十人备后宫。二年八月，衍北巡，以宰相王错判六军诸卫事，旌旗戈甲，百里不绝。衍戎装，被金甲，珠帽锦袖，执弓挟矢。百姓望之，谓如“灌口神”。至汉州，驻西湖，与宫人泛舟奏乐，饮常弥日。九月，驻军西县，泛舟巡阆中，舟子皆衣锦绣。衍自制《水调银汉曲》，命乐工歌之。三年三月，衍还成都。五月，宣华苑成，延袤十里，有重光、太清、延昌、会真之殿，清和、迎仙之宫，降真、蓬莱、丹霞之亭。土木之功，穷极奢巧。衍数于其中为长夜之饮，嫔御杂坐，舄履交错。尝召嘉王宗寿赴宴，宗寿因持杯谏衍，宜以社稷为念，少节宴饮。其言慷慨流涕，衍有愧色。佞臣潘在迎、顾在珣、韩昭等奏曰：“嘉王从来酒悲，不足怪也。”乃相与谐谑戏笑。衍命宫人李玉箫歌衍所撰宫词，送宗寿酒。宗寿惧祸，乃尽饮之。在迎曰：“嘉王闻玉箫歌即饮，请以玉箫赐之。”衍曰：“王必不纳。”衍宫词曰：

赫赫辉辉浮五云，宣华池上月华新。

月华如水浸宫殿，有酒不醉真痴人。

五年三月上巳，宴昭神亭。妇女杂坐，夜分而罢。衍自执板，唱《霓裳羽衣》及《后庭花》、《思越人曲》。四月游浣花，龙舟彩舫，十里绵亘。自百花潭至万里桥，游人士女，珠翠夹岸。日正午，暴风起，须臾，雷电晦冥，有白鱼自江心跃出，变为蛟形，腾空而起。是日，溺者数千人。

○五云车

元时，宫中制五云车。车有五箱，以火树为槛轼，乌棱为轮辕，顶悬明珠。左张翠羽盖，曳金铃，结青锦为重云覆顶，旁建青龙旗，列磨锷雕银戟五。右张白鸠缉毳盖，曳玉铃，结素锦为层云覆顶，旁建白虎旗，列豹绒连珠枪五。前张红猴毛毡盖，曳木铃，结赤锦为重云覆顶，前建朱雀旗，列金戈五。后张黑兔团毫盖，曳竹铃，结墨锦为层云覆顶，后建玄武旗，列画干五。中张雕羽曲柄盖，曳石铃，结黄锦为层云覆顶，建勾陈旗。中箱为帝座，外四箱为妃嫔座。每晦夜游幸苑中，御此以行，不用灯烛。

○元武宗

元武宗，仲秋之夜尝与诸嫔妃泛月于禁苑太液池中。月色射波，池光映天，绿荷含香，芳藻吐秀，游鱼浮鸟，竞戏群集。于是画鹢中流，莲舟夹持。舟主各设女军，居左者，冠赤羽冠，服斑文甲，建凤尾旗，执泥金画戟，号曰“凤队”。居右者，冠漆朱帽，衣雪氅裘，建鹤翼旗，执沥粉雕戈，号曰“鹤团”。又彩帛结成采菱采莲之舟，轻快便捷，往来如飞。当其月丽中天，彩云四合，帝乃开宴张乐，荐蜻翅之脯，进秋风之鲙，酌玄霜之酒，啖华月之糕。令宫女披罗曳縠，前为《八展》舞，歌《贺新凉》一曲。帝喜，谓妃嫔曰：“昔西王母宴穆天子于瑶池，人以此为乐，古今莫有。朕今与卿等共此佳会，液池之乐，不减瑶池也。惜无上元夫人在坐，不得闻步玄之声耳!”有骆妃者，素号能歌。趋出为帝舞《月照临》而歌曰：

五华兮如织，照临兮一色。丽正兮中域，同乐兮万国。

歌毕，帝悦，赐八宝盘玳瑁盏。诸妃各起贺酒。半酣，菱舟进鲜，莲艇奉实。由是下令，两军水击为戏，风族云转，戟刺戈横，战既毕，军中乐作，唱《龙归洞》之歌而还。

○元顺帝

顾帝乘龙船泛月池上。池起浮桥三处，每处分三洞，洞上结彩为飞楼，楼上置女乐。桥以木为质，饰以锦绣，九洞不相直达。每遇上巳日，令诸嫔妃祓于内园迎祥亭漾碧池。池用纹石为质，以宝石镂成，奇花繁叶，杂砌其间。上置紫云九龙华盖，四面施帏，帏皆蜀锦为之。跨池三桥，桥上结锦为亭。中匾集鸾，左匾凝霞，右匾承霄。三亭雁行相望。又设一横桥，接乎三亭之上，以通往来。祓毕，则宴饮于中，谓之“爽心宴”。池之旁有潭曰“香泉”，至此日，则积香水以注于池。池中又置温玉狻猊、白晶鹿、红石马等物。嫔妃浴澡之余，则骑以为戏，或执兰蕙，或击球筑，谓之水上迎祥之乐。唯淑姬戈小娥体白而红，著水如桃花含露，愈争妍美。帝曰：“此夭桃女也。”因呼为“蹇桃夫人”，宠爱有加焉。

丽嫔张阿玄，性号机敏。顺帝或视朝退，即与诸嫔嬉游后宫。常曰：“百岁光阴，等于驰电。日夜为乐，犹不满十万。况其间疾病相侵，年寿难必。如白云有期，富贵皆非我有矣!何必自苦，虚度一生!”于是长歌大舞，自暮达旦，号曰“遣光”。诸嫔贵妃，百媚其前，以求容悦。阿玄乃私制一昆仑巾，上起三层，中有枢转，玉质金枝，纫彩为花，团缀于四面，又制蜂蝶杂处其中。行则三层摩运，百花自摇，蜂蝶欲飞，皆作钻蕊之状。又置飞琼流翠之袍，趋步之际，缥渺若月宫仙子。帝见之，指谓众嫔曰：“张嫔气宇清越，服帝子云霓之服。”玄为帝制绣丝绞布之裘、雪叠三山之履以进。帝服其裘，穿其履，冠春阳一线巾。巾乃方士所进，云是东海长生公所服。帝珍重之，作宝光楼以藏焉，至是，始出服之。顾渭宫人曰：“使朕服此，不食不饥，遨游台岛间，得与金仙羽客为侣，视弃天下如土块耳。”内竖梁行进曰：“陛下冠服，不异神仙。海地琼宇，亦壶岛之匹也。即令逍遥百岁，犹足为乐，何必远有所慕哉!”帝于是自称“玉宸馆珮琼花第一洞烟霞小仙”，以玄为太素仙妃，程一宁为太真仙妃。就于万岁山筑垣，状如天台、赤城，亦号紫霓城。建玉宸馆，叠石为琼花洞以居焉。

宫人凝香儿者，本官妓也。以才艺选入宫，遂充才人。善鼓瑟，晓音律，能为翻冠飞履之舞。舞间冠履皆翻覆飞空，寻如故，少顷复飞，一舞中屦飞履复，虽百试不差。帝尝中秋夜泛舟禁池，香儿着琐里缘蒙之衫。琐里，夷名，产撒哈刺蒙耳，如毡(毛曷)，但轻薄耳，宜其秋时着之。有红绿二色。至元间进贡。帝又命工，以金笼之，妆出鸾凤之形，制为十大衫，香儿得一焉。又服玉荷花蕊之裳，于阗国鸟至河生花蕊草，采其蕊，织之为锦。香儿以小艇荡漾波中，舞婆娑之队，歌弄月之曲，其词云：

蒙衫兮蕊裳，瑶环兮琼珰。泛予舟兮芳渚，击予楫兮徜徉。明皎皎兮水如镜，弄蟾光兮捉娥影。露团团兮气清，风飕飕兮力劲。月一轮兮高且圆，华新发兮鲜复妍。愿万古兮每如此，予同乐兮终年。

帝复置酒于天香亭，为赏月饮。香儿复易服趋亭前，为昂鸾缩鹤之舞。帝大悦，以为昔人《霓裳羽衣》不足逮也。

京城北三十里，有玉泉山，山半为吕公岩。夏月，帝尝避暑于北山之下，曰西湖者，其中多荷蒲菱芡。帝以文梓为舟，伽南为楫，刻飞鸾翔鹢，饰于船首，随风轻漾。又作采菱小船，缚彩为棚，木兰为桨，命宫娥乘之，采菱为水戏。时香儿亦在焉。帝命制《采菱曲》，使篙人歌之。遂歌《水面剪青》之调曰：

伽南楫兮文梓舟，泛波光兮远夷犹。波摇摇兮舟不定，扬予袂兮金风竞。棹歌起兮纤手挥，青角脱兮水萦洄。归去来兮乐更谁。

篙人歌之，声满湖上。天色微曛，山沉落日。帝乃周游荷间，取荷之叶，或以为衣，或以为盖。四顾自得，每至忘归。

○河间王

河间王夜饮，妓女讴歌，一曲下一金牌。席终，金牌盈座。

○张宪

姑臧太守张宪，使娼妓戴拂壶，中锦仙裳，密粉淡妆，使侍阁下。奏书者号傅芳妓。酌酒者号龙津女。侍食者号仙盘使。代书札者号墨蛾。接香者号龙姬。总号凤窠群女。

○王武子　杨国忠

晋武帝尝降王武子家。武子供馔，并用琉璃器。婢子百余人，皆绫罗袴褶，以手擎饮食。

杨国忠凡有客设酒，令妓女各执其事，号肉台盘。冬月，令妓女围之，号肉屏风。又选妾肥大者于前遮风，谓之肉障肉阵。

孙晟每食，不设几案，使众姬各执一器环立，亦号肉台。杭州别驾杜驯，亦有肉屏风事。

○岐王

岐王少惑女色，每至冬寒，手冷不近火，惟纳于妓怀中，揣其肌肤，称为暖手。

○封陟

封陟家宴，使群婢各执一烛，四面行立，呼为烛围。

○严世蕃

严世蕃吐唾，皆美婢以口承之。方发声，婢口已巧就，谓之香唾盂。尚书王天华，取媚世蕃，用锦罽织成点位，曰双陆图。别饰美人三十二，衣装缁素各半，曰肉双陆，以进。每对打，美人闻声，在其点依则自趋站之。及严氏籍没时，郡司某奉台使檄往，见榻下堆弃新白绫汗巾无数，不省其故，袖其一出以咨众。有识者掩口曰：“此秽巾，每与妇人合，辄弃其一。岁终数之，为淫筹焉。”

○石崇

石太尉，常择美艳者数十人，装饰一等，常侍于侧，使忽视之，不相分别。雕玉为倒龙之珮，镕金为凤冠之钗，结袖绕楹而舞，昼夜相接，谓之常舞。若有所召者，不呼姓名，悉听珮声、视钗色，玉声轻者居前，金色艳者居后，以为行次而进也。侍女各含异香，笑语则口气从风而飏。又筛沉水之香，如尘末，布致象床上，使所爱践之。无迹，则赐珍珠百粒；若有迹者，则节饮食，令体轻弱。闺中相戏：“尔非细骨轻躯，哪得百粒珍珠？”

○元载

元载末年，纳薛瑶英为姬。处以金丝帐，却尘褥，衣以龙绡衣。载以瑶英体轻，不胜重衣，于异国求此服也。惟贾至、杨公雅(南)与载善，时得见其歌舞。至赠诗云：

舞怯珠衣重，笑疑桃脸开。方知汉武帝，虚筑避风台。

炎亦作长歌美之，略曰：

雪面澹娥天上女，凤箫鸾翅欲飞去。

玉钗碧翠步无尘，楚腰如柳不胜春。

○宋祁

宋祁先奉诏修《唐书》，既帅蜀，因以书局自随。每宴罢盥漱，辟寝门垂帘，燃一椽烛，媵婢夹侍，和墨伸纸。望之者，知公修《唐书》，若神仙焉。又，子京一日逢大雪，添帘幕，燃椽烛二，秉烛二，左右炽炭两巨炉，诸姬环侍，方磨墨濡毫，以澄心堂纸，草某人传。未成，顾诸姬曰：“汝辈俱曾在人家，曾见主人如此否？可谓清矣。”皆曰：“实无有。”其间一人，来自宗子家。宋顾谓曰：“汝太尉当此天气，亦复何如?”姬对曰：“只是拥炉列酒撰，罗管弦，歌舞之余，间以杂剧，引满大醉而已。不能为尚书清事也。”宋为搁笔大笑曰：“此亦不恶。”亟徙去笔砚，呼酒命歌，酣饮达旦。又，子京好客，尝于广厦中外设重幕，内列宝炬，百味具备，歌舞俳优相继。观者忘疲，但觉更漏差长。席罢，已二宿矣!名曰：“不晓天。”大宋居政府，上元夜，在书院内读《周易》，闻小宋点华灯，拥歌妓醉饮。翌日，谕所亲令诮让云：“相公寄语学士，闻昨夜烧灯夜宴，穷极奢侈。不知记得某年上元，同在某州州学内吃齑煮饭时否?”学士笑曰：“却须寄语相公不知某年同在某处吃齑煮饭是为甚底？”

按《蜀广记》故事：正月二日，太守出东郊，早宴大慈寺。清献公记云：“宴罢，妓以新词送茶，自宋公祁始。盖临邛周之纯善为歌词，尝作茶词，授妓首度之，以奉宋公。后遂为故事。”固见宋公风流，亦想当日太平全盛之景矣。

○陈慥

陈慥，字季常，自号龙丘子。自洛之蜀，载二侍女。戎装骏马，至溪山佳处，辄留数日。见者以为异人。后制于内，放侍女习道。故坡公有“河东狮吼”之诮。然生平曾有此一番豪快，亦足消胸中垒块矣。或谓晚年奉道，乃放侍女后无聊之思。余谓，政从豪华一番，尝过滋味，回头猛省。汉武轮台之悔，亦政从求仙祷祠中悟来。

○刘大刀

刘烶，神宗朝名将也。所用刀六十余斤，军中号为刘大刀。有姬妾二十余，极燕、赵之选，皆善走马弹械。烶每出巡，诸姬戎装穿小皮靴，跨善马，为前导。四力士共举刀架继之，烶在其后。旁观者意气亦为之豪。

○王太常

太常卿王某，乃苏郡王相国之子，额有疤痕，号三只眼。相国廉介不染，而太常善于经营，久之富甲一郡。相国初不知，即言之亦不信也。晚年益豪奢自喜，宠姬数十人，人设一院，左右鳞次而居。院设一竿，夜则悬纱灯其上，照耀如昼。每姬择洁秀婢二人侍之，姬行，则一婢随，一婢居守。每夜必开宴，老夫妇居中，诸姬列坐，女乐献技，诸姬以次上寿。爵三行，乐阕，夫人避席去，太常乃与诸姬纵饮为乐。最后出白玉卮进酒。此卮莹洁无瑕，制极精巧，云是汉物，权贵所献。太常宝惜，不轻及人，唯是夜所属意者，则酌以赐焉。婢视卮到处，还报本院。院婢庀榼温酒以待。房老掌灯来迎，诸姬拥入院，始散去。余纱灯俱熄，惟本院存，各院望见竿灯未息，知尚私饮未寝，啧啧相羡叹。

○寇莱公

寇莱公尝高会，集诸妓，赏绫绮千数。其妾蒨桃者，淑灵能赋。乃献诗云：

一曲清歌一束绫，美人犹自意嫌轻。

不知织女寒窗下，多少工夫织得成！

莱公为之嘿然。

又，杨汝士尚书镇东川，其子知温及第，汝士开家宴相贺，营妓咸集。汝士命人与红绫一匹。诗曰：

郎君得意及青春，蜀国将军又不贫。

一曲高歌绫一匹，两头娘子谢夫人。

按《钗小志》：“郭元振有婢数十人，曲终，则赏以糖、鸡卵，明其声也。”郭赏太薄，寇与杨太厚。

○柳睦州

柳睦州俊迈，风格特异。自隋之后，家富于财。尝因调集至京师。有娼名陈娇如者，姿艺俱美，为士子之所奔走。睦州一见，因求纳焉。娇如曰：“第中设锦帐三十重，则奉侍终身矣。”本易其少年，乃戏之耳。翌日，遂如言，载锦而张之以行。娇如大惊，且赏其奇特。竟如约及柳氏家。

娇如岂真欲得锦帐三十重哉？特以试其诚耳！惟言莫违，所需必办。娇如不归柳，何归乎？唐玄宗在民间，闻娇如之名。及即位，召入宫。娇如见上涕泣，称痼疾且老。上知其不欲背柳氏，乃许其归。卓哉志节，亦青楼中之以品胜者乎！寿王妃当愧死矣。

○史凤

史凤，宣城妓也，待客以等差。甚异者，有迷香洞、神鸡枕、锁莲灯；次则鲛红被、传香枕、八分羹。各有题咏。题迷香洞云：

洞口飞琼珮羽霓，香风飘拂使人迷。

自从邂逅芙蓉帐，不数桃花流水溪。

神鸡枕云：

枕绘鸳鸯久与栖，新裁雾縠斗神鸡。

与郎酣梦浑忘晓，鸡亦留连不肯啼。

锁莲灯云：

灯琐莲花花照罍，翠钿同醉楚台巍。

残灰剔罢携纤手，也胜金莲送却回。

鲛红被云：

肱被当年仅御寒，青楼惯染血猩纨。

牙床舒卷鹓鸾共，正值窗棂月一团。

传香枕云：

韩寿香从何处传，枕边芬馥恋婵娟。

休疑粉黛加铤刃，玉女栴檀侍佛前。

八分羹云：

党家风味足肥羊，绮阁留人谩较量。

万羊亦是男儿事，莫学狂夫取次尝。

下则不相见，以闭门羹待之。使人致语曰：“请公梦中来。”亦有诗云：

一豆聊供游冶郎，去时杯唤锁仓琅。

入门独慕相如侣，欲拨瑶笙弹凤凰。

冯垂客于凤，罄囊有铜钱三十万，尽纳之。得至迷香洞，题《九迷诗》于照春屏而归。出《常新录》。

小说有卖油郎，慕一名妓，乃日积数文。如是二年余，得十金，镕成一锭，以授妪求一宿。是夜，妓自外醉归，其人拥背而卧，达旦不敢转侧。妓酒醒时，已天明矣。问何不见唤。其人曰：“得近一宵，已为逾福，敢相犯耶！”后妓感其意，赠以私财，卒委身焉。夫十金几何，然在卖油郎，亦一夕之豪也。

○凌延年

凌延年，即尚书洋山公长子。世袭锦衣。丰神修美，豪华擅场。初至白下，六院未有相识。故事，院中名姬定情之夕，例必五金，最下亦三金，谓之初会。凌访六院，知名者凡三十余人，概以五金、二币通殷勤焉。且曰：“方欲渡江往扬州，未遑识面也。”诸姬家甚愧荷，共相倾慕，恨不一见，日遣人于寓中问耗。及凌再至，名姬争往邀之，以先至者为荣。凌以次留连，百戏俱集，名震都门。尝语人曰：“大老官甚易做，我所费才三四百金，而初会已周矣。”尤与杨美儿相厚，美之假母死，凌为治丧。凡来吊者，上客折帛白绫一端，次则细纱，从人皆赠布。七七作佛事，费数千金。

○张敉

张敉（名献翼，以字行）生于富家，而才高不售，乃以声妓自娱。凡有新姬，不谒敉，不能成名。晚岁家益贫落，犹不能减宾客之会。所居文起堂，弘敞壮丽。每上元试灯日，大开重门，自内达外，皆设灯彩，围屏门对，皆以灯为之。鼓吹不绝。游人或携酒，挈美人而往，则择便就坐，歌笑各适，不问主人。如曲江金明池，公所往来，无禁焉。

○阮籍

邻家少妇有美色，当垆沽酒。籍常诣饮，醉便卧其侧。兵家女有才色，未嫁而死。籍不识其父兄，径往哭之，尽哀而返。

《礼》云：“知死而不知生，哭而不吊。”步兵亦犹行古之道也。子猷看竹，不问主人，亦是此意。

○谢鲲

谢鲲，邻家有女，尝往挑之。女方织，以梭投，折其两齿。既归，傲然长啸曰：“犹不废我啸歌。”

○杜牧

御史杜牧，分务洛阳。时李司徒愿罢镇闲居，声甚豪华，为时第一。洛中名士咸谒见之。李乃大开宴席，朝客高流，无不臻赴。以牧持宪，不敢邀致。牧遣座客达意，愿预斯会。李不得已驰书。方对酒独斟，亦已酣畅，闻命遽来。时会中已饮酒，女妓百余人，皆绝艺殊色。牧独坐南行，瞪目注视，引满三卮。问李云：“闻有紫云者孰是？”李指示之。牧复凝睇良久，曰：“名不虚得，宜以见惠。”李俯而笑，诸妓皆亦回首破颜。牧又自饮三爵，朗吟而起曰：

华堂今日绮筵开，谁唤分司御史来。

忽发狂言惊四座，两行红粉一时回。

意气闲逸，旁若无人。洒然行意，不减晋人风流。

○李白

宁王宫有乐妓宠姐，美而工讴。每宴客，诸妓毕列，惟宠姐莫能见焉。李学士白持(恃)醉戏请曰：“白闻王有宠姐，善歌。今酒肴醉饱，群公宴倦。王何惜此女，不一见示。”王笑，命左右设七宝花障，召宠姐于障后歌之。白起谢曰：“虽未觌面，得闻声亦已幸矣。”

○谢希孟

谢希孟者，陆象山门人也。少豪俊，与妓陆氏狎。象山责之，希孟但敬谢而已。他日复为妓造鸳鸯楼，象山又以为言。希孟谢曰：“非特建楼，且为作记。”象山喜其文，不觉曰：“楼记云何？”即占首句云：“自逊、抗、机、云之死，而天地英灵之气，不钟于男子，而钟于妇人。”象山嘿然，知其侮也。一日，希孟在妓所，恍然有悟，忽起归兴，不告而行。妓追送江浒，悲恋而啼。希孟毅然取领巾书一词与之，云：

双桨浪花平，夹岸青山锁。你自归家我自归，说着如何过。我断不思量，你莫思量我，将你从前与我心，付与他人可。

造楼作文，固狂。忽然有悟，不告而行，更狂。瓜熟蒂落，水到渠成，全不劳象山棒喝。

○俞大夫

俞华麓大夫，与一妓善。后有宴俞者，别召一妓侍饮。他日，遇所善妓于生公石，数呼之，不应。曰：“知罪矣！”妓曰：“汝知罪，即于此长揖数十，使举山之人大笑，方宥汝。”遂如其言。见者大笑。旁客曰：“殊失观瞻。”俞曰：“观瞻吾不惜，但恐曩日侍饮人知之，必复以此法难我耳！”

俞后中考功法。闻参语云：“稍有晋人风度，全无汉官威仪。”乃愠曰：“全无汉官威仪，已似我矣!晋人风度，岂止稍有？是非真知我者。”大夫狂态，可想一斑。

○韩汝玉

韩汝玉令钱塘，眷一妓，尝宿其家。一日晏起，县吏挟之，立门外候声喏。汝玉即升妓家中堂，受喏。翌日，下吏杖一百，即解官。自劾云：“某无状不简，为吏所侮，无以莅民，请解印归。”时范文正公知杭州，大奇之，曰：“公，杰士也，愿自爱。”即令还职。汝玉既满，后携此妓游西湖，恋恋一月不去。文正买酒饯之，召妓佐酒。候汝玉极醉时，令舟子解缆去。及醒，则舟已离钱塘数十里矣。

○康海

康状元海，字德涵，号对山，以词曲擅名。里居时，最好声色。常嬖一妓，名“狠架子”。妓适被罪，当罚米。康以事在刘宪副大谟，乃柬刘云：“狠架子是我表子，马公顺是他老子。拜上远父先生，乞望饶些草子。”刘笑而从之。马公顺乃马宪副应祥字，亦尝狎此妓者。远父，刘字也。

对山有四妓，自为随身四帅，其名曰：金菊、小斗、芙蓉、采莲。初，对山无子，适有妓鬻歌于市，公目之。未几有招公饮者，是妓在焉。公善琴，妓亦善，试弹一曲，公大喜。招其母，授以二百金、币四纳焉。即生子，后举孝廉。对山常与妓女同跨一蹇驴，令从人赍琵琶自随，游行道中，傲然不屑。

○杨慎

杨状元慎，以议礼戍永昌，侨寓安宁。遍游临安、大理诸郡，所至携倡伶以从。皆大理董秀才为杨罗致，人呼为“董牵头”。诸夷酋欲得其诗翰，不可。乃以精白绫作(衤戍)，遗诸妓服之，使酒间乞书。杨欣然命笔，醉墨淋漓裙袖。酋重赏妓女，构归装潢成卷。杨后知之，更以为快。

杨用修(慎字)在泸州，尝醉。胡粉傅面，作双丫髻，插花。门生舁之，诸妓捧觞，游行城市，了不为怍。

○唐寅

唐伯虎（名寅，字子畏），才高气雄，藐视一世，而落拓不羁，弗修边幅。每遇花酒会心处，辄忘形骸。其诗画特为时珍重。锡山华虹山学士，尤所推服，彼此神交有年，尚未觌面。唐往茅山进香，道出无锡。计返棹时，当往诣华倾倒。晚泊河下，登岸间行。偶见乘舆东来，女从如云，有丫鬟貌尤艳丽。唐不觉心动，潜尾其后。至一高门，众拥而入。唐凝盼怅然。因访居民，知是华学士府。唐归舟，神思迷惑，辗转不寐。中夜忽生一计，若梦魇状，被发狂呼。众惊起，问故。唐曰：“适梦中见一天神，朱发獠牙，手持金杵，云：‘进香不虔，圣帝见谴，令我击汝。’持杵欲下，予叩头哀乞再三，云：‘姑且恕尔，可只身持香，沿途礼拜，至山谢罪，或可幸免。不则祸立降矣！’予惊醒战悚。今当遵神教，独往还愿。汝辈可操舟速回，勿溷乃公为也。”即微服，持包伞奋然登岸，疾行而去。有追随者，大怒逐回。潜至华典中，见主柜者，卑词降气曰：“小子吴县人，颇善书，欲投府上写帖，幸为引进。”即取笔书数行于一纸，授之。主者持进白华，呼之入。见仪表俊伟，字画端楷，颇有喜色。问：“平日习何业？”曰：“幼读儒书，颇善作文。屡试不得进学，流落至此，愿备书记之末。”公曰：“若尔，可作吾大官伴读。”赐名华安，送至书馆。

安得进身，潜访前所见丫鬟，云名桂华，乃公所素宠爱者。计无所出。居久之，偶见郎君文义有未妥处，私加改窜，或为代作。师喜其徒日进，持文夸华。华曰：“此非孺子所及，必倩人耳。”呼子诘之，弗敢隐。因出题试安，援笔立就。举文呈华，手有枝指。华阅之，词意兼美。益喜甚，留为亲随，俾掌文房。凡往来书剳，悉令裁复，咸当公意。未几，主典者告殂，华命安暂摄，出纳惟慎，毫忽无私。公欲令即真，而嫌其未婚，难以重托，呼媒为择妇。安闻，潜乞于公素所知厚者，云：“安闻主公提拔，复谋为置室，恩同天地。第不欲重费经营，或以侍儿见配可耳！”所知因为转达。华曰：“婢媵颇众，可令自择。”安遂微露欲得桂华。公初有难色，而重违其意，择日成婚。另饰一室，供帐华侈。合卺之夕，相得甚欢。居数日，两情益投，唐遂吐露情实，云：“吾唐解元也。慕尔姿容，屈身就役。今得谐所愿，此天缘也。然此地岂宜久羁，可潜遁归苏。彼不吾测，当图谐老耳！”女欣然愿从。遂买小舟，乘夜遄发。天晓，家人见安房门封锁，启视室中，衣饰细软，俱各登记，毫无所取。华沉思莫测其故。令人遍访，杳无形迹。

年余，华偶至阊门，见书坊中坐一人，形极类安。从者以告，华令物色之。唐尚在坊，持文翻阅，手亦有枝指。仆尤骇异，询为何人，旁云：“此唐伯虎也。”归以告华，遂持刺往谒。唐出迎，坐定。华审视再三，果克肖。茶至而指露，益信为安无疑。奈难以直言，踌躇未发。唐命酒对酌。半酣，华不能忍，因缕述安去来始末以探之。唐但唯唯。华又云：“渠貌与指颇似公，不识何故？”唐又唯唯，而不肯承。华愈狐疑，欲起别去。唐曰：“幸少从容，当为公剖之。”酒复数行，唐命童秉烛前导，入后堂，请新娘出拜。珠珞重遮，不露娇面。拜毕，唐携女近华，令熟视之。笑曰：“公言华安似不佞，不识桂华亦似此女否？”乃相与大笑而别。华归，厚具装奁赠女，遂缔姻好云。事出《泾林杂记》。

又《耳谈》载陈玄超事，与此绝类。陈玄超，名玄句，吴人。父侍御，疏论严氏，谪死。玄少年，倜傥不羁。尝与客登虎丘，见宦家从婢姣好姿媚，笑而顾己，悦之，令人迹至其家。微服作落魄，求佣书焉。留侍二子。自是二子文日奇。父、师大惊，不知出玄也。已而以娶求归，二子不从，曰：“室中惟汝所择。”曰：“必不得已，秋香可。”即前遇婢也。二子白父母以娶。玄既娶，婢曰：“君非虎丘遇者乎？”曰：“然。”曰：“君既贵公子，何自贱若此？”曰：“汝昔笑顾我，不能忘情耳！”曰：“妾昔见君服丧，表素而华其里。少年挑挞可笑，非有他也。”玄谓不然，益两相欢。会有贵客过其主人，玄因假衣冠谒客。客与欢甚，从容言及白吏部。盖玄之外父吏部，正柄国尊显。主人闻，大骇，始悉玄始末。亟治百金装，并婢赠之。二事若出一辙。然华学士怜才，而陈之主人未免势利矣。他书亦有以秋香事混作唐子畏者。

○鸳鸯寺　双飞寺

李煜在国，微行娼家。遇一僧张席，煜遂为不速之客。酒令讴吟弹唱，莫不高绝。见煜明俊蕴藉，契合相爱重。煜乘醉大书右壁曰：“浅斟低唱，偎红倚翠。大师鸳鸯寺主，持风流教法。”久之，僧拥妓入屏帷里。煜徐步而出，僧、妓竟不知也。煜常密谕铉云。

相国寺星辰院比丘澄晖，以艳娼为妻。每醉，点胸曰：“二四阿罗，烟彩释迦。又没头发娘子，有室如来。快活风流，光前绝后。”忽一少年，踵门谒晖，愿置酒参会梵嫂。晖难之。凌晨，但见院牌用纸漫书曰：“敕赐双飞之寺。”

○余杭广

晋升平末，故鄣县老公有一女，居深山，余杭广求为妇，不许。公后病死，女上县买棺，行半道，逢广，女具道情事。因曰：“君若能往家守父尸，须吾还者，愿为君妻。”广许之。女曰：“我栏中有猪，可为杀以饴作儿。”广至女家，但闻室中有抚掌欣舞之声。广披离，见众鬼在堂，共捧弄公尸。广持杖大呼入门，群鬼尽走。广守尸，取猪杀。至夜，见尸边有老鬼伸手乞肉。广因捉其臂，鬼不复得去，持之愈坚。但闻户外有诸鬼共呼云：“老奴贪食至此，甚快。”广语老鬼：“杀公者，必是汝。可速还精神，我当放汝。汝若不还者，终不置也。”老鬼曰：“我儿等杀公耳！”即唤鬼子：“可还之。”公渐活，因放老鬼。女载棺至，相见惊悲，因娶女为妇。出《幽明录》。

○刘氏子妻

刘氏子者，少任侠，有胆气。尝客游楚州淮阴县，交游多市井恶少。邻人王氏有女，求聘之，王氏不许。后数岁，因饥，遂从戎。数年后役罢，再游楚乡。与旧友相遇，甚欢。常恣游聘，昼事弋猎，夕会狭邪。因出郭十余里，见一坏墓，棺柩暴露，归而合饮酒。时将夏，夜暴雨初止。众人戏曰：“谁能以物送至坏冢棺上者？”刘乘酒恃气曰：“我能之。”众曰：“若审能之，明日众置一筵以赏其事。”乃取一砖，同会人列名于上，令生持去，余人饮而待之。刘独行，夜半至墓。月初上，如有物蹲踞棺上。谛视之，乃一死妇人也。生舍砖于棺背，负此尸而归。众方欢语，忽闻生推门，如负重之声。门开，直入灯前，置尸于地，卓然而立。面施粉黛，髻发半披。一座惊骇，亦有奔走藏伏者。生曰：“此我妻也。”遂拥尸致床同寝。至四更，忽觉口鼻微微有气。诊视之，则已苏矣。问所以，乃王氏之女，因暴疾亡，亦不自知尸踞棺上何由也。天明，生取水与之洗面、濯手、整钗髻，疾已平复。乃闻邻里相骇云：“王氏女将嫁，暴卒未殓。昨夜因雷，遂失其尸。”生乃以告王氏，王氏悲喜，乃嫁刘焉。众咸叹其冥契，亦服生之不惧也。

○张俊

张俊者，宣州溧水县尉元澹庄客也。其妻为虎所取，俊誓欲报仇。乃挟矢入山，于近虎穴处，上树伺之。乃见其妻已死，为虎所禁。尸自起，拜虎讫。自解其衣，裸而复僵。虎又于穴中引四子，皆大如狸，掉尾欢跃。以舌舐死人，虎子竞来争食。俊连射毙之。截虎头，并杀四子。取其首，负妻而归。

杨香情急于救父，故以孱女而厄虎。张俊情急于救妻，故以匹夫而毙虎。世上忠孝节义之事，皆情所激。故子犹氏有情胆之说。

情主人曰：“丞相布被，车夫重味。奢俭殆天性乎！然于妇人尤甚。匹夫稍有余赀，无不市服治饰，以媚其内者。况以王公贵人，求发摅其情之所钟，又何惜焉？然桀、纣而下，灭亡相踵。金谷沙场，木妖荆棘。石崇、元载，具为笑端。豪奢又安可为也？景文诸公，或以齑粥辛勤，偿其不足；或以抑郁未遂，发其无聊。至于五陵豪客，力胆气盈。选伎征歌，买欢鬻笑，固其常尔。杜牧天性疏狂，亦由情不能制耶。对山辱身救友，有古烈士之风。风流浪宕，未足为玷。用修、子畏，皆用世才，而挂于法网，沉冤不涤。放达自废，胸中磊块借此散之。歌以当泣，君子伤焉。希孟热闹场中忽开冷眼，狂乎，狂乎！殆圣人之所想乎。寺僧无赖，复与为谑，近于纵矣。余杭广三人，意所奋决，鬼神避而猛兽伏。或曰：‘彼以勇获伸其情者。’虽然，无情者又能勇乎哉！”

卷六 情爱类

○丽娟　李夫人

汉武帝所幸宫人名丽娟。年十四，玉肤柔快，吹气胜兰。不欲衣缨，拂之恐体痕也。每歌，李延年和之。于芝生殿唱回风之曲，庭中花皆翻落。置丽娟于明离之帐，恐尘垢污其体也。帝常以衣带缚丽娟之袂，闭于重幙之中，恐随风而去也。丽娟以琥珀为珮，置衣裾里，不使人知，乃言骨节自鸣，相与为神怪也。出《洞冥记》。

李夫人本以娼进。初，夫人兄延年善音，尝于上前起舞。歌曰：

北方有佳人，绝世而独立。一顾倾人城，再顾倾人国。宁不知倾城与倾国，佳人难再得。

上叹息曰：“世岂有此人乎！”平阳主因言延年有女弟，上召见之，妙丽善舞，由是得幸。生一男，是为昌邑哀王。及病笃，上自临候之。夫人蒙被谢曰：“妾久寝病，形貌毁坏，不可以见帝。愿以王及兄弟为托。”上曰：“夫人病甚，殆将不起。一见我，属托王及兄弟，岂不快哉！”夫人曰：“女人貌不修饰，不见君父。妾不敢以燕婧见帝。”上曰：“夫人第一见我，将加赐千金，而子兄弟尊官。”夫人曰：“尊官在帝，不在一见。”上复言，欲必见之，夫人遂转向歔欷，而不复言。于是上不悦而起。夫人姊妹让之曰：“贵人独不可一见上，属托兄弟耶？何为恨上如此？”夫人曰：“夫以色事人者，色衰而爱弛，爱弛则恩绝。上所以挛挛我者，以平生容貌故。今见我毁坏，颜色非故，必畏恶吐弃我。尚肯复追思闵录其兄弟哉？所以不欲见帝者，乃欲以深托兄弟也。”及夫人卒，上以后礼葬焉。图其形于甘泉宫，诸兄皆益官。帝思怀往者，李夫人不可复得。时始穿昆灵之池，泛翔禽之舟，帝自造歌曲，使女伶歌之。时日已西倾，凉风激水，女伶歌声甚遒。因赋《落叶哀蝉》之曲曰：

罗袂兮无声，玉墀兮尘生。虚房冷而寂寞，落叶依于重扃。望彼美之女兮，安得感余心之未宁!

帝闻唱动心，闷不自支。特命龙膏之烛，以照舟内，悲不自止。亲侍者觉帝容色愁怨，乃进洪梁之酒，酌以文螺之卮。帝饮三爵，色悦心欢，乃诏女伶出侍。帝息于延凉室，卧梦李夫人授帝蘅芜之香。帝惊起，而香气犹著衣枕，历月不歇。帝弥思求，终不复见，涕泣洽席，遂改延凉室为遗芳梦室。一说：钟山有香草，东方朔献帝，怀之即梦见李夫人，名“怀梦草”。帝思李夫人不辍，乃作灵梦台，岁时祀焉。

○飞燕合德

成帝以三秋闲日，与飞燕戏于太液池。以沙棠木为舟，贵其不沉没也。以云母饰于鹢首，一名“云舟”。又刻大桐木为虬龙，雕饰如真，以夹云舟而行。以紫桂为拖枻。及观云棹水，玩撷菱蕖。帝每忧轻荡以惊飞燕，命佽飞之士，又金锁缆云舟于波上。每轻风时至，飞燕殆欲随风入水，帝以翠缨结飞燕之裙。常怨曰：“妾微贱，何复得预裙缨之游？”今太液池尚有避风台，即飞燕结裙之处。后骄逸，体微病，辄不自饮食，须帝持匕箸。药有苦口者，非帝为含吐不下咽。昭仪夜入浴兰室，肤体光发。古烧烛，帝从幅中窃望之。侍儿以白昭仪。昭仪揽巾，使撤烛。它日，帝约赐侍儿黄金，使无得言。私婢不豫约中，出帏值帝，即入白昭仪。昭仪遽隐避。自是帝从兰室帏中窥昭仪，多袖金，逢侍儿私婢，辄牵止赐之。侍儿贪帝金，一出一入不绝，帝使夜从帑益至百余金。帝尝早猎，触雪得疾，阴缓弱不能壮发。每持昭仪足，不胜至欲，辄暴起。昭仪常转侧，帝不能长持其足。樊嫕谓昭仪曰：“上饵方士大丹，求盛大不能得。得贵人足，一持畅动，此天与贵妃大福。宁展侧，俾就帝耶！”昭仪曰：“幸转侧不就，尚能留帝欲。亦如姊教，帝持则厌去矣。安能复动乎？”

李夫人病笃，不肯见帝，虑减其爱也。成帝欲持昭仪足，昭仪转侧不就，虑尽其爱也。人主渔色，何所不至。而能使三千宠爱在一身，岂惟色哉！其智亦有过人者矣。

○邓夫人

吴孙和，悦邓夫人，常置膝上。和于月下舞水精如意，误伤夫人颊，血流污裤，娇姹弥苦。自舐其疮，命太医合药。医曰：“得白獭髓，杂玉与琥珀屑，当灭此痕。”即悬百金购致之。有富春渔人云：“此物知人欲取，则逃入石穴。伺其祭鱼之时，獭有斗死者，穴中应有枯骨，虽无髓，其骨可合玉舂为粉，喷于疮上，其痕则灭。”和乃命合此膏。琥珀太多，乃差面有赤点如朱。逼而视之，更益其妍。诸嬖人欲要宠，皆以丹脂点颊，而后进幸。妖惑相动，遂成淫俗。

○蜀甘后

蜀先主甘后，沛人也。生于微贱。里中相者云：“此女后当极贵。”及长，体貌特异。年至十八，玉质柔肌，态媚容冶。先主召入，致白绡帐中，于户外望者，如月下聚雪。河南献玉人高三尺，乃取玉人置后侧。昼则讲说军谋，夕则拥后而玩玉人。常称：“玉之所贵，比德君子。况为人形，而可不玩乎？”甘后与玉人洁白齐润，观者殆相惑乱。嬖宠者非惟嫉于甘后，亦妒于玉人也。

○杨太真

杨太真以天宝四载七月册为贵妃，次年七月，以妒悍忤旨，令高力士以单车送还杨铦宅。初出，上无聊，中官趋过者，或笞挞之，至有惊怖而亡者。力士因请召还。既夜，遂开大兴坊，从太华宅以入。及晓，上见之殿内，大悦。贵妃拜泣谢过。因召两市杂剧以娱之。诸姊进食作乐，自此恩遇日深。九载二月，以窃吹宁王紫玉笛忤旨，复放出宫。吉温奏曰：“妃，妇人，无知识，有忤圣颜，罪当死。既蒙恩宠，只合死于宫中。陛下何惜一席之地，使其就戮？而忍使其取辱于外乎？”上为之怃然。中使张韬光送妃至宅，妃泣曰：“衣服之外，皆圣恩所赐。惟发肤是父母所生。今当就死，无以谢上。”引刀剪发一(上髦上，下尞)，附韬光以献。上见之惊惋，遽使力士召归，益嬖焉。妃既生蜀，嗜荔枝。南海味胜于蜀，乃令每岁驰驿以进，毋过宿，恐味败也。故杜牧诗云：

一骑红尘妃子笑，无人知是荔枝来。

御苑新有桃花千叶，帝亲折一枝插于妃子宝冠。帝曰：“此花尤能助娇态。”因呼为“助娇花”。五月五日，上避暑游兴庆池，与妃子昼寝于水殿中。宫嫔辈凭栏倚槛，争看雌雄二(溪鸟)(束鸟)戏于水中。上时拥妃子于绡帐内，谓宫嫔曰：“尔等爱水中(溪鸟)(束鸟)，争如我被底鸳鸯！”秋八月，太液池有千叶白莲数枝盛开，帝与贵戚宴赏，左右皆叹羡而已。帝指妃子示左右曰：“争如我解语花！”

宫妓中有念奴者，有姿色，善歌唱。帝所钟爱，未尝一日离左右。每执板，当席顾盼。帝谓妃子曰：“此女妖丽，眼色媚人。每啭声歌喉，则声出于朝霞之上，虽钟鼓笙竽嘈杂，而莫能遏。”

○吴绛仙

炀帝幸江都，至汴。帝御龙舟，萧妃乘凤舸。一日，帝将登凤舸，凭殿脚女吴绛仙肩，喜其柔丽，不与群辈齿，爱之甚，久不移步。绛仙善画长蛾眉。帝色不自禁，回辇召绛仙，将拜婕妤。适绛仙下嫁玉工万群，故已之。擢为龙舟首楫，号曰崆峒夫人。由是殿脚女争效为长蛾眉。司宫吏日给螺子黛五斛，号为蛾绿。螺子黛出波斯国，每颗值十金。后征赋不足，杂以铜黛给之，独绛仙得赐真螺黛不绝。帝每倚帘视绛仙，移时不去。顾内谒者曰：“古人言‘秀色若可飧’，如绛仙，真可疗饥矣。”因吟《持楫篇》赐之曰：

旧曲歌桃叶，新妆艳落梅。将身倚轻楫，知是渡江来。

诏殿脚女千辈唱之。

帝至广陵，备月观行宫。有郎将自瓜州进合欢果。帝令小黄门以一双驰骑赐吴绛仙，遇马急摇解。绛仙拜赐，私附红笺进上曰：

驿骑传双果，君王宠念深。争知辞帝里，无复合欢心。

帝叹曰：“绛仙真女相如，不独貌也。”时越溪进耀光绫，绫文突起，有光彩。越人乘樵风舟，泛于石帆山下，收野茧缲之，缲丝女夜梦神人告之：“禹穴三千年一开，汝所得野茧，即江淹文集中壁鱼所化也。丝织为裳，必有奇文。”织成，果符所梦，故进之。帝独赐司花女洎绛仙，他姬莫预。

○卓文君

卓文君姣好，眉色如望远山，脸际常若芙蓉，肌肤柔滑如脂。为人放诞风流，故悦长卿之才而越礼焉。

长卿素患消渴疾，及悦文君之色，遂成锢疾。作《美人赋》欲以自刺，而终不能改，卒以此疾至死。

《琅环记》：王吉夜梦一蟛蜞在都亭作人语曰：“明朝舍此。”吉异之，明使人候于都亭，而长卿至。吉曰：“此人文章当横行一世。”天下因呼蟛蜞为长卿，卓文君一生不食蟛蜞。

王龙溪一门人，自称有好色之疾。龙溪笑曰：“穷秀才抱着家中黄脸婆子，辄云好色，不羞死耶!”噫！必如长卿之于文君，值得一死。

○王元鼎

元时，歌妓郭氏顺时秀，姿态闲雅，杂剧为《闺怨》最高，驾头诸旦本亦得体。刘时中以“金簧玉管，凤吟鸾鸣”拟其声韵。平生与王元鼎密。偶有疾，思得马版肠充馔。元鼎杀所乘千金五花马，取肠以供。都下传为佳话。时中书参政阿鲁温尤属意焉，因戏语曰：“我比元鼎何如？”对曰：“参政，宰相也。元鼎，才人也。燮理阴阳，致君泽民，则学士不及参政。嘲风弄月，惜玉怜香，则参政不如学士。”参政付之一笑而罢。

杀马，《绣襦记》借作郑元和事。元鼎情痴之名，遂为所掩。

龙子犹曾有四绝句咏其事云：

驽马争如骏骨良，烹调一样版肠香。

千金何事轻抛掷，只为趋承窈窕娘。

五花名马价无伦，欲媚香闺枉杀身。

解道贵人而贱畜，爱姬换马是何人。

驱驰晓夜百艰辛，不及闺中效一颦。

好似吴宫媚西子，(钅属)镂偏自赐功臣。

一心无计博馀欢，名马刳肠劝一餐。

馋口傥然思异味，不知何策脍人肝。

○何恢　潘炕

宋阮佃夫有宠于明帝。庐江何恢有妓张耀华，美而有宠。为广州刺史，将发，要佃夫饮，设乐。见张氏悦而求之。恢曰：“恢可得，此人不可得也。”佃夫拂衣出户，曰：“惜指失掌耶？”遂讽有司以公事弹恢。

内枢密使潘炕，字凝梦，河南人。有器量，家人未尝见其喜怒。然嬖于美妾解愁，遂成疾。妾姓赵氏，其母梦吞海棠花蕊而生。颇有国色，善为新声，及工小词。蜀王建尝至炕第，见之，谓曰：“朕宫无如此人。”意欲取之。炕曰：“此臣下贱人，不敢以荐于君。”其实靳之。弟蜎谓曰：“绿珠之祸，可不戒耶？”炕曰：“人生贵适意，岂能爱死，而自不足于心哉！”人皆服其有守。

何恢之惜耀华，潘炕之惜解愁，与石崇之惜绿珠，一辙耳。幸而为炕，不幸则为恢，尤不幸则为崇。虽然，死生荣辱命也，出妻献妾，于以求免，去死几何？恢、炕之义为正矣。即崇之辞孙秀，吾犹取之。

○程一宁

程一宁，元顺帝宠妃也。未得幸时，尝于春夜登翠鸾楼，倚栏弄玉龙之笛。吹一词云：

兰径香销玉辇踪，梨花不忍负春风。

绿窗深锁无人见，自碾朱砂养守宫。

帝忽于月下闻之，问宫人曰：“此何人吹也？”有知者对曰：“程才人所吹。”帝虽知之，未召也。及后夜，帝复游此，又闻歌一词曰：

牙床锦被绣芙蓉，金鸭香消宝帐重。

竹叶羊车来别院，何人空听景阳钟。

又继一词曰：

淡月轻寒透碧纱，窗屏睡梦听啼鸦。

春风不管愁深浅，日日开门扫落花。

歌中音语咽塞，情极悲怆。帝因谓宫人曰：“闻之使人能不凄怆？深宫中有人愁恨如此，谁得知乎？”遂乘金根车至其所。宁见宝炬簇拥，遂趋出叩头俯伏。帝亲以手扶之曰：“卿非玉笛中自道其意，朕安得至此？”乃携手至柏香堂。命宝光天禄厨设开颜宴，进兔丝之膳，翠涛之酒；雩仙乐部坊奏鸿韶乐，列朱戚之舞，鸣雎之曲。笑谓宁曰：“今夕之夕，情圆意聚。然玉笛，卿之三青也，可封为圆聚侯。”自是宠爱日隆，改楼为“奉御楼”，堂为“天怡堂”。

按：顺帝宫嫔进御无纪，佩夫人、贵妃印者不下百数。淑妃则龙瑞娇、程一宁、戈小娥。丽嫔则张阿玄、支祁氏。才人则英英、疑香儿，尤其宠爱。所好成之，所恶除之，位在皇后之下，而权则重于禁闱。宫中称为七贵云。

○温都监女

坡公之谪惠州也，惠有温都监女，颇有色，年十六，不肯嫁人。闻坡公至，甚喜，谓人曰：“此吾婿也。”每夜闻坡讽咏，则徘徊窗外。坡觉而推窗，则其女逾墙而去。坡从而物色之，温具言其然。坡曰：“吾当呼王郎与子为姻。”未几，坡过海，此议不谐。及坡回惠日，其女已死，葬沙滩之侧矣。坡怅然赋《孤鸿》，调寄《卜算子》云：

缺月挂疏桐，漏断人初静。时见幽人独往来，缥渺孤鸿影。惊起却回头，有恨无人省。拣尽寒枝不肯栖，寂寞沙洲冷。

借鸿为喻，非真言鸿也。“拣尽寒枝不肯栖”，谓少择偶不嫁。“寂寞沙洲冷”，指葬所也。此词盖惠州白鹤观所作，或云黄州作。属意王氏女，非也。

长卿氏曰：“人知朝云为坡公妾，而不知此女乃真坡公妾也。坡公迁谪岭外，婆娑六十老人矣。十六之女，何喜乎而心许之，且死之也。然坡公非当时须眉如戟，诸人所欲极力而杀之者哉。而一女子独见怜，悲夫！”

李和尚曰：“余独悲其能具只眼，知坡公之为神仙，知坡公之为异人，知坡公之外举世更无与两，是以不得亲近，宁有死耳。然则即呼王郎为姻，彼虽死亦不嫁。何者？(彼知)坡公不知有王郎也！”

○长沙义妓

义妓者，长沙人，不知其姓氏。家世娼籍，善讴，尤喜秦少游乐府。得一篇，辄手笔占哦不置。久之，少游坐鉤党南迁，道长沙，访潭土风俗、妓籍中可与言者。或举妓，遂往。少游初以潭去京数千里，其俗山獠夷陋，虽闻妓名，意甚易之。及睹其姿容既美，而所居复潇洒可人，即京洛间亦未易得，咄咄称异。坐语间，顾见几上文一编，就视之，目曰《秦学士词》。因取竟阅，皆己平日所作者。环视无他文。少游窃怪之，故问曰：“秦学士何人也？”妓不知其少游，具道才品。少游曰：“能歌乎？”曰：“素所习也。”少游益怪曰：“乐府名家，无虑数百。若何独爱此？不惟爱之，而又习之歌之，似情有独钟者。彼秦学士亦尝遇若乎？”曰：“妾僻陋在此，彼秦学士京师贵人，焉得至此？即至此，岂顾妾哉!”少游乃戏曰：“若爱秦学士，徒悦其辞耳。使亲见其貌，未必然也。”妓叹曰：“嗟乎！使得见秦学士，虽为之妾御，死复何恨！”少游察其诚，因谓曰：“若果欲见之，即我是也。以朝命贬黜，道经于此。”妓大惊，色若不怿者。稍稍引退，入告母媪。媪出设位，坐少游于堂，妓冠帔立阶下，北面拜。少游起且避。媪掖之坐，以受拜。已乃张筵，饮虚左席，示不敢抗。母子左右侍觞。酒一行，率歌少游词一阕以侑之。卒饮甚欢，比夜乃罢。止少游宿。衾枕席褥，必躬设。夜分寝定，妓乃寝。平明先起，饰冠帔，奉沃匜，立帐外以俟。少游感其意，为留数日。妓不敢以燕情见，愈加敬礼。将别，嘱曰：“妾不肖之身，幸侍左右。今学士以王命不可久留，妾恐贻累，又不敢从行，惟誓洁身以报。他日北归，幸一过妾，妾愿毕矣。”少游许之。

一别数年，少游竟死于藤。妓自与少游别，闭门谢客，独与媪处。官府有召，辞不获，然后往，誓不以此身负少游也。一日昼寝寤，惊曰：“吾与秦学士别，未尝见梦。今梦来别，非吉兆也。秦其死乎？”亟遣仆沿途觇之，数日得报。乃谓媪曰：“吾昔以此身许秦学士，今不可以死故背之。”遂衰服以赴，行数百里，遇于旅馆。将入，门者御焉。告之故，而后入临其丧，拊棺绕之三周，举声一恸而绝。左右惊救之，已死矣。

千古女子中爱才者，温都监女、长沙妓二人而已。而长沙妓以风尘浪宕之质，一见少游，遂执妇道终身，尤不易得。虽曰贞妓可也。柳耆卿不得志于时，乃传食妓馆。及死，诸为醵钱葬之乐游原上。每春日踏青，争以酒酹之，谓之吊柳七。诸妓亦知怜才者，惟不若二女子之甚耳。郑畋少女，好罗隐诗，常欲委身焉。一日隐谒畋，畋命其女隐帘窥之。见其寝陋，遂终身不读江东篇什。畋女爱貌者也，非真爱才者也。子犹氏曰：“不然，昔白傅与李赞皇不协，每有所寄文章，李缄之一箧，未尝启视，曰：‘见词翰则回吾心矣。’郑女终身不读江东篇什，亦是恐回心故也。乃真正怜才者乎！”

○王巧儿

王巧儿歌舞颜色称于京师。陈云峤与之狎，王欲嫁之。其母密遣其流辈开喻曰：“陈公之妻，乃铁太师女，妒悍不可言。尔若归其家，必遭凌辱矣。”王曰：“巧儿一贱娼，蒙陈公厚眷，得侍巾栉，虽死无憾。”母知其志不可夺，潜挈家僻所，陈不知也。

旬日后，王密遣人谓陈曰：“母氏设计置我某所。有富商约某日来，君当图之。不然，恐无及矣。”至期，商果至。王辞以疾，悲啼宛转。饮至夜分，商欲就寝，乃抚其肌肤皆损，遂不及乱。既五鼓，陈宿构忽剌罕赤挞搏商，欲赴刑部处置。商大惧，告陈公曰：“某初不知，幸寝其事，愿献钱二百缗，以助财礼之费。”陈笑曰：“不须也。”遂厚遗其母，携王归江南。陈卒，王与正室铁，皆得守其家业，人多所称述云。

○真凤歌

真凤歌，山东名妓也，善小唱。彭应坚为沂州同知，确守不乱。真恃机辩圆转，欲求好于彭。一日大雪，起会客，深夜方散。真托以天寒不回，直造彭室，彭竟不辞。由是情好甚密。见《青楼集》。

○南都妓

太仓监生张某，嘉靖壬子应试南都，与院妓情好甚暱。张约，倘得中式，当为赎身。妓亦愿从良，明誓颇坚。

妓复接一徽友，豪富拟于陶朱。先用重赀买得字眼，悬于汗巾角上。饮酒沉醉归寝，将汗巾置枕席下，天明忘取而去。妓简点床褥得之，发其封，重叠印记甚密。妓素识字，知为关节也，谨藏于箧中。薄暮，徽友复来，觅汗巾不得，愿出厚赏。妓坚讳不露，佯令女奴辈遍索室中，竟无形影，悒怏而回。

妓遣仆呼张至，举字眼授之。张如式书卷中，遂得登科。因取妓为妾。后生一子，主家政，与张谐老焉。事出《泾林杂记》。

○马琼琼

朱端朝，字廷之。宋南渡后，肄业上庠，与妓马琼琼者往来。久之，情爱稠密。马屡以终身之托为言，朱虽口诺，而心不诺之。盖以妻性严谨，不敢主盟，非薄幸也。

端朝文华富赡，琼琼知其非久于白屋者，遂倾心事之。凡百费用，皆为办给。时秋试高中，捷报之来，琼琼大出犒赏。及春闱省试，复中优等。以策语过激，遂置下甲，注授南昌尉。琼琼恳曰：“妾风尘卑末，荷君不弃。今幸荣登仕版，行将云泥隔绝。忍使妾之一身，终沦弃乎？倘获脱此业缘，永执箕帚，受赐于君，诚不浅浅。君内政虽严，妾自能小心承顺。且妾箱箧稍充，若与力图去籍，亦未为难。”端朝曰：“去籍易耳。但内子非能容人者，设能相容，何待今日？既汝中心诚恳，沮之则近无情，从之则虞有辱。容先入数语探之。如其不从，亦无策矣。”因乘间谓其妻曰：“我久居学舍，急于干禄，岂得待数年之阙。近得一官，实出妓子马琼琼所赐。其人柔顺恭谨，今欲委身于我。若脱彼风尘，此亦仁人酬德之事也。”其妻曰：“君意已决，亦复何辞。”端朝喜出望外，即以报琼。于是宛转脱琼琼籍，挈之归家。

既至门，与正室一见如故。端朝藉其所携，家道稍丰。因整理一区，中辟东西二阁，东居正室，而琼琼处于西阁。如是三载，阙期已满，迓吏前至。端朝以路远俸薄，不肯携累，乃单骑赴任。将行，置酒与东、西阁相宴。因属曰：“此去或有家信来往，二阁止混同一缄，复书亦如之。”

既到南昌，参州交印。人事方毕，而巡警继至。倏经半载，乃得家信，止东阁有书，而西阁无之。端朝亦不介意，复书中但谕东阁以宽容之意。琼琼闻书至，不及见，疑之，请于东阁。东阁言颇不顺。西阁乃密遣一仆以往。端朝开缄，绝无一字，止见雪梅扇面而已。后写一词，名《减字木兰花》云：

雪梅妒色，雪把梅花相抑勒。梅性温柔，雪压梅花怎起头。芳心欲诉，全仗东君来作主。传语东君，早与梅花作主人。

端朝详味词意，知为东阁所抑，自是坐卧不安，每思弃官归隐。盖以侥幸一官，皆西阁之力，不忘本也。后竟托疾解绶。

既抵家，而二阁相与出迎，深怪其未及书考，忽作归计。叩之不答。旋命置酒，会二阁而言曰：“我羁身千里，所望二阁在家和顺，使我居官少安。昨见西阁所寄梅扇，后词云云，读之使人不遑寝食，吾安得而不归哉！”东阁乃曰：“君且与妾判断此事，据词中所说，梅雪是非安在？”端朝曰：“此非口舌所能剖判。”因索纸笔，作《浣溪沙》一阕云：

梅正开时雪正狂，两般幽韵孰优长？且宜持酒细端详。梅比雪花多一出，雪如梅蕊少些香。花公非是不思量。

自后二阁欢会如初，而端朝亦不复出仕矣。

○李师师

道君幸李师师家，遇周邦彦先在焉。知道君至，匿于床下。道君自携新橙一颗，云江南初进来。遂与师师谑语。邦彦悉闻之，隐括成《少年游》云：

并刀如水，吴盐胜雪，纤手破新橙。锦幄初温，兽香不断，相对坐调笙。低声问，向谁家宿？城上已三更。马滑霜浓，不如休去，直是少人行。

李师师因歌此词。道君问谁作，师师奏曰：“周邦彦词。”道君大怒，坐朝语蔡京云：“开封府监税官周邦彦者，闻课税不登，如何京尹不按发来？”蔡京罔知所以，奏云：“容臣退朝，呼京尹叩问，续得复奏。”京尹至，蔡以御前圣旨谕知。京尹云：“惟周邦彦课增羡。”蔡云：“上意如此，只得迁就。” 将上，得旨：“周邦彦职事废弛，可日下押出国门。”

隔一二日，道君复幸李师师家。不见师师，问之，知送周监税。道君方以邦彦出国门为喜。既至不遇，坐久，至更初始归。愁眉泪睫，憔悴可掬。道君怒云：“汝从何往？”师师奏：“臣妾万死，知周邦彦得罪，押出国门，略致一杯酒相别，不知得官家来。”道君问：“曾有词否？”李奏云：“有《兰陵王》词。”道君云：“唱一遍看。”李奏云：“容臣妾献一觞，歌此词为官家寿。”乃歌云：

柳阴直，烟里丝丝弄碧。隋堤上，曾见几番，拂水飘绵送行色。登临望故国。谁惜京华倦客。长亭路，年去岁来，应折柔条过千尺。闲寻旧踪迹，又酒趁哀弦，灯照离席。梨花榆火催寒食。愁一箭风快，半篙波暖，回头迢递便数驿。望人在天北。凄恻，恨堆积。渐别浦潆洄，律堠岑寂。斜阳冉冉春无极。念月榭携手，露桥吹笛。沉思前事，似梦里，泪暗滴。

曲终，道君大喜，复召为大晟乐正。后官至大晟乐府待制。

长卿氏曰：“道君以一词而逐美成，复以一词官之，好名耶，好才耶？曰，好色耳。天子与贫士争风尘一席之欢而不敌，情固有别肠耶？呜呼！若李师师者，可云有情，亦可云无赖者也。当时师师家有二邦彦：一周美成，一李士美，皆道君狎客。士美因而为宰相。吁！君臣遇合于倡优下贱之家，国之安危治乱，可想而知矣。”

《宣和遗事》载：宣和五年七夕，道君幸李师师家，留宿。临别约再会。乃解龙凤鲛直系为信。都巡官贾奕，师师结发之婿也。深妒其事，题《南乡子》词云：

闲步小楼前，见个佳人貌似仙。暗想圣情浑似梦，追欢，执手兰房恣意眠。一夜说盟言，满掬沉檀喷瑞烟。报道早朝归去晚，回銮，留下鲛当宿钱。

次夜道君复至，得词于妆盒，笑而袖之。后谪贾奕为广南琼州司户。然则道君之醋，非止一呷矣。

○钟夫人

王浑妻钟夫人，每尝卿浑，浑曰：“讵可尔。”妻曰：“怜卿爱卿，是以卿卿；我不卿卿，谁当卿卿？”

○樊事真

樊事真者，京师名妓也，周仲宏参议嬖之。周归江南，樊饮饯于齐化门外。周曰：“别后善自保持，毋(贝+拖右)(贻)他人之诮。”樊以酒酹地而言曰：“妾若相负者，当刳一目以谢君。”

无何，有权豪子来。其母既迫于势，又利其财。樊始毅然，终不获已。后周至京师，樊语曰：“别后非不欲保持，卒为豪势所逼。昔日之誓，岂徒设哉！”乃抽金篦刺左目，血流盈地。周为之骇然，因欢好如初。好事者编《金篦刺目》杂剧行于世。见《青楼集》。

使金篦之刺，移于权豪子相逼之时，则旧约可无负矣。然使周仲宏为李十郎者，不枉却一刺乎！周来而刺，刺而周骇然，情昵益笃，樊盖善用刺者也。罗夫人一刺，而房公终身不畜妾。樊殆袭其智乎？若世所传汧国夫人剔目劝读，则借用樊事耳。

○般般丑

般般丑姓马，字素卿。善词翰，达音律，驰名江湘间。时有刘廷信者，南台御史刘廷翰之族弟，俗呼曰黑刘五。落魄不羁，工于笑谈，天性聪慧。至于词章，信口成句，而街市俚近之语，变用新奇，能道人所不能道者。与马氏各相闻而未识。一日相遇于道，偕行者曰：“二人请相见。”曰：“此刘五舍也。此即马般般丑也。”见毕，刘熟视之，曰：“名不虚得。”马氏亦含笑而去。自是往来甚密，所赋乐章极多。

○丘长孺

丘长孺，名坦，楚麻城世家子。性喜豪华，尤工诗字。其姊丈刘金吾，亦崇、恺之亚也。先是吴中凌尚书云翼，以坑儒挂弹章。长子廷年，官锦衣都中，行金求免。刘以僚谊，贷之数千。已而，两人者皆罢归。时吴中女优数队，白姓最著。其行六者善生，号为六生，声色冠绝一时，凌与狎焉。闻刘有游吴之兴，度必取偿，乃先居六生为奇货。刘既至，六生以家姬佐酒，清歌一发，四座无声。刘惊喜欲狂，愿须臾获之，不复计明珠几斛。凌俟其行有日，杂取玩器辅六生以往，刘为焚券而去。刘本粗豪，第欲夸示乡人，无意为金屋置也。比归日，索六生歌娱客。楚人不操吴音，惟长孺能。以故长孺以六生遂以知音成密契。每在夕，目授心许，恨开笼之无日也。久之，刘意益怠，长孺乃乘间请偿金，如凌准数而纳六生为侧室。刘亦浮慕侠名，即日遣赠。长孺大喜过望，自谓快生平所未足。而六生亦曰：“吾得所天矣。”

居无何，客或言此两人先有私者。刘怒气勃发，疾呼六生来讯，不服，鸩之。长孺适在乡，闻报驰马亟归，哀乞其尸。刘愤然曰：“人可赠，尸不可索得也。”长孺致五百金赎之以归。面如生，惟右手握固。长孺亲擘之乃开。掌中有小犀盒，盒内藏两人生甲及发一缕。盖向与长孺情誓之物也。长孺痛恨，如刳肝肺。乃抱尸卧，凡三宿，始就殓。殓殡俱极厚。事毕，哀思不已。曰：“吾见六生姊娣，犹见六生耳。”乃携千金至吴下，迎白二，同栖于张氏之曲水堂下。复进其妹十郎。十学讴于二，故相善。两姬感丘郎情重，愿为峨皇之从。事未成，而十郎适以谑语取怒于居亭主人。主人漏言于白氏，白乃率其党百人，伺长孺早出，突入其舍，于衾帷中赤体劫两姬去。长孺恚甚，将讼之长洲江令。令楚产也。长孺谋之朱生。朱生曰：“徐之，且不必然。”乃以危言动白氏，俾以二归长孺，而薄其聘。长孺乃罢。

又数年，刘金吾有姻家为云间司李，乃复为吴下游。而白老适坐盗诬，丐刘为雪。事定，具觞楼船中，使十郎称谢，因留宿。中夜，十郎讯及长孺。刘曰：“吾妹婿也。”十郎谈及往昔，泣下不止。刘慰曰：“无伤，在我而已。”乃密戒舟人挂帆。觉而追之，则在京口矣。白夫妇叩头固请，刘曰：“汝女与丘公，有语在前，吾当成之。今偿汝百金，多则不可。”夫妇持金哭而返。刘竟携十郎归楚，送长孺家，曰：“吾以谢六生之过。”

子犹氏云：“余昔年游楚，与刘金吾、丘长孺俱有交。刘浮慕豪华，然中怀麟介，使人不测。长孺文试不偶，乃投笔为游击将军。然雅歌赋诗，实未能执殳前驱也。身躯伟岸，袁中郎呼为‘丘胖’。而恂恂雅饰，如文弱书生。是宜为青楼所归矣。白二墓在城外之五里墩，而十郎竟从开閤之命。盖十郎性轻，遇人辄啼。少时，属意洞庭刘生，强使娶己。及度湖，遂凄然长叹。年余复归于白。未三月，遂为金吾掠去，依二以居。二死而遂去之。杨花水性，视二固不侔矣。长孺夫人，即金吾娣，亦有文。所著有《集古诗》及《花园牌谱》行于世

○范笏林

范生牧之，名允谦，号笏林，华亭世家子也。年少举于乡。生而颀，广额，颐颊而下小削，目瞳清荧，骨爽气俊，不甘处俗。华亭世胄，出必鲜怒，锦衣狐裘，舞于车上，童子骈肩而随，簪玉膏沐，如妇女之丽。牧之见之，往往内愧肉动，毛孔蝟张，辄障面去。居恒单衫白袷，着平头弁，与诸少年颉颃而游。游遇豪贵人，牧之欠抑唯诺，阳嗛不敢言。众以为寒酸，意狎之，牧之乃快。或坐客小觉，则牧之飘风逝矣。性嗜书，无所不读，能跳梁翰墨间。客非韵，斥门者不纳。纳必以名香、清酒为供。或宴语夜央，童子更烛割炙，复张具如客初至时。屋下鸡鸣，犹闻鼓琴落子声。由是四方之客日益集，而杂宾亦稍稍得进。

未几，杜生之事起。杜生者，妓女也。以风态擅名，慷慨言笑，自起女侠。与牧之一遇于阊门，目注久之，退而执手叹曰：“吾两人得死所矣！君胜情拔俗，余亦侠气笼霄。他日枕骨而葬太湖之滨，誓令墓中紫气射为长虹，羞作腼腆女儿。”下指鸳鸯，上陈双鹄，言罢大泣。众惊其不祥。嗣后淹系旬月，无反顾意，毁顿精神，废辍家政。客乃有为文告神以绝牧之者。牧之答曰：“仆闻亏名为辱，亏形次之。诸君子具当世贤者。仆虽不才，忝惠庄之遇旧矣。诸君子一旦摄齐束带，矢之神前，击钟伐鼓，以绝鄙人。一时观者，莫不骇遽狂走，谓仆当得夷族之祸，以至于此。甚而造作端末，飞流短长，笔之隃糜，付子尸祝，无烦简考，遽定爰书，不须左验，遂成文案。是忠告之义，同于(扌适)觖，捃摭之过，近于文致。使仆不能舍生于覆载，强息于人世，辱云甚矣。仆亦何人，其能甘之？惟有蹈东海而死耳！”牧之既深情胶粘不解，而复为诸客所激，若圆石遇阪，转触转下，势不得不与俱尽。会太守窘杜生，出辱之庭。牧之忍愧，以身左右翼，多卑词。太守徘徊，不令下鞭，然终不许牧之以一妓女烬黜，卖杜为贾妇。牧之佯诺，阴使人赝为山西宾，得之以藏于别第，俄载而与俱长安。

居长安邸，不三月，牧之病肺死。牧之既死，杜生敕家人装其丧归，而以身从。杜入舟，忽忽微叹，间杂吟笑，如无意偿范者。至江心，命具浴。浴罢更衣，左手提牧之宣和砚，右手提棋楸，一跃入水。左右惊视，不能救。初见发二三尺许，浮沉旋澜中。已复飏起紫衣裾半褶。复转睫间，而生杳然没矣。

杜不死，范之亲党能置之杜外乎？与其死于浊手，不若死于清波也。河伯有知，当为生招笏林。笏林有知，喜无太守之窘，诸客之激，含笑相从，永以为好。而俗子犹笑笏林以情死。噫！不死于情者，将不死乎！

情史氏曰：“情生爱，爱复生情。情爱相生而不已，则必有死亡灭绝之事。其无事者，幸耳！虽然，此语其甚者，亦半由不善用爱，奇奇怪怪，令人有所借口，以为情尤。情何罪焉？桀、纣以虐亡，夫差以好兵亡，而使妹喜、西施辈受其恶名，将无枉乎？夫使止于情爱，亦匹夫之日用饮食。令生命不逢夭折，何至遂如范笏林者。又况乎天下之大，干以万事，翼以万夫。令规模不改，虽华清维绮，红粉如云，指为灵囿中之鹿鸟，亦何不可！

卷七 情痴类

○眇娼

娼有眇一目者，贫不能自赡。乃计谋与母西游京师。或止之曰：“京师，天下之色府也，若目两，犹恐往而不售，况眇一焉。其瘠于沟中矣!”娼曰：“谚有之：‘心相怜，马首圆。’以京师之大，岂知无我俪者？”遂行。抵梁，舍滨河逆旅。

居一月，有少年从数骑出河上，见而悦之，为留饮宴。明日复来，因大嬖，取置别第中。谢绝姻党，身执爨以奉之。娼饭，少年亦饭。娼疾不食，少年亦不食。嗫嚅伺候，曲得其意，唯恐或不当也。有书生嘲之，少年忿曰：“自余得若人，还视世之女子，无不余一目者。夫佳目，得一足矣，又奚以多为!”见《淮海集》。

秦少游云：“夫播糠眯目，则天地四方易位。”世之以恶为美者多矣，何特眇娼之事哉！

○哑娼

杨维祯云：钱塘娼家女，有美而哑者。教以琶、筝、箜篌，及七盘舞蹈之技，靡不精审。即笄，貌益扬，艺益工。京师有大木贾过焉，求见，即大喜，倍价聘之。左右曰：“娼以声取悦，哑而倍价以聘，何过愚？贾笑曰：“妇类以长舌败人之家，内谗寝，而后家可长。予聘无长舌，不聘工歌。”遂挟之归京师。

贾侍姬百十人，闻哑娼至，皆掩口胡卢之。未几，哑娼宠颛门，贾一饮食，非哑娼不甘。哑娼亦心自语曰：“不聋哑，不家娜。”侈然自隆重，宴享非尊右不居，服饰非珍珠不御。诸姬虽心忌，又咸德其不能言皂白于主，故又心幸之。见《杨铁崖集》。

杨维祯曰：“使哑娼才色，工之以语言文章，则所遇未必尔。借有之，求其终身荣者寡矣。”情主人曰：“此铁崖寓言，以当三缄之铭。”

○老妓

马守真，字月娇，小字玄儿。行四，故院中呼四娘。以善画兰，号湘兰子。少负重名，为六院冠冕。晚年意气益豪，日费不赀，家渐耗。

有乌阳少年某，游太学。慕姬甚切，见不自持，留姬家不去。俄闻门外索逋者声如哮虎，立为偿三百缗，听使去。姬本侠也，见少年亦侠，甚德之。少年昵姬，欲谐伉俪，指江水为誓。大出裹蹄，治耀首之饰。买第秦淮上，用金钱无算。而姬击鲜为供具，仆马费亦略相当。是时姬年正五十，少年春秋未半也。锦衾角枕相嬿婉，久而不少觉姬老，娶姬念益坚。姬笑曰：“我门前车马如此，嫁商人且不堪。外闻以我私卿，犹卖珠儿绝倒不已。宁有半百青楼人，才执箕帚作新妇耶？”少年恋恋无东意。祭酒闻之，施夏楚焉。始怏怏去。

王百谷云：“嘉靖间，海宇清谧，金陵最称饶富，而平康亦极盛。诸姬著名者，前则刘、董、罗、葛、段、赵，后则何、蒋、王、杨、马、褚，青楼所称十二钗也。马姬高情逸韵，濯濯如春柳闻莺。吐辞流盼，巧伺人意。诸姬心害其名，然自顾皆弗若。以此声华日盛，凡游闲子，沓拖少年，走马章台街者，以不识马姬为辱。油壁障泥，杂沓户外。池馆清疏，花石幽洁。曲室深闺，迷不可出。教诸小鬟宁梨园子弟，日为供帐燕客，羯鼓、琵琶声，与金缕红牙相间，北斗阑干挂屋角犹未休。虽缠头锦堆床满，而凤钗榴裙之属，尝在子钱家。以赠施多，无所积也。祠郎有墨者，以微谴逮捕之。攫金半千，未厌，捕愈急。余适过其家，姬披发徒跣，目哭皆肿。客计无所出，将以旦日白衣冠送之秦淮。会西台御史索余八分书，谓为居间，获免。姬叹：“王家郎，有心人哉！”欲委身于我，余谢。姬念我无人爬背，意良厚。然我乞一丸茅山道士药，岂欲自得姝丽哉。脱人之厄，而因以为利，去厄之者几何？古押衙而在，匕首不陷余胸乎！由是不复言归我，而寸肠绸缪固结不解。亦惟余与姬同心相印，举似他人，不笑即唾耳。姬与余有吴门烟月之期，几三十载未偿。岁甲辰秋日，值余七十初度。姬买楼船，载婵娟，十十五五，客余飞絮园，置酒为寿。绝缨投辖，履舄缤纷。四座填满，歌舞达旦。残脂剩粉，香溢锦帆，泾水弥，月姻煴，自夫差以来所未有。吴儿啧啧夸盛事，倾动一时。计余别姬，凡十六年，姬年五十七矣。容华虽小减于昔，而风情意气如故。唇膏面药，香泽不去手，发如云，犹然委地。余戏调：“卿鸡皮三少若夏姬，惜余不能为申公巫臣耳。”

余曾见阊门一老妪，年近六十矣，甲乙二少年争嬖之。妪夫死，甲为殡，颇有费。事毕，欲迎妪归。妪沽酒与乙为别。乙涕泣不已，去，遂自缢。天下事尽有不可解者。

○蜀王衍

衍好裹小巾，其尖如锥。宫妓多衣道服，簪莲花冠，施脂粉夹脸。号“醉妆”。衍作《醉妆词》云：

“这边走，那边走，只是寻花柳。那边走，这边走，莫厌金杯酒。”

衍好私行，往往宿娼家酒楼，索笔题曰：“王一来去。”恐人识之，乃禁百姓不得戴小帽。

人主何色不可致，而眷一妇。即眷之，亦岂不可召纳，而宿于娼楼，痴甚矣。从来人主宿娼楼者，惟独王衍、宋道君二人。衍是流水闝，道君是争风闝。然两人皆致丧国，可不戒哉！

○宋子京

宋子京尝宴于锦江，偶微寒，命索半臂，诸妓各送一枚。公虑有厚薄之嫌，讫不服，忍冷以归。

使诸妓相爱，闻其负冷，反伤其心。万一致疾，当如之何！

○荀奉倩

荀奉倩与妇至笃。冬月，妇病热，乃出中庭，自取冷还，以身熨之

○韦生

吴下韦生，貌劣而善媚。于冬月宿名妓金儿家。妓每欲用余桶，韦辄先之，候桶暖，方使来坐。

○陈体方

吴中陈体方，以诗名。有妓黄秀云，性黠慧，喜诗。谬谓体方曰：“吾必嫁君。然君家贫，乞诗百首为聘。”体方信之，苦吟至六十余章，神竭而殁。其诗情致清婉。方苦吟时，人多笑其老髦被绐，而欣然每夸于人，以为奇遇。

体方死而有知，犹必吟完百首。秀云死亦必相从。不然，体方亦必以赖婚讼于地下主者。

○洛阳王某

王某，洛阳人，寓祥符，以贩木为业，与妓者唐玉簪交狎。唐善歌舞杂剧，事其曲尽殷勤，为之迷恋，岁遗白金百两。周府郡王者，人称鼓楼东殿下，以居址得名。雅好音乐。闻玉簪名，召见，试其技而悦之。以厚价畀其姥，遂留之。某悲思成疾，赂府中出入之妪，传语妓云：“倘得一面，便死无恨，盍亦求之。”妓乘间为言，殿下首肯。且戏云：“须净了身进来。”妪以告某，某即割势，几绝，越三月始痊。上谒殿下，命解衣视之，笑曰：“世间有此风汉。既净身，就服事我。”某拜诺。遂使玉簪立门内见之，相向呜咽而已。殿下与赀千金，岁收其息焉。事见《说听》。

相爱，本以为欢也。既净身矣，安用见为？噫！是乃所以为情也。夫情近于淫，而淫实非情。今纵欲之夫，获新而置旧；妒色之妇，因婢而虐夫。情安在乎？惟淫心未除故耳。不留他人余欢之地，而专以一见为快。此一见时，有无穷之情。此一见后，更无余情。情之所极，乃至相死而不悔，况净身乎！虽然，谓之情则可，谓之非痴则不可。

○乐和

南宋时，临安钱塘门外乐翁，衣冠之族。因家替，乃于钱塘门外开杂货铺。有子名和，幼年寄养于永清巷舅家。舅之邻喜将士，有女名顺娘，少和一岁。二人因同馆就学。学中戏云：“喜乐和顺，合是天缘。”二人闻之，遂私约为夫妇。

久之馆散，和还父处，各不相闻。又三年，值清明节，舅家邀甥扫墓，因便游湖。杭俗湖船男女不避。适喜家宅眷亦出游，会于一船。顺娘年已十四，姿态发越，和见之魂消。然一揖之外，不能通语，惟彼此相视，微微送笑而已。和既归，怀思不已，题绝句于桃花笺云：

“嫩蕊娇香郁未开，不因蜂蝶自生猜。他年若作扁舟侣，日日西湖一醉回。”题毕，折为方胜，明日携至永清巷，欲伺便投之顺娘。徘徊数次，而未有路。闻潮王庙著灵，乃私市香烛祷焉。焚楮之际，袖中方胜偶坠火中。急简之，已烬，惟余一侣字。侣者双口，和自以为吉征也。步入碑亭，方凝思间，忽见一老叟，衣冠甚古，手握团扇，上写姻缘二字。和问曰：“翁能算姻缘之事乎？”叟云：“能之。”因询年甲，于五指上轮算良久，乃曰：“佳眷是熟人，非生人也。”和云：“某正拟一熟人，未审缘法如何？”叟引至八角井边，使和视井中有缘与否。和见井内水势汹涌，如万顷汪洋，其明如镜。中有美女，年可十六七，紫罗杏黄裙，绰约可爱。细辨，乃顺娘也。喜极往就，不觉坠井，惊觉乃梦耳。查碑文：其神石瑰，唐时捐财筑塘捍水，没为潮王。和意梦中所见叟即神也。还告诸父，欲往请婚。父谓盛衰势殊，徒取其怒。再请舅，舅亦不许。和大失望，乃纸书牌位，供亲妻喜顺娘。昼则对食，夜置枕旁，三唤而后寝。每至胜节佳会，必整容出访，绝无一遇。有议婚者，和坚谢之，誓必俟顺娘嫁后乃可。而顺娘亦竟蹉跎未字。

又三年，八月，因观潮之会，和往江口，巡视良久。至团围头，遥见席棚中喜氏一门在焉。乃推身人丛，渐逼视之。顺娘亦觉，交相注目。忽闻喧言潮至，众俱散走。其年潮势甚猛，如水城数丈，顷刻逾岸，顺娘失足坠于潮中。和骤见哀痛，意不相舍，仓皇逐之，不觉并溺。喜家夫妇急于救女，不惜重赂。弄潮子弟，竞往捞救。见紫罗衫杏黄裙浮沉浪中，众掖而起，则二尸对面相抱，唤之不苏，拆之亦不解。时乐翁闻儿变，亦跄攘而至，哭曰：“儿生不得吹箫侣，死当成连理枝耳。”喜公怪问，备述其情。喜公恚曰：“何不早言，悔之何及。今若再活，当遂其愿也。”于是高声共唤，逾时始苏，毫无困状，若有神佑焉。喜公不敢负诺，择日婚配。事见《小说》。

一对多情，若非得潮神撮合，且为情死矣。

○尾生

尾生与女子期于梁，女子不来，水至不去，抱梁柱而死。

子犹曰：“此万世情痴之祖。”

○傅七郎

傅七郎者，蕲春人。其第二子曰傅九，年二十九岁，好狎游,常为倡家营办生业，遂与散乐林小姐绸缪，约窃负而逃。林母防其女严紧，志不能遂。淳熙十六年九月，因夜宿，用幔带两条接连，共缢于室内。明日母告官，验实收葬。

绍熙三年春，吉州苏客逢两人于秦州酒肆，为主家李氏当垆共役。苏顷尝识傅，问其去乡之因，笑而不答。苏买酒饮，散，明日再往寻之，主人言：傅九郎夫妻在此相伴两载，甚是谐和。昨晚偶一客来，似说其宿过，羞愧不食，到夜同窜去，今不复可询所在也。

相传吴郡昔有一人，犯大辟，其人愚甚，临刑求救于刽子。刽子绐之曰：“汝但安心，俟午刻流星起时，我唤汝急走，当解汝缚，汝便疾奔远去。我取他人斩之以代汝。”其人信之。及期下刀，郐子连唤急走，其人遂狂奔，昼夜不息，直至陕西，为人佣工。主家为之娶妇。凡数年，稍成家矣。忽念刽子释放之恩，囊数金至吴下，夜叩其门，欲以报之。刽子叩其姓名。大骇曰：“汝已死，何得复来？”其人犹致谢再三。刽子为道其实，遂寂然无声。乃呼伴启门视之，囊金在焉，人已灭矣。方知叩门者乃魂也。向认为真已释放，魂喜极而去，遂如真形，一点破则散矣。傅与林苦于防闲，认真谓死在一处，无异生时。则其魂之聚而不散，为人当垆共役，又何疑焉。夫果聚而不散，无异生时，则死贤于生矣。虽谓之不痴可也。

○王生陶师儿

淳熙初，行都角妓陶师儿，与荡子王生狎，甚相眷恋。为恶姥所间，不尽绸缪。一日，王生拉师儿游西湖，惟一婢一仆随之。寻常游湖者，逼暮即归。是日王生与师儿有密誓，特故盘桓，比夜达岸，则城门锁不可入矣。王生谓仆曰：“月色甚佳，清泛不可再。”市酒肴复游湖中。迤(辶里)更阑，举舟倦寝。舟泊净慈寺藕花深处，王生、师儿相抱投入水中。舟人惊救不及而死。都人作“长桥月、短桥月”以歌之。其所乘舟，竟为弃物，经年无敢登者。

居无何，值禁烟节序。士女阗沓，舟发如蚁。有妙年者，外方人也。登丰乐楼，目击画舫纷纭，起夷犹之兴，欲买舟一游。会日已亭午，虽莲舫渔艇，亦无泊崖者，止前弃舟在焉。人有以王、陶事告者，妙年笑曰：“大佳，大佳，正欲得此!”即具杯馔入舟，遍游西湖，曲尽欢而归。自是人皆喜谈，争求售之，殆无虚日，其价反倍于他舟。事载《名姬传》。

死后值钱者，惟杨太真袜、陶师儿舟。然袜以色贵，舟以情贵。

○汉成帝

成帝既立赵后，其弟昭仪尤嬖，帝誓无他幸。昭仪闻许美人生子，大恚曰：“陛下常自言约不负汝，今美人有子，负约谓何？”乃以手自捣，以头击壁户柱。帝曰：“约以赵氏，故不立许氏，使天下无出赵氏上者。毋忧也。”后从床上自投地，啼泣不食，帝亦不食。使中黄门靳严持绿囊书，予许美人，戒曰：“美人当有以授汝，受来置饰室中帘南。”美人以(上竹下韋)箧一盒，盛所生儿，缄封，及绿囊报书予严，严置饰室中帘南去。帝与昭仪坐，使客子解箧缄，未竟，遣出。帝自闭户，独与昭仪在。须臾开户，呼客子将缄封箧推置屏风东。告掖庭狱丞籍武陵：“中有死儿，埋之，勿令人知。”有中宫史曹宫，御幸有娠，生子，并子母杀之。凡掖庭中御幸生子者，辄死。又饮药伤堕者无数。帝崩，竟无子。

事孰大于继祠承祧者，而斩艾血胤以媚二淫，其心死矣。是时，飞燕已正位中宫，合德亦称昭仪。且姊娣具不宜子，已见八九。假令收宫中美人子，卵而翼之，如刘皇后之于李宸妃，异日其子为君，犹未必仇赵氏也。自绝其根，身名俱丧，不惟成帝痴，二淫者亦大痴矣。

○周幽王

王宠褒姒，废申后及太子宜臼，而立褒姒为后，以其子伯服为太子。褒姒好闻裂缯声，王发缯日裂之，以适其意。褒姒不好笑，幽王欲其笑，诱之万方，故不笑。王与诸侯约：有寇至，举烽火为信，则举兵来援。王欲褒姒笑，乃无故举火，诸侯悉至。至而无寇，褒姒乃大笑。王悦之，为数举烽火。其后不信，诸侯益亦不至。申后之父申侯，怒与鄫人召西夷犬戎攻幽王。幽王举烽火征兵，兵莫至，遂杀幽王骊山下，虏褒姒，尽取周赂而去。

宾媚人一笑，几亡其国。褒姒一笑，几亡天下。从来笑祸无大于此。然齐顷以媚其母，而周幽以媚其宠人，故幽竟见杀，而顷卒吊死问疾，以兴其国。所由笑者殊也。

○北齐后主纬

冯小怜，大穆后从婢也。穆后爱衰，以五月五进之，号曰“续命”。慧黠，能弹琵琶，工歌舞，后主惑之，立为左皇后。坐则同席，出则并马，愿得生死一处。

周师之取平阳，帝猎于三堆。晋州亟告急。帝将还，淑妃请更杀一围，帝从其言。识者以为后主名纬，杀围言非吉征。及帝至晋州，城已欲没矣。作地道攻之，城陷十余步。将士乘势欲入，帝敕且止，召淑妃共观之。淑妃妆点，不获时至。周人以木拒塞城，遂不下。将立为左皇后，即令使驰取皇后服御，仍与之并骑观战。东偏少却，淑妃怖曰：“军败矣！”帝遂以淑妃奔还。至洪洞戍，淑妃方以粉镜自玩。后声乱唱贼至，于是复走。内参自晋阳以皇后衣至，帝为按辔，命淑妃着之，然后去。后主至长安，向周武帝乞淑妃。帝曰：“朕视天下如脱屣，一老妪岂与公惜也。”仍以赐之。

及帝遇害，以淑妃赐代王达，甚嬖之。淑妃弹琵琶，因弦断，作诗曰：

“虽蒙今日宠，犹忆昔时怜。欲知心断绝，应看膝上弦。”

○后燕主熙

后燕慕容熙，宠爱苻后。从伐高句骊，至辽东，为冲车地道以攻之。城且陷，欲与后乘辇而入，不听将士先登，由是城守复完，攻之不克。

未几，苻后死，熙悲号气绝，久而复苏。大殓已讫，复启其棺，与之交接。服斩衰，食粥，制百僚于阁内，设位哭临。使有司案验，有泪者以为忠孝，无则罪之。君臣悚惧，无不含辛致泪焉。

○陈后主

韩擒虎兵入台城，后主将走。群臣劝依梁武见侯景故事，后主不从。曰：“吾自有井。”乃挟宫人十余，出景阳殿投井。军人窥井，呼不应，欲下石，乃闻叫声。以绳引之，怪其太重，乃与张贵妃、孔贵嫔同束而上。所谓胭脂井是也，又名辱井。杨修诗云：

“擒虎戈矛满六宫，春花无树不秋风。仓皇益见多情处，同穴甘心赴井中。”

按：金陵法宝寺，即景阳宫故地也，辱井在焉。石栏红痕若胭脂，相传后主与张、孔泪痕所染。嗟乎，后主若知下泪，不谓之“全无心肝”矣!子犹氏曰：“吴翁有好酒者，与客渡江，中流，风大作，船且覆。众五色无主，翁独坚抱酒瓮。既免，众问翁曰：‘生之不图，酒于何有？’翁笑曰：‘死生命也。夫死则死耳，幸而生，若此瓮一覆，安所得饮乎。’后主亦犹吴翁之智耶！”

○齐景公

景公嬖妾名曰婴子，死，公守之三日不食，肤着于席而不去。晏子曰：“外有良医，将作鬼神之事。”公信之，屏洁沐浴。晏子令棺入殓死者，公大怒。晏子曰：“已死不复生。”公乃止。仲尼闻之，曰：“星之昭昭，不如月之叆叆。小事之成，不若大事之废。君子之非，贤于小人之是也。其晏子之谓欤！”

○杨政

杨政在绍兴间，为秦中名将。威声与二吴埒，官至太尉。然资性惨忍，嗜杀人。元日招幕僚宴，会李叔永中席起更衣，虞兵持烛导往溷所。经历曲折，殆如永巷。望两壁间，隐隐若人形影，谓为绘画。近视之，不见笔迹，又无面目相貌，凡二三十躯。疑不晓，叩虞兵。兵旁睨前后无人，始低语曰：“相公姬妾数十人，皆有乐艺。但小不称意，必杖杀之，而剥其皮。自首至足，钉于此壁上。直俟干硬，方举而掷诸水。此其皮迹也。”叔永悚然而出。

杨最宠一姬，蒙专房之爱。晚年抱病，困卧不能兴。于人事一切弗问，独拳拳此姬，常使侍侧。忽语之曰：“病势洴漉如此，万不望生。我心胆只倾吐汝身，今将奈何。”是时，气息仅属，语言大半不可晓。姬泣曰：“相公且强进药饵，脱若不起，愿相从泉下。”杨大喜，索酒与姬各饮一杯。姬反室沉吟，自悔失言，阴谋伏窜。杨奄奄且绝，久不瞑目。所亲大将诮之曰：“相公平生杀人如掐蚁虱，真大丈夫汉。今日运命将终，乃留连顾恋，一何无刚肠胆决也!”杨称姬名曰：“只候他先死，我便去。”大将解其意，使绐语姬云：“相公唤。”预呼一壮士持骨索伏于榻后，姬至，立套其颈，少时而殂。陈尸于地，杨即气绝。

姬一日不死，杨亦一日不去。此延生丹、续命膏也，何以杀之。魏颗不从乱命而嫁妾，乃有结草之报，吾知大将之不令终矣。

情主人曰：“人生烦恼思虑种种，因有情而起。浮沤、石火，能有几何，而以情自累乎？自达者观之，凡情皆痴也，男女抑末矣。或者流盼销魂，新歌夺耳，佳人难得，同病相怜，亦千古风流之胜事，眇与哑何择焉。斯好不已辟乎？然犹曰匹夫自喻适志，遑及其他。乃堂堂国主，粉黛如云，按图而幸，日亦不给，彼雨花霜柳，皆眇哑之属耳，而乃与匹夫争一夕之欢，谚所谓“舍黄金而抱六砖”者也。至若娶妇蓄妾，本为自奉；寻芳选俊，只以求欢。而或苦其体以市一怜，残其躯以希一面，此岂特童心而已哉!虽然，未及死也。尾生甚矣。女子无信，我焉得有信。必也两心如结，计无复之，与其生离，犹冀死合，幸则为喜、乐，不幸则为傅、林、王、陶。死而有知，倡随无愧；即令无知，亦省却终身万种凄凉抑郁之苦。彼痴人者，不自以为得算耶。虽然，害止此耳。成帝以之斩嗣，幽王以之欺诸侯，齐、燕二主，以之堕万人之功，弱宗招乱，树敌速亡，以彼易此，如以千金易一发，又何愚哉！虽然玩好在耳目之前，而患在一国之后，中智以上始能料之。景阳宫之事，岌岌乎兵在其颈，生趣已尽，井中非乐所也，而必以两贵妃同下上，顽钝无耻，其至矣乎。虽然，彼犹有同生之望焉。夫襚犹先袯，而景公以臭腐为神妙；死欲速朽，而杨政以刀索为衽席。死者生之，而生者死之，情之能颠倒人一至于此。往以戕人，来以贼己；小则捐命，大而倾国。痴人有痴福，惟情不然，何哉？

卷八 情感类

○长门赋

汉武帝初封胶东王。数岁时，长公主抱置膝上，问曰：“儿欲得妇否？”曰：“欲得。”乃指左右长御百余人，皆云不用。指其女：“阿娇好否？”答曰：“好。若得阿娇作妇，当以金屋贮之。”长公主大悦。乃苦要上，遂成婚焉。

既即位，遂立为后。时帝年十四。又六年，长主挟功怨望，皇后宠遂衰，然骄妒滋甚。女巫楚服，自言有术能令上意回。昼夜祭祀，合药服之。巫着男子衣冠帻带，与皇后居寝，相爱若夫妇。帝闻，穷治侍御。巫与后诸妖蛊咒咀，女而男淫，皆伏辜。废皇后，处长门宫。

后虽废，供养犹如法。闻蜀人司马相如有文辞，乃遣人赍千金，求为作《长门赋》，叙其哀怨。上读之叹息，复迎入宫如初。

以武帝之雄猜，而长门回车，文章信有灵矣。未几，子夫之立，后安在哉！于唐之玄宗亦然。何皇后始以色进，及玄宗即位，不数年恩宠日衰。后忧畏之状，愈不自安。然抚下有恩，幸免谗语共危之祸。忽一日泣诉于上曰：“三郎（明皇行三，故云。）独不记何忠（后父名）脱新紫半臂，更得一斗面，为三郎生日汤饼耶。何忍不追念于前时？”上恻然改容，由是得延其恩者三年。终以武惠妃故，无罪被黜，六宫共怜之。

○白头吟

司马相如尝悦茂陵女子，欲聘为妾。文君作《白头吟》四解以自绝。

其一曰：

“皑如山上雪，皎如云间月。闻君有两意，故来两决绝。”

其二曰：

“今日斗酒会，明旦沟水头。躞蹀御沟上，沟水东西流。”

其三曰：

“凄凄重凄凄，嫁娶不须啼。愿得一心人，白首不相离。”

其四曰：

“竹竿何嫋嫋，鱼尾何簁簁。男儿重意气，何用钱刀为。”

又与相如书曰：“春华竞芳，五色凌素。琴尚在御，而新声代故。锦水有鸳，汉宫有水，彼物而亲，嗟世之人兮，瞀于淫而不悟。”再与书曰：“朱弦断，明镜缺。朝露晞，芳时歇。白头吟，伤离别。努力加餐毋念妾。锦水汤汤，与君长诀。”相如乃止。

唐张跂欲娶妾，其妻谓曰：“子试诵《白头吟》，妾当听子。”跂惭而止。夫情至之语，后世诵之，犹能坚人欢好，况当时乎？相如能为人赋《长门》，而复使人吟《白头》，又何也！

赵松雪欲置妾，以小词调管夫人云：“我为学士，尔做夫人。岂不闻陶学士有桃叶、桃根，苏学士有朝云、暮云。我便多娶几个吴姬越女何过分？你年纪已过四旬，只管占住玉堂春。”管答云：“你侬我侬，忒煞情多。情多处热如火。把一块泥，捻一个你，塑一个我。将咱两个，一齐打破，用水调和。再捻一个你，再塑一个我。我泥中有你，你泥中有我。与你生同一个衾，死同一个椁。”松雪得词，大笑而止。

○图形诗

濠梁人南楚材者，旅游陈颖。岁久，颖守慕其仪范，欲以子妻之。楚材家有妻，而重违知己之眷，遂遣家仆妇取琴书，似无返旧之心。或谓求道青城，访僧衡岳，不复留心于名宦也。其妻薛媛，善书画，好属文，亦微知其意。乃对镜图其形，并诗四韵寄之。楚材得妻真及诗，甚惭，遽辞颖牧之命，归而偕老。诗曰：

“欲下丹青笔，先拈宝镜端。已经颜索莫，渐觉鬓凋残。

泪眼描将易，愁肠写出难。恐君浑忘却，时展画图看。”

时人为之语曰：

“当时妇弃夫，今日夫弃妇。若不逞丹青，空房应独宿。”

○慎三史

唐毗陵女子慎三史，嫁严瓘夫为妻。十年无嗣，欲出之。慎留诗为别云：

“当时心事已相关，雨散云飞一饷间。便挂征帆从此去，不堪重上望夫山。”

瓘夫有感，复好如初。

○织锦回文

前秦苻坚时，秦州刺史扶风窦滔妻苏氏，陈留令武功道质第三女也。名蕙，字若兰。识知精明，仪容秀丽，谦默自守，不求显扬。行年十六，归于窦氏，滔甚敬之。然苏性近于急，颇伤妒嫉。滔，字连波，右将军真之孙，朗之第二子也。风神秀伟，苻坚委以心膂之任，备历显职，皆有政闻。迁秦州刺史，以忤旨谪戍敦煌。会坚寇晋襄阳，虑有危逼，藉滔才异，乃拜安南将军，留镇襄阳焉。

初，滔有宠姬赵阳台，歌舞之妙，无出其右。滔置之别所。苏氏知之，求而获焉，苦加捶辱，滔深以为憾。阳台又专伺苏氏之短，谗毁交至，滔深忿焉。苏氏时年二十一。及滔将镇襄阳，邀其同往，苏氏忿之不与偕行。滔遂携阳台之任，断其音问。苏氏悔恨自伤，因织锦回文，五采相宣，莹心耀目。其锦纵横八寸，题诗三十余首，计八百余言。纵横反复，皆成文章。其文点画无缺。才情之妙，超古迈今，名曰《璇机图》。然读者不能尽通。苏氏笑而谓人曰：“徘徊宛转，自成文章。非我佳人，莫之能解。”遂发苍头赍至襄阳。滔省览锦字，感其妙绝，因送阳台之关中，而具车徒如礼，邀迎苏氏归于汉南，恩好逾重。

苏氏著文词五千余言。属隋季丧乱，文字散落，追求不获，而锦字回文，盛见传写。事出《武后御制》。

○龟形诗

会昌中，有边将张揆，防边近十年。其妻侯氏，绣回文，作龟形诗，诣阙进之。诗云：

“睽离已是十年强，对镜那堪更理妆。

闻雁几回修尺素，见霜先为制衣裳。

开箱叠练先垂泪，拂杵调砧更断肠。

绣作龟形献天子，愿教征客早还乡。”

天子感之，放揆还乡，赐绢三百匹，以彰才美。

○寄内诗

朱滔括兵，不择士族，悉令赴军，自阅于球场。有士子容止可观，进趋淹雅。滔召问之曰：“所业者何？”曰：“学为诗。”问：“有妻否？”曰：“有。”即令作寄内诗，援笔立成，词曰：“握笔题诗易，荷戈征戍难。惯从鸳被暖，怯向雁门寒。瘦尽宽衣带，啼多渍枕檀。试留青黛着，回日画眉看。”又令代妻作诗。答曰：“蓬鬓荆钗世所稀，布裙犹是嫁时衣。胡麻好种无人种，合是归时底不归？”滔遗以束帛放归。

○王孟端诗

永乐中，有客京师而别娶妇者。王孟端（名绂，无锡人）寄诗云：“新花枝胜旧花枝，从此无心念别离。可信秦淮今夜月，有人相对数归期。”其人得诗，感泣而归。

○寒梅

女郎朱氏，嘉兴人。能诗，多佳句，自号静庵。父教官，夫亦士人。其父友某使君，所欢青衣曰寒梅。使君因妻亡，欲图再娶，遂萌开阁之意。寒梅过静庵泣诉，静庵曰：“吾能止之。”因题一绝于扇，令持视使君，云：

“一夜西风满地霜，粗粗麻布胜无裳。春来若睹桃花面，莫负寒梅旧日香。”使君感其意，终身不言再娶。

○楚娘

三山林茂叔，官建昌。闻名妓楚娘，以资学自负，遂与之厚，携回家。其妻李氏，稍不能容。楚娘题诗于壁以寓意，诗云：

“去年梅雪天，千里人归远。今岁梅雪天，千里人追怨。铁石作心肠，铁石刚独软。江海比君恩，江海深犹浅。”

李氏见曰：“人非木石，胡不能容。”遂长枕大被，三人共寝。

○郑德璘

贞元中，湘潭尉郑德璘，家居长沙。有亲表居江夏，每岁一往省焉。中间涉洞庭，历湘潭，常遇老叟棹舟而鬻菱芡，虽白发而有少容。德璘与语，多及玄解。诘曰：“舟无糗粮，何以为食？”叟曰：“菱芡耳。”德璘好酒，每挈松醪春过江夏，遇叟无不饮之。叟饮，亦不甚愧荷。

德璘抵江夏，将返长沙，驻舟于黄鹤楼下。旁有鹾贾韦生者，乘巨舟亦抵于湘潭。其夜与璘舟告别饮酒。韦生有女，居于舟之舵橹，邻舟女亦来访别，二女同处笑语。夜将半，闻江中有秀才吟诗曰：

“物触轻舟心自知，风恬浪静月光微。夜深江上解愁思，拾得红蕖香惹衣。”

邻舟女善笔札，因睹韦氏妆奁中有红笺一幅，取而题所闻之句，亦吟哦良久，然莫晓谁人所制也。

及旦，东西而去。德璘舟与韦氏舟同离鄂渚。信宿及暮，又同宿至洞庭之畔，与韦氏舟楫颇相近。韦女美而艳，琼英腻云，莲蕊莹波，露濯舜姿，月鲜珠彩，于水窗中垂钓，德璘因窥见之，甚悦。遂以红绡一尺，上题诗曰：

“纤手垂钓对水窗，红叶秋色艳长江。既能解珮投交甫，更有明珠乞一双。”

强以红绡惹其钓，女因收得，吟玩久之。然虽讽读，却不能晓其义。女不工刀札，又耻无所报，遂以钓丝而投夜来邻舟女所题红笺者。德璘谓女所制，甚喜，然莫晓诗义，亦无计遂其款曲。由是女以所得红绡系臂，甚爱惜之。明月清风，韦舟遽张帆而去。风势将紧，波涛恐人。德璘小舟不敢同越，然意殊恨恨。

将暮，有渔人语德曰：“向者贾客巨舟，已全家没于洞庭矣。”德璘大骇，神思恍惚，悲惋久之，不能排抑。将夜，为《吊江姝》诗二首曰：

“湖面征风且莫吹，浪花初绽月光微。沉潜暗想横波泪，得共鲛人相对垂。”

又曰：

“洞庭风软荻花秋，新没青娥细浪愁。泪滴白苹君不见，月明江上有轻鸥。”

诗成，酹而投之。精贯神衹，遂感水神，持诣水府。府君览之，召溺者数辈曰：“谁是郑生所爱？”而韦氏亦不能晓其来由。有主者搜臂见红绡，府君语韦曰：“德璘异日是吾邑之明宰。况曩日有义相及，不可不曲活尔命。”因召主者携韦氏送郑生。韦氏视府君，乃一老叟也。逐主者疾趋而无所碍。道将尽，睹一大池，碧水汪然，遂为主者推堕其中。或沉或浮，亦甚困苦。时已三更，德璘未寝，但吟红笺之诗，悲而益苦。忽有物触舟。然舟人已寝，德璘遂秉烛照之。见衣服彩绣，似是人形。惊而拯之，乃韦氏也，系臂红绡尚在。德璘喜骤。良久，女苏息，及晓，方能言。乃说府君感君而活我命。德璘曰：“府君何人也？”终不省悟。遂纳为室，感其异也，将归长沙。

后三年，德璘当调选，欲谋醴陵令。韦氏曰：“不过作巴陵耳。”德璘曰：“子何以知？”韦氏曰：“向者水府君言，是吾邑之明宰。洞庭乃属巴陵，此可验矣。”德璘志之。选果得巴陵令。及至巴陵县，使人迎韦氏。舟楫至洞庭侧，值逆风不进。德璘使佣篙工者五人而迎之，内一老叟挽舟，若不为意。韦氏怒而唾之，叟回顾曰：“我昔水府活汝性命，不以为德，今反生怒？”韦氏乃悟，恐悸，召叟登舟，拜而进酒果，叩头曰：“吾之父母，当在水府，可省觐否？”曰：“可。”须臾，舟楫似没于波，然无所苦。俄到往时之水府，大小倚舟号恸。访其父母，父母居止俨然，第舍与人世无异。韦氏询其所需，父母曰：“所溺之物，皆能至此，但无火化，所食为菱芡耳。”持白金器数事而遗女曰：“吾此无用处，可以赠汝，不得久停。”促其相别。韦氏遂哀恸，别其父母。叟以笔大书韦氏巾曰：

“昔日江头菱芡人，蒙君数饮松醪春。活君家室以为报，珍重长沙郑德璘。”

书讫，叟遂为仆侍数百辈，自舟迎归府舍。俄顷，舟却出于湖畔，一舟之人，咸有所睹。德璘详诗意，方悟水府老叟，乃昔日鬻菱芡者。

岁余，有秀才崔希周投诗卷于德璘，内有江上夜拾得芙蓉诗，即韦氏所投德璘红笺诗也。德璘疑诗，乃诘希周。对曰：“数年前泊轻舟于鄂渚，江上月明，时当未寝，有微物触舟，芳香袭鼻，取而视之，乃一束芙蓉也。因而制诗。既成，讽咏良久。敢以实对。”德璘叹曰：“命也！”然后更不敢越洞庭。

德璘官至刺史。出《本传》。

○唐晅

唐晅，晋昌人也。妻张氏，滑州隐士张恭之幼女，即晅姑所出，甚有令德。开元十八年，晅以故入洛，累月不得归。夜宿主人，梦其妻隔花泣，俄而窥井笑。及觉，心恶之，以问日者。曰：“隔花泣者，颜随风谢。窥井笑者，喜于泉路也。”居数日，果有凶信，晅悲恸倍常。

后数岁，方得归渭南，追其陈迹，感而赋诗曰：

“幽室悲长簟，妆楼泣镜台。独悲桃李节，不共一时开。魂兮若有感，仿佛梦中来。”

是夕风露清虚，晅耿耿不寐，更悲吟前悼亡诗。忽闻暗中若泣声，初远渐近。晅惊恻觉有异，乃祝之曰：“倘是十娘子之灵，何惜一见相叙也，勿以幽冥隔碍宿昔之爱。”须臾闻言曰：“儿即张氏也。闻君悲吟，虽处阴冥，实所恻怆。是以此夕与君相闻。” 晅惊泣曰：“在心之事，卒难申叙。然得一见颜色，死不恨矣。”答曰：“隐显道别，相见殊难。亦虑君有疑心，妾非不欲尽也。” 晅词益恳，誓无疑贰。俄而闻唤罗敷取镜，又闻暗中飒飒然人行声。罗敷先出前拜，言：“娘子欲叙夙昔，正期与七郎相见。” 晅问罗敷曰：“我开元八年，典汝与仙州康家，闻汝已死矣，今何得在此？”答曰：“被娘子赎来，会看阿美。”阿美，即晅之亡女也。晅又恻然。须臾，命灯烛立于阼阶之北。晅趋前泣而拜，妻答拜。晅乃执手叙平生，妻流涕谓晅曰：“阴阳道隔，与君久别。虽冥寞无据，至于相思，尝不去心。今六合之日，冥官感君诚恳，放儿暂来。千年一遇，悲喜兼集。况美娘幼小，嘱付无人。今夕何夕，再遂申款。” 晅乃命家人列拜起居，徙灯入室。施布帷帐，不肯先坐。乃曰：“阴阳尊卑，以生人为贵，君可先坐。”晅即如言。笑谓晅曰：“君情既不易平生，然闻君已再婚，君新人在淮南。吾亦知甚平善。” 晅因问：“欲何膳？”答曰：“冥中珍羞亦备，唯无浆水粥耳。” 晅即命备之。既至，索别器摊之而食，向口如尽。及撤之，粥宛然在。晅悉饭其从者。有老姥不肯同坐。妻曰：“伊是旧人，不同群小。”谓晅曰：“此是紫菊姥，岂不识耶？” 晅乃记念，别席饭之。其余侍者，晅多不识。闻呼名字，乃晅从京回日，多剪纸人奴婢所题之名。问妻，妻曰：“皆君所与者。”乃知钱财奴婢，无不得也。妻曰：“往日尝弄一金镂合子，藏于堂屋西北斗拱中，无人知处。”取果得。又曰：“岂不欲见美娘乎？今已长成。” 晅曰：“美娘亡时襁褓，地下岂受岁乎？”答曰：“无异也。”须臾，美娘至，可五六岁。晅抚之而泣。妻曰：“莫惊儿。”罗敷却抱，忽不见。晅令下床帷，申缱绻，宛如平生，但觉手足呼吸冷耳。又问：“冥中居何处？”答曰：“在舅姑左右。” 晅曰：“娘子神灵如此，何不还返？”答曰：“人死之后，魂魄异处。皆有所录，杳不关形骸也。君何不验梦中，安能记其身也。儿亡之后都不记，死时，亦不知殡葬之处。钱财奴婢，君与之则得。至如形骸，实总不管。”既而绸缪夜深，晅曰：“妇人没地下，亦有再适乎？”答曰：“死生同流，贞邪各异。且儿亡，堂上欲夺儿志，嫁与北庭都护郑乾观侄明远。儿誓志确然，上下矜悯，得免。”晅闻，怃然感怀，而赠诗曰：

“峄阳桐半死，延津剑一沉。如何宿昔内，空负百年心。”

妻曰：“方见君情，辄欲留答，可乎？”晅曰：“曩日不属文，何以为词？”妻曰：“文词素慕，虑君嫌猜，故不为耳。”遂裂带题诗曰：

“不分殊幽显，那堪异古今。阴阳途自隔，聚散两难心。”

晅含涕言叙，悲喜之间，不觉天明。须臾，闻叩门声，言：“翁婆传说，令催新妇，恐天明冥司督责。”妻泣而起，与晅决别。晅修启状以附之，执手曰：“何时再见？”答曰：“四十年耳。”留一罗帛子与晅为念。晅答一金钿合子。即曰：“前途日限，不可久留。自非四十年外，无相见期。若墓间祭祀，都无益。必有相飨，但月尽日黄昏，于野田中，或于河畔，呼名字，儿尽得也。匆匆不果久语，愿自爱。”言讫，登车而去。举家皆见。

事见唐晅《手记》。

据云：“地下亦受岁。”则西施、洛妃辈，至唐时皆当数百岁老人，犹侈谈幽遇，不足呕耶！又云：“形骸总不管，亦不知葬处。”堪舆家犹谓枯骨能福子孙，何也？

○齐饶州女

饶州刺史齐推女，适湖州参军韦会。长庆三年，韦将赴调，以妻方娠，送归鄱阳，遂登上国。

十一月，妻方诞之夕，忽见一人长丈余，金甲仗钺，怒曰：“我梁朝陈将军也，久居此室。汝是何人，敢此秽触。”举钺将杀之，齐氏叫乞曰：“俗眼有限，不知将军在此。比来承教，乞容移去。”将军曰：“不移当死。”左右悉闻齐氏哀诉之声，惊起来视，齐氏汗流浃背，精神恍然。绕而问之，徐言所见。及明，侍婢白使君，请移他室。使君素正直，执无鬼之论，不听。

至其夜三更，将军又到。大怒曰：“前者不知，理当相恕。知而不去，岂可复容！”遂将用钺。齐氏乞哀曰：“使君性强，不从所请。我一女子，敢拒神明？容至天明，不待命而移去。此更不移，甘于万死。”将军者拗怒而去。未曙，令侍婢洒扫他室，移榻其中。方将辇运，使君公退。问其故，侍者以告。使君大怒，杖之数十。曰：“产蓐虚羸，正气不足，妖由之兴，岂足遽信。”女泣以请，终亦不许。入夜，自寝其前，以身为援。堂中添人加烛以安之。

夜分，闻齐氏惊痛声。开门入视，则头破死矣。使君哀恨之极，百倍常情。以为引刀自残不足以谢其女。乃殡于异室，遣健步报韦会。

韦以文籍小差，为天官所黜。异道来复，凶讣不逢。去饶州百余里，忽见一室，有女人映门，仪容行步，酷似齐氏。乃援其仆而指之曰：“汝见彼人乎？何以似吾妻也？”仆曰：“夫人刺史爱女，何以行此？乃人有相类耳。”韦审观之，愈是。跃马而近焉，女人乃入门，斜掩其扇。又意其他人也。乃过而回视，齐氏自门出，呼曰：“韦君，忽不相顾耶？”韦遽下马视之，真其妻也。惊问其故，具云陈将军之事。因泣曰：“妾诚愚陋，幸奉巾栉，言词情理，未尝获罪于君子。方欲竭节闺门，终于白首，而枉为狂鬼所杀。自简命籍，当有二十八年。今有一事，可以自救，君能相哀乎？”韦曰：“夫妇之情，义均一体。鹣鹣翼坠，比目半无，单然此身，更将何往。苟有歧路，汤火能入。但生死异路，幽晦难知。如可竭诚，愿闻其计。”齐氏曰：“此村东数里，有草堂中田先生者，领村童教授。此人奇怪，不可遽言。君能去马步行，及门移谒若拜上官，然后垂泣诉冤，彼必大怒，乃至诟骂。屈辱捶击，拖拽秽唾，必尽数受之。事穷然后见哀，则妾必还矣。先生之貌，固不称焉，晦冥之事，幸无忽也。”于是同行，韦牵马授之。齐氏哭曰：“妾此身固非旧日，君虽乘马，亦难相及。事甚迫切，君无推辞。”韦鞭马随之，往往不及。

行数里，遥见道北草堂。齐氏指曰：“先生居也。救心诚坚，万苦莫退。渠有凌辱，妾必得还。无忽忿容，遂令永隔。勉之，从此辞矣！”挥泪而去，数步不见。韦收泪诣草堂。未到数百步，去马、公服，使仆人执谒前引。到堂前，学徒曰：“先生转食未归。”韦端笏以候。良久，一人戴破帽，曳木屐而来，形状丑秽之极。问其门人，曰：“先生也。”命仆呈谒，韦趋走迎拜。先生答拜，曰：“某村翁，求食于牧竖。官人何忽如此，甚令人惊。”韦拱诉曰：“某妻齐氏，享年未半，枉为梁朝陈将军所杀，伏乞放归，终其残禄。”因叩地哭拜。先生曰：“某乃村野鄙愚，门人相竞，尚不能断，况冥晦间事乎？官人莫风狂否？火急须去，勿恣妖言。”不顾而入。韦随入，拜于床前曰：“实诉深冤，幸垂哀宥。”先生顾其徒曰：“此人风疾，来此相喧，可拽出。若复入，汝共唾之。”村童数十，竞来唾面，其秽可知。韦亦不敢拭，唾歇复拜，言诚恳切。先生曰：“吾闻风狂之人，打亦不痛。诸生为我击之，无折肢败面耳。”村童复来群击，痛不可堪。韦执笏拱立，任其挥击。击罢，又前哀乞。又敕其徒推倒，把脚拽出。放而复入者三。先生谓其徒曰：“此人乃实知吾有术，故此相访。汝等归，吾当救之耳。”众童既散，谓韦曰：“官人真有心丈夫也！为妻之冤，甘心屈辱，感君诚恳。然兹事吾亦久知，但不早申诉，屋宅已败，理之不及。吾向拒公，盖未有计耳。试为足下作一处置。”因命入房。房中铺席，席上有案，置香一炉，炉前又铺席。坐定，令韦跪于案前。俄见黄衫人，引向北行数十里。入城郭，廛里闹喧，一如会府。又北有小城，城中楼殿，峨若皇居。卫士执兵，立者坐者，各数百人。及门开，吏通曰：“前湖州参军韦某。”乘通而入。直北正殿九间，堂中一间，卷帘设床案。有紫衣人南面坐者。韦入，向坐而拜。起视之，乃田先生也。韦复诉冤。左右曰：“近西通状。”韦趋近西廊，有授笔砚者，乃为诉词。韦问：“当衙者何官？”曰：“王也。”吏收状上殿，王判曰：“追陈将军。”仍简状过。状出，瞬息间，通曰：“提陈将军。”仍简状过，有如齐氏言。王责曰：“何故枉杀平人？”将军曰：“自居此室，已数百载。而齐氏擅秽，再宥不移，忿而杀之。罪当万死。”王判曰：“冥晦异路，理不相干。久幽之鬼，横占人室，不知自省，仍杀无辜。可决一百，配流东海之南。”案吏过状曰：“齐氏禄命，实有二十八年。”王命呼阿齐：“阳禄未尽，理合却回。今将放归，意欲愿否？”齐氏曰：“诚愿却回。”王判曰：“付案勒回。”案吏咨曰：“齐氏宅舍破坏，回无所归。”王曰：“差人修补。”吏曰：“事事皆隳，修补不及。”王曰：“齐氏寿算颇长，若不再生，义无厌伏。公等所见如何？”有一老吏前启曰：“东晋邺下有一人横死，正与此事相当。前使葛真君断以具魂作本身，却归生路，饮食言语，嗜欲追游，一切无异。但至寿终不见形质耳。”王曰：“何谓具魂？”吏曰：“生人三魂七魄，死则散草木，故无所依。今收合为一体，以续弦胶涂之。大王当衙发遣放回，则与本身同矣。”王曰：“善。”召韦曰：“生魂只有此异，作此处置可乎？”韦曰：“幸甚。”俄见一吏，别领七八女人来，与齐氏一类，即推而合之。又一人持药一器，状似稀饧，即于齐氏身涂之，毕，令韦与齐氏同归。各拜而出，黄衫人复引南行。既出其城，若行崖谷，跌而坠，开目，即复跪在案前，先生者亦据案而坐。先生曰：“此事甚秘，非君诚恳，不可致也。然贤夫人未葬，尚瘗旧房，宜飞书葬之，到即无苦也。慎勿言于郡下，微露于人，将不利于使君耳。贤阃只在门前，便可同去。”韦拜谢而出，其妻已在马前矣。此时却为生人，不复轻健。韦掷其衣驮，令妻乘马，自跨卫从之。且飞书于郡，请葬其柩。使君始闻韦之将到也，设馆施繐帐以待之。及得书，惊骇殊不信，然强葬之，而命其子以肩舆迓焉。见之益闷，多方以问，不言其实。其夜醉韦以酒，迫问之，不觉具述。使君闻而恶焉。俄得疾，数月而卒。韦潜使人觇田先生，亦不知所在矣。齐氏饮食生育，无异于常。但肩舆之夫，不觉其有人也。

情之至极，能动鬼神。使韦生无情者，齐女虽冤，不复求见，田先生亦必不肯为之出手。天下冤苦之事，为无情人所误者多矣。悲夫！

按《中朝故事》云：“唐郑畋之父亚，未达时，旅游诸处，留妻与婢在一观中。将产，忽闻空中语曰：“汝出观外，毋污吾清境。不然杀汝。”妻竟不迁。及五鼓，娩娠而殒。道众乃殡于墙外。亚夜梦妻曰：“余命未尽，为神杀也。北去十里，有寺僧可五十，能活之。当再三哀祈。”亚趋寺，果见此僧。亚告之，初不顾。亚恳再三，僧乃许，曰：“从吾入定寻访。”夜半，起谓亚曰：“事谐矣。天晓先归，吾当送来。”归。三鼓，闻户外人语，即引妻来。曰：“身已坏，此即魂耳。善相保。”嘱之而去。其妻婉如生平，但恶明处。数年，妻乃别去，曰：“数尽矣！”故世传畋为鬼生，事与此相类。

○李章武

李章武，字飞卿，其先中山人。生而敏博工文，容貌闲美。少与清河崔信友善。信亦雅士，多聚古物。以章武精敏，每谘访辩论，皆洞达玄微，研究原本，时人比之张华。

贞元三年，崔信任华州别驾，章武自长安诣之。数日，出行于市北街，见一妇人甚美。因绐信云：“须州外与亲故知闻。”遂赁舍于美人之家。主人姓王，此则其子妇也，乃悦而私焉。

居月余，日所计用，直三万余，子妇所供费倍之。既而两心克谐，情好弥切。无何，章武以事告归长安，殷勤叙别。章武留交颈鸳鸯绮一端，仍赠诗曰：

“鸳鸯绮，知结几千丝。别后寻交颈，应伤未别时。”子妇答白玉指环一双，赠诗曰：

“玉指环，见环重相忆。愿君永持玩，循环无终极。”章有仆杨果者，子妇赍钱一千，以奖其敬事之勤。

既别，积八九年，章武家长安，亦无从与之相闻。至贞元十一年，因友人张元宗寓居下邽县，章武又自京师与元会。忽思曩好，乃回车涉渭而访之。日暝达华州，将舍于王氏之室。至其门，则阒无行迹，但外有宾榻而已。正猜疑间，见东邻之妇，就而访之。乃云：“王氏之长老，皆舍业而出游，其子妇殁已再周矣。”又详与之谈，即云：“某姓杨，第六，为东邻妻。复访郎何姓？”章武具语之。又云：“曩曾有仆姓杨名果乎？”曰：“有之。”因泣告曰：“某为里中妇五年，与王氏相善，尝曰：‘我夫室犹如传舍，阅人多矣。其于往来见调者，皆殚才（财）穷产，甘辞厚誓，未尝动心。顷岁有李十八郎曾舍于我家。我初见之，不觉自失，后遂私侍枕席，实蒙欢爱。今与之别累年矣，思慕之心，或竟日不食，终夜不寝。我家人故不可托。脱有至者，愿以物色名氏求之，但有仆夫杨果即是。’不二三年，子妇寝疾，临死复见托曰：‘我本寒微，曾辱君子厚顾，心常感念，久以成疾，自料不治。曩所奉托，万一至此，愿申九泉衔恨、千古睽离之欢，仍乞留止此舍，冀神会于仿佛之中。’”章武力求邻妇为开门，命从者市薪（艹刍）食物。方将具裀席，忽有一妇人扫帚出房扫地，邻妇亦不之识。章武访所从来，云是舍中人。又逼而诘之，即徐曰：“王家亡妇感郎恩情，将见会，恐生怪怖，故使相闻。”章武云：“某所来者，诚为此也。显晦虽殊，誓无疑贰。”执帚人欣然而去。乃具饮馔，呼祭自食，饮毕安寝。

至三更许，灯在床之东南，忽尔稍暗，如此再三。章武心知有变，因命移烛背墙置室东南隅。旋闻西北角悉窣有声，如有人形，冉冉而至。五六步即可辨其状貌衣服，乃主人子妇也。与昔见不异，但举止浮急，音调轻清耳。章武下床迎拥携手，款若平生之欢。自云：“在冥录以来，都忘亲戚，但思君子之心，如平昔耳。”章武倍与狎昵，亦无他异。但数请令人视明星，若出，当须还，不可久住。每交欢之暇，即恳托邻妇杨氏云：“非此人，谁达幽恨。”至五更，子妇泣下床，与章武连臂出门，仰望天汉，遂呜咽悲怨，却入室，自于裙带上解锦囊，囊中取一物以赠之，其色绀碧，质又坚密，似玉而冷，状如小叶。章武不之识也。子妇曰：“此所谓靺鞨宝，出昆仑玄圃中，彼亦不易得。妾近与西岳玉京夫人戏，见此物在众宝铛上，爱而访之。夫人虽（遂）假以相授，云：‘洞天群仙，每得此一宝，皆为光荣。’以郎奉玄道，有精识，故以投献，常愿宝之，此非人间所有。”遂赠诗曰：

“河汉以（已）倾斜，神魂欲超越。愿郎更回抱，终天从此诀。”章武取白玉宝簪酬之，并答诗曰：

“分从幽显隔，岂谓有佳期。宁辞重重别，所叹去何之。”因相持泣。良久，子妇又赠诗曰：

“昔辞怀后会，今别更终天。新悲与旧恨，千古闭穷泉。”章武答曰：

“后期杳无约，前恨已相寻。别路无行信，何因得寄心。”款曲叙别讫，遂却赴西北隅。行数步，犹回顾拭泪，云：“李郎珍重，无念此泉下人。”复哽咽伫立，视天欲明，急趋至角，即不复见。但空室窅然，寒灯明灭而已。

章武乃促装。却自下邽归长安武定堡，下邽郡官与张元宗携酒宴饮。既酣，章武怀念，因即事赋诗曰：

“水不西归月暂圆，今人恨望古城边。萧条明早分歧路，知更相逢何岁年。”吟毕，与郡官别。独行数里，又自讽诵。忽闻空中有叹赏，音调凄恻。更审听之，乃王氏子妇也。自云：“冥中各有地分，今于此别，无日交会。知郎思眷，故冒阴司之责，远来奉送，千万自爱。”章武愈感之。

及至长安，与道友陇西李昉话，亦感其诚而赋诗曰：

“石沉辽海渊，剑别楚天长。会合知无日，离心满夕阳。”章武既事东平丞相府，因间召玉工视所得靺鞨宝，工亦不知，不敢雕刻。后奉使大梁，又召玉工，粗能辨。乃因其形，雕作槲叶象。奉使上京，每以此物贮怀中。至市东街，偶见一胡僧，忽近马叩头云：“君有宝玉在怀，乞一见。”乃引于静处开视，僧捧玩移时，云：“此天上之物，非人间有也。”章武后往来华州，访遗杨六娘，至今不绝。

○王暹女

元和十二年，寿州小将张弘让娶兵马使王暹女。淮西用兵方急，令狐通为刺史。弘让妻重疾累月，每思食，弘让与具，自夏及秋，心终不怠。冬十月，其妻忽思汤饼，弘让与具之。工未竟，遇军中给冬衣，弘让遂请同志王士征妻为馔，弘让乃去。

士征妻馔熟，就床欲进，忽见弘让妻自额鼻中分半，一手一股在床，流血殷席。士征妻惊呼，告营中军人妻。诸人来共观之，竞问，莫知其由。共曰：“又非昏暝，二妇素无嫌怨。”遂为吏所录。

弘让奔归，及丧所，忽闻空中妇悲泣云：“某被大家嗔，将看儿去。君终不见弃，当恳求耳。”先是，弘让营居后小圃中，有一李树，妇云：“君今速为某造四分食，置李树下。君则向树下哀祈，某必得再履人世也。”弘让依言陈馔，恳祈拜之。忽闻空中云：“还汝新妇。”便闻王氏云：“接我以力。”弘让如言，接之。俄觉赫然半尸薄下，弘让抱之。遽闻王氏云：“速合床上半尸。”弘让持半尸到床，尽力合之，无少参差。王氏云：“覆之以衾，无我问，三日。”弘让如其教，三日后闻呻吟。乃云：“思少（饣亶）粥。”弘让以饮灌其喉，尽一杯。又云：“且无相问。”七日则泯如旧。但如项及脊彻尻有痕，如刀伤，前额及鼻贯胸腹亦然。一年平复如故。生数子。庞子肃亲见其事。

○罗爱爱

罗爱爱，嘉兴名妓也。色艺冠绝一时，而性复通敏，工于诗词。风流之士，趋之若狂，呼为爱卿。尝以季夏望日，与郡中诸名士会于鸳湖之凌虚阁，玩月赋诗。517Ζ爱卿先成四绝，坐皆搁笔。其诗云：

“画阁东头纳晚凉，红莲不及白莲香。一轮明月天如水，何处吹箫引凤凰。

月出天边水在湖，微澜倒浸玉浮图。掀帘欲共嫦娥语，肯教霓裳一曲无？

曲曲栏杆正正屏，六铢衣薄懒来凭。夜深风露凉如许，身在瑶台第一层。

手弄双头茉莉枝，曲终不觉鬓云欹。珮环响处飞仙过，愿借青鸾一只骑。”

爱卿自此才名日盛。

同郡赵氏子者，行六。父亡母存，家世贵富，慕而聘焉。爱卿克修妇道，赵甚重之。未久，赵子有父执官太宰，以书自大都召之，许授以江南一官。赵子踌躇未决，爱卿劝之使行。既卜期，置酒中堂，请赵子捧觞为太夫人寿，自制《齐天乐》一阕，歌以侑之。辞曰：

“恩情不把功名误，离筵又歌金缕。白发慈亲，红颜幼妇，君去有谁为主？流年几许，况闷闷愁愁，风风雨雨。凤拆鸾分，未知何日更相聚。蒙君再三分付：向堂前侍奉，休辞辛苦。官诰蟠花，宫袍制锦，要待封妻拜母。君须听取，怕日落西山，易生愁阻。早促归程，彩衣相对舞。”歌罢，堂中皆泪下。

赵子乘醉解缆去。至都，而太宰殂矣。无所投托，迁延旅邸，久不能归。太夫人以忆子故感病。爱卿竭力调护，半载竟不起。爱卿哀毁如礼，亲为营葬于白苎村。甫三月，而张士诚陷平江。江浙参政杨完者，率苗兵拒之于嘉兴。不戢，军士大掠居民。赵子之居，为刘万户者所据。见爱卿姿色，欲逼纳之。爱卿绐以甘言，沐浴入房，以罗巾自缢而死。万户奔救无及，乃以绣褥裹尸，瘗于后园银杏树下。

未几，张氏通款，杨参政为所害，麾下星散。赵子始间关海道，由太仓登岸，径回嘉兴。则城郭人民，皆非故矣。所居已成废宅，但见鼠窜于梁，鸮鸣于树，苍苔碧草，淹没阶径。求其母妻，杳不知处。惟中堂岿然独存，乃洒扫而息焉。明日，行出东门外，至红桥，则遇旧使苍头于道，呼而问之，备述其详。遂引至白苎村葬母处，指松楸而告之曰：“此六娘子之所植也。”指茔垅而之告曰：“此六娘子之所经理也。”赵子大伤感，随往银杏树下，发视之，貌如生焉。赵子抚尸大恸。乃沐以香汤，披以华服，买棺附葬于母茔之侧。哭之曰：“娘子平日聪明才慧，流辈莫及。今虽死，岂可混同凡人，便绝音响。九泉有知，愿赐一见。虽显晦殊途，人皆忌惮，而恩情切至，实所不疑。”于是，出则祷于墓下，入则哭于圃中。

将及一旬，其夕月晦，赵子独坐中堂，寝不成寐。忽闻暗中哭声，初远渐近。觉其有异，急起祝之曰：“倘是六娘子之灵，何吝一见而叙旧也？”即闻言曰：“妾即罗氏也。感君相念，虽在幽冥，实所恻怆。是以今夕与君知闻耳。”言讫，如有人行，冉冉而至。六五步许，即可辨其状貌，果爱卿也。淡妆素服，一如其旧，惟以罗巾拥颈。见赵子礼毕，泣而歌《沁园春》一阕，其所自制也。词曰：

“一别三年，一日三秋，君何不归？记尊姑老病，亲供药饵；高堂埋葬，亲曳麻衣。夜卜灯花，晨占鹊喜，雨打梨花昼掩扉。谁知道，恩情永隔，书信全稀。干戈满目交挥，奈命薄时乖履祸机。向销金帐里，猿惊鹤怨；香罗巾下，玉碎花飞。要学三贞，须拼一死，免被旁人话是非。君相念，算除非画里见崔徽。”

每歌一句，则悲啼数声。凄怆怨咽，殆不成腔。赵子延之入室，谢其奉母之孝，营墓之劳，杀身之烈，感愧不已。因问：“太夫人安在？”曰：“尊姑在世无罪，闻已受生人间矣。”赵子曰：“然则，子何以尚滞鬼录？”曰：“妾之死也，冥司以妾贞烈，即令往无锡宋氏托生为男子。妾与君情缘之重，必欲俟君一见，以叙怀抱，故延岁月。今既相见，明日即往托生也。君如不弃旧情，可往彼家见访，当以一笑为验。”遂与赵子入室欢会，款若平生。鸡鸣叙别，下阶数步，复回头拭泪云：“赵郎珍重，从此永别矣！”因哽咽伫立。天色渐明，瞥然而逝，不复有睹。但空室悄然，寒灯半灭而已。

生起促装，径往无锡。则宋氏果生男子，怀妊二十月矣。然自降生后，哭不绝声。赵子请见之，一笑而哭止。因述其事，遂名之曰罗生。赵子自此往来不绝，若亲戚云。

○胡馥之妇

上郡胡馥之，娶妇李氏。十余年无子而妇卒。哭之恸。妇忽起坐，曰：“感君恸悼，我不即朽，可于灯后见就。依平生时，当为君生一男。”语毕还卧。

馥之如言，不取灯烛，暗而就之。复曰：“亡人亦无生理，可作侧屋见置。伺满十月，然后殡尔。”后觉妇身微暖，如未亡。既十月后生一男，男名灵产。

《异苑》载：晋颖州荀泽，以太元中亡。恒形见还，与妇鲁国孔氏嬿婉绸缪。遂有妊焉，十月而产，产悉是水。又蕲水李婆墩何生，娶黄冈熊斌女。生聪俊嗜学。暴死，然常与妇共枕席。曰：“汝无畏，吾与汝缘分未绝。”欢如常时，但身冷如水，久之始罢。此事常有之，乃是精魄强盛，不易消散耳。《汉书》谓武帝崩，毕葬，常所幸御者，悉出茂陵园。自婕妤以下，上幸之如平生，旁人弗见也。大将军光闻之，乃更出宫人，增为五百人，因是遂绝。而曹孟德亦有铜台繐帷之命以待。或然，实不尽然也。贾生宣室之谈，未知曾及此否。

○王文献妻

陕西王文献贡士，其妻美而夭，哭之数月不止。一夕奠，妻至曰：“感君悼念，来了宿缘。”文献逡巡引避。妻曰：“无害也。”登榻求宿，文献甚惧。妻强之，并衾而去，宵则复来。荏苒旬日，殊忘其死。而妻每至则简较奴婢，纫饰衣衾，亦不异生时。亲戚交劝其弗纳，文献以旧爱故不忍舍。往复岁余，乃持夫呜咽曰：“已托生某地。”遂去。而文献益追思之。乃悟曰：“吾生人，与鬼交，殆非佳兆乎！”明年举进士，授给事中，迄无他患。

○王敬伯

晋王敬伯，字子升，会稽人。美姿容，年十八仕为东宫扶侍。休假还乡，行至吴通波亭，维舟中流，月夜理琴。有一美女子，从三少女披帏而入，施锦被于东床，设杂果，酌酒相献酬。令小婢取箜篌作《宛转歌》。婢甚羞涩，低回殊久，云：“昨宵在雾气中弹，今夕声不能畅。”女迫之，乃解裙巾出金带长二尺许，以挂箜篌，弹弦作歌。女脱头上金钗，扣琴而和之。其歌曰：

“月既明，西轩琴复清。良宵美醴且同醉，朱弦拨响新愁生。歌婉转，婉以哀，愿为星与汉，光景共徘徊。”又曰：

“悲且伤，参差共成行。低红掩翠浑无色，金徽玉轸为谁锵。歌婉转，清复悲，愿为烟与雾，氤氲共容姿。”

天明，女留锦四端，卧具、绣枕、囊并珮各一双为赠。敬伯以象板牙火笼、玉琴轸答之。来日，闻吴令刘惠明亡女船中，失锦四端，及女郎卧具、绣囊、珮等。简括诸同行，至敬伯船而获之。敬伯具言夜来之事，及女仪状，从者容质，并所答赠物。令使简之于帐后，得牙火笼箱内，箧中得玉琴轸。令乃以婿礼敬伯，厚加赠遗而别。敬伯问其部下之人，云：“女郎年十六，名妙容，字稚华。去冬遇疾而逝。未死之前，有婢名春条，年十六；一名桃枝，年十五。皆能弹箜篌，又善《婉转歌》，相继而死，并有姿容。昨从者，是此婢也。”敬伯因号其琴曰“感灵”。

○僧安净

鄱阳柴步龙安寺，旧有高氏妇影堂，不记何时所立。寺轮拨行童，分司香火。绍熙三年，有安净者主之。慕悦画像，因起淫佚之想。每夕祷之曰：“娘子有灵，不惜垂访。” 如是累旬。

一日黄昏后，遇夫人身披素衣，立于殿角。顾之曰：“亦识我乎？”净曰：“不识也，敢问为谁氏？”妇曰：“无用见语。我今宵错到此，尚无投迹之地。”净曰：“兹不难办，正恐不如意耳。”妇曰：“但得粗容一身，更何所择。”净即邀诸其室，请暂寓止。妇曰：“既占汝床，汝却宿何处？”曰：“不敢言。”妇乃解衣先寝。时房内无灯，净遂从之。妇略不拒，极尽缱绻。闻五更钟声，遽起，约今晚再会。

往反半月，净颇疑其所从来，且未尝分明睹厥状。一夕，至差晚，适明灯在傍。妇问：“何故有灯？”曰：“方书写看经文疏了。”妇使去之。净便得熟视，全与高氏像同。灯既灭，乃扣乡里姓氏，不肯答。净曰：“岂非高孺人乎？”妇曰：“何必苦苦相问。我平生本端洁之人，缘汝祈祝不已，故尔犯戒。今既相认得，谊难复来。料因缘只合如此，郎亦情分太浅薄矣。”随语不见，自是遂绝。

妇人影堂供僧寺，亦是不韵事。

○胡氏子

舒州胡未孚，言其叔父顷为蜀中倅。至官数日，其子适后圃，见墙隅小屋，垂箔若神祠。有老兵出拜曰：“前通判之女，年十八岁，未嫁而死，葬于此。今其父去，官于某处矣。”问容貌如何，老兵曰：“无所识。尝闻诸倡言，前后太守，阅妇人多矣，未有如此女之美者。”胡子方弱冠，未受室，闻之心动。指几上香炉曰：“此香火亦大冷落。”明日，取熏炉花壶往为供，私酌酒奠之，心摇摇然冀幸一见。自是日日俱往焉。精诚之极，发于梦寝，凡两月余。

一日又往，见屋帘微动，若有人呼笑声。俄一女子袪服出，光丽动人。胡子心知所谓，径前就之。女曰：“毋用惧我，我乃室中人也。感子眷眷，是以一来。”胡惊喜欲狂，即与偕入室，夜分乃去。旦复至，以为常，课业尽废。家人少见其面，亦不复窥园。惟精爽憔悴，饮食减损。父母深忧之，密叩宿直小兵，云：“夜闻与人切切笑语。”呼问其子，子不敢讳，以实告。父母曰：“此鬼也，当为汝治之乎？”子曰：“不然。相接以来，初颇为疑。今有日矣，察其起居言语动息，与人无分毫异，安得为鬼！”父母曰：“然则有何异？”曰：“但每设食时，未尝下箸，只饮酒啖果实而已。”父母曰：“候其复至，强之食，吾当观之。”

子返室，而女至。命其食，强之至于再三，不可。曰：“常时往来，不可碍。今食此则身有所著，欲归不得矣。”子又强之，不得已一举箸。父母自外入，女矍然起，将蔽匿而形不能隐，踧踖惭窘，泣拜谢罪。胡氏尽室环视，问其情状。曰：“亦自不觉。向者意欲来则来，欲去则去。不谓今若此。”又问曰：“既不能去，今为人耶鬼耶？”曰：“身在此，留则为人矣。有如不信，请发瘗验之。”如其言破冢，见柩有隙可容指，中空空然。胡氏乃大喜曰：“冥数如此，是吾家妇矣。”为改馆于外，择谨厚婢仆事之。走介告其家，且纳币焉。女父遣长子及家人来视，真女也。遂成礼而去。后生男女数人，今尚存。女姓赵氏。出《夷坚志》。

陆次孙，家阊门下塘。有琴川吴氏，僦其旁室居焉。其女美而知书，解词曲，雅好楼居，倚栏吟眺，甚适也。既而徙上塘。过期不偶，忧思成疾死。死后五年，次孙延岂山虞秀才廷皋教子，馆于此楼。一旦戏谓虞曰：“此吴家小娘子所居，余香犹在也。今君孤眠长夜，得无怜而至乎。”虞年少子，闻之恍然。迨夜入房，则此女在灯下。遂神迷心荡，相与绸缪。自是无夕不至。后虽白昼，尝见其在旁。久而病瘵日甚。其父亦授徒他处，亟来，叩之不言。固问，始吐实云：“陆次孙害我。”父惊惋，具舟遣归，女已在舟中矣。归而坐卧相随，妻虽同床弗能间。未几竟死。此事与胡氏子同。何胡之多幸，而虞之不幸也。

○曾季衡

太和四年春，监州防御使曾孝安，有孙曰季衡，居使宅西偏院。屋宇壮丽，而季衡独处之。有仆夫告曰：“昔王使君女暴终于此，乃国色也。昼日其魂或时出现，郎君慎之。”季衡少年好色，愿睹其灵异，终不以人鬼为间。频炷名香，颇疏凡俗。步游闲处，恍然凝思。

一日晡时，有双鬟前揖曰：“王家小娘子遣某传达厚意，欲面拜郎君。”言讫，瞥然而没。俄顷，有异香袭衣，季衡乃束带伺之。见向者双鬟引一女而至，乃神仙中人也。季衡揖之，问其姓氏，曰：“某姓王氏，字丽贞，父今为重镇。昔侍从大人牧此城，据此室，亡何物故。感君思深窈冥，情激幽壤。所以不间存没，颇思相会。其来久矣，但非吉日良时。今方契愿，幸垂留意。” 季衡留之，款昵移时乃去。握季衡手曰：“翌日此时再会，慎勿泄于人。”遂与侍婢俱不见。

自此每及晦一至，近六十余日。季衡不疑。因与大父麾下将校说及艳丽，误言之。将校惊，欲实其事，曰：“郎君将及此时，愿一叩壁，某当与一二辈潜窥焉。”季衡亦终不肯叩壁。是日女郎一见季衡，容色惨沮，语声嘶咽。握季衡手曰：“何为负约而泄于人，自此更不可接欢笑矣。”季衡追悔，无词以应。女曰：“殆非君之过。亦冥数尽耳。”乃留诗曰：

“五原分袂真胡越，燕拆莺离芳草竭。年少烟花处处春，北邙空恨清秋月。”季衡不能诗，耻无以酬。乃强为一篇曰：

“莎草青青雁欲归，玉腮珠泪洒临岐。云鬟飘去香风尽，愁见莺啼红树枝。”女遂于襦带解蹙金结花合子，又抽翠玉双凤翘一只赠季衡，曰：“望异日睹物思人，无以幽冥为隔。”季衡搜书笈中，得小金镂花如意酬之。季衡曰：“此物虽非珍异，但贵其名如意，愿长在玉手操持耳。”又曰：“此别何时更会？”女曰：“非一甲子，无相见期。”言讫呜咽而没。

季衡自此寝寐思念，形体羸瘵。故旧丈人王回推其方术，疗以药石，数月方愈。乃询王原纫妇人，曰：“王使君之爱女，无疾而终于此院。今已归葬北邙山，或阴晦而魂常游于此，人多见之。”则知女诗“北邙空恨清秋月”也。

○杞梁妻

齐庄公袭莒，莒将杞殖战死。其妻叹曰：“上则无父，中则无夫，下则无子。生人之难至矣！”乃抗声号哭。七日，杞都城感之而颓，遂投水而死。其妹悲其姊之贞操，乃为作歌名曰《杞梁妻》焉。梁，殖字也。歌曰：

“乐莫乐兮新相知，悲莫悲兮生别离。”

○孟姜

秦孟姜，富人女也，赘范杞良。三日，夫赴长城之役，久而不归，为制寒衣送之。至长城，闻知夫已故，乃号天顿足，哭声震地。城崩，寻夫骸骨，多难认。啮指血滴之，入骨不可拭者，知其为夫骨，负之而归。至潼关，筋骨已竭，知不能还家，乃置骸岩下，坐于旁而死。潼关人重其节义，立像祀之。

○湘妃

《湘川记》云：“舜南巡狩，崩于苍梧之野。娥皇、女英二妃哭之不从，思忆舜，以泪洒竹，竹尽成斑。至今号湘妃竹”。女子李淑作《斑竹怨》云：

“二妃昔追帝，南奔湘山间。有泪寄湘竹，至今湘竹斑。云深九嶷庙，日落苍梧山。余恨在江水，滔滔去不还。”

○汰王滩诗

永福创自唐代宗时，割福、泉、建三州之地，因年号曰永泰。后避哲宗陵寝，改名永福，在唐新创县后。有邑宰潘君满任，遗爱在民，攀卧祖饯，留连累日。其夫人王氏，先已解舟，泊五里汰王滩下。俟久不至，月夜登岸，书一绝于石壁云：

“何事潘郎恋别筵，欢情不断妾心悬。汰王滩下相思处，猿叫山山月满船。”末云：“太原王氏书”。诗迹已漫灭，独“太原”二字入石，至今尚存。字方五六寸许。邑人因以名其滩。政和陈武祐虑岁久诗亡，大书系以记文，镌之字右方。自唐及今，流潦巨浸之所漂啮，震风凌雨之所涤荡，不知其几，而墨色烂然如新。一妇人望夫之切，精神入石，终古不变如此。

情史氏曰：“古云：‘思之思之，鬼神通之。’盖思生于情，而鬼神亦情所结也。使鬼神而无情，则亦魂升而魄降已矣，安所恋恋而犹留鬼神之名耶！鬼有人情，神有鬼情。幽明相入，如水融水。城之颓也，字之留也，亦鬼神所以效情之灵也。噫！鬼神可以情感，而况于人乎！”

卷九 情幻类

○司马才仲

司马才仲（名楢，陕州人）初在洛下，昼寐，梦一美姝牵帷而歌曰：

“妾本钱塘江上住，花落花开，不管流年度。燕子衔将春色去，纱窗几阵黄梅雨。”才仲爱其词，因询曲名，云是《黄金缕》。且曰：“后日相见于钱塘江上。”

及才仲以东坡先生荐应制，举中等，遂为钱塘幕官。为秦尉少章道其事，少章续其词后云：

“斜插犀梳云半吐，檀板轻敲，唱彻《黄金缕》。梦断彩云无觅处，夜凉明月生南浦。”

顷之，复梦美姝笑迎曰：“夙愿谐矣。”遂与同寝。自是每夕必来。才仲为同寮谈之，咸曰：“公廨后有苏小小墓，得非妖乎？”不逾年，而才仲得疾。所乘游舫，舣泊河塘。柁工遽见才仲携一丽人登舟，即前声喏。声断，火起舟尾，仓忙走报其衙，则才仲死而家人已恸哭矣。

苏小小，钱塘名娼也，南齐时人。其墓或云湖曲，或云江干。古词云：

“妾乘油壁车，郎跨青骢马。何处结同心，西陵松柏下。”今西陵在钱塘，非楚之西陵也。李长吉《苏小小墓》歌云：

“幽兰露，如啼眼。无物结同心，烟花不堪剪。草如茵，松如盖。风为裳，水为珮。油壁车，久相待。冷翠烛，劳光彩。西陵下，风吹雨。”

国朝弘治初，于景瞻自都归杭，邀马浩澜同游西湖，泊舟第三桥。景瞻曰：“不到西湖二十年矣。山川如故，风景不殊。子当赋之。”浩澜乃作诗。翌日，召箕仙曰：“‘捧瑶觞，南国佳人，一双玉手。’此句久未有对。”即书曰：“趺宝座，西方大佛，丈六金身。”箕运如飞，复成一律。后书云：“钱塘苏小小和马先生昨日湖桥首倡。”二公相顾若失，莫测所以。

情史氏曰：“然则古今有才情者，勿问男女，皆不死也。”

○王生

至顺中，有王生者，本仕族子，居于金陵。貌莹寒玉，神凝秋水，姿状甚美。众以“奇俊王家郎”称之。年二十未娶。有田在松江，因往收秋租，回船过渭塘，见一新肆，青旗出于帘外，朱栏曲槛，缥缈如画。高柳古槐，黄叶交坠。芙蓉十数株，颜色或深或浅。红葩绿水，相映上下，白鹅一群，游泳其间。生泊舟岸侧，登肆沽酒而饮。斫巨螯之蟹，脍细鳞之鲈。果则绿橘黄橙，莲池之藕，松坡之栗。以花磁盏酌真珠红酒而饮之。肆主亦富家，其女年一十八，而知音识字，态度不凡。见生在座，频于幕间窥之。或出半面，或露全体。去而复来，终莫能舍。生亦留神注意，彼此目视久之。已而酒尽出肆，怏怏登舟，如有所失。

是夜，遂梦至肆中，入门数重，直抵舍后，始至女室，乃一小轩也。轩之前有葡萄架，架下凿池，方圆盈丈，以石甃之，养金鱼于中。池左右植垂丝桧一株，绿阴婆娑。靠墙结一翠柏屏，屏下设石假山三峰，岌然竞秀。草则金线绣墩之属，霜露不变色。窗间挂一雕花笼，笼内畜一绿鹦鹉，见人能言。轩下垂小木鹤二只，衔线香焚之。案上立二古铜瓶，插孔雀尾数茎。其旁设笔砚之类，皆极济楚。架上横一碧玉箫，女所吹也。壁上贴金花笺四幅，题诗于其上。诗体皆效东坡四时词，字画则似赵松雪，不知何人所作也。

其一云：

“春风吹花落红雪，杨柳阴浓啼百舌。东家蝴蝶西家飞，前岁樱桃今岁结。秋千蹴罢鬓鬖髿，粉汗凝香沁绿纱。侍女亦知心内事，银瓶汲水煮新茶。”

其二云：

“芭蕉叶展青鸾尾，萱草花含金凤嘴。一双乳燕出雕梁，数点新荷浮绿水。困人天气日长时，针线慵拈午漏迟。起向石榴阴畔立，戏将梅子打莺儿。”

其三云：

“铁马声喧风力紧，云窗梦破鸳鸯冷。玉炉烧麝有余香，罗扇扑萤无定影。洞箫一曲是谁家，河汉西流月半斜。要染纤纤红指甲，金盆夜捣凤仙花。”

其四云：

“山茶未开梅半吐，风动帘旌雪花舞。金盘冒冷塑狻猊，绣幕围春护鹦鹉。倩人呵笔画双眉，脂水凝寒上脸迟。妆罢扶头重照镜，凤钗斜压瑞香枝。”

女见生至，与之承迎。执手入室，极其欢谑。会宿于寝，鸡鸣始觉，乃困卧蓬窗底尔。

是后归家，无夕而不梦焉。一夕，见架上玉箫，索女吹之。女为吹《落梅风》数阕，音调浏亮，响彻云际。一夕，女于灯下绣红罗鞋。生剔灯，误落灯花于上，遂成油晕。一夕，女以紫金碧甸指环赠生，生解水晶双鱼扇坠酬之。既觉，则指环宛然在手，视扇坠则无有矣。生大以为奇，遂效元稹体赋《会真诗》三十韵，以记其事。诗曰：

“有美闺房秀，天人谪降来。风流元有种，慧黠更多才。

碾玉成仙骨，调脂作艳腮。腰肢风外柳，标格雪中梅。

合置千金屋，宜登七宝台。娇姿应自许，妙质孰能陪。

小小乘油壁，真真醉彩灰。轻尘生洛浦，远道接天台。

放燕帘高卷，迎人户半开。菖蒲难见面，豆蔻易含胎。

不待金屏射，何劳玉手栽。偷香浑似贾，待月又如崔。

箫许秦宫夺，琴从卓氏猜。莺声传缥缈，烛影照徘徊。

窗薄涵鱼（鱼冘），炉深喷麝煤。眉横青岫远，鬓軃绿云堆。

钗玉轻轻制，衫罗窄窄裁。文鸳游浩荡，瑞凤舞毰毸。

恨积鲛绡帕，欢传琥珀杯。孤眠怜月姊，多忌笑河魁。

化蝶能通梦，游蜂浪作媒。雕阑行共倚，绣褥坐相偎。

啖蔗逢佳境，留环得异财。绿阴莺并宿，紫气剑双埋。

良夜难虚度，芳心未肯摧。残妆犹在臂，别泪已凝腮。

漏滴何须促，钟音且莫催。峡山行雨过，岭上看花回。

才子能知尔，愚夫可语哉。多生曾种福，亲得到天台。”

诗讫，好事者多传诵之。

明岁，复往收租，再过其处，则肆翁甚喜。延之入内，生不知其意，逡巡辞避。坐定，翁以诚告之曰：“老拙惟一女，未曾适人。去岁，君子于此饮酒，偶有所睹，不能定情，因遂染疾。长眠独语，如醉如痴，饵药无效。昨夕忽语曰：‘明日郎君至矣，宜往候之。’初以为妄，固未之信。今君子果涉吾地，是天假其灵，而赐之便也。”因问生婚娶未曾，又问其阀阅氏族。大喜，肆翁即握生手，入于内室，至女子所居轩下。门窗户闼，则皆梦中所历也。草木台沼，器用什物，又皆梦中所见也。女闻生至，盛妆而出。衣服之丽，簪珥之华，又皆梦中所识也。女言：“去岁自君去后，想念切至。每夜梦中与君相会，不知何故。”生曰：“吾梦亦如之耳。”女历叙吹箫之曲，绣鞋之事，无不吻合者。又出水晶双鱼扇坠示生，生亦举紫金碧甸指环，两相表订以证之。彼此大惊，以为神契。遂与生为夫妇，同居偕老。《剪灯新话》名《渭塘奇遇传》。

无缘者真亦成梦，有缘者梦亦成真。

○娟娟

木生字元经，少有俊才。成化中以乡荐入太学。常登泰山观日出，夜宿秦观峰。梦有老妇携一女子，相见甚欢，知有平生之分。既又遗一诗扇，展诵未终，忽钟鸣惊寤而起。其所梦道路第宅，历历皆能记忆。

明年，将入都，道出武清。散步柳荫中，过一溪桥。道旁有遗扇在草中，收视之，上有诗云：

“烟中芍药朦胧睡，雨底梨花浅淡妆。小院黄昏人定后，隔墙遥辨麝兰香。”仿佛是梦中所见者，珍袭藏之。行未几，遥见一女郎，从二女侍游树下。迤逦将近，生趋避之。时为三月既望，新雨初霁，微风扇暖。女郎徐邀二侍，穿别径结伴而去。生伫立转盼，但见带袂飘举，环珮锵然。百步之外，异香袭道，绰约若神仙中人。遂以所佩错刀削树为白，题一绝句曰：

“隔江遥望绿杨斜，联袂女郎歌落花。风定细声听不见，茜红裙入那人家。”徙倚弥望乃行。前至野店中，问诸村民，或曰：“此去里许有田将军园林，岂即其家眷属乎？”

生明日又往树下，竟日无所遇。惟见溪水中落花流出，复题一绝句，续书于树曰：

“异鸟娇花不奈愁，湘帘初卷月沉钩。人间三月无红叶，却放桃花逐水流。”自后不复相闻。然前所得遗扇，每遇良辰胜会，未尝不出入怀袖，把玩讽咏，爱如珙璧。

壬午，生谒选天官，隶名营缮。当春牡丹盛放，生拟闲游，因勒马道旁。值马渴奔水，左右皆前逐马，生下立井畔民家。其家以贵客在门，召一邻翁延入。初经重屋，仅庇风日。再过曲径，越小院，其中楼台阑楯，金碧辉耀，恍非人世。生稍憩，便欲辞出。翁曰：“内人乃老夫寡妹，年亦逾五旬矣。幸暂留，伺马至行无伤也。”生起挥扇逍遥，历览画壁。翁从旁见其扇，进曰：“此扇何从得之？”生曰：“吾数年前过武清所得，道旁遗弃也。”翁借观，遽持入内。顷之出，告生曰：“天下事萍梗遭遇，固有出于偶然者。适见扇头诗，疑为吾甥女手笔。入示告妹，果非误也。”生初入其室庐，皆若梦中所经行者，心已异之。及闻翁言，愈骇异。再引入一曲室，帏帐妍丽，金玉焕然，几榻整洁，琴瑟静好，莫能名状。须臾，一老妇出拜，自言：“姓钱氏，先父田忠义，官至上轻车都尉。往岁扈从西征，为流矢所中，舆疾归武清。小女娟娟，时年十四。随侍汤药，偶遗此扇，不意乃入君子之手。今夫亡三载矣，睹物兴怀，不觉遂生伤感。然当时溪树上有二绝句，不知何人所书。小女因寻扇再至其地，经览而归，至今吟哦不绝于口。”生请诵之，即其旧题也。老妇因请命娟娟出见，传呼良久不至。母自入谓女曰：“客即树上题诗人也。”娟娟强起，严服靓妆，与母相携而出。至则玉姿芳润，内美难征，俨然秦观峰梦中所见也。生又以梦告母，共相叹异。久之马至，珍重辞谢而去。

明日，邻翁以娟母命来，请以弱女为君子姬侍。生喜出望外，遂以其年四月成礼。娟娟妙解音律，通贯经史，凡诸戏博杂艺，靡不精晓。情好甚笃。未阅月，生以督运南行，乃锁院而去。母先亦暂至武清，遣人问讯。娟娟从门隙中附诗于母寄生日：

“闻郎夜上木兰舟，不数归期只数愁。半幅御罗题锦字，隔墙裹赠玉搔头。”是夕，生适自潞还，娟出迎。生曰：“方从马上得诗，未有以复。”即口占赠娟娟曰：

“碧窗无主月纤纤，桂影抚疏玉漏严。秋浦芙蓉偏献笑，半窗斜映水晶帘。”

其冬十月，生以太夫人忧去职。河冰既合，娟适病，不能偕行。生存亡抱恨，计无所出。邀母与娟同居，约以冰解来迎，相与悲咽而别。

明年春，娟病转剧。遣翁子钱郎以诗寄生曰：

“楚天风雨绕阳台，百种名花次第开。谁遣一番寒食信，合欢廊下长莓苔。”

生遣使往迎，比至，则不起匝月矣。

辛卯冬，生再入都，过母家，见娟娟画像，题诗其上曰：

“人生补过羡张郎，已恨花残月减光。枕上游仙何迅速，洞中乌兔太匆忙。秦娘似比当时瘦，李卫惭多旧日狂。梅影横斜啼鸟散，绕天黄叶倚绳床。”时人多传诵焉。

南唐内史舍人张泌，字子澄。初与邻女浣衣相善，经年不复睹。精神凝一，夜必梦之。尝有诗寄云：

“别梦依依到谢家，小廊回合曲栏斜。多情只有春庭月，犹为离人照落花。”此梦之积于情者也。渭塘奇梦，曾留连酒肆，偷窥半面，犹有因焉。秦观峰之梦，胡为乎来哉！无梦则得扇不奇，得扇不奇，则生必不出入怀袖，肆翁必不问，而数月之姻缘，何以销之。梦岂偶然而已。

○吴女盈盈

魏人王山，能为诗，标韵清卓。因省试下第，薄游东海。值吴女盈盈者来，年才十六，善歌舞，尤工弹筝，容色甚冶。词翰情思，翘翘出群。少年子争登其门，不惜金帛。盈遴简佳偶，乃许一笑。府守田龙图召使侍宴，山预宾列，相得于樽俎之间，从之欢处累月。山辞归，盈垂泣悲啼，不能自止。明年，寄《伤春曲》示山，其词云：

“芳菲时节，花压枝折。蜂蝶撩乱，阑槛光发。一旦碎花魂，葬花骨，蜂兮蝶兮何

不来？空使雕阑对寒月。”山作长歌答之云：

“东风艳艳桃李松，花园春入酴酥浓。龙脑透缕鲛绡红，鸳鸯十二罗芙蓉。盈盈初见十五六，眉试青膏鬓垂绿。道字不正娇满怀，学得襄阳大堤曲。阿母偏怜掌上看，自此风流难管束。莺啄含桃未咽时，便会吟诗风动竹。日高一丈罗窗（目+歎左），啼鸟压花新睡短。腻云纤指拢还偏，半被可怜留翠暖。淡黄衫袖仙衣轻，红玉栏杆妆粉浅。酒痕落腮梅忍寒，春羞入眼横波艳。一缕未消山枕红，斜睇整衣移步懒。才如韩寿潘安亚，掷果窃香心暗嫁。小花静院酒阑珊，别有私言银烛下。帘声浪皱金泥额，六尺牙床罗帐窄。钗横啼笑两不分，历尽风波腰一捻。若教飞上九天歌，一声自可倾人国。娇多必是春工与，有能动人情几许。前年按舞使君筵，眸蹙忍羞头不举。凤凰箫冷曲成迟，凝醉挑花过风雨。阿盈阿盈听我语，劝君休向阳台住。一生纵得楚王怜，宋玉才多谁解赋。洛阳无限青楼女，袖拢红牙金凤缕。春衫粉面谁家郎，只把黄金买歌舞。就中薄倖五陵儿，一日心冷玉如土。云零雨散那堪悲，空入他人梦来去。浣花溪上海棠湾，薛涛朱户皆金环。韦皋笔逸玳瑁落，张祜盏滑琉璃干。压倒念奴价百倍，兴来奇怪生毫端。醉眸觑纸聊一扫，落花飞雪声漫漫。梦得见之为改观，乐天更敢寻常看。花开不肯下翠幕，竟日煊赫罗雕鞍。扫眉涂粉迨七十，老大始顶菖蒲冠。（涛七十始顶菖蒲冠，学谢自然上升之术。）至今愁人锦江口，秋蛩露草孤坟寒。盈盈大雅真可惜，尔生此后不可得。满天风月独倚阑，醉岸深云呼佚墨。久之不见子心忆，高玑去天无几尺。斜阳衔山云半红，远水无风天一碧。望眼空遥沉翠翼，银河易阔天南北。瘦尽休文带眼移，忍向小楼清泪滴。”

又明年，山适淄川，遇王通判于邸舍，出盈盈简，欲偕游东山。时方初夏，山以病不克赴其约。秋中再如东山，盈已死。王通判谓山曰：“子去后，盈若平居醉寝，梦红裳美人手执一纸书，告曰：‘玉女命汝掌文牍。’及觉，泣以白母云：‘儿不复久居人间矣。异日当访我于东山。’遂呜咽流涕，其夕竟卒。”山作诗吊之云：

“烛花红死睡初醒，一枕孤怀病客情。海上有仙应入梦，人间无路可藏生。乾坤眼阔成新恨，风月人归似旧情。汉殿香消春寂寂，夕阳无雨下西城。”

后五年，山游奉符，与同志登岱岳，至绝顶玉女池。追思畴昔日盈盈之梦，徘徊池侧，心忆神会。因题于石曰：

“浮世繁华一梦休，登临因忆昔年游。人归依旧野花笑，玉冷几经坟树秋。风月遇清须感慨，江山多恨即迟留。如今纵拟夸才思，事往情多特地愁。”又曰：

“柳条黄尽杏梢新，山翠无非昔日春。花色笑风春似醉，寂寥惟少赏花人。忆昔闲妆淡伫（纻）衣，一枝红拂牡丹徽。无端不入襄王梦，为雨为云到处飞。”山归，就次遂梦游日观峰，北见石上大字，笔迹类盈，书一诗曰：

“绛阙珠宫锁乱霞，长生未晓弃奢华。断无方朔人间信，远沮麻姑洞里家。历劫易翻沧海水，浓春难谢碧桃花。紫台树隐瑶池阔，凤懒龙娇日又斜。”读毕忽悟。是夕昏醉闷闷，有女奴来召，至一溪洞门，碧衣短鬟出迎。入宫殿，一女子玉冠黄帔，衣绛绡，长眸皓容。山趋拜，女遽起止之。揖升阶。少选，盈与一女偕至，微笑曰：“‘为雨为云到处飞’，何乃尤人如此也！”遂命进酒，各有赋咏。夜既深，二女曰：“盈盈雅故，便可就寝。”闻鸡声起，复置酒珍重语别。山辞诀，恍然出洞，但苍崖古木，非向所历，感怆而返。

山有《笔奁录》，详记所遇。

○安西张氏女

安西布帛肆，有贩鬻求利而为之平者，姓张。家富于财，居光德里。其女国色。女尝昼寝，梦至一处，朱门大户，棨戟森然。由之而入，望其中堂，若设宴张乐。左右廊皆施帷幄。有紫衣吏引张氏于西廊幕次，见少女如张等辈十许人，皆花容绰约，钗钿照耀。既至，吏促张妆饰，诸女迭助之理泽傅粉。

有顷，自外传呼：“侍郎来！”竞隙间窥之。见一紫绶大官，张氏之兄尝为其小吏，识之，乃吏部沈公也。俄又呼曰：“尚书来！”又有识者，并帅王公也。逡巡复连呼曰“某来”，皆郎官以上六七人。坐毕，前紫衣吏曰：“可出矣。”群女旋进金石丝竹，铿鍧震响，中宵酒酌。并帅见张氏而视之，尤属意焉。谓曰：“汝习何技能？”对曰：“未尝学声音。”使与之琴，辞不能。曰：“第操之。”乃抚之而成曲。予之筝亦然，琵琶亦然，皆平生所不习也。王公曰：“恐汝或遗。”乃令口授，吟曰：

“镮梳闹扫学宫妆，独立闲庭纳夜凉。手把玉簪敲砌竹，清歌一曲月如霜。”谓张曰：“其归辞父母，异日复来。”忽惊啼而寤，手扪衣带曰：“尚书命我矣。”索笔录之。问其故，泣对所梦，且曰：“吾将死乎？”母怒曰：“汝梦魇尔，何乃出不祥言如是！”因卧病累日。外亲有持酒肴者，又有将食来者，女曰：“且须膏沐澡瀹。”母听之。良久，艳妆盛饰而至。食毕，乃遍拜父母及坐客曰：“时不可留，某今往矣。”因援衾而寝。父母环伺之，俄遂卒。会昌二年六月十五日也。

死得所生，虽死何恨。张女国色未聘，以怀春感梦，而王尚书遂能据生人之所不易遇，惜哉！

○沈亚之

太和初，沈亚之将之邠。出长安城，客橐泉邸舍。春时，昼梦入秦内史廖家。内史廖举亚之，秦公召至殿前，促前席曰：“寡人欲强国，愿知其方，先生何以教寡人？”亚之以齐桓对。公悦，遂试补中涓，使佐西乞术伐河西。亚之帅将卒前攻，下五城。还报，公大悦，起劳曰：“大夫良苦，休矣！”

居久之，公幼女弄玉婿箫史先死，公谓亚之曰：“微大夫，晋五城非寡人有，甚德大夫。寡人有爱女，欲与大夫备洒扫可乎？”亚之少自立，雅不欲遇幸臣蓄之。固辞不得，遂拜左庶长，尚公主，赐金二百斤。民间犹谓箫家公主。其日有黄衣中贵，骑疾马来，延亚之入。宫阙甚严。呼公主出，鬓发著偏袖衣，妆不多饰。其芳姝明媚，笔不可摹画。侍女祗承，分立左右者数百人。召见亚之便馆，居亚之于宫。题其门曰翠微宫，宫人呼为沈郎院。虽备位下大夫，由公主故，出入禁卫。公主喜凤箫，每吹箫必翠微宫高楼上，声调远逸，能悲人，闻者莫不自废。公主七月七日生，亚之尝无贶寿。内史廖先曾为秦以女乐遗西戎，戎王与之水犀小合，亚之从廖得，以献公主。主悦，尝爱重，结裙带上。穆公遇亚之礼兼同列，恩赐相望于道。

复一年，春，公主无疾忽卒。公追伤不已，将葬咸阳原。公命亚之作挽歌，应教而作曰：

“泣葬一枝红，生同死不同。金钿坠芳草，香绣满春风。旧日闻箫处，高楼当月中，梨花寒食夜，深闭翠微宫。”进公。公读词善之。时宫中有出声若不忍者，公随泣下。又使亚之作墓志铭，独忆其铭曰：

“白杨风哭兮，石甃髯莎。杂英满地兮，春色烟和。朱愁粉瘦兮，不生绮罗。深深埋玉兮，其恨如何！”亚之亦送葬咸阳，宫中十四人殉。亚之以悼怅过戚被病，犹在翠微宫，然处外殿特室，不居宫中矣。

居月余，病良已。公谓亚之曰：“本以小女将托久要，不谓不得周奉君子，而先物故。敝秦区区小国，不足辱大夫。然寡人每见子，即不能不悲悼。大夫盍适大国乎？”亚之对曰：“臣无状，肺腑公室，待罪左庶长，不能从死公主，幸免罪戾。使得归骨父母国，臣不忘君恩。”如日将去，公置酒高会。声秦声，舞秦舞。舞者击髆拊髀呜呜，而音有不快，声甚怨。公执酒亚之前曰：“予顾此声少善，愿沈郎赓歌以塞别。”命趋进笔砚。亚之受命，立为歌词曰：

“击体舞，恨满烟光无处所。泪如雨，欲拟著词不成语。金凤衔红旧绣衣，几度宫中同看舞。人间春日正欢乐，日暮春风何处去。”歌卒，授舞者，杂其声而和之，四座皆泣。既再拜辞去，公复命至翠微宫与公主侍人别。重入殿内时，见珠翠遗碎青阶下，窗纱檀点依然。宫人泣对亚之，亚之感咽良久。因题宫门诗曰：

“君王多感放东归，从此秦宫不复期。春景自伤秦丧主，落花如雨泪胭脂。”竟别去。公命车驾送出函谷关。出关已，送吏曰：“公命尽此，且去。”亚之与别，语未卒，忽惊觉卧邸舍。

明日，亚之为友人崔九万具道之。九万博陵人，谙古，谓余曰：“《皇览》云：秦穆公葬雍橐泉祈年宫下，非其神灵凭乎？”亚之更求得秦时地志，说如九万言。呜呼，弄玉既仙矣，恶又死乎！

亚之必多情者，不然，能感弄玉于梦中乎？阅稗官小说，冥中嫁娶，仍如人间。弄玉择婿或有之，不知何以复死也。岂人不一死，如所云鸡鸣国之说乎！果尔，则弄玉非仙矣。弄玉不仙，何以灵乎？弄玉而灵，将箫史独无灵乎？又闻上界以岁为日，冥中以日为岁，然亦不应昼晌一梦，备悲欢离合之致也。吁，亦幻矣！

又《博异志》载：吴兴姚合谓沈亚之曰：“吾友太原王炎云：元和初，夕梦游吴，侍吴王久之。闻宫中出辇，鸣箫击鼓，言葬西施。王悲悼不止，立诏词客作挽歌。炎遂应教作之，其词曰：

‘西望吴王阙，云书凤字碑。连工起珠帐，择土葬金钗。满地红心草，三层碧玉阶。

春风无处所，凄恨不胜怀。’既进词，王甚嘉之。及寤，能记其实。”此与沈亚之事相近，必有仿而为之者。

○张倩娘

天授三年，清河张镒，因官家于衡州。性简静，寡知友。无子，有女二人，其长早亡。幼女倩娘，端妍绝伦。镒外甥太原王宙，幼聪悟，美容范，镒常器重。每曰：“他时当以倩娘妻之。”后各长成，与倩娘尝思感想于梦寐，家人莫知其状。

后有宾僚之选者求之，镒许焉。女闻而郁抑，宙亦深恚恨。托以当调请赴京，止之，不可，遂厚遣之。宙阴恨悲恸，决别上船。日暮至山郭数里，夜方半，宙不寐。忽闻岸上有一人行，声甚速，须臾至船。问之，乃倩娘，步行跣足而至。宙惊喜发狂，执手问其从来。泣曰：“君厚意如此，寝食相感。今将夺我此志，又知君深情不易，思将杀身奉报，是以亡命来奔。”宙非意所望，欣跃特甚。遂匿倩娘于船，连夜遁去。倍道兼行，数月至蜀。凡五年，生两子。与镒绝信。其妻常思父母，涕泣言曰：“吾曩日不能相负，弃大义而来奔君。今向五年，恩慈间阻。覆载之下，胡颜独存也！”宙哀之，曰：“将归，无苦。”遂俱归衡州。

既至，宙独身先至镒家，首谢其事。镒大惊曰：“倩娘疾在闺中数年，何其诡说也？”宙曰：“见在舟中。”镒大惊，遂促使人验之，果见倩娘在船中，颜色怡畅，讯使者曰：“大人安否？”家人异之，疾走报镒。室中女闻，喜而起，饰妆更衣，笑而不语。出与相迎，翕然而合为一体，其衣裳皆重。

其家以事不常，秘之，唯亲戚间有潜知之者。后四十年间，夫妻皆丧。二男并孝廉擢第，至丞尉。唐人作《离魂记》。

○柳氏女

郑生者，天宝末应举之京。至西郊，日暮投宿主人。主人问其姓，郑以实对。内忽使婢出云：“娘子合是从姑。”须臾，见一老母自堂而下，郑拜见，坐语久之。问其婚姻，乃曰：“姑有一外孙女在此，姓柳氏，其父见任淮阴县令。与儿门第相埒。今欲配君子，以为何如？”郑不敢辞。其夕成礼，极人世之乐，遂居之。

数月，姑谓郑生：“可将妇归柳家。”郑如其言，挈其妻至淮阴，先报柳氏。柳举家惊愕。柳妻意疑令有外妇生女，怨望形言。俄顷，女家人往视之，乃与家女无异。既入门，下车，冉冉行庭中。内女闻之笑出视，相值于庭中。两女忽合，遂为一体。令即穷其事，乃是妻之母先亡，而嫁外孙女之魂焉。生复寻旧迹，都无所有。

○石氏女

钜鹿有庞阿者，美容仪。同郡石氏有女，曾内睹阿，心悦之。未几，阿见此女来诣。阿妻妾极妒，闻之，使婢缚之送还石家，中路遂化为烟气而灭。婢乃直诣石家，说此事。石氏之父大惊曰：“我女都不出门，岂可毁谤如此？”阿妇自是常加意伺察之。

居一夜，方值女在斋中，乃自拘执以诣石氏。石氏父见之愕然曰：“我适从内来，见女与母共作，何得在此？”即令婢仆于内唤女出，而所缚者奄然灭焉。父疑有异，遣其母诘之。女曰：“昔年庞阿来厅中，曾窃视之。自尔仿佛即梦诣阿，及入户，即为妻所缚。”石曰：“天下遂有如此奇事！”夫精情所感，灵神为之。冥然灭者，盖其魂神也。既而女誓心不嫁。经年，阿妻忽得邪病，医药无征。阿乃授币石氏女为妻。事见《幽明记》。

《广记》：汉时，有老日者开帘鬻术，忽见一老人持八字来问。日者推算良久，曰：“寿不永矣！”此老愀然而去。日者徐玩其命，乃已之生辰。因思：“此老面貌衣服与己无二，岂身魂乎！”未几，日者果死。又《续搜神记》：宋时，有一人，忘其姓名。与妇同寝，天晓，妇起出后，夫寻出外。妇还，见其夫犹在被中眠。须臾，奴子外来云：“郎求镜。”妇以奴诈，乃指床上以示奴。奴云：“适在郎处来。”于是驰白其夫，其夫大愕。便入，夫妇共视被中人，高枕安寝，的是其形，了无一异。虑是魂神，不敢惊动。乃共以手徐徐抚床，遂冉冉入席，渐渐消灭。夫妇惋怖。如此少时，夫得病，性理乖错，于是终卒。离魂之事，往往有之。况神情所注，忽然而翔，自然之理，又何怪也

○董子马姬

绍兴董元瑞之子，聘同邑马氏女为室。以马之女未二十，不为之婚。男女各怀怨怼，同日得瘵疾。

既二年，并患在亟。一日，董氏村人见大官舰泊河下，一皂隶上，问：“何处董宅？”人指示之，忽不见。数日又至，村人怪而窥之，见舟中端坐一女子，盛饰美容，光彩夺目，左右媵侍十余人。或问：“谁家女？”曰：“此马氏姊也，来迎女婿。”或报董氏，使老媪往觇其容，俨与马姬无二。又明日，董生死，马姬亦亡。其官舰中坐者，疑是魂魄先赴云。

○观灯美妇

宣和中，京师士人元夕出游，至二美楼下，观者填塞不可前。少驻步，见美妇人举措仓皇，若有所失。问之，曰：“我逐时观灯，适被人挨阻，迷失伴侣，今无所归。”士以言诱之，欣然曰：“我不能归，必被他人捉卖，幸君子怜之。”士人喜，即携手与还舍。如是半月，宠嬖殊甚，亦无有人踪迹之者。

一日，召所善友与饮，命妇人侍酒甚款。后数日，友复来曰：“前日所见之妇，安从得之？”曰：“吾以金买之也。”友曰：“恐不然，子当实告我。我前日酒间，见每过烛后，色必变。意非人类，不可不察。”士人曰：“相处累月，乌有是？”友曰：“葆真宫王文卿法师，善符箓，试谒之。若是祟，渠必能言。不然无伤也。”遂同往谒。王一见惊曰：“妖气其浓，势将难治。此祟绝异，非常鬼也。”厉指座间他客曰：“异日皆当为佐证。”坐者尽恐。士人已先闻友言，不敢复隐，具告之。师曰：“此物平时有何嗜好？”曰：“一钱箧极巧，常佩于身，不以示人。”王即硃书二符授之，曰：“公归，俟其寝，以一符置其首，一置箧中。”士人归，其妇大骂曰：“托身于君久矣，乃不见信。令道士书符，以鬼待我！”士初犹设词以对，妇人曰：“某仆为我言，一符欲置吾首，一置箧中，何讳也？”士人不能隐，密访之，仆初不言，益疑之。迨夜俟其睡。妇张灯制衣，达旦不息。士窘亟，走谒王师。师喜曰：“渠不过忍一夕，今夕必寐，第从吾戒。”是夜果熟睡，乃如戒施符。天明无所见，意谓已去。越二日，开封府遣狱吏逮王师下狱，曰：“某家妇人瘵疾三年，临病革，忽大叫曰：‘葆真宫王法师杀我！’遂死。家人方与沐浴，见首及下腰间皆有符，乃诣府投牒，云王以妖术杀其女。”王具言所以，即追士人，并向日座上诸客证之，皆同得免。王师建昌人。出《夷坚志》。

○刘道济

光化中，有文士刘道济，止于天台山国清寺。尝梦见一女子，引生于窗下，有侧柏树，葵花，遂为伉俪。后频于梦中相遇，自不晓其故。无何，以明州奉化县古寺内，见有一窗，侧柏、葵花，宛是梦所游。有一客官寄寓于此，室中女有美才，贫而未聘，近中心疾。生所遇，乃女之魂也。

女一遇生，心疾自愈，不著究竟，令人闷绝。又有彭城刘生，梦入一倡楼，与诸辈狎饮。尔后但梦，便及彼处，自疑非梦。所遇之姬，芳香常袭衣。亦心邪所致耳。

○吴兴娘

大德中，扬州富人吴防御，居春风楼侧，与宦族崔君为邻，交契甚厚。崔有子曰兴哥，防御有女曰兴娘，俱在襁褓。崔君因求女为兴哥妇，防御许之，以金凤钗一隻为约。

既而崔君远宦，凡一十五载，音耗竟绝。女年十九矣。其母谓防御曰：“崔家郎君，一去杳然。兴娘长成矣，不可执守前言，令其失时也。”防御曰：“吾已许吾故人矣。诚约已定，可食言耶？”女亦望生不至，因而感疾，沉绵枕席，半岁而终。父母哭之恸，临殓，母持金凤钗抚尸而泣曰：“此汝夫家之物也。今汝逝矣，吾留此安用？”遂簪于其髻而殡焉。

殡两月，而崔生至。防御迎之，访问其故，则曰：“父为宣德府理官而卒，母亦先逝数年矣。今已服除，故不远千里而来。”防御下泪曰：“兴娘薄命，为念君故得疾，于两月前饮恨而死。今殡之矣。”引生入室，至其灵席前，焚楮钱以告之，举家号恸。防御谓生曰：“郎君父母既没，道途又远，今既来此，可便于吾家住宿。故人之子即吾子也。勿以兴娘没故，自同外人。”即令搬挈行李于门侧小斋安泊。

将及半月，时值清明。防御以女新殁，举家上冢。兴娘妹庆娘，年甫十七，是日与家众同赴新坟，惟留崔生在家。至暮回归，天色已黑。崔生于门迎。有轿二乘，前轿已入，后轿至生前，忽有物堕地铿然。生急往拾之，乃金凤钗一隻。欲纳还防御，则中门已闭。生还小斋，明烛兀坐。思念姻缘挫失，而孑身寄迹于人，亦非久计。长叹数声，方欲就枕，忽闻剥啄叩门。问之，则不答。不问，则又叩。如是者三，乃强起开门。视之，一女殊丽，立于门外，遽褰裙而入。生大惊，女子低容敛气，向生细语曰：“崔郎不识妾耶？妾乃兴娘之妹庆娘也。适来坠钗轿下，君拾得否？”欲止生室。生以其父持之厚，拒之甚确，至于再三。女忽赧怒曰：“吾父以子侄之礼待汝，置留小斋。汝乃敢于深夜诱我至此，欲将何如？我诉之于父，讼汝于官，必不舍汝矣！”生惧，不得已而从焉。至晓乃去。

自是暮隐而入，朝隐而出。往来于小斋，可一月半。忽一夕谓生曰：“妾处深闺，君居外馆，今日之事，幸无人觉。诚恐好事多磨，佳期易阻。一旦声迹彰露，亲庭罪责。闭笼而锁鹦鹉，打鸭而惊鸳鸯。在妾固所甘心，于君诚恐累德。莫若先事而发，怀璧而逃。或晦迹深村，或潜迹别郡，庶优游偕老，不致分离也。”生颇然其计，曰：“卿言亦自有理，吾方思之。因自念零丁孤苦，素乏亲知，虽欲逃亡，竟将焉往。尝闻父言有旧仆金荣者，信义人也。居镇江吕城，以耕种为业。今往投之，庶不我拒。”

至明日五更，与女轻装而出。买船过瓜州，奔丹阳，访于村氓，则金荣在焉。其家殷富，为本村保正。生乃大喜，造其门。至则初不相识也，生言其父姓名爵里及己乳名，方始记认，则思而哭其主。挽生在堂而拜认曰：“此吾家郎君也！”生具告以故，乃虚正堂而处之，事之如事旧主。衣食之需，供给甚至。

生住金荣家将及一年，女告生曰：“始惧父母见责，故与君为卓氏之逃，大非获已。今已及期矣。爱子之心，人皆有之。倘其自归，喜于再见，必不我罪。况亲恩莫大，岂有终绝之理乎？”生从其言，即与之别金荣，渡江入城。将近其家，谓生曰：“妾逃窜一年，今遽与君往，或恐触彼之怒。君可先之，妾舣舟于此以候。”临行复呼生回，以金凤钗与之曰：“如或疑拒，当出此示之可也。”生至门，防御欣然迎之，反致谢曰：“昨顾待不周，致君他适。老夫之罪也，幸勿见责！”生拜伏不敢仰视，但称死罪。防御骇然曰：“何故乃尔？愿得开陈，释我疑虑。”生惶愧言曰：“曩者房帷事密，儿女情多。负不义之名，犯私通之律。不告而娶，窃负而逃。窜伏村墟，旷绝音问。今携令爱同此归宁，伏望恕其罪谴，使得终遂于飞。大人有溺爱之恩，小子有室家之乐，是所幸也。”防御曰：“吾女卧病在床，今乃一载。（饣亶）粥不进，转侧须人。岂有是事也？”生谓其恐为门户之辱，故饰词以拒之。乃曰：“目今庆娘在于舟中，可令人舁取之来。”防御虽不信，姑令家童驰往视之。至江，并无所见。防御大怒，责生妖妄。生乃袖中取出金凤钗以进。防御见之，大惊曰：“此物吾亡女兴娘殉葬之物，胡为至此？”疑惑之际，庆娘忽于床上欣然而起，出至堂前，拜其父曰：“兴娘不幸，早辞严侍，远弃荒郊。然与崔生缘分未断，今来此，意亦无他，请以爱妹庆娘续其婚尔。如从所请，妹病即痊。不然，命尽此矣。”举家惊骇，视其身则庆娘，而言动举止则兴娘也。父诘之云：“汝既死矣，安得复于人世为此乱惑乎？”对曰：“女之死也，冥司以女无罪，不复拘禁。得隶玉皇娘娘帐下，掌传笺奏。切以世缘未尽，故特给假一年，来与崔郎了此一段姻缘尔。”防御闻其言，乃许之。即敛容拜谢其父，又与崔生执手歔欷为别。且曰：“父母许我矣，汝好做娇客，慎毋以新人而忘故人也。”言讫，恸哭仆地，视之已死矣。急以汤药灌之，移时乃苏。其病即瘥，行动如常。叩以前事，并云罔知。防御遂涓吉续崔生之婚。生感兴娘之情，以金凤钗卖于市，得钞二十锭，尽买香烛楮币，赍诸琼花观，命道士建醮三昼夜，以报兴娘。兴娘复托梦于崔生曰：“荐拔尚有余情，虽隔幽冥，实深感佩。小妹庆娘，直性柔和，宜善待之。”生闻之，惊悼而觉。此后遂绝。

○贾云华

至正间，有魏鹏者，字寓言，襄阳人。父巫臣，延祐初参政浙江行省卒。母郢国萧夫人。二兄鸑鹜惟生独秀美，善属文，乡里称焉。

先是参政时，萧夫人善于贾平章之夫人曰邢国。平章幽州人，卒于杭，遂留居焉。至是生母遣生诣之，授以书曰：“以此呈邢国，勿妄开也。”生私启之，知有指腹之约，欣喜而已。

逾月抵杭，旅边妪之舍。边故达睦宠姬，后嫁民间。今虽已老，然善刺绣，喜谈谑，多往来达官家。生问贾平章家事，妪备道之。生亦为语郢国遣己故，妪为之先于邢国。邢国惊喜，使亟召之。生至再拜，呈母书。顷间，一童子出，娟娟如琼瑶。邢国曰：“小儿子麟也。”令拜生已，复命侍儿唤娉娉。须臾，双鬟拥一女子穿绣幕而来。曰：“小女子也。”亦拜生已，乃退立邢国左右。生窃视，真国色矣。邢国与生各为寒温。少焉治具，亲酌饮生，生跪而受。顾谓娉曰：“郎君长汝，汝兄事之。”更令娉与麟酌以饮生。既乃令家僮引生就堂外东厢止宿。生至，则妪家行李已先在焉。

居月余，生念邢国虽甚款爱，而语不及姻事，且疑兄事之命。乃密祈梦于伍相祠，得神报云：“酒雪堂中人再世，月中方得见嫦娥。”莫晓所谓，但私识之。

一日平旦，生入问邢国，出至重堂，转堂后曲巷，以造娉室。娉方低鬟束双弯着罗袜。生屏身户外，窥于隙间。福福见之以报，娉娉怒，将白邢国。生惶恐谢，娉亦解。更以阁前瑞香赠生，令福福送生出。生即重赂福福，使之挑娉。福福出吴绫令生书，有“海棠枝上拭新红”之句。谓生曰：“我持此去，君徐来。”及见娉，乃佯堕。娉见诗色变，生趋谢，继之以跪。娉乃令生就坐，生从容曰：“千里至此，本为姻盟。今夫人了无一语，其意可知。而子复漠然相视，当即促装与子诀矣。”娉叹曰：“人非木石，谁独无情。君之此言，岂知我者。”生即求合，娉拒之曰：“晚当遣福福诣君，有语相告。”已而夫人归，生乃趋出。

至暮，福福至。约以明夜达生处，生喜不可制。明日，生之友招生过平康，生辞，固曳以去，劝饮至醉，归则卧石栏侧地上。时娉乘间赴生，而生适大醉。呼之不觉，乃怅然书一绝于生练裙上，有曰：

“襄王自是无情绪，醉卧月明花影中。”生觉，怅然追恨。

逾数日，邢国往作佛事，娉与生送之。娉密语生，是夜竟达娉处。少焉就枕，生曰：“今夕可谓‘海棠枝上拭新红’也。”自是更数夕，而生得母、兄书，令归就试。更有书及邢国，使促生还。生不得已，夜入别娉，相视悲泣。明日，生入拜邢国，遂竟别去。

抵家就试，得首选。赴燕，复登第。及廷试，名在前列。生思念娉，乃以翰苑自求外补，得浙江提举。乃赴钱塘，先诣贾宅谒邢国。娉娉见生，悲喜交集。已而命酌，既暮就馆。

居月余，生与娉情好愈笃，多不自简。侍女有春鸿者，以宿恨怨娉，欲报之。一日，生与娉对弈池畔小亭上。鸿趋夫人曰：“圃中池莲并蒂二色，请观之。”时娉与生方谈笑争局，适风撼花枝坠局中奇-书-网。娉起视之，见夫人且至，生乃遁去。明日，夫人召生为瑞莲之宴，娉及麟皆在，各为吟咏，相称赏而退。自是娉屈意事鸿，得其心，且乐为用。而生母讣音已至，生乃仓卒告归。

先是，生以姻事属边妪，使探邢国意。会邢国属边妪觅婿，妪曰：“颇、牧自在禁中，何远求耶？”夫人曰：“非魏提举乎？佳则佳矣，但终历仕途，势且携去。若嫁他乡，宁死不忍。”妪还以复生。生曰：“余固知之。况重罹荼毒，行色匆匆，殒越之余，宁暇及此？虽然，此先堂意也。天地鬼神，昭布森列。息壤在彼，岂以吾母既亡而背盟弃好。妪若责以大义，或庶几焉。”妪如言以进。夫人曰：“纵有苏、张，如不听何！”妪退。生叹曰：“死生之期，自此至矣！”乃促装以归。

娉伺夫人既寝，召生入与诀。至则相持而泣，魂断心摧。福福等亦哽咽凄怆，不能仰视。酒半，娉举杯前曰：“兄不来矣！不偕伉俪，从此途人。妾命薄春冰，身轻秋叶。云泥异路，浊水清尘。然既委身，岂能再适？死以为期，言犹在耳。行当寄魂空木，毕命穷泉。长恨悠悠，曷其有极！平时兄命我歌，我每赧愧。今当永诀，为君一曲，君其听之。正唐人所谓‘一声河满子，双泪落君前’也。”歌曰：

“随水落花，离弦飞箭。今生无处能相见。长江纵使向西流，也应不尽千年怨。盟誓无凭，情缘无便。愿魂化作衔泥燕。一年一度一归来，孤雌独入郎庭院。”

明日，娉乃破盒中镜及琴上冰弦，遣福福付生。生入别邢国。邢国召娉别生，娉不肯出，生亦不强，遂行。

是岁，麟举乡试，明年登进士，授咸宁尹。乃举家之陕，娉亦随行。娉自别生，食寝俱废。兼之道途困顿，抵县浃旬，而势且垂绝矣。邢国忧之，莫晓其故，研问侍婢，始得其概，懊恨无及。一日，沐浴梳饰，衣服如常，拜于母前曰：“儿不幸，死在旦夕。母恩未报，饮恨黄泉。赖有灵昭（麟字），可为终养。愿夫人割不忍之爱。”又语麟曰：“弟早掇巍科，前程远大。但愿早寻佳偶，以奉夫人。我命薄年促，徒以死相累耳。若我殁后，托一坏之土，权殡于此。俟弟改官北归，携骨还葬，志愿毕矣。”语毕，返室，以手书嘱福福曰：“以是寄魏生，俾知我为泉下客矣。”言讫，泪如雨下。至晚竟逝。

麟漆棺敛之，寄开元寺中。无何，县有剧盗遁于襄阳，官遣胥吏康铧往捕之。福福乃出娉缄于麟，俾因铧寄去。麟览之，乃集唐绝句十首，与生为诀之词也。麟以白母，母曰：“人已逝矣，勿违其意。”遂命寄去。诗曰：

两行清泪语前流，千里佳期一夕休。

倚柱寻思倍惆怅，寂寥灯下不胜愁。

倚栏无语倍伤情，乡思撩人拨不平。

寂寞闲庭春又晚，烟花零落过清明。

相见时难别亦难，寒潮惟带夕阳还。

钿蝉金雁皆零落，离别烟波伤玉颜。

自从消瘦减容光，云雨巫山枉断肠。

独宿孤房泪如雨，秋宵只为一人长。

纱窗日落渐黄昏，春梦无心只似云。

万里寂寥音信断，将身何处更逢君。

一身憔悴对花眠，零落残魂倍黯然。

人面不知何处去，悠悠生死别经年。

真成薄命久寻思，宛转娥眉能几时。

汉水楚云千万里，留君不住益凄其。

魂归冥漠魄归泉，却恨青娥误少年。

三尺孤坟何处是，每逢寒食一潸然。

物换星移几度秋，鸟啼花落水空流。

人间何事甚惆怅，贵贱同归土一丘。

一封书寄数行啼，莫动哀吟易惨凄。古往今来只如此，几多红粉委黄泥。”生家居苫块，度日如年。追念旧欢，遽成陈迹。忽康铧者自陕至，得娉凶问，并所集古句，读之，闷而复苏，誓不再娶。乃于岘山堕泪碑侧，为位以哭。

未久，生服满赴都，除陕西儒学正提举。复得与麟相见，拜谒夫人已，乃询娉殡棺，即往痛哭。以手叩墓曰：“寓言在此。想子生平，精灵未散，岂不能为华山畿乎？”是夕宿公署，仿佛见娉来曰：“天果从人愿乎？”生忘其死也，遽拥抱之。娉曰：“君勿见持，当有奉告。妾死后，冥司以妾无罪过，命入金华宫，得掌笺奏。今当感君不娶之言，将命我返魂。而屋舍已敝，当假他尸，尚未有便。数在冬末，方可遂耳。”语毕不见。生惊觉，但见淡月侵檐，冷风拂面，四顾凄然，泣数行下。

是年冬，有长安城宋子璧者，一女暴卒。三日忽苏，不认其父母。曰：“我贾平章女，今咸宁县尹之姊也。死已二载，数当返魂。”竟奔贾宅，见夫人及麟，呼福福、春鸿名字，索存日遗物，毫发不爽。夫人曰：“此天作之合也。”乃报魏生。生亦以梦中语告。于是再缔前盟，夫人暨福福等俱往送焉。花烛之夕，真处子也。枕上话旧，一事不遗。是日宴于提举后堂，宋丞一门亦与焉。询丞女名曰月娥，堂有匾额曰“酒雪”，因悟伍相梦中语，至是皆验。

月娥后生三子，皆得官。生仕至兵部尚书，月娥封鄯国夫人。辑其吟咏，题曰《唱随集》，贯云石为之序云。

○李夫人

武帝追念李夫人不已，齐人李少翁自云能致其神。乃夜张帐，明烛，陈酒食。令帝居他帐中遥望，见好女如李夫人之貌，帝欲就视，少翁止之。帝为诗曰：

“是耶？非耶？立而望之，偏何姗姗其来迟！”复作赋曰：

“美联娟以修娉兮，命天绝而弗长。饰庄容以延伫兮，泯不归乎故乡。惨郁郁其闷感兮，处幽隐而怀伤。税余马于上椒兮，掩修夜之不阳。”

一说：暗海有潜英之石，其色青，轻如毛羽。寒盛则石温，暑盛则石冷。刻为人像，神悟不异真人。李少君致此石，刻作李夫人形，置于轻纱幙内，望之宛若生时。帝大悦。问少君曰：“可得近乎？”少君曰：“譬如中宵忽梦，而昼可得近观乎？此石毒，宜远望，不可迩也。”帝乃从其谏。少君令舂此石人为丸。帝服之，不复思梦。

○杨太真

马嵬变后，明皇朝夕思惟，形神憔悴。有道士王舟者，以少君术求见。上极其宠待，冀得复见，虽死不恨。道士出袖中笔墨，索细黄绢，诵咒呵笔，画一女人像。若天师所画将符，仅类人形而已。使上斋戒怀之，凝神定虑，想其平日，三日三夜不懈。道士曰：“得之矣。”上出像观之，乃真贵妃面貌也。上喜甚。道士笑曰：“未也，请具五色帐，结坛供之。”索十五六聪慧端正之女二十四人，齐声歌子建《步虚词》。道士复焚符诵咒，吸烟呵像上。次命诸女一一如方呵之。至定昏时，请上自秉烛入帐中。

先是，道士以五色石示上，谓之衡遥。以少许研极细，和以诸药，令作烛。外画五色花，谓之还形烛。上既入，道士命侍者出，反闭金扉，以葳蕤锁锁之。于是太真在帐中见上泣曰：“以天下之主，不能庇一弱女，何面颜复见妾乎！沉香亭下，月中之誓何在也！”上亦泪下，言马嵬之变，出于不意。其言甚多，太真意少释。与上曲尽绸缪，胜于平日，脱臂上玉环内上臂。

天未明，道士启扉曰：“宜别矣！”上出帐回视，不复更见，惟玉环宛然在臂耳。道士具言太真所以尸解，今见为某洞仙甚悉。多所秘。

白乐天《长恨歌叙》云：上皇追念贵妃不已，有道士杨通幽自蜀来，云有李少君之术。上皇大喜，命致其神。方士竭其术以索之，不能至。又游神驭气，出天界、入地府求之，竟不见。又旁求四虚之上下，东极绝大海，跨蓬莱。忽见最高山，山上多楼阁。洎至西厢下，有洞户东向，阖其门，额署曰：“玉妃太真院”。方士抽簪叩门，有碧衣侍女至，诘其所从来。方士因称天子使者，且致其命。碧衣云：“玉妃方寝，请少待。”逾时碧衣延入，玉妃出。冠金凤冠，披紫绡霞帔，佩红玉，曳凤舄。左右侍女七八人。揖方士问曰：“皇帝安否？”次问天宝十四载以还事，言讫悯然。指碧衣侍女，取金钿合折其半授使者，曰：“为我谢太上皇，谨献是物，寻旧好也。”方士将行，复前跪致词：“请当时一事不闻于他人者，验于太上皇。不然，恐负新垣平之诈也。”玉妃徐言曰：“昔天宝十四载，侍辇避暑骊山宫。秋七月，牵牛织女相见之夕，上凭肩而望，密相誓心，愿世世为夫妇，此独君王知之耳。”因言：“太上皇亦不久居人间，幸自珍爱。”使者还，具奏太上皇，皇心震悼。其说与此不同。

○许至雍妻

许至雍妻早没，至雍怀思颇切。每风景闲夜，笙歌尽席，未尝不叹泣悲嗟。至雍八月十五日夜，于庭前抚琴玩月已久，忽觉帘屏间有人行，嗟吁数声。至雍问曰：“谁人至此，必有异也。”良久，闻有人语，乃是亡妻。云：“若欲得相见，遇赵十四，莫惜三贯六百钱。”至雍惊起问之，乃无所见。自此常记其言，则不知赵十四何人也。

后数年，至雍闲游苏州。时方春，见少年十余辈，皆妇人装，乘画船，将谒吴太伯庙。许生因问人曰：“彼何为者？”答曰：“此州有男巫赵十四，言事多中，为土人所敬服。此皆赵生之下辈也。”许生问：“赵生何术？”曰：“善致人魂耳。”许生喜符其妻之说。明早诣赵，具陈恳切之意。赵生曰：“某所致者生魂耳。今召死魂，又令生人见之，某久不为，不知召得否。知郎君重念，又神理已有所白，某安得辞。”乃计其所费之值，果三贯六百。遂择良日，洒扫焚香，施床几于西壁下。于檐外结坛场，致酒脯，呼啸舞拜，弹胡琴。至夕，令许君处于堂内东隅，赵生乃于檐下垂帘卧，不语。至三更，忽闻庭际有人行声。赵生乃问曰：“莫是许秀才夫人否”闻吁嗟数四，应云：“是。”赵生曰：“以秀才诚意恳切，故敢相迎，夫人无怪也。请夫人入堂中。”逡巡似有人揭帘，见许生之妻，淡服薄妆，拜赵生。徐入堂内，西向而坐。许生涕泗呜咽曰：“君得无枉横否？”妻曰：“命耳，安有枉横！”因问儿女与家人及亲旧闾里等事，往复数十句。许生又问：“人间尚佛经，呼为功德，此诚有否？”妻曰：“皆有也。”又曰：“要功德否？”妻云：“某生平无恶，岂有罪乎！”良久，赵生曰：“夫人可去矣，恐多时即有谴谪。”妻乃出。许生相随泣涕曰：“愿惠一物为记！”妻泣曰：“幽冥唯有泪，可以传于人代。君有衣服，可投一事于地。”许生脱一汗衫置地，妻取之，悬于庭前树枝间，以衫蔽面，大哭良久。挥手却许生，若乘空而去。许生取衫视之，泪痕皆血也。许生痛悼，数日不食。赵生名何。

○韦氏妓

京兆韦氏子，举进士，门阅甚盛。尝纳妓于洛，颜色明秀，尤善音律。韦曾令写杜工部诗，得本甚舛，妓随笔改正，文理晓然。年二十一而卒。韦悼痛之，甚为羸瘠。弃事而寐，意其梦见。

一日，家僮有言：“嵩山任处士有返魂术。”韦召而求之。任命择日斋戒，除一室，舒帏焚香，仍须一经身衣以导其魂。韦搜衣笥，尽施僧矣，惟余一金缕裙。任曰：“事济矣。”

是夕，绝人屏事，且以昵近悲泣为戒。燃蜡炬于香前，曰：“睹烛燃寸，即复去矣。”韦洁服敛息，一秉其诲。

是夜，万籁俱止，河汉澄明。任忽长叹，持裙面帏而招。如是者三，忽闻吁叹之声。俄顷映帏微出，斜睇而立。幽芳怨态，若不自胜。韦惊起泣，任曰：“无庸恐迫，以致倏回。”生忍泪揖之，无异平生。或与之言，颔首而已。逾刻，烛尽及期，歘欲逼之，纷然而灭。韦乃捧帏长恸，既绝而苏。任生曰：“某非猎金者，哀君情切，故来奉救。沤沫槿艳，不必置怀。”韦欲酬之，不顾而别。

韦尝赋诗曰：

“惆怅金泥簇蝶裙，春来犹见伴行云。不教布施刚留得，浑似初逢李少君。”韦自此郁郁不怿，逾年而殁。

○北海道人

北海营陵有道人，能令人与已死人相见。其同郡人妇死已数年，闻而往见之曰：“愿令我一见亡妇，死不恨矣。”道人曰：“卿可往见之。若闻鼓声，即出勿留。”乃语其相见之术。于是与妇言语，悲喜恩情如生。良久，闻鼓声琅琅，不能得往。当出户时，奄忽执其衣裾，户开，掣绝而去。至后岁余，此人身亡。室家葬之，开冢，见妇棺盖下有衣裾。出《搜神记》。

○真真

唐进士赵颜，于画工处得一软障，图一妇人甚丽。颜谓画工曰：“世无其人也。如何令生，某愿纳为妻。”画工曰：“余神画也。此亦有名，曰真真。呼其名百日，昼夜不息，必应。应则以百家彩灰酒灌之，必活。”

颜如其言，遂呼之百日，昼夜不止，乃应曰“诺”。急以百家彩灰酒灌，遂活，下步，言笑饮食如常。曰：“谢君召妾，妾愿事箕帚。”终岁生一儿。

儿年两岁，友人曰：“此妖也，必与君为患。余有神剑可斩之。”其夕乃遗颜剑，剑才及颜室，真真乃泣曰：“妾南岳地仙也。无何，为人画妾之形，君又呼妾名。既不夺君愿，君今疑妾，妾不可住。”言讫，携其子却上软障，呕出先所饮百家彩灰酒。睹其障，唯添一孩子，皆是画焉。出《闻奇录》。

○薛雍妻

金陵士子薛雍妻亡，感念不置。一夕，妻现形曰：“冥官以子精诚，遣来相伴。”雍喜留宿，婉娈如生。朝往夕来，家人皆不避。雍自谓奇遇，诧于其友。友皆啧啧曰：“薛郎多情，能感冥契。”为赋《梦鸾诗》志之。

已而，雍日困瘁，其父诘之，以实告。父曰：“妖也。”请道士治之。道士奉王灵官，甚神，至是无验。语雍曰：“吾术尽矣，而妖不服，何也？”授以五色线曰：“来则纴其裾。”雍如戒。明旦物色，遍诸寺院不得。偶举首，见壁间画女一纸，其色线在焉。乃悟，妻丧后，日夕视画而叹，精神感通，遂尔成孽。取焚之，微有血出。雍少时而卒。

绍兴上舍葛棠，狂而有文。每下笔千余言，未尝就稿。恒慕陶潜、李白之为人，事辄效之。天顺间，筑一亭于圃，匾其亭曰“风月平分”，旦夕浩歌纵酒以自适焉。壁间张一古画，乃桃花仕女。棠对之戏曰：“诚得女捧觞，岂吝千金！”迨夜，一美姬进曰：“久识上舍词章之士，日间又垂深念，特至此歌以侑觞。”棠饮半酣，略不计真伪，曰：“吾欲一杯一曲。”姬连歌百曲，棠沉醉而卧。翌晓，视画上，不见仕女，少焉复在。棠怪之，虑其致祸，乃投诸火。

又《稗史》载：乡人程景阳夜卧，灯未灭，见二美女绾乌云髻，薄妆朱粉坐于旁。戏调备至，加以狎媟。程老年已高，略不答。二女各批一颊，拿撼之，乃去。明日视之，伤痕存焉。儿曹不知何怪。久之，乃辟所卧枕屏，方于古画绢中得二女，盖为妖者。亟焚之。传云：“物久则为妖。”若画出名手，乃精神所泻。如僧繇、道子，笔笔通灵。况复以精神近之，安得不出现如生也。

○胜儿

吴泰伯庙，在苏阊门之内。每春秋季，市肆皆率其党，合牢礼，祈福于三让王，多图善马、彩舆、子女以献之。非其月亦无虚日。

乙丑春，有金银行首，纠合其徒，以轻绡画美人侍女，捧胡琴以从，名美人为胜儿。盖前后所绘者，无以匹也。女巫方舞，有进士刘景复送客之金陵，置酒于庙之东通波馆。而欠伸思寝，乃就榻。方寐，见紫衣冠者言曰：“让王奉屈。”刘生随而至庙，周旋揖让而坐。王语刘曰：“适纳一胡，琴艺精而色丽。知吾子善歌，故奉邀作胡琴一章，以宠其艺。”因命酌人间酒以饮生，并献酒物。视之，乃适馆中祖筵者也。生始颇不甘，既饮数杯，微醉而作歌曰：

“繁弦已停杂吹歇，胜儿调弄逻沙发。四弦拢捻三四声，唤起边风驻寒月。大声漕漕奔泥泥，浪蹙波翻倒溟渤。小弦切切怨飔飔，鬼泣神悲低悉窣。侧腕斜挑掣流电，当秋直戛腾秋鹘。汉妃徒得端正名，秦女虚夸有仙骨。我闻天宝年前事，凉州水西作城窟。麻衣左衽皆汉民，不幸胡尘暂蓬勃。太平之末狂胡乱，犬豕奔腾恣唐突。玄宗未到万里桥，东洛西京一时没。一朝汉民没为虏，饮恨吞声空呜咽。时看汉月望汉天，怨气冲星成彗孛。国门之西八九镇，高城深垒闭门卒。河湟咫尺不能收，挽索推车徒矻矻。今朝闻奏《凉州》曲，使我心魂暗超忽。胜儿若向边塞弹，征人血泪应阑干。”

歌成，刘生乘醉落笔，草札而献。王寻绎数四，召胜儿以授之。王之侍儿有不乐者，怒形于面。生恃酒以金如意击胜儿，破血淋襟袖，生乃惊起。明日视绘素，果有损痕。歌今传吴中。

○金山妇人

有士人自浙西赴官湖外。妻绝美。舟过扬子江，大风作于金山寺下。舟覆，妻孥尽溺，唯士人赖小艇得脱。就寺哀恸累日，然后去。

三年后，满秩东还，复经故处，就寺设水陆供荐，祷于佛，乞使妻早受生。罢时已四更。少焉，童奴扫地，逢一妇人，满身流液馋涎，裸跣抱柱，如醉如痴，唤之不应。黎明，僧众聚观，士人亦至。细认之，乃其妻也。骇怖无以喻，命加薰燎，具汤药守之。至食时，稍稍知人。自引手接汤，俄而复活。夫妇相持而泣，遂言其故曰：“我初没时，如被人拖脚引下，吃水数口。入水底，为绿衣一官人携入穴。穴高且深，置我土室中。以我为妻，每夜袖糕饼之属饲我，未尝茹荤。问其安得此物，初犹笑不言。及既昵熟，方云是水陆会中得来。因告之曰：‘我囚闷已久，试带我出瞻仰佛事，少欢心意如何？’彼坚拒不可。求之屡矣，一夕许之。我因攀险梯危上寺中，望灯烛荧煌，华幡间列。及诣香案边听疏，乃是君官位姓名追荐我者。我料君在此，盘旋绕寺不肯返。绿衣苦见促，我故延留。会罢烛灭，强拽我行。我闻君咳声，愿见不得，紧抱廊柱不放，遭他殴打困极。他怕天晓，始舍去。此身堕九泉下，不知岁月。赖君复生，皆佛力广大所致。”喜甚而哭，夫亦哭，遂为夫妇如初。满寺之人，莫不惊异。绿衣者，盖水府判官也。出《夷坚志》。

○鬼国母

建康巨商杨二郎，本以牙侩起家。数贩南海，往来十余年，累赀千万。淳熙中遇盗，同舟尽死，杨坠水得免。逢木抱之，浮沉两日，漂至一岛。登岸，信脚所之，入一洞中。男女多裸形，杂沓聚观。一最尊者称为鬼国母，令引前问曰：“汝愿住此否？”杨无计逃生，应曰：“愿住。”母即命鬟治室，合为夫妇。饮食起居，与世间不异。或旬日，或半月，常有驶卒持书。一日，真仙邀迎国母请赴琼室。母往，其众悉从，杨独处洞中。它日，杨亦请行，母曰：“汝凡人，不可。”杨累恳，母许之。飘然履虚，如蹑烟云。至一馆宇，优乐盘肴，极为丰洁。母正位而坐，引杨伏于车帏，戒之屏息勿动。移时，庭中焚楮，哭声齐发。审听之，即杨之家人声也。乃从车下出。家人皆以为鬼，惟妻泣曰：“汝没于海中二年余，我为汝发丧行服，招魂卜葬。今夕除灵，故设水陆做道场，何由在此？人耶鬼耶？”杨曰：“我原不曾死。”具道所遇曲折，妻方信之。鬼母在外招呼，继以怒骂，然终不能相近。少顷寂然。杨乃调药补治，数年始复本形。

○黄损

秀士黄损者，丰姿韶秀，早有隽誉。家世阀阅，至生旁落。生有玉马坠，色泽温栗，镂刻精工，生自幼佩带。一日游市中，遇老叟鹤发朱标，大类有道者。生与谈竟日，语多玄解。向生乞取玉坠，生亦无所吝惜，解授。老人不谢而去。

荆襄守帅慕生才名，聘为记室。生应其聘，行至江渚，见一舟泊岸，篷窗雅洁，朱栏油幕。讯之，乃贾于蜀者，道出荆襄。生求附舟，主人欣然诺焉。抵暮，生方解衣假寐，忽闻筝声凄惋，大似薛琼琼。琼琼狭邪女，筝得郝善素遗法，为当时第一手，此生素所狎昵者也，入宫供奉矣。生急披衣起，从窗中窥伺，见幼女年未及笄，衣杏红轻绡，云鬟半軃，燃兰膏，焚凤脑，纤手抚筝。而娇艳之容，婉媚之态，非目所睹。少选，筝声阒寂，兰销篆灭。生视之，神魂俱荡，情不自持。挑灯成一词云：

“生平无所愿，愿作乐中筝。得近佳人纤手指，呀罗裙上放娇声。便死也为荣。”遂展转不寐。早起伺之。女理妆甫毕，容更鲜妍。以金盆洁手，玉腕兰芽，香气芬馥，扑出窗棂。生恐舟人知之，不敢久视。乘间以前词书名字，从门隙中投入。女拾词阅之，叹赏良久，曰：“岂意庾子山复见今日耶！”遂启半窗窥生，见生丰姿皎然，乃曰：“生平耻为贩夫妇，若与此生偕伉俪，愿毕矣！”自是启朱户，露半体，频以目挑。畏父在舟，倏启倏闭，终不通一语。

停午，主人出舟理楫。女隔窗招生密语曰：“夜无先寝，妾有一言。”生喜不自胜，惟恨阳乌不速坠也。至夜，新月微明，轻风徐拂，女开半户，谓生曰：“君室中有妇乎？”生曰：“未也。”女曰：“妾贾人女，小字玉娥，幼喜弄柔翰。承示佳词，逸思新美。君一片有心人也。愿得从伯鸾，齐眉德曜足矣。倘不如愿，有相从地下耳。慕君才华，不羞自献。君异日富贵，万勿相忘。”生曰：“卿家雅意，阳侯、河伯实闻此言，所不如盟者，无能济河。”女曰：“舟子在前，严父在侧，难以尽言。某月某日，舟至涪州，父偕舟人往赛水神，日晡方返。君来当为决策。勿以纡道失期，使妾望眼空穿也。”生曰：“敬如约。”生欲执其手，女谨避不可犯。其父呼女，女急掩门就寝。生恍惚如在柯蚁梦中，五夜目不交睫。

次日，舟泊荆江，群从促行。生徘徊不忍去，促之再三，始简装登岸。复伫立顾望。女亦从窗中以目送生。粉黛淫淫，有泪痕矣。生欷歔哽咽。顷之，轻舟持帆，迅速如飞，生益不胜情。入谒守帅，心摇摇如悬旌。帅屡叩之，不能举词。惟辞帅欲往谒故友，数日复来。帅曰：“军务倥偬，急需借箸，且无他往。”命使洁幸舍，治供具，馆生。生逡巡就旅舍，陴守甚严。生度不得出，恐失前期，逾垣逸走。沿途问讯，间关险阻，如期抵涪州。客舟云集，见一水崖，绿阴拂岸，女舟孤泊其下。女独倚篷窗，如有所待。见生至，喜动颜色。招之曰：“郎君可谓信士矣。”嘱生水急，绁缆登舟，生以手解维欲登，水势汹涌，力不能持。舟逐水漂漾，瞬息顺流，去若飞电。生自岸叫呼，女从舟哭泣。生沿河渚狂走十余里，望舟若灭若没，不复见矣。

晚，女父至，觅舟不得。或谓缆断，舟随水去多时矣。女父急觅舟，追寻无迹，涕泗而回故里。

适琼琼之假母薛媪者，以琼琼供奉内庭，随之长安。行抵汉水，见舟覆中流，急命长年绁起。舟中一幼女，有殊色，气息奄奄。媪覆以纻絮，调以苏合，逾日方醒。诘其姓氏，曰：“妾裴姓，玉娥小字也。随父入蜀，至涪州，父偕舟人赛神，妾独居舟中，缆解漂没至此。”媪曰：“字人无也？”女言与生订盟矣，出其词为信。媪素契重生。乃善视女，携入长安。谓之曰：“黄生，吾素所向慕也，岁当试士，生必入长安。为汝侦访，宿盟可谐也。”女衔谢不已。自此女修容不整，扃户深藏，刺绣自给。思生之面，寝食俱废。或梦呼生名而不觉也。

一日，有胡僧直抵其室募化，女见僧有异状。女跪膜拜曰：“弟子堕落火坑，有宿缘未了，望师指迷津。”僧曰：“汝诚念皈依，但汝有尘劫，我授汝玉坠，佩之可解，勿轻离衣裾。”授女而出。女心窃异之，未敢泄于媪也。然生遍访女，杳然无踪，若醉若狂，功名无复置念。穷途资尽，每望门投止。适至荒林，见古刹，生入投宿。有老僧趺坐入定，生以五体投地。僧曰：“先生欲了生死耶？”生曰：“否否。旧与一女子有约涪州，为天吴漂没。师，圣僧也，敢以叩问。”僧曰：“老僧心若死灰，岂知儿女子事。速去，毋溷我！”生固求，僧以杖驱之使出。生礼拜益坚。僧曰：“姑俟君试后，徐为访求，当有报命。”生曰：“富贵吾所自有也，佳人难再得。愿慈悲怜悯，速为指示。”僧曰：“大丈夫致身青云，亢宗显亲，乃其事也。迷念欲海，非夫矣。”迫之再三，复出数金，以助行装。生不得已，一宿戒行，终恋不能舍。勉强应制，得通籍，授金部郎。

时吕用之柄政，敛怨中外。生疏其不法，吕免官就第。生少年高第，长安议婚者踵至，悉为谢却，盖不忍背女初盟也。吕闲居，遍觅姬妾，闻薛媪有女佳丽，以五百缗为聘，随遣婢仆数十人劫之归第。吕见女姿容，喜曰：“我得此女，不数石家绿珠矣。”女布素缟衣，云鬓不理。吕出綦组纨绮，命易妆饰。女啼泣不已，掷之于地。吕令诸婢拥女入曲房。诸客贺吕得尤物，置酒高会。有牧夫狂呼曰：“一白马突至厩争枥，啮伤群马，白马从堂奔入内室。”吕命索之，则寂无所见。众咸骇异，因而罢酒。吕入女寝室，叱去诸婢，好言慰之曰：“汝从我，何患不生富贵乎！”女曰：“妾本阛阓女子，裙布椎作，固所甘之，无愿富贵也。相公后房玉立，岂少一女子耶？罗敷自有夫，如若相迫，愿以颈血溅相公衣，此志不可夺也。”吕自为解衣，女力拒不得脱。忽有白马长丈余，从床笫腾跃，向吕蹄啮。吕释女环室而走，急呼女侍入。马啮女侍，伤数人倒地。吕惊惶趋出寝所，马遂不见。吕曰：“此妖孽也。”然贪恋女姿，不忍驱去，亦不敢复入女室矣。惟遍求禳遣。

有胡僧自言能禳妖，吕延僧入。僧曰：“此上帝玉马，为祟汝家，非人力所能遣也。兆不利于主人。”吕曰：“将奈之何？”僧曰：“移之他人可代也。”吕曰：“谁为我代耶？”僧良久曰：“长安贵人，相公有素所仇恨者，赠以此女，彼当之矣。”吕恨生刺己，思得甘心，乃曰：“得其人矣。”以金帛酬僧，僧不受，拂衣而出。

吕呼薛媪至曰：“我欲以尔女赠故人，尔当偕往。”媪曰：“故人为谁？”吕曰：“金部郎黄损也。”媪闻之私喜，入谓女曰：“相公欲以汝赠故人，汝愿酬矣。”女曰：“所不即死者，意黄郎入长安，了此宿盟耳。萧郎从此自路人矣。我九原死骨，奈何驱之若东西水也。”媪曰：“黄郎为金部郎，相公以汝不利于主，故欲以赠之。此胡僧之力也，汝当即去。”吕乃以后房奁饰，悉以赠女。先令长须持刺投生，生力拒不允。适薛媪至，生曰：“此薛家媪也，何因至此？”媪曰：“相公欲以我女充下陈，故与偕来。”生曰：“媪女已供奉内庭矣。”媪曰：“昔在汉水中，复得一女。”遂出其词示生。生曰：“是赠裴玉娥者，媪女岂玉娥耶？”媪曰：“香车及于门矣。”生趋迎入，相抱呜咽。生曰：“今日之会，梦耶，真耶？”女出玉马谓生曰：“非此物，妾为泉下人矣！”生曰：“此吾幼时所赠老叟者，何从得之？”女言是胡僧所赠。方知离而复合，皆胡僧之力。胡僧真神人，玉马真神物也。乃设香烛供玉马而拜之，马忽在案上跃起，长丈余，直入云际。前时老叟于空中跨去，不知所适。事见《北窗志异》。

○猪嘴道人

洛阳李巘，少年豪迈，以财雄一乡。常薄游阡陌间，遇心惬目适，虽买一笑，掷钱百万不靳。

宣和间，某太守自南郡解印还洛，家富声乐。别室一宠姬，明秀夭丽。西都人家伎妾，虽百数莫出其右。尝以暮春游牡丹园，偕侣穿花径而出。巘一见如痴，目不暂瞬。姬亦窥其容状，口虽笑叱，而心颇慕之。明日，又邂逅于别圃，方寸益乱，思得暂促膝通一语而不可得。

时有猪嘴道人者，售异术于尘中，能颠倒四时生物。人莫能识，巘独厚遇，忽造门求醉，欣然接纳，深思叩以其事，或能副所欲。乃设盛馔延款，具以诚告。客初难之，请至再四，乃笑曰：“姑试为之。” 巘即拜谢。

明日，招往城外社坛。四顾无人，拈一片瓦，呵祝移时，以付巘曰：“吾去矣。尔持此于庭壁间上下划之，当如愿矣。善藏此瓦，每念至，则怀以来。” 巘谨受教，划壁未几，剨然中开，竦身而入，径移曲室内。斗帐画屏，极为华美。妇卧其中，宿醉未醒。见人惊起，赧颜微怒曰：“谁家儿郎，强暴至此，辄入房院，谁引汝来？” 巘却立凝笑，不敢言。熟视良久，盖真所愿慕者。妇人亦悟而笑，略道曩事。即登榻共卧，相与极欢。既而曰：“太守且至，即宜引避疾回，后会可期也。”遂循故道而出，壁合如初。瓦故在手，携还家，珍秘于椟。过三日率一游。每见愈欢昵，经累月，杳无人知。

会其密友贾生者，讶巘久不相过，意其有奇遇。潜伺所向，迹至社坛侧。巘觉而舍去。贾随诘问，不能隐，具以始末告之。贾不信曰：“果尔，吾岂不可往耶？如不吾同，当发其妖幻，首于官，且白某太守。” 巘甚惧，曰：“今暮矣，俟明日，同诣道人谋之。”拂旦往，道人不悦曰：“机已泄，恐不能神，当作别计。城西某家，有园池之胜，能从吾饮乎？”皆曰：“幸甚。”即具酒肴偕往小饮。亭前有大假山，道人酒酣，振衣起，举手指划山石，一峰中分。两人就视，见楼台山水，花木靓丽。渔舟从溪上来，碧桃红杏缤纷。方注目间，道人登舟，其去如飞。贾引袖力挽，石缝遽合，伤其指。道人杳无踪矣。

他日，两人复至社坛，用前法施之，已无所效，惘然怨悔而归。后访乳医尝出入太守家者，使密扣姬，云：“梦中恍惚与一男子燕私，今久不复然矣。”

○李月华

万历庚辰，北直隶顺德府理刑署中书记王沼，家居乡墅，落魄花柳之间。有角妓李月华者，京师教坊，色艺双绝。因避仇潜居墅上，与沼往来情浓。

沼常服役府城，多歇道观。遇云髯道士，姿状高古，姓名不定，亦在观中旅泊。一日天暮，月光皎然，沼贳酒与道士欢饮，迨夜分矣。忽思月华，欲诣其家，暂与道士取别。道士曰：“夜已央，君不能去也。且李娘此时赴侧近贵人家陪宴，某为君邀致可乎？但不得妄与酒饮，饮则败君事矣。”约束殷勤，沼亦许诺。道士乃以手按沼头着壁，闭其两目，口喃喃读咒文。咒已，方使开目。趣炳炬照屏风外，见月华冉冉自树影中来，形貌妆束，宛如平生。手携琵琶而至，便命促席并坐。弄弦成曲，弹出《湘妃怨》，凄然竹枝袅袅之声。道士起而长啸，引以相和，其音清越，如黄鹤唳空，渐远而没。月华于座上数目王郎不已，沼亦凝睇久之。私视其怀中琵琶，乃紫檀槽逻，背刻“浔阳秋”三字，宛是李家故物也，讶不敢言。弹竟，已是四鼓，月华告归。既行，至步廊下，沼强持一卮往灌之。道士怒曰：“若病狂耶？顿忘前诫乎！”连催月华下阶，推仆于地，化为烟气而灭。沼怏怏益怪其事。目睫未交际晓，还访月华，不辞道士而去。及门，月华尚未起也，视琵琶历然在壁。问其晏眠之故，曰：“夜来梦中，见天使追去玉虚宫，仙官命录奏乐，惊不自持。卿何为亦在座？得无以人命戏乎？”方知所摄者，李姬之魂也。沼惋怛移时。重访道士，杳不知所迹矣。海宁陈太常与郊时为顺德理，语于座人。

情史氏曰：“梦者，魂之游也。魄不灵而魂灵，故形不灵而梦灵。事所未有，梦能造之；意所未设，梦能开之。其不验，梦也；其验，则非梦也。梦而梦，幻乃真矣；梦而非梦，真乃愈幻矣。人不能知我之梦，而我自知之；我不能自见其魂，而人或见之。我自觉其梦，而自不能解，魂不可问也。人见我之魂，而魂不自觉，亦犹之乎梦而已矣。生或可离，死或可招，他人之体或可附，魂之于身，犹客寓乎。至人无梦，其情忘，其魂寂。下愚亦无梦，其情蠢，其魂枯。常人多梦，其情杂，其魂荡。畸人异梦，其情专，其魂清。精于画者，魂与之俱。精于术者，魂为之使。呜呼，茫茫宇宙，亦孰非魂所为哉！”

○桂花仙女

钱塘一士人，少年狂荡。其妻早亡，独居廓处。偶于市中购得唐解元绢画《桂花仙子图》一轴，悬之书斋。日夕倚案瞪目注视，念欲得嘉偶如图中人。凡园囿花果，必采撷以荐。

一夕，有女郎年可十六七，容颜娇丽，裳衣轻妍，从月色中来。士人询其居止，笑而应曰：“家在墙东。”士人心意东邻无是子也，但贪慕艳色，狂不自制，拥之入帏。妖态横生，曲尽欢昵。凌晓趣辞去，定昏之后复来，自是夕夕无间。每至则室中起灵香，枕席皆芬，时说蓬莱、阆苑之事，士人颇讶异之。

经数旬，而内外亲表及臧获辈，窃窃倚听，穴壁而窥，乃绝代姿首，世所无也，惊为狐魅之属。乘士人他出，阴引南昌道士来治之。道士吐匣中青蛇遍索，因指此图谓曰：“非尔为祟耶？可尝吾剑。”忽应曰：“身是昆仑山女，与此郎有累世姻缘，是以暂谐缱绻耳。卿有何禁术而欲制我乎？”复语其臧获辈曰：“君今如此行径，不可留矣！”其声若出画中也。语未毕，道士裂睛上视，持剑自抵其胸，反走出门。家人忙怖号叫，急谋焚毁此画。俄顷昼晦，忽有狂风暴起，云埃四合，弥漫一室。移时朗然，阅其像，神如洗矣，隐隐渐失所在。久之，空轴而已。里中数岁小儿，并见绡衣神女，罗袜行空而去。

士人归，惊讯其事，方悟神仙之游。臂妆衣香，氤氲不散者经月。凄恋宛转，凝望无聊。乃延画师好手数十家，重写其真，莫能仿佛，于是乃止。终身不复琴瑟焉。好事者赋《无题》数章纪之。其一曰：

“玉京仙路杳冥冥，凤拆鸾飞去不停。泣尽云軿何日返，教人遗恨失丹青。”

《耳谈》云：张文卿秀才亲见其事。

○赤丁子

洛阳人牟颖，少年时，因醉误出郊野，夜半方醒，息于路旁。见一发露骸骨，颖甚伤之。达曙，躬自掩埋。其夕，梦一少年，可二十许，衣白练衣，仗一剑，拜颖曰：“我强寇耳，平生恣意杀害，作不平事。近与同辈争，遂为所害。埋于路旁，久经风雨，所以发露。蒙君复藏，我故来谢君。我生为凶勇人，死亦为凶勇鬼。若能容我栖托，但每夜微奠祭我，我当应君指使，足令君所求徇意。”颖梦中许之。及觉，乃试设祭飨，暗自祷祈。夜又梦鬼曰：“我已托君矣。君每欲使我，即呼赤丁子一声。轻言其事，我必应声而至也。”颖潜令盗人财物，无不应声遂意，后遂致富。

一日，颖见邻家妇有美色，爱之，乃呼赤丁子令窃焉。邻妇至夜半，忽自外逾垣而至。颖惊起款曲，问其所由来。妇曰：“我本无心，忽夜被一人擒我至君室，宛如梦觉，我亦不知何怪也。”因思家悲泣不已。颖甚悯之。潜留数日，而其妇家人求访极切，至于告官。颖知之，乃与妇人诈谋：令妇人出别墅，却自归。言不知被何妖精取去，今却得回。

妇人至家后，每三夜或五夜，依前被一人取至颖家，不至晓却送归。经一年，家人皆不觉。妇人深怪颖有此妖术。后因至切，问于颖曰：“若不白我，我必自发此事。”颖遂具述其实。邻妇遂告于家人，共图此患。家人乃密请一道流洁净作禁法以伺之。赤丁子夜至其门，见符箓甚多，却返白于颖曰：“彼以正法拒我，但力微耳。与君力争，当恶取此妇人，此来必不放回也。”言讫复去。须臾，邻家飘风骤起，一宅俱黑色。但是符箓禁法之物，一时如扫，复失妇人。至曙，其夫遂告官，同来颖宅擒捉，颖遂携此妇而逃，不知所之。

○孕异

某县尉女，未嫁，随父在任。见一少年胥吏，白皙可爱，悦之而不得近，思慕不已。使侍婢窃其净手之水，咽之数口，遂感而孕。父母穷诘其故，女不能讳，为述其故，莫肯信，及产，惟清水耳。

又有伯仲同居，仲商于外，久不归。其妇思之成病，且死。家人共议，乃诈言仲归，欲以慰之。使伯伪为仲，以手略抚其体，病遂稍愈。自此遂孕。未几仲归，怪而诘之，家人语故。仲不信，讼于官，遂置诸狱。及产，惟一手焉。其事始解。

○张和

唐贞元初，蜀郡豪家富拟卓、郑，蜀之名姝无不毕致。每按图求之，媒盈其门，常恨不可意者。或言：坊正张和，大侠也，幽房闺穉，无不知之，盍以诚投乎。豪家子乃以金帛夜诣其居，告之，张和欣然许之。异日，与豪家子偕出西郭一舍，入废兰若，有大像巍然。与豪家子升像之座，和引手扪佛乳，揭之，乳坏成穴如碗。即挺身入穴，引豪家子臂，不觉同在穴中。道行数十步，忽睹高门崇墉，状如州县。和扣门五六，有丸髻婉童迎拜曰：“主人望翁来久矣。”有顷，主人出，紫衣贝带，侍者十余，见和甚谨。和指豪家子曰：“此少年君子也，汝可善待。予有切事须返。”不坐而去。言讫，已失和所在。豪家子心异之，不敢问。主人延于中堂，珠玑缇绣，罗列满目。具陆海珍膳命酌。进妓支鬟撩髻，凛然神仙。豪家子不识，问之。主人笑曰：“此次血也，本拟伯雅。”豪家子竟不解。至三更，主人忽顾妓曰：“无废欢笑，予暂有所适。”揖客而起，骑从如州牧，列炬而出。豪家子因私于墙隅。妓中年差暮者，遽就谓曰：“嗟乎！君何以至是？我辈已为所掠，醉其幻术，归路永绝。君若要归，但取我教。”授以七尺白练，戒曰：“可执此候主人归，诈祈事设拜，主人必答拜，因以练蒙其头。”将曙，主人还，豪家子如其教，主人投地乞命。曰：“死妪负心，终败吾事，今不复居此。”乃驰骑他去。所教妓即与豪家子居。二年，忽思归，妓亦不留，大设酒乐饯之。饮阑，妓自持锸开东墙一穴，亦如佛乳，推豪家子于墙外，乃长安东墙下。遂乞食。方达蜀，其家失已多年，意其异物。道其初，始信。出《酉阳杂俎》。

卷十 情灵类

○陈寿

陈寿，分宜人。聘某氏，未成婚而寿得癞疾。其父令媒辞绝，女泣不从，竟归。寿以己恶疾，不敢近，女事之三年不懈。

寿念恶疾不可瘳，而苟延旦夕以负其妇，不如死。乃私市砒，欲自尽。妇觇知之，窃饮其半，冀与俱殒。寿服砒大吐，而癞顿愈；妇亦吐，不死。

夫妇偕老，生二子，家道日隆。人皆以为妇贞烈之报。

○崔护

博陵崔护，姿质甚美，少而孤洁寡合。举进士第。清明日，独游都城南，得居人庄。一亩之宫，而花木丛萃，寂若无人。扣门久之，有女子自门隙窥之。问曰：“谁耶？”崔以姓氏对，曰：“寻春独行，酒渴求饮。”女入，以杯水至。开门设床命坐，独倚小桃斜柯伫立，而意属殊厚。妖姿媚态，绰有余妍。以言挑之，不对，目注者久之。崔辞去，送至门，如不胜情而入。崔亦眷盼而归，尔后绝不复至。

及来岁清明日，忽思之，情不可抑，径往寻之。门院如故，而已扃锁矣。崔因题诗于左扉曰：

“去年今日此门中，人面桃花相映红。人面祇今何处去？桃花依旧笑春风。”

后数日，偶至都城南，复往寻之，闻其中有哭声。叩门问之，有老父出曰：“君非崔护耶？”曰：“是也。”又哭曰：“君杀吾女。”护惊怛莫知所答。父曰：“吾女笄年知书，未适人。自去年以来，常恍惚若有所失。比日与之出，及归，见左扉有字，读之，入门而病。遂绝食，数日而死。吾老矣，唯此一女，所以不嫁者，将求君子以托吾身。今不幸而殒，得非君杀之耶！”又持崔大哭，崔亦感恸，请入哭之，尚俨然在床。崔举其首，枕其股，哭而祝曰：“某在斯。”须臾开目，半日复活。父喜，遂以女归之。

○买粉儿

近有一富家，止生一男，姿容过常。游市，见一女子美丽，卖胡粉。爱之，无由自达。乃托买粉，日往市，得粉便去，初无所言。积渐久，女深疑之。明日复来，问曰：“君买此粉，将欲何施？”答曰：“意相爱乐，不敢自达。然恒欲相见，故假此以观姿耳。”女怅然，微应之曰：“见爱如斯，敢辞奔赴。”遂窃订约。薄暮，果到。男不胜其悦，把臂曰：“宿愿始申于此。”欢跃，遂死。女惶惧不知所以，因遁还粉店。

至食时，父母怪男不起，往视已死。遂就殡殓。发箧笥中，见百余裹胡粉，大小一积。其母曰：“杀吾儿者，此粉也。”入市遍买胡粉，以此女比之，手迹如先。遂执问女曰：“何杀吾儿？”女闻呜咽，具以实陈。父母不信，遂以诉官。女曰：“妾岂复吝死！乞一临尸尽哀。”县令许焉。径往，抚之恸哭曰：“不幸致此，若死魂而灵，复何恨哉！”男豁然更生，具说情状，遂为夫妇，子孙繁茂焉。出《幽明录》。

元人传奇有《留鞋记》，与此事大似。男为郭华，女为王月英，买粉作买胭脂。月英约华元夜相会于殿堂。其夜女至，华醉卧。呼之不起，女留绣鞋一只而去。华既醒，得鞋，知女至，悔恨之极，咽鞋而死。独此段稍异。

○吴淞孙生

吴淞孙生者，年十七，美姿容。与邻女相挑而无便。一夕，其母出溺器如厕，孙误以为女也，急趋就之，见母惊逸。母甚诧异，疑与女私，严鞫其女。女惭迫，遂投缳而死。母惊救无及，因欲毙孙以雪其恨。出绐孙曰：“某与若门第相等，苟爱吾女，即缣（县）丝可缔，何作此越礼事。”固要至家，缚之尸旁，趋县投牒。孙自分必死，私谓从无一夕之欢，而乃罹于法，岂宿孽所致耶！惆怅间，见女貌如生，因解尸淫之。谓一染而死，夫复何恨！甫一交，女气息微动。生异之，急扶而起，女已苏矣。俄母偕捕者至，启户，则两人方并坐私语。母惘然自失，强逮至官。孙畏责，备述其事。邑令以为冥数当合，遂配为夫妇。

相悦也，几至相杀，为母者太狠矣。尸旁一缚，竟成赤绳之系。情在一染，欢结百年。先忤后合，反成佳话。虽然，使一染而死，孙郎岂真无恨乎！苟且几幸之事，又安可为也。

○唐文喻

秦始皇时，有王道平，长安人也。少时，与同村人唐叔偕女小名文喻，誓为夫妇。寻王道平从征南国，九年不归。父母见女长成，即聘与刘祥为妻。女与道平言誓甚重，不肯改事。为父母逼迫，出嫁刘祥。

三年，常思道平，悒悒而死。又二年，平还，乃诘邻人：“此女安在？”邻人云：“此女意在于君，被父母逼事刘祥。今已死矣。”平问：“墓在何处？”邻人引往墓所。平悲号哽咽，不能自止。乃祝曰：“我与汝立誓天地，保其终身。岂料官有牵缠，各不从心，生死永诀。然汝有灵圣，使我见汝平生之面。君无神灵，从兹而别。”言讫，又复哀泣。逡巡，其女魂自墓出，问平：“何处而来？良久契阔。妾身未损，可以再生，还为夫妇。且速开冢棺破，出我即活。”平审言，乃启墓门扪看，其女果活，乃结束，随平还家。

刘祥闻之，申诉于州县，录状奏王。王断归道平为妻。出《搜神记》。

○速哥失里

元大德二年戊戌，孛罗以故相齐国公子，拜宣徽院使。奢都剌为佥判，东平王荣甫为经历，三家联住海子桥西。宣徽生自相门，穷极富贵，第宅宏丽，莫与为比。然读书能文，敬礼贤士，故时誉翕然称之。私居后有杏园一所，花卉庭榭，冠于诸贵。每年春，宣徽诸妹诸女，邀县判、经历宅眷，于园中设秋千之戏。盛陈饮宴，欢笑竟日。各家亦隔一日设馔，自二月末至清明后方罢，谓之秋千会。适枢密同佥帖木耳不花子拜住过园外，闻笑声，于马上欠身望之。正见秋千竞就，欢哄方浓。潜于柳阴中窥之，睹诸女皆绝色，遂久不去。为阍者所觉，走报宣徽，索之亡矣。

拜住归，具白于母。母解意，乃遣媒于宣徽家求亲。宣徽曰：“得非窥墙儿乎？吾正择婿，当遣来一观。若果佳，则当许也。”媒归报，同佥饰拜住以往。宣徽见其美少年，心稍喜，但未知其才学。试之曰：“尔喜观秋千，以此为题，赋《菩萨蛮》南词一阕，能乎？”拜住挥笔，以国字写之，曰：

“红绳画板柔荑指，东风燕子双双起。夸俊要争高，更将裙系牢。牙床和困睡，一任金钗坠。推枕起来迟，纱窗月上时。”

宣徽虽爱其敏捷，恐其预构，或假手于人，因盛席待之，席间再命作《满江红》咏莺。拜住拂拭剡藤，用汉字书呈宣徽。其词云：

“嫩日舒晴，韶光艳、碧天新霁。正桃腮半吐，莺声初试。孤枕乍闻箫管悄，曲屏时听笙簧细。爱绵蛮柔舌韵东风，愈娇媚。幽梦醒，闲愁泥。残香褪，重门闭。巧音芳韵，十分流丽。入柳穿花来又去，欲求好友真无计。望上林，何日得双栖，心迢递。”

宣徽喜曰：“得婚矣。”遂面许第三夫人女速哥失里为姻。且召夫人，并呼女出，与拜住相见。他女亦于窗隙中窥之，私贺速哥失里为得婿。择日遣聘，礼物之多，词翰之雅，喧传都下，以为盛事。

既而，同佥豪宕，簠簋不饰，竟以墨败，系御史台狱。得疾囹圄间，以大臣例蒙释放回家医治。未逾旬，竟弗起。阖家染疾尽亡，独拜住在。然冰消瓦解，财散人亡。宣徽将呼拜住回家教而养之，三夫人坚然不肯。盖宣徽内嬖虽多，而三夫人秉权专宠。见他姬女皆归豪门，恐贻讥笑，决意悔亲。速哥失里谏曰：“结亲即结义，一与订盟，终不可改。儿非不慕诸姊妹家荣盛，但寸丝为定，鬼神难欺，岂可以其贫贱而弃之乎？”父母不听，别议平章阔阔出之子僧家奴。仪文之盛，视昔有加。暨成婚，速哥失里行至中道，潜解脚纱缢于轿中，比至而死矣。夫人以其爱女，舆回，悉倾家奁及夫家聘物殓之，暂寄清安僧寺。拜住闻变，是夜私往哭之，且叩棺曰：“拜住在此。”忽棺中应曰：“可开棺，我活矣！”周视四隅，漆钉牢固，无由可启。乃谋于僧曰：“劳用力。开棺之罪，我一力承之，不以相累。当共分所有也。”僧素知其厚殓，亦萌利物之意，遂斧其盖。女果活。彼此喜极，乃脱金钏及首饰之半谢僧。计其余，尚值数万缗。因托僧买漆整棺，不令事露。拜住遂挈速哥失里走上都。

住一年，人无知者。所携丰厚，兼拜住又教蒙古生数人，复有月俸，家道从容。不期宣徽出尹开平，下车之始，即求馆客。而上都儒者绝少。或曰：“近有士自大都挈家寓此，亦色目人，设帐民间，诚有学术。府君欲觅西宾，惟此人为称。”亟召之，则拜住也。宣徽意其必流落死矣，而人物整然。怪之，问：“何以至此，且娶谁氏？”拜住实告。宣徽不信，命舁至，则真速哥失里。一家惊动，且喜且悲。然犹恐其鬼假人形，幻惑年少，阴使人诣清安询僧，其言一同。及发殡，空榇而已。归以告宣徽，夫妇愧叹，待之愈厚，收为赘婿，终老其家。拜住三子俱贵显。

○马子

东晋（晋时东平）马（冯）孝将，广州太守。儿名马子，年二十余。独宿厩中，夜梦一女子，年十八九，言：“我是太守北海徐玄方女，不幸早亡，亡来出入四年，为鬼所枉杀。案生录当年八十余，听我更生，要当有依凭，方后活。又应为君妻。能从所委，见救活否？”马子曰：“可。”因与马子尅期当出。

至期，床前有头发，正与地平。令人扫去。愈分明，始悟所梦。遂屏左右，发视，渐见头面，已而形体皆出。马子便令坐对榻上，陈说语言，奇妙非常，遂与马子寝息。每戒曰：“我尚虚。”借问“何时得出”，答曰：“出当待本生日，尚未至。”遂住厩中。言语声音，人皆闻之。女计生日至，具教马子出己养之方法，语毕，拜去。马子从其言，至日，以丹雄鸡一只，黍饭一盘，清酒一斤，醊其丧前。去厩十余步，祭讫，掘棺出，开视女身，完全如故。徐徐抱出，著毡帐中，惟心下微暖，口有气。令婢四人养护之，常以青羊乳汁沥其两眼。始开口能咽粥，积渐能语。二月持杖起行。一期之后，颜色、肌肤、气力悉复常。乃遣报徐氏，上下尽来。选吉日下礼，聘为夫妇。生二男，长男字元庆，嘉禾（永嘉）初为秘书郎。小男敬度，作太傅掾。女适济南刘子彦征。

○干宝

晋干莹为丹阳丞，有宠婢，妻甚妒之。及莹亡，葬之，遂生埋婢于墓。莹子宝，兄弟尚幼，不知也。后十余年，莹妻死，开墓，而婢伏棺上如生。载还，经日乃苏。言“干郎饮食我，一如生前。地中亦不觉为恶。”既而嫁之，生子，更活数年。

子犹氏曰：“生埋婢，本舒其生前之妒也，岂知反为彼结地下之缘耶！虽然，妪葬而婢出，则妪之妒终遂矣。异哉！”

○张果女

开元中，易州司马张果女，年十五病死，不忍远弃，权瘗于东院阁下。后转郑州长史，以路远，须复送丧，遂留。俄有刘乙代之，其子尝上阁中，日墓徜徉门外。见一女子容色丰丽，自外而至。刘疑其相奔者，即前迓之，欣然谐遇，同留共宿。情态缠绵，举止闲婉，刘爱怿甚至。后暮辄来，达曙方去。

经数月，忽谓刘曰：“我前张司马女，不幸夭殁，近殡此阁。合当重活，与君好合。后三日，君可见发，徐候气息，慎无横见惊伤也。”指所瘗处而去。

刘甚喜，至期独与左右一奴夜发。深四五尺，得一漆棺，徐开视之，女颜色鲜发，肢体温然，衣服妆梳，无沾坏者。举置床上，细细有鼻气。少顷，口中有气。饮以薄粥，少少能咽。至明乃活，渐能言语坐起，数日如旧。父母不知也。因辞以习书，不便出阁，常使赍饮食诣阁中。乙疑有异，乃伺出外送客，窃视其房，见女存焉。问其所由，泣自白，棺木尚在床下。乙与妻歔欷曰：“此既冥期至感，何不早相闻？”因匿于堂中。儿不见女甚惊。乃谓曰：“此既申契殊会，千载所无。白我何伤乎？而过为隐蔽。”因遣使往郑州，具以报，因谒结婚。父母哀感惊喜，克日赴婚，遂成佳偶。后产数子。

○刘长史女

吉州刘长史，无子，独养三女，皆殊色，甚念之。其长女年十六，病死官舍中。刘素与司丘掾高广相善，秩满与同归，载女丧还。高广有子，年二十余，甚聪慧，有姿仪。行次豫章，守冰不得行。两船相去百余步，日夕相往来。一夜，高氏子独在船中披书。二更后，有一婢年可十四、五，容色甚丽，直诣高云：“长史船中烛灭，来乞火耳。”高子甚爱之，因与调戏，婢亦忻然。敕言曰：“某不足顾，家中小娘子艳绝无双，为郎通意，必可致也。”高甚惊喜，意谓是其存者，因与为期而去。

至明夜，婢又来曰：“事谐矣，即可便待。”高甚踊跃，立候于船外。时碧天无翳，明月满江。有顷，遥见一女自船后出，从此婢来。未至十步，光彩映发，馨香袭人。高不胜其急，便前持之。女纵体入怀，姿态横发。乃与俱就船中，倍加款密。此后夜夜辄来，情念弥重。如此月余日，忽谓高曰：“欲商一事，得无嫌难乎？”高曰：“固请说之。”乃曰：“儿本长史亡女，命当更生。业得承眷君子，若垂意相采，当得白家令知之。”高大惊喜曰：“幽明契合，千载未有。方当永同枕席，何乐如之。”女又曰：“后三日必生，求为开棺。夜中以面承霜露，饮以薄粥，当遂活也。”高许诺。明旦，遂白广。广未之甚信，亦以其绝异，乃使诣刘长史具陈其事。夫人甚怒曰：“吾女今已消烂，宁有玷辱亡灵乃至此耶！”深拒之。高求之转苦。至夜，刘及夫人俱梦女曰：“某命当更生，天使配合，必谓喜而见许。今乃靳固如此，是不欲某再生耶？”及觉，遂大感悟。亦以其姿色衣服皆如所白，乃许焉。

至期，乃共开棺。见女姿色鲜明，渐有暖气。家中大惊喜。乃设帏幕于岸侧，举置其中。夜以面承露，昼哺饮。父母皆守视之。一日，转有气息，稍开目，至暮能言。数日如故。高问其婢，云：“先女死，柩亦在舟中。”女既苏，遂临悲泣，与诀。乃择吉日，遂于此地成婚。后生数子。因名其地为礼会村。

○丽春

丽春者，唐韦讽祖母之美婢也。祖母妒之，乘夫他出，生埋丽春于园中。至韦讽时，已九十年矣。讽好园事，锄地见发，掘之乃丽春也。眉目渐开，已而前来拜讽曰：“丽春初蒙冤死，即被一黑人引至一王府。春亦不敢自诉，而阴府已经知悉。减主母十一年禄以与春，乃付判官处分。适判官去职，此事遂寝九十年矣。盖阴司亦以下人故不急也。昨天官来搜幽司，积滞者皆决遣，春是以得生。”讽问曰：“天官何状？”曰：“绛衣赤冠，如今道士一也。”又问曰：“汝尸何得不毁？”曰：“冥事未结，尸不毁也。盖地界主以药敷之耳。”讽遂以为室。相道幽冥事，劝讽修德。曰：“天报之以福，信也。”劝讽修炼。曰：“入仙之路，福之福也。”嗣后数年，忽失讽、春所在。

○李强名妻

陇西李强名妻，清河崔氏，甚美。其一子生七年矣。开元二十二年，强名为南海丞。方暑月，妻因暴疾卒。广州嚣热，死后埋棺于土，其外以墼围而封之。强名痛其妻夭年，而且远官，哭之甚恸，日夜不绝声。数日，妻见梦曰：“吾命未合绝，今帝许我活矣。然吾形已败，帝命天鼠为吾生肌肤。更十日后，当有大鼠出入墼棺中，即吾当生也。然当封闭门户，待七七日，当开吾门，出吾身，吾即生矣。”及旦，强名言之，而其家仆妾梦皆协。

十余日，忽有白鼠数头，出入殡所，其大如（犭屯）。强名异之，试发柩，见妻骨有肉生焉，遍体皆尔。强名复闭之。积四十八日，其妻又见梦曰：“吾明晨当活，盍出吾身。”既晓，强名发之，妻则苏矣。扶出浴之。妻素美丽人也，及乎再生，则美倍于旧。肤体玉色，倩盼多姿，祛服靓妆，人间殊色矣。强名喜形于色。时广州都督唐昭闻之，令其夫人观焉。于是别驾以下夫人皆从。强名妻盛服见都督夫人，与抗礼，颇受诸夫人拜。薄而观之，神仙中人也。言语饮食如常人而少言，众人访之，久而一对。若问冥间事，即杜口，虽夫子亦不答。明日，都督夫人置馔请至家，诸官夫人皆同往观。悦其柔姿艳美，皆曰目所未睹。既而别驾长史夫人等次日各列筵请之至宅，而都督夫人亦往。如是已二十日矣。出入如人，惟沉静异于畴昔。强名使于桂府，七旬乃还。去后其妻为诸家所迎，往来无恙。强名至，数日，妻复言病，一日遂亡。计其再生，才百日耳。或曰：有物凭焉。

○祝英台

梁山伯、祝英台，皆东晋人。梁家会稽，祝家上虞。尝同学，祝先归。梁后过上虞，寻访之，始知为女。归乃告父母，欲娶之，而祝已许马氏子矣。梁怅然若有所失。

后三年，梁为鄞令，病且死。遗言葬清道山下。

又明年，祝适马氏，过其处，风涛大作，舟不能进。祝乃造梁冢，失声哀恸。地忽裂，祝投而死。

马氏闻其事于朝，丞相谢安请封为义妇。和帝时，梁复显灵异效劳，封为义忠，有事立庙于鄞云。见《宁波志》。

吴中有花蝴蝶，橘蠹所化。妇孺呼黄色者为梁山伯，黑色者为祝英台。俗传祝死后，其家就梁冢焚衣，衣于火中化成二蝶。盖好事者为之也。

○季攸甥女

天宝初，会稽主簿季攸，有女二人，及携外甥孤女之官。有求之者，则嫁己女。己女尽而不及甥。甥恨之，因结怨而死，殡之东郊庄。

数月，所给主簿市胥吏姓杨，大族子也，家甚富，貌且美。其家忽失胥，推寻不得，意其魅所惑也，则于墟墓访之。时大雪，而女殡室有衣裾出。胥家人引之，则闻屋内胥叫声。而殡棺中甚完，不知从何入。遽告主簿。主簿使发其棺。女在棺中与胥同寝，女貌如生。其家乃出胥，复修殡屋。胥既出如愚，数日方愈。女则不直于主簿曰：“吾恨舅不嫁，惟怜己女，不知有吾，故气结死。今神道使吾嫁与市吏，故辄引与同衾。既此邑通知，理须见嫁。后月一日，可合婚姻。惟舅不以胥吏见期，而违神道。请即知闻，受其所聘，仍待以女婿礼。至月一日，当具饮食，吾迎杨郎。”主簿惊叹，乃召胥吏，问为杨胥。于是纳钱数万，其父母皆会焉。攸乃为外甥女造作衣裳帷帐，至月一日又造馔，大会杨氏。鬼又言曰：“蒙恩许嫁，不胜其喜。今日故此亲迎杨郎。”言毕，胥暴卒。乃设冥婚礼，厚加棺敛，合葬于东郊。

○吴王女玉

吴王夫差小女曰玉，年十八。童子韩重，年十九。玉悦之，私交信问，许之为妻。重学于齐鲁之间，属其父母使求婚。王怒不与，玉结气死，葬阊门外。

三年，重诘问其父母，知玉死已葬。重哭泣哀恸，具牲币往吊。玉从墓侧形见，谓重曰：“昔尔行后，令二亲从王相求，谓必克从大愿。不图别后，遭命奈何。”乃歌曰：

“南山有鸟，北山张罗。志欲从君，谗言孔多。悲结生疾，没命黄垆。命之不造，冤如之何！羽族之长，名为凤凰。一日失雄，三年感伤。虽有众鸟，不为匹双。故见鄙姿，逢君辉光。身远心近，何尝暂忘。”

歌毕，欷歔涕流，不能自胜。要重还冢，重曰：“死生异道，惧有尤愆。”玉曰：“一别永无后期，子将畏我为鬼而祸子乎！”重感其言，送之还冢。玉与之饮宴三日三夜，尽夫妇之礼。临出，取径寸明珠以送，重遂诣王自说其事。王大怒曰：“吾女既死，此不过发冢取物，托以鬼神。”趋收重，重走至墓所诉玉。玉曰：“无忧，今归白王。”玉妆梳忽见王。王惊喜，问曰：“尔何缘生？”玉跪而言曰：“昔诸生韩重来求玉，大王不许。今名毁义绝，自致身亡。重从远还，诣冢吊唁。玉感其笃衷，辄与相见，因以珠遗之。不为发冢，愿勿推治。”夫人闻之，出而抱之，正如烟然。

○长安崔女

华州柳参军，名族之子，寡欲，早孤，无兄弟。罢官，于长安闲游。上巳日，于曲江见一车子，饰以金碧，从一青衣，殊亦俊雅。已而翠帘徐搴，见掺手如玉，指画青衣，令摘芙蓉。女容色绝代，斜睨柳生良久。生鞭马从之，即见车入永从（崇）里。柳生知其大姓崔氏。

女亦有母。青衣字轻红。柳生不甚贫，多方赂轻红，竟不之受。他日，崔氏女病，其舅执金吾王，因候其妹，且告曰：“请为子纳焉。”崔氏不乐。其母重违兄命，诺之。女曰：“愿得曲江所见柳生足矣。必不允，以某与外兄，终恐不生全。”其母念女深，乃命轻红于荐福寺僧道省院，达意柳生。生悦轻红而挑之，轻红大怒曰：“君性正粗，奈何小娘子属意如此！某一微贱，便忘前好。欲得岁寒，其可得乎！某且还白小娘子。”柳生再拜，谢不敏。始曰：“夫人惜小娘子情切。今小娘子不乐适王家，夫人是以偷成婚约。君可两三日就礼事。”柳生极喜，备数千百财礼，期日结婚。

后五日，柳挈妻与轻红于金城里居。及旬月，金吾始至。王氏泣云：“吾夫亡，子女孤露。被侄不得礼会，强窃女去矣。兄岂无教训之道！”金吾大怒，归笞其子数十。密令捕访，弥年无获。亡何，王氏殂。柳生挈妻与轻红自金城里赴丧。金吾之子既见，遂告父。父擒柳生。生云：“某于外姑王氏处纳采娶妻，非越礼私诱也，家人大小皆熟知之。”王氏既殁，无所明，遂讼于官。公断王家先下定，合归于王。金吾子常悦表妹，亦不怨前事。

经数年，轻红竟洁己处焉。金吾又亡，移其宅于崇义里。崔氏不乐事外兄，乃使轻红访柳生所在。时柳生尚居金城里，崔氏又使轻红与柳生为期。兼赉看圃竖，令积粪堆与宅垣齐。崔氏女遂与轻红蹑之，同诣柳生。柳生惊喜。又不出城，只迁群贤里。后本夫终寻崔氏女，知群贤里住，复兴讼夺之。王生情深崔氏，万途求免，托以体孕，又不责而纳焉。柳生长流江陵二年，崔氏与轻红相继殂。王生送丧，哀恸之礼至矣。轻红亦葬于崔氏坟侧。

柳生江陵闲居，春二月，繁花满庭，追念崔氏，凝想形影，且不知存亡。忽闻叩门甚急，俄见轻红抱妆奁而进，乃曰：“小娘子且至。”闻似车马之声。比崔氏入门，更无他见。柳生与崔氏叙契阔，悲欢之甚。问其由，则曰：“某已与王生诀，自此可以同穴矣。人生意专，必果夙愿。”因言曰：“某少习箜篌，颇有功。”柳生即时置箜篌，调弄绝妙。亡何，王生旧使苍头过柳生门，忽见轻红，不知所以。又疑人有相似者，未敢遽言。问闾里，曰流人柳参军。弥怪，更伺之。轻红知是王生家人，亦具言于柳生，匿之。苍头却还城，具言于王生。生闻之，命驾千里而来。既至柳生门，于隙窥之。正见柳生坦腹于临轩之上，崔氏女新妆，轻红捧镜于侧。崔氏匀铅黄未竟，王生门外极叫，轻红镜坠地，有声如磬。崔氏与王先无憾，遂入。柳生惊，亦待之宾礼。俄又失崔氏所在。柳生与王生具言其事，二人相看不喻，大异之。相与造长安发崔氏所葬，验之，即江陵所施铅黄如新，衣服肌肉且无损败。轻红亦然。柳生与王生相誓，却葬之。二人入终南访道，遂不返。

○周瑞娘

抚州霞山民周十四郎，女瑞娘，号千一娘，年二十一未嫁。庆元二年中夏，抱疾伏枕五六旬，至七月二日遂亡。已殡，至十三日正午，忽从门外入，遇家人皆含笑相呼。父母见而唾之曰：“尔不幸夭殁，天之命也。乃敢白昼为怪。盍明以告我！”对曰：“不须怕，千一娘之死，尽是爷妈做得。”问其故，曰：“去岁九月，林百七哥过门，见我而喜。归白百五郎，欲求婚聘。及媒人求议，父母不从。林郎因此悒怏成病，五月十九日身亡。凭诉阴司，取我为妻。今相随在门首。记我生时，自织小纱六十三匹，绢七十匹，绸一百五十六匹，速取还我。”父母恻然，如其言，搬置堂上，贮以两大笼。女出，招林郎搬运去。林洋洋自如，无所畏怯。然后拜别二亲曰：“便与林郎入西川作商，莫要寻忆。”随语而没。周父邀林百五郎语其事，林云：“理属幽冥，何由穷究。”至初冬，各举柩一处火化，启木之次，二柩俱空。

○楼上童女

一御史巡按某处，每封门，例住轿，见对门楼上一童女，彼此顾盼。女成疾数月而死，御史初不知也。偶一夕，其女忽来求合，天未明去。夜深复来，不知所自。如此数月，遂成病，延医罔效。有司训精于医，诊其脉云：“大人尊恙，非由寒暑，似为阴邪所侵。”御史不能讳。司训云：“伺其再来，可坚留其随身一物为验。”已而复来，坚留其鞋一只。司训持此鞋遍访，有一老妪而见堕泪云：“此亡女随身鞋也。何以入公手？”司训令开棺视之，其足少一鞋。即白之御史。御史托彼厚葬之，因为设醮荐度，其怪遂绝。御史深德司训。及司训升教谕时，又与前御史相值。乃力引应试，于提场时荐之入彀，御史因此罢官。

事载王元祯《说圃识余》。云刘端简公屡言其事，惜日久忘其姓名。

○邹曾九妻

岳州民邹曾九，以绍熙五年春首，往舒州太湖作商，留其妻甘氏于兄甘百九家，约之曰：“此行不过三两月，幸耐静待我。”已而至秋未归，甘氏逢人自淮南来，必询夫消息，皆云已客死。甘不以为信，又守之逾年，弗闻的耗，晓夕不自安。不告其兄，潜窜而东，欲寻访存亡。既抵江夏县，不能前，为市娼谭瑞诱留，遂流落失节。其心绪悒怏，仅及半岁而死。

庆元四年正月，邹方自太湖回程，过鄂州城下，泊船于柳林头。登岸憩旅店，一妇人邀之啜茶。邹疑全似其妻，直造彼室，问其姓氏，答曰：“姓甘，行第百十。本非风尘中人，缘父丧母亡，流落于此。”邹曰：“故夫为谁？”曰：“巴陵邹曾九也。初去舒州时，期一季即返，后更无一音，传云已死。于今恰四周年。孤单无倚，不免靠枕席度日。”邹大怒曰：“汝浑不识得我！”妇曰：“我亦觉十分相似，只是面色黛黑耳。”邹益怒曰：“我身便是汝夫，原不曾死。遭病患磨折，以故久不得归。汝亦何至入此般行户，贻辱于我。叵耐百九舅，更无兄弟之情，纵汝如此。目今与谁同活？”妇曰：“孑然。”邹即令算还店家房钱，携之回岳。是日，就见甘百九，作色责问。百九曰：“尔去之后，妹子一向私走，近日却在江夏谭瑞家。正欲经官，且得尔到，明日即同诣州陈状。”郡守追逐人赴司，未质究问，甘氏于众中出，倒退数步，化为黑气而散，讼事遂止。

○解七五姐

房州人解三师，所居与宁秀才书馆为邻。一女七五姐，自小好书。每日窃听诸生所读，皆能暗诵。其父素嗜道教，行持法书。女遇父不在家时，辄亦私习。年二十三，当淳熙十三年九月，招归州民施华为赘婿。年留未久，即出外作商。至十五年四月通三师书，因寓密信告妻曰：“我在汝家日，为丈人丈母凌辱百端。况于经纪不遂，今浪迹汝（遂）宁[府]。汝独处耐静，勿萌改适之心。容我称意时，自归取汝。”女视毕掩泣，即日不食。奄奄如痨瘵，以八月死，华不知也。

后两月，正在遂宁旅舍，忽见女来。惊起叩之曰：“自房陵抵此，千里尚遥。汝单弱妇人，何以能至？”答曰：“缘接得汝书后，愁思成疾。父母不相怜，反行责骂。已写一帖子置室中，托言投水，切莫相寻。由是脱身行乞，受尽苦辛，经行霜雪，两脚皆穿，仅得见尔。”华视其衣履破碎，拊之而哭。携手入房，饲以肉食，及买衣与之，遂同处。

华资囊颇赡。至绍熙七（元）年冬，欲与妻还三师家，坚不可，乃还归州。明年冬，解三师邻人田乙作客抵归州，遇施华。华延至其居，女出相见。田乙惊言：“七五姐亡去三载，何由得生身却在此？”女曰：“我诈父母云赴水，而潜来访施郎，非真死也。”田大疑讶，仍不欲尽言。及房陵，为三师道所见。三师不信，但举女枢火化，尸朽腐矣。

四年，华迁居荆南。明年，解三师闻之，遣男持书信验。见华与妹情好甚洽。住数月，相率来房州。解氏喜，置酒召会诸亲。诸亲共云：“七五姐不幸夭逝，于今七年，且又焚化了。此殆精魅假托，将必为施郎不利。宜思其策。”三师心为动。明日，招法师来考治，女怡然自若。法师书符未成，女别书一符破之。法师再书灵官捉鬼符，女作九天玄女符破之。法师不复施他技，抚剑顾之曰：“汝的是何精灵耶？”女曰：“我在生时，尽读父法书。又于梦中蒙九天玄女传教我反生还魂之法，遂得再为人，永住浮世。吾常有济物之心，亦不曾犯天地禁忌。尔过愆甚多，有何威神而能治我？”法师不能答而退。女见父母亲戚如初。

庆元元年，解氏尽室游玩郊野。到女葬处，漫指示之。女大笑，走入山，怪遂绝。

○金明池当垆女

赵应之，南宋宗室也。偕弟茂之入京师，与富人吴小员外日日纵游。一日，至金明池上。行小径，得酒肆。花竹扶疏，器用整洁可爱。寂然无人，止一当垆少艾。三人驻留饮酒，应之招女侑觞。吴大喜，坐间以言挑之，欣然相允，共坐举杯。其父母自外归，女亟起。三人兴既败，辄舍去。时春已尽，不复再游。但思慕之心，屡形寤寐。

明年，相率寻旧游。至其处，则门户萧然，当垆人已不见。乃少坐索酒，询其家曰：“去年过此，见一女子。今何在？”翁媪颦蹙曰：“正吾女也。去岁举家上冢，是女独留。吾未归时，有轻薄三少年来饮共坐。吾薄责之，女悒怏数日而死。屋侧小丘，正其冢也。”三人不复问。促饮言旋，沿路伤叹而已。

将及门，见一女幂首摇摇而来，呼曰：“我去岁池上相见人也。员外得非往我家访我乎？我父母欲君绝念，诈言我死，设虚冢相疑。我一春望君，幸而相值。今徙居城中委巷，一楼极宽洁，可同往否？”三人喜甚，下马偕行。既至，则共饮，吴生留宿。往来逾三月，颜色渐憔悴。其父责二赵曰：“汝向诱吾子何往？今病如是，万一不起，当诉于官。”兄弟相顾悚汗，心亦疑之。闻皇甫法师善治鬼，往谒之，邀请同视吴生。皇甫望见大惊曰：“鬼气甚盛，祟深矣！宜亟避之西方三百里外。倘满百二十日，必为所害，不可治矣。”三人即命驾往西路，每当食处，女先在房，夜则据榻。到洛未几，适满二十旬。会谈酒楼，且忧且惧。会皇甫跨驴过其下，拜揖祈请。皇甫为结坛行法，以剑授吴曰：“子当死。归试紧闭门，黄昏时有击者，无问何人即斫之。幸而中鬼，庶几可活。不幸杀人，即当偿命。均为一死，或有脱理。”吴如其言，及昏，果有击门者。斫之以剑，应手仆地。命烛照之，乃女也，流血滂沱。为街卒所录，并二赵皇甫师皆系狱。狱不能决，府遣吏审池上之冢。父母告云已死。发瘗视验，但衣服如蜕，无复形体。遂得脱。

○李会娘

金彦与何俞出城西游春，见一座院华丽，乃王太尉锦庄。贳酒坐阁子上，彦取二弦轧之，俞取箫管合奏。忽见亭上有一女子出曰：“妾亦好此乐。”令仆子取蜜煎劝酒。俞问姓氏，答曰：“姓李，名会娘。”二人次日复往，其女又出。二人请同坐饮酒，笑语谐谑。女属意于彦，情绪正浓，忽报太翁至，女惊忙而去。自此两情无缘会合。

次年，清明又到，彦思锦庄之事，仍寻旧约。信步出城，行入小路，忽听粉墙间有人呼声。熟视之，乃会娘也。引彦人花阴间叙衷情。云雨才罢，会娘请随彦归去。彦遂借一空宅居之，朝夕同欢。月余，俞拉访锦庄，忽遇老妪哭云：“会娘因二客同饮，得疾而死久矣。”彦归诘会娘，答曰：“妾实非人也。为郎君当时一顾之厚，遂有今日。郎君不以生死为间，妾之愿也。”

○西湖女子

乾道中，江西某官人赴调都下。因游西湖，独行疲倦，小憩道旁民家。望双鬟女子在内，明艳动人，寓目不少置。女亦流盼寄情。士眷眷若失。自是时一往，女必出相接，笑语绸缪。挑以微词，殊无羞拒意，然冀顷刻之欢不可得。既注官言归，往告别。女乘间私语曰：“自与君相识，彼此倾心。将从君西，度父母必不许。奔而骋志，又我不忍为。使人晓夕劳于寤寐，如之何则可！”士求之于父母，啖以重币，果峻却焉。到家之后，不复相闻。

又五年，再赴调。亟寻旧游，茫无所睹矣。怅然空还，忽遇之于半途。虽年貌加长，而容态益媚秀。即呼揖问讯，女曰：“隔阔滋久，君已忘之耶？”士喜甚，叩其徙舍之由。女曰：“我久适人，所居在城中某巷。吾夫坐库务事，暂系府狱，故出而祈援，不自意值故人。能过我啜茶否？”士欣然并行。二里许，过士旅馆，指示之，女约就彼，遂从容与之狎。士馆僻在一处，无他客同邸，女曰：“此自可栖泊，无庸至吾家也。”留半岁，女不复顾家。亦间出外，略无分毫求索。士亦不忆其有夫，未尝问。将还，议挟以偕游，始敛衽颦蹙曰：“自向来君去后，不能胜忆念之苦，厌厌成疾，甫期年而亡。今之此身，盖非人也。以宿生缘契，幽魂相从。欢期有尽，终天无再合之欢。虑见疑讶，故详言之。但阴气侵君已深，势当暴泻，惟宜服平胃散以补安精血。”士闻语，惊惋良久。乃云：“我曾看《夷坚志》，见孙九鼎遇鬼，亦服此药。吾思之，药味皆平，何得功效如是？”女曰：“其中有苍术，去邪气上品也，第如吾言。”既而泣下。是夜同寝如常，将旦，恸哭而别。暴泻下，服药，一切用其戒。后每为人说，尚凄惨不已。

○易万户

隆庆年间，西安易万户以卫兵屯京师，与同乡某工部君交最欢。二家各有孕。偶会他席，酒酣，随俗割襟，为指腹之盟。已，工部君以言忤旨，谪远州去。万户亦移镇边地，茫然星散。于时万户生男，工部生女，第隔越无由践盟耳。

久之，工部染厉谪乡，举家皆殒，以丧归，葬郊坰之野。万户亦相继卒。万户男易生既壮，与其偶日夜较艺。有兔起草间，生弯弓逐之。至一墅，见长者衣冠伟然，曰：“此非易郎乎？”生下马趋拜。长者携至堂上，酒数行，曰：“吾与君葭莩不薄。”命童子持一裹至，发之，罗衫一角，合缝押字尚半，曰：“二人情既断金，家皆种玉。得雄者为婿，必偕百年，背盟者天厌之。某年月日。某书。”坐客名皆列焉。生缔视之，识其父字，涕下交颐。忽孺人珠冠绯袍，拥一女至，贞色淡容，蕴秀苞丽，目所未睹。生又趋拜。孺人谓长者曰：“极知良缘，先人戒命。第媒妁未通，筐篚未效，如礼何？”长者曰：“交盟无执伐，且仪文末耳。君倘不弃，今夕便可就甥室。”女已避去，孺人再拥之出，交拜花烛，卺饮皆如故事，两情极欢。及明，女又戒旦，生已忘归。展转累月，生忽念家曰：“路当不遥，归可即至。”其家极留款，生知其意，谓马久失调，须骑出盘旋。已加鞭去矣。回视栖处，何有人家，惟群冢丛墓耳。

归言其事，有知者曰：“盟果有之。第工部举家绝矣，此其幽宫也。郎君不可再往。”生遂舍之。适长安，袭父职，归，即奉檄理卫事。夜出巡堡，至一处。前女抱一子迎谓生曰：“君即忘妾，襁中儿谁之子？此子有贵征，必大君门户。今以相授，妾亦藉手称不负君矣。”生受子顾之，貌酷肖己。大悦，迫而与言，忽失女所在。生屡有娶，皆求佳者，然莫能如女，而亦绝无生息。奄忽十有八载，生倦于戎武。此儿果健有略，竟以自代。

○草市吴女

鄂州南草市茶店仆彭先者，虽廛肆细民，而姿相白皙若美男子。对门富人吴市女，每于帘内窥觇而慕之，无由可通缱绻，积思成瘵。母怜之，私叩曰：“儿得非心中有所不惬乎？”对曰：“实然。惧为父母羞，不敢言。”强之再三，乃以情告。母语其父，父以门第太不等，将贻笑乡曲，不听。至于病笃。所亲或知其事，劝吴翁勉使从之。吴呼彭仆谕意，谓必欢喜过望。彭时已议婚，且鄙女所为，出辞峻却。女遂死。即葬于百里外本家山中，凶仪丰盛，观者叹诧。

山下樵夫少年，料其瘗藏丰备，遂谋发冢。既启棺，扶女尸起坐剥衣，女忽开目相视，肌体温软。谓曰：“我赖尔力，幸得活。切忽害我。候黄昏抱归尔家安息，若能安好，便为尔妻。”樵如其言，仍为补治茔穴而去。及病愈，据以为妻。布裳草履，无复昔日容态。然思彭生之念，未尝暂忘。

乾道五年春，绐樵云：“我去南山久，汝办船载我一游。假使我家见时，喜我死而复生，必不穷问。”樵与俱行。才入市，径访茶肆，登楼。适彭携瓶上。女使樵下买酒，亟邀彭并膝，道再生缘由，欲与之合。彭既素鄙之，仍知其已死，批其颊曰：“死鬼，争敢白昼见形！”女泣而走，逐之，坠于楼下，视之死矣。樵以酒至，执彭赴里保。吴氏闻而悉来，守尸悲哭，殊不晓所以生之故，并捕樵送府。遣县尉诣墓审验，空无一物。狱成，樵坐破棺见尸论死，彭得轻比。云居寺僧了清，是时抄化到鄂，正睹其异。

○韦皋

唐两川节度使韦皋，少游江夏，止于姜使君之馆。姜氏孺子曰荆宝，已习二经。虽兄呼韦，而恭事之礼如父也。荆宝有小青衣曰玉箫，才十岁，常令祗事韦兄，玉箫亦勤于应奉。

后二载，姜使君入关求官，而家累不行。韦乃居止头陀寺，荆宝亦时遣玉箫往役给奉。玉箫年稍长大，因而有情。时陈廉使得韦季父书云：“侄皋久客贵州，切望发遣归觐”。廉使启缄，遗以舟楫服用，仍恐淹留，请不相见，泊舟江濑，俾篙工促行。韦昏暝拭泪，乃裁书以别荆宝。宝顷刻与玉箫俱来，既悲且喜。宝命青衣从往，韦以违觐日久，不敢俱行，乃固辞之。遂与言约：“少则五载，多则七年，取玉箫。”因留玉指环一枚，并诗一首遗之。

暨五年，既不至，玉箫乃静祷于鹦鹉洲。又逾年，至八年春，玉箫叹曰：“韦家郎君，一别七年，是不来耳。”遂绝食而殒。姜氏愍其节操，以玉环着于中指而殡焉。

后韦镇蜀，到府三日，询狱囚，其轻重之系，近三百余人，其中一辈，五器所拘，偷视厅事，私语云：“仆射是当时韦兄也。”乃厉声曰：“仆射，仆射，忆姜家荆宝否？”韦曰：“深忆之。”曰：“即某是也。”公曰：“犯何罪而重系？”答曰：“某辞别之后，寻以明经及第，再选青城县令。家人误爇廨舍库牌印等。”韦曰：“家人之犯，固非己尤。”即与雪冤，仍归墨绶，乃奏眉州牧。敕下，未令赴任，遣人监守，且留宾幕。时属大军之后，草创事繁，凡经数月，方问玉箫何在。姜曰：“仆射维舟之夕，与伊留约，七载是期。既逾时不至，乃绝食而终。”因吟留赠玉环诗曰：

“黄雀衔来已数春，别时留解赠佳人。长江不见鱼书至，为遣相思梦入秦。”

韦闻之，益增凄叹，广修经像，以报夙心。且相念之怀，无由再会。

时有祖山人者，有少翁之术，能令逝者相亲。但令府公斋戒七日。清夜，玉箫乃至。谢曰：“承仆射写经造像之力，旬日便当托生。却后十三年，再为侍妾，以谢鸿恩。”临去微笑曰：“丈夫薄情，令人死生隔矣。”

后韦以陇右之功，终德宗之代，理蜀不替。是故年深，累迁中书令。天下响附，泸僰归心。因作生日，节镇所贺，皆贡珍奇。独东川卢八座送一歌姬，未当破瓜之年，亦以玉箫为号。观之，乃真姜氏之玉箫也。而中指有肉环隐出，不异留别之玉环也。韦叹曰：“吾乃知存殁之分，一往一来。玉箫之言，斯可验矣。”

绝好一本《玉环记》现成情节。

○李元平

唐李元平，大历五年，客于东阳寺中读书。岁余，薄暮见一女子，红裙绣繻，容色美丽，领数青衣来入僧院。元平悦而窥之，问以所适及姓氏。青衣怒曰：“谁家儿郎，遽此相逼。俱为士类，不合形迹也。”元平拜求请见，不许。须臾，女在院出，四顾，忽见元平，有如旧识。元平非意所望，延入问其行里。女曰：“亦欲见君论夙昔之事。我已非人，得无惧乎？”元平心既相悦，略无疑阻。女曰：“吾父昔任江州刺史，君前身为门夫，恒在使君家长直，虽生于贫贱，而容色可悦。我因缘之，故私与君通。才过十旬，君患霍乱殁。我不敢哭，哀倍常情。便潜以朱笔涂君左股，将以为志。常持千眼千手咒，每旦焚香发愿：各生富贵之家，相慕愿为夫妇。请君验之。”元平乃自视，实如其言，因留宿，欢甚。及晓，将别，谓元平曰：“托生时至，不可久留。后身之父，现任刺史。我年十六，君即为县令，此时正当与君为夫妇，幸存思恋，慎勿婚也。然天命已定，君虽别娶，亦不可得。”悲泣而去。他年，果为夫妇。出《异物志》。

○杨三娘子

青州人韦高，避靖康乱南徙，居明州。绍兴初，诣临安赴铨。时因事出崇新门，逢青衣前揖问曰：“君得非韦五官人字尚臣者乎？”高曰：“是也。何以知吾字？”曰：“杨三娘子欲相见，凭达家书。适在帘内望见君，亟使我相邀，愿移玉一往。”高之舅氏杨佥判，时寓新安。知其女三娘嫁李县尉，而彼此流落，久不相闻。乃先叩其故。曰：“李尉死已二年，杨家原未知也。娘子用是欲寄声甚切。”高恻然愍之，遂同往。至一小宅，三娘出拜，具诉孀居孤苦之状。且言：“所以独处自守，不为骨肉羞者，东邻桑大夫与西邻王老娘之力也。二人皆山东人，俯我如父母，今当邀致之。”俄顷俱来，遂具酒共坐。桑翁兖州人，王娘单父人，皆年七十余。日暮，高辞退曰：“吾今出江下，访新安客旅，报舅家。”后日又过此，王媪询高妻族，曰：“吾妻郑氏，亡已久，家惟二老婢。见谋婚配，以贫未办耳。”媪喜曰：“姑舅兄弟，通婚甚多。三娘于势须适人，与其倩行媒，淹岁月，孰若就此成夫妇哉。今日之会，殆非偶然者。”高曰：“虽然，吾当白舅氏以俟命。”三娘曰：“五哥以妹为丑恶，则在所不言。不然，则吾父母经年无音信，吾朝夕不能活。正使归他人，亦无可奈，况于邂逅相遇得外兄乎？”桑翁亦赞襄，以为不可失。高遂许诺。三娘自取缣帛之属，付王媪备礼纳采。是夕成嘉好。

留六七夕，高入市，遇有荷先牌过者，曰杨佥判宅二承务。视之乃舅子也。相携入酒肆，具以事告，且谢不告而娶之罪。杨大骇曰：“三妹同李尉赴官，到此暴卒。李恐违任限，姑藁葬崇新之野。以书报吾家，吾父使我来挈其柩，安得有此？”高犹疑未判，率诣其处，不见居室，但丛冢间杰然一木，标曰：“李县尉妻杨三娘子墓。”左曰“兖州桑大夫”，右曰“单州王七娘”。二子泣叹良久。高曰：“谚云：‘一日共事，十日相思。’吾七日之好，义均伉俪，岂以人鬼为间哉！”为之素服哭奠，与杨生同护其丧。行过严州，梦三娘立岸上相呼，招使登舟，不肯，曰：“生平无过恶，便得托生。感君恩义之勤，今恳祈阴官，乞复女身，与君为来生妻，以答大贶。”泣而别。

高调定海尉，衡阳丞，容州普宁令，历十七八年，谋娶妇，辄不偶。即至普宁二年，每见县治侧一民家女，及笄矣，貌绝妍越俗。比数数窥之，女亦出入无所避。遂遣人求婚，女家力拒之，曰：“我细民，以卖酒为活，女又野陋，不堪备妾侍，岂敢望此。”高意不自惬，宛转开谕，且以语胁之，竟谐其约。洎解印，乃聘之以归。女步趋容止，绝似三娘，初不以为异也。后询其年命，盖严州得梦之次日。其为杨氏后身无疑矣。

○绿衣人

天水赵源，早丧父母，未有妻室。延祐间，游学至于杭州钱塘。后居西湖葛岭之上，其侧即宋贾秋壑旧宅也。源独居无聊，尝日遇晚徙倚门外。忽有一女子从东而来，绿衣双鬟，年可十五六，虽不盛妆浓饰，而姿色过人。源注目久之。明日出门又见。如此凡数度，日晚辄来。源戏而问之曰：“娘子家居何处，暮暮来此？”女笑而拜曰：“儿家与君为邻，君自不识耳。”源试挑之，女子欣然而应。因遂留宿，甚相亲昵。明日辞去，夜则复来。如此凡有月余，情爱甚至。源问其姓氏，居址何处，女子曰：“君但得美妇则已，何用强问我也。”叩之不已，则曰：“儿尝衣绿，但呼我为绿衣人可矣。”终不告以居止所在。源意其为巨室妾媵，夜出私奔，或恐事迹彰闻，故不肯言耳。信之不疑，宠念转密。

一夕，源被酒，戏谓绿衣曰：“此真所谓‘绿兮衣兮，绿衣黄裳’者也。”女子有惭色，数夕不至。及再来，源叩之，乃曰：“本欲相与郎君偕老，奈何以婢妾待之，令人忸怩不安，故数日不敢侍君之侧。然君已知乎，今不复隐，请得备言之：儿与君，旧相识也。今非至情相感，莫能及此。”源问其故，女惨然曰：“得无相难乎。儿实非今世人，亦非有祸于君者。盖其数当然，夙缘未尽尔。”源大惊曰：“愿闻其详。”女子曰：“儿故宋平章秋壑之侍女也。本临安良家子女，少善弈棋。年十五，以棋童入侍。每秋壑回朝，宴坐半闲堂，必召儿侍弈，备见宠爱。是时君为其家苍头，职主煎茶。吾因供进茶瓯，得至后堂。君时少年，美姿容，儿见而慕之。尝以绣罗钱箧，乘暗投君，君亦以玳瑁指盒为赠。彼此虽各有意，而内外严密，莫能得其便。后为同辈所觉，谗于秋壑，遂与君同赐死于西湖断桥之下。君今已再世为人，而儿犹在鬼录，得非命欤！”言讫，呜咽泣下，源亦为之动容。久之，乃曰：“审如此，则吾与汝乃再世因缘也。当更加亲爱，以偿畴昔之愿。”自是遂留宿源舍，不复更去。

源素不善棋，教之弈，尽得其妙。凡平日以棋称者，皆莫能敌也。每说秋壑旧事，其所目击者，历历甚详。尝言秋壑一日倚楼闲望，诸姬皆侍。适有二人，乌巾素服，乘小舟由湖登岸。一姬曰：“美哉二少年！”秋壑曰：“愿事之耶？当令纳聘。”姬笑而无言。逾时令人捧一盒，呼诸姬至前曰：“适为某姬纳聘，可启视之。”则姬之首也。诸姬皆战栗而退。

又尝贩盐数百艘，至郑市卖之。太学有诗曰：

“昨夜江头涌碧波，满船都载相公鹾。虽然要作调羹用，未必调羹用许多。”

秋壑闻之，遂以士人付狱，论以诽谤罪。

又尝于浙西行公田法，民受其苦。或题诗于路左云：

“襄阳累岁困孤城，豢养湖山不出征。不识咽喉形势去，公田枉自害苍生。”

秋壑见之，捕得，遭显戮。

又尝斋云水千人，其数已足，又一道士衣裾褴褛，至门求斋。主者以数足，不肯引入。道士坚求不去，不得已于门侧斋焉。斋罢，覆其钵于案而去。众将钵力举之，不动，启于秋壑，自往举之，乃有诗二句云：

“得好休时便好休，收花结子在绵州。”

始知真仙降临而不识也，然终不喻绵州之意。嗟乎！孰知有漳州水绵庵之厄也？

又尝有艄人泊舟苏堤，时方盛暑，卧于舟尾，终夜不寐。见三人长不盈尺，集于沙际。一曰：“张公至矣，如之奈何？”一曰：“贾平章非仁者，决不相恕。”一曰：“我则已矣，公等及见其败也。”相与哭入水中。次日，渔者张公获一鳖，径三尺余，纳之府第。不三年而祸作。盖物亦以先知数而不可逃也。

源曰：“吾今日与汝相遇，抑岂非数乎？”女曰：“是诚不妄矣。”源曰：“汝之精气，能久存于世耶？”女曰：“数至则散矣。”源曰：“然则何时？”女曰：“二年尔。”源固未之信。及其卧病不起，源为之延医，女不欲，曰：“曩固已与君言矣。姻缘之契，夫妇之情，尽于此矣。”即以手握源臂而与之诀曰：“儿以幽阴之质，得事君子。荷蒙不弃，周旋许时。往者一念之私，俱蹈不则之祸。然而海枯石烂，此恨难消；地老天荒，此情不泯。今幸得续前生之好，践往世之盟，三载于兹，志愿足矣。请从此辞，毋更以为念也。”言讫，面壁而卧，呼之不应矣。源大伤恸，为治棺榇而敛之。将葬，怪其柩甚轻，启而视之，惟衣衾钗珥在耳。虚葬于北山之麓。源感其情，不复再娶，栖灵隐寺出家为僧，终其身云。

○张越吾

三辅张越吾孝廉，计偕在京，中煤毒死。有亲契李大学经纪其丧，而扶送之归。及抵家，孝廉妇迎泣致谢，言在京在途，笃情如此。李诧曰：“嫂何以知之？”曰：“夫已先讣归家语妾矣。又谓‘今为上帝所怜，命作江都城隍神。但听壁上车马鼓吹声，则我已至也。’”居帷中，伉俪如旧。

后数年，李忽梦孝廉谓曰：“上帝以我数归，尘缘不断，谪我投生于高唐州林接武秀才家为子。其地去城十五里某村中。越六年，君谒选当为某邑丞，可携喜姐过高唐，俾我一观。”孝廉止一女名喜姐，往已许聘李子。在京殓时，李简装得珠一封，上题曰“珠购得为喜姐妆资。”时女适李子矣。李因得选，果授某邑丞。携家过高唐，令孝廉家仆来童觅村中林秀才，忽一家小儿在门呼曰：“来童，来童，我是汝故主人张越吾。李亲家来乎？喜姐来乎？”曰：“皆在此。”遂延至家，劳问如平生。问女：“珠安在？”曰：“在。”则又喜。

时曹侯铎守高唐，耳其事，为郡侯罗公道之，罗公檄召之来。是日，方讲业学宫，而林生抱儿至。儿称公祖，仪礼皆如孝廉。问其科名及同榜士，皆胪列甚悉。问文记否，曰：“墨卷七作尚能成诵，余亦不记。”揖逊而退。姑苏张伯起为作传。

《幽明录》云：晋桓帝时，陇西秦嘉为曹掾，赴洛。妇曰徐淑，归宁于家。昼卧，流涕覆面。嫂怪问之，曰：“适见喜自说往津乡亭病亡，一客守丧，一客赍书还，日中当至。”举家大惊。书至，事如梦。此与张越吾事相类。

○李庶

北魏李庶妻，元罗女也。庶亡后五年，元氏更适赵起。尝梦庶谓己曰：“我薄福，托刘氏为女，明旦当出。彼家甚贫，恐不能见养。夫妻旧恩，故来相见告君，宜乞取我。刘家在七帝坊十字街东南八穷巷是也。”元氏不应。庶曰：“君似惧赵公意，我自说之。”于是起亦梦焉。起寤问妻，言之符合。遂持钱帛躬往求刘氏，如所梦得之。养女长而嫁焉。见《北史》。

○涂修国二女

周昭王二十四年，涂修国献青凤丹鹊各一雌一雄。孟夏之时，凤鹊皆脱易毛羽，聚鹊翅以为扇，缉凤羽以饰车盖也。扇一名游飘，二名翛翩，三名亏光，四名仄影。时东瓯献二女，一名延娟，二名延娱。使二人更摇此扇，侍于王侧，轻风四散，泠然自凉。此二人辨口丽辞，巧善歌笑。步尘上无迹，行日中无影。及昭王沦于汉水，二女与王乘舟，夹拥王身同溺于水。故江汉之人到今思之，立祀于江湄。数十年间，人于江汉之上，犹见王与二女，乘舟戏于水际。至暮春上巳之日，禊集祠间，或以时鲜甘味，采兰杜，包裹以沉水中；或结五色纱囊盛食，或用金铁之器并沉水中，以惊蛟龙水虫，使畏之，不侵此食也。其水傍号曰《招祇之祠》。

○李行修

李十一郎行修，初娶江西廉史王仲舒女。贞懿贤淑，行修敬之如宾。王女有幼妹，尝挈以自随，行修亦深所鞠爱。

元和中，洛下有名公，与淮南节使李公鄘论亲。李家吉期有日，同请行修为傧。是夜礼竟，行修昏然而寐。梦己之再娶，其妇即王氏之幼妹。惊觉，甚恶之。遽命驾归，见王氏晨兴，拥膝而泣。行修家有旧使苍头，性颇凶横，往往忤王氏意。其时行修意王氏为苍头所忤，欲杖之。寻究其由，家人皆曰：“老奴于厨中自说五更作梦，梦阿郎再娶王家小娘子。”行修以符己梦，尤恶其事。乃强喻王氏曰：“此老奴安足信。”无何，王氏果以疾终。

时仲舒出牧吴兴，凶问至，悲恸且极。遂有书疏意托行修续亲。行修伤悼未忘，固阻王公之请。有秘书卫随者，有知人之鉴。忽谓行修曰：“侍御何怀亡夫人之深乎！奚不问稠桑王老。”

后二三年，王公屡讽行修，托以小女，行修坚不纳。及行修除东台御史，是岁汴人李介逐其帅，召征徐泗兵讨之，道路使者星驰，又大掠焉。行修络辔出关，程次稠桑驿。已闻敕使数人先至，遂取稠桑店宿。日迨瞑，有老人自东而过。店之南北，争牵衣请驻。行修讯其由，店人曰：“王老善录命书，为乡里所敬。”行修忽悟卫秘书之言，密令召之，遂说所怀之事。老人曰：“十一郎欲见亡夫人，今似可也。”乃引行修使去，由一径入土山中，又陟一坡，高数仞，坡侧隐隐若见丛林。老人止于路隅，谓行修曰：“十一郎但于林下呼‘妙子’，必有人应。应即答云：‘传语九娘子，今夜暂将妙子同看亡妻。’”行修如王老教，呼于林间，果有人应。仍以老人语传入。有顷，一女子出云：“九娘子遣随十一郎去。”其女子言讫，便折竹一枝跨焉，亦与行修折一竹枝令跨之，迅疾如马，与女子并驰，依依如抵西南。行约数十里，忽到一处，城阙壮丽，前经一大宫，宫有门，仍云：“但循西廊直北，从南第二院，则贤夫人所居。”行修一如女子之言，趋至北廊及院，果见十数年前亡者一青衣出焉，迎行修前拜。乃赍一榻云：“十一郎且坐，娘子续出。”行修比苦肺疾，王氏尝与行修备治疾皂荚子汤，自王氏之亡也，此汤少得。至是，青衣持汤，令行修啜焉，即宛是王氏手煎之味。饮未竟，夫人遽出，涕泣相见。行修方欲申情，王氏固止之曰：“与君幽显异途，不当如此。苟不忘平生，但纳小妹，即于某之道尽矣。”言讫，已闻门外女子叫：“李十一郎速出”。声甚切。行修出，其女子且怒且责：“措大不别头脑，宜速返！”依前跨竹枝同行。有顷，却至旧所。老人枕块而寐，闻行修至，遽起云：“岂不如意乎？”行修拜谢，因问九娘子何人。曰：“此原上有灵应九子母祠耳。”老人引行修却至逆旅，壁釭荧荧，枥马啖刍如故，仆夫等昏惫熟寐。老人因辞去。行修心愦然一呕，所饮皂荚子汤出焉。

从是，行修续王氏之婚，后官至谏议。出《续定命录》。

○杨玉香

林景清，闽县人。成化己亥冬，以乡贡北上，归过金陵。院妓杨玉香，年十五，色艺绝群，性喜读书，不与俗偶，独居一室。贵游慕之，即千金不肯破颜。姊曰邵三，虽乏风貌，然亦一时之秀。景清与之狎，饮于瑶华之馆。因题诗曰：

“门巷深沉隔市喧，湘帘影里篆浮姻。人间自有瑶华馆，何必还寻弱水船。”

又曰：

“珠翠行行间碧簪，罗裙浅澹映春衫。空传大令歌桃叶，争似花前倚邵三。”

明日玉香偶过其馆，见之，击节叹赏，援笔而续曰：

“一曲霓裳奏不成，强来别院听瑶笙。开帘觉道春风暖，满壁淋漓白雪声。”

题甫毕，适景清外至，投笔而去。景清一见魂销，坚持邵三而问。三曰：“吾妹也。彼且简对不偶，诗书自娱，未易动也。”景清强之，乃与同至其居。穴壁潜窥，玉香方倚床伫立，若有所思。顷之，命侍儿取琵琶作数曲。景清情不自禁，归馆，以诗寄之曰：

“倚床何事敛双蛾，一曲琵琶带恨歌。我是江州旧司马，青衫染得泪痕多。”

玉香答之曰：

“销尽炉香独掩门，琵琶声断月黄昏。愁心正恐花相笑，不敢花前拭泪痕。”

明日，景清以邵三为介，盛饰访之。途中诗曰：

“洞房终日醉流霞，闲却东风一树花。问得细君心内允，双双携手过邻家。”

既至，一见交欢，恨相知之晚也。景清诗曰：

“高髻盘云压翠翘，春风并立海棠娇。银筝象板花前醉，疑是东吴大小乔。”

玉香诗曰：

“前身侬是许飞琼，女伴相携下玉京。解佩江干赠交甫，画屏凉夜共吹笙。”

夜既阑，邵三避酒先归，景清留宿轩中，则玉香真处女也。景清诗曰：

“十五盈盈窈窕娘，背人灯下卸红妆。春风吹入芙蓉帐，一朵花枝压众芳。”

玉香诗曰：

“行雨行云待楚王，从前错怪野鸳鸯。守宫落尽鲜红色，明日低头出洞房。”

居数月，景清将归，玉香流涕曰：“妾虽娼家，身常不染。顾以陋质，幸侍清光。今君当归，势不得从。但誓洁身以待，令此轩无他人之迹。君异日幸一过妾也。”景清感其意，与之引臂盟约，期不相负。遂以“一清”名其轩。乃调《鹧鸪天》一阕留别曰：

“八字娇娥恨不开，阳台今作望夫台。月方好处人相别，潮未平时仆已催。听嘱咐，莫疑猜。蓬壶有路去还来。（禾参）（禾参）一树垂丝柳，休傍他人门户栽。”

玉香亦以《鹧鸪天》答之曰：

“郎似闽南第一流，胸蟠星斗气横秋。新词宛转歌才华，又逐征鸿下碧楼。开锦缆，上兰舟。见郎欢喜别郎忧。妾心正似长江水，昼夜随郎到福州。”

景清遂诀别归闽，音信不通者六年。

到乙巳冬，景清复携书北上。舟泊白沙，忽于月中见一女子甚美，独行沙上，迫视之，乃玉香也。且惊且喜，问所从来。玉香曰：“自君别后，天各一方。鱼水悬情，想思日切。是以买舟南下，期续旧好，不意于此邂逅耳。”景清喜出望外，遂与联臂登舟，细叙畴昔。景清诗曰：

“无意寻春恰遇春，一回见面一回新。枕边细说分离后，夜夜相思入梦频。”

玉香诗曰：

“雁杳鱼沉各一天，为君终日泪潸然。孤蓬今夜烟波外，重诉琵琶了宿缘。”

吟毕，垂泣悲啼，不能自止。天将曙，遂不复见，景清疑惧累日。

及至金陵，首访一清轩。门馆寂然，惟邵三缟素出迎，泣谓景清曰：“自君去后，妹闭门谢客，持斋诵经。或有强之，万死自誓。竟以思君之故，遂成沉疾，一月之前死矣。”景清闻之大骇，入临其丧，拊棺号恸。是夜，独宿轩中，吟诗曰：

“往事凄凉似梦中，香奁人去玉台空。伤心最是秦淮月，还对深闺烛影红。”

因徘徊不寐，惘惘间见玉香从帐中出，欷歔良久，亦吟曰：

“天上人间路不通，花钿无主画楼空。从前为雨为云处，总是襄王晓梦中。”

景清不觉失声呼之，遂隐隐而没云。

○王幼玉

王氏名真姬，字仙才，小字幼玉。本京师人，随父流落于衡州。姊娣三人，皆为名娼，而幼玉又出姊娣之上。所与往还，皆衣冠士大夫。巨商富贾，不能动其意也。夏公酉游衡阳，郡侯张郎中纪开宴召之。公酉曰：“闻衡阳有王幼玉者，妙歌舞，美颜色，孰是也？”张乃命幼玉出拜，公酉见之，吁嗟曰：“使汝居东、西二京，当名闻天下矣。”因命取笺为诗赠之曰：

“真宰无私心，万物逞殊形。嗟尔兰蕙质，远离幽谷清。风云暗助秀，雨露濡其泠。一朝居上苑，桃李让芳馨。”

由是益有光。但幼玉暇日，常幽艳愁寂，含花未吐。人或询之，则曰：“此道非吾志也。”

会东都人柳富字润卿，豪杰之人，幼玉一见曰：“兹我夫也。”富亦有意室之，而时方倦游，未能为计。风前月下，语辄移时，执手恋恋，两不相舍。其家窃知之，啧有烦言，富自此不复往。一日，遇幼玉江上。幼玉泣曰：“过非我造也，君宜谅之。异时幸有终身之约，无为今日之恨。”相与沽饮。复谓富曰：“我发委地，宝之若玉。然于子无所惜。”乃自解鬟，剪一缕以遗富。富感愤兼至，郁而成疾。幼玉日夜怀思，私遣人馈问不绝。病既愈，富为长歌赠之云：

“紫府楼阁高相倚，金碧户牖红晖起。其间宴息皆仙子，绝世娇姿妙难比。偶然思念起尘心，几年谪向衡阳市。娇娆飞下九天来，长在倡家偶然耳。天姿才色拟绝伦，压倒花衢众罗绮。绀发浓堆巫峡云，翠眸横剪秋江水。素手纤长细细圆，春笋脱向青烟里。缓步莲花窄窄弓，凤头翘起红裙底。有时笑倚小阑干，桃花无颜乱红委。王孙送目以劳魂，东邻一见还羞死。自此城中豪富儿，呼童控马相追随。千金买得歌一曲，暮雨朝云常相续。皇都年少是柳君，体段风流万事足。幼玉一见苦留心，殷勤厚遣行人嘱。青羽飞来洞户前，柳郎苦恨多拘束。偷身不使父母知，江亭暗共才郎宿。犹恐恩情未甚坚，解开鬟髻对郎前。一缕云随金剪断，两心浓更密如绵。自古美事多磨隔，别时两意空悬悬。清宵长叹明月下，花时洒泪东风前。怨入朱弦危更断，泪如珠颗自相连。危楼独倚无人会，新书写恨托谁传。奈倚幼玉家有母，知此端倪蓄嗔怒。千金买醉属佣人，密约幽欢镇相误。将刃欲加连理枝，引弓欲弹鹣鹣羽。仙山只在海中心，风逆波紧无船渡。桃源去路隔烟霞，咫尺尘埃无觅处。郎心玉意共殷勤，同指松筠情愈固。愿郎誓死莫改移，人事有时自相遇。他日得郎归来时，携手同上烟霞路。”

富因久游，亲促其归。幼玉潜往话别，共饮野店中。玉曰：“我心子意，卜诸神明久矣。子必异日有潇湘之游，我亦待君之来。”于是二人共盟，焚香致其灰于酒中共饮之，是夕同宿江上。翌日，富作词别幼玉，名《醉高春》，词曰：

“人间最苦，最苦是分离。伊爱我，我怜伊。青草岸头人独立，画船归去橹声迟。楚天低，回望处，两依依。后会也知俱有愿，未知何日是佳期。心下事，乱如丝。好天良夜还虚过，辜负我，两心知。愿伊家，衷肠在，一双飞。”

富自唱劝酒，悲惋不能终曲，乃相与大恸而别。

富既亲老，家又多故，不得如约，但对镜洒泪。会有客自衡阳来，出幼玉书，但言多卧病。富开缄疾读，书尾有“蚕死烛灰”之语，富大伤感。一日，残阳沉西，疏帘不卷。富独立庭帏，见有半面出于屏间，富视之，乃幼玉也。玉曰：“吾以思君昨疾，今已化去。欲得一见，故有是行。我以平生无恶，不犯幽狱，后日当生兖州西门张遂家，复为女子。彼家卖饼。君子不忘昔日之旧，因有事相过，幸见我焉。我虽不省前世事，然君之情当如是。我有遗物在侍儿处，君求之以为验，千万珍重。”忽不见。富惊愕不已。

异日，有过客自衡阳来，言幼玉已死。闻未死前嘱其侍儿曰：“我不得见郎，死亦不瞑。郎平日爱我。手足眉眼皆不可寄附，今剪头发一缕，手指甲数个，郎来访我，可以与之。”富终日伤悼，语及辄流泪。

○王諿

王諿，琅（王牙）人也，仕梁为南康王记室。亡后数年，妻子困于衣食。岁暮，諿见形，谓妇曰：“我若得财物，当以相寄。”后月，小女探得金指环一双。见《集灵记》。

○严猛妇

严猛妇出采薪，为虎所害。亡后，猛行至蒿中，忽见妇云：“君今日行，必遭不善，我当相免也。”既而俱前，忽逢一虎，跳梁向猛。妇举手指麾，状如遮护。须臾，有一胡人荷戟而过，妇因指之，胡即击虎，猛得免。猛晋时会稽人。见《辟寒部》。

○汉武帝

武帝崩后，凡宫人常被幸者，悉出居寝园。每夜，帝来幸如生时。霍光闻之，乃增益至百人，遂绝。

常被幸者，魂气相接，益以生人且满百，则生气盛而鬼气息矣。霍子孟不学无术，吾以为胜于学也。

曹孟德临终，嘱诸御妓铜雀侍燕寝如故。此贼痴心欲效汉武帝做灵鬼耳。然庐州《筝笛浦志》云：“曹操妓舟溺此，常夜闻筝笛声。”天下事尽有不可解者。

武帝时又有神君之事。神君者，长陵女。嫁为人妻，生一男，数岁死。女悼痛之，岁中亦死，死而有灵。其姒宛若祠之，遂闻名。宛若为主，人民多往请福，说人家小事颇有验。平原君亦事之。其后子孙尊显，以为神君。武帝即位，太后迎于宫中祭之，闻其言，不见其形。至是，神君求出，乃营柏梁台舍之。初，霍去病微时，数自祷神君。神君乃见形，自修饰，欲与去病交接，去病怒曰：“吾以神君清洁，故斋戒祈福。今欲为淫，此非神明也。”自是绝不复往。神君亦惭。及去病疾笃，上令祷神君。神君曰：“霍将军精气少，命不常，吾欲以太乙精补之，可得延年。霍将军不晓此意，乃见断绝，今不可救也。”去病竟卒。卫太子未败一年，神君乃去。东方朔取宛若为小妾，生子三人。与朔俱死。

○王将军

东都思恭坊朱七娘者，娼妪也。有王将军素与交通。

开元中，王遇疾卒，已半岁，朱不知也。其年七月，王忽来朱处。久之，日暮，问：“能随至温柔坊宅否？”朱许之，以后骑载去，入院欢洽如故。

明日，王氏使婢收灵床被，见一妇人在被中。遽走还，白王氏子。诸子惊而来视，问其故，知亡父所引。哀恸久之，遂送还家。

○孟才人

孟才人以笙歌有宠于武宗皇帝，嫔御之中，莫与为比。

武宗疾笃，孟才人密侍左右。上目之曰：“吾当不讳，尔何为哉！”指笙囊泣曰：“请以此就缢。”上悯然。复曰：“妾尝艺歌，愿对上歌一曲以泄愤。”许之。乃歌一声《何满子》，气亟立殒。上令医候之，曰：“脉尚温而肠已绝。”

上崩，将徙棺，举之愈重。议者曰：“非俟才人乎？”命其榇至，乃举。

张祜宫词云：

“故国三千里，深宫二十年。一声何满子，双泪落君前。”

“自倚能歌曲，先皇掌上怜。新声何处唱，肠断李延年。”

祜又有诗云：

“偶因歌罢得娇嚬，传唱宫中十二春。却为一声何满子，下泉须吊孟才人。”

○白女

白女者，娼也。与吴人袁节情好甚笃，誓不以身他近。其姥阻截百端，而白志益坚。有富商求偶于白，不从。姥棰之，成疾。以书招节一见，节惮姥不敢往。白忧念且死，嘱其母曰：“葬吾须吾袁郎来。”言终而绝。及举葬，柩坚重，十余人不能胜。姥曰：“嘻，其是袁郎未至也？”即促节至，抚棺曰：“郎至矣。”应声而起。人以为异。节为延僧诵经荐之，如悲伉俪焉。

情史氏曰：“人，生死于情者也；情，不生死于人者也。人生，而情能死之；人死，而情又能生之。即令形不复生，而情终不死，乃举生前欲遂之愿，毕之死后；前生未了之缘，偿之来生。情之为灵，亦甚著乎！夫男女一念之情，而犹耿耿不磨若此，况凝精翕神，经营宇之瑰玮者乎！”

卷十一 情化类

○化女

洛中二行贾，最友善。忽一年少者腹痛不可忍，其友极为医治，幸不死。旬余而化为女。事闻抚按，具奏于朝。适二贾皆未婚，奉旨配为夫妇。此等奇事，亘古不一二见者。万历丙戌年事，见《邸报》。

既相友善，即夫妇矣。虽不化女可也

○石尤风

石尤风者：传闻为石氏女，嫁为尤郎妇，情好甚笃。尤郎为商远行，妻阻之不从。尤出不归，妻忆之病亡。临亡，长叹曰：“吾恨不能阻其行，以至于此。今凡有商旅远行，吾当作大风，为天下妇人阻之。”自后商旅发船，值打头逆风，则曰：“此石尤风也。”遂止不行。妇人以夫姓为名，故曰石尤。

近有一人，自言有奇术，恒曰：“人能与我百钱，吾能返此风。”人有与之，风果止。后有人云：乃密书“我为石娘唤尤郎归也，须放我舟行”十四字，沉水中。出《江湖纪闻》。

死能化风，为天下妇女作方便，其灵甚矣，其力大矣，岂不能自致尤郎，而须人唤耶！夫恶男子之远行，而誓为风以阻之，情蔽而愚矣。其灵也可化，其愚也亦可欺。

晋刘伯玉妻段明光，性极妒。伯玉尝于妻前诵《洛神赋》，赞叹其美。明光曰：“君美水神而轻我耶？我死何患不为神。”乃自沉而死。死后七日见梦曰：“吾今得为神矣。”伯玉遂终身不敢渡此水。因名曰妒妇津。有好妇人渡者，必毁妆而济，否则风波暴发。若丑妇，虽盛妆，神亦不妒也。妇人无外事，其性专一，故立志往往著奇。

○化火

蜀帝生公主，诏乳母陈氏乳养。陈氏携幼子与公主居禁中。各年长，陈子出宫。其后，此子以思公主故，疾亟。一日，陈氏入宫，有忧色。公主询其故，陈氏阴以实对。公主许允，遂托幸祆庙，期与子会。及期，子先在庙候之，忽睡去。既公主入庙，子沉睡不醒。公主待久将归，乃解幼时所弄玉环，附于子之怀中而去。及子醒寤，见之，怨气成火，庙宇亦焚。祆庙，胡神也

○化铁

昔有一商，美姿容，泊舟于西河下。而岸上高楼中，一美女相视月余，两情已契，为十目十手所隔，弗得遂愿。迨后其商货尽而去，女思成疾而死。父焚之，独心中一物，不毁如铁。出而磨之，照见其中有舟楼相对，隐隐如有人形。其父以为奇，藏之。

后商复来访，其女已死，痛甚。咨诹博询，备得其由。乃献金于父，求铁观之，不觉泪下成血，血滴于心上，其心即灰矣。

○心坚金石

至元年间，松江府庠生李彦直，小字玉郎，弱冠有文誉。其学之后圃，有高楼焉，眺望颇远。彦直凡遇三夏，则读书其中。圃外则妓馆环之，丝竹之音，日至于耳，彦直亦习闻不怪。

一日，与同侪饮于楼上。一友闻之笑曰：“所谓‘但闻其声，不见其形’也。”彦直亦笑曰：“若见其形，并不赏其声也。”众请共赋其事，彦直赋先成。众方传玩，忽报学师在门，彦直急取诗怀之，迎学师登楼，因而共饮。彦直复恐诸友饶舌，托以更衣，团其诗投于墙外。所投处，乃张姥姥之居。姥止一女，名丽容，又名翠眉娘。衒其才色，不可一世。旦夕坐一小楼，与李氏楼相错。丽容拾纸展视，知为玉郎手笔，心窃慕焉。遂赓其韵，书于白绫帕上。他日，候彦直在楼，亦投墙外。彦直读诗，知其意有属也。践太湖石望之，彼此相见，款语莫逆。丽容因问：“彦卿何以不婚？”彦直曰：“欲得才貌如卿者乃可。”丽容曰：“恐君相弃，妾敢自爱乎！”因私誓而别。彦直归，告诸父母，父以其非类，叱之。复托亲知再三，终不许。将一年，而彦直学业顿废，几成瘵疾；丽容亦闭门自守。父不得已，遣媒具六礼而聘焉。

婚有期矣。会本路参政阿鲁台任满赴京。时伯颜为右丞相，独秉大权，凡满任者，必献白金盈万，否则立黜罢。阿鲁台宦九载，罄橐未及其半。谋于佐吏，吏曰：“左丞所少者，非财也，若能于各府选才色官妓三二人，加以妆饰献之，费不过千金，而其喜必倍。”阿鲁台以为然，遂令佐吏假右相之命，谘于各府，得二人，而丽容为首。彦直父子奔走上下，谋之万端，终莫能脱。丽容临发，寄缄谢彦真，以死许之。遂绝饮食。张妪泣曰：“尔死必累我。”丽容复稍稍食。舟既行，彦直徒步追随，哀动行人。凡遇停舟之所，终夜号泣，伏寝水次。如是将两月，而舟抵临清。彦直跋涉三千余里，足肤俱裂，无复人形。丽容于板隙窥见，一痛而绝。张妪救之，良久方苏。苦浼舟夫往谢彦直曰：“妾所以不即死者，母未脱耳。母去，妾即死。郎可归家，无劳自苦。”彦直闻语，仰天大恸，投身于地，气遂绝。舟夫怜之，共为坎土埋尸岸侧。是夕，丽容缢于舟中。阿鲁台大怒曰：“我以珍衣玉食，致汝于极贵之地。而乃恋恋寒儒，诚贱骨也。”乃命舟夫裸其尸而焚之。尸尽，惟心不灰。舟夫以足践之，忽出一小物如人形，大如手指。净以水，其色如金，其坚如玉。衣冠眉发，纤悉皆具，宛然一李彦直也，但不能言动耳。舟夫持报阿鲁台，台惊曰：“异哉，精诚所结，一至此乎！”叹玩不已。众请并验彦直若何，亦发彦直尸焚之，而心中小物与前物相等，其像则张丽容也。阿鲁台大喜曰：“吾虽不能生致丽容，然此二物，实希世之宝。”遂囊以异锦，函以香木，题曰“心坚金石至宝”。于是厚给张妪，听为治丧以归。

阿鲁台至京，捧函呈于右相，备述其由，右相喜甚。启视无复前形，惟败血二聚，臭秽不可近。右相大怒，下阿鲁台于法吏，治其夺人妻之罪。狱成，报曰：“男女之私，情坚志确。而始终不谐，所以一念不化，感形如此。既得合于一处，情遂气伸，复还其故，理或有之矣。”右相怒不解，阿鲁台竟坐死。

昔有妇人性好山水，日日临窗玩视，遂成心疾。死而焚之，惟心不化，其坚如石。有波斯胡一见惊赏，重价购去。问其所用，约明日至肆中验之。及至肆，已锯成片，每片皆光润如玉，中有山水树木，如细画然。波斯云：“以为宝带，价当无等。”夫山水无情之物，精神所注，形为之留，况两情之相感乎！

○望夫石

新野白河上，有石如人，名望夫石。相传一妇送夫从戎，别于此，妇怅望久之，遂化为石。天台陈克（字子高）题望夫石云：

“望夫处，江悠悠。化为石，不回头。山头日日风和雨，行人归来石应语。”

○婆饼焦

人有远戍者，其妇从山头望之，化为鸟。时烹饼将以为饷，使其子侦之，恐其焦不可食也。往已见其母化此物，但呼婆饼焦也。今江淮所在有之。

○双雉

《雉朝飞》操者，卫女傅母所作也。卫侯女嫁于齐太子，中道闻太子死，问傅母曰：“何如？”傅母曰：“且往当丧。”丧毕，不肯归，终之以死。傅母悔之，取女所自操琴，于冢上鼓之。忽有二雉俱出墓中。傅母抚雌雉曰：“女果为雉耶？”言未卒，俱飞而起，忽然不见。傅母悲痛，援琴作操，故曰《雉朝飞》。出扬雄《琴清》。

○连枝梓双鸳鸯

韩凭，战国时为宋康王舍人。妻何氏，有美色。康王乃筑台望之，竟夺何而囚凭。何氏乃作《乌鹊歌》以见志曰：

“南山有乌，北山张罗。乌自高飞，罗当奈何？”

又曰：

“乌鹊双飞，不乐凤凰。妾自庶人，不乐君王。”

后闻凭自杀，乃阴腐其衣，与王登台，自投台下。左右引衣，衣绝，得遗书于带中曰：“愿以尸还韩氏而合葬。”王怒，命分埋之。两冢相望，经宿，忽有梓木生于两冢，根交于下，枝连于上。又有鸟如鸳鸯，双栖于树，朝暮悲鸣。人皆异之曰：“此韩凭夫妇精魂也。”故诗云：

“君不见，昔时同心人，化作鸳鸯鸟。和鸣一夕不暂离，交颈千年尚为少。”

何氏又有寄凭歌曰：

“其雨淫淫，河大水深，日出当心。”

康王以问苏贺，贺曰：“雨淫淫，愁且思也。河水深，不得往来也。日当心，日过午则殂，明有死志也。”韩凭家，今在开封府。

○双梓双鸿

吴黄龙年中，吴都海盐有陆东美妻朱氏，有容止。夫妻相重，时人号为比肩夫妇。后妻死，东美不食而死。家人哀之，乃合葬。未一岁，冢上生梓树同根，两身相抱而合成一树，每有双鸿常宿于上。孙权闻之，封其里曰“比肩”，墓曰“双梓”。后子弘与妻张亦相爱慕，吴人呼为“小比肩”。出《述异记》。

○双鹤

荥阳县南百余里有兰岩山，峭拔千丈。常有双鹤，素羽皦然，日夕偶影翔集。相传云：昔有夫妇隐此山数百年，化为双鹤，不绝往来。忽一旦一鹤为人所害，其一鹤岁常哀鸣，至今响动岩谷，莫知其年岁也。出《搜神记》。

○连理树

上官守愚者，扬州江都人，为奎章阁授经郎。时居顺天馆东，与国史简（检）讨贾虚中为邻。贾，柯敬仲友也，工诗善画，家藏古琴三张，曰琼瑶音、环珮音、蓬莱音，皆敬仲所鉴定。守愚亦雅好吟咏，兼嗜绿绮，与贾交游特厚。每休暇过从，诗酒琴棋，从容竟日。贾无嗣，止三女。尝曰：“吾三女可比三琴。”遂取琴名名女焉。守愚子粹，甚清俊聪敏。生时，人送《唐文粹》一部，故小字粹奴。年十岁，因遣就贾学。贾夫妇爱之如子，三女亦兄弟视之，呼为粹舍。尝与其幼女蓬莱，同读书学诗，深相爱重。贾妻戏之曰：“使蓬菜他日得婿如粹舍足矣。”归以告，守愚曰：“吾意亦然。”遣媒往议，各已许诺。粹、[蓬莱]二人亦私喜不胜。不期贾忽罢归，姻事竟弗谐。

后三年，守愚出为福州治中。始至，僦居民舍，得楼三楹。而对街一楼尤清雅，问之，乃贾氏宅也。守愚即日往访，则琼瑶、环珮已适人，惟蓬莱在室，亦许婚林氏矣。粹闻之，悒怏殊甚。蓬莱虽为父母许他姓，然亦非其意也。知粹至，欲一会而无由。彼此时时凝立楼栏相视，不能发语。蓬莱一日以白练帕裹象棋子掷粹，粹接视，上画绯桃，题一诗曰：

“朱砂颜色瓣重台，曾是刘晨旧看来。只好天台云里种，莫教移近俗人栽。”

粹虽美其意，然莫如之何。亦画梅花一枝，写诗以复。诗曰：

“蕊玉含春捏素罗，岁寒心事谅无他。纵令肯作仙郎伴，其奈孤山处士何！”

用彩绳系琴轸三枚坠之，投还蓬莱。蓬莱展看，闷闷而已。

未逾时，值上元节。闽俗放灯甚盛，男女纵观。粹察贾氏宅眷必往，乃潜伺于其门。更深后，果有女夫舁轿数乘而前，蓬莱与母三四辈上轿，婢妾追随，相续不绝。粹尾其后，过十余街，度不得见，乃行吟轿旁曰：

“天遣香街静处逢，银灯影里见惊鸿。彩舆亦似蓬山隔，鸾自西飞鹤自东。”

蓬莱知为粹也，欲呼与语，诉其所怀，而碍于从者，亦于轿中微吟曰：

“莫向梅花怨薄情，梅花肯负岁寒盟！调羹欲问真消息，已许风流宋广平。”

粹听之，知其答己梅花之作，不胜感叹。归坐楼中，念蓬莱之意虽坚，而林氏之聘终不可改，乃赋《凤分飞》曲以寄之曰：

“梧桐凝露鲜飚起，五色琅玕花新洗。娇翮翩跹拟并栖，九苞文彩如霞绮。惊飞忽作丹山别，弄玉箫声怨呜咽。咫尺秦台隔弱流，琐窗绣户空明月。飔飔扫尾仪朝阳，可怜相望不相将。下谪尘寰伴凡鸟，不如交颈两鸳鸯。”

诗成，无便寄去。忽贾遣婢送荔枝一盘来，粹诡曰：“往在都下，与蓬莱同学，有书数册未取，乞以此帖呈之，俾早送还。”婢不疑有他，持送蓬莱。读之垂泣曰：“嗟乎，郎尚不余谅也。”乃作《龙剑合》曲答之，示终身相从之意。写以鱼笺，密置古文中。付婢绿荷曰：“粹舍取旧所读书，此是也。汝持去还之。”其曲曰：

“龙剑埋没狱间久，巨灵昼卫鬼夜守。蛟螭藏，魍魉走，精光横天气射斗。冲玄云，发金钥，至宝稀世有。奇姿烁人声撼牖，鹈膏泽锷凤刻首。龙剑煌，新离房，静垂流电舞飞霜。影含秋水刃拂铓，辘（上罒下鹿）（上罒下欶）团金宝珠装。司空观之识其良，悬诸玉带间金章。紫焰煌煌明瑀珰，星折中台事岂常。逡巡莫敢住，一去堕渺茫。龙剑灵，是龙精，莹如鹇尾拂水清。雄作万里别，雌伤千古情。暂留尘埃匣，何日可合并？会当逐风雷，相寻入延平。纯钩在瑧（琫）珌，纵然贵重非我匹。我匹久卧覃水云，一双遥怜两地分。度山仍越壑，辛苦不可言。天遣雷焕儿，佩之大泽濆。铿然一跃同骏奔，骇浪惊涛白昼昏。始知神物自有偶，千秋万岁肯离群。”

粹读之，服其才，而感其意。

俄而闽中大疫，蓬莱所议林生竟死。贾夫妇知粹未婚，乃遣人报守愚求终好，守愚欣跃从之。六礼既备，亲迎有期。花烛之夕，粹与蓬莱相见，不啻若仙降也。因各赋诗以志喜。时至正十九年己亥二月八日也。粹诗曰：

“海棠开处燕来时，折得东风第一枝。鸳枕且酬交颈愿，鱼笺莫赋断肠诗。桃花染帕春先透，柳叶蛾黄画未迟。不用同心双结带，新人原是旧相知。”

蓬莱诗曰：

“与君相见即相怜，有分终须到底圆。旧女婿为新女婿，恶姻缘化好姻缘。秋波浅浅银灯下，春笋纤纤玉镜前。天遣赤绳先系足，从今唤作并头莲。”

蓬莱有诗集，粹序之，名曰《絮雪》。

粹时才名藉甚，当道有欲荐之者。蓬莱苦口止之曰：“今风尘道梗，望都下如在天上。君岂可舍父母之养，而远赴功名之途乎！”粹乃以亲老辞。

次年，治中物故。又明年，为至正壬寅，闽城为盗所据，城中大姓多避匿山谷，粹亦携家遁。盗踪迹得之，尽戕其一门，留蓬莱一人不杀，将以为妻。蓬莱知不免，绐盗曰：“我无归矣，愿事将军。虽然，俟埋其故夫未晚也。”盗喜从之，同至尸所，拔佩刀为掘一坑。掘讫，掷刀于地，坐于旁曰：“吾倦矣！”目蓬莱，使取刀抄土掩之。蓬莱即举刀自刎曰：“死作一处无恨！”盗遽起夺刀，已绝咽矣。盗怒曰：“汝望同穴乎？”遂埋蓬莱二十步外，使两冢相望。

其年，燕则普化为福建行省平章，乃集诸县民兵克城，民方复业。又数年，有同避寇者，始备说蓬莱事。平章遣人视之，将以礼改葬。至则两墓之上各生一树，相向枝连柯抱，纠结不可解。使者归报，平章亲往视之，果不谬。乃不敢发，但加修葺，仍设奠祭焉。人呼为连理冢树，闽人至今称之不绝。见《剪灯余话》。

○并蒂莲

扬州张姓者，富冠郡邑。有女字丽春，年十七，美姿容，善诗赋。远近争来缔姻，张翁志在择婿，不许。

同里曹姓者，家虽贫，有子名璧，聪俊工文词，年十六未室，张颇垂意焉。曹以贫富自量，不敢启齿。张一日开塾于家，令人招生过塾读书。生负笈而至，丽春于花下窥之，窃念曰：“得归此郎，平生足矣。”张亦暗喜。寻命生宿于西轩静室，以便肄业。

时值菊节，张拉师出外登高。生兀坐书斋，不胜岑寂。日将晡，窗外闲步，偶与丽春相遇。生整容前揖，丽春亦不避，彼此交会，其礼甚恭。丽春笑曰：“子知家君馆谷之意乎？东床之选，其在兹矣。子宜郑重！”正叙话间，侍婢报曰：“主人回矣。”遂各散去。翌日，丽春命侍儿兰香持彩笺作词寄生，中有“赤绳系足”之句。生得词甚喜，以诗一律答之，末联云：

“昨夜嫦娥降消息，广寒已许折高枝。”

一夕，生明烛独坐，忽闻叩门声。启视乃丽春也。延入逊坐。丽春从袖中出花笺一幅，上书四绝句。笑曰：“妾效唐人作回文四时词，请君改政。”

其一：

“花枝几朵红垂槛，柳树千丝绿绕堤。鸦鬓两蟠乌袅袅，径苔行步即香泥。”

其二：

“高梁画栋栖双燕，叶展荷钱小叠青。腰细褪裙罗带缓，销魂暗泪滴围屏。”

其三：

“明月晚天清皎皎，凛霜晴雾冷悠悠。情伤暗想闲长夜，泪血垂胸锁恨愁。”

其四：

“天冷雪花香堕指，日寒霜粉冻凝腮。悬悬意想空吁气，夜月闲庭一树梅。”

生诵毕，深赞其妙。将欲赓咏，丽遽曰：“不必和也。家君新构别墅，已状四景。士夫题咏甚富，但无作回文者。请君为之！”生按题挥笔，亦成四绝云。

其一：

“东西岸草迷烟淡，近远汀花逐水流。虹跨短桥横曲径，石粼粼砌路悠悠。”

其二：

“墙矮筑轩当绿野，树高连屋近青山。香清散处残红落，酒兴诗怀遣日闲。”

其三：

“溪曲绕村流水碧，小桥斜傍竹居清。啼乌月落霜天晓，岸泊闲舟两叶轻。”

其四：

“歧路曲盘蛇袅袅，乱山群舞凤层层。枝封雪蕊梅依屋，独坐闲窗夜伴灯。”

丽春诵之，叹其敏妙。时漏下二鼓，生欲求欢。丽春正色曰：“所谓归妹愆期，迟归有待。君姑俟之。”遂各归寝。

张公倩媒择日下聘，赘生入门。花烛之夕，极尽绸缪。丽春谓生曰：“曩政所以逆君情者，为今夕耳。”生益叹服。

咸淳末，海寇犯扬州，官军败绩，城遂陷。贼众大掠，市肆一空。殆至张宅，家人奔窜。生女卧榻，适临大池。仓卒无避，恐致辱身，乃相搂共溺池中而死。

逾年，池中忽生并蒂莲，花红香可爱。人争以为异，观者如市。士大夫题咏甚多，录其尤者于左：

“佳人才子是前缘，不作天仙作水仙。白骨不埋黄壤土，清魂长浸碧波天。生前曾结同心带，死后仍开并蒂莲。千古风流千古恨，恩情不断藕丝牵。”

诗词成帙，名之曰《并蒂莲集》，至今传诵不绝。

又：民家有男女以私情不遂，赴水死。三日，二尺相携出水滨。是岁，此陂荷花无不并蒂者。李仁卿《摸鱼儿》纪其事云：

“为多情，和天地老，不应情遽如许。请君试听双渠怨，方见此情真处。谁点注，香潋滟银塘对抹胭脂露。藕丝几缕，绊玉骨春心，金河晓泪，漠漠瑞红吐。连理树，一样骊山怀古。古今朝暮云雨。六郎夫妇，三生梦断，幽恨徒前沮。须会取，共鸳鸯、翡翠照影长相聚。风不住。怅寂寞芳魂，轻烟北渚，凉月又南浦。”

情史氏曰：“情主动而无形，忽焉感人而不自知。有风之象，故其化为风。风者，周旋不舍之物，情之属也。浸假而为石，顽矣。浸假而为鸟、为草、为木，蠢矣。然意东而东，意西而西。风之飘疾，惟鸟分其灵焉，双翔双集，可以人而不如鸟乎！梓能连枝，花启并蒂，草木无知，象人情而有知也。人而无情，草木羞之矣！白香山云：

“在天愿作比翼鸟，在地愿为连理枝。天长地久有时尽，此恨此情（绵绵）无尽期”

谓此也。噫！自非情坚金石，畴能有此。则其偶然凝而为金为石也，固宜。

○化蛇

华阴县令王真妻赵氏，与少年有私。少年化蛇，赵氏亦化蛇，俱入华山石见。

○化怪草

舌埵山帝女死，化为怪草，恒媚于人。

○宫人草

楚中有宫人草，状如金（艹登），而其气氛氲，花色红翠。俗说楚灵王时，宫人数千，皆多愁旷。有囚死于宫中者，葬之后，墓上悉生此花。

○鸳鸯树

蜀王孟昶，悦宫婢李氏，行则同舆，坐则同席。末年遭杀，并命合葬。墓上有树生异花，上似鸳鸯交颈，人不知名，但呼鸳鸯树。有歌曰：

“愿为坟上鸳鸯鸟，作双飞去作双归。”

○门化鸳鸯

汉时，鄢县南门两扇，忽一声称鸳，一声称鸯。晨夕开闭，声闻京师。汉末恶之，令毁其门。两扇化为鸳鸯，相随飞去。遂改鄢为晏城县

卷十二 情媒类

○卢二舅

昔有卢、李二生，隐居太白山读书，兼习吐纳导引之术。一旦，李生告归，曰：“某不能甘此寒苦，且浪迹江湖。”诀别而去。

后李生知橘子园，人吏隐欺，欠折官钱数万贯，羁縻不得东归，贫甚。偶过扬州阿使桥，逢一人草屩布衫，视之乃卢生。生昔号二舅。李生与语，哀其褴褛。卢生大骂曰：“我贫贱何畏？公不作好，弃身凡弊之所，又有欠负，身被囚拘，尚有面目相见乎！”李生厚谢。二舅笑曰：“居处不远，明日即将奉迎。”至旦，果有一仆者驰骏足来，云：“二舅遣迎郎君。”既去，马疾如风。过城南数十里，路侧朱门斜开，二舅出迎。星冠霞帔，容貌光泽，侍婢数十人，与桥下仪状全别。邀李生中堂宴馔，名花异木，若在云霄。既夜，引李生入北亭命酌，曰：“兼与公求得佐酒者，颇善箜篌。”须臾，红烛引一女子至，容色极艳，新声甚嘉。李生视箜篌上有朱字一行云：“天际识归舟，云间辨江树。”酒罢，二舅曰：“愿作婚姻否？”李生曰：“某安敢！”二舅许为成之。又曰：“公所欠官钱多少？”曰：“二万贯。”乃与一拄杖曰：“将此于波斯店取钱。可从此学道，无自秽也。”

才晓，前马至。二舅令李生去，送出门。波斯见拄杖，惊曰：“此卢二舅拄杖，何以得之？”依言付钱，遂得无事。其年往汴州，行军陆长源以女嫁之。既婚，颇类卢二舅北亭子所睹者。复解箜篌，果有朱书字。视之，“天际”之诗两句也。李生具说扬州城南卢二舅亭中筵宴之事，妻曰：“少年兄弟戏书此。昨梦使者云仙官追，一如公所言也。”李生叹讶。却寻二舅之居，惟见荒草，不复睹亭台矣。

二舅曾未显然作伐，然阴以红丝系足矣。神仙从无诳语。

○氤氲大使

朱起，家居阳翟，年逾弱冠，姿韵爽逸。伯氏虞部有妓女宠之，艳秀明媚，起甚留意。缘馆院各别，种种碍隔，起一志不移，精神恍忽。

有密友诣都辇，起送至郊外。独回之次，路逢青巾短袍、提筇杖药篮者，熟视起曰：“郎君幸值贫道，否则危矣。”起骇异，下马揖之。青巾曰：“君有急，直言，吾能济之。”起再拜，以宠事诉。青巾叹曰：“世人阴阳之契，有缱绻司总统，其长官号氤氲大使。诸夙缘冥数当合者，须鸳鸯牒下乃成。虽伉俪之正，婢妾之微，买笑之略，偷期之秘，凡仙交会，华戎配接，率由一道焉。我即为子嘱之。”临去，篮中取一扇授起曰：“是坤灵扇子，凡访宠，以扇自蔽，人皆不见。自此，七日外可合，十五年而绝。”

起归如戒，往来无阻。后果十五年，宠疫病而殂。出《清异录》。

有缘自合，何须坤灵扇子帮衬。青巾亦多事矣。

○潘法成

陈妙常，宋女贞观尼姑也。年二十余，姿色出群，能诗，尤善琴。张于湖授临江令，途宿女贞观，见妙常惊讶。以词挑之，妙常拒之甚峻。后与于湖故人潘法成私通情洽。潘密告于湖，令投词托言旧所聘定，遂断为夫妇。

○陈诜

湘人陈诜登第，授岳阳教官。夜逾墙与妓江柳狎，颇为人所知。时孟之经守岳，闻其故。一日公宴，江柳不侍，呼至杖之，文其眉鬓间以“陈诜”二字，乃押隶辰州。妓之父母诣学宫咎诜，云自岳去辰八百里，且求资粮。陈且泣且悔，罄其所有及质衣物，得千缗。以六百赠柳，余付监押吏卒，令善视。且以词饯别云：

“鬓边一点似飞鸦，休把翠钿遮。二年三载，千阑百就，今日天涯。　杨花又逐东风去，随分入人家。要不思量，除非酒醒，休照菱花。”

柳将行，会陆云西以荆、湖制司干官，霑（露）檄至岳。与陈有故。将至，陈先出迎，以情告陆。陆即取空名制干札填陈姓名，檄入制幕。既而并迎陆入，即开筵。陆曰：“闻籍中有江柳者，善讴，谁是也？”孟即呼至。柳花钿隐眉间所文。饮间，陆越语孟曰：“能以柳见与否？”孟曰：“唯命。”陆笑曰：“君尚不能容一陈教，岂能与我！”孟因叙杨之过，陆叹慨。

既而终席，陆呼柳问其事，柳出诜送别词，陆大嗟赏，而再登席。陆举词示孟，且诮之曰：“君试目此作，可谓不知人矣。今制司檄诜入幕，将若之何！”孟求解于陆，并召诜同宴。明日，列荐诜，且除柳名。陆遂将诜如江陵，见之阃公秋壑，俾充幕寮。诜不特洗一时之辱，且有幸进之喜。至今巴陵传为佳话焉。

○赵汝舟

樊城赵生汝舟，字君牧，年少负才，未获佳偶。有谢妪携女自洛阳来，寓居南曲。女名素秋，才色无双。誓非才士，必不失身。时人为之语曰：“男中赵汝舟，女中谢素秋。”生闻之，因往访焉。不遇。睹庭间红梨花盛开，因题诗于壁云：

“换却冰肌玉骨胎，丹心吐出异香来。武陵溪畔人休说，只恐夭桃不敢开。”女归，读其诗，甚悔。因和云：

“本分天然白雪香，谁知今日却浓妆。秋千院落溶溶月，羞睹红脂睡海棠。”

以诗寄生，且订晤期。

会有无赖子挟势求欢，女不从，逐之使行，遂还洛阳。生怅怏不已。适故人刘辅为洛阳太守，遣使招生。生喜，即日束装赴之。及相见，首以谢素秋为问。刘本意虑生花柳荡志，欲令习静理业，得问茫然。乃伪令人征素秋侑觞，而以病死还报，冀绝其念。生叹惋不已，馆于王参军废园，因而成病。辅为求医，生却之曰：“吾病非药饵可疗，除是素秋重生耳。”辅方授计于素秋，使伪为王参军女，月夜彷徨园亭。生望之心动，遽前挑之，宛转成好，郁抱顿开。

久之，试期渐逼，生恋女未有行色。辅复嘱卖花妪携筐诣园，伪为奠其亡儿者。生问之，对曰：“昔王参军有女甚美，亡瘗园中红梨树下。每月明之夜，往往出现魅人，吾子以是妖死。今忌日，故奠之耳。”生询女状貌服色相类，大惧，即夕携寓他室。及明，遂辞辅诣临安。辅厚赠资斧。生是岁登第，得选还乡，道从洛阳谢辅。辅觞之，命素秋见，生大骇。辅笑述始末，生喜极。辅为治婚礼，竟为夫妇。

今传奇有《梨花记》，或作《谢金莲》。

○姚牧庵

姚牧庵为翰林学士承旨日，玉堂设宴。歌妓罗列中，一人秀丽闲雅，微操闽音。公使来前，问其履历，初不以实对。叩之再，泣而诉曰：“妾乃建宁人氏，真西山后也。父官朔方，禄薄不足以给，侵贷公帑无偿，遂卖入娼家，流落至此。”公命之坐。仍遣使诣丞相三卖奴，请为落籍。丞相素敬公，意公欲以侍巾栉，即令教坊简籍除之。

公得报，语一小史黄埭曰：“我以此女为汝妻，女即以我为父也。”史忻然从命。史后至显官。京师相传以为盛事。

按：牧庵名燧，枢之姪也。致政家居，年八十时，夏月沐浴，有侍妾在侧，公因私焉。妾前拜曰：“主公年老，贱妾倘有娠，家人必见疑，愿赐识验。”公因捉其肚围，题诗于上云：

“八十年来遇此春，此春遇后更无春，纵然不得扶持力，也作坟前拜扫人。” 未几，公薨。后此妾果有子，家人疑其外通，妾出此诗，遂解。

○马光祖

有士人逾墙偷人室女，事觉到官，府尹马光祖（号裕斋）面试《逾墙搂处子》诗，士人秉笔云：

“花柳平生债，风流一段愁。逾墙乘兴下，处子有心搂。谢玉应潜越，韩香许暗偷。有情还爱欲，无语强娇羞。不负秦楼约，安知汉狱囚。玉颜丽如此，何用读书求。”

光祖判云：

“多情多爱，还了生平花柳债。好个檀郎，室女为妻也合当。杰才高作，聊赠青蚨三百索。烛影摇红，记取媒人是马公。”

文士既幸免罪，反因以此得佳偶。

此事不可为训。风流太守，偶示一奇，亦何不可。

○西毕氏

西毕氏中岁无子，甚忧。然与妻恩爱，不忍置妾。醉后，其妻阴以侍婢与睡，即有娠，毕疑之。既产子，欲毙之，其妻以实告。乃纳其婢试之，明年复产一子，遂释然。乃感其妻。后二子济川、济时，相继登进士，济川为翰林编修。

○聂胜琼

聂胜琼，宋时名妓也，资性慧黠。李之问诣京师，见而悦之，遂与结好。及将行，胜琼饯别于莲花楼。别旬日，复作《鹧鸪天》词寄之云：

“玉惨花愁出凤城，莲花楼下柳青青。清樽一曲阳关后，别个人人第五程。寻好梦，梦难成，况谁知我此时情。枕前泪共檐前雨，隔个窗儿滴到明。” 李藏箧间，抵家，为其妻所得。问之，具以实告。妻爱其语句清俊，遂出妆奁，资夫娶归。琼至，损其妆饰，委曲奉事主母。终身和好，无间隙焉。

○秾芳亭

巨野有秾芳亭，邑人秋成报祭所也。一日，乡耆谋立石其中，延士人王维翰书“秾芳亭”字，久之未至。有妓谢天香者，问云：“祀事既毕，何为迟留不饮？”众曰：“伺维翰书石耳。”谢遂以身衣当笔，书“秾芳”二字。会维翰至，书“亭”字以完之。父老遂刻之石，王、谢遂成夫妇。后王戏谢诗云：

“昔日章台会舞腰，行人无不折枝条。”

天香曰：

“从今已付丹青手，一任狂风不动摇。”

○陈孚

陈孚，字刚中，台州人。至元年（中），曾以布衣献《大一统赋》。初尝为僧，以避世变。忽一日，大书所作于其父执某之粉墙上，云：

“我不学，寇丞相，地黄变发发如漆。又不学，张长史，醉后挥毫扫狂墨。平生绀发三十丈，几度和云眠石上。不合感时怒冲冠，天公罚作圆顶相。肺肝本无儿女情，亦岂惜此双鬓青。只忆山间秋月冷，搔首不见（上髟下聿）鬓（鬙）影。”

父执见之笑曰：“此子欲归俗矣！”即命养发。经半年余，以女妻之。刚中虽获佳偶，自妻母以至妻之兄姊弟妹皆薄之，遂携家入京。馆阁诸老，交章荐举，竟入翰林。尝摄礼部郎中，副梁尚书曾使交趾。至交州，赋诗曰：

“老母越南垂白发，病妻塞北倚黄昏。蛮烟瘴雨交州客，三处相思一梦魂。”

○高季迪

高季迪（启），年十八，未娶。妇翁周仲建有疾，季迪往唁之。周出《芦雁图》命题。季迪走笔赋曰：

“西风吹折荻花枝，好鸟飞来羽翮垂。沙阔水寒鱼不见，满身风露立多时。”

仲建笑曰：“是子求室也！”即择吉，以女妻焉。

○杨越渔

越渔者，杨翁女也，容貌美丽。为诗不过两句，或问：“何不终篇？”答曰：“无奈情思缠绕，至两句，即思乱不胜。”有谢生求娶。父曰：“吾女宜配公卿。”谢曰：“谚曰：‘少女少郎，相乐不忘。少女老翁，苦乐不同。’安有少年公卿耶？”翁曰：“吾女词多两句，子能续之，而称其意，则妻矣。”遂以女诗示谢。女诗云：

“珠帘半床月，青竹满林风。”

谢续云：

“何事今宵景，无人解与同。”

又诗云：

“春尽花随尽，其如自是花。”

谢续云：

“从来说花意，不过此容华。” 女览诗，叹曰：“天生吾夫也！”遂为夫妇。多引泛江湖，唱和为乐。后七年春日，杨忽题诗二句云：

“明月易亏轮，好花难恋春。” 谢讶曰：“何故作此不祥语？”女曰：“君且续之。”谢应声云：

“常将花月恨，并作可怜人。” 女曰：“逝水难驻，千万自保！”即以首枕生膝而逝。

○郭暧

郭暧宴客，有婢镜儿善弹筝，姿色绝代。李端在坐，时窃寓目，属意甚深。暧觉之曰：“李生能以弹筝为题，赋诗娱客，吾当不惜此女。”李即席口号曰：

“鸣筝金粟柱，素手玉房前。欲得周郎顾，时时误拂弦。” 暧大称喜，彻席上金玉酒器，并以镜儿赠李。

郭暧粗豪公子，终是大家门风手段。

○武昌妓

韦蟾廉问鄂州，及罢任，宾僚盛陈祖席。蟾遂书《文选》句云：“悲莫悲兮生别离，登山临水送将归。”以笺毫授宾从，请续其句。座中怅望，皆思不属。逡巡，女妓泫然起曰：“某不才，不敢染，欲口占两句。”韦大惊异，令随口占云：“武昌无限新栽柳，不见杨花扑面飞。”座客莫不嘉叹。韦令唱作“杨柳枝”词，极欢而散。赠数十千，纳之。翌日，共载而发。出《抒情诗》。

○赵令畤

赵令畤，（字德麟，号聊复翁。袭封安宅（定）郡王）善词。刘弇（字伟明）既丧爱妾，而不能忘。赵为《清平乐》词云：

“东风依旧，着意隋堤柳。搓得鹅儿黄欲就，天气清明时候。去年紫陌青门，今宵雨魄云魂。断送一生憔悴，能消几个黄昏。”

有王氏女，聪慧，父母为择配，未偶，壮年不嫁。作《咏怀》诗曰：

“白藕作花风已秋，不堪残睡更回头。晚云带雨归飞急，去作西窗一夜愁。” 赵鳏居，见诗，遂求媒焉。人以为二十八字媒云。

○清江引

刘婆惜，乐人李四之妻也，江右人，与杨春秀同时。颇通文墨，滑稽、歌舞迥出其流，时贵多重之。先与抚州常推官之子三舍者交好，苦其夫间阻，一日偕宵遁。事觉，决杖。刘负愧，将之广海居焉，道经赣州。时有全音庵拨里，字子仁，由礼部尚书值天下多故，选用除赣州监郡。平昔文章政事扬历台省，但未免花酒之癖。每日公余，即与士夫酣歌赋诗。帽上常喜簪花，否则或果或叶亦簪一枝。一日，刘之广海过赣，谒全公。全曰：“刑余之妇，无足与也。”刘谓阍者曰：“妾欲之广海，誓不复还。久闻尚书清誉，获一见而逝，死无恨也。”全哀其志而与进焉。时宾朋满座，全帽上簪青梅一枝，行酒，全口占《清江引》曲云：“青青子儿枝上结”，令宾朋续之，众亡有对者。刘敛袵进前曰：“能容妾入词乎？”全曰：“可。”刘应声曰：

“青青子儿枝上结，引惹人攀折。其中全子仁，就里滋味别。只为你酸溜溜，意儿

难弃舍。” 全大称赏。由是顾宠无间，纳为侧室。后兵兴，全死节。刘克守妇道，善终其家。

○回回偈

至正间，明州女子柳含春，年十六患病，祷于延庆寺关王神而愈，因绣幡往酬之。一少年僧颇聪慧，窥柳氏姿而悦之。因以其姓戏作咒语，诵于佛前，名曰《回回偈》。其词云：

“江南柳，嫩绿未成阴。枝软不堪轻折取，黄鹂飞上力难禁。留取待春深。”

女亦甚慧，闻而恨之，归告于父。时方国珍据明州，父因讼之。国珍捕诸僧至，讯作词之姓名，对曰：“姓竺，名月华。”国珍乃召匠氏作大竹筒，将纳僧以沉诸江。谓曰：“我亦取汝姓作一偈，送汝归东流。”因吟曰：

“江南竹，巧匠作为筒。付与法师藏法体，碧波深处伴蛟龙。方知色是空。”

僧惶恐伏气，叩头告哀云：“死吾分也，更乞容一言。”国珍许之。僧复吟曰：

“江南月，如镜亦如钩。如镜不临红粉面，如钩不上画帘头。空自照东流。”

国珍知其以名为答，笑而释之。且令蓄发，以柳氏配为夫妇。

吟词不差，还是错做了和尚。

○马仲叔

辽东马仲叔、王志都相知至厚。仲叔先亡，忽见形谓志都曰：“吾不幸先亡，心恒相念。念卿无妇，当为卿得妇。”遂与之期。

至日，大风昼昏。向暮，果有女子在寝室中。志都问其由，曰：“我河南人，父为清河太守。临当见嫁，不知何得至此。”志都告之故，遂成夫妇。往诣其家，大喜，以为天授也。后生一男，为南郡太守。

身死矣，犹念友之无妇乎！其情乃胜于父母

○梁公肃

广宁闾山公庙，灵应甚著。又其像设狞恶，林木蔽映，人白昼入其中，皆恐怖毛竖。旁近言静夜时闻讯掠声，故过者或迂路避之。

参知政事梁公肃，家此乡之牵马岭。作举子时，与诸生谈及鬼神事，因有言：“我能以昏暮或阴晦之际，入闾山庙，巡廊庑一周。”诸生从臾之。明日晚偕往，约诸生待于庙门外，奋袖径入。至庙之东隅，摸索有一人倚壁而立，梁公意其为鬼，负之出。诸生迎问何所见，梁公笑曰：“我负一鬼至矣，可取火照之。”及火至，见是一美妇。衣装绝与乡俗不同，气息奄奄，状若昏醉。环立守之，良久开目，问：“此为何地？”诸生为言其处，及庙中得之者，且诘其为人为鬼，何所从来。妇言：“我扬州大族某氏女。以吉日迎往婿家，肩舆中忽为大风所飘。神思乱散，不知何以至此。”诸生喜曰：“梁生未受室，神物乃从扬州送一妻，可因而成之。”梁公乃挈妇归。

寻擢第，不数十年，致位通显。妇举数子。故时人有“天赐夫人”之目，至于传达宫禁。梁公以大定二十年节度彰德，都下耆旧，仍有及见之者。兵乱后，梁氏尚多，问其家世，多“天赐”诸孙行云。

○于祐

唐僖宗时，于祐于御沟中拾得一红叶，上有诗云：

“流水何太急，深宫尽日闲。殷勤谢红叶，好去到人间。”祐亦题一叶，置沟上流，宫中韩夫人拾之。

后祐托韩泳门馆，置帝放宫女三千人，泳以韩氏嫁祐。成礼之后，偶开笥见叶，异之，各出所得相质。叹曰：“事岂偶然。”泳开宴庆之，曰：“二人可谢媒矣！”韩氏作诗曰：

“一联佳句随流水，十载幽思满素怀。今日却成鸾凤侣，方知红叶是良媒。”

王伯良作《题红》传奇。

唐小说记红叶事有四：《本事诗》云：顾况在洛，乘间与一二诗友游苑中，于流水上得大梧叶，有诗云：

“一入深宫里，年年不见春。聊题一片叶，寄与有情人。”

况明日于上流亦题云：

“愁见莺啼柳絮飞，上阳宫女断肠时。君恩不禁东流水，叶上题诗寄与谁？”

后十余曰，有客来苑中，又于叶上得诗，以示况，曰：

“一叶题诗出禁城，谁人酬和独含情。自嗟不及波中叶，荡漾乘春取次行。”

一说明皇时，贵妃宠盛，宫娥皆衰悴，不愿备掖庭。尝书落叶，随御沟流出，云：

“旧宠悲秋扇，新恩寄早春。聊题一片叶，寄与接流人。”

况从而和之（和诗同前）。既达圣聪，遣出禁内人不少。

又《云溪友议》载：宣宗朝，卢偓舍人应举之岁，偶临御沟，见红叶上有诗，“流水何太急”云云。又《北梦琐言》所载，与《云溪友议》同，以为进士李茵事。惟刘釜《青琐》中有《流红记》，易其人为于祐，妄也。又，别书载：进士李茵，襄阳人。尝游苑中，见红叶自御沟流出，上题诗云，“流水何太急”云云，茵收贮书囊。后僖宗幸蜀，茵奔窜南山民家。见一宫娥，自云宫中侍书，名云芳子，有才思。茵与之款接，因见红叶，叹曰：“此妾所题也。”同行往蜀，具述官中之事。及绵州，逢内官田大人识之曰：“书家何得在此？”逼令上马，与之前去。李甚怏怅。其夕宿逆旅，云芳复至曰：“妾已重赂中官，求得从君矣。”乃与俱归襄阳。数年，李茵疾瘠，有道士言其面有邪气。云芳子自陈：“往年绵州相遇，实已自经而死。感君之意，故相从耳。人鬼殊途，何敢贻患于君！”置酒赋诗，告辞而去。此说更异。

○勤自励

漳浦人勤自励者，以天宝末充健儿，随军安南及击吐蕃，十年不还。自励妻林氏，为父母夺志，将改嫁同县陈氏。其婚夕而自励还，父母具言其妇重嫁始末。自励闻之，不胜忿怒，辄欲拼生往劫。常破吐蕃得利剑，会日暮，因仗剑而行，以诣林氏。自励去家八九里，属暮雨天晦，进退不可。忽而电明，见道左大树有旁孔，自励避雨孔中。有三虎子，自励并杀之。久之，大虎将一物纳孔中，须臾复去。自励闻其人呻吟，径前扪之，即妇人也。自励问其为谁，妇人云：“己是林家女，先嫁勤自励为妻。自励从军未还，父母无状，见逼改嫁，以今夕成亲。我心念旧，不能再见，适持手巾宅后桑林自缢，为虎所取。幸而遇君，今犹未损。倘能相救，当有后报。”自励谓曰：“我即自励也。晓还至舍，父母言君适人，故仗剑而来相访，何期于此相遇。”乃相持而泣。

顷之虎至，初大吼叫，然后倒入孔。自励以剑挥之，虎腰中断。意尚有一虎，故未敢出。寻而月明，后虎亦至。睹其偶毙，吼叫愈甚。自尔复倒入，又为自励所杀。乃负妻还家，今尚无恙。

此树孔乃虎穴也。托其穴以避雨，借其力以得妻。大德不报，反以杀身，哀哉！然自励不杀虎，能相信无害乎？猛恶稔著，为德而人犹疑之。世有施而不报者，可自反其平日矣。

○郑元方

汝州叶县令卢造者，有幼女。大历中，许邑客郑楚，曰：“及长，以嫁君之子元方。”楚拜之。俄而楚录潭州军事，造亦辞而寓叶。后楚卒，元方护丧居江陵，数年间音问两绝，县令韦计为子娶焉。其吉辰，元方适到。会武昌戍边亦止其县。县隘，天雨甚，元方无所容，径往县东十余里佛舍。舍西北隅，有若小兽号鸣者，出火视之，乃见三虎雏，目尚未开。以其小，未能害人，且不忍杀，闭门坚拒而已。

约三更初，虎来触其门，不得入。其西有窗，亦甚坚。虎怒搏之，陷头于楹中，进退不得。元方取佛塔砖击之，虎吼怒拿攫，终莫能去。连击之，俄顷而死。既而闻门外若女子呻吟，气甚困。元方徐问曰：“门外呻吟者，人耶鬼耶？”曰：“人也。”“何以到此？”曰：“女前卢令女也。夕将适韦氏，方登车，为虎负荷至此。今即无损，雨甚，畏其复来，能相救乎？”元方奇之，执烛出视，乃好女子，年十八，礼服俨然，泥水皆彻。既扶入，复固其门，拾佛塔毁像，以继其明。女问：“此何处？”曰：“县东佛舍耳。”元方言姓名，且话旧诺。女亦前记之曰：“妾父曾许妻君，一旦以君之绝耗也，将嫁韦氏。天命难改，虎送归君。庄去此甚近，君能送归，请绝韦氏而奉巾栉。”

及明，送归。其家以虎攫而去，方谋制服，忽见其来，喜若天降。元方致虎于县，具言其事。县宰异之，以卢氏归于郑焉。

○周商女

义兴山陈氏，薄暮，有虎咆哮其门，置一物而去，乃肥羜也。取而烹之。惧其复来，絷瘠羊于外以塞口。及夕，虎复衔一物至，大嗥者再去。陈趋视，则一年少女子，虽衣履沾败，而体貌绝妍。扶入室，久而息定。乃言：“儿是江阴周商女，随母上冢，为虎所捕。自分死虎口矣，不意得至此。”主人易衣，饮以粥汤。俾之缝纫，殊有条理。主妇讽之曰：“汝既无归，肯为吾子妇乎？”谢曰：“儿得主君援救，出死入生，敢不唯命是听。”陈以配其季子。

女甚勤俭，举家爱重之。浃辰，其父母觅得之，大喜。言：“女未许人，今愿与君结婚好。”因张宴，征召亲友。相与往来如骨肉云。时人谓之虎媒。

○裴越客

唐乾元初，吏部尚书张镐贬辰州司户。先是镐在京，以次女德容与仆射裴冠第三子，前蓝田尉越客结婚焉。已克迎日，而镐左迁，遂改期来岁之春季。其年越客束装南迈，以毕嘉礼。镐知其将至，深喜，因命家族宴于花园，而德容亦随姑姨妹游焉。山郡萧条，竹树交密。日暮，众将归，或后或先，纷纷笑语。忽有猛虎出自竹间，背负德容，跳入翳荟。众皆惊骇，奔于张。夜色已昏，举家号哭，莫知所为。及晓，则大发人徒，求骸骨于山野间。周回远近，曾无踪迹。

是夕之前夜，越客行舟去郡二三十里，尚未知其妻之为虎暴。乃与仆夫十数辈，登岸徐行，其船亦随焉。不二三里，过水次，板屋之内有榻，因扫拂，即之憩焉。仆从罗列于前后。俄闻有物来自林木之间，众乃静伺。微月之下，忽见猛虎负一物至。众皆惶惧，共阚喝之，仍大击板屋。其虎徐行，寻俯于板屋侧，留下所负物，竟入山间。仆从窥看，云“是人也，尚有余喘。”越客即令舁之登舟，因促使解缆。燃烛熟视，乃是十六七美女也。容貌衣服，固非村间所有。越客保（呆）异，遣群婢看抚之。虽髻云披散，衣服破裂，而身肤无少损。群婢渐灌以汤饮，即能微微入口。久之，神气安集，俄复开目。与之言语，莫肯应。夜久，即有自郡至者，皆云今尚书次女，昨夜游园，为暴虎所食，至今求其残骸未获。闻者遂以告于越客，即遣群婢以此询，德容号泣不止。越客既登岸，遂以其事列于镐。镐凌晨跃马而至，既悲且喜，遂与同归。而婚媾果谐其期。自是黔峡往往建立虎媒祠，今尚有存者。出《杂异记》。

元方所遇，义虎也。自励所遇，忠虎也。义兴陈氏所遇，媚虎也。总之无愧于虎媒也。夫撮合为媒，越客婚有日矣。虎一番惊扰，大为嘉礼之累。板屋声高，馋口未厌，天下有此恶媒乎？何以祠为！忠者见杀，恶者居功，此为媒者之所以竞为恶，而莫肯尽忠也。

○大别狐

天顺甲申年间，浙中蒋生贾于江湖，后客汉阳马口某店。而齿尚少，美丰仪。相距数家，马氏有女，临窗纤姣，光采射人。生偶入，窃见之，叹羡魂销。是夜女自来曰：“承公垂盼，妾亦关情，故来呈其丑陋。然家严刚厉，必慎口修持，始永其好。”生喜逾遇仙，遂共枕席。而口必三缄，足不外趾，惟恐负女。然生渐惫瘁。其侪若夜闻人声，疑之，语生曰：“君得无中妖乎？”生始讳匿，及疾力，始曰：“与马公女有前缘，常自来欢会，非有他也。”其侪曰：“君误矣，马家崇墉稠人，女从何来！闻此地夙有狐鬼，必是物也。”因以粗布盛芝麻数升，曰：“若来，可以此相赠，自能辨之。”果相授受。生如其言，因迹芝麻撒止处窥之，乃大别山下，有狐鼾寝洞穴中。生惧大喊，狐醒曰：“今为汝看破我行藏，亦是缘尽。然我不为子厉，今且报子。汝欲得马家真女亦不难。”自撷洞中草，作三束，曰：“以一束煎水自濯，则子病愈。以一束撒马家屋上，则马家女病癞。以一束煎水濯女，则癞除而女归汝矣。”

生复大喜。归，不以告人，而自如其言为之。女癞遍体，皮痒脓腥，痛不可忍，日夜求死，诸医不效。其家因书门曰：“能起女者，以为室。”生遂谒门曰：“我能治。”以草濯之，一月愈。遂赘其家，得美妇。

生始窥女而极慕思，女不知也，狐实阴见，故假女来。生以色自惑，而狐惑之也。然竟以此得真女矣。燕昭市骏骨，而千里之马果至。以伪始，以真终，狐虽异类，可以情感，况于筑台礼士者乎。

○玄驹

昔有一士人与邻女有情。一日饮于女家，惟隔一壁，而无由得近。其人醉，隐几卧，梦乘一玄驹入壁隙中。隙不加广，身与驹亦不减小，遂至女前，下驹与女欢。久之，女送至隙，复乘驹而出。觉甚异之，视壁孔中，有一大蚁在焉。故名蚁曰“玄驹”。见《贾子说林》。

情史氏曰：“媒者，寻常婚媾之事也。常事不书，有异焉则书之。媒而得，虽戾如虎，妖如狐，亦足以传。媒而失，即氤氲大使使尽神通，适以导淫遗议。呜呼！‘伐柯伐柯’，媒其可苟乎哉！审于媒之得失，而情亦可自量也。”

卷十三 情憾类

○昭君

昭君字嫱，南郡人。元帝时，以良家子选入掖庭。或云昭君者，齐国王穰女。年十七，仪容绝丽，以节闻。国中长者求之，王皆不许，乃献元帝。时宫人既多，帝造次不能别房帷。乃令画工图之，披图召幸。他人往往行赂，多得进。昭君自恃其貌，志不苟求，工遂毁为其状。会匈奴单于来朝，求美人为阏氏，帝敕以宫女赐焉。

昭君入宫数载，未得见御，积悲怨，乃请掖庭令求行。单于临辞，大会，帝召女以示之。昭君丰容靓饰，光明汉宫，顾影徘徊，竦动左右。帝见大惊，意欲留之，而重失信于异域，遂与匈奴。昭君戎服乘马，提一琵琶，出塞而去。为会（书）报帝云：

“臣妾幸得备禁脔，谓身依日月，死有余芳。而失意丹青，远窜异域，诚得捐躯报主，何敢自怜。独惜国家黜陟，移于贱工。南望汉关，徒增怆结耳。有父有弟，惟陛下幸少怜之。”

帝回思昭君不置，为诛画工毛延寿等。昭君又有怨诗云：

“秋木萋萋，其叶萎黄。有鸟处山，集于苞桑。养育毛羽，形容生光。既得升云，上游曲房。离宫绝旷，身体摧藏。志念抑沉，不得颉颃。虽得委食，心有徊徨。我独伊何，来往变常。翩翩之燕，远集西羌。高山峨峨，河水泱泱。父兮母兮，道悠且长。呜呼哀哉，忧心恻伤。”

昭君请掖庭令求行，非轻去其乡也。惜其名之不传，与面目之不经见于天下也。王荆公曰：“自是如花画不成，当时枉杀毛延寿。”长卿氏曰：“方昭君之行，‘丰容靓饰，光动左右’，此即昭君图也。‘戎服乘马，提一琵琶出塞而去’，此又即昭君图也。延寿岂能图昭君哉！”余谓延寿即能图昭君，使得进御，不过玉簟筐床，一番恩宠而已。岂若青冢黄昏，令骚客情人凭吊于无穷也！昭君有子曰世违。单于死，世违继立。胡法，父死则妻其母。昭君问世违曰：“汝为汉为胡？”世违愿为胡。昭君乃吞药自杀。胡地草皆黄，惟昭君墓草独青。然则昭君又单于之贞妇矣。贞于汉不得，而贞于胡，究终心未尝忘汉。既死，而以青冢自旌。乃谤者曰：“汉恩自浅胡自深，”岂不冤哉！

汉武帝幸平阳公主家，置酒作乐。卫子夫为讴者，善歌，能造曲。每歌挑上，上喜动，起更衣，子夫因侍尚女轩中，遂得幸。帝见其美发，悦之，纳于宫中。时宫女数千，皆以次幸。子夫新入，在籍末，岁余不得见。上择宫人不中用者出之，子夫因涕泣请出。上曰：“吾夜梦子夫中庭生梓树数株，岂非天意乎。”是夕幸之，竟立为后。生戾太子。子夫之请出，与昭君之求行一也。而徒以美发，遂得正位中宫，昭君于是乎命薄矣。

○侯夫人

炀帝建迷楼，宫女无数，多不得进御。有侯夫人者，忽自缢于栋下。臂悬锦囊，左右取进，得自感诗三首。其一曰：

“庭绝玉辇迹，芳草渐成窠。隐隐闻箫鼓，君恩何处多。”

其二曰：

“欲泣不成泪，悲来翻强歌。庭花方烂熳，无计奈春何。”

其三曰：

“春阴正无际，独步意如何。不及闲花草，翻承雨露多。”

又妆成诗云：

“妆成多自恨，梦好却成悲。不及杨花意，春来到处飞。”

又遣意云：

“秘洞遍仙卉，雕房锁玉人。毛君真可戮，不肯写昭君。”

又自伤云：

“初入承明日，深深报未央。长门七八载，无复见君王。寒春入骨清，独卧愁空房。跚履步庭下，幽怀空感伤。平日所爱惜，自待却非常。色美反成弃，命薄何可量。君恩实疏远，妾意徒彷徨。家岂无骨肉，偏亲老北堂。此身无羽翼，何计出高墙。性命诚所重，弃割亦可伤。悬帛朱栋上，肚肠如沸汤。引颈又自惜，有若丝牵肠。毅然就死地，从此归冥乡。”

帝见其诗，反复感伤。往视其尸，曰：“此已死，颜色犹美如桃花。”乃急召中使许廷辅曰：“朕面遣汝择后宫女入迷楼，汝何故独弃此人也！”乃令廷辅下狱，赐自尽。

○世庙宫人

世庙宫人张氏，恃貌不肯阿顺。匿闭无宠，早卒，殓于宫后。宫制，凡殓者，必索其身畔。得罗巾有诗，以闻上，上伤之。以宫监不早闻，杖杀数人。诗曰：

“闷倚雕栏强笑歌，娇姿无力怯宫罗。欲将旧恨题红叶，只恐新愁上翠蛾。雨过玉阶天色净，风吹金锁夜凉多；从来不识君王面，弃置无情奈若何。”

南宁伯毛舜臣在南京留守时，被命洒扫旧内。见别院墙壁，多旧时宫人题咏，年久剥落，不可尽识。其一署云：“媚兰仙子书”，末二句犹存，云：

“寒气逼人眠不得，钟声催月下斜廊。”

字画婉丽，当时风神月思，亦足想见。

○杜牧

太和末，杜牧复自侍御史出佐江西宣州幕。虽所至辄游，而终无属意。及闻湖州名郡，风物妍好，且多奇色，因甘心游之。

湖州刺史某乙，牧素所厚者，颇喻其意。及牧至，每为之曲宴周游，凡优姬娼女，力所能致者，悉为出之。牧注目凝视曰：“美矣，未尽善也。”乙复候其意。牧曰：“愿得张水嬉，使州人毕观。候四面云合，某当闲行寓目。冀于此际，或有阅焉。”乙如其言。至旦，两岸观者如堵。迨暮，竟无所得。将罢，舟舣岸。于丛人中，有里姥引鵶头女，年十余岁，牧熟视曰：“此真国色！向诚虚设耳。”因使语其母，将接致舟中。姥女皆惧。牧曰：“且不即纳，当为后期。”姥曰：“他年失信，复当如何？”牧曰：“吾不十年，必守此郡。十年不来，乃从尔所适可也。”母许诺。因以重币结之，为盟而别。故牧归朝，颇以湖州为念。然以官秩尚卑，殊未敢发。寻拜黄州、池州，又移睦州，皆非意也。牧素与周墀善。会墀为相，乃并以三笺于墀，乞守湖州。大中三年，始授湖州刺史。比至郡，则已十四年矣。所约者已从人三载，而生三子。牧既即政，亟使召之。其母惧其见夺，携幼以同往。牧诘其母曰：“曩既许我矣，何为反之？”母曰：“向约十年，十年不来而后嫁，嫁已三年矣。”牧因取其载词视之，俯首移晷，曰：“其词也直，强之不详。”乃厚为礼而遣之。因赋诗以自伤，曰：

“自是寻春去较迟。不须惆怅怨芳时。狂风落尽深红色，绿叶成荫子满枝。”

○吴氏女

城之西有吴氏女，生长儒家，才色俱丽，琴棋诗书靡不究通，大夫士类称之。其父早世。治命宜以为儒家室，女自负不凡。

永嘉郑僖，字天趣，客于洪氏。一日媒妪来，言女家久择婿，难其人。洪仲明公子戏欲与郑求之，郑辞已娶。媒妪欲求郑诗词达于女氏，郑戏赋《木兰花慢》云：

“倚平生豪气，切星斗，渺云烟。记楚水湘山，吴云越月，频入诗篇。菱花剑，光零落，几番沉醉乐风前。闲种仙人瑶草，故家五色云边。芙蓉金阙正需贤，诏下九重天。念满腹琅玕，盈襟书传，人正韶年。蟾宫近传芳信，姮娥娇艳待诗仙。领取天香第一，纵横礼乐三千。”

翌日媒来，言吴族见词，莫不称美。但母嫌官人已娶有子，女意不然。因出其和词云：

“爱风流儒雅，看笔下，扫云烟。正困倚书窗，慵拈针线，懒咏诗篇。红叶未知谁系，漫踌躇无语小阑前。燕子知人有意，双双飞向花边。殷勤一笑问英贤，夫乃妇之天。恐薛媛图形，楚材兴念，唤醒当年。叠叠满枝梅子，料今生无分共披仙。赢得鲛绡帕上，啼痕万万千千。”

过数日，女密令吴妪来观。妪致女命，虽居二室亦所不辞。且嘱郑托相知之深者，开导母意，玉成其事。郑托吴槐坡者往说，其母终不从。

有周姓者，妒郑之成，挟财以媚母。母惑之。郑闻其事，复赋前腔寄云：

“望垂杨袅翠，帘试卷，小红楼。想琼珮敲霜，鸾妆沁粉，越样风流。吟怀自怜豪健，洒云笺，醉里度春愁。有唱还应有和，纤纤玉映银钩。犀心一点暗相投，好事莫悠悠。便有约寻芳，蜂媒才到，蝶使重游。梅花故园憔悴，揖东风让与古梢头。况是梅花无语，杏花好好相留。”

女氏再和云：

“看红笺写恨，人醉倚，夕阳楼。故里梅花，才传春信，先认儒流。此生料应缘浅，绮窗下雨怨云愁。如今杏花娇艳，珠帘懒上银钩。丝萝乔树欲依投，此景两悠悠。恐莺老花残，翠嫣（蔫）红减，辜负春游。蜂媒问人情思，总无言应只低头。梦断东风路远，柔情犹为迟留。”

郑观所和两词，才情标致，益不能忘。再赋诗云：

“银笺写恨奈情何，料得情深敛翠蛾。须信梅花贪结子，东风着意杏花多。翠袖笼香倚画楼，柔情犹为我迟留。何时共箇鸳鸯字，吟到春风泪欲流。”

吴氏和云：

“慈亲未识意如何，不肯令君画翠蛾。自是杏花开较晚，梅花占得旧情多。残红片片入妆楼，独倚危阑觉久留。可惜才高招不得，红丝双系别风流。”

书词尚多，不能悉载。及母氏纳周之币，女号泣曰：“父临终命归儒士。周子不学无术，但能琵琶耳。我誓不从之！”因佯狂，掷冠于地。母怒，殴之至再。发愤成疾，病且笃。母始大悔，惧逆其意，即以定礼付媒氏还周，而女病已无起色矣。因以书遗郑曰：“妾之病实为郎也。若此生不救，抱恨于地下，料郎之情，岂能忘乎！”末复缀一绝云：

“青衣扶起髻云偏，病里情怀最可怜。已自恹恹无气力，强来纤手写云笺。”

临终泣谓青衣梅蕊曰：“我生为郑，死亦为郑。我死后，可以郑郎诗词书翰密藏棺中，以成我意。”及卒，郑为文祭之，复作悼亡诗云：

“相见愁无奈，相思自有缘。死生俱梦幻，来往只诗篇。玉珮惊沉水，瑶琴怆断弦。伤心数行泪，尽日落花前。”

又一绝云：

“诗写新笺几往来，佳人何自苦怜才。伤心春与花俱尽，啼杀流莺唤不回。”

后郑召箕仙，得一词云：

“绿惨双鸾，香魂犹自多迷恋。芳心密语在身边，如见诗人面。又是柔肠未断，奈天不从人愿。琼销玉减，梦魂空有几多愁怨。”

郑感之，再调《木兰花慢》云：

“任东风老去，吹不断，泪盈盈。记春浅春深，春寒春暖，春雨春晴。都来杀诗人兴。更落花无定，挽春情。芳草犹迷舞蝶，绿杨空语流莺。玄霜著意擣初成，回首失云英。但如病如痴，如狂如舞，如梦如酲。香魂至今迷恋，问真仙消息最分明。后夜相逢何处，清风明月蓬瀛。”

吴氏之母，痛忆之甚，亦死。

○建康龙生

洪武中，有龙生者，本建康人。远祖仕宋，为京官，从隆祐孟太后南迁，留家江右。子孙蕃衍，世守诗书。生行第八，早慧，六岁能诵诗，九岁晓属对，作五七言绝句，诗皆可观。生有姑适祖氏者，特爱生，生往来姑家甚熟。祖有异母兄弟，同居各爨。兄殁，惟嫂陈氏，及二子三女存。长女次女皆适人，惟幼女在室，绝有姿容，长生三岁。生虽少年，颖敏而驯谨，不好弄，且善伺人意。故祖氏一家，闻生来，莫不欢喜。女亦视生如弟兄，不复回避。女母闻生姑称生聪敏好学，深欲婿生。女亦眷眷属目。

祖中庭植凤尾一株，已百年。生吟啸其侧，女窥无人，出就生凤尾下，谓生曰：“老母闻令姑说子聪明，欲以我结好，我亦愿为子妻，第未审子父母之意然否？”生应曰：“得子为配，足慰平生。”因指凤尾誓之曰：“若余事成，开花结子；事若不成，根枯叶死。”誓毕散去。生盘桓祖氏，大小悦之，女尤敬慕，尝亲捧茶与生。生取茶戏曰：“茶已吃矣，不患不成。”家人闻之，亦不问也。

女家贫，未尝有缯纩之饰，粉黛之施，而荆钗裙布无垢污，下至足缠亦洁白如雪。兼之赋性和柔，女红尤为一族冠。二嫂酷妒之，女不较也。生重其为人，伉俪之念益切，会生姑与陈妯娌参商，阳为从臾，阴实阻之。故生父母犹豫，而女与生俱不知也。迁延岁月，生既冠，去事举子业，女家踪迹稀矣。然女念生未尝去怀，惟母知其情。喻之曰：“我又遣人往彼谈汝姻事，早晚当有定议，汝勿忧煎，自损容貌。”逾时生至，虽主姑家，而意在于女。留数日，二嫂俱归宁，女独纺小楼上。楼下一深巷通后园，巷半砖砌磴道以登。生从园中还，闻女纺声，径奔女所。女见生来，喜气溢面，辍纺叙礼，与生对坐，且纺且谈。因以己年庚告生，使生推算，卜其谐否。又与生活家事甚悉。生感其意，口占一诗赠之。诗曰：

“曲栏深处一枝花，秾艳何曾识露华。素质白攒千瓣玉，香肌红映六铢纱。金铃有意频相护，绣幄无情苦见遮。凭仗东皇须着力，向人开处莫教差。”

女不甚读书，识字而已，语生曰：“子宜解说，俾我闻之。”生一一敷绎其义。女笑曰：“他日得侍房帏，子必教我，我虽愚暗，久当能之。”生日：“以子慧心，学之易易。”因代为答诗曰：

“深谢韶光染色浓，吹开准拟倩东风。生愁夕露凝珠泪，最怕春寒损玉容。嫩蕊折时飘蝶粉，芳心破处点猩红。金盘华屋如堪荐，早入雕栏十二重。”

生复缕缕为详诗意。女曰：“尝闻子才调敏捷，今观信然，使我倾仰弥切。”因目生久之曰：“子决非庸人，后当贵显，我欲以蒲柳之质为托者，非有他也。以父早亡，母年渐老，长兄书写公门，次兄陷身吏役，二嫂悍恶，子所深知。但得远离凶犷，获托丝萝，子纵无官，不为命妇，亦不失为士君子妻。万一流落俗子手中，有死而已。惟子念之图之。”生自初悦其貌，不料其志识若此。自是拳拳婚议，惟恐蹉跎。

俄而女兄果以吏败，家事亦落，生父母遂无意缔盟。生私作长歌一篇寄焉，歌曰：

“我昔正髫年，笑骑竹马君床边，手持青梅共君戏，君身似玉颜如绵。爱我聪明耽笔砚，鸑鹫文章紫骝健。风鬟雾鬓绯染唇，凤尾丛边几回见。层楼窈窕洞房深，春纤缕缕抽冰线。蹇修不来奈若何，罗带同心竟乖愿。绣襦甲帐隔天涯，未解离魂学张倩。君知许嫁谁人家，我行射策黄金殿。回首清湖梦寐中，目断巫山泪如霰。”

一日，女母留姻戚家，二嫂寻衅与女大闹。女深处闺阁，性复良善，莫敢出言，然心不胜愤；兼之良姻断绝，憔悴无聊，是夕竟缢于楼上。母归，哭之恸。手自洗殓，于胸前得一绣囊，密贮杏笺一幅，视之，乃生所寄诗也。母不违其意，仍置棺中。生闻女死，讬以省姑走吊焉，至则玉殒花飞，将入木矣。生涕泪如雨，悲不能堪，送归葬所，掩圹成坟而归。

后数年，生果高科要职，烜赫于时。虽别取妻妾，意不忘女。常与天师无为张真人论鬼神，偶及女事，真人见生切切，为飞章拔之。留数日，生梦女曰：“妾从辞世二十余年，阴府查籍，以妾当生三子，寿至六十。数未克终，卒于非命。俾再为女人，了其夙缘。而昨蒙真人道力，天符忽下，今往河南府洛阳县，在城胡氏家为男子矣。感君深爱，生死不忘，但恨无以奉报耳。然君方当富贵，位极人臣，福寿丰隆，子昌孙盛。”言讫，拜谢而去。行数步，复回顾云：“郎善自珍，妾永逝矣。”倏然而灭。生既觉，殆无以为怀，遣人往女家，视凤尾枯死已数年矣。生遂作哀凤尾歌，传于世云：

“有草有草名凤尾，仙人种在丹山里。世间百卉避芳菲，珊瑚宝树差堪比，鬖髿绝似凤凰翎，号似佳名同凤称。海上行迟珠露湿。洞箫品彻彩云停，娟娟旎旎犹贞静，琉璃刻叶琅玕柄。九苞健翮时下来，五色奇文烂相映。日影照耀晴筛金，盛夏翛翛风满林。艳阳不作桃李态，晚岁实坚松柏心。华堂清处摇新翠，曾与飞琼翠阴会。倚丛未许暂偷香，指树惟期终作配。那知万事总非真，幽芳素质俱成尘。绮槛灵根凋百岁，绣房丽色殒三春。凤兮偶昨来过此，弄玉台倾凤尾死。鸳鸯瓦落野棠青，孔雀屏欹土花紫。感时抚旧恨悠悠，碧羽琼蕤万古休。败砌颓垣蛩吊月，荒烟老树鸟啼秋。花草重栽春又绽，镜破钗离永分散。因歌凤尾寓深哀，留与多情后人叹。”

○太曼生

太曼生者，东海人。风流尔雅，从父宦游四方。年十九，自吉州还闽，僦寓城东。恶其嚣杂妨功，因税居于委巷。屋虽数椽，而主人之园圃近焉。草树扶疏，花柳间植，有濠濮间想。生常散步园中，吟咏自适。一日，偶值双鬟导一女郎，年可十六七，后园采花，不知生之先在也。生逡巡避之。女见生风神俊爽，且素闻其诗名，情不自禁，回眸转盼，百倍撩人。生自是神爽飞越，读书之念顿反。越旬余，复于园内遇向者双鬟，因殷勤询之曰：“君家女郎识字乎？”鬟曰：“女郎时手一编，日夕不辍，字岂不识乎！”生曰：“吾有一诗，求为转达。”鬟许焉。生遂赋一绝，云：

“春园花事斗芳菲，万绿丛中见茜衣。自愧含毫非子建，水边能赋洛川妃。”

女得诗，见其词翰双绝，吟不置口。遂次其韵以答之，云：

“小园芳草绿菲菲，粉蝶联翩展画衣。自愧一双莲步阔，隔花人莫笑潘妃。”

自此槐黄期迫，生以省试促归，不敢通问。及秋不第，复携书于别业。女时时遣双鬟慰劳之。由此荏苒，遂结同心。定情之后，倍相狎昵。因赠生玉玦半规，紫罗囊一枚。生赋诗云：

“数声残漏满帘霜，青鸟衔笺事渺茫。剖赠半规苍玉玦，分将百合紫罗囊。空传垂手尊前舞，新结愁眉镜里妆。一枕游仙终是梦，桃花春色误刘郎。”

时生已约婚，而女亦受采。女常居花楼之下，所著有《花楼吟》一卷。其寄生诗甚多，有云：

“重门深锁断人行，花影参差月影清。独坐小楼长倚恨，隔墙空听读书声。”

逾年，生当就婚，女亦适人，踪迹遂永绝焉。然诗札往来，岁犹一二至。越数载，生举宾荐，戒行有日。女寄书以通殷勤，生赋《柳梢青》一阕别之：

“莺语声吞，蛾眉黛蹙，总是销魂。银烛光沉，兰闺夜永，月满离樽。罗衣空湿啼痕。肠断处，秋风暮猿，潞水寒冰，燕山残雪，谁与温存？”

后隔数岁，女因念生得瘵疾，卧床日久，思一见生，实出无名。生乃托为医以诊脉进。女见生，挥涕如永诀状，遂不交一言而出。是夕，女一恸而卒。生哭之以诗，曰：

“玉殒珠沉思悄然，明中流泪暗相怜。常图蛱蝶花楼下，记刺鸳鸯绣幕前。只有梦魂能结雨，更无心胆似非烟。朱颜皓齿归黄土，脉脉空寻再世缘。”

不数日而生亦卒。

○杨闷儿

林省郎男仲子在京邸，潜与妓杨闷儿狎游，有娶归之盟。及仲子归，内惮其尊人，不决，而病沉淹。梦闷儿谓曰：“缘知不就，奴病且死，冀君一面，胜浇奴坟上土也。”惊觉悲恸，果自浙来，而闷儿死三日，但目不瞑，一缕气惟微微呼二郎。及仲子卧抱呼闷儿，闷儿遂瞑。盖自仲子归，闷儿即谢倚门，迷罔牵思，而又不得意其艾豭，故益病剧耳。仲子自负土成坟，杂桃花、棘茨种之，曰：“花貌棘心，千古薄命。”

○谭意歌

谭意歌年八岁丧亲，流落长沙，寄养竹庄张文家。有妓丁婉卿见之，乃厚遗娶女。女未及笄，容貌俊美，工于文翰。车马如市，未尝妄见一人，独与汝州张生善。会张调官，意歌饯别云：“子乃名家，我乃娼类。今之分袂，决无后期。腹怀君之息数月矣，君宜垂念。”相泣而别。别后作诗寄张云：

“潇湘江上探春回，消尽寒冰落尽梅。愿得儿夫似春色，一年一度一归来。”

张内逼慈亲，外格物议，竟纳孙殿丞之女为姻。谭闻之，郁郁成病，三年而死。有客自长沙来云：“意歌掩户不出，买田百亩自给，亲教其子。”张乃如长沙，携归京师。其子后以进士登第。

谭可弃也，腹中之息忍不念乎？死而收之，以是慰谭，晚矣！

○王福娘

王团儿，前曲自西第一家也。有假女数人，长曰小润，字子美，少时颇籍籍。次曰福娘，字宜之，甚明白，丰约合度，谈论风雅，且有体裁。故天官崔知之侍郎尝于筵上与诗曰：

“怪得清风送异香，娉婷仙子曳霓裳。惟应错认偷桃客，曼倩曾为汉侍郎。”

次曰小福，字能之，虽乏丰姿，亦甚慧黠。孙棨在京师，与群从少年习业。或倦闷时，回诣此处，与二福清谈雅饮。孙尝赠宜之诗曰：

“彩翠仙衣红玉肤，轻盈年在破瓜初。霞杯醉劝刘郎饮，云髻慵邀阿母梳。不怕寒侵绿带宝，每忧风举倩持裾。谩图西子晨妆样，西子元来未得如。”

得诗甚多，颇以此诗称惬，持于窗左红墙，谓孙题之。及题毕，以未满壁，请更作一两篇，且见戒无艳。孙因题三绝句，如其自述。其一曰：

“移壁回窗费几朝，指环偷解薄兰椒。无端斗草输邻女，更被拈将玉步摇。”

其二曰：

“寒绣红衣饷阿娇，新团香兽不禁烧。更怜起样裙腰阔，刺蹙黄金线几条。”

其三曰：

“试共卿卿戏语粗，画堂连遣侍儿呼。寒肌不奈金如意，白獭为膏郎有无。”

尚余数行未满。翌日诣之，忽见自札后宜之题诗曰：

“苦把文章邀劝人，吟看好个语言新。虽然不及相如赋，也值黄金一二斤。”

宜之每宴洽之际，常惨然悲郁，如不胜任，合坐为之改容，久而不已。孙询之，答曰：“此踪迹安可迷而不返邪，又邪何计以返。每思之不能不悲也。”遂呜咽久之。他日，忽以红笺授孙，泣且拜。视之诗，曰：

“日日悲伤未有图，懒将心事话凡夫。非同覆水应收得，只问仙郎有意无？”

孙因谢之曰：“甚知幽旨，但非举子所宜，如何？”又泣曰：“某幸未系教坊籍，君子倘有意，一二百金之费尔。”未及答，因授孙笔，请和其诗。孙题其笺后曰：

“韶妙如何有远图，未能相为信非夫。泥中莲子虽无染，移入家园未得无。”

览之，因泣不复言。自是情意顿薄。其夏，孙东之洛，或醵饮于家。酒酣，数相嘱曰：“此欢不知可继否？”因泣下。洎冬初还京，果为豪者主之，不复可见。至春上巳日，因与亲知禊于曲水，闻邻棚丝竹，因而视之，其南座二妓，乃宜之与母也。因于棚后候其女佣以询之。曰：“宜阳彩缬铺张言，为街使郎官置宴。张即宜之所主也。”及下棚，复见女佣曰：“来日可到曲中否？”诘旦诣其里，见能之在门，因邀下马。孙辞以他事，立乘与语。能之乃团红巾掷孙，曰：“宜之诗也。”舒而题诗曰：

“久赋恩情欲托身，已将心事再三陈。泥莲既没移栽分，今日分离莫恨人。”

孙览之，怅然驰回，且不复及其门。

○朱淑真

朱淑真，钱塘人。幼警慧，善读书。早失父母，嫁市井民家。其夫村恶可厌，淑真抑抑不得志，作诗多忧怨之思。题《圆子》云：

“轻圆绝胜鸡头肉，滑腻偏宜蟹眼汤。纵有风流无处说，已输汤饼试何郎。”

盖自伤其非偶也。宛陵魏端礼辑其诗词，名曰《断肠集》。

淑真有《元夕·生查子》云：

“去年元夜时，花市灯如昼。月上柳梢头，人约黄昏后。今年元夜时，月与灯依旧。不见去年人，泪湿春衫袖。”

又诗云：

“火树银花触目红，极天歌吹暖春风。新欢入手愁忙里，旧事经心忆梦中。但愿暂成人缱绻，不妨长任月朦胧。赏灯那得工夫醉，未必明年此会同。”

味此诗词，淑真殆不贞矣。

○宇文女

唐进士宇文翃，有女，国色，不轻许人。时窦璠年逾耳顺，方谋继室。翃以其兄谏议，正有气焰，遂以女妻璠。

红颜薄命，遭此谄父。

○朱静庵

朱静庵，海宁人，尚宝卿朱祚女。幼颖悟，工诗。嫁教谕周济为妻。自伤非偶，情见乎词。其《双鹤赋》略云：

“惟仙禽之高洁，秉玉雪之贞姿。翔昆仑之琪树，啄玄圃之灵芝。共邀游于碧落，同沐浴乎天池。与鸾凤而为侣，矧燕雀之敢窥。何虞人之见获，遂羁络于轩墀。蒙主人之至爱，聊隐迹而栖迟。故其呼之即应，抚之即驯，山鸡杂处，野鹜为伦。志昂藏而独立，情偃蹇而弗伸。若夫春雨初晴，光阴满庭，临风振羽，向日梳翎。或蹁跹而对舞，或夭矫而同行。望故巢之修阻，徒奋迅而长鸣。既而白露初降，金风始高，丹顶皎洁，玄裳飘萧。发清唳于永夜，彻遗响于九皋。感游子之踯躅，使迁客之无聊。”

近有陆文峦者，携李陆五马女也。幼聪敏，读书。适周氏，抑郁不得志，时人为之叹惜。传有《闺怨》一诗，云：

“睡起无言倚绣床，不薰兰麝不施妆。数声长叹流清泪，万种离愁恼寸肠。脉脉有怀传侍女，恹恹无病爇心香。最怜憔悴黄昏后，月转花梢玉漏长。”

○非烟

临淮武公业，咸通中任河南府功曹参军。爱妾曰非烟，姓步氏。容止纤丽，若不任绮罗。善秦声，好文墨，尤工击瓯，其韵与丝竹合。公业甚嬖之。其比邻天水赵氏子曰象，才弱冠，端秀有文。于南垣隙中窥见非烟，神气惧丧，废食息焉。乃厚赂公业之阍，以情告之。阍有难色，复为厚利所动，乃令其妻伺非烟闲处，碗述象意。非烟闻之，但含笑凝睇而不答。门媪尽以语象，象发狂心荡，不知所如。乃取薛涛笺题绝句曰：

“一睹倾城貌，尘心只自猜。不随萧史去，拟学阿兰来。”

以所题密缄之，祈门媪达非烟。烟读毕，吁嗟良久，谓媪曰：“我亦曾窥见赵郎，大好才貌。此生福薄，不得当之。”盖鄙武生粗悍，非良配耳。乃复酬篇，写于金凤笺，曰：

“绿惨双蛾不自持，只缘幽恨在新诗。郎心应似琴心怨，脉脉春情更泥谁。”

封付门媪，令遗象。象启缄吟讽数四，拊掌喜曰：“吾事谐矣。”又以剡溪玉叶纸，赋诗以谢曰：

“珍重佳人赠好音，彩笺方翰两情深。薄于蝉翼难供恨，密似蝇头未写心。疑见落花迷碧洞，只思轻雨洒幽襟。百回消息千回梦，裁作长谣寄绿琴。”

诗去旬日，门媪不复来。象忧懑，恐事泄，或非烟追悔。春夕于前庭独坐赋诗曰：

“绿暗红藏起暝烟，独将幽恨小庭前。重重良夜与谁语，星隔银河月半天。”

明月晨起吟际，而门媪来传非烟语曰：“勿讶旬日无信，盖以微有不安。”因授象以连蝉锦香囊，并岩苔笺，诗曰：

“无力严妆倚绣栊，暗题蝉锦思难穷。近来赢得伤春病，柳弱花欹怯晓风。”

象结锦囊于怀，细读小简，又恐烟幽思增疾，乃剪乌丝简为回缄曰：“春日迟迟，人心悄悄。自因窥觏，长役梦魂。虽羽驾尘襟，难于会合；而丹诚皎日，誓以周旋。况又闻乘春多感，芳履违和，耗冰雪之研姿，郁蕙兰之佳气。忧抑之极，恨不翻飞。企望宽情，无至憔悴。莫孤短韵，宁爽后期。倘怳寸心，书岂能尽。兼持菲什，仰继华篇。”诗曰：

“见说伤情为见春，想封蝉锦绿蛾颦。叩头报与烟卿道，第一风流最损人。”

门媪既得回报，径赍诣烟阁中。

武生为府掾属，公务繁伙，或数夜一直，或竟日不归。是时适值生入府曹，烟拆书得以款曲寻绎。既而长太息曰：“丈夫之志，女子之心，情契魂交，视远如近也。”于是阖户垂幌为书曰：“下妾不幸，垂髫而孤。中间为媒妁所欺，遂匹合于琐类。每至清风朗月，移玉桂以增怀；秋帐冬釭，泛金徽而寄恨。岂期公子忽贻好音。发华缄而思飞，讽丽句而目断。所恨洛川波隔，贾午墙高。联云不及于秦台，荐梦尚遥于楚岫。犹望天从素恳，神假微机，一拜清光，九殒无恨。兼题短什，用寄幽怀。”诗曰：

“画檐春燕须同宿，兰浦双鸳肯独飞。长恨桃源诸女伴，等闲花里送郎归。”

封讫，召门媪令达于象。象览书及诗，以烟意稍切，喜不自持。但静室焚香，虔祷以俟。

忽一日将夕，门媪步而至，笑且拜曰：“赵郎愿见神仙否?”赵惊，连问之。传烟语曰：“今夜功曹府直，可谓良时。妾家后庭，郎君之前垣也。不逾惠好，专望来仪，方寸万种，悉俟晤语。”既曛黑，象乃跻梯而登。烟已令重榻而下。既下，见烟靓妆盛服，立于花下。拜讫，俱以喜极不能言。乃相携自后门入房中。背釭解幌，尽缱绻之意焉。及晓钟初动，复送象于垣下。烟执象泣曰：“今日相遇，乃前生姻缘耳。勿谓妾无玉洁松贞之志，放荡如斯。直以郎之风调，不能自顾，愿深鉴之。”象曰：“揖希世之貌，见出人之心，已誓幽衷，永奉欢狎。”言讫，象逾垣而归。明日，托门媪赠烟诗曰：

“十洞三清虽路阻，有心还得傍瑶台。瑞香风引思深夜，知足蕊宫仙驭来。”

烟览诗微笑，复赠象诗曰：

“相思只怕不相识，相见还愁却别君。愿得化为松上鹤，一双飞去入云行。”

封付门媪，仍令语象曰：“赖妾有小小篇咏，不然，君作几许大才面目?”兹不盈旬，常得一期于后庭矣。展微密之思，罄宿昔之心。以为鱼鸟不知，神人相助。或景物寓目，歌诗寄情，来往更繁，不能悉载。如是者周岁。

无何，烟数以细过挞其女奴。奴阴衔之，乘间尽以告公业。公业曰：“汝慎言，我当伺察之。”后至直日，乃伪陈状请假。殆如常入直，遂潜于里门。街鼓既作，匍伏而归。循墙至后庭，见烟方倚户微吟，象则据垣斜睇。公业不胜其愤，挺前欲擒。象觉跳去，搏之，得其半襦。乃入室，呼烟诘之。烟色动声战，而不以实告。公业愈怒，缚之大柱，鞭楚流血。但云：“生得相亲，死亦何恨。”深夜，公业怠而假寐。烟呼其所爱女仆曰：“与我一杯水。”水至，次尽而绝。公业起，将复笞之，已死矣。乃解缚，举至阁中，连呼之，声言烟暴疾至殒。后数日，葬于北邙。而里巷间皆知其强死矣。象因变服易名，远窜江浙间。

洛阳才士有崔、李二生，常与武掾游处。崔赋诗末句云：

“恰似传花人饮散，空床抛下最繁枝。”

其夕，梦烟谢曰：“妾貌虽不逮桃李，而零落过之。捧君佳计，愧仰无已。”李生诗末句云：

“艳魄香魂如有在，还应羞见坠楼人。”

其夕，梦烟戟手而言曰：“士有百行，君得全乎?何至矜片言，苦相诋斥!当屈君于地下面证之。”数日，李生卒。时人异焉。皇甫枚为之作传。

非烟自伤非偶，逾节被杀，传者伤之。虽然，公业粗悍矣，未甚也。有杜大中者，自行伍为相，与物无情，西人呼为“杜大虫”。虽妻有过，以公杖杖之。有爱妾，才色俱绝，大中笺表皆出其手。尝作《临江仙》词，有“彩凤随鸦”之句。一日，大中见之，怒曰：“鸦且打凤！”掌其面，折项而毙。以一语之忤，遂至杀身，较之非烟，不十倍冤乎！虽然，犹有忤也。齐文宣宠幸薛嫔，忽疑其与清河王岳通，无故斩首，藏之于怀，山东山宴。劝酬始合，忽探出头投于柈上，支解其尸，弄其髀为琵琶。一座莫不丧胆。为之宠者，不亦难乎。虽然，犹有疑也。晋石祟每使美人劝饮，不能劝，则杀之。丞相导量不宏，每每过醉。大将军敦独不肯饮，已杀二人矣。导劝使速尽，敦曰：“彼自杀人，与我何与!”王恺尝置酒，女妓吹笛，小失声韵，便令黄门敲杀之。一座改容。尔朱文略豪纵不逊。平秦王有七百里马，文略敌以好婢，赌取之。明日，平秦王致请，文略杀马及婢，以二银器盛婢头马肉遗之。夫村市小民求一妻女，千难万难，幸不致无盐、嫫母，乡党争庆，以为五百年修德所致。而此数人者，视朱颜绿鬓，曾草菅之不若，其真无人心者哉。

○南唐昭惠后

南唐后主昭惠后周氏，小字娥皇。生三子，皆秀嶷。其季仲宣，标宇清峻，后尤钟爱，自鞠视之。后既病，仲宣甫四岁，育于别院。恕遘暴疾卒。后闻之哀恸，遂至大渐。后主朝夕视食，药非亲尝不进，衣不解带者累夕。薨时年二十有九。明年，迁柩于园寝。后主哀苦骨立，杖而后起；自为诛辞，甚凄婉。每于花朝月夕，无不伤怀。如：

“又见桐花发旧枝，一楼烟雨暮凄凄。凭栏惆怅人谁会，不觉潸然泪眼低。层城亡复见娇姿，佳节缠哀不自持。空有当年旧烟月，芙蓉池上哭蛾眉。”

皆因后作。又尝与后移植梅花于瑶光殿之西，及花时而后已殂，因成诗云：

“失却烟花主，东君不自知。清香更何用，犹发去年枝。”

○杨太真

禄山之乱，以诛国忠为名。上欲使皇太子监国，而自亲征。国忠惧，泣诉妃。妃衔土请命，乃止。十五载，六月潼关失守，上幸蜀。至马嵬驿，兵乱，杀国忠，围未解。上出问其故，高力士以贵妃为言。驿有小巷，上不忍回行宫，于巷中倚杖欹首而立。京兆司韦锷谏曰：“愿陛下割恩，以宁国家。”上逡巡入行宫，使力士赐妃死。妃泣涕呜咽，语不胜情。乃曰：“大家好住，妾诚负国，死不恨矣。乞容礼佛。”帝曰：“愿妃子善地受生。”力士遂缢之于佛堂前之梨树下。才绝，而南海进荔枝至。上观之，长号数四，使力士祭之。祭罢，以绣衾覆体，置于驿亭中。六军乃解围。瘗于西郭之外一里许道北坎下。妃时年三十八。上持荔枝于马上谓张野狐曰：“此去剑门，鸟啼花落，水绿山青，无非助朕悲悼妃子之情耳。”上至斜谷口，属霖雨涉旬。于栈道雨中，闻铃声隔山相应，因采其声为《雨霖铃》曲，以寄恨焉。

按：马嵬坡在咸阳西。店媪于梨树下得锦袜一只，过客传玩，每出百钱，由是致富。妃坟上有土似粉，洗面能去垢。明皇作所遗罗袜铭曰：

“罗袜罗袜，香尘生不绝。细细圆圆，地下得琼钩；窄窄弓弓，手中弄初月。犹如脱履弄纤圆，恰似同衾见时节。方知清梦事非虚，暗引相思几时歇!”

至德二年，既收复西京，十一月，上自成都还，使祭之。后欲改葬，礼部侍郎李揆奏曰：“今改葬故妃，恐龙武将士疑惧。”肃宗遂止。上皇密令中官潜移葬于它所。妃之初瘗，以紫褥裹之。及移葬，肌肤已消释矣，胸前尤有锦香囊在焉，中官葬毕以献，上皇置之怀袖。又令画工写妃形于别殿，朝夕视之而欷歔焉。上皇在南内，常梦中见妃子于蓬山太真院。作诗咏之，使焚于马嵬坡下。诗云：

“风急云惊雨不成，觉来仙梦甚分明。当时苦恨银屏影，遮隔仙姬祗听声。”

忽一夕，登勤政楼，凭阑南望，烟月满目。上因自歌曰：“庭前琪树已堪攀，塞外征人殊未还。”歌歇，闻里中隐隐有歌声者。顾力士曰：“得非梨园旧人乎？”翌日，力士潜求于里中，因召与同去，果梨园弟子也。其后，上复与妃侍者红桃歌《梁州》之调，贵妃所制也。上御玉笛为之倚曲。曲罢，相视无不掩泣。至德中，复幸华清宫。从官嫔御，多非旧人。上于望京楼下，命张野狐奏《雨霖铃》曲。上四顾凄凉，不觉流涕。新丰女伶谢阿蛮，善舞《凌波曲》，是日诏令舞。舞罢，阿蛮因进金粟装臂环，曰：“此贵妃所赐。”上持之，凄然垂涕曰：“我祖大帝破高丽，获此二宝，一紫金带，一红玉支。朕以岐王进《龙池篇》，赐之紫金带。红玉支赐妃子。后高丽上言：‘本国因失此宝，风雨(亻+上天天下心)时，民离兵弱。’朕以得此不足为贵，乃命还其紫金带，惟此不还。朕今再睹之，益兴悲念矣。”但吟：

“刻木牵丝作老翁，鸡皮鹤发与真同。须臾舞罢寂无事，还似人生一梦中。”

○孙楚

孙楚妻亡，为文悼之。武子见其文曰：“未知文生于情，情生于文，见此使人增伉俪之重。”

○元微之

元微之元配韦氏，字蕙聚，有才思，官未达而苦贫早逝。元不胜其悲，为诗悼之云：

“谢家最小偏怜女，嫁与黔娄百事乖。顾我无衣搜荩箧，泥他沽酒拔金钗。野蔬充膳甘长藿，落叶添薪仰古槐。今日俸钱过百万，为君营奠复营斋。”

又云：

“曾经沧海难为水，除却巫山不是云。”

继娶河东裴氏，字柔之，亦能诗。

微之负崔莺，宜得此报！

○傅若金

元时新喻傅若金（字与砺），娶孙蕙兰为妇。蕙兰时年二十三，高朗秀慧，精近体五、七言。嫁五月而卒，寓殡湘中。傅念之不置，作诗云：

“湘皋烟草碧纷纷，泪洒东风忆细君。浪说嫦娥能入月，虚疑神女解为云。花阴昼坐闲金剪，竹里春游冷翠裙。留得丹青残锦在，伤心不忍读回文。”

蕙兰亡后，若金搜其稿，编集成帙，题曰《绿窗遗稿》。有《窗前柳》一律云：

“窗里人初起，窗前柳正娇。卷帘冲落絮，开镜见垂条。坐对分金线，行防拂翠翘。流莺空巧语，倦听不须调。”

○徐文长

山阴徐渭，字文长，高才不售。胡少保宗宪总督浙西，聘为记室，宠异特甚。渭常出游，杭州某寺僧徒不礼焉，衔之。夜宿妓家，窃其睡鞋一只，袖之入幕，诡言于少保，得之某寺僧房。少保怒不复详，执其寺僧二三辈，斩之辕门。

渭为人猜而妒。妻死后再娶，辄以嫌弃。续又娶小妇，有殊色。一日，渭方自外归，忽户内欢笑作声，隔窗斜视，见一俊僧，年可二十余，拥其妇于膝，相抱而坐。渭怒，往取刀杖，趋至欲击之，已不见矣。问妇，妇不知也。后旬日，复自外归，见前少年僧与妇并枕昼卧于床。渭不胜愤怒，声如吼虎，便取灯檠刺之，中妇顶门而死，遂坐法系狱。后有援者获免。一日闲居，忽悟僧报。伤其妇死非罪，赋《述梦诗》二章云：

“伯劳打始开，燕子留不住。今夕梦中来，何似当初不飞去。怜羁雌，嗤恶侣。两意茫茫坠晚烟，门外鸟啼泪如雨。”

“跣而濯，宛如昨，罗鞋四钩闲不着。棠梨花下踏黄泥，行踪不到栖鸳阁。”

自是绝不复娶。

○欧阳詹

欧阳詹，字行周，泉州晋江人。弱冠能属文，天纵浩汗。贞元元年登进士第。薄游太原，于乐籍中因有所悦，情甚相得。及归，乃与之盟曰：“至都当相迎耳。”即洒泣而别，仍赠之诗曰：

“驱马渐觉远，回头长路尘。高城已不见，况复城中人。去意既未甘，居情谅多辛。五原东北晋，千里西南秦。一屦不出门，一车无停轮。流萍与系瓠，早晚期相亲。”

除国子四门助教，住京。籍中者思之不已，经年得疾，且甚，乃危妆引髻，刃而匣之。顾谓女弟曰：“吾其死矣。苟欧阳生使至，可以是为信。”又遗之诗曰：

“自从别后减容光，半是思郎半恨郎。欲识旧时云髻样，为奴开取缕金籍。”

绝笔而逝。及詹使至，女弟如言。径持归京，具白其事。詹启函阅之，为之恸怨，涉旬，生亦殁。

○朝云

王朝云，钱塘名妓也。坡公绝爱幸之，纳为长侍。及贬惠州，家妓都散去，独朝云依依岭外。坡公甚怜之。作诗云：

“不似杨枝别乐天，却如通德伴伶玄。阿奴络秀方同老，天女维摩忽解禅。经卷药炉新活计，舞裙歌扇旧因缘。丹成随我三山去，不作巫阳云雨仙。”

已而朝云卒，临终诵《金刚经》四句而绝。葬于定惠苑竹林中。复和前韵以悼之云：

“苗而不秀亦其天，不使童鸟与我玄。驻景恨无千岁药，赠行惟有小乘禅。伤心一念偿前债，弹指三生断后缘。归卧竹根无近远，夜灯勤礼塔中仙。”

公又有《西江月》词《咏梅花》云：

“玉骨那愁瘴雾，冰肌自有仙风。海仙时遣探芳丛，倒挂绿毛幺凤。素面翻嫌粉涴，洗妆不褪唇红。高情已逐晓云空，不与梨花同梦。”

亦为朝云也。

适子瞻在惠州，与朝云闲坐，时青女初至，落水萧萧，凄然有悲秋之意。命朝云把大白，唱“花褪残红”，朝云歌喉将转，泪满衣襟。子瞻诘其故，答曰：“奴所不能歌，是‘枝上柳绵吹又少，天涯何处无芳草’也。”子瞻大笑曰：“吾方悲秋，汝又伤春矣。”遂罢。朝云不久病死，子瞻终身不复听此词。

坡公又有婢名春娘。公谪黄州，临行，有蒋运使者饯公。公命春娘劝酒。蒋问：“春娘去否？”公曰：“欲还母家。”蒋曰：“我以白马易春娘可乎？”公诺之。蒋为诗曰：

“不惜霜毛雨雪蹄，等闲分付赎蛾眉。虽无金勒嘶明月，却有佳人捧玉卮。”

公答诗曰：

“春娘此去太匆匆，不敢啼叹懊恨中。只为山行多险阻，故将红粉换追风。”

春娘敛衽而前曰：“妾闻景公斩厩吏，而晏子谏之；夫子厩焚而不问马，皆贵人贱畜也。学士以人换马，则贵畜贱人矣！”遂口占一绝辞谢，曰：

“为人莫作妇人身，百般苦乐由他人。今日始知人贱畜，此生苟活怨谁嗔。”

下阶触槐而死。公甚惜之。

○蔡确

蔡持正确谪新州，侍儿琵琶偕行。常养一鹦鹉，甚慧，丞相呼琵琶，即扣一响板，鹦鹉传呼之。琵琶逝后，误扣响板，鹦鹉犹传呼不已，丞相大恸，因作诗曰：

“鹦鹉言犹在，琵琶事已非。伤心瘴江水，同渡不同归。”

悒悒不乐，不久遂终。

○窦巩

窦巩（拾遗叔向子，与兄常、牟、群、庠，号窦氏五龙）与妓东东善。东东早亡，巩作诗悼之云：

“芳菲美艳不禁风，未到春残已坠红。惟有侧轮车上驿，耳边长似叫东东。”

○周子文

宋有陈袭善者，游钱塘，与营妓周子文甚狎，挟之遍历湖山。后袭善去为河朔掾，宿奉高驿，梦子文搴帏颦蹙，挽之不可，冉冉悲啼而殁。久之，得故人书，云：“子文死矣。”按其期，则宿奉高驿时也。既归，游鹫岭，作《渔家傲》以寄情焉，词曰：

“鹫岭峰前栏独倚，愁眉促损愁肠碎。红粉佳人伤别袂。情何已，登山临水年年是。

常记同来今独至，孤舟晚飏湖光里。衰草斜阳无限意，谁与寄，西湖水是相思泪。”

○张红桥

张红桥，闽县良家女也。居于红桥之西，因以自号。聪敏博学，雅善属文。豪右争欲聘之，悉不从。父母问其故，张曰：“欲得才如李青莲者事之耳。”于是操觚之士闻之，咸托五字为媒。张俱第其优劣，终无所答。邑人王恭寄以诗曰：

“重帘空见日昏黄，络纬啼来也断肠。几度系书君不答，雁飞应不到衡阳。”

永泰王偁尤所钟念，乃税其邻舍以居。一日，张方睡起，偁窃见之。遂寄以诗曰：

“象牙筠箪碧纱笼（栊），绰约佳人睡正浓。半抹晓烟笼芍药，一泓秋水浸芙蓉。神游蓬岛三千界，梦绕巫山十二峰。谁把棋声惊觉后，起来香汗湿酥胸。”

张得之，怒其轻薄，遂深居不出。久之，偁悒悒而归。最后偁之友福清林鸿道过其居，留宿东邻。适见张焚香庭前，因托邻妪投之诗曰：

“桂殿焚香酒半醒，露华如水点银屏。含情欲诉心中事，羞见牵牛织女星。”

张捧诗为之启齿，援笔而答曰：

“梨花寂寂斗婵娟，银汉斜临绣户前。自爱焚香消永夜，从来无事诉青天。”

妪持诗贺鸿曰：“张娘子自束发以来，持诗求通者无虑数十，曾未挥答，仅见此耳。”鸿亦大喜过望，因使妪通殷勤。越月余，始获命。鸿遂舍于其家，以外室处之。定情之夕，鸿作诗曰：

“云娥酷似董娇娆，每到春来恨未消。谁道蓬山天样远，画阑咫尺是红桥。”

张诗曰：

“芙蓉作帐锦重重，比翼和鸣玉漏中。共道瑶池春似海，月明飞下一双鸿。”

自是唱和推敲，情好日笃。

王偁闻其事，即盛饰访鸿，求张一见。张愈自匿。鸿谓张曰：“卿独不闻庞公之妻，拜司马德操乎？”张曰：“以吾之不可，学柳下惠之可。”于是鸿不能强。偁乃密赂侍者，潜窥室内。见鸿适与张狎，因作《酥乳》、《云鬓》二诗以戏之。《酥乳》诗曰：

“一双明月贴胸前，紫禁葡萄碧玉圆。夫婿调疏（酥）绮窗下，金茎几点露珠悬。”

《云鬓》诗曰：

“香鬟三尺绾芙蓉，翠耸巫山雨后峰。斜倚玉床春色去，鸦翎蝉翼半蓬松。”

张愈恚怒。偁知其意，乃挽鸿游三山。越数日，鸿绝裾逃归。夜至所居，张方倚桥而望。鸿作诗曰：

“溶溶春水漾璚瑶，两岸菰蒲长绿苗。几度踏青归去晚，却从灯火认红桥。”

其二曰：

“素馨花发暗香飘，一朵斜簪近翠翘。宝马来归新月上，绿杨影里倚红桥。”

其三曰：

“玉阶凉露滴芭蕉，独倚屏山望斗杓。为惜碧波明月色，凤头鞋子步红桥。”

张属而和曰：

“桂轮斜落粉楼空，漏水丁丁烛影红。露湿暗香珠翠冷，赤阑桥上待归鸿。”

其二曰：

“桥畔千花照碧空，美人遥隔水云东。一声宝马嘶明月，惊起沙汀几点鸿。”

其三曰：

“草香花暖醉春风，郎去西湖水向东。斜倚石阑频怅望，月明孤影笑飞鸿。”

后一年，鸿有金陵之游，乃作《大江东》一阕留别，曰：

“钟情太甚，人笑我，到老也无休歇。月露烟云多是恨，况与玉人离别。软语叮咛，柔情婉恋（娈），熔尽肝肠铁。歧亭把酒，水流花谢时节。应念翠袖笼香，玉壶温酒，夜夜银屏月。蓄喜含嗔多少态，海岳誓盟都设。此去何之，碧云春树，合晚翠千叠。图将羁思，归来细与伊说。”

张亦依韵赋别，曰：

“凤凰山下，玉漏声，恨今宵容易歇。一曲阳关歌未毕，栖鸟哑哑催（人）别。含怨吞声，两行珠泪，渍透千里铁。柔肠几寸，断尽临歧时节。还忆浴罢画眉，梦回携手，踏碎花间月。漫道胸前怀豆蔻，今日总成虚设。桃叶渡头，河冰千里，合冻云叠叠。寒灯旅邸，荧荧与谁闲说。”

又明年，鸿寄《摸鱼儿》一阕，绝句七首。其词曰：

“记得红桥，少年游冶，多少雨情云绪。金鞍几度归来晚，笑靥相迎朱户。断肠处，半醉微醒，灯暗夜深语。问情几许？情应似吴蚕吐茧，撩乱千万缕。别离处，淡月乳鸦啼曙。泪痕深，红袖污，深怀遐想何年了，空寄锦囊佳句。春欲去，恨不得，长缨系日留春住。相思最苦。莫道不消魂，衷肠铁石，涕泪也如雨。”

其诗曰：

“女螺江上送兰桡，长忆春纤折柳条。归梦不知江路远，夜深和月到红桥。”

其二曰：

“骊歌声断玉人遥，孤馆寒灯伴寂寥。我有相思千点泪，夜深和雨滴红桥。”

其三曰：

“残灯暗影别魂消，泪湿鲛人玉线绡。记得云娥相送处，淡烟斜月过红桥。”

其四曰：

“春衫初试淡红绡，宝凤搔头玉步摇。长记看灯三五夜，七香车子度红桥。”

其五曰：

“一襟拥恨怨魂消，闲却鸣鸾白玉箫。燕子不来春事晚，数株杨柳暗红桥。”

其六曰：

“伤春雨泪湿鲛绡，别雁离鸿去影遥。流水落花多少恨，日斜无语立红桥。”

其七曰：

“绮窗别后玉人遥，浓睡才醒酒未消。日午卷帘风力软，落花飞絮满红桥。”

先是，张自鸿去后，独坐小楼，居常郁郁无聊。及鸿诗词至，遂感念成疾，不数月而卒。无何，鸿归，遽往访之。道中作诗曰：

“三千客路动行镳，远别归来兴欲飘。只恐凤楼人待久，玉鞭催马上红桥。”

及至红桥，闻张已卒，失声号绝。徬徨之际，忽见床头玉珮玦悬一缄，拆之，有《蝶恋花》一阕及七绝句。其词曰：

“记得红桥西畔路，郎马来时，系在垂杨树。漠漠梨云和梦度，锦屏翠幙留春住。”

其诗曰：

“床头络纬泣秋风，一点残灯照药丛。梦吉梦凶都不定，朝朝望断北来鸿。”

其二曰：

“井落金瓶信不通，云山渺渺暗丹枫。轻罗暗湿鸳鸯冷，闲听长宵嘹唳鸿。”

其三曰：

“寂寂香闺枕簟空，满阶秋雨落梧桐。内家不遣园陵去，音信何缘寄塞鸿。”

其四曰：

“玉箸双垂满颊红，关山何处寄书筒。绿窗寂寞无人到，海阔天高怨落鸿。”

其五曰：

“衾寒翡翠怯秋风，郎在天南妾在东。相见千回都是梦，楼头长日妒双鸿。”

其六曰：

“半帘明月影瞳瞳，照见鸳鸯锦帐中。梦里玉人方下马，恨他天外一声鸿。”

其七曰：

“一南一北似飘蓬，妾意君心恨不同。他日归来也无益，夜台应少系书鸿。”

鸿得诗词，悲感哀恨，殆不胜情。因赋物诗曰：

“柔肠百结泪悬河，瘗玉埋香可奈何！明月也知留佩玦，晓来长想画青蛾。仙魂已逐梨云梦，人世空传薤露歌。自是忘情惟上智，此生长抱怨情多。”

王偁亦以诗哭之，曰：

“湿云如醉护轻尘，黄蝶东风满四邻。新绿只疑销晓黛，落红犹记掩歌唇。舞楼春去空残日，月榭香飘不见人。欲觅梨云仙梦远，坐临芳沼独伤神。”

自后鸿每再过红桥，辄为之叹悒累日。

○张璧娘

林生子真，读书乌石山房，往返里巷间。有一姝，素服淡妆，倚门露半面曰：“徐徐行，谁氏郎君耶？”林愕然大惊，且口噤，猝无可语，行道之人复沓至，目招而过之。阳顾侍儿言他事，侍儿心知微指，志其居。归，令复往通殷勤。因访邻妪，知为张璧娘。

张璧娘者，良家女也，于归半岁夫亡。璧娘光丽艳美，妖冶动人。里中少年闻其新寡，竞委币焉，张皆不受。独窃从户窥林，心悦而好，恐不得当也。张所居后即山，山后折而数十步即林读书处。张即期以旦日踏青来会。当是时，载酒游者，趾相错也。张出，适与诸游者会。诸游者薄而观之，林亦混其中，各自引嫌，不交一语而归。林郁郁不自得，乃赋诗云：

“秋波频转瞥檀郎，脉脉低回暗断肠。只为旁人羞不语，缟衣飘渺但闻香。”

张所居妆台之上，又有复阁枕山麓，甚秘。先是，林遣侍儿至张所，张阴教置之。是夕，张使侍婢引林匿复阁中。夜静，张篝灯至，遂为长夜之欢。平明，林从山麓而出。如是者累月。而张亦时诣林读书山房，谑浪绸缪，无所不至。

无何，林移家临汀，就父公署。临别之夕，不复与言，但与张极欢痛饮而已。明日，登车径去。久之，张始知林去远，忽忽若有亡。又以林去不为一言，轻负其德，感想懊恨，遂成沉疴。因为诗一章以寄林，云：

“黄消鹅子翠消鸦，簟拂层波帐九华。裙帛褪来腰束素，钏金松尽臂缠纱。床前弱态眠新柳，枕上回鬟压落花。不信登墙人似玉，断肠空盼宋东家。”

林得诗，始知张病，惟日饮泣而已。因觅入会城者，附书问起居，且与为约。而张于数日前死矣。使者归，言其状，林失声投地，几不自胜。因作悼亡二绝云：

“有客何来自越城，闻君去伴董双成。相期总在瑶池会，不向人间哭一声。

潘岳何须赋悼亡，人间无验返魂香。更怜三载穷途泪，犹洒秋风一万行。”

明年，林自临汀归闽，逡巡过张所居，尘网妆楼，燕鸣故垒，而张已埋玉西郊矣。林自是不复读书旧馆，复赋感旧诗二章，曰：

“落梅到地夜无声，（巾兼）挂空阶碎月明。徒倚朱阑人不见，双悬清泪听寒更。梅花历落奈愁何，梦里朱楼掩泪过。记得去年今夜月，美人吹入笛声多。”

璧娘素善音，而尤善吹箫。往诣林书房，曾倚梅三弄，故林诗及之。

○杨幽妍

幽妍，小字胜儿。生母刘行一，在南院负艳声，早岁落籍，去嗣陈氏。陈之姨董四娘，挈往金阊，习吴语，遂善吴歈。董笑曰：“是儿甫八岁，如小燕新莺，不知谁家郎有福，死此雏手。”陈殁，抚于杨媪。媪奇严，课书，课绣，课弹棋，妙有夙解，不督而能。女兄弟多方狡狯，嘲弄哈（咍）侮，终不能勾其一粲也。庚申，杨媪避难吴越，载幽妍与俱，年已破瓜矣。薄幸难嫁，有心未逢，俯首叩膺，形于咏叹。

一日，遇张圣清于秀林山之屯云馆，郡妓满前，席纠无主。独幽妍兀坐匡床，旁无转瞩，掠鬟舐袖，笑而不言。私祷曰：“侬得偶此生，死可矣！”圣清才高笔隽，骨采神恬，造次将迎，绸缪熨帖，人莫觉其为廉察使子也。舟中载图史弘索，悉付小青衣排当。小青衣能射主人意中事，兼工竹肉。圣清曰：“此西方迦陵鸟”，以迦陵呼之。每携入竹屿花溪，递作新弄。而最不喜平康狭邪之游，谓此辈正堪与须头奴、大腹长鬣贾相征逐，岂容邪魔入我心腑。至是幽妍目成者久之，明日遂合镜于舟次焉。于时溽暑，昼则布席长林，暮则移桡别渚。疏帘清簟，萦绕茶烟；翠管朱弦，淋漓酒气。幽妍自谓十五岁以前，未尝经此韵人韵事。即圣清亦曰：“世岂有闺中秀、林下风，具足如胜儿者乎！”昵熟渐久，绝不角劲语媟词，两人交相怜，亦复交相重。曰：“吾曩过秀州，草庵外闻老尼经声，跃然抱出世之想。自惭绊缚，不能掣鞴奋飞。今睨君串珠缠臂，持戒精严，同心如兰，愿言倚玉。十年不死，请事空王。宿羽流萤，实闻此语。”圣清饮涕而谢之。

七月，应试白下，幽妍送别青溪。注盼捷音，屈指归信，并尔杳然。及重九言旋，而幽妍先驱渡江去矣。自此低迷憔悴，瘵疾转深，腰减带围，骨见衣表。王修微谓友人曰：“吾生平不解相思病何许状，亦不识张郎何许人。今见杨家儿大可怜，始知张郎能使人病，病者又能愿为张郎死，更不顾立枯为人腊矣。”圣清闻之，遣急足往视。幽妍开缄捧药，涕泗泛滥。媪凶忍，闭绝鱼雁，消息不通。幽妍典簪珥赂侍儿，属桃叶渡闵老作字，以达意焉。扃鐍斗室，不见一人，即王孙贵游剥啄者，指刀绳自矢而已。媪卞怒益甚，挝詈无人理，取死数四，救而复甦，不得已复载之东来。圣清侦状，义不负心。有侠客徐内史，就中为调人，弹压悍媪，无得故悬高价，杀此铁石儿。媪唯唯。圣清乃纳聘，迎为少妇。稽首廉察公，逡巡如女士，且觊宜男，弗诘责也。比入室，病甚，犹强起薰香浣衣，劈笺涤砚。圣清手书唐人百绝句授之，读皆上口，又雅能领略大义，每环回离肠断魂之句，掩抑不自胜，真解语花也。病中解脱，了无怖容，佛号喃喃，手口颇相续。忽索镜自照，不觉拍几恸哭曰：“胜儿薄命，遂止于斯。”又好言谓圣清曰：“君自爱，切勿过为情痴，旁招诃笑。妾如有知，当转男子身以报君耳！”又曰：“妾命在呼吸，偃大人新宅不祥，盍移就郡医疗之？”岁逼除夕，圣清归侍椒觞，别去。幽妍惙惙喘益促。侍儿问有何语传寄郎君，但瞪目捶胸不复成声矣。盖壬戌腊月二十七日也。圣清奔入城，且号且含敛，延僧修忏，撤荤血者兼旬。选地于龙华里葬焉。结茅庵，祀文佛如来，偿其始愿。雕刻紫檀主，置座隅，或怀之出入衣袖衾裯间。食寝必祝，祝必啼，未几亦病死。

居士曰：“琅玡王伯舆终当为情死。乃知生而不死，死而复生者，俱非情之至也。”

○颜令宾

颜令宾居南曲中，举止风流，好尚甚雅，亦颇为时贤所厚。事笔砚，有词句。见举人尽礼祗奉，多乞歌诗，以为留赠，五彩笺常满箱箧。后疾病且甚。值春暮，景色晴和，命侍女扶坐于砌前，顾落花而长叹数四。因索笔题诗云：

“气余三五喘，花剩两三枝。话别一樽酒，相邀无后期。”

因教小童曰：“为我持此出宣阳亲仁已来，逢见亲第郎君及举人，即呈之云：‘曲中颜家娘子将来，扶病奉候郎君。’”因令其家设酒果以待。逡巡至者数人，遂张乐欢饮。至暮，涕泗交下曰：“我不久矣，幸各制哀輓以送我。”初，其家必谓求赙，送于诸客，甚喜。及闻其言，颇慊之。及卒，将瘗之日，得书数篇。其母拆视之，皆哀輓词也。母怒，掷之于街中，曰：“此岂救我朝夕也！”

其邻有刘駞駞，聪爽能为曲子词。或云尝私于令宾。因取哀词数篇，教挽柩前同唱之，声甚悲怆。是日瘗于青门外。或有措大逢之，他日召駞駞使唱，駞駞尚记其四章。一曰：

“昨日寻仙子，轜车忽在门。人生须到此，天道竟难论。客至皆连袂，谁来为鼓盆。不堪襟袖上，犹印旧眉痕。”

二曰：

“残春扶病饮，此夕最堪伤。梦幻一朝毕，风花几日狂。孤鸾徒照镜，独燕懒归梁。厚意那能展，含酸奠一觞。”

三曰：

“浪意何堪念，多情亦可悲。骏奔皆露胆，麏至尽齐眉。花坠有开日，月沉无出期。宁言掩丘后，宿草便离离。”

四曰：

“奄忽那如此，夭桃色正春。捧心还动我，掩面复何人。岱岳谁为道，逝川宁问津。临丧应有主，宋玉在西邻。”

自是盛传于长安，挽者多唱之。或询駞駞曰：“宋玉在西，莫是你否？”駞駞哂曰：“大有宋玉在。”

○余季女

元余秀女，临海儒家女也。有容德，善属文，赘水宗道。月余，宗道愧己不若，辄辞归，闭门读书，久不之。余裁诗五章招之。一章云：

“妾谁怨兮薄命，一气孔神兮化生若甑。春山娟兮秋水净，秉贞洁兮妾之性，聊复歌兮违遣兴。”

二章云：

“夜梦兮食梨，命灵氛兮与余占之。曰‘行道兮迟迟’，敛角枕兮粲如，风动帷兮心悲。”

三章云：

“云黯黯兮雪飞刺，夫子介兮如石。苦复留兮不得，望平原兮太息，涕泗横兮沾臆。”

四章云：

“送子去兮春树青，望子来兮秋树零。树有枝兮枝有英，我胡为兮茕茕，子在此兮山城。”

五章云：

“织女兮牛郎，岂为化兮为参商，欲经渡兮河无梁。霜露侵袭兮病偃在床。嗟嗟夫子兮谁与缝裳？”

宗道卒不听。忽梦余来诀曰：“妾委蜕矣，子盍送我。”既而讣至。宗道未几悲死。

○冯爱生

龙子犹《爱生传》云：爱生非吴产，亦不审谁姓，年十四，或鬻于金阊之冯妪家。冯累世为青楼冠。而吴语一时呼某姬曰某生，故曰冯爱生也。妪产四女，皆名姬，而季名喜者尤著。四姬以次适人，妪意亦怠。而其妇八娘子主家，新寡，得爱生女之。

生美而慧，居半岁，能操吴音，逾年名大噪。洪饮善谑，间侑酒者，佥谓不迎生不欢。同辈多忌其谈锋，然竟无以中。而生亦志厌风尘，日求得有心人而事之。第有心矣，力或不逮；其力饶者，又或无当生意。以故对客，每悒悒失态，辄呼巨白自浇，取醉而已。

邑子丁仲，与生善，谋破产纳生，事久不就。而生益内窘，时时病。八娘子亦厌之。乃匆匆适茸城公子，非其志也。公子得生不甚怜重，生愈不堪，病日甚，乃复还冯。未几死。死之日，年才十九。呜呼，红颜薄命，曾有如爱生者乎！十四未知名，十九病死，中间衣锦食甘，选胜而游，剪红浮白，谑浪笑傲于王孙公子之场者，才三四年耳。以生之风调，更得从容旬载，庶几一遇，可毕此生无憾。即不然，而效彼蚩蚩者流，安意风尘，而无远志，则此三四年者，亦可稍占人生万一之娱。而不幸早慧，洞识青楼风波之恶，故汲汲求事有心人，不得，以致衔郁以死。悲夫！虽然，男儿薄幸，有力者甚焉。即假生数年，犹未必遂生之志，徒多苦生耳。然则天之纵生以慧者，适以祸生；而其啬生以寿者，安知非怜生而脱之也。于生又何悲哉！生既殡厝于郊外，久不葬。丁仲谋醵钱市穴，而洞庭计无功年少乐义，与生亦有旧，余偶为言，无功毅然倡之，因得金若干。仍付其家，使易容棺地于某所，以某月日入土。知其事者，咸白衣冠送之。呜呼！宋词人柳七不得志于时，落魄以死，赖诸名妓醵钱而葬。今爱生不葬于妓家，而葬于吾党，所以报也。则吾又安知今之所谓爱生者，非即宋之诸名妓中人乎？而封此一坏土，以俟后之好事者，怜之吊之，志之铭之，亦庶几与乐游原柳七墓并传不朽矣。

○永康公主

唐主李昪受吴主禅，奉为让皇。琏，让皇长子也。先主封琏中书令、池州刺史。将赴上京，卒于池口舟中，年十九岁。初，先主第四女，琏纳之为妃。贤明温淑，容范绝世。及禅代，封永康公主。闻有人呼公主，则呜咽流涕，辞不愿称。宫中为之惨戚。琏卒，永康公主身穿缟素，斥去容饰，不茹荤血，惟诵佛书，但自称未亡人，朝夕焚香对佛。自誓曰：“愿儿生生世世莫为有情之物。”居延和宫，年二十四岁，无疾坐亡。凡五夕，光如剪练长丈余，自口而出。至殓，温软如生。先主悼痛，诏李建勋刻碑宫中，纪其异焉。

○刘令娴

刘令娴，孝绰之第三妹也。孝绰三妹并有才学，而令娴文尤清拔。适东海徐悱。悱为晋安郡，丧还建业，令娴为文以祭，云：“惟君德爰礼智，才兼文雅，学比山成，辩同河泻。明经擢秀，光朝振野。调逸许中，声高洛下。舍潘度陆，超终迈贾。二仪既肇，判合始分，简贤依德，乃隶夫君。外治徒奉，内佐无闻，幸移蓬性，颇习兰薰，式侍琴瑟，相酬典坟。辅仁难验，神情易促，雹碎春红，霜雕夏绿，躬奉正衾，亲观启足，一见无期，百身何赎。呜呼哀哉！生死虽殊，情亲犹一，敢遵先好，手调姜橘。素俎空干，奠觞徒溢。昔奉齐眉，异于今日。从军暂别，正思楼中，薄游失返，尚比飞蓬，如当此诀，永痛无穷，百年何几，泉穴方同。”父勉本欲为哀词，及见此文，乃搁笔。

○李易安

宋李易安，名清照，济南李格非之女。适赵挺之子明诚为妻。明诚字德甫。在太学时，每朔望告谒，出质衣，取半千钱，步入相国寺，市碑文果实归，相对咀嚼展玩。有持徐熙《牡丹图》求钱二十万，留信宿，计无所得，卷还之，夫妇相向惋怅者数日。及连守两郡，竭俸入以事铅椠。每获一书，即日勘校装辑。得名画、彝器，亦摩玩舒卷，指摘疵病，尽一烛为率。故纸札精致，字画全整，冠于诸家。每饭罢，坐“归来堂”烹茶，指堆积书史，言某事在某书某卷第几叶第几行，以中否胜负为饮茶先后。中则举杯大笑，或至茶覆怀中，不得饮而起。靖康中，遭虏乱奔徙，所蓄渐散尽。未几，明诚病死。易安为文以祭曰：“白日正中，叹庞翁之机捷。坚城既堕，怜杞妇之悲深。”后再适张汝舟，未几反目。有启与綦处厚云：“猥以桑榆之晚景，配兹驵侩之下材。”侍者无不笑之。有《漱玉集》三卷行于世。其《声声慢》一词尤婉妙。词云：

“寻寻觅觅，冷冷清清，凄凄惨惨戚戚。乍暖还寒时候，最难将息。三杯两盏淡酒，怎敌他晚来风急！雁过也，正伤心，却是旧时相识。满地黄花堆积，憔悴损，如今有谁堪摘？守着窗儿，独自怎生得黑！梧桐更兼细雨，到黄昏，点点滴滴。这次第，怎一个愁字了得！”

江道行曰：“自古夫妇擅朋友之胜，无如易安、德甫者。佳人才子，千古绝唱。汝舟之适，不蛇足耶！文君忍耻，犹云具眼相怜。易安乃逐水桃花之不若矣！”

○李弄玉

唐李弄玉，会稽人，家住若耶溪。从夫入函关，每以山水花木为娱。夫卒于旅，弄玉扶榇东归，过三乡，题《哀愤》诗于壁云：

“昔逐良人西入关，良人身殁妾空还。谢娘卫女不相见，为雨为云归旧山。”

后书“二九子，为父后，玉无瑕，弁无首，荆山石，往往有。”按：二九十八，木字也。子为父后，木下子，李字也。玉无瑕，去其点也。弁无首，存其廾也。王下廾，弄字也。荆石多韫玉。合之是“李弄玉”三字也。以笔墨非妇女事，故隐之。

○薛宜僚

薛宜僚，会昌中为士庶子，充新罗册赠使。由青州泛海，船频阻恶风雨，至登舟，却漂回，泊青州，邮传一年。节度乌汉贞加礼焉。有籍中饮妓段东美者，薛颇属情。连帅置于驿中。是春，薛发日，祖筵，呜咽流涕。东美亦然。乃于席上留诗曰：

“阿母桃花方似锦，王孙草色正如烟。不须更向沧溟望，惆怅欢娱恰一年。”

薛到外国，未行册礼，旌节晓夕有声，旋染疾。谓判官苗田曰：“东美何故频见梦中乎？”数日而卒。苗摄大使行礼。薛旅榇回及青州，东美乃请告至驿，素服拜奠，抚柩哀号，一恸而绝。

○薄少君

薄少君，娄东秀士沈承妻也。承字君烈，有隽才而夭。薄为诗百首悼之。及期，少君亦逝。今录其六云：

“浊世何争顷刻光，人间真寿有文章。君文自可垂天壤，翻笑起翁是夭亡。

一片冰心白日寒，由他狞鬼状千般。相传地府威仪肃，莫作新诗谑冥官。

惜福持斋器不盈，清修何反促前程。冥途业镜如相照，照出枯肠菜几茎。

痛饮高谈读异文，回头往事已如云。他生纵有浮萍遇，政恐相逢不识君。

他人哭我我无知，我哭他人我则悲。今日我悲君不哭，先离烦恼是便宜。

饥肠寒骨儒非易，饰面违心在更难。地上有身无放处，不知地下可相安？”

○李仲文女

晋时武都太守李仲文，在郡丧女，年十八，权假葬郡城北。有张世之代为郡。世之男字子长，年二十，侍从在廨中。梦一女，年可十七八，颜色不常，自言“前府尹子，不幸早亡，会今当更生。心相爱乐，故来相就” 。如此五六夕，忽然昼见，衣服薰香殊绝。遂为夫妇，寝息。衣皆有袴，如处女。后仲文遣婢视女墓，因过世之妇相问，入廨中，见此女一只履在子长床下。取之，啼泣呼言发冢。归以示，仲文惊愕。遣问世之：“君儿何由得亡女履耶？”世之呼问儿，具陈本末。李、张并谓可怪。发棺视之，女体已生肉，颜姿如故，惟右脚有履。子长梦女曰：“我本得生。今为所发，自尔之后遂死，肉烂不得生矣。万恨之心，当复何言。”泣涕而别。出《法苑珠林》。

女之精诚，且能示形于所欢，而不能通梦于父母，自取发掘何耶！

○谈生

谈生者，年四十无妇，常感奋读书经。夜半，有女子，年可十五六，姿颜服饰天下无双，来就生为夫妇。自言：“我与人不同，勿以火照我也。三年之后方可照。”为夫妻，生一儿，已二岁。不能忍，夜伺其寝后，盗照视之。其腰以上，生肉如人，腰下但有枯骨。妇觉。遂言曰：“君负我！我垂生矣，何不能忍一岁，而竟相照也。”生辞谢，涕泣不可复止。云：“与君虽大义永离，然顾念我儿。若贫不自偕活者，暂随我去，当遗君物。”生随之去，入华堂室宇，器物不凡。以一殊袍与之曰：“可以自给。”裂取生衣裾留之而去。后生持袍诣市，睢阳王家买之，得钱千万。王识之曰：“是我女袍，此必发墓。”乃取拷之，生具以实对。王犹不信，乃视女冢，冢完如故。发视之，果棺盖下得衣裾。呼其儿，正类王女。王乃信之，即礼谈生以为王婿，表其儿为侍中。

情史氏曰：缺陷世界，可憾实繁，况男女私愿，彼亦有不可告语者矣。即令古押衙、许虞候精灵不泯，化为氤氲大使，亦安能嘿嘿而阴洽之乎！赋情弥深，蓄憾弥广，固其宜也。从来佳人才子，难于凑合。朱淑写恨于断肠，非烟溢情于锦袋。有心者怜之，幸而遇矣，而或东舍徒窥，西厢未践，交眉送恨，赓句联愁，一刻关心，九泉衔怨，与其不谐，不如不遇耳！又，幸而谐矣，而或墙蔓偶牵，原非连理，清风明月，怅然各天，絮语娇欢，终身五内，则又不如不谐者，镜花水月，犹属幻想之依稀也。又，幸而花植幽房，剑归烈士，两情相喻，永好勿谖，而或芝草先枯，彩云易散，红颜顿萎，白首何堪，剩粉遗琴，徒增浩叹，则又似不若飞鸟天边，任尔去来无定处；春风别院，不知摇落几枝花。痛痒纵非隔肤，犹不至摧肝触肺耳！嗟，嗟！无情者既比于土木，有情者又多其伤感，空门谓人生为苦趣，诚然乎，诚然乎！

卷十四 情仇类

○王娇

申纯，字厚卿，祖汴人也。随父寓成都。天姿卓越，杰出世表。宣和间，荐而不第，归，郁郁不自胜。家居月余，因适邻郡，谒母舅王通判。舅引生至中堂拜妗。因呼其子善父出拜，年七岁矣。再命侍女飞红呼娇娘来，良久，飞红附耳语妗，以娇未经妆为言。妗怒曰：“三哥家人也（生第三），出见何害！”生闻之，因曰：“百一姐（娇第百一）无他故，姑俟何如？”妗因笑曰：“适方出浴，未理妆耳。”又令他侍女促之。顷刻，娇自左掖出拜。双鬟绾绿，色夺图画中人，朱粉未施，而天然殊莹。生见之，不觉自失。叙礼竟，娇因立妗右。生熟视，目摇心荡，不自禁制。妗笑曰：“三哥远来劳苦，宜就舍少息。”因室之于室之东，去堂二十余步。生归馆后，功名之心顿释，日夕惟慕娇娘而已。舅、妗皆以生久不相见，款留备至。生亦幸其相留，冀得乘间致款曲于娇也。平常出入舅家，周旋堂庑，虽时与娇晤，未敢妄语相及。久之，察其动静，言笑举止如有疑猜不定之状，知其赋性特甚也。求所以导情，而未能得便。

一夕，娇晚绣红窗下，倚床视荼花，久不移目。生轻步踵其后，娇不知也，因浩然长叹。生低声问曰：“尔何叹也，将有思乎？”娇不答，良久乃曰：“兄何自来此？日晚矣，春寒逼人，兄觉之乎？”生知娇以他辞相拒，因应曰：“春寒固也。”娇正视，逡巡引去，生亦归舍。自后时同歌笑，生言稍移邪，娇则凝袂正色，若不可犯。生以为娇年幼不谙情事，因不介意。

一日，舅有他甥至，开宴，申生预坐。酒半，妗起酌酒劝他甥，因及生，生辞。妗曰：“子量素洪，独不能一开怀乎？”生言：“失志功名，且病久，不复能饮。”妗未答，娇参语曰：“三兄似不任酒力矣！姑止此。”妗乃辍觞退步，酌酒劝舅。申生之前，烛烬长而暗。娇促步至烛前，以手弹烛，因流视语生曰：“非妾，则君醉甚矣！”生谢曰：“此恩当铭肺腑。”娇微笑曰：“此乃恩乎？”语未毕，妗因索水涤觞，娇乃引去。自此生复留意。

一夕，娇独坐于堂侧惜花轩内，生偶至，见娇凭阑无语。时花槛中有牡丹数本，欲开未开。生还取笔，挥二绝以戏之曰：

“乱惹祥烟倚粉墙，绛罗轻卷映朝阳。芳心一点千重束，肯念凭阑人断肠。”

“娇姿质艳不胜春，何意无言恨转深。惆怅东君不相顾，空留一片惜花心。”

娇得诗，巡檐展诵未毕，忽闻妗语，娇乃藏之袖间趋归堂中。生怅恨，殆无以为怀，因作一绝，题于堂西之绿窗上。诗曰：

“日影萦阶睡正醒，篆烟如缕午风平。玉箫吹尽霓裳调，谁识莺声与风声。”

后二日，舅他出。娇窥生不在，直入卧室，见西窗题句，踌躇玩味，知生之属意有在，乃濡笔和韵以寄意焉。诗曰：

“春愁压梦苦难醒，日迥风微漏正平。魂断不堪初起处，落花枝上晓莺声。”

生归，见娇所和诗，愿得之心逾于平常。然言语相挑，或对或否，乍昵乍违，莫测其意。

一日，舅、妗开宴，自午至暮。酒散，舅、妗起归舍，生独危坐堂中，欲即外舍。俄而娇至筵所，抽左髻钿钗，匀博山，理余香。生因曰：“夜分人寝矣，安用此？”娇曰：“香贵长存，安可以夜深弃之。”生曰：“篆灰有心足矣！”娇不答，乃行近堂阶，开帘仰视，月色如昼。因呼侍女小慧，画月以记。乃顾生曰：“月至此，夜几许？”生亦起下阶，瞻望星汉，曰：“织女将斜，夜深矣。”因曰：“月白风清，如此良夜何！”娇曰：“东坡钟情何厚也！”生曰：“情有甚于此焉，可以此诮东坡也！”娇曰：“于我何独无之？”生曰：“诚然，则佳句所谓‘压梦’者，果何物而‘苦难醒’乎？”言情颇狎，娇因促步下阶，逼生曰：“凡谓织女银河何在也？”生见娇之骤近，恍然自失，未及即对，俄闻户内妗问娇寝未，娇乃遁去。

次日，生追忆昨夕之事，自疑有获。然每思遇事多参商，愈不自足。乃作《减字木兰花》词以记之。曰：

“春宵陪宴，歌罢酒阑人正倦。危坐中堂，倏见仙娥出洞房。博山香烬，素手重添银漏永。织女斜河，月白风清良夜何。”

次日晨起，生入揖妗。既出，遇娇于堂西小阁中。娇时对镜画眉未终，生近前谓之曰：“兰煤灯烬耶，烛花也。”娇曰：“灯花耳，妾用意积之。”生曰：“愿以一半丐我书家信。”娇令生分半，生举手油污其指，因请娇曰：“子宜分赠，何重劳客耶？”娇曰：“既许君矣，宁惜此。”遂以指抉煤之半以赠生，因牵生衣拭指污处，曰：“缘兄得此，可作无事人邪？”生笑曰：“敢不留以为质。”娇因变色曰：“妾无他意，君何戏我！”生见娇色变，恐妗知之，因趋出，珍藏所分之煤于枕中，因作《西江月》词以记之，曰：

“试问兰煤灯烬，佳人积久方成。殷勤一半付多情，油污不堪自整。妾手分来的的，郎衣拭处轻轻。为言留取表深诚，此约又还未定。”

自后生心摇荡特甚，不能顷刻少置。伏枕对烛，夜肠九回，思欲履危道以实娇心而未获。

一日，暮春小寒，娇方拥炉独坐。生自外折梨花一枝入来，娇不起顾生。生乃掷花于地，娇惊视，徐起以手拾花，询生曰：“兄何弃掷此花也？”生曰：“花泪盈晕，知其意何在，故弃之。”娇曰：“东皇故自有主，夜屏一枝以供玩好足矣，兄何索之深也？”生曰：“已荷重诺，无悔。”娇笑曰：“将何诺？”生曰：“试思之。”娇不答，因谓生曰：“风差劲，可坐此共火。”生欣然即席，与娇偶坐，相去仅尺余。娇因抚生背曰：“兄衣厚否？恐寒威相逼也。”生恍然曰：“能念我寒，不念我断肠耶！”娇笑曰：“何事断肠？妾当为兄谋之。”生曰：“无戏言。我自遇子之后，魂飞魄扬，竟夕不寐，汝方以为戏，足见子之心也。予每见子言语态度，非无情者。及予言深情味，则子变色以拒我，谅孱缪之迹，不足以当雅意。一言之后，余将西骑矣！子无苦戏我。”娇因慨然良久，曰：“君疑妾矣，妾敢无言。妾知兄心旧矣，岂敢固自郑重以要君也。第恐不能终始，其如后患何？妾亦数月来诸事不复措意，寝梦不安，饮食俱废，君所不得知也。”因长吁曰：“君疑甚矣。异日之事，君任之。果不济，当以死谢君。”生曰：“子果有志，则以策我。”娇未及答，俄然舅自外至，生因起出迎舅。娇乃返室，不可再语。

又越两日，生凌晨起，揽衣向堂西绿窗内而立，背面视井檐。不知此时娇亦起，在隔窗内理妆矣。生诵东坡诗曰：

“为报邻鸡莫惊觉，更容残梦到江南。”

娇闻之，自窗内呼生曰：“君有乡间之念乎？”生因窥窗语娇曰：“衷肠断尽，惟有归耳！”娇曰：“君果诞妾邪。既无意于妾，何前委罪之深也？”生因笑曰：“予岂无意，第被子苦久矣。然则若何谋之？”娇曰：“日间人众，无可容计。东轩抵妾寝室，轩西便门达‘熙春堂’，堂透荼（艹縻）架，君寝室外有小窗，今日若晴霁，君自寝所逾外窗，度荼（艹縻）架，至‘熙春堂’下，此地人罕花密，当与君会也。”生闻之，欣然自得，惟俟日暮，得谐所愿。至晚不觉暴雨大作，花阴浸润，不复可期，生怅恨不已。因作《玉楼春》词，以写怏怏之怀。词曰：

“晓窗寂寂惊相遇，欲把芳心深意诉。低眉敛翠不胜春，娇转樱唇红半吐。匆匆已约欢娱处，可恨无情连夜雨。枕孤衾冷不成眠，挑尽残灯天未曙。”

生晨起，会娇于妗所，因共至中堂，以夜所缀词示之。娇低声笑曰：“好事多磨，理固然也。然妾既许君矣，当别图之。”

是日，生侍舅从邻家饮，至暮醉归。且思娇早间别图之言，疑娇之不复至也，又沉醉睡熟。娇潜步至窗外，低声呼生者数次，生不之觉，娇怅恨而回。又疑生之诞己也，直欲要以盟誓。生剪缕发，书盟言于片纸付娇。娇亦剪发设盟以复于生。虽极意慕恋，然终无便可乘。

一日，生收家书，以从父晋纳粟，补阆州武职，以生便弓马，取生归侍行。娇顾恋之极，作诗送行，诗曰：

“绿叶阴浓花正稀，声声杜宇劝春归。相如千里悠悠去，不道文君泪湿衣。”

生得诗，和韵以复，诗曰：

“密幄重帏舞蝶稀，相如只恐燕先归。文君为我坚心守，且莫轻拚金缕衣。”

生终以娇“绿叶阴浓”之语为疑，又成一词，寓《小梁州》以示娇。词云：

“惜花长是替花愁，每日到西楼。如今何况抛离去也，关山千里，目断三秋。漫回头。殷勤分付东园柳，好为管枝柔。又恐重来绿成阴也，青梅如豆，辜负梁州，恨悠悠。”

娇知生之疑己，亦以《卜算子》词复之，词云：

“君去有归期，千里须回首。休道三年绿叶阴，五载花依旧。莫怨好音迟，两下坚心守。三只骰儿十九窝，没个须教有。”

自后生从父以他故不果行，生居家，行住坐卧，饮食起居，无非为娇兴念，以致沉思成病。因托求医，至舅家。数日，无便可乘与娇一语，至于饮食俱废。舅、妗为之皇皇，医卜踵至，但云生功名失意，劳思所致，终不能知生之心。数日，病小愈。一日，舅出报谒，生因强步至外庑。方伫立，俄而娇至生后。生骇然。娇曰：“偶左右皆他往，妾得便，故来问兄之病。”生回顾无人，因前牵娇衣，欲与语。娇曰：“此广庭也，十目所视，宜即兄室。”生与之俱，及门，忽双燕争泥坠前，娇因舍生趋视。俄舅之侍女湘娥突至娇前，娇大骇，生乃引去。至暮，复会中堂，娇谓生曰：“非燕坠则湘娥见妾在君室矣，岂非天乎！”

一日晚，娇寻便至生室，谓生曰：“向日‘熙春堂’之约，妾尝思之，夜深院静，非安寝之地。自前日之路观之，足以达妾寝所。每夕侍妾寝者二人，今夕当以计遣去。小慧不足畏也。君至夜分时来，妾开窗以待。”生曰：“固善也，不亦危乎！”娇变色曰：“事至若此，君何畏？人生如白驹过隙，复有钟情如吾二人者乎！事败当以死继之。”生曰：“若然，予何恨乎！”是夜将半，生乃逾外窗，绕堂后数百步，至荼（艹縻）架侧，久求门不得。生颇恐，久之得路至‘熙春堂’，堂广夜深，寂无人声。生大恐，因疾趋入，见娇方开窗倚几而坐，衣红绡衣，下白丝裳，举首向月，若重有忧者，不知生之已至也。生因抉窗而入，娇忽见生，且惊且喜，曰：“君何不告，骇我甚矣！”生乃与娇并坐须臾，即携手入帏，解衣并枕，两情既合，娇啼百态，不觉血渍生衣袖。娇剪其袖而收之，曰：“留此为他日验。”有顷，鸡声催晓，虬漏将阑，娇令生归室，因嘱曰：“此后日间相遇，幸无以前言为戏。”因口占《菩萨蛮》词以赠生：

“夜深偷展窗纱绿，小桃枝上留莺宿。花嫩不禁抽，春风卒未休。千金身已破，脉脉愁无那。特地祝檀郎，人前口谨防。”

生亦口占答之：

“绿窗深伫倾城色，灯花送喜秋波溢。一笑入罗帏，春心不自持。雨云情散乱，弱体羞还颤。从此问云英，何须上玉京。”

自后，生夜必潜至娇室，凡月余无有知者。岂期欲火所迷，俱无避忌。舅之侍女曰飞红，曰湘娥，皆有所觉，所不知者娇之父母而已。娇亦厚礼红等，欲使缄口，红辈亦未之敢发。

俄而生以父书促归。既归，则寝食俱废，乃托人微言于父母，遣女媒求娶娇为妇。而私嘱媒致书于娇。略云：“前日佳偶，倏尔旬余。松竹深盟，常存记忆。自抵侍下，无一息不梦想洛浦之风烟也。家事、经史，非惟不复措念，纵一勉强，不知所以为怀。天启其衷，冰人遄往，未审舅妗雅意若何？倘不弃庸陋，则张生之于莺莺，乌足道哉！好事在兹，喜不自制，幸相与谋之。新霜在候，善加保卫。”媒得书即往，殷勤致命。舅曰：“三哥才俊洒落，加以历练老成，老夫得此佳婿，深所愿也。但朝廷立法，内兄弟不许成婚，似不可违。前辱三哥惠访，留住数月，甚能为老夫分忧，老夫亦有愿婚之意。而于条有碍，以此不敢形言。”媒氏再三宛转，终不能得。次日，妗再置酒款媒，娇侍立于侧，知亲议之不谐也，心怀悒怏，但不敢形之言语耳。酒散，适娇至媒前剔灯，媒因私语娇曰：“子非厚卿之私人耶？厚卿有手书，令我致子。”娇竦然微言应曰：“然。”泪坠言下，媒为之改颜，遂探书授娇。娇收置袖间，未敢展视。妗起，娇亦随妗入室。次早，媒再请于舅，且以言迫之。舅怒曰：“此无不可，第以法禁甚严，欲置老夫罪戾也！”媒知其不就，因告归。舅又命妗酌酒与媒为别。娇因侍立，私语媒曰：“离合缘契，乃天为之也。三兄无事宜来。妾年且长，岁月有限，无以姻事不谐为念。”因出手书，令媒持归，以复于生。媒既归，道舅不允之由，遂以娇书与生。生展视，乃新词《满庭芳》一阕也：

“帘影筛金，簟纹织水，绿阴庭院清幽。夜长人静，消得许多愁！长记当时月色，小窗外情话绸缪。因缘浅，行云去后，杳不见踪由。殷勤红一叶，传来密意，佳好新求。奈百端间阻，恩爱成休。应是朱颜薄命，难陪伴俊雅风流。须相念，重寻旧约，休忘杜家秋！”

生览诵数遍，殊不胜情。每对花玩月，不觉泪下。

初，生与成都府角妓丁怜怜最善。怜敏惠殊俊，常得帅府顾盼。生方妙年秀丽，怜怜尤见倾慕。生自秋还里，怜怜屡遣人招生，生托故不往。至是，生之友人陈仲游，亦豪家子也，见生每置恨于临风对月之间，因拉生往成都，遂同至怜怜家。怜喜甚，杯酒话款曲，生但面壁略不致意。怜怪之，委曲询生，终不言。怜意其碍于仲游也，乃留之竟夕。令其女弟侍仲游寝，而自荐于生。枕边切切诘生所以不见答之故，生乃具道与娇相遇之情。怜问曰：“娇娘谁家女也？”生曰：“新任眉州王通判之女也。”怜又问：“其质若何？”生曰：“美丽清绝，西施妃子殆相千百，而风韵过之。”怜因沉思良久，曰：“既名娇娘，又且美丽若此，岂非小字莹卿者乎？”生燥然曰：“尔何由知之？”怜曰：“向者帅府幼子将求婚，酷好美丽，不以门第高下为念，但欲殊色。常捐数千缗，命画工于近地十郡求问，伺隙绘人家美女以献。凡得九人，此其一也。色莹肌白，眼长而媚，爱作合蝉鬓，时有忧怨不足之状。常至帅府内室见之，因记其姓字，果是否？”生曰：“子所言，如亲见其人矣。”怜曰：“宜子之视我若土壤，子之所遇，真天上人也！妾每见其图，佇目不能去，第恨不睹其人。今后至彼，愿以旧鞋丐我。”生诺之。次日抵家，因追念怜怜“天上人”之语，再期杳杳，伤感成疾，困卧累日。父母惊异，询生得病之由。生乃托以梦寐绝怪将不能免，必须求善能驱役鬼神者作法禳之。父乃命良巫祈祝。生密使人厚赂巫者，令向父母言，此为鬼物所凭，必当远避，方可向安。如其不然，生死未判。父母闻巫言，大惊惧，以为诚然。于是议令生往舅家避厄，择日起行。先期之二日，令人取覆舅家，舅妗许之。娇时在父母旁，闻生有来期，喜慰特甚。生亦随觉病差，父母以为得计。

生至舅居，遇娇于秀溪亭，两情四目，不能自止。暂叩寒暄毕，生欲入谒舅。娇止之曰：“今日邻家王寺丞宅邀往天宁玩赏牡丹，至晚方归，姑止此少息，徐徐而入可也。”乃与娇并坐亭上。娇因谓生曰：“君养慑不如平时，何故？今复来此，何干也？”生疑其言，乃曰：“日月未久，何故忘予？自相离之后，坐不安席，寝不着枕。中间请命严君，冀谐媒妁，而天不从人，竟辜宿望。春花秋月，风台雪榭，无一而非牵情惹恨之处。百计重来，以践旧约。今子乃有‘复来何干’之辞，予失计甚矣！”娇愧谢曰：“君心果金石不渝，妾何以谢君？”因相与欢，移时，同步入室。生至其旧馆，向时所书诗词，濡染如新，怅然自失，复作《鹧鸪天》词以记之，云：

“甥馆睽违已隔年，重来窗几尚依然。仙房长拥云烟瑞，浮世空惊日月迁。浓淡笔，长短篇，旧吟新诵万愁牵。春风与我浑相识，时遣流莺奏管弦。”

至晚，舅妗归，生拜谒甚恭。舅问生曰：“闻三哥微恙，想二竖子遁矣。”生谢曰：“惟舅舅怜其微恙，庶得逃免。再造之赐，没齿不忘。”舅妗劳勉之。生就室。自后与娇情意周洽，逾于平昔。住数月，情意益厚，生因忆丁怜怜之言，求旧鞋于娇。娇力询生曰：“安用敝履为哉？”生不以实告。娇不许。

舅之侍女飞红者，颜色虽美，而远出娇下，惟双弯与娇无大小之别，常互鞋而行。其写染诗词与娇相埒。娇不在侧，亦佳丽也。以妗性妒，未尝获宠于舅。常时出入左右，生间与之语。娇则清丽瘦怯，持重少言，佇视动辄移目。每相遇，生不问，娇则不答。戏狎一笑，则使人魂魄俱飞扬。红尤喜谑浪，善应对，快谈论。生虽不与语，亦必求事以与生言。娇每见之，则有不足之意。及生再至，红亦与之亲狎，娇疑焉。生久求娇鞋不获，一日，娇昼寝，生偶至其侧，因窃鞋趋出。方及寓室，以他事去，未曾收拾。飞红适尾生后，见生遗鞋，红乃疑娇所与者，因收之。生罔知所以。及归室索鞋，毋有也，因怏怏于怀，遂作《青玉案》词以自记。词云：

“尖尖曲曲，紧把红绡蹙。朵朵金莲夺目，衬出双钩红玉。华堂春睡深沉，拈来绾动春心。早被六丁收拾，芦花明月难寻。”

及暮，娇问生索鞋，生曰：“此诚我盗去，然随已失之，谅子得之矣，何苦索我耶？”娇乃止。盖飞红拾归，以付娇也。然娇以此愈疑生私通于红矣。一日，见红与生戏于窗外捉蝴蝶，因大怒诟红。红颇憾之，欲以拾鞋事闻妗，未有间也。后遇望日，众出贺舅妗，娇在焉。飞红因语娇所履之鞋，扬言谓生曰：“此即子前日所遗之鞋也。”娇变色，亟以他事语舅妗。会舅妗应接他语不闻。娇因大疑生使红发其私，乃大怨望。自后非中堂相遇，不复求便以见生。女工诸事，略不措意，怨隙之心，行住坐卧皆是也。生亦无以自明。一日，生不意中漫于后园纵步，适于花下见鸾笺一幅，生取而视之，乃《青玉案》词也。

“花低莺踏红英乱，春心重，顿成愁懒。杨花梦断楚云平，空惹起，情无限。伤心渐觉成牵绊，奈愁绪，寸心难管。深诚无计寄天涯，几欲问，梁间燕。”

生披味良久，意谓娇词，而疑其字画颇不类娇所书，因携归置于室中书案之上，欲询娇而未果。抵暮，西窗前有金笼养能言鹦鹉一只，甚驯。娇过其侧，戏以红豆掷之，鹦鹉忽言曰：“娇娘子何打我也。”生闻之，亟出室招娇。娇不至，生恳之方来。娇入生室，正凝思不言，忽见案上花笺，因取视之。良久，目申生不语。移时，生曰：“子何时所作也？”娇不答。生又曰：“何故不言？”娇亦不应。生力究之，娇曰：“此飞红词也，君自彼得之，何必诈妾！”生力辨，娇并无一言。徘徊良久，长吁竟拂衣起去，生留之不可。自尔相会愈疏。娇终日熟寝，间一二日才与生一见，见亦不交一言。凡月余，生不能直其事。生一夕迳造娇室，左右寂然，惟见窗上有绝句一章，云：

“灰篆香难炷，风花影易移。徘徊无限意，空作断肠诗。”

生察诗，知娇之为己也。乘间语娇曰：“再会以来，荷子厚爱，视前时有加焉。迩日形似之间，不能不为子所弃，何今昔异志乎？”娇初不言，生再诘之，娇潸然涕曰：“妾自遇君后，常恐力日不足。今者君弃妾耳，妾何敢弃君。抑君意既自有主，何必妾望矣！”生曰：“苟有二心，有如此日？”因指天自誓，以明无他事。且曰：“子何疑之甚也？”娇曰：“君偶遗鞋，飞红得之；飞红偶遗词，君且得之，天下偶然之事何多耶！妾不敢怨君，幸爱新人，无以妾为念。”生仰天太息曰：“有是哉。吾怪迩日见子若有忧者，人之情态岂难识哉！子若不信前誓，当剪发大誓于神明之前。”娇乃回笑曰：“君果然否？”生曰：“何害！”娇曰：“若然，后园中池正望明灵大王之祠，此神聪明正直，叩之无不响应。君能同妾企祠大誓，则甚幸也。”生曰：“如命。想明灵大王亦知予心之无他也。”娇乃约以次早与生俱游后园，临东池畔，遥望大王之祠，两人异口同声，拜祈设誓。其辞累千百，不能备载。誓毕，携手而归，恩情有加焉。生自此亦不复与飞红一语。红察之，因大憾。

一日，生因纵步至后园牡丹丛畔，忽遇娇先已在彼，遽拥抱求欢，娇正言却之，乃解。遂相与携手而过别圃，不觉飞红亦自后潜至，见生娇并行，因促步返舍，语妗曰：“天气晴暄，可入后园，牡丹盛开，能一观否？”妗可其请，遽命红侍行。至园中，瞥见生与娇并行亭畔，左右俱无人。妗因大疑，因呵娇。生乃狼狈返室，惆怅不已，知为飞红所卖。无以自释，强作一词《渔家傲》写其悒怏，云：

“情若连环终不解，无端招引旁人怪。好事多磨成又败。应难捱，相看冷眼谁瞅睬。镇日愁眉如敛黛，阑杆倚遍无聊赖。但愿五湖明月在。权宁耐，终须还了鸳鸯债。”

越二日，生自觉无颜，乃告归，舅妗亦不留之。娇夜出，潜与生别，曰：“天乎，得非命欤！相会未期，而有是事。妾独奈何哉！兄归，善自消遣，求便再来。无以疑间，遂成永弃，使他人得计也。”因泣下沾襟，生亦掩泣而别。

父母以生久在外，妨废书史，间岁功名之会，又复在眼，遂令生于书斋温习旧业。生与其兄纶虽朝夕共学，而思娇之念，无时不然。夜则与兄异榻而寝，怅恨之辞或形于梦寐，恨不能御风缩地，一与娇会。至七月中旬，舅以眉州倅满，道经申生之门，因留宿于生家者累日。此时舅挈家以行，妗、娇寓生家，相随不离跬步，兼飞红、湘娥诸侍女杂然左右，生与娇欲一言不可得。居三日，舅命戒行，车马喧阗，送者络绎于道。妗与娇各登车，诸侍女相随先后。申生亦乘马相送。闯其便曳帘挽车，与娇语旧。娇泪下如雨，不能答，徐曰：“遇君之后，一日为别，不能堪处。况今动是三年，远及千里。一旦思君之切，安保其再能见君乎！但恐妾垂首瞑目，骨化形销，君将眠花卧柳，弃旧怜新，妾枕边思爱，他人有之矣。”生曰：“明灵大王在彼，吾誓不为也。”娇曰：“若然，妾荷君之恩，死且不朽。”乃于袖中出香珮一枚，上有金销团凤，以真珠百粒约为同心结，赠生曰：“睹物思人可也。得暇可求便一来，毋以地远为辞。”言未竟，轩车催动。雾隐前山，晓月半沉，目送不及。生别舅妗辞回，凄然归于书室。晨窗夕灯，学业几废，间为词章，无非寄恨。一日，赋一曲示兄纶。云：

“春风情性，奈少年辜负窃香名誉。记得当初，绣窗私语，便倾心素。雨湿花阴，月筛帘影，几许良宵遇。乱红飞尽，桃源从此迷路。因念好景难留，光阴易失，算行云何处。三峡词源，谁为我写出断肠诗句？目极归鸿，秋娘声价，应念司空否？甚时觅个彩鸾，同跨归去。”

兄见之，抚生背曰：“厚卿，以弟之才，当取青紫以显二亲。此词固佳，察弟之心，必有所主。秋期在近，且移此笔，鏖战文场可也。”生但无言。盖生词微寓娇相会之始末，至“乱红飞尽”之句，则直指飞红谋孽之事，其兄不知也。

及八月，与兄俱就秋试毕，即欲言归。兄再四挽留，生不得已从之。逾数日，生与纶俱在高选，捧捷而归。次年，又与兄纶同及第。兄纶授绵州绵山县主簿，生以弓箭授洋州司户，兄弟归家侍（待）次。时有卖登科记于眉州者，舅因阅之。见生兄弟皆及第，因大喜，归谓妗曰：“二哥、三哥兄弟皆及第，吾家宅相得人矣。但恨相去千里，不能亲贺。”遂遣人致书，且询问“二甥荣授何官，如瓜期未及，能一来款我，以慰老夫忻喜之心否？”生得书，与兄谋曰：“舅有命召，兄宜一行。”纶曰：“父母在，焉可远游？然舅命难违，弟固当往。”于是生欣然治行，诣舅住所。既至，舅见之，且贺且谢。须臾，妗、娇毕见。妗问：“二哥何以不来？”生答兄弟不可俱出之意。舅、妗问劳尽礼。妗终以生前疑似之故，馆生于厅事之东边，去堂甚远。生亦远嫌，寻常非呼召不入。纵或一至堂庑，未尝与娇款狎。或与娇偶然相遇，左右森立，但彼此佇视，不能出一言。生殊无聊，住十余日，欲告归。然终念远来未曾与娇一语，闷闷不适，徘徊久之。一日晨起谒妗，妗未起，因忽遇娇于堂侧。时且早，左右俱未起。娇亟出步，前语生曰：“别兄久矣，思念未尝少息。喜君近取高第。但薄命之人，不能执箕帚以观富贵，为大恨耳！兄不弃远来，何以得此。妾与飞红有隙，君所知也。今妗以年尊多病，不暇他顾。而飞红方用事，跬步动容，无所求便。兄至此已十日矣，妾不能与兄一叙畴昔者，坐此故也。妾每见兄必晨昏入谒，凡七日晨起以俟兄至，而兄每入必晚。今非兄早至，妾安能与兄一语也。”生曰：“我见事变如此，终日兀坐，孤苦之态，不能备言。方欲于一二日间图为归计，缘未及与子一语，故未忍去。今既若此，我虽在此何益？”娇曰：“妾以子故，屈事飞红，尚未得其欢心。自今以往，当愈屈意事之。万一得其回意，则可与兄复如前日。兄果能少留月余否？”因出袖中黄金二十两，与生曰：“恐兄到此或有用度。衣服有不堪者，宜令左右以工直持来，当与兄修治也。”生乃曰：“若果有可谋，虽僻处鬼室，千日亦何害！”顷之，人渐众，生遂出。愈无聊赖，时绕户吟咏，以写怀抱。有二诗云：

“庭院深深寂不哗，午风吹梦到天涯。出墙新竹呈霜节，匝地垂杨滚雪花。觅句闲来消永日，遣愁聊复酌流霞。狂风（蜂）全不知人意，早向窗前报晚衙。”

“簟展湘纹浪欲生，幽人自感梦难成。倚床剩觉添风味，开户何妨待月明。拟倩蛙声传密意，难将萤火照离情。遥怜织女佳期近，时看银河几曲横。”

生在舅家，自秋及冬，岁将暮矣，慕恋之心，终无以自遣。每夜，明烛独坐，夜半言就枕。所居室东边，有修竹数竿，竹外有亭。前任州官有子妇，美而少，因得暴疾，遂至不起，殡于亭中。经岁后，移归乡里，然精诚常在亭中，每为妖祟以迷少年。生不知其详。一夕，方掩关而坐，将及二更许，忽闻窗外步履声。生意其兵吏夜起，不以为怪。顷之，叩窗甚急，生出视，则见娇娘独立窗下，曰：“君何不启？候君久矣！”生不知妖，欣然与之入室，曰：“子何以得此来？”答曰：“舅、妗熟寝，无有知者，故来相就。”将旦告去，嘱生曰：“此后妾必夜至，兄无事不必至中堂，或入偶相遇，不必以言相问，恐人有所觉也。妾或与君语，君宜引去不对，则人将谓君无心于妾，庶可释疑也。”生曰：“子必夜至，吾入何为？”言迄，遂去。自后妖夜必至，凡月余，人莫知之。

娇自生再至，益屈己以事飞红。平日玩好珍奇之物，红一开口，则举赠之，锦绣珠玉，惟红所欲。呼之为红娘子。红见娇之待己厚也，渐释旧憾，与娇稔密，娇结之愈至。时小慧年已长，见娇屈意事红，语娇曰：“娘子贵人，飞红贱者，奈何以贵事贱？”娇因叹曰：“我之遇申生，尔所知也。红与我有隙，屡窘挠我。所以不自爱而屈事之者，为生设也。”因吟诗一绝云：

“雨勒春寒花信迟，痴云碍月夜光微。披云阁雨凭谁力，花月开园且待时。”

吟毕，因泣下。慧曰：“娘子芳年秀丽，禀性聪明，立身郑重。向时游玩花园，与湘娥并行，娥不相让，先登楼梯，娘子怒以告夫人，夫人不治，凡不食者两日，其负气有如此者。前年罢官西归，驿舍床帐不备，重以绣茵，周以罗帏，犹思其不洁，焚沉爇麝，夜半方寝，其爱身有如此者。娘子善歌，众所共知，亲族聚会，申请再四，终不肯出一声，其重言有如此者。今既委千金之身于申生，若弃敝屣，而又下事飞红，丧尽名节，此妾所大不晓者。况娘子才色，名闻于时久矣。苟求婚姻，岂不能得一申生乎？又兼申生一第之后，视娘子颇似无情，今虽在此，呼之不来，问之不对，谅必有他意。娘子何自苦执如此！”娇曰：“尔勿言。天下岂复有钟情如申生者乎！必不负我。”慧知娇心如铁石，乃亦谄事飞红。红感娇之情，尽释前憾。喟然谓娇曰：“娘子近日以来，憔悴特甚，若重有所思者，何不与红一言。红受娘子之恩厚矣。苟有效力，当以死报。”娇但流涕不言。红固叩之。乃曰：“我之遇申生，尔所知也，他何言。”红曰：“此易事。妗年尊，终日于小楼看经。堂室之事，娘子主之。果有所图，敢不唯命。”娇郑重谢之。自此红常与娇为地，求以见生。

然生每夜遇妖之后，以为真娇之来，累十余日，不入中堂。间或遇娇，则远自引避。其精神昏倦，终日思睡，娇亦疑之。至晚，遂令小慧及红房下小侍女兰兰，夜出伺生起处。慧与兰兰同至生室，慧因窗内灯明，穴而窥之，见生与一女子对坐，颜色态度与娇无异，因私相叹骇。归室，则见娇与红并坐于室。慧曰：“娘子适至生室乎？”娇曰：“我自遣尔去，我二人坐此未尝动，尔安得妄言。”慧、兰同声曰：“适来申生与女子对坐，绝似娘子。若此，则彼为何人也？”娇、红大骇。良久，红曰：“旧闻此地多鬼魅，得无是乎，宜其待娘子恝然也。”因欲与慧、兰等再出穷之，以夜深而止。明晨，娇诈以妗命召生入室，再四方来。小慧前导，至后室，见娇独坐，生彷徨欲去，娇即前挽生袖曰：“君且勿去，将有事语君。”生不得已乃坐。娇曰：“君近日何相弃？妾之待兄亦至矣，一旦若是，岂平昔所望于兄者！”生不答。娇又曰：“兄每夕所遇者何人？”生曰：“无之。”娇曰：“不必隐讳。”生谓诈己，乃左右顾盼，切切曰：“子令我勿言，何窘我也。”娇曰：“妾有何事，令君勿言？”生大骇，因曰：“左右有人乎？”娇曰：“无之。”娇又曰：“妾自别君之后，迄今将两岁矣。兄此来，妾亦何便得与君款密，何尝嘱君勿言。”生曰：“子何反复也。子自前月以来，每夜必至我室，嘱我勿言，惧飞红之辈生衅也。子今乃有是说，何故？”娇曰：“妾室未尝一出。君之室所居穷僻，久闻其中多怪，谅必鬼物化妾之形以惑君。妾自屈事飞红之后，已得其欢心。日夕使人招兄，兄不至。纵一来，与兄谈话，兄又不答。日夕不知所谓，将谓兄有异心。夜来使小慧、兰兰伺兄起处，乃见一女子，形状如妾，与兄对坐，此非鬼祟而何！故今日召兄实之耳。君不信，则召红证之。”乃潜使人呼红。红至，谓生曰：“郎君何弃娘子也？”因具道昨夕之事。生骇然汗下浃背，罔知所出。乃谢曰：“非子眷眷不忘，则我将死于鬼祟手矣！第恨两月以来，负子恩爱之情，其何以为报。”因大恐，不敢出息其室，至暮犹在中堂。红乃为娇谋，止以生为鬼所惑告妗。妗疑之曰：“安有是理！”红欲实其言，至一更许，令生且出室，生惧不敢往。红曰：“第往彼，妾将有为也。”因戒生曰：“今夜二鼓，妾与妗来观，如彼来，妾与妗远望，恐见其类娇，则生疑矣。如索君，君亦勿言似娘子也。”生勉强许之。至二鼓初，鬼果来。生虽与对坐，心惊胆栗。未定间，红、妗已至窗前，果见一妇人。妗欲细视，红惧其事发露，因大抚窗趋入，鬼果不见。生初闻娇之言，且信且疑，及是，生方大悟。妗因询生曰：“适为何人？”生愧谢曰：“不知其鬼也，愿妗救我。”于是妗与红谋，移生入中堂。舅知之，广求明师符水，以与生饮。生后卧病累日，寻亦向安。自尔，生起居皆在宅内。娇亦不以向日相弃介意，欢爱如平日。或至生室连夕，妗亦不知也。生追思鬼惑之事，深得娇、红之救己，乃作《望江南》词以谢之。词云：

“从前事，今日始知空。冷落巫山十二峰，朝云暮雨意无踪。一觉大槐宫。”

“花月地，天意巧为容。不比寻常三五夜，清辉香影隔帘栊。春在画堂中。”

又两月余，妗以病死，娇哀毁殊甚，几不堪处。生见舅家事纷纭，乘间告归。娇因谓生曰：“昔日之别，不谓复有今日，幸欣再会。奈何罹此祸变，哀毁之中，不暇与兄款曲。暂归。宜再来也。”因长吁曰：“数年之间，送兄者屡矣。知此别后，当复如何？”生无言，但掩泪为别。明日，辞舅归。至家中，父母闻妗之亡，皆惊恸嗟泣。

明年六月，舅满任回，再过生门，留宿数日。自妗之死，飞红专宠于舅，因宛转为娇媒，因与舅曰：“夫人不幸先逝，善父年少，家事无人主持，何不拉三哥同归经理。且其瓜期未及也。”舅欣然之。欲拉生去，生父不欲。生闻之，心切意喜，因乘间嘱红俾舅再三拉之。舅如言，力与生父言之。父不得已，乃令生行。遂同到舅家。住两月，舅即为再调任计，谓生曰：“家中事绪繁多，小儿幼失所恃，三哥不妨在此相与维持，俟有美赴之期，当竭力助行。”生诺之，舅遂行。生厚赂舅之左右，莫不欢悦。生因与娇绝无间隔。院宇深沉，帘幕掩映，玉枕相挨，朱阑共倚，举盏飞觞，嬉笑讴吟，曲尽人间之乐。逾半载，舅以举员未足，再调利州倅以归。左右得生之赂，加以事大体重，无敢言及之者，惟于舅前为生延誉。舅归之后，见生经理其家，事事有伦。知生才干有余，又妙年高第，前程未可量，切悔向日背亲之谋。间使红委曲问生。一夕，生方与娇间坐，红趋至曰：“郎君、娘子平昔之愿谐矣，敢不拜贺！”娇询之，红曰：“舅又有结好之意，使妾审订郎君，惧郎君之不从也。”娇曰：“天果不违人耶！”因大喜忘寐。是夕，红反命于舅。遂遣媒之生家。生父母亦允，行聘有日矣。

丁怜怜者，自生别后，久之，偶入帅府，至西书院，所画美人犹在壁上，帅子坐其旁。怜怜仰视久之。帅子问曰：“天下果有如此妇人乎？”怜曰：“有之。”因指娇像曰：“此画尚未尽其一二。足极小，眉极修，词草翰墨无出其右。以此女实之，想其他皆然。”帅子喜曰：“我将求婚此女。”怜曰：“无用也。闻此女久有外遇，恐非全身。”帅子曰：“得妇如此，幸已甚矣，此不足问。”怜悔失言，力解不获。帅子遂令亲信，恳告其父，求婚于王。王时倅眉州未回，故无言及此者。逮王再调归家，待次之日，帅遂遣媒求婚。王初拒之再四，帅逼以威势，赂以货财，不得已遂许之。娇夜挂帅书，至生室告曰：“前日姻约复败矣，帅子求婚，家君迫于权要，许之矣。兄何以为计？”生曰：“事在他日，当徐图之。”娇自是见生愈密，然一相遇，则惨惨不乐。平生善歌，每作哀怨之音，则闻者动容，或至流涕。虽与生至相得，未尝对生一歌。生或潜听，娇觉之，则又中辍，生每以为嫌（慊）。至是，生方请自歌词《一丛花》云：

“世间万事转头空，何物似情浓？新欢共把愁眉展，怎知道新恨重逢。媒妁无凭，佳期又误，何处问流红？　欲歌先咽意冲冲，从此各西东。愁怕到黄昏，窗儿外疏雨泣梧桐。仔细思量，不如桃李，犹解嫁东风。”

歌未终，黯黯然泪下如雨。生平生嗜好有不能致者，娇广用金玉售以遗生。一夕，家宴罢，至就寝，生被酒未能卧。娇秉烛侍侧。生从容问曰：“尔来眷我何益厚也？”娇曰：“始者，妾谓可托终身于君，今既不如所愿，事兄盖有日矣。虽尽此身，何足以谢。”生大感恸。居数日，娇忽卧病，不得与生会者仅二月。一日，舅出谒，生厚赂左右，欲一见娇。左右扶娇至生室之侧，生迎与相见，呜咽不已。良久，娇乃曰：“乐极生悲，俗语不诬。妾病，不能扶持，生愿不谐，死亦从兄，在所不恤也。”语竟，倚生之怀，似无所主。左右惊扶而入，久之方醒。生亦自此闷闷，作事颠倒，语言无实，目前所为，旋踵而忘。舅甚怪之。

秋八月，帅子纳币促亲期，舅许之。娇病少瘳，因他事怒小鬟绿英。绿英怀恨，乘间以娇平日所为之事，从实告舅。舅怒，审实于红，将治之。红绐曰：“小娘子读书知礼，岂不知失身之为大辱。且重厚少言，爱身若珠玉，择地而行，相公所知也。况申生功名到手，举动不妄，堂庑之间不命之入不敢入，未尝与娇一语戏狎。倘有是事，妾岂不知。细人之言，未宜深信。且亲期在近，不宜自为此不美也。”舅方宠任飞红，信其言，不复再问，止加防闲。申生度势不可留，乃告娇曰：“今日之事，舅知之矣，行计不可缓也。子亲期去此止两月，勉事新君，吾与子从此诀矣！”娇怒曰：“兄，丈夫也，堂堂六尺之躯，乃不能谋一妇人。事已至此，更委之他人，君其心乎！妾身不可再辱，既以与君，则君之身也。”因掩面大恸。生方悟，去留未决。俄得家书，报父有疾，遣仆马促生回。不得已，入谒舅告别。舅时坐中堂，娇闻之，出立舅后，回目佇视，不能出半语。舅曰：“子归后，府君无恙，宜再来。娇娘亲礼在即，家事纷纭，无执干者。”生辞曰：“令爱亲期已近，甥归侍亦须累月，又瓜期将及，动是数年，重会未可知也。舅宜善自爱。”生因再拜。舅曰：“娇娘在近出室，子来期未定，未必相会。”因呼出别生。娇闻语，洒泪不能止，惧舅见之不敢前，背面遁去，再四呼之不至。生遂别舅而归。

娇自生去，日夜悲泣，未尝览镜，芳容顿改。近半月，病愈甚，将不能起。红乃潜书促生来，便与为决。生得书，以无故不敢告父母，乃夜遁，潜至娇之门，住两日，舅亦不知也。生时舣舟岸下，冀一见娇后即归。盖虑父母知之，必获重责。明日，舅送旧守以出郊外时，红乃与娇私出，即上生舟。娇执生手大恸曰：“郎不来矣。不幸迫于父母之命，不能相从。兄今青云万里，厚择佳配，共享荣贵，妾不敢望也。向时与兄拥炉，谓事不济，当以死谢。妾敢背此言耶！兄气质孱薄，常多病，善摄养，毋以妾为念。”因出断袖还生曰：“谢兄厚恩，复思此景，其可再得乎！”哭愈恸，红亦泪下。久之，红惧有他变，诈语娇曰：“舅将至矣，宜速登岸。”娇含泪口占一绝为别，云：

“合欢带上真珠结，个个团圆又无缺。当时把向掌中看，岂意今朝千古别。”

生悲不能和，一揖而别。

娇佳期已逼，乃托感疾佯狂，蓬头垢面，以求退亲。父迫之，娇引刀自戮，左右救之，得不殒，因绝食数日，不能起。红委曲开谕之，曰：“娘子平生俊快，岂不谙晓世事。帅家富贵极矣，子弟端方俊拔，殆过申生，娘子何苦如是耶？且闻媒者之言，彼之欲得娘子，甚如饥渴，其他皆所不问，娘子何自弃也？况申生归后，亦已议亲贵族，彼盖亦绝念于此矣！”因图帅子之貌以献娇：“得婿如是，亦无负矣。”娇曰：“美则美耳，非我所及。事止此矣，吾志不易也。”红又诈为娇旧遗生香珮，下结以破环只钗，谓生遣遗娇，因言已结他姻之意以相绝。娇见之泣下，曰：“相从数年，申生之心事我岂不知者。彼闻我有他故，特为此以开释我耳。”因取香珮细认，觉其虚，因曰：“我故知申生不如是也。我始以不正遇申生，终又背而之他，则我之淫荡甚矣。既不克其始，又不有其终，人谓我何？红娘子爱我厚矣，幸勿多言。我固不爱一身以谢申生也。”遂不复言。舅闻而亦怜之，业已成矣，无可奈何。遣红辈百端为之开释，终莫能悟。娇遂吟诗二首，寄与申生别云：

“如此钟情古所稀，吁嗟好事到头非。汪汪两眼西风泪，犹向阳台作雨飞。”

“月有阴晴与圆缺，人有悲欢与会别。拥炉细语鬼神知，拚把红颜为君绝。”

间隔数日，娇竟以忧卒。

生方接来诗，而讣音随至，茫然自失，对景伤怀，独坐则以手书空咄咄，若与人语。因赋《忆瑶姬》词以吊娇娘，词曰：

“蜀下相逢、千金丽质，怜才便肯分付。自念潘安容貌，无此奇遇。梨花掷处，还惊起，因共我拥炉低语。今生拚两两同心，不怕旁人间阻。此事凭谁处？对神明为誓，死也相许。徒思行云信断，听箫归去，月明谁伴孤鸾舞？细思之，泪流如雨。便因丧命，甘从地下，和伊一处！”

生兄纶见此词尾句，知其语不祥，因再三慰解，终不能堪。又于壁上题诗一绝，以别父母。诗曰：

“窦翁德邵如椿古，蔡母年高与鹤齐。生育恩深俱未报，此身先死奈虞兮！”

题毕，简娇所赠香罗帕，自缢于书窗间，为家人所觉，救免。兄纶与生之素识，皆来劝解之。且曰：“大丈夫志在四方，弟少年高科，青云足下，而甘死儿女子手中耶！况天下多美妇人，何必是。”生色变气逆，不能即对，徐曰：“佳人难再得！”因回顾二亲，叮咛曰：“二哥才学俱优，妙年取功名，且及瓜期，前程万里，显亲扬名，大吾门户，承继宗祧，一夔足矣，惟大人割不忍之恩。”又顾兄纶曰：“双亲年高侍养，纯不孝，不能酬罔极之恩，惟兄念之！”自是神思昏迷，不思饮食，日渐羸，竟奄奄不起。父母大恸，即日驰书告舅。

舅得书，飞红辈知之，举家号泣。舅因呼红痛责之曰：“往时问汝，汝何不实告我！稔成事变，以至于此，皆汝之咎。”红不能对，因伏地请罪。久之，舅意稍解，乃曰：“事已如此，不可及矣。两违亲议，亦老夫之罪也。”因痛自悔。又谓红曰：“生前之愿，既已违之矣，与死后之姻缘可也。我今复书，举娇柩以归于申家，得合葬焉。殁而有知，其不怏怏于泉下也必矣。”于是复书，以此言告于生之父母。许焉。越月，得吉日，戒严，遂舁娇柩以归生家。舅书自悔责，且谢两背姻盟之非。乃遣红来弔慰，营办丧事。又月余，询谋佥同，乃合葬于濯锦江边。葬毕，红告归。抵舍之明日，因与小慧过娇寝所，恍惚见娇与生在室，相对笑语。红仓皇告舅，舅复与往寝所物色之，则无有矣。惟见壁间之词一阕，云：

“蓬闺爱绝，长向碧瑶深处歇。华表来归，风物依然人事非。月光如水，偏照鸳鸯新冢里。黄鹤催班，此去何时得再还？”

舅见此词，不觉哀悼。所留字迹，半浓半淡，寻亦灭去。舅与红辈皆惊异嗟叹而已。

○刘苏哥

颖妓刘苏哥，往岁与悦已者密约相从，而其母禁之至苦，不胜郁抑。以盛春美景，邀同韵者联骑出城，登高冢相对恸哭，遂卒。晏元献戏题绝句弔之云：

“苏哥风味逼天真，恐是文君向士人。何日九原芳草绿，一杯絮酒哭青春。”

○崔涯

崔涯妻雍氏，扬州总校女也。仪质闲雅，夫妇甚睦。雍族以崔郎甚有诗名，资赡每厚。涯略不加敬于妻父，但呼雍老而已。雍渐不能堪，勃然仗剑呼女而出，曰：“某河朔之人，惟袭弓马，养女合嫁军士。从慕士流之德，是以相就，今甚悔之。小女既错嫁，不可别醮，便可出家。如若不从，吾当挥剑。”立命其女剃发为尼。涯方悲泣谢过，雍不听，女亦号恸而别。涯赠诗云：

“陇上流泉陇下分，断肠呜咽不堪闻。姮娥一入宫中去，巫峡千秋空白云。”

微妻之父，所以微妻也。崔郎何不为妻地？妻既相睦，何不闻进一言？

○陆务观

陆务观（游）初娶唐氏，于其母夫人为姑侄。伉俪相得，而弗获于姑，因出之。唐改适同郡宗子。尝春日出游，相遇于禹迹寺南之沈氏园。唐以语宗子，遣致酒肴，陆怅然久之。为赋《钗头凤》题园壁，云：

“红酥手，黄藤酒，满城春色宫墙柳。东风恶，欢情薄。一怀愁绪，几年离索。错！错！错！春如旧，人空瘦，泪痕红浥鲛绡透。桃花落，闲池阁。山盟虽在，锦书难托。莫！莫！莫！”

唐见而和之，有“世情薄，人情恶”之句。未几，怏怏而卒。闻者为之怅然。放翁自与唐邂逅，绝不能忘情。每过沈园，必登寺眺望，有绝句云：

“落日城南鼓角催，沈园非复旧池台。伤心桥下春波绿，曾见惊鸿照影来。”

及唐死，沈园亦三易主矣。放翁怅然有怀，复有诗云：

“枫叶初丹槲叶黄，河阳愁鬓怯新霜。林亭感旧空回首，泉路凭谁说断肠。坏壁醉题尘漠漠，断云幽梦事茫茫。年来俗念消除尽，回向蒲龛一炷香。”

嗣后梦游沈氏园，又作二绝云：

“路近城南已怕行，沈家园里更伤情。香穿客袖梅花在，绿蘸寺桥春水生。”

“城南小陌又逢春，只见梅花不见人。玉骨久成泉下土，墨痕犹锁壁间尘。”

又，陆放翁之蜀，宿一驿中，见题壁云：

“玉阶蟋蟀闹清夜，金井梧桐辞故枝。一枕凄凉眠不得，呼灯起作感秋诗。”

放翁询之，则驿卒女也，遂纳为妾。方余半载，夫人逐之，妾赋《卜算子》云：

“只知眉上愁，不识愁来路。窗外有芭蕉，阵阵黄昏雨。晓起理残妆，整顿教愁去。不合画春山，依旧留愁住。”

夫出一爱妻得一妒妻，母夫人之为放翁计者误矣！然爱妻见逐于母，爱妾复又逐于妻，何放翁之多不幸也！

○舒氏女

王齐叟字彦龄，任侠有声，爱唱《望江南》词。娶舒氏女，亦工篇章。常以使酒忤翁，逐之，竟致离绝。而夫妇之好元无乖张。女在父家，一日行池上，怀其夫，作《点绛唇》曲云：

“独自临流，兴来时把栏干凭。旧愁新恨，耗却来时兴。鹭散鱼潜，烟敛风初定。波心静，照人如镜，少个年时影。”

○秋胡

鲁秋胡者，娶妻五日，而游宦。三年休，还家。遇一妇采桑于郊，胡见而悦之，乃遗黄金一镒。妇曰：“妾有夫游宦不返，幽闺独处，三年于兹，未有被辱于今日也！”采不顾。胡惭而行。归家，问家人妻何在？曰：“行采于郊未返。”既还，乃曩所挑之妇也。胡大惭。妇责之曰：“见色弃金，而忘其母，大不孝也！任君别娶。”遂赋诗一绝，赴沂水而死。其诗云：

“郎恩叶薄妾冰清，郎与黄金妾不应。若使偶然通一语，半生谁信守孤灯。”

○窦玄妻

汉窦玄，字叔高，平陵人。形貌绝异，天子以公主妻之。旧妻为夫所弃，既寄书以别，并赋以歌，词旨哀怨，时人怜而传之。歌曰：

“茕茕白兔，东走西顾。衣不如新，人不如故。”

○谢氏女

王肃在江南，娶谢氏女。及至魏，尚陈留长公主。其后谢氏为尼来奔，作诗赠肃曰：

“本为薄上蚕，今作机上丝。得络逐胜去，愿忆缠绵时。”

公主代肃答赠曰：

“针是贯丝物，目中常任丝。得帛缝新去，何能纳故时。”

肃闻之甚惆怅，遂造正觉寺憩焉。

○莺莺

唐贞元中，有张生者，性温茂，美风容，内秉坚孤，非礼不可入。或朋从游宴，扰杂其间，他人皆汹汹拳拳，若将不及，张生容顺而已，终不能乱。以是年二十三，未尝近女色。知者诘之，谢而言曰：“登徒子非好色者，是有淫行。余真好色者，而适不我值。何以言之？大凡物之尤者，未尝不留连于心，是知其非忘情者也。”亡几何，张生游于蒲。蒲之东十余里，有僧舍曰“普救寺”，张生寓焉。

适有崔氏孀妇，将归长安，路出于蒲，亦止兹寺。崔氏妇，郑女也。张出于郑，绪其亲，乃异派之从母。是岁，浑瑊薨于蒲。有中人丁文雅，不善于军，军人因丧而扰，大掠蒲人。崔氏家财甚厚，多奴仆。旅寓惶骇，不知所托。先是，张与蒲将之党有善，请吏护之，遂不及于难。十余日，廉使杜确奉命总戎，军由是戢。郑德张甚，因饰馔宴张于中堂，俾子女以兄礼见。子曰欢郎，可十余岁，容甚温美。次命女：“出拜尔兄，尔兄活尔。”久之，辞疾。郑怒曰：“张兄保尔之命。不然尔且虏矣。能复远嫌乎？”久之，乃至。常服悴容，不加新饰，垂鬟接黛，双脸断红而己。颜色艳异，光辉动人。张惊，为之礼。因坐郑傍，以郑之抑而见也，凝睇怨绝，若不胜其体者。问其年，郑曰：“十七年矣。”张生稍以词导之，不对。终席而罢。张自是惑之，愿致其情，无由得也。

崔之婢曰红娘。生私为之礼者数四，乘间遂道其衷。婢果惊沮，溃然而奔。张生悔之。翌日，婢复至。张生乃羞而谢之，不复云所求矣。婢因谓张曰：“郎之言，所不敢言，亦不敢泄。然而崔之族姻，君所详也。何不因其德而求娶焉？”张曰：“予始自孩提，性不苟合。或时纨绮间居，曾莫流盼。不谓当年，终为所蔽。昨日一席间，几不自持。数日来，行忘止，食忘饱，恐不能逾旦暮。若因媒氏而娶，纳采、问名，则三数月间，索我于枯鱼之肆矣。尔其谓我何？”婢曰：“崔之贞顺自保，虽所尊不可以非语犯之。下人之谋，固难入矣。然而善属文，往往沉吟怨慕。君试为喻情诗以乱之。不然，则无由也。”张大喜，立缀《春词》二首以投之。词云：

“春来频到宋家东，垂袖开怀待好风。莺藏柳暗无人语，惟有墙花满树红。”

“深院无人草树光，娇莺不语趁阴藏。等闲弄水浮花片，流出门前赚阮郎。”

是夕，红娘复至，持采笺以授张，曰：“崔所命也。”题其篇曰《明月三五夜》。其词曰：

“待月西厢下，迎风户半开。拂墙花影动，疑是玉人来。”

张亦微喻其旨。时二月旬有四日矣。

崔之东有杏花一树，扳援可逾。既望之夕，张因梯其树而逾焉。达于西厢，则户半开矣。红娘寝于床，生因惊之。红娘骇曰：“郎何以至？”张因绐之曰：“崔氏之笺召我矣，尔为我告之。”亡几，红娘复来。连曰：“至矣，至矣！”张生且喜且骇，心谓获济。及崔至，则端服严容，大数张曰：“兄之恩，活我之家厚矣。是以慈母以弱子幼女见托。奈何因不令之婢，致淫逸之词。始以护人之乱为义，而终掠乱以求之。是以乱易乱，其去几何？诚欲寝其词，则保人之奸，不义。明之于母，则背人之惠，不祥。将寄于婢仆，又惧不得发其真诚。是用托短章，愿自陈启。犹惧兄之见难，是用鄙靡之词，以求其必至。非礼之动，能不愧心。特愿以礼自持，无及于乱。”言毕，翻然而逝。张自失者久之。复逾而出，于是绝望。

数夕，张君临轩独寝，忽有人觉之，惊歘而起，则红娘敛衾携枕而至，抚张曰：“至矣，至矣！睡何为哉！”并枕同衾而去。张生拭目危坐久之，犹疑梦寐。俄而红娘捧崔氏而至。至则娇羞融冶，力不能运支体，曩时端庄，不复同矣。是夕，旬有八日也。斜月晶荧，幽辉半床。张生飘飘然，且疑神仙之徒，不谓从人间至矣。有顷，寺钟鸣，天将晓，红娘促去。崔氏娇啼宛转，红娘又捧之而去，终夕无一言。张生辨色而兴，自疑曰：“岂其梦邪？”及明，睹妆在臂，香在衣，泪光荧荧然，犹在席也。

是后十余日，杳不复至。张生赋《会真诗》三十韵，未毕，而红娘适至，因授之，以贻崔氏。自是复来，朝隐而出，暮隐而入，同会于曩所谓西厢者几一月。

张生将之长安，先以诗谕之。崔氏宛无难词，然而愁怨之容动人矣。将行之夕，再不复可见。而张生遂西。不数月，复游于蒲，舍于崔氏者又累月。崔氏甚工刀札，善属文。求索再三，终不可见。往往张生自以文挑之，亦不甚观览。大略崔之出人者，势（艺）必穷极，而貌若不知；言则敏辨，而寡于酬对；待张之意甚厚，然未尝以词继之。时愁艳幽邃，恒若不识，喜愠之容，亦罕形见。异时独夜操琴，愁弄凄恻。张窃听之。求之，则终不复鼓矣。以是愈惑之。张生俄以文调及期，又当西去。当去之夕，不复自言其情，愁叹于崔氏之侧。崔以阴知将诀矣，恭貌怡声，徐谓张曰：“始乱之，终弃之，固其宜矣。愚不敢恨。必也君乱之，君终之，君之惠也。则没身之誓，其有终矣。又何必深憾于此行？然而君既不怿，无以奉宁。君尝谓我善鼓琴，向时羞颜，所不能及。今且往矣，既君此诚。”因命拂琴，鼓《霓裳羽衣·序》，不数声，哀音怨乱，不复知其是曲也。左右皆歔欷。崔亦遽止之，投琴，泣下流涟，趋归郑所，遂不复至。明旦而张行。

明年，文战不胜，遂止于京。因贻书于崔，以广其意。崔氏缄报之词，粗载于此，云：

“捧览来问，探爱过深。儿女之情，悲喜交集。兼惠花胜一合，口脂五寸，致耀首膏唇之饰。虽荷殊恩，谁复为容。睹物增怀，但积悲叹耳。伏承示于京中就业，进修之道，固在便安。但恨僻陋之人，永以遐弃。命也如此，知复何言！自去秋以来，尝忽忽如有所失。于喧哗之下，或勉为语笑，闲宵自处，无不泪零。乃至梦寐之间，亦多叙感咽离忧之思，绸缪缱绻，暂若寻常。幽会未终，惊魂已断。虽半衾如煖，而思之甚遥。忆昨拜辞，倏逾旧岁。长安行乐之地，触绪萦情，何幸不忘幽微，眷念亡斁。鄙薄之志，无以奉酬。至于终始之盟，则固不在鄙。昔中表相因，或同宴处，婢仆见诱，遂致私诚。儿女之心，不能自固。君子有援琴之挑，鄙人无投梭之拒。及荐寝席，义盛意深。愚陋之情，永谓终托。岂期既见君子，而不能定情，致有自献之羞，不复明侍巾帻。没身永恨，含叹何言！倘仁人用心，俯遂幽劣，虽死之日，犹生之年。如或达士略情，舍小从大，以先配为丑行，谓要盟之可欺，则当骨化形销，丹诚不没，因风委露，犹托清尘。存没之诚，言尽于此。临纸呜咽，情不能申。千万珍重，珍重千万！玉环一枚，是儿婴年所弄，寄充君子下体所佩。玉其坚润不渝，环取其终始不绝。兼乱丝一絇，文竹茶碾子一枚。此数物不足见珍，意者欲君子如玉之贞，矢志如环不解。泪痕在竹，愁绪萦丝。因物达诚，永以为好耳。心迩身遐，拜会无期。幽愤所钟，千里神合。千万珍重！春风多厉，强饭为佳。慎言自保，无以鄙为深念。”

张生发其书于所知，由是时人多闻之。所善扬巨源好属词，因为赋《崔娘诗》一绝云：

“清润潘郎玉不如，中庭蕙草雪销初。风流才子多春思，肠断萧娘一纸书。”

河南元稹亦续生《会真诗》三十韵，曰：

“微月透帘栊，萤光度碧空。遥天初缥缈，低树渐葱茏。龙吹过庭竹，鸾歌拂井桐。罗绡垂薄露，环佩响轻风。绛节随金母，云心捧玉童。更深人悄悄，晨会雨濛濛。珠润光文履，花明隐绣笼。瑶钗行彩凤，罗帔掩丹虹。言自瑶华浦，将朝碧玉宫。因游里（洛）城北，偶向宋家东。戏调初微拒，柔情已暗通。低环蝉影动，回步玉尘蒙。转面流花雪，登床抱绮丛。鸳鸯交颈舞，翡翠合欢笼。眉黛羞偏聚，唇朱暖更融。气清兰蕊馥，肤润玉肌丰。无力慵移履（腕），多娇爱敛躬。汗光珠点点，发乱绿葱葱。方喜千年会，俄闻五夜穷。流连时有限，缱绻意难终。慢脸含愁态，芳词誓素衷。赠环明运合，留结表心同。啼粉流清镜，残灯绕闇虫。华光犹冉冉，旭日渐瞳瞳。乘鹜还归洛，吹箫亦止嵩。衣香犹染麝，枕腻尚残红。幂幂临塘草，飘飘思渚蓬。素琴鸣鹤怨，清汉望归鸿。海阔诚难度，天高不易冲。行云无处所，箫史在楼中。”

张之友闻之者，莫不耸异之，而张亦志绝矣。稹特与张厚，因征其词。张曰：“大凡天之所命尤物也，不妖其身，必妖于人。使崔氏子遇合富贵，乘宠娇，不为云为雨，则为蛟为螭，吾不知其所变化矣。昔殷之辛，周之幽，据百万之国，其势甚厚。然而一女子败之。溃其众，屠其身，至今为天下僇笑。余之德不足以胜妖孽，是用忍情。”于时坐者皆为深叹。

后岁余，崔已委身于人，张亦有所娶。后乃因其夫言于崔，求以外兄见。夫语之，而崔终不为出。张怨念之诚，动于颜色。（崔）知之，潜赋一章，词曰：

“自从别后减容光，万转千回懒下床。不为傍人羞不起，为郎憔悴却羞郎。”

竟不之见。后数日，张生将行，又赋一章以谢绝之：

“弃置今何道，当时且自亲。还将旧来意，怜取眼前人。”

自是，绝不复知矣。时人多许张为善补过者。

崔氏小名莺莺，李绅相公作《莺莺歌》云：

“伯劳飞迟燕飞疾，垂杨绽金花笑日。绿窗娇女字莺莺，金雀娅鬟年十七。黄姑天上阿母在，寂寞霜姿素莲质。门掩重关萧寺中，芳草花（萃）时不曾出。”

右《会真记》出于元微之（稹）手。杨阜公尝见微之所作姨母墓志，云其“既丧夫，遭军乱，微之为保护其家备至。”白乐天作微之母郑氏志，云是郑济女。而唐《崔氏谱》：“永宁尉鹏，娶郑济女。”则莺莺乃崔鹏女，于微之为中表。再考微之墓志，其年甲相合，其为微之无疑。因元与张姓同所出，而借言之耳。传云：时人以“张为善补过者”，夫此何过也，而如是补乎？如是而为善补过，则天下负心薄幸、食言背盟之徒，皆可云善补过矣！女子钟情之深，无如崔者。乱而终之，犹可救过之半。妖不自我，何畏乎尤物？微之与李十郎一也，特崔不能为小玉耳。

○班婕妤

班婕妤，左曹越骑校尉况之女，少有才学。成帝选入宫，以为婕妤，有宠。上尝游后庭，欲与婕妤同辇。辞曰：“观古图画，圣贤之君，名贤在侧；三代昏主，乃有嬖妾。今欲同辇，得无似乎？”上善其言而止。及飞燕姊弟用事，谮其咒诅，考问之，对曰：“修正尚未蒙福，为邪欲以何望。使鬼神有知，不受小臣之愬。如其无知，愬之何益？”上善其对，赦之。婕妤恐久见危，乃求供养太后于长信宫。作《纨扇》诗以自况，云：

“新裂齐纨素，皎洁如霜雪。裁为合欢扇，团圆似明月。出入君怀袖，动摇微风发。常恐秋节至，凉飚夺炎热。弃捐箧笥中，恩情中道绝。”

刘令娴作《婕妤怨》云：

“日落应门闭，愁思百端生。况复昭阳近，风传歌吹声。宠移终不恨，谗枉太无情。只言争分理，非妒舞腰轻。”

○潘夫人

吴主潘夫人，父坐法，夫人输入织室。容态少俦，为江东绝色。同幽者百余人，谓夫人为神女，敬而远之。有闻于吴主，使图其容貌。夫人忧戚不食，减瘦改形，工人写其真状以进。吴主见而喜，曰：“此女神也！愁貌尚能惑人，况在欢乐。”乃命雕轮就织室，纳于后宫。果以姿色见宠。每以夫人游昭宣之台，志意幸惬。既尽酣醉，唾于玉壶中，使侍婢泻于台下。得火齐指环，即挂石榴枝上。因其处起台，名曰“环榴台”。时有谏者云：“今吴、蜀争雄，‘还刘’之名，将为妖矣。”权乃翻其名曰“榴环台”。又与夫人游钓台，得大鱼，主大喜。夫人曰：“昔闻泣鱼，今乃为喜。有喜必忧，以为深戒。”至于末年，渐相谮毁，果见离退。时人谓夫人知几其神。

○翾风

石季伦所爱婢，名翾风。以姿态见美，妙别玉声，能观金色。石氏珍宝瑰奇，皆殊方异国所得，莫有辨识其处者。使翾风别其声色，并知其所出之地。石氏侍人美艳者数千人，翾风最以文辞擅爱。石崇尝语之曰：“吾百年后，当以汝为殉。”答曰：“生爱死离，不如无爱，妾得为殉，身其何朽。”于是弥见宠爱。及翾风年至三十，妙年者争嫉之，竞相诽毁，即退翾风为房老，使主群少。乃怀怨怼而作五言诗曰：

“春华谁不羡，卒伤秋落时。契烟还自低，鄙退岂所期。桂芬徒自蠹，失爱在娥眉。坐见芳时歇，憔悴空自嗤。”

石氏房中并歌此为乐曲，晋末乃止

○杜十娘

万历间，浙东李生，系某潘臬子。入赀游北雍，与教坊女郎杜十娘情好最殷。往来经年，李赀告匮。女郎母颇以生频来为厌，然而两人交益欢。女姿态为平康绝代，兼以管弦歌舞妙出一时，长安少年所藉以代花月者也。母苦留连，始以言辞挑怒，李恭谨如初。已而声色竞严，女益不堪，誓以身归李生。母自揣女非己出，而故事教坊落籍，非数百金不可，且熟知李囊无一钱，思有以困之。乃戟掌诟女曰：“汝能耸郎君措三百金畀我，东西南北唯汝所之。”女郎慨然曰：“李郎虽落魄旅邸，三百金或可办。顾金不易聚。倘金具而母负约，奈何？”母策李郎穷途，侮之，指烛中花笑曰：“金朝以入，汝夕以出，烛之生花，谶郎之得女也。”

女至夜半，悲啼谓李生曰：“郎君游赀，固不足谋妾身，然亦有意于交亲中得缓急乎？”李惊喜曰：“唯唯。向非无心，第未敢言耳。”明日故为束装状，遍辞亲知，多方乞贷。亲知咸以生沉湎狭邪，积有日月，忽欲南辕，半疑涉妄。且李生之父，怒生飘零，作书绝其归路。今若贷之，非惟无所征德，且索负无从，皆援引支吾。生因循经月，空手来见。女中夜叹曰：“郎君果不能办一钱邪？妾褥中有碎金百五十两，向缘线裹絮中，明日令平头密持去，以次付妈。外此非妾所办，奈何？”生惊喜，珍重持褥而去。因出褥中金语亲知，亲知悯杜之有心，毅然各敛金付生，仅得百两。生泣谓女：“吾道穷矣！顾安所措五十金乎？”女雀跃曰：“无忧，明旦妾从邻家姊妹中谋之。”至期，果得五十金，合金而进。妈欲负约，女悲啼向妈曰：“母曩责郎君三百金，金具而母食言，郎持金去，女从此死矣！”母惧人金俱亡，乃曰：“如约。第自顶至踵，寸珥尺素，非汝有也。”女欣然从命。明日，秃髻布衣，从生出门。过院中诸姊妹作别，诸姊妹咸感激泣下，曰：“十娘为一时风流领袖，今从郎君，褴褛出院门，岂非姊妹羞乎。”于是人各赠以所携，须臾之间，簪彄衣履，焕然一新矣。诸姊妹复相谓曰：“郎君与姊千里间关，而行李曾无约束。”复合赠一箱。箱中之盈虚，生不能知，女亦若为不知也者。日暮，诸姊妹各相与挥泪而别。

女郎就生逆旅，四壁萧然。生但两目瞪视几案而已。女脱左膊生绢，掷朱提二十两，曰：“持此为舟车赀。”明日，生办舆马，出崇文门，至潞河，附奉使船。抵船而金已尽，女复露右臂生绡，出三十金，曰：“此可以谋食矣。”生频承不测，快幸遭逢。于时自秋涉冬，嗤来鸿之寡俦，诎游鱼之乏比。誓白头，则皎露为霜；指赤心，则丹枫交炙，喜可知也。行及瓜州，舍使者艅艎，别赁小舟，明日欲渡。是夜，璧月盈江，练飞镜泻。生谓女曰：“自出都门，便埋头项，今夕专舟，复何顾忌。且江南水月，何如塞北风烟，顾作此寂寂乎？”女亦以久掩形迹，悲关山之迢递，感江月之交流，乃与生携手月中，趺坐船首。生兴发，执卮倩女清歌，少酬江月。女宛转微吟，忽焉入调，鸟啼猿咽，不足以喻其悲也。

有邻舟少年者，积盐维扬，岁暮将归新安。年仅二十左右，青楼中推为轻薄祭酒。酒酣闻曲，神情欲飞，而音响已寂。遂通宵不寐。黎明而风雪阻渡。新安人物色生舟，知中有尤物。乃貂帽复绹，弄形顾影，微有所窥，因叩舷而歌。生推蓬四顾，雪色森然。新安人呼出绸缪，即邀上岸，至酒肆论心。酒酣，微叩公子昨夜清歌谓谁，生具以实对。复问公子渡江即归故乡乎？生惨然，告以难归之故，丽人将邀我于吴越山水之间。杯酒缠绵，无端尽吐情实。新安人愀然谓公子：“旅薇芜而挟桃李，不闻明珠委路，有力交争乎？且江南之人，最工轻薄，情之所钟，不敢爱死，即鄙心时时萌之。况丽人之才，素行不测，焉知不借君以为梯航，而密践他约于前途。则震泽之烟波，钱塘之风浪，鱼腹鲸齿，乃公子之一坏三尺也。抑愚闻之，父与色孰亲？欢与害孰切？愿公子之熟思也！”生始愁眉曰：“然则奈何？”曰：“愚有至计，甚便于公子，顾公子不能行耳！”公子曰：“为计奈何？”客曰：“公子诚能割厌余之爱，仆虽不敏，愿上千金为公子寿。得千金则可以归报尊君，舍丽人则可以道路无恐。愿公子熟思之！”生既飘零有年，携形挈影，虽鸳树之谊，生死靡他；而燕幕之栖，进退维谷。羝藩狐济，既猜月而疑云；燕啄龙漦，更悲魂而啼梦。乃低首沉思，辞以归而谋诸妇。遂与新安人携手下船，各归舟次。

女挑灯俟生小饮，生目动齿湿，终不出辞。相与拥被而寝。至夜半，生悲啼不已。女急起坐，抱持之，曰：“妾与郎君处情境几三年，行数千里，未尝哀痛。今日渡江，正当为百年欢笑，忽作此面向人，妾所不解。抑声有离音，何也？”生言随涕兴，悲因情重，既吐颠末，涕泣如前。女始解抱，谓李生曰：“谁为足下画此策者，乃大英雄也！郎得千金，可觐二亲，妾得从人，无累行李。发乎情，止乎礼义，贤哉，其两得之矣！顾金安在？”生对以“未审卿意云何，金尚在是人箧内”。女曰：“明早亟往诺之。然千金重事也，须金入足下箧中，妾乃可往。”时夜已过半，即请起为艳妆，曰：“今日之妆，迎新送旧者也，不可不工。”妆毕，天亦曙。

新安人已刺船李生舟前。得女郎信，大喜曰：“请丽人妆台为信。”女欣然顾李生畀之。即索新安人聘赀过船，衡之无爽。于是女郎起自舟中，据舷谓新安人曰：“顷所携妆台中，有李郎路引，可速简还。”新安人急如命。女郎使李生抽某一箱来，皆集凤翠霓，悉投水中，约值数百金。李生与轻薄子及两船人始竞大诧。又指生抽一箱，悉翠羽明珰、玉箫金管也，值几千金，又投之江。复令生抽出其革囊，尽古玉紫金之玩，世所罕有，其价盖不赀云，亦投之。最后惎生抽一匣出，则夜明之珠盈把。舟中人一一大骇，喧声惊集市人。女郎又欲投之江，李生不觉大悔，抱女郎恸哭止之。虽新安人亦来劝解。女郎推生于侧，而啐骂新安人曰：“汝闻歌荡情，遂代莺弄舌，不顾神天，翦绠落瓶，使妾将骨殷血碧。自恨弱质，不能抽刀向伧。乃复贪财，强来萦抱，何异狂犬！方事趋风，更欲争骨。妾死有灵，当诉之明神，不日夺汝人面。且妾藏辰诒影，托诸姊妹蕴藏奇货，将资李郎归见父母也。今畜我不卒，而故暴扬之者，欲人知李郎眶中无瞳耳。妾为李郎涩眼几枯，翕魂屡散。事幸粗成，不念携手，而倏溺笙簧，畏行多露，一朝弃捐，轻于残汁。顾乃婪此残膏，欲收覆水，妾更何颜而听其挽鼻。今生已矣。东海沙明，西华黍垒，此恨纠缠，宁有尽邪！”于是舟中、岸上观者，无不流涕，詈李生为负心人。而女郎已持明珠赴江水不起矣。当是时，目击之人，皆欲争殴新安人及李生，李生及新安人各鼓船分道遁去。浙人作《负情侬传》。

居士曰：“新安人，天下有情人也！其说李郎也，口如河，其识十娘也，目如电。惜十娘之早遇李生而不遇新安人也。使其遇之，虽文君之与相如，欢如是耳。虽然，女不死不侠，不痴不情，于十娘又何憾焉！”

○韩玉父

韩玉父，宋南渡时女子也。其题《漠口铺》诗云：

“南行逾万山，复入武阳路。黎明与鸡兴，理发漠口铺。旴江在何所，极目烟水暮。生平良自珍，羞为浪子妇。知君非秋胡，强颜且西去。”

其序云：“妾本秦人，先大父尝仕于朝，因乱，遂家钱塘。幼时，易安处士教以学诗。及笄，父母以妻上舍林子建。去年，林得官归闽，妾倾囊以助其行。林许秋冬间遣骑迎妾，久之杳然。何其食言邪？不免携女奴自钱塘而之三山。比至，林已官旴江矣。因而复回延平，经由顺昌，假道昭武而去。叹客旅之可厌，笑人事之多乖，因理发漠口铺，漫题数语于壁云。”

未明究竟如何，就此已是薄幸矣。

○戚夫人

戚夫人，善鼓瑟击筑。帝常拥戚夫人倚瑟而歌。歌毕，每泣下流连。夫人善为翘袖折腰云舞，歌出塞入塞望归之曲。侍婢数百人，皆为之后宫齐首高唱，响入云霄。夫人侍高帝，尝以赵王如意为言。帝思之，几半日不言，叹息凄怆而未知其术，辄使夫人击筑，歌《大风》诗以和之。及留侯招四皓辅太子，帝指示戚姬曰：“我欲易之，彼羽翼已成，难动摇矣。”姬涕泣。帝曰：“汝为我楚舞，吾为若楚歌。”歌曰：

“鸿鹄高飞兮，一举千里，羽翼已成兮，横绝四海。横绝四海兮，当可奈何？虽有矰缴兮，尚安所施！”

及帝崩，高后乃令永巷囚戚夫人，髡钳，衣赭衣，令舂。戚夫人舂已，歌曰：

“子为王，母为虏。终日舂薄暮，常与死为伍。相离三千里，当使谁告汝。”

太后闻之，大怒曰：“乃欲倚汝子邪！”召赵王如意，鸩之。戚夫人遂有人彘之祸。戚夫人临死曰：“愿吕为鼠我为猫，生生世世食其肉。”

戚夫人之不见容于高后也，帝料之熟矣。欲全戚氏，非立如意不可。立如意则并立戚氏，废太子则并废高后。高后有罪，可废也。而周旋患难，濒死者数矣，尤可念也。况诸悍将大臣，非高后不能制之，此帝所以叹息凄怆而不能自决也。四皓来而人彘兆，帝亦付之身后不知而已。高后能制诸悍将大臣，而举朝遂无能制后者。立少帝，王诸吕，刘宗盖岌岌焉。帝料殆不及此也。夫高后虽强，天下岂有恃妇人以为安者哉！惠帝与如意，鲁、卫之政耳，必也两置之而立文帝，斯尽善乎。噫！是又岂寻常之事邪？

○唐王后

高宗初立妃王氏为后，有宠。已而宠萧淑妃。及武氏入宫为昭仪，后与淑妃宠皆衰。会昭仪生女，后怜而弄之。后出，昭仪潜扼杀之。上至，昭仪佯欢笑。发被视女已死矣，即惊啼，问左右。左右曰：“皇后适来此。”上怒曰：“后杀吾女。”昭仪因谮之。后遂与淑妃并废为庶人，囚于别苑，而立武氏为后。上一日念后，间行至囚所，见门禁锢严，进饮食窦中，恻然伤之。呼曰：“皇后、良姊无恙？”二人同辞曰：“妾等非罪弃为婢，安得尊称邪？”因流涕呜咽。又曰：“至尊若念畴昔，使得见日月，乞署此为回心院。”上曰：“朕即有处置。”武氏闻之，大怒，遣人断去手足，投酒瓮中，曰：“令二妪骨醉。” 后数见二人为祟，故多居洛阳，不敢归长安。

高宗与汉高帝不同。高帝是英雄心事，一步百计，欲割小爱以就大事。高宗本是杂情奴才，后来则一味怕婆而已。

○梅妃

梅妃，姓江氏，莆田人。父仲逊，世为医。妃年九岁，能诵《二南》。语父曰：“我虽女子，期以此为志。”父奇之，名曰采蘋。开元中，高力士使闽越，妃笄矣。见其少丽，选归侍明皇，大见宠幸。长安大内、大明、兴庆三宫，东都大内、上阳两宫，几四万人，自得妃视如尘土。宫中亦自以为不及。性喜梅，所居阑槛，悉植数株，上榜曰“梅亭”。梅开，赋赏至夜分，尚顾恋花下不能去。上以其所好，戏名曰“梅妃”。妃有《萧》、《兰》（《萧兰》）、《梨园》、《梅花》、《凤笛》、《玻杯》、《剪刀》、《绮窗》八（七）赋。

是时承平岁久，海内无事。上于兄弟间极友爱，日从燕间，必妃侍侧。上命破橙往赐诸王。至汉邸，潜以足蹑妃履，登时退阁。上命连趣，报言“适履珠脱缀，缀竟当来”。久之，上亲往命妃。妃拽衣迓上，言“胸腹疾作，不果前也”，卒不至。其恃宠如此。后上与妃斗茶，顾诸王戏曰：“此‘梅精’也，吹白玉笛，作惊鸿舞，一座光辉。斗茶今又胜我矣。”妃应声曰：“草木之戏，误胜陛下。设使调和四海，烹饪鼎鼐，万乘自有心法，贱妾何能较胜负也。”上大悦。

会太真杨氏入侍，宠爱日夺，上无疏意。而二人相疾，避路而行。上尝方之英、皇，议者谓广狭不类，窃笑之。太真忌而智，妃性柔缓，亡以胜，后竟为杨氏迁于上阳东宫。后，上忆妃，夜遣小黄门灭烛，密以戏马召妃至翠华西阁，叙旧爱，悲不自胜。继而上失寤，侍御惊报曰：“妃子已届阁前，将奈何？”上披衣，抱妃藏夹幙间。太真既至，问：“‘梅精’安在？”上曰：“在东宫。”太真曰：“乞宣至，今日同浴温泉。”上曰：“此女已放屏，无并往也。”太真语益坚，上顾左右不答。太真大怒，曰：“肴核狼藉，御榻下有妇人遗舄，夜来何人侍陛下寝，欢醉至于日出不视朝？陛下可出见群臣，妾止此阁以俟驾回。”上愧甚，拽衾向屏复寝，曰：“今日有疾，不可临朝。”太真怒甚，径归私第。上顷觅妃所在，已为小黄门送令步归东宫。上怒斩之。遗舄并翠钿命封赐妃。妃谓使者曰：“上弃我之深乎？”使者曰：“上非弃妃，诚恐太真无情耳！”妃笑曰：“恐怜我则动肥婢情，岂非弃也？”妃以千金寿高力士，求词人拟司马相如为《长门赋》，欲邀上意。力士方奉太真，且畏其势，报曰：“无人解赋。”妃乃自作《楼东赋》，其略曰：

“玉鉴尘生，凤奁香殄。懒蝉之巧梳，闲缕衣之轻练。苦寂寞于蕙宫，但凝思乎兰殿。信标（摽）落之梅花，隔长门而不见。”

太真闻之，诉明皇曰：“江妃庸贱，以谀词宣言怨望，愿赐死。”上默然。会岭表使归，妃问左右：“何处驿使来，非梅使邪？”对曰：“庶邦贡杨妃果实（荔）使来。”妃悲咽泣下。上在花萼楼，会夷使至，命封珍珠一斛密赐妃。妃不受，以诗付使者曰：“为我进御前也。”曰：

“柳叶双眉久不描，残妆和泪污红绡。长门自是无梳洗，何必珍珠慰寂寥。”

上览诗，怅然不乐。令乐府以新声度之，号《一斛珠》，曲名是此始。后禄山犯阙，上西幸，太真死。及东归，寻妃所在，不可得。上悲，谓兵火之后，流落他处。诏：“有得之，官三秩，钱百万。”访搜不知所在。上又命方士飞神御气，潜经天地，亦不可得。有宦者进其画真，上言“甚似，但不活耳”。诗题于上，曰：

“忆昔娇妃在紫宸，铅华不御得天真。霜绡虽似当时态，争奈娇波不顾人。”

读之泣下，命模像刊石。后上暑月昼寝，仿佛见妃隔竹间泣，含涕障袂，如花朦雾露状。妃曰：“昔陛下蒙尘，妾死乱兵之手。哀妾者埋骨池东梅株傍。”上骇然流汗而寤。登时令往太液池发视之，无获。上益不乐。忽悟温泉汤池侧有梅十余株，岂在是乎！上自命驾，令发视。才数株，得尸，裹以锦褥，盛以酒槽，附土三尺许。上大恸，左右莫能仰视。视其所伤，肋下有刀痕。上自制文诔之，以妃礼易葬焉。

赞曰：明皇自为潞州别驾，以豪伟闻，驰骋犬马鄠杜之间，与侠少游。用此起支庶，践尊位，五十余年，享天下之奉，穷奢极侈，子孙百数，其阅万方美色众矣。晚得杨氏，变易三纲，浊乱四海，身废国辱，思之不少悔，是固有以中其心，满其欲矣。江妃者，后先其间，以色为所深嫉，则其当人主者，又可知矣。议者谓：或覆宗，或非命，均其媚忌自取。殊不知明皇耄而忮忍，至一日杀三子，如轻断蝼蚁之命。奔窜而归，受制昏逆，四顾嫔嫱，斩亡惧尽，穷独苟活，天下哀之。《传》曰“以其所不爱及其所爱”，盖天所以酬之也。报复之理，毫发不差，是岂特两女子之罪哉！

○小青

大青者，虎林某生姬也，家广陵。与生同姓，故讳之，仅以小青字云。姬夙根颖异，十岁遇一老尼，授《心经》，一再过了了，覆之，不失一字。尼曰：“是儿早慧福薄，愿乞作弟子。即不尔，无令识字，可三十年活耳。”家人以为妄，嗤之。母本女塾师，随就学。所游多名闺，遂得精涉诸技，妙解声律。江都固佳丽地，或诸闺彦云集，茗战手语，众偶纷然。姬随变酬答，悉出意表，人人惟恐失姬。虽素闲仪则，而风期逸艳，绰约自好，其天性也。

年十六，归生。生，豪公子也，性嘈唼憨跳不韵。妇更奇妒，姬曲意下之，终不解。一日，随游天竺。妇问曰：“吾闻西方佛无量，而世多尊礼大士者何？”姬曰：“以其慈悲耳。”妇知讽己，笑曰：“吾当慈悲汝。”乃徙之孤山别业，诫曰：“非吾命而郎至，不得入！非吾命而郎手札至，亦不得入！”姬自念彼置我闲地，必密伺短长，借莫须有事鱼肉我，以故深自敛戢。妇或出游，呼与同舟，遇两堤间驰骑挟弹游冶少年，诸女伴指点谑跃，倏东倏西，姬淡然凝坐而已。

妇之戚属某夫人者，才而贤，尝就姬学奕，绝爱怜之。因数取巨觞觞妇，瞷妇已醉，徐语姬曰：“船有楼，汝伴我一登。”比登楼，远眺久之，抚姬背曰：“好光景，可惜！无自苦。章台柳亦倚红楼盼韩郎走马，而子作蒲团空观邪？”姬曰：“贾平章剑锋可畏也。”夫人笑曰：“子误矣！平章剑钝，女平章乃利害耳！”居顷之，顾左右寂无人，从容讽曰：“子才韵色艺无双，岂当堕罗刹国中？吾虽非女侠，力能脱子火坑。顷言章台事，子非会心人邪？天下岂少韩君平。且彼视子去，拔一眼中钉耳。纵能容子，子遂向党将军帐下作羔酒侍儿乎？”姬谢曰：“夫人休矣。吾幼梦手折一花，随风片片着水，命止此矣！夙孽未了，又生他想，彼冥曹姻缘簿，非吾如意珠，徒供群口画描耳！”夫人叹曰：“子言亦是，吾不子强。虽然，好自爱。彼或好言饮食汝，乃更可虑。即旦夕所须，第告我。”相顾泣不沾衣。恐他婢窃听，徐拭泪还坐。寻别去。夫人每向宗戚语之，闻者酸鼻云。

姬自是幽愤凄怨，俱托之诗或小词。而夫人后亦从宦远方，无与同调者。遂郁郁感疾，岁余益深。妇命医来，仍遣婢以药至。姬佯感谢，婢出，掷药床头，笑曰：“吾固不愿生，亦当以净体皈依，作刘安鸡犬，岂汝一杯鸩能断送乎！”然病益不支，水粒俱绝，日饮梨汁一小盏许。益明妆冶服，拥襟欹坐。或呼琵琶妇唱盲词自遣。虽数晕数醒，终不蓬首偃卧也。忽一日，语老妪曰：“可传语冤孽郎，觅一良画师来。”师至，命写照。写毕，揽镜熟视，曰：“得吾形似矣，未尽吾神也。”姑置之。又易一图，曰：“神是矣，而风态未流动也。若见我而目端手庄，太矜持故也。”姑置之。命捉笔于傍，而自与妪指顾语笑，或扇茶铛，或简书，或自整衣褶，或代调丹璧诸色，纵其想会。须臾图成，果极妖纤之致。笑曰：“可矣！”师去，取图供榻前，焚香设梨酒奠之，曰：“小青，小青，此中岂有汝缘兮乎？”抚几，泪潸潸如雨，一恸而绝。时年十八耳。

日向暮，生始踉跄来。披帷见容光藻逸，衣态鲜好，如生前无病时，忽长号顿足，呕血升余。徐检得诗一卷，遗像一幅。又一缄寄某夫人，启视之，叙致惋痛。后书一绝句。生痛呼曰：“吾负汝！吾负汝！”妇闻恚甚，趋索图。乃匿第三图，伪以第一图进。立焚之。又索诗，诗至，亦焚之。及再简草稿，业散失尽。而姬临卒时，取花钿数事，赠妪之小女，衬以二纸，正其诗稿。得九绝句，一古诗，一词。并所寄某夫人者，共十二篇。古诗云：

“雪意阁云云不流，旧云正压新云头。米颠颠笔落窗外，松岚秀处当我楼。垂帘只愁好景少，卷帘又怕风缭绕。帘卷帘垂底事难，不情不绪谁能晓。炉烟渐瘐剪声小，又是孤鸿唳悄悄。”

绝句云：

“稽首慈云大士前，莫生西土莫生天。愿为一滴杨枝水，洒作人间并蒂莲。”

“春衫血泪点轻纱，吹入林逋处士家。岭上梅花三百树，一时应变杜鹃花。”

“新妆竟与画图争，知在昭阳第几名。瘦影自临春水照，卿须怜我我怜卿。”

“西陵芳草骑辚辚，内信传来唤踏春。杯酒自浇苏小墓，可知妾是意中人。”

“冷雨幽窗不可听，挑灯间看《牡丹亭》。人间亦有痴于我，岂独伤心是小青。”

“何处双禽集画阑，朱朱翠翠似青鸾。如今几个怜文彩，也向秋风斗羽翰。”

“脉脉溶溶艳艳波，芙蓉睡醒欲如何。妾映镜中花映水，不知秋思落谁多。”

“盈盈金谷女班头，一曲骊珠众伎收。直得楼前身一死，季伦原是解风流。”

“乡心不畏两峰高，昨夜慈亲入梦遥。说是浙江潮有信，浙潮争似广陵潮。”

其《天仙子》词云：

“文姬远嫁昭君塞，小青又续风流债。也亏一阵黑罡风，火轮下，抽身快，单单别别清凉界。原不是鸳鸯一派，休算做相思一（上既下木）。自思自解自商量，心可在，魂可在，着衫又捻双裙带。”

与某夫人书云：“玄玄叩首沥血，致启夫人台座下。关头祖帐，迥隔人天。官舍良辰，当非寂度。驰情感往，瞻睇慈云，分燠嘘寒，如依膝下。糜身百体，未足云酬。娣娣姨姨无恙。犹忆南楼元夜，看灯谐谑，姨指画屏中一凭栏女曰：‘是娆娆儿倚风独盼，恍惚有思，当是阿青。’妾亦笑指一姬曰：‘此执拂姣鬟，偷近郎侧，将无似娣。’于时角彩寻欢，缠绵彻曙，宁复知风流云散，遂有今日乎！往者仙槎北渡，断梗南楼，狺语哮声，日焉三至。渐乃微辞舍吐，亦如尊旨云云。切揆鄙衷，未见其可。夫屠肆菩心，饿狸悲鼠，此直供其换马，不即辱以当炉。去则弱絮风中，住则幽兰霜里，兰因絮果，现孽谁深？若便祝发空门，洗妆浣虑，而艳思绮语，触绪纷来。正恐莲性虽胎，荷丝难杀，又未易言此也。乃至远笛哀秋，孤灯听雨，雨残笛歇，谡谡松声。罗衣压肌，镜无干影，晨泪镜潮，夕泪镜汐。今兹鸡骨，殆复难支，痰灼肺然，见粒而呕，错情易意，悦憎不驯。老母娣弟，天涯问绝。嗟乎！未知生乐，焉知死悲！憾促欢淹，无乃非达。妾少受天颖，机警灵速，丰兹吝彼，理讵能双。然而神爽有期，故未应寂寂也。至其沦忽，亦匪自今，结褵以来，有宵靡旦，夜台滋味，谅不殊斯，何必紫玉成烟，白花飞蝶，乃谓之死哉！或轩车南返，驻节维扬，老母惠存，如妾之受，阿秦可念，幸终垂悯。畴昔珍赠，悉令见殉，宝钿绣衣，福星所赐，可以超轮消劫耳。然小六娘竟先期相俟，不忧无伴。附呈一绝，亦是鸟死鸣哀！其诗集、小像，托陈媪好藏，觅便驰寄。身不自保，何有于零膏冷翠乎！他时放船堤下，探梅山中，开我西阁门，坐我绿阴床，髣生平于响像，见空帏之寂飏。是邪非邪，其人斯在。嗟乎夫人！冥明异路，永从此辞。玉腕珠颜，行就尘土，兴思及此，恸也何如！玄玄叩首叩首上。”后附绝句云：

“百结回肠写泪痕，重来唯有旧朱门。夕阳一片桃花影，知是亭亭倩女魂。”

生之戚某集而刻之，名曰《焚余》。

戋戋居士曰：“读小青诸咏，虽凄惋，不失气骨。憾全稿不传。要之径寸珊瑚，更自可怜惜耳。闻第二图藏妪家，余竭力购得之。娟娟楚楚，如秋海棠花。其衣里珠外翠，秀艳有文士韵。然尚是副本，即姬所谓‘神已是，而风态未流动’者。未知第三图更夫何如。妪尝言：‘姬喜看书。书少，就郎取不得，悉从某夫人借观。间作小画。画一扇，甚自爱，郎闻之，苦索不与。’又言：‘姬好与影语，或斜阳花际，烟空水清，辄临池自照，对影絮絮如问答。婢辈窥之，则不复尔。但微见眉痕惨然，似有泣意。’余览集中第四（三）绝，知此语非妄也。嗟乎！世之负才零落，踯躅泥梨中，顾影自怜，若忽若失，如小青者，可胜道哉！”

○驿亭女子

女子不知何许人，其诗与叙，见于心甲驿壁。文叙云：“予生长会稽，幼工书史；年方及笄，嫁于燕客。具林下之风致，事腹负之将军。加以河东狮子，日吼数声。今早‘薄言往诉，逢彼之怒’，鞭挞乱下，辱等奴婢，气填胸臆，几不能起。嗟乎！予笼中人耳，死何足惜。但恐委身草莽，湮没无闻，故忍死须臾，俟同类睡熟，窃至后庭，以泪和墨，题三诗于壁。庶知音者读之，悲予生之不辰，则予死且不朽。”诗云：

“银红衫子半蒙尘，一盏残灯伴此身。恰似梨花经雨后，可怜零落不成春。”

“终日如同虎豹游，含情默坐憾悠悠。老天生妾非无意，留与风流作话头。”

“万种忧愁诉与谁，对人强笑背人悲。此诗莫作寻常看，一句诗成千泪垂。”

此诗一传，文人争和之。

龙子犹各和三首，今附此。首韵云：

“遥忆新诗覆壁尘，闺中谁赎可怜身。邮亭亦有含颦女，都只伤秋与惜春。”

“颜如红粉命如尘，难笑难啼一女身。何似驿亭操帚妇，风光独占一宵春。”

“千秋红粉尽成尘，诗句犹留梦里身。恰似太真香袜在，行人指点马嵬春。”

次韵云：

“不共欢娱却共游，伤心一片路悠悠。老天若解题诗意，应有风雷起笔头。”

“已拚闲身逐浪游，可堪自苦正悠悠。红颜埋没浑闲事，多少才人不出头。”

“古驿无情恣客游，悲悲喜喜任悠悠。粉墙难比生公石，诉尽衷肠不点头。”

三韵云：

“已嫁从夫怨阿谁，换花换马亦何悲。忍将无限闺中苦，换取诗名壁上垂。”

“一样夫妻我是谁，忍教同室隔欢悲。题成绝句低头去，羞见三星当户垂。”

“鸦凤相欺今恨谁，来生猫鼠转欢悲，我修妒史书卿句，翻喜才名为妒垂。”

○修孊夫人

广川王去尝有疾，阳城昭信侍疾甚谨，去爱之，立为后。又有幸姬望卿，为修孊夫人，主缯帛。昭信谮望卿曰：“与我无礼，衣服常鲜我，又傅粉数窥郎吏，疑有奸。”去曰：“伺之。”益不爱望卿。昭信知去怒，诬言望卿历指郎吏卧处，具知其名。去即与昭信从诸姬至望卿室，裸形系之，令各姬各持铁共灼之。望卿自投井而死。昭信出之，椓阴中，割其口唇，断舌。遂解置大镬中，取桃灰毒药并煮之，令诸姬观，糜尽乃止。

○辽懿德皇后萧氏

辽懿德皇后萧氏，为北面官南院枢密使惠之少女。母耶律氏，梦月坠怀，已复东升，光耀照烂，不可仰视，渐升中天，忽为天狗所食。惊寤，而后生。时重熙九年五月己未也。母以语惠，惠曰：“此女必大贵，而不得令终。且五日生女，古人所忌。命已定矣，将复奈何！”后幼能诵诗，旁及经、子。及长，姿容端丽，为萧氏称首，皆以观音目之，因小字观音。二十二年，今上在青宫，进封燕赵国王，慕后贤淑，聘纳为妃。后婉顺，善承上意，复能歌诗，而弹筝、琵琶，尤为当时第一。由是爱幸，遂倾后宫。及上即位，以清宁元年十二月戊子，册为皇后。后方出阁升坐，扇开帘卷，忽有白练一段，自空吹至后褥位前，上有“三十六”三字。后问：“此何也？”左右曰：“此天书，命可敦领三十六宫也。”后大喜。宫中为语曰：“孤稳压帕女古靴，菩萨唤作耨干么。”盖言以玉饰首，以金饰足，以观音作皇后也。

二年八月，上猎秋山，后率妃嫔从行在所。至伏虎林，上命后赋诗。后应声曰：

“威风万里压南邦，东去能翻鸭绿江。灵怪大千都破胆，那教猛虎不投降。”

上大喜，出示群臣曰：“皇后可谓女中才子！”次日，上亲御弓矢射猎。有虎突林而出，上曰：“朕射得此虎，可谓不愧后诗。”一发而殪。群臣皆呼万岁。是岁十一月，群臣上皇帝尊号曰“天佑皇帝”，后曰“懿德皇后”。三年秋，上作《君臣同志、华夷同风》诗，后应制属和，曰：

“虞庭开盛轨，王会合奇琛。到处承天意，皆同捧日心。文章通鹿蠡，声教薄鸡林。大宇看交泰，应知无古今。”

明年，后生皇子濬，皇太叔重元妃入贺，每顾影自矜，流目送媚。后语之曰：“贵家妇宜以庄临下，何必如此。”妃衔之，归骂重元曰：“汝是圣宗儿，岂虎斯不若，使教坊奴得以可敦加吾。汝若有志，当除此怅，笞挞此婢。”于是，重元父子合谋，于九年七月，驾幸滦水，聚兵作逆。须臾兵溃，父子伏诛。而讨平此乱，则知北枢密院事赵王耶律乙辛与有功焉，寻进南院枢密使，威权震灼，倾动一时。惟后家不肯相下，乙辛每为怏怏。及咸雍初，皇子濬册为皇太子。益复蓄奸为图后计矣。

后常慕唐徐贤妃行事，每于当御之夕，进谏得失。国俗君臣尚猎，故有四时捺钵。上既擅圣藻，而尤长弓马，往往以国服先驱。所乘马号飞电，瞬息百里，常驰入深林邃谷，扈从求之不得。后患之，乃上疏谏曰：“妾闻穆王远驾，周德用衰；太康伏（佚）豫，夏社几危。此游畋之往戒，帝王之龟鉴也。顷见驾幸秋山，不闲六御，特以单骑从禽，深入不测。此虽威福所屈，万灵自为拥护。倘有绝群之兽，果如东方所言，则沟中之豕，必败简子之驾矣。妾虽愚暗，窃为社稷忧之。惟陛下尊老氏驰骋之戒，用汉文吉行之旨。”上虽嘉纳，心颇厌远。故咸雍之末，遂稀幸御。后因作词曰《回心院》，被之管弦，以寓望幸之意也。

“扫深殿，闭久金铺暗。游丝络纲尘作堆，积岁青苔厚阶面。扫深殿，待君宴。”

“拂象床，凭梦借高唐。敲坏牛边知妾卧，恰当天处少辉光，拂象床，待君王。”

“换香枕，一半无云锦。为是秋来辗转多，更有双双泪痕渗。换香枕，待君寝。”

“铺翠被，羞杀鸳鸯对。犹忆当时叫合欢，而今独覆相思块。铺翠被，待君睡。”

“装绣帐，金钩未敢上。解却四角夜光珠，不教照见愁模样。装绣帐，待君贶。”

“叠锦茵，重重空自陈。只愿身当白玉体，不愿伊当薄命人。叠锦茵，待君临。”

“展瑶席，花笑三韩碧。笑妾新铺玉一床，从来妇欢不终夕。展瑶席，待君息。”

“剔银灯，须知一样明。偏是君来生彩晕，对妾故作青荧荧。剔银灯，待君行。”

“爇熏炉，能将孤闷苏。若道妾口多秽贱，自沾御香香彻肤。爇熏炉，待君娱。”

“张鸣筝，恰恰语娇莺。一从弹作房中曲，常和窗前风雨声。张鸣筝，待君听。”

时诸伶无能奏演此曲者，独伶官赵惟一能之。而宫婢单登，故重元家婢，亦善筝及琵琶，每与惟一争能，怨后不知己。后乃召登与对弹四百二十八调，皆不及后弹，愧耻拜服。于时上常召登弹筝，后谏曰：“此叛家婢。女中独无豫让乎？安得轻近御前！”因遣直外别院。登深嫉之。而登妹清子，嫁为教坊朱顶鹤妻，方为耶律乙辛所昵。登每向清子诬后与惟一淫通。乙辛具知之，欲乘此害后。以为不足证实，更命他人作《十香》淫词，用为诬案。云：

“青丝七尺长，挽出内家装。不知眠枕上，倍觉绿云香。”

“红绡一幅强，轻阑白玉光。试开胸探取，尤比颤酥香。”

“芙蓉新失艳，莲花落故床。两般总堪比，可似粉腮香。”

“蝤蛴那足并，长须学凤凰。昨宵欢臂上，应惹领边香。”

“和羹和滋味，送语出宫商。定知郎口内，含有煖甘香。”

“非关兼酒气，不是口脂芳，却疑花解语，风过送来香。”

“既摘上林蕊，还亲御苑桑，归来便携手，纤纤春笋香。”

“凤靴抛合缝，罗袜卸轻霜。谁将煖白玉，雕出软钩香。”

“解带色已战，触手心愈忙。那识罗裙内，消魂别有香。”

“咳唾千花酿，肌肤百和装。元非噉沉水，生得满身香。”

乙辛阴属清子，使登乞后手书。登时虽外直，常得见后。后善书，登绐后曰：“宋国忒里蹇所作，更得御书，便称二绝。”后读而喜之，即为手书一纸。纸尾复书己所作《怀古》诗一绝云：

“宫中只数赵家妆，败雨残云误汉王。惟有知情一片月，曾窥飞鸟入昭阳。”

登得后手书，持出与清子，云：“老婢淫案已得。况可汗性忌，早晚见其白练挂粉头也。”

乙辛已得书，遂构词。命登与朱顶鹤赴北院陈首：“伶官赵惟一，私侍懿德皇后，有《十香》淫词为证。”乙辛乃密奏曰：“太康元年十月二十三日，据外直别院宫婢单登及教坊朱顶鹤陈首，本坊伶官赵惟一，向要结本坊入内承直高长命，以弹筝、琵琶得召入内，沐上恩宠。乃辄干冒禁典，谋侍懿德皇后御前。忽于咸雍六年九月，驾幸木叶山，惟一公称有懿德皇后旨，召入弹筝。于时皇后以御制《回心院》曲十首，付惟一入调。自辰至酉，调成，皇后向帘下目之，遂隔帘与惟一对弹。及昏命烛，传命惟一去官服，著绿巾，金抹额，窄袖，紫罗衫，珠带，乌靴。皇后亦著紫金百凤衫，杏黄金缕裙，上戴百宝花髻，下穿红凤花靴。召惟一更入内帐，对弹琵琶。命酒对饮，或饮或弹。至院鼓三下，敕内侍出帐。登时当直帐，不复闻帐内弹饮，但闻笑声。登亦心动，密从帐外听之。闻言后曰：‘可封有用郎君。’惟一低声言曰：‘奴具虽健，小蛇耳，自不敌可汗真龙。’后曰：‘小猛蛇却赛真懒龙。’此后但闻惺惺若小儿梦中啼而已。院鼓四下，后唤登，揭帐，曰：‘惟一醉不起，可为我唤醒。’登叫惟一百遍，始为醒状。乃起拜辞。后赐金帛一箧，谢恩而出。其后驾还，虽时召见，不敢入帐。后深怀思，因作《十香》词赐惟一。惟一持出夸示同官，朱顶鹤手夺其词，使妇清子问登。登惧事发连坐，乘暇泣谏。后怒痛笞，遂斥外直。但朱顶鹤与登共悉其事，使含忍不言，一朝败坏，安免株坐，故敢首陈，乞为转奏，以正刑诛。臣惟皇帝以至德统天，化及无外，寡妻匹妇，莫不刑（形）于于。今宫帐深密，忽有异言，其有关治化，良非渺小。故不忍隐讳，辄据词，并手书《十香词》一纸，密奏以闻。”

上览奏，大怒，即召后对诘。后痛哭转辩曰：“妾托体国家，已造妇人之极。况诞育储贰，近且生孙，儿女满前，何忍更作淫奔失行之人乎？”上出《十香词》曰：“此非汝作手书，更复何辞？”后曰：“此宋国忒里蹇所作，妾即从单登得而书赐之耳。且国家无亲蚕事，妾作那得有亲桑语！”上曰：“诗正不妨以无为有，如词中合缝靴，亦非汝所着，为宋国服邪？”上怒甚，因以铁骨朵击后，后几至殒。即下其事，使参知政事张孝杰与乙辛穷治之。乙辛乃系械惟一、长命等讯鞫，加以钉灼荡错等刑，皆为诬服。狱成，将奏。枢密副使萧惟信驰语乙辛、孝杰曰：“懿德贤明端重，化行宫帐。且诞育储君，为国大本，此天下母也。而可以叛家仇婢一语动摇之乎？公等身为大臣，方当烛照奸宄，洗雪冤诬，烹灭此辈，以报国家，以正国体。奈何欣然以为得其情也？公等幸更为思之。”不听，遂具狱上之。上犹未决，指后《怀古》一诗曰：“此是皇后骂飞燕也，如何更作《十词》？”孝杰进曰：“此正皇后怀赵惟一耳！”上曰：“何以见之？”孝杰曰：“‘宫中只数赵家妆，惟有知情一片月’，是以二句中包含‘赵惟一’三字也。”上意遂决，即日族诛惟一，并斩长命，敕后自尽。时皇太子及齐国诸宫主，咸被发流涕，乞代母死。上曰：“朕亲临天下，臣妾亿兆，而不能防闲一妇，更何施眉目腼然南面乎！”后乞更面可汗一言而死，不许。后乃望帝所而拜，作绝命词曰：

“嗟薄祐兮多幸，羌作丽兮皇家。承昊穹兮下覆，近日月兮分华。托后钧兮凝位，忽前星兮启耀。虽衅累兮黄床，庶无罪兮宗庙。欲贯鱼兮上进，乘阳德兮天飞。岂祸生兮无朕，蒙秽恶兮宫闱。将剖心兮自陈，冀回照兮白日。宁庶女兮多惭，遏飞霜兮下击。顾子女兮哀顿，对左右兮衰伤。共西曜兮将坠，忽吾去兮椒房。呼天地兮惨悴，恨今古兮安极。知吾生兮必死，又焉爱兮旦夕！”

遂闭宫以白练自经。上怒犹未解，命裸后尸，以苇席裹还其家。春秋三十有六，正符白练之语。闻者莫不冤之。皇太子投地大呼曰：“杀吾母者，耶律乙辛也。他日不门诛此贼，不为人子！”乙辛遂谋害太子，无虚日矣。（见王鼎《焚椒录》）

王鼎曰：“嗟嗟！自古国家之祸，未尝不起于纤纤也。鼎观懿德之变，固皆成于乙辛，然其始也，由于伶官得入宫帐，其次则叛家之婢使得近左右，此祸所由生也。第乙辛凶惨无匹，固无论。而孝杰以儒业起家，必明于大义者，使如维信直言，毅然诤之，后必不死。后不死，则太子可保无恙，而上亦何惭于少恩骨肉哉！乃亦昧声同心，自保禄位，卒使母后、储君与诸老成，一旦皆死于非辜。此史册所书未有之祸也。二人者，可谓罪通天者乎！然懿德所以取祸者有三，曰好音乐与能诗、善书耳。假令不作《回心院》，则《十香》词安得诬出后手乎？至于《怀古》一诗，则天实为之，而月食飞练，先命之矣！”

姚叔祥曰：“鼎作此录，在谪居镇州时。时乙辛已囚莱州，孝杰亦死，故敢实录其事。但天祚时鼎尚在。如懿德皇后第二女赵国公主以匡救天祚，竟诛乙辛，孝杰剖棺戮尸，以家属分赐群臣事，并不补录，一快观者，亦一不了公案。”

○戴复古

戴复古，字式之，号石屏。薄游江西，有富家翁爱其才，以女妻之。居二三年，忽欲作归计。妻问其故，告以曾妻。妻白之父，父怒。妻宛曲解释，尽以奁具赠行。仍饯以词云：

“惜多才，怜薄命，无计可留汝。揉碎花笺，忍写断肠句。道傍杨柳依依，千丝万缕，抵不住一分愁绪。捉月盟言，不是梦中语。后回君若重来，不相忘处，把杯酒浇奴坟土。”

石屏既别，遂赴水死。

戴之无行，不待言矣。此妇性气，亦自可畏。昔邓敞以孤寒不第，牛奇章之子蔚谓敞曰：“吾有女弟未出门，子能婚，当为展力。”时敞已为李评事之婿矣，利其言，许之。既登第，就牛氏亲。不日，挈牛氏而归。将及家，敞绐牛氏，先回家洒扫。及至家，又不敢泄其事。明日，牛氏仆驱其辎橐，直入内铺设。李氏惊问，答以夫人将到。李知别娶，抚膺大恸顿地。牛至，知其卖己，请见李氏曰：“吾父为宰相，兄弟皆在郎省，纵不得富贵，岂无一嫁处邪！其不幸岂惟夫人哉！今愿一与夫人同之。”自是相欢如姊妹焉。牛氏大贤德，绝无一毫丞相女在胸中。此妇未免有“富家女”三字在。

○张丽贞

张丽贞，吴江女子。钟情所至，误奔匪人，遂至陷狱。其狱中自序云：“悔此宵一念之差，呕心有血；致今日终身之误，剥面无皮。还顾影以自怜，更书空而独语。妾本吴江望族，曾解披章；闺阁幽姿，未闲窥户。北堂恩重，琅函深贮堂中珠；南浦春明，金屋周遮机上锦。况值髫年二八，忍忘律戒三千。无何随父（日翏）城，寄居椽舍。溺女奴之长舌，来奸套之笼头。漫夸国士之才，计谐占凤；妄数家严之慝，悔拟乘龙。伊既曲叙其悲思，侬亦顿深其怨慕。自谓知书识理，不妨反经为权。逐张倩之离魂，重门夜出；持乐昌之破镜，永巷宵奔。天明而至荒郊，日暮而栖别馆。一朝消息漏，道旁笑破朱唇；三尺典章严，堂上嗔生铁面。雷霆劈开鬼胆，水鉴照出妖形。为访婚姻，并非媒妁；所图嬿婉，竟是人奴。方知假假真真，神呆半晌；已悟生生世世，罪大迷天。延息之入囹圄。抚心而伤尘土。凄凉夜柝，坐永墙角鬼磷寒；憔悴春华，睡起梦中乡路杳。青草黄泥，毕冤魂于今日；白云红日，见慈母以何年？呜呼！硕鼠拖肠，蟑螂化羽。倘青蘋之得荐，尚白圭之可磨。已决策于外黄，世无张耳；谁录瑕于上蔡，人是季心。已矣蛾眉，淹然蚁命。图再新而不得，伏九死以何辞。谩诉衷肠，十首怨题留客邸；可怜骨肉，一缄清泪寄吾家！”

有如此异才，而为奸人所欺。聪明太过，故有好高之累。

○窈娘

武周时，乔知之郎中有婢曰窃娘，美而善歌舞。知之教读书，善属文，深所爱幸，为之不婚。时武承嗣骄贵，借教歌舞，遂不还。知之痛愤成疾，作《绿珠怨》，写以缣索，厚赂阍奴，密寄之。其词曰：

“石家金谷重新声，明珠十斛买娉婷。此日可怜无复比，此时可爱得人情。君家闺阁未曾难，尝持歌舞使人看。意气雄豪非分里，骄矜势力横相干。辞君去君终难忍，徒劳掩面伤红粉。百年离别在高楼，一旦红颜为君尽。”

窈娘得诗，悲泣投井而死。承嗣令汲出，于裙带上得诗，鞭杀阍奴，讽吏罗织知之，以至杀焉。

《绿珠怨》之寄，明知无益，知之此际，已自办一死，故以此诗激窈娘，使速相见于地下耳！然则承嗣之杀知之，乃所以成就之也。忠臣死忠，孝子死孝，情人死情，求而得之，均如饴耳！

知之有妹，能诗。尝咏破帘云：

“已漏风声摆，绳持也不禁。一从经落节，无复有贞心。”

此女风情，当亦不浅。

○刘禹锡

李逢吉，性强愎而沉猜多忌，好危人，略无怍色。刘禹锡有妓甚丽，李阴以计夺之。约某日皇城中置宴，朝贤宠嬖，并请早赴境会。敕阍吏先放刘家妓从门入。倾都惊异，无敢言者。刘惶惑吞声。又翌日，与相差数人谒之，但相见如常。从容久之，并不言境会之所以然。座中默然相目而已。既罢，一揖而退。刘叹咤而归，无可奈何，遂愤懑而作四章，以拟《四愁》。

其一云：

“玉钗重合两无缘，鱼在深潭鹤在天。得意紫鸾休舞镜，传言青鸟罢衔笺。金盆已覆难收水，玉轸长龙不续弦。若向蘼芜山下过，遥将红泪洒穷泉。”

其二云：

“鸾飞远树栖何处，凤得新巢想称心。红璧尚留香漠漠，碧云初断信沉沉。情知污点投泥玉，犹自经营买笑金。从此山头似人石，丈夫形状似（泪）痕深。”

其三云：

“人曾何处更寻看，虽是生离死一般。买笑树边花已老，画眉窗下月犹残。云藏巫峡音容断，路隔星桥过往难。莫怪诗成无泪滴，尽倾东海也须干。”

其四云：

“三山不见海沉沉，岂有仙踪更可寻。青鸟去时云路断，嫦娥归处月宫深。纱窗遥想春相忆，书幌谁怜夜独吟。料得夜来天上镜，只因偏照两人心。”

出《本事诗》。

一说：李逢吉闻刘有美姬，请携来一见。不敢辞，盛妆而往。李见之，命与众姬相面。李妓四十余人，皆处其下。既入，不复出。顷之，李以疾辞，遂罢坐，信宿绝不复知。刘怨叹不已，为诗投献，李但含笑曰：“大好诗！”遂绝。

○韦庄　何康女

韦庄以才名，寓蜀，蜀王建遂羁留之。庄有宠人，资质艳丽，兼善词翰。建闻之，托以教内人为词，强庄夺去。庄追念悒怏，作《谒金门》，词云：

“空相忆，无计得传消息。天上姮娥人不识，寄书何处觅？新睡觉来无力，不忍把伊书迹。满院落花春寂寂，断肠芳草碧。”

姬后闻得此词，遂不食而卒。

非留庄也，留其宠也。非爱才也，爱其色也。建之不情甚矣！庄亦失见机之智焉！

蜀主建北巡，至阆州。州人何康，女色美，将嫁。蜀主取之，赐其夫家帛百匹，其夫一恸而卒。

欲结人心，割所爱以赠之，犹恐其不受也，况夺之乎。宜建之不终也。姬得词而死，夫见帛而亡。假令是姬是夫凑成一对，交相爱，交相死，必致双鸳、连理之异矣！

○王承纲女

蜀王衍好微行，尝私至军使王承纲家，觇其女有美色，欲私之。承纲言已许嫁，将适人。衍不听，遂取入宫。潘昭与承纲有隙，奏其出怨言，流之茂州。女闻父得罪，剪发求赎，不许，乃自缢死。

建羁人之妻，夺人之女，作法于淫，衍安得不效之。

○花蕊夫人

徐匡璋纳女于蜀主孟昶，拜贵妃，别号花蕊夫人，意花不足拟其色，似花蕊翻轻也。又升号慧妃。

一日大热，昶与妃夜起，避暑摩诃池上。作词云：

“冰肌玉骨清无汗，水殿风来暗香满。帘开明月独窥人，欹枕钗横云鬓乱。起来琼户启无声，时见疏星渡河汉。屈指西风几时来，只恐流年暗中换。”

乾德三年，王师平蜀。太祖闻花蕊名，命别将护送入京，纳之。昶美丰仪，喜猎，善弹。夫人心尝忆昶，悒悒不敢言。因自画昶以祀，复佯言于众曰：“祀此神者多子。”一日，宋祖见而问之。夫人亦托前言，讳其姓，遂假张仙。自是求子者多祀之，迄今不改。

夫人徐姓，见吴曾《能改斋漫录》。陈无已以为青城费氏，误也。《丹铅录》云：“花蕊夫人，宫词之外，尤工乐府。蜀亡，入汴。道经葭萌，题驿壁云：

‘初离蜀道心将碎，离恨绵绵。春日如年，马上时时闻杜鹃。……’

书未毕，为军将催行。后人续之云：

‘三千宫女皆花貌，妾最婵娟。此去朝天，只恐君王宠爱偏。’”

按：花蕊见宋祖时，使陈所作。因诵其亡国诗云：

“君王城上树降旗，妾在深宫那得知。四十万人尽解甲，并无一个是男儿。”

据此诗，则途中必不作败节语。续者真可云狗尾矣。

按：花蕊夫人，蜀王建妾，号小徐妃。在王衍时，坐游燕污乱亡国。庄宗平蜀后，随王衍归中国，半途遭害。及孟氏再有蜀，传至昶，亦有花蕊夫人，亦姓徐。何前后之相符也。又按：张仙名远霄，五代时人，游青城山成道。老泉有赞。人知花蕊夫人假托，不知真有张仙。

《续艳异编》载：云间舒大才，于麟德二年春，因访友，路遇美人，赓诗成契。及明，得古祠，塑美人像，木主题曰“花蕊夫人。”果有之，亦必王蜀花蕊耳。

○卢孝

尤仁卿，业堪舆。言尝游平昌，为宦家某卜牛眠地以葬母。开圹，已有紫漆棺，而丹漆书其前方，漆凸起木上炯炯。盖亦妇墓，而其夫为文志之。仁卿尚能记其略。云：“某里人卢孝妻，祝氏月英。父某，母某。孝始娉其姊，姊为权力者夺去，父母以英续盟。英貌庄性慧，事舅颇极礼敬。女工、经、史、音乐，皆能精晓。日不废书，夜必刺缉。夫妇唱随，未尝离舍。偶患脾泻。而前势力者复欲谋夺英，鹰犬之客，平起风波，英愤恚火郁暴死。归孝三年，年二十一岁。惊魂两飞，不知离合。死不知生，生何以知死？尽力营葬，恨无再遇之期，血泪如麻，不能止息。散衣十九件，皆英手刺花鸟，人谓画工不如。并其生平玩好，悉以归冥。至正二年某月日，夫卢孝撰。”宦家知地吉，因以母棺累其上。

熙宁末，洛中有人耕于凤凰山下，获石碣，方广一尺余，乃妇人撰夫志铭：“君姓曹氏，名禋，字礼夫，世为洛阳人。三十岁，两举不第，卒于长安道中。朝廷卿大夫、乡里故老闻之，莫不哀其‘孝友睦姻，笃行能文，何其夭之如是邪！’唯儿闻之独不然，乃慰其母曰：‘家有南亩，足以养其亲；室有遗文，足以教其子。凡累乎阴阳之间者，至死数不可逃，夫何悲喜之有哉！’丙子年三月十八日卒，以其年十月十五日葬于凤凰山之原。余姓周氏，君妻也，归曹已八载矣。生子一人，尚幼。以其恩义之不可忘，故作铭。铭曰：‘其生也天，其死也天，苟达此理，哀哉何言！其生也浮，其死也休，终何为哉，慰母之忧。’”

情史氏曰：“卢孝志其妻，语甚惨；周氏志其夫，语甚达。周盖妇中之庄生也。读卢孝文，所遭厄甚矣，虽欲达其将能乎？”

○周美成

周美成（名邦彦，官至待制）在姑苏，与营妓岳楚云相恋。后从京师过吴，则岳已从人久矣。因饮于太守蔡峦坐上，见其妹，为作《点绛唇》寄之，云：

“辽鹤西归，故人多少伤心事。短书不寄，鱼浪空千里。凭杖桃根，说与相思意。愁何际，旧时衣袂，犹有东风泪。”

楚云得词，感泣累日。

○王晋卿

王晋卿（诜）得罪外谪，后房善歌者，名啭春莺，乃东坡所见也，遂为密县马氏所得。后晋卿还朝，寻访微知，恨不可复得，因赋一联云：

“佳人已属沙吒利；义士今无古押衙。”

客有为足之成章云：

“几年流落在天涯，万里归来两鬓华。翠袖香残空挹泪，青楼云渺是谁家？佳人已属沙吒利，义士今无古押衙。回首音尘两沉绝，春莺休啭沁园花。”

○蔡元长

蔡元长南迁，中路有旨，取所宠姬慕容、邢、武者三人，以金人指名来索也。元长作诗别云：

“为爱桃花三树红，年年岁岁惹春风。如今去逐他人手，谁复尊前念老翁？”

元长蠹国招寇，六宫皆入虏幕，何有于宠姬乎？使宠姬有识，当唾骂老贼误人，而犹望其尊前相念，愚甚矣！

○赵嘏

赵嘏字承祐，尝家于浙西。有美姬，惑之。洎计偕，欲携行，母命不许。会中元，为鹤林游。浙帅窥姬色，遂夺而据之。明年，嘏及第。因以一绝遗帅，云：

“寂寞堂前日又曛，阳台去作不归云。当时闻说沙吒利，今日青城属使君。”

浙帅不自安，遣一介归之于嘏。嘏时方出关，途次横水驿，见兜舁人马甚盛，偶讯其左右，对曰：“浙西尚书差送新及第赵先辈娘子入京。”姬在兜中亦认嘏。嘏下马，揭帘视之。姬抱嘏，嘏恸哭而卒。遂葬于横水之傍。

○刘翠翠

翠翠姓刘氏，淮安民家女也。生而颖悟，能通诗书。父母不夺其志，就令入学。同学有金氏子，名定，与同岁，亦聪明俊雅。诸生戏之曰：“同岁者当为夫妇。”二人亦私自许。金生赠翠翠诗曰：

“十二阑干七宝台，春风到处艳阳开。东园桃树西园柳，何不移来一处栽？”

翠翠和之曰：

“平生每恨祝英台，怀抱何为不早开？我愿东君勤用意，早移花树向阳栽。”

已而，翠翠年长，不复至学。父母为其议亲，辄悲泣不食。以情问之，初不肯言。久乃曰：“西家金定，妾已许之矣。若不相从，有死而已，誓不登他门也！”父母不得已而听焉。遂卜日结婚。凡币帛之类，羔雁之属，皆女家自备。迎婿入门，二人相见，喜可知矣。是夕，翠翠于枕畔作《临江仙》一阕赠生，曰：

“曾向书窗同笔砚，故人今作新人。洞房花烛十分春。汗沾蝴蝶粉，身惹麝香尘。

殢雨尤云浑未惯，枕边眉黛羞颦。轻怜痛惜莫辞频。愿郎从此始，日近日相亲。”

生遂次韵曰：

“记得书斋同笔砚，亲人不是他人。扁舟来访武陵春。仙居邻紫府，人世隔红尘。

海誓山盟心已许，几翻浅笑深颦。向人犹自语频频。意中无别意，亲外有谁亲。”

二人相得之乐，虽翡翠之在赤霄，鸳鸯之游绿水，未足喻也。

未及一载，张士诚兄弟起兵高邮，尽陷淮东诸郡。翠为其部下将李将军者所掠。至正末，士诚纳款元朝，愿奉正朔。道途始通，行李无阻。生于是辞别内外父母，愿求其妻。星霜屡移，囊橐又竭，然而此心终不少阻。草行露宿，丐乞于人，仅而得达湖州。则李将军方贵重用事，威焰隆赫。生伫立门墙，踌躇窥伺，将进而未能，欲言而不敢。阍者怪而问焉，生曰：“仆淮安人也。丧乱以来，闻有一妹在于贵府。今不远千里至此，欲求一见，非有他也。”阍者曰：“然则汝何名姓？妹年貌若干？吾得一闻，以审虚实。”生曰：“仆姓刘，名金定。妹名翠翠，识字能文。当失去时，年始十七，以岁月计之，今则二十有四矣。”阍者闻之曰：“府中果有刘氏者，淮安人也。年二十余，识字，善为诗，性又慧巧。本使宠之专房。汝言信不虚，吾将告之于内，汝且止此以待。”遂奔走入告。须臾，令生入见。将军坐于厅上，生再拜而起，具述其由。将军武人也，信而不疑。即命内竖告于翠翠，曰：“汝兄自乡中来此，当出见之。”翠翠承命而出，以兄妹之礼见于厅前。不能措一词，悲咽而已。将军曰：“汝既远来，道途疲倦，且于吾门下休息。吾当徐为之所。”即赠新衣一袭，设帷帐于门西小馆，令生处焉。翌日，谓生曰：“汝妹既能识字，汝亦通书否？”生告以业儒。将军大喜，委以记室。生性既温和，益自简束。应上接下，咸得其欢。代书回简，曲尽其意。将军大以为得人，待之甚厚。

然而生之来此，本为求访其妻。自厅前一见之后，不可再得，闺阁深远，内外颇严，欲达一意，终无间可乘。荏苒数月，时及授衣，西风夕起，白露为霜。生独处空斋，终夜不寐，乃成一诗曰：

“好花移入玉阑干，春色无缘得再看。乐处岂知愁处苦，别时虽易见时难。何年塞上重归马，此夜庭中独舞鸾。雾阁云烟深几许，可怜辜负月团圆。”

诗成，题于片纸，拆布衣之领而缝之。以百钱纳于小竖，属其“持入付于吾妹，令其缝纫将以御寒。”小竖如言。翠翠解其意，拆衣而诗见，大加伤感，吞声而泣。别为一诗，亦缝于衣领之内，付出还生。诗曰：

“一自乡关动战锋，旧愁新恨几重重。肠虽已断情难断，生不相从死亦从。长使德言藏破镜，终教子建赋游龙。绿珠碧玉心中事，今日谁知也到侬。”

生得诗，知其以死许之，无复致望。但愈加抑郁，遂感成疾。翠翠闻之，请于将军，始得一至，床前问候。而生病已亟矣。翠翠以臂扶生而起，生引首侧视，凝泪满眶，长吁一声，奄然死于其手。将军怜之，葬于道场山麓。翠翠送殡而归，是夜得疾，不复饮药，展转衾席，将及一月。一旦，告将军曰：“妾弃家相从，已得八载，流离外郡，举眼无亲，止有一兄，今又死矣！病必不能起，乞埋骨兄侧，使黄泉之下，庶有依托，不至作他乡孤鬼也！”言尽而卒。将军不违其志，竟附葬于生坟左，宛然东西二丘焉。

事载瞿宗吉《剪灯新话》。后尚有翠翠家旧仆，以商贩过道场山，遇翠翠夫妇，寄书于父母。父买舟来访，徒见二坟，夜复梦翠翠云云。似涉小说家套数，今删之。

○王琼奴

琼奴，姓王氏，字润贞，常山人，二岁而父殁。母童氏，携琼奴适富人沈必贵。沈无子，爱有之过己生。年十四，雅善歌词，兼通音律，言、德、工、容四者咸备，近远争求纳聘焉。时同里有徐从道、刘均玉者，请婚犹（尤）切。徐子苕郎，刘子汉老，皆仪容秀整，且与琼奴同年。徐华胄而清贫，刘暴富而白屋。犹豫迟疑，莫之能定。

一日，谋于族人之有识者，曰：“择婿为重。”教之治具，召二生而面试之。乃于二月花晨，张筵会客，里中名胜，咸集于庭。均玉、从道亦各携子而至。汉老虽人物整然，而登降揖让，未免矜持。苕郎则衣冠朴素，举止自如。沈之族长有耕云者，号知人，一见二生，已默识其优劣矣。乃指壁间所挂《惜花春起早》、《爱月夜眠迟》、《掬水月在手》、《弄花香满衣》四画，使二生咏之。汉老恃富，懒事诗书，闻命睢盱，久而不就。苕郎从容染翰，顷刻而成。耕云啧啧称赏。其咏《惜花春起早》云：

“胭脂晓破湘桃萼，露重荼（艹縻）香雪落。媚紫浓遮刺绣窗，娇红斜映秋千索。”

“辘轳惊梦急起来，梳云未暇临妆台。笑呼侍女秉明烛，先照海棠开未开。”

《爱月夜眠迟》云：

“香肩半軃金钗卸，寂寂重门深锁夜。素魄初离碧海壖，青光已透朱帘罅。”

“徘徊不语倚阑干，参横斗落风露寒。小娃低语唤归寝，犹过蔷薇架后看。”

《掬水月在手》云：

“银塘水满蟾光吐，嫦娥夜夜冯夷府。荡漾明珠若可扪，分明兔颖如堪数。”

“美人自挹濯春葱，忽讶冰轮在掌中。女伴临流笑相语，指尖擎出广寒宫。”

《弄花香满衣》云：

“铃声响处东风急，红紫丛边久凝立。素手攀条恐刺伤，金莲移步嫌苔湿。”

“幽芳撷罢掩兰堂，馥郁余馨满绣房。蜂蝶纷纷入窗户，飞来飞去绕罗裳。”

均玉见汉老一辞莫措，大以为耻。父子竟不终席而逸矣。于是四座合词称美，而苕郎之婚议遂成。不出月，择日过聘。必贵以爱婿故，欲其数相往还，遂招置馆中，读书游伴（泮）。偶童氏小恙，琼奴方侍汤药，而苕郎入问疾，避弗及，乃相见于母榻前。苕见琼姿容绝世，出而私喜。封红笺一幅，使婢送与琼。琼拆之，空纸也。因笑成一绝，以答苕曰：

“茜色霞笺照面频，玉郎何事太多情。风流不是无佳句，两字相思写不成。”

苕郎持归，以夸于汉老。汉老方恨其夺己配也，以白均玉。均玉不咎子之无学，反切齿于徐、沈。诬以阴重事，俱不得白。徐戍辽阳，沈戍岭表，全家俱往。诀别之际，黯然销魂，观者悉为下泪。自此南北各不相闻。

已而必贵谢世，家事零落。唯童氏母女在，萧然茅店，卖酒路旁。虽患难之中，琼奴无从昔时容态，而青年粉质，终异常人。有吴指挥者悦之，欲娶为妾。童氏以既聘辞。吴知其故，遣媒谓曰：“徐郎辽海从戍，死生未卜。纵幸无恙，安能至此成姻乎？”琼不听，吴遂以势凌之。童氏惧，与琼谋曰：“苕去五载，音问杳然。汝之身事，终恐荒唐矣！矧他乡孤寡，其何策以拒彼彪悍乎？”琼泣曰：“徐本为儿遭祸，背之不仁。儿有死耳！”因赋《满庭芳》词以自誓云：

“彩凤分群，文鹓失侣，红云路隔天台。旧时院落，画栋积尘埃。漫有玉京离燕，向东风，似诉悲哀。主人去，卷帘恩重，空屋亦归来。泾阳憔悴女，不逢柳毅，书信难裁。叹金钗脱股，宝镜离台。万里辽阳，郎去也，甚日重回？丁香树，含花到死，肯傍别人开。”

是夜，自缢于房中，母觉而救解，良久方苏。吴指挥者闻之怒，使麾下碎其酿器，逐去他居，欲折困之。时有老驿使杜君，亦常山人。必贵存日，相与善。怜童氏孤苦，假以驿廊一间而安焉。

一日，客有戎服者三四人投驿中。杜君问所从来，其人曰：“吾侪辽东某卫总小旗，差往海南取军，此假宿耳。”值童氏偶出帘下，中一少年，特淳谨，不类武卒。数往还相视，而凄惨之色可掬。童氏心动，因出问之，对曰：“苕姓徐，浙江常山人。幼时，父尝聘同里沈必贵女。未婚，而两家坐事谪戍，不相闻者数年矣。适因入室，见妈妈状貌，酷与苕外母相类，故不觉感怆，非有他也。”童氏复问：“沈家今在何处？厥女何名？”曰：“女名琼奴，字润贞。联亲时年方十四，以今计之，当十九矣。第知戍海南，忘其所寓州郡，难已寻觅。”童氏入语琼奴，琼奴曰：“若然，天也！”明日，召至室中细问之，果苕郎也，今改名子阑矣，尚未娶。童氏大哭曰：“吾即汝丈母。汝丈人已死，吾母女流落于此，出万死已得再生。不图今日再得相见。”遂白于杜及苕之同伴。众口嗟叹，以为前缘。杜君乃率钱备礼，与苕毕姻。合卺之夕，喜不塞悲，琼奴诉其衷怀，因诵杜少陵“夜阑更秉烛，相对如梦寐”之句。苕抚之曰：“毋伤，姑候来年，挚尔同归辽东耳。”既而苕同伴有丁总旗者，忠厚人也，谓苕曰：“君方燕尔，莫便抛离。勾军之行，我辈分任之。君善抚室于此相待。”苕置酒饯别。

诸人既去，吴指挥者缉知，愈怒。以逃军为名，捕苕于狱，杖杀之。藏尸于窑内，亟令媒恐童氏曰：“彼已死，可绝念矣。吾将择日，舁轿相迎。如复拒违，定加毒手。”琼奴使母诺之。媒去，谓母曰：“儿不死，必为狂暴所辱。将俟夜引决矣。”母亦无如之何。

是晚，忽监察御史傅公到驿。琼奴仰天呼曰：“吾夫之冤雪矣！”乃具状以告。傅公即抗章上闻，得旨鞫问，而求尸未得。政谳讯间，羊角风自厅前而起。公祝之曰：“逝魄有知，导吾以往。”言讫，风即旋转，前引马首，径奔窑前。吹炭灰而尸见。委官验视，伤痕宛然。吴遂伏辜。公命州官葬苕于郭外。琼奴哭送，自沉于冢侧池中。因命葬焉。公言诸于朝，下礼部旌其冢曰：“贤义妇之墓。”童氏亦官给有廪，优养终身焉。

吟成得妇，佳遇也。千里续亲，奇缘也。独留抚室，高情也。而好处往往反为祸端，苕之遇，穷矣哉！吴指挥淫杀自戕，孽由己作。羊角鸣冤，苕灵不泯。第祸之始生，实自汉老父子。未知天所以报之者，又何如也？

○乐陵王妃

百年，孝昭第二子也。孝昭临崩，遗诏传位于武成。并有手书，其末曰：“百年无罪，汝可乐处置之，勿学前人。”清河三年五月，赤星见，帝以盆水承星影而盖之，一夜盆自破。欲以百年厌之。会博陵人贾德胄教百年书，百年尝作数“敕”字，德胄封以奏。帝又发怒，使召百年。百年被召，自知不免。割带玦，留与妃斛律氏。见帝于玄都苑凉风堂。使百年书“敕”字，验与德胄所奏相似。遣左右乱捶击之。又令人曳百年绕堂，且走且打。所过处，血皆遍地。气息将尽，曰：“乞命，愿与阿叔作奴。”遂斩之。弃诸池，池水尽赤。于后园亲看埋之。妃把玦哀号，不肯食，月余亦死。玦犹在手，拳不可开。时年十四。其父光自擘之，乃开。后主时，改九院为二十七院。掘得小尸，绯袍金带，髻解，一足有靴。诸内参窃言：“百年太子也。”

○阿（衤盖）

至正癸卯，明玉珍僭号于蜀。自将红巾三万攻云南。梁王及宪司官皆奔，威楚诸部悉乱。征兵救援。大理总管段功，谋于员外杨渊海。卦之吉，乃进兵。红巾屯古田寺。功遣人夕火其寺，红巾军乱，死者什七八。功追至七星关，又胜之而还。红巾既退，梁王深德段功，以女阿（衤盖）主妻之，奏授云南平章。功恋之不肯归国。其大理夫人高氏，寄乐府促之归，曰：

“风卷残云，九霄冉冉逐。龙池无偶，水云一印绿。寂寞倚屏帏，春雨纷纷促。蜀锦半床闲，鸳鸯独自宿。好语我将军，只恐乐极生悲冤鬼哭。”

功得书，乃归。既而复往。其臣杨智、张希乔留之，不听。既至善阐，梁人私语梁王曰：“段平章复来，有吞金马、咽碧鸡之心矣。盍早图之。”梁王乃密召阿（衤盖）主，付以孔雀胆一具，命乘便毒殪之。主潸然不受命。夜寂人定，私语平章曰：“我父忌阿奴，愿与阿奴西归。”因出毒具示之。平章曰：“我有功尔家。我趾自蹶伤，尔父尚尝为我裹之。尔何造言至此！”三谏之，终不听。明日，邀功东寺演梵，至通济桥，马逸，因令番将格杀之。阿（衤盖）主闻变，失声哭曰：“昨暝烛下，才讲与阿奴，云南施宗、施秀烟花殒身，今日果然。阿奴虽死，奴不负信黄泉也。”欲自尽，梁王防卫万方。主愁愤，作诗曰：

“吾家住在雁门深，一片闲云到滇海。心悬明月照青天，青天不语今三载。欲随明月到苍山，误我一生踏里彩。吐噜吐噜段阿奴，施宗施秀同奴歹。云片波潾不见人，押不芦花颜色改。肉屏独坐细思量，西山铁立霜潇洒。”

时员外杨渊海为从官，亦题诗粉壁，饮药而卒。

诗曰：

“半纸功名百战身，不堪今日总红尘。死生自古皆由命，祸福于今岂怨人。蝴蝶梦残滇月海，杜鹃啼破点苍春。哀怜永诀云南土。锦酒休教洒泪频。”

梁王哀渊海之才，绻意欲为己用。见诗痛悼，乃厚恤之。令随平章槥葬大理。

父不可仇也。然妇人以夫为天，父为外家。杀夫而非罪，则父亦仇矣。人之尊者莫如天。使天无故而厄一善人，虽圣贤亦不能无憾。此子胥所以鞭平王，而孝子或谅之也。

○唐姬

唐姬者，汉废帝弘农王妃也。灵帝崩，子辩立，董卓废之，置于阁上，使郎中令李儒进鸩。王曰：“是欲杀我耳。”不肯饮。强之，乃与姬及宫人饮宴别。酒行，王悲歌曰：

“天道易兮我何艰，弃万乘兮退守藩。逆臣见迫兮命不延，逝将去汝兮适幽玄。”

因令姬起舞，姬抗袖而歌曰：

“皇天崩兮后土颓，身为帝兮命夭摧。死生异路兮从此乖，奈何茕独兮心中哀。”

歌竟，泣下呜咽，坐者皆欷歔。王谓姬曰：“卿王者妃，势不复为吏民妻，幸自爱！从此长辞。”遂饮鸩死，时年十八。姬归颍川。父会稽太守瑁欲嫁之，姬誓不许。及李傕破长安，钞关东，得姬，欲妻之，固不听，而终不自明。尚书贾诩知之，白献帝。帝感怆，迎姬置园中。使侍中持节，拜为弘农王妃。

○周迪妻

有豫章民周迪，货利于广陵，其妻偕焉。遇师铎之乱，不能去，城中人相食。迪饥将绝，妻曰：“兵荒若是，必不相全。君亲老家远，不可与妾俱死。愿见鬻于屠氏，则君归装济矣！”迪勉从之。以所得之半，赂守者求去。守者诘之，道（迪）以实对。群辈不信，遂与迪往其处验焉。至则见其首已在肉案。聚观者莫不叹异，争以金帛遗之。迪收其余骸，负之而归。

贩利而妻必与偕，盖不忍相离也。而孰知竟作长离乎！妻非忍于身之杀，而贵于遂夫之行。迪亦非忍于妻之死，而贵于成妻之义

○柳鸾英

莱州阎澜与柳某善，有腹婚之约。及诞，阎得男子，曰自珍；柳得女，曰鸾英，遂结夙契。柳登进士，仕至布政。而澜止由贡得教职以死。家贫，不能娶，柳欲背盟。鸾英泣告其母曰：“身虽未往，心已相诺。他图之事，有死而已。”母白于父，父佯应之而未许。鸾英度父终渝此盟，乃密恳邻媪，往告自珍，曰：“有私蓄，请君以某日至后圃挟归，姻事可成。迟则为他人先矣。”自珍闻之，喜不自抑。遂与其师之子刘江、刘海具言故。江、海密计，设酒贺珍，醉之于学舍。兄弟如期诣柳氏。鸾英倚圃门而望，时天将暮，便以付之。而小婢识非阎生，曰：“此刘氏子也！”鸾英亦觉其异，骂之曰：“狗奴何以诈取我财？速还则已，不然，当告官治汝！”江、海恐事泄，遂杀鸾英及婢而去。自珍夜半醉醒，自悔失约。急起走诣柳氏圃门。时月色黑，直入圃中，践血尸而踬，嗅之腥气，惧而归。衣皆沾血。不敢以告家人也。达曙，柳氏觉女被杀，而不知主名。官为遍讯，及邻媪，遂首女结约事。逮自珍至，血衣尚在。一词不容辩，论死。会御史许公进巡至，夜梦一无首女子泣曰：“妾柳鸾英也。身为贼刘江、刘海所杀，反坐吾夫，幸公哀辨此狱，妾死不朽矣。”因忽惊觉。明达召自珍密问之，自珍具述江、海留饮事。公伪为见鬼自诉之状，即捕二凶诉（讯）之，叩头款服，诛于市。遂释自珍。为女建坊曰“贞节”以表之。珍后登乡荐，时人为作传奇。见许公《异政录》。

○金山僧惠明

洪武中，南京扬子江边，税家妻周氏，有姿色。金山寺僧惠明，密使一婆子常送花粉等物，往来甚熟。夫出外，周氏唤婆子同眠。婆子潜将僧鞋一双安凳下。夫归见鞋，谓周氏有私于僧。妇不能辩，竟出之。周时年已二十二，生子岁余矣。临去作歌曰：

“去燕有归期，去妇长别离。妾有堂堂夫，妾有呱呱儿。撇此夫与子，出门欲何之？有声空呜咽，有泪空涟洏。百病皆有药，此病谅难医。丈夫心翻覆，曾不记当时。山盟与海誓，瞬息且推移。吁嗟一妇女，方寸有天知。”

惠明畜发，托媒娶之。生一女。异日，惠明抱女戏曰：“我无良计，安得汝母。”周氏笑问何谓，惠明以夫妻情厚，吐之不疑。周氏遂击登闻鼓升冤情。上亲鞫得实。惠明凌迟，同房十僧绞，余僧六十名，俱边远充军。

○王武功妻

京师人王武功，居韈（亻幼）巷。妻有美色。化缘僧过门，见而悦之。阴设挑致之策，而未得便。会王生将赴官淮上，与妻坐帘内，一外仆顶盒至前，云：“聪大师传信县君，相别有日，无以表意，漫奉此送路。”语讫即去。王夫妇亟启盒，乃肉茧百枚。剖其中，藏小金牌饼，重一钱，以为误也，复剖其他尽然。王作声叱妻曰：“我疑此秃朝夕往来于门，必有故，今果尔。”即诉于县府。僧已窜，不知名字、居止，无从缉捕。王弃妻单车赴任。妻亦无以自明。囚系累月，府尹以为疑狱，命录付外舍。穷无取食。僧闻而潜归，密赂针妇，说之曰：“汝今日饿死矣，我引尔至某寺，为大众僧缝纫度日，以俟武功回心何如？”王妻勉从其言。既往，正入前僧之室，藏于地穽，奸侮自如。久而稍听其出入，遂伺隙告逻卒。执僧到官，伏罪。王妻亦怀恨以死。

○铅山妇

铅山有人悦一美妇，挑之不从。乘其夫病时，天大雨，昼晦，乃着花衣为两翼，如雷神状，至其家，奋铁椎椎杀之，即飞出。其家以为真遭雷诛也。又经若干时，乃使人说其妇，求为妻。妇许焉。伉俪甚笃。出一子，已周岁矣。一日，雷雨如初。因燕语，漫及前事，曰：“吾当时不为此，焉得妻汝？”妇佯笑，因问：“衣与两翼安在？”曰：“在某箱中。”妇俟其人出，启得之。赴诉张令。擒其人至，伏罪，论死。

情史氏曰：“语云‘欢喜冤家’，冤家由欢喜得也。夫‘靡不有初，鲜克有终’。譬如蠹然，以木为命，还以贼木，忍乎哉！彼夫售谗行诳，手自操戈，斯无所蔽罪者矣！乃若垂成而败之，本合而离之，同欢而独据之，他好而代有之，天乎？人乎？是其有冤家在焉！然仇不自我，两人之欢喜固在也。以冤家故，愈觉欢喜；以欢喜故，愈觉冤家。况乎情之所钟，万物皆赘。及其失意，四大生憎。仇又不独在冤家矣！不情不仇，不仇不情。嗟夫，非酌水自饮，亦乌知其冷暖乎哉！”

卷十五 情芽类

○禹

禹年三十未娶，行涂山，有白狐九尾造禹。涂山人歌曰： “绥绥白狐，九尾庞庞。成子家室，乃者攸昌。” 禹遂娶之，谓之女峤。

○文王

文王得圣女姒氏为配，宫人作《关睢》之诗云：

“关关睢鸠，在河之洲。窈窕淑女，君子好逑。

参差荇菜，左右流之。窈窕淑女，寤寐求之。

求之不得，寤寐思服。悠哉悠哉，辗转反侧。

参差荇菜，左右采之。窈窕淑女，琴瑟友之。

参差荇菜，左右笔之。窈窕淑女，钟鼓乐之。”

○孔子

或问：“孔子有妾乎？”观《孔丛子》载：宰予对楚昭王曰：“夫子妻不服彩，妾不衣帛。车器不雕，马不食粟。”据此，则孔子亦有妾矣。

人知惟圣贤不溺情，不知惟真圣贤不远于情。

○太公

太公克商，获妲己，光华耀目。太公乃掩面而斩之。

极是杀风景事，却是不能忘情处。

○智胥

洪武中，驸马都尉欧阳某，偶挟四妓饮酒。事发，逮妓急。妓分必死，欲毁其貌，以觊万一之免。一老胥闻之，往谓曰：“若予我千金，吾能免尔死。”妓立与五百金。胥曰：“上位神圣，岂不知若辈平昔之侈乎？慎不可欺，当如常貌哀鸣，或蒙天宥耳。”妓曰：“何如？”胥曰：“若须沐浴极洁，仍以脂粉香泽治面与身，令香远彻，而肌理妍艳之极。首饰衣服，须以金宝锦绣。虽私服衣裙，勿以寸素间之，务尽天下之丽，能夺目荡志则可。”问其词，曰：“一味哀呼而已。”妓从之。比见上，上叱令自陈，其无一言。上顾左右曰：“榜（绑）起杀了！”群妓解衣就缚，自外及内，备极华烂，缯采珍具，堆积满地，照耀左右。肤润如玉，香闻远近。上曰：“这小妮子，使我见也当惑了！那厮可知。”遂叱放之。

王道本乎人情。不通人情，不能为帝王。

○苏子卿

苏武初使匈奴时，作诗别妻云：

“结发为夫妻，恩爱两不疑。欢娱在今夕，燕婉及良时。

征夫怀往路，起视夜何其。参辰皆已没，去去从此辞。

行役在战场，相见未有期。握手一长叹，泪为生别滋。

努力爱春华，莫忘欢乐时。生当复来归，死当长相思。”

妻答诗云：

“与君结新婚，宿昔当别离。凉风动秋草，蟋蟀鸣相随。

冽冽寒蝉吟，蝉吟抱枯枝。枯枝时飞扬，身体忽迁移。

不悲身体移，当惜岁月驰。岁月无穷极，会合安可知。

愿为双黄鸪，悲鸣戏清池。”

武居匈奴十九年，及归，须发尽白。在虏中，曾与胡妇生子。故李陵答书云：“足下胤子无恙。”后武男元从燕王旦谋反，伏诛。上命于匈奴中求胡妇子为武后。

不有胡妇子，武嗣斩矣。天或者启其情，以延忠臣之世乎。

○胡澹庵

胡澹庵十年贬海外，北归之日，饮于湘潭胡氏园。爱妓黎倩，留题壁间，有云：

“君恩许归此一醉，旁有梨颊生微涡。” 厥后，朱元晦见之，题绝句云：

“十年浮海一身轻，归对梨涡却有情。世上无如人欲险，几人到此误平生。”

尝观东坡《志林》，载张元忠之说，曰：“苏子卿啮雪啖毡，可谓了死生之际矣，然不免与胡妇生子，而况洞房绮绣之下乎？乃知此事未易消除。文公之论澹庵，亦犹张元忠之论苏子卿也。郑叔友论刘、项曰：“项王有吞岳渎意气，咸阳三月火，骸骨乱入如麻，哭声惨怛天日，而眉容不敛，是必铁作心肝者。然当垓下诀别之际，宝区血庙，了不经意，惟眷眷一妇人，悲歌怅饮，情不自禁。高帝非天人欤！能决意于太公、吕后，而不能决意于戚夫人。杯羹可分，则笑嫚自若；羽翼已成，则欷歔不止。乃知尤物移人，虽大智大勇不能勉。由是言之，世上无如人欲险，信哉！

○林和靖

林君复（名逋，赐号和靖处士），有惜别《长相思》辞云：

“吴山青，越山青，两岸青山相送迎。谁知离别情。君泪盈，妾泪盈，罗带同心结未成。江头潮已平。”

宋史谓其不娶，似无情者。特著其一词，见其非不近人情者耳。按林洪著《家山清话》，其中言“先人和靖先生”云云，即先生之子也。或丧偶后未尝更娶乎？

○李卫公

卫公李靖，为亡妓谢秋娘撰《望江南》曲，亦云《梦江南》，每首五句。见《乐府杂录》。

白乐天作《忆江南》三首，第一“江南好”，第二、第三“江南忆”。自注云：“此曲亦名‘谢秋娘’。”盖本于卫公也。

○范文正

范文正守鄱阳，喜乐籍一小鬟。未几召还，作诗寄后政云：

“庆朔堂前花自栽，便移官去未曾开。年年忆著成离恨，为托东风管领回。”

到京后，以胭脂寄其人。题诗云：

“江南有美人，别后尝相忆。何以慰相思，赠汝好颜色。”

事载《西溪丛语》。文子悱谓范公决无此事，当时小人妒冒者为之。余谓便有此事，何伤范公盛德？

文正公有《御街行》词云：

“纷纷坠叶飘香砌。夜寂静，寒声碎。珍珠帘卷玉楼空，天澹银河垂地。年年今夜，月华如练，长是人千里。愁肠已断无由醉。酒未到，先成泪。残灯明灭枕头欹，谙尽孤眠滋味。都来此事，眉间心上，无计相回避。”

范公一时勋德重望，而词亦情致如此。朱良矩尝语杨用修云：“天之风月，地之花柳，与人之歌舞，无此不成‘三才’。”

○司马温公

司马温公为定武从事，同幕以妓会饮僧房。王荆公往迫之，使妓逾垣而去。公度不可隐，乃具道其实。荆公集句戏之云：

“年去年来来去忙，暂偷闲卧老僧床。惊回一觉游仙梦，又逐流莺过短墙。”

温公尝即席赋《西江月》词云：

“宝髻松松绾就，铅华淡淡妆成。红烟紫雾罩轻尘。飞絮游丝无定。相见争如不见，有情还似无情。笙歌散后酒微醒。深院月明人静。” 杨元素学士见之曰：“此公风情亦不薄。”（元素名绘）

○赵清献

赵清献公帅蜀，有妓戴杏花，清献戏语之曰：“髻上杏花真有幸”，妓应声曰：“枝头梅子岂无媒！”逼晚，使值宿老兵呼之。几二鼓，不复至，复令人速之。赵周行室中，忽高声自呼曰：“赵忭（抃）不得无礼！”遂令止之。老兵忽自幕后出曰：“某度相公不过一个时辰，此念息矣。虽承命，实未尝往也。”

此老兵乃真道学，清献公不如也。

○张忠定

张公咏帅蜀日，选一小女浣涤纫缝。张悦其人，中夜心动，厉声自呼曰：“张咏小人！不可，不可。”

赵阅道、张乖崖，皆能制其情者。政以能制，见其不能忘。

张乖崖于席上赠官妓小英歌曰：

“天教搏（抟）百媚，相映明如花。往近桃花坊正（北）面，门庭掩映如仙家。美人宜称言不得，龙脑换（薰）衣香入骨。维扬软縠如云英，亳郡轻纱似蝉翼。我疑天上婺女星之精，偷入筵中名小英。又疑王母侍儿初失意，谪向人间为歌妓。不然何得肤如红玉初碾成，眼似秋波双脸横。舞态因风欲飞去，歌声遏云长且清。有时歌罢下香砌，几人魂魄遥相惊。人看小英心已足，我见小英心未足。为我高歌送一杯，我今赠你新翻曲。”

按，公铁石心人，在蜀娶婢，三年后归其父，犹然完璧。此诗亦靖节《闲情》、广平《梅花》之意也。然《岁华纪丽》称浣花小游江起于公，盖亦不厌游戏云。

○欧阳文忠

欧阳文忠任河南推官，染一妓。时钱文僖公（名惟演）罢政为西京留守，梅圣俞、谢希深、尹师鲁同在幕下，惜欧有才无行，共白于公，屡微讽而不知恤。一日，宴于后圃，客集，而欧与妓俱不至。移时方来，在坐相视以目。公责妓云：“来何迟也！”妓云：“中暑往凉堂睡着，觉而失金钗，犹未见。”公曰：“若得欧阳推官一词，当为偿汝。”欧即度云：

“柳外轻雷池上雨，雨声滴碎荷声。小楼西角断虹明。阑杆倚遍，佇待月华生。燕子飞来栖画栋，玉钩垂下帘旌。凉波不动簟纹平。水晶双枕，旁有堕钗横。”

坐客皆善。遂命妓满酌赏欧，而令公库偿其失钗。

公尝有小词云：

“江南柳，叶小未成阴。人为丝轻那忍折，莺怜枝嫩不胜吟。留取待春深。”

“十四五，闲抱琵琶寻。堂上簸钱堂下走，恁时相见已留心。何况到如今。”

意赠婢之词也，而忌者诬公为盗甥。噫！词之不可轻作也如此。

苏子瞻倅杭日，府僚湖中高会，官妓秀兰以沐浴倦卧，营将督之再三乃来。时府僚有属意兰者，恚恨不已，子瞻从旁阴为之解，终不释然。时榴花盛开，兰以一枝藉手献座中，府僚愈怒。兰但低首垂泪而已。子瞻乃作一曲，名《贺新凉》，命兰歌以侑觞。府僚大悦，剧饮而罢。事颇类此。苏词云：

“乳燕飞华屋，悄无人，槐（桐）阴转午，晚凉新浴。手弄生绡白团扇，扇手一时似玉。渐困倚、孤眠清熟。帘外谁来推绣户？枉教人梦断瑶台曲。又却是，风敲竹。石榴半吐红巾蹙。待浮花浪蕊都尽，伴君幽独。秾艳一枝细看取，芳心千重似束。又恐被、秋（西）风惊绿。若待得君来向此，花前对酒不忍触。共粉泪，雨簌簌。”

○米元章

米元章有洁癖，或言其矫。宗室华源郡王仲御，家多声伎，尝欲验之。大会宾客，独设一榻待之。使数卒解衣袒臂，奉其酒馔。姬侍环于他客，杯盘狼藉。久之，亦自迁坐于众宾之间。

相传有洁癖者，米元章、倪元镇二人。元镇于女色，少所当意。一日，眷金陵赵歌姬，留宿别业。心疑不洁，俾之浴。既归榻，以手自顶至踵，且扪且嗅，扪至阴，复俾浴。凡再四。东方既白，不复作巫山之梦。情主人曰：“元章之癖，不胜其情。元镇之情，不胜其癖。且其不能忘情则一也。故吾谓王昆之回面，避妓也；陈烈之逾墙，逃妓也；杨忠襄之焚衣，誓妓也。又徵仲之弄臭脚，果以求脱妓也。是皆情之至者，诚虑忽不自制，故预违之。故鲁男子之情，十倍于柳下惠。伊川之强制，万不若明道先生。

○何樐

何文缜丞相，政和间状元。初入馆阁，饮于宗戚一贵人家。侍儿惠柔者，丽黠人也。慕公风标，密解手帕子为赠，且约牡丹开时再集。何亦甚关抱。既归，赋《虞美人》一曲，隐其小名，以寓惓惓结恋之意，云：

“分香帕子揉蓝腻，欲去殷勤惠。重来直到牡丹时，只恐花枝相妒故开迟。别来目尽闲桃李，日日栏杆倚。催花无计问东风，梦作一双蝴蝶绕芳丛。”

何自书此词，示蜀人赵咏，道言其本末如此。

何文缜，靖康中死难名臣，然何尝作道学格！

○黄涪翁

涪翁（黄鲁直尝谪涪州，因称涪翁，）过泸南，泸帅留府。会有官妓盼盼，帅尝宠之。涪翁赠《浣纱溪》词曰：

“脚上靴儿四寸罗，唇边朱麝一樱多。见人无语横秋波。料得有心怜宋玉，只因无奈楚襄何。今生有分向伊么。”

盼盼拜谢涪翁。泸帅令唱词侑觞，盼盼唱《惜春容》，词曰：

“少年看花双鬓绿，走马章台管弦逐。而今老更惜花深，终日看花看不足。坐中美女颜如玉，为我一歌金缕曲。归时压倒帽檐歌，头上春风红簌簌。”

涪翁大喜，致醉。

○廖道南

廖道南为举人时，卒业南雍，与院妓陈淑女相善，戏为题《裹足》一绝云：

“白练轻轻裹，金莲步步移。莫言长在地，也有上天时。”

又尝与淑女联句，咏《稳桌》一绝。廖云：

“木屑原来斧凿成，” 陈云：

“暂来低处立功名。” 廖云：

“虽然不作擎天柱，” 陈云：

“也与人间断不平。”

○湖州郡僚

湖州吴秀才有女，慧而能诗词，貌美。家贫，为富氏子所据。或投郡诉其奸淫。王龟龄为太守，逮系司理狱。既伏罪，且受徒刑。郡僚相与诣理院观之，乃具酒，引使至席，风格倾一坐。遂命脱枷侍饮，谕之曰：“知汝能长短句，宜以一章自咏，当宛转白待制，为汝解脱。不然，危矣。”女即请题。时冬末雪消，春日且至，命道此景。作《长相思令》，捉笔立成。曰：

“烟霏霏，雪霏霏，雪向梅花枝上堆，春从何处回？醉眼开，睡眼开，疏影横斜安在哉？从教塞管催。”

诸客赏叹，为之尽欢。明日以告王公，言其冤。王淳直不疑人欺，亟使释放。其后无人肯礼娶。周介卿石之子，买以为妾，名曰淑姬。王三恕时为司户摄理，正治此狱，小词藏其处。

王固淳直，不疑人欺。即明知其欺，亦必藉手释放矣。何也？此等分上，必非俗人肯信者，姑听之可也。

○鸠摩罗什

鸠摩罗什，天竺僧，姚兴迎之入关，待以国师。忽一日，自请于秦王曰：“有二小儿登肩欲障，须妇人。”兴进宫女，一交而生二子。诸僧欲效之，什聚针盈钵，举匕不异常食，曰：“若能效我，乃可蓄室。”

一说兴常谓什曰：“大师聪明超悟，天下莫二。若一旦厌世，何可令法种无嗣。”遂以妓女十人，逼令受之。自是别立廨舍，不住僧房。

○宣州僧

宣州有僧，习静业于山寺有年矣。忽见一少妇丧夫来山求荐。僧睹之，不觉动念。既去，而日夕思之不忘。数月，左股内隐隐闻婴儿啼声，久之，右股亦然。大怖。以为业缘所召，遂还俗，娶其妇为妻。二年连得二子。更十余年，忽念此身堕落，劝妻同出家于寺，以追谢前过，以二子与人为奴。及入山，众憎厌恶逐之，遂习禅于白蛇洞中。久之，白蛇俯首以避，虎至，伏洞门不敢仰视。遂乘虎至寺，众僧竞观。口占一偈云：

“两峰相对叠晴霞，涧底泉香泛落花。埋却袈裟离世网，寄生二子在人家。神通骑出斑斑虎，感应呼来白白蛇。是圣是凡君莫测，相逢休笑亦休夸。”

众乃迎归寺中。寿七十三。妻亦坐化。

○僧知业

有圣保寺僧知业，性高古，有诗名。偶访陆鲁望（龟蒙），谈玄之次，陆夫人蒋氏性好饮，遽自内传一杯酒，命与业公。业惶惧欲辞，蒋隔帘语曰：“只如上人诗云：‘接垒桥通何处路，倚栏人是阿谁家。’观此风韵，可得不饮？”业公惭而退。见《葆光录》。

○僧月洲

吴僧月洲，善诗，喜声色。沈石田绐以名妓，招之即来，而实无所有。壁间有《菜花蛱蝶图》，遂题其上云：

“桃花生子菜花台（薹），细雨蛙声出草莱。一段春光多不见，却教蛱蝶误飞来。”

○濑女

伍胥违父兄之难，潜行至吴，疾于中道，乞食溧阳。适遇女子，击绵于濑水之上，筥中有饭。子胥谓曰：“夫人可得一餐乎？”女子曰：“妾独与母居，三十未嫁，饭不可得。”子胥曰：“夫人振穷途少饭，亦何嫌哉？”女子知非恒人，遂许之。发其箪筥，饭其壶浆，长跪而与之。子胥再餐而止。女子曰：“君子有远誓之行，何不饱而餐之？”子胥已餐而去。又谓女子曰：“掩夫人之壶浆，勿令其露。”女子叹曰：“嗟乎！妾独与母居，三十年自守，贞明不愿从适。何宜馈饭而与丈夫，越亏礼义？妾不忍也。”子胥行，反顾，女子已自投于濑水矣。

子犹曰：“同一识英雄俊眼，幸则为红拂妓，雄服连辔。不幸则为击绵女，寒风濑水。或言此女可以无死，甚不然也。田光先生有云：‘长者为行，不使人疑。’掩夫人之壶浆，勿令其露。此女不死，子胥虽行，终未释然也。知礼义之不可越亏，而犹然跪进壶浆，劝勉加餐，独念子胥非恒人故耳。既知其非恒人，亦何惜一死，以安其魂，而定其事乎！此女虽终身不嫁，冥冥之中，固已嫁子胥矣。”

○画西厢

丘琼山过一寺，见四壁俱画西厢。丘讶曰：“空门安得有此？”僧曰：“老僧从此悟禅。”丘问：“何处得悟？”答曰：“是‘怎当他临去秋波那一转’。”

丘公风流之士，故此僧现风流身而为说法。

○徐贤妃

唐太宗，尝召徐贤妃（妃名惠，湖州人，八岁曾拟《离骚》），不至，怒之。贤妃进诗曰：

“朝来临镜台，妆罢且徘徊。千金始一笑，一召讵能来？”

以娇语解围。

○孙氏

孙氏，许迈妻，吴郡散骑常侍孙宏女也。迈总角好道，立修舍于悬溜山，往来茅岭，惟朔望时节，返家定省。父母既终，乃遣妻孙氏还家，为书以谢绝之。孙为书答迈曰：

“愚下不才，侍执巾栉，荣华福禄，相与共之。如何君子，驾其大义，轻见斥逐。若以此处遐旷，非妇人所便，昔梁生陟岭，孟光是携；萧史登台，秦女不舍。卫氏修义，夫妻同行；老莱逃名，伉俪俱逝。岂非古人嘉遁之举者，许君乖离矣。”

情主人曰：“草木之生意，动而为芽。情亦人之生意也，谁能不芽者？文王、孔子之圣也而情。文正、清献诸公之方正也而情。子卿、澹庵之坚贞也而情。卫公之豪侠也而情。和靖、元章之清且洁也而情。情何尝误人哉？人自为情误耳。红愁绿惨，生趣固为斩然。即蝶嚷莺喧，春意亦觉破碎。然必曰草木可不必芽，是欲以隆冬结天地之局。吾未见其可也！”

卷十六 情报类

○荥阳郑生

天宝中，常州刺史郑公，时望甚崇。有一子，始弱冠，隽朗有词藻，其父爱而器之，曰：“此吾家千里驹也。”应乡试秀才举，将行，乃盛其车服，计京师薪储之费，可支二年许。谓之曰：“观尔之才，当一战而胜。今丰尔之给，将遂其志也。”生亦自负，视上第如指掌。自毗陵发，月余抵长安，居于布政里。

常游东市，还，自平康东门入，将访友于西南。至鸣珂曲，见一宅，门庭不甚广，而室宇严邃，阖二扉。有娃方凭一双鬟青衣立，妖姿要妙，绝代未有。生瞥见，停骖良久，不忍纵步。乃诈坠鞭于地，候其从者敕取之。累盼于妓，妓回眸凝睇，情甚相慕，竟不敢措辞而去。

生自尔意若有失，乃密征于其友游长安之熟者。友曰：“此狭邪女李氏宅也。”曰：“娃可求乎？”对曰：“李氏颇赡，往来皆贵豪，所得甚广，非累百万不能动其志也。”生曰：“但患不谐，虽百万不惜。”

他日，盛服而往，扣其门，俄有侍儿启扃见生，驰走大呼曰：“前时坠鞭郎至矣！”娃大悦曰：“尔姑止之，吾即出也。”生闻之私喜。行至萧墙间，见一姥垂白上偻，知是娃母，乃前拜致词曰：“闻兹地有隙院，愿税以居。信乎？”姥曰：“惧湫隘，不足以辱长者，敢言直耶。”延入宾馆，与生偶坐。因曰：“某有女娇小，欲识上客。”乃命娃出，明眸皓腕，举步艳冶。生遽惊起，莫敢仰视。拜毕，叙寒燠。触类妍媚，目所未睹。茶后进酒，器用甚洁。欢笑方洽，不觉日暮。姥访其居远近，生绐之曰：“在延平门外数里。”姥曰：“鼓已发矣，速归，无犯禁。”生曰：“道里远，奈何？可假片席地相容乎？”娃曰：“不见责僻陋，方将居之，宿何害焉。”生数目姥，姥曰“唯唯！”生乃召家僮，请以双缣，备一宵之馔。娃笑而止之，留以俟他辰，固辞，终不许。俄徙生西堂，帷幙帘榻，焕然夺目。妆奁衾枕，亦皆侈丽。乃张烛进馔，品味甚盛。撤馔，姥起，生、娃各叙邂逅相慕之意。生曰：“此来非直所居，愿偿平生之志耳。”言未终，姥至，询其故，笑曰：“男女之际，大欲存焉。情苟相得，虽父母不能制也。”生遂下阶拜谢，愿以身为厮养。姥遂呼之为郎，饮酣而散。及旦，尽徙其囊橐于李，不复与亲知相闻。日会倡优辈狎戏，囊中渐铄，乃鬻骏乘，及其家僮。岁余，资斧荡然，娃情弥笃，而姥意已怠。乃授计于娃，使偕生诣祈嗣。生大喜，质衣而往。返至里北门，娃谓生曰：“此东转小曲中，某之姨宅，暂往觐可乎？”生如其言，抵一里门，青衣促生下驴。适有一人出访，曰：“谁？”曰：“李娃也。”乃入舍。俄有妪出迎，年可四十余。问生曰：“吾甥何在？”娃至，妪迎谓曰：“何久疏绝？”相视而笑。娃引生拜之，妪意甚殷勤，若将留娃信宿者。而尽屏其车马，相与入西戟门偏院，中有山亭竹树，逶迤葱蒨。生谓娃曰：“此姨之私第耶？”笑而不答，以他语对。坐食顷，有一人控大宛，汗流驰至，曰：“姥遇暴疾，势甚殆，宜速归。”娃谓姨曰：“方寸乱矣。某疾驰去，候返乘，姨便与郎偕来。”生拟随步，其姨与侍儿偶语，以手挥之，令生止于户外，曰：“姥且殁矣，当共议丧事，以济其急，奈何遽去？”乃止，共计其凶仪斋祭之用。日晚，乘不至。姨曰：“无复命，何也？郎先往视，某当继来。”生遂往，至旧宅门，扃钥甚密，以泥缄之。生大骇，诘其邻人，邻人曰：“姥本税居，约已周，今徙去矣。”问：“何徙？”曰：“不知也。”生恚甚，欲诣姨诘之，日晚，计程不能达，乃赁榻而寝。自昏达旦，目不交睫。质明，至姨所，叩扉不应，大呼至数四，阍者徐出。生遽询：“姨氏在乎？”曰：“无之。”生曰：“昨暮在此，今何往？且此谁氏之第？”曰：“此崔尚书宅。昨有人税此院，云迟中表之远至者。未暮去矣。”生惶惑发狂，罔知所措。

因返访布政里旧邸，邸主哀而进膳，生怨懑绝食三日，遘疾甚笃，旬余愈甚。邸主惧不起，徙诸凶肆之中。肆人共伤叹而互饲之。后稍愈，执繐帷以自给。累月，渐复壮。每听哀歌，辄呜咽流涕，不能自止。归则效之。生聪敏，曲尽其妙，虽长安无有伦比。初，二肆之备凶器者，互争胜负。其东肆车舆皆奇丽，唯哀挽不敌。东肆长知生音妙，乃醵钱二万索雇焉。其党阴教生新声，而相赞和。累旬，人莫知之。其二肆长相谓曰：“我等各阅所长于天门街，以较优劣。不胜者，罚直五万，以备酒馔，可乎？”各许诺，立契署保。于是，里胥告于户曹，闻于京尹。及期，士女尽赴，巷无居人。自旦阅之，及亭午，历举辇舆威仪之具，西肆皆不胜。师有惭色，乃置层榻于南隅。有长髯者拥铎而进，翊卫数人。于是备髯扬眉，扼腕顿颡而登，乃歌《白马》之词。恃其夙胜，顾眄左右，旁若无人。齐声赞扬，以为独步一时矣。有顷，东肆长于北隅上设连榻，有乌巾少年，左右五六人，秉翣而至，即生也。整其衣服，俯仰甚徐，申喉发调，容若不胜。乃歌《薤露》之章，举声清越，响振林木。曲度未终，闻者欷歔掩泣。西肆长为众所诮，益惭耻，密置所输之直于前而遁。四座愕眙，莫之测也。

先是，天子方下诏，俾外方之牧，岁一至阙下，谓之入计。时适遇生父在京师，与同列者易服窃往观焉。有老竖，即生乳母婿也，察生容辞，欲认未敢，泫然流涕。生父惊而诘之。因告曰：“歌者之貌，颇似郎之亡子。”父曰：“吾子以多财为盗所害，奚至是耶？”言讫亦泣。及归，竖间驰往，访于其党，皆曰：“郑氏之子。”征其名，且易之矣。竖意不释然，迫而察之，良是。生见竖色动，回翔将匿于众中。竖遂持其袂，强挟以归。父见之，怒其玷辱，乃徒行出，至曲江杏园东，褫其衣，以马鞭鞭之数百，垂毙，委之而去。其师使人阴随之，归告同党，共加伤叹。谋瘗之，而气犹未绝。因共荷归，以苇筒灌勺饮，经宿乃活。月余，手足犹不能举。其挞处皆溃烂，同辈恶其秽，复弃之道周，行路咸伤之，往往投以余餐。如是十旬，方杖策而起。被布裘乞食，裘有结如悬鹑。自秋徂冬，夜入粪窟，昼则周游廛肆。

一日，冒大雪行乞，门多不启。至安邑东门，循理垣北转第七八，有一门独启左扉，即娃宅也。生不知之，遂连声疾呼，饥冻之甚，音响凄切，所不忍听。娃自阁中闻之，谓侍儿曰：“此必郑生，我辨其音矣。”趋而出，见生枯瘠疥疠，殆非人状，娃意感焉。乃谓曰：“岂非某郎也！”生羞愤俱极，口不能言，颔颐而已。娃前抱其颈，以绣襦拥而归于西厢，失声长恸曰：“令子一朝及此，我之罪也！”绝而复苏。姥大骇，奔至，曰：“何也？”娃曰：“某郎。”姥遽曰：“何不逐之？”娃敛容却睇曰：“不然，此良家子也。尝昔驱高车、持多金至此，不逾期而荡尽，以计逐之，令其失志，不得齿于人伦。父子，天性也，使其情绝，杀而弃之。又困踬若此，天下之人尽知为某也。生亲戚满朝，一旦当权者熟察本末，祸将乃矣。况欺天负人，鬼神不祐。某为姥子，迨今有二十岁矣，计所获不啻千金。姥年已六十余，愿计二十年衣食之用以自赎，当就近别居，晨昏不废温清，于姥亦无所苦。”姥度其志坚，乃许之。因以给姥之余金，于北隅税一隙院。乃与生沐浴更衣，先以汤粥通其肠，次以酥乳润其腻。旬余方荐水陆之馔，巾履皆取珍异者。未数月，肌肤稍腴。卒岁，平愈如初。娃谓生曰：“体已康矣，曩昔之业，可温习乎？”生思之曰：“十得二三耳。”娃命车出游，生骑而从，至书肆，令生自择取，计费百金，尽载以归。因令生专气务学，俾夜作昼，孜孜矻矻，娃常偶坐，宵分乃寐。伺其疲倦，即劝缀诗赋。二岁而业大就。生谓娃曰：“可策名矣。”娃曰：“未也。”更令精熟一年，曰：“可矣。”于是遂一上登生登科甲，声振礼闱，虽前辈见其文，罔敛衽敬羡，愿友之而不可得。娃曰：“未也。秀才幸擢一第，便自谓致身青云，子行秽迹鄙，不伴他士。当砻淬利器，以求再捷，方可连辔群英耳。”生由是益自勤苦，声价弥甚。

其年，遇大比，诏征四方之隽，生应直言极谏科，策名第一。授成都府参军。三事以降，皆其友也。将之官，娃谓生曰：“某今日始不相负矣。愿以残年归养老姥。君当结媛鼎族，以奉蒸尝。中外婚媾，无自黩也。勉思自爱。某从此去矣！”生泣曰：“子若弃我，当自刭以就死！”娃固辞不从，生勤请弥恳。娃曰：“送子涉江，至于剑门，当令我回。”生许诺。月余至剑门，未及发而除书至，生父由常州诏入，拜成都尹，兼剑南采访使。浃辰父到，生因投刺，谒于邮亭。父不敢认，见其祖、父官讳，方大惊，命登阶，抚背恸哭。遂为父子如初。因诘其由，具陈本末。大奇之。诘娃安在。曰：“送某至此，当令复还。”父曰：“不可。”翌日，命驾与生先之成都，留娃于剑门别馆。明日，命媒氏备六礼以迎焉。娃即归，岁时伏腊，妇道甚修，治家严整，极为亲所眷。后数岁，生父母偕殁，持孝甚至，感灵芝白燕之异。终制，累迁清显之任。十年间，至数郡。娃封汧国夫人。有四子，皆为大官。其卑者，犹为太原尹。唐人白行简作《李娃传》。

弇州山人曰：叛臣辱妇，每出于名门世族。而伶工贱女，乃有洁白坚贞之行。岂非秉彝之良，有不同邪！观夫项王悲歌，虞姬刎；石崇赤族，绿珠坠；建封卒官，盼盼死；禄山作逆，雷清恸；昭宗被贼，宫姬蔽；少游谪死，楚伎经。若是者，诚出天性之所安，固非激以干名也。至于娃之守志不乱，卒相其夫以抵于荣美，则尤人所难。呜呼，娼也犹然，士乎可以知所勉矣。《义伎传》评曰：“史称设形容，揳鸣琴，揄长袂，蹑利屣，固庸态也。娃之濯淖泥滓，仁心为质，岂非所谓蝉蜕者乎？士不困辱，不激；不激，事不成。假令郑子能自竖建显当世，则娃几与蕲王夫人媲美矣。”子犹氏曰：“世览《李娃传》者，无不多娃之义。夫娃何义乎？方其坠鞭流盼，唯恐生之不来。及夫下榻延欢，唯恐生之不固。乃至金尽局设，与姥朋奸，反唯恐生之不去。天下有义焉如此者哉！幸生忍羞耐苦，或一旦而死于邸，死于凶肆，死于箠楚之下，死于风雪之中，娃意中已无郑生矣。肯为下一滴泪耶？绣襦之裹，盖由平康滋味，尝之已久，计所与往还，情更无如昔年郑生者，一旦惨于目而怵于心，遂有此豪举事耳。生之遇李厚，虽得此报，犹恨其晚。乃李一收拾生，而生遂以汧国花封报之。生不幸而遇李，李何幸而复遇生耶？”

○散乐女

宋齐丘，豫章人。父卒，家计荡尽，朝不谋夕。时姚洞天为淮阳骑将，素好士，齐丘欲谒之。奈囊空，无以备纸笔之费。计无所出，但于逆旅闷坐。如此数日。邻房有散乐女，甚幼，问齐丘曰：“秀才何以杜门不出？”齐丘以实告。女叹曰：“此甚小事，何吝一言相示？”乃惠以数缗。齐丘市纸笔，为诗咏以投洞天。其略曰：“某学武无成，攻书失志，岁华蹭蹬，身事蹉跎。胸中万仞青山，压低气宇；头上一轮红日，烧尽风云。加以天步凌迟，皇纲废弛，四海渊黑，中原血红。挹飞苍走黄之辩，有出鬼没神之机。”洞天怒其言大，不即接见。齐丘窘急，乃更其启，翌日复至。其略云：“有生不如无生，为人不若为鬼。”又云：“其为诚恳万端，只为饥寒两字。”洞天始悯之，渐加拯救。徐温闻其名，召至门下。及昪之有江南也，齐丘以佐命，遂至上相。乃上表云：“娶散乐女为妻，以报宿惠。”许之。

漂母而下，数百年又得散乐女。彼须眉男子，拥素封而坐视人饥寒者，视兹妇能不愧死！

刘道真少时，尝渔草泽。而老妪闻其歌啸，知非常人，杀豚进之。道真食尽，了不谢。妪见不饱，又进一豚，食半而去。后为吏部郎，妪儿时为令史，乃超用之。此漂母之报也。欧阳彬困于淮南，歌人瑞卿，以家财资之入蜀。及贵，卒偕老。此散乐女之报也。虽然，彼皆女中丈夫，非望报者也。夫漂母与散乐女之不朽千秋也，岂在赠金乞娶时哉！

○珍珠衫

楚中贾人某者，年二十余。妻美而艳，夫妇之爱甚笃。某商于粤，久不归。其家近市楼居。妇偶当窗垂帘外望，忽见美男子，貌类其夫，乃启帘流盼，既觉其误，赧然而避。男子新安人，客二年矣。见楼上美人盼己，深以为念。叩姓名于市东鬻珠老媪，因遗重贿，求计通之。媪曰：“老妇知之矣。此贞妇，不可犯也。寻常罕睹其面，安能为汝谋耶？”新安客哀祈不已。媪曰：“郎君明日午余，可多携白镪，到彼对门典肆中，与某交易，争较之际，声闻于内。若蒙见召，老妇得跨足其门，或有机耳。然期在合欢，勿许岁月。”客唯唯去。

媪因选囊中大珠，并簪珥之珍异者，明日至肆中，佯与新安人交易，良久，于日中照弄珠色，把插搔头，市人竞观喧笑，声彻妇所。妇果临窗来窥，即命侍儿召媪。媪收货入笥，曰：“阿郎好缠人。如尔价，老妇卖多时矣。”便过楼与妇作礼，略叙寒温，出货商榷数语，匆匆收拾，曰：“老身适有急事他出，烦为简置，少间徐来等论。”既去，数日不至。一日雨中，媪来曰：“老身爱女有事，数日奔走，负期。今日雨中，请观一切缨络。”妇人出箧中种种奇妙，老妪赞叹不一。形容既毕，妇综核媪货，酬之有方。媪喜曰：“如尊意所衡，固无憾。向者新安客高下不情，徒负此丰标耳！”妇复请迟价之半，以俟夫归。媪曰：“邻居复相疑耶？”妇既喜价轻，复喜半赊，留之饮酌。媪机颖巧捷，彼此惟恨相知之晚。明日，媪携酌过，倾到极欢。自此，妇日不能无媪矣。媪与妇益狎，时进情语挑之。妇年少，未免愁叹之意形于颜色。因留媪宿，媪亦言“家中喧杂，爱此中幽静，明夕当携卧具来此” 。次日，妇为之下榻。媪靡夕不至，两床相向，嗽语相闻，中夜谈心，两不相忌。

新安人数问媪期，辄曰：“未未。”及至秋月，过谓媪曰：“初谋柳下，条叶未黄，约及垂阴，子已成实。过此渐秃，行将白雪侵枝矣！”媪曰：“今夕随老身入，须着精神，成败系此。不然，虚废半年也。”因授之计。

媪每夜黑至妇家，是夕，阴与新安人同入，而伏之寝门之外。媪与妇酌于房，两声甚戚，笑剧加殷。媪强侍儿酒，侍儿不胜，醉卧他所。独两人闭门深饮，各已微酣。适有飞蛾来火上，媪佯以扇扑之，灯灭，伪启门点灯，复佯笑曰：“忘携烛去。”折旋之际，则已暗导其人于卧榻矣。顷之，辞以夜深火尽，复闭门。妇畏暗，数数呼媪。媪曰：“老身当同帷作伴耳。”乃挟其人登妇床，妇犹以为媪也，启被抚其身，曰：“姥体滑如是！”其人不言，腾身而上，妇已神狂，听其轻薄而已。欢毕，始问为何人。媪乃前谢罪，述新安客爱慕之意。妇业堕术中，遂不能舍，相爱逾于夫妇。将一年，新安人赠费已及千金。

一日，结伴欲返，流涕谓妇曰：“别后烦思，乞一物以当会面。”妇开箱检珍珠衫一件，自提领袖，为其人服之。曰：“道路苦热，极生清凉。幸为君里衣，如妾得近体也。”其人珍重而别。相约明年，共载他往。新安人自庆极遇，珠衫未尝去体，顾之辄泪。

是年，为事所梗。明年，复商于粤，旅次适与楚人同馆，相得颇欢，戏道生平隐事。新安人自言“曾于君乡，遇一妇”如此。盖楚人外氏，故客粤中，主人皆外氏旧交，故楚人假外氏姓名作客，新安人无目物色也。楚人内惊，佯不信曰：“亦有证乎？”新安人出珠衣，泣曰：“欢所赠也，君归囊之便，幸作书邮。”楚人辞曰：“仆之中表，不敢得罪。”新安人亦悔失言，收衣谢过。

楚人货尽归家，谓妇曰：“适经汝门，汝母病甚，渴欲见汝。我已觅轿门前，便当速去。”复授一简书曰：“此料理后事语。至家，与阿父相闻。我初归，不及便来。”妇人至母家，视母颜色初无恙，因大惊，发函视之，则离婚书也。阖门愤恸，不知所出。妇人父至婿家请故，婿曰：“第还珠衫，则复相见。”父归，述婿语，妇人内惭欲死。父母不详其事，姑慰解之。

期年，有吴中进士宦粤过楚，择妾，媒以妇对。进士出五十金致之。妇人家告前婿，婿简妇房中大小十六箱，皆金帛宝珠，封畀妻去。闻者莫不惊嗟。

居期年，楚人复客粤，偶与主人算货不直，语竞，搪翁仆地，翁暴死。二子讼之官，官即进士也。夜深，张灯简状，妾侍侧，见前夫名氏，哭曰：“是妾舅氏，今遭不幸，愿丐生还。”官曰：“狱将成矣。”妇人长跪请死。官曰：“起，徐当处分。”明日欲出，复泣曰：“事若不谐，生勿得见矣。”官乃语二子：“若父伤未形，须刷骨一验。”欲移尸置漏泽园。二子家累千金，耻亏父体，叩头言“父死状甚张，无烦剔剜” 。官曰：“不见伤痕，何以律罪？”二子恳请如前。官曰：“若父老矣，死其分也。我有一言，足雪若憾。若能听否？”二子咸请惟命。官曰：“令楚人服斩衰，呼若父为父。葬祭悉令经纪，执拂躃踊，一随若行。若父快否？”二子叩头曰：“如命。”举问楚人，楚人喜于拯死，亦顿首如命。事毕，妾求与舅氏相见，男女合抱，痛哭逾情。官疑之，因叩其实，则故夫妇也。官不忍，仍使移归，出前所携十六箱还妇，且护之出境。楚人已继娶，前妇归，反为侧室。

或曰，新安人以念妇故，再往楚中，道遭盗劫。及至，不见妇，愁忿病剧不能归，乃召其妻。妻至，会夫已物故。楚人所置后室，即新安人妻也。九籥生曰：“若此，则天道太近，世无非理人矣。”小说有《珍珠衫记》，姓名俱未的。

夫不负妇，而妇负夫，故妇虽出不怨，而卒能脱其重罪。所以酬夫者，亦至矣！虽降为侧室，所甘心焉。十六箱去而复返，令之义侠，有足多者。妪之狡，商之淫，种种足以诫世。惜不得真姓名。

○张红红

大历中，有才人张红红者，本与其父歌于衢路丐食，过将军韦青所居。青闻其歌音嘹亮，察之，乃有媚色，遂纳为姬。舍其父于后户，优给之。乃自传其艺，颖悟绝伦。尝有乐工自撰歌，即古《长命西河女》，而加减其节奏，颇有新声，未进闻，先侑歌于青。青召红红于屏风后听之。红红乃以小豆数合记其拍。乐工歌罢，青入问红红：“如何？”曰：“已得矣！”青出云：“有女弟子久曾习此，非新曲也。”即令隔屏风歌之，一声不失。乐工大惊异，遂请相见，惊服不已。再云：“此曲先有一声不稳，今已正矣。”寻达上听。翌日，召入宜春院，宠泽隆异，宫中号“曲娘子”。寻为才人。一日，内史奏韦青卒，上告红红，乃上前呜咽奏云：“妾本风尘丐者，一旦老父死有所归，致身入内，皆自韦青。妾不忍忘其恩。”乃一恸而绝。上嘉叹之，即赠昭仪。

红红之未遇韦青也，不免行丐。既遇，而遂达至尊。虽曰人有绝技，定不埋没，而亦见知音之难遇矣。始蒙识拔，卒以死报，红红其伯牙氏之琴乎！

○王玉英

福清茂材韩生庆云，授徒于长乐之蓝田石尤岭间。见岭下遗骸，伤之。归具畚锸，自为瘗埋。

是夜，有人剥啄篱外。启户，见端丽女子曰：“妾王玉英也，家世湘潭。宋德祐间，父为闽守，将兵御胡元，战死。妾不肯辱，与其家死岭下。岁久，骸骨偶出，蒙公覆掩，恩最深重，来相报耳。妾非人，虽不可谓非人，理有冥合，君其勿疑。”遂与合。而亡何，子生。孕以七月七日。庆云母亦微知其事，急欲见孙，因抱归。女戒曰：“儿受阳气尚浅，未可令人遽见。”忽母来登楼，女已抱子从窗牖逸去，噉儿果尚弃在地，始犹谓是莲子，察之乃蜂房也。抱儿归湘潭。无主者，乃故弃之河旁，书衣带间曰：“十八年后当来归。”

湘潭有黄公者，富而无子，拾之。稍长，清癯敏慧异常儿，名曰鹤龄。旋生二子，曰鹤算、二龄。共习制举之业，颇有声。已而，二弟皆授室，独鹤龄泥衣带中语，未决。然已捐金四十，委禽于其里易氏矣。

先是，女即归楚，尝以二竹筴与生，令击筴则女即至。凡有疾痛祸患，得女一语，即获庇祐。后以人言，疑女为妖，又诬生失行，淫主人女，褫去章服。女故来渐疏，相期惟一岁一来，来必以七月七夕。久之，女谓生曰：“儿生已符衣带之期，可来视之。”生遂抵湘潭，伪作星家言谒黄公。公出三子年甲，生指鹤龄者曰：“此非公子，即浪得，当归矣。”黄公色动，问所自来。生曰：“我即弃儿父，故来试公。傥不寒盟，有衣带语在。”公曰：“固也，我已有子，不死沟壑。公若还珠，可忘阿保。他且勿论，顷者委禽之资，当为计耳。”因问儿所在。曰：“应试长沙去也。”生即往就视。一见，两皆感动，若不胜情。其弟暨家奴，皆大诟，禁不令与语。生自忖，贫既不能偿金，又婚未易就。以咨女，亦莫为计。遂弃之归。始来浮湘，屡经险，女皆在舟中阴为卫。又为经纪其资斧。至儿不得，疾归，女亦恚恨，若有待耳。抵闽，人皆惊诧。盖始皆谓生必死狐媚，今不然。又见儿，知非祟也。

女能诗，长篇短语，笔落数千言，皆臻理致。其《咏某贞妇》诗曰：

“芳心未可轻《行露》，高节何须怨《凯风》。” 其《忆生》曰：

“洞里仙人路不遥，洞庭烟雨昼潇潇。莫教吹笛城头阁，尚有销魂乌鹊桥。”

“莫讶鸳鸯会有缘，桃花结子已千年。尘心不释蓝桥路，信是蓬莱有谪仙。”

“朝暮云骖闽楚关，青鸾信不继尘寰。乍逢仙侣抛桃灯，笑我沮波照雾鬟。”

诸篇为人所诵。生始命赋万鸟鸣春，即成四律，今即以名集，计十余卷。（事见《耳谈》）

此事有不可解者五：女生不受辱，死而就人乎？一也。既与生子，而复抱之逸去，去则又弃之河旁，报德者固如此乎？二也。能抱之去，独不能挟之来乎？且衣带之期何验焉？三也。凡疾患得一语，即获庇祐，而不能祐其夫使完名行乎？四也。具此大神通，而不能致委禽四十金之费，五也。但瘗骨掩骼，功德莫大，姑存之以示劝耳。

○周廷章

天顺间，有临安卫王指挥，以从征广西苗蛮违限被参，降调河南南阳卫千户。王有二女，长娇鸾，次娇凤。凤已嫁，惟鸾从行。鸾幼通书史，王之文移，俱属代笔，钟爱甚至。王之妻周氏，有妹嫁于曹，贫而寡，迎使伴鸾，呼为曹姨。

值清明节，鸾与曹姨率诸婢戏秋千于后园。忽闻人声，惊视，则墙缺处有美少年窥视称羡。鸾大惊走匿，遗罗帕于地，生逾垣拾去。方展玩间，旋有侍女来园寻觅。周折数次，生笑曰：“物入人手，尚何觅耶？”侍女曰：“郎君收得，乞以见还。”生问：“此帕谁人之物？”侍儿曰：“鸾姐，主人爱女也。”生曰：“若鸾姐自来，当即奉璧。”侍女叩生姓氏，并家远近。生曰：“周姓，廷章名，苏州吴江人也。父为本学司教，随任于此。与尊府只一墙之隔。久闻尊姐精于文事，仆有小诗，烦为一致。如得报言，帕可还矣。”女急于得帕，允之。生逾垣而出，少顷复至，以桃花笺叠成方胜，授女，女返命。鸾发缄，得一绝云：

“帕出佳人分外香，天公教付有情郎。殷勤寄取相思句，拟作红丝入洞房。”

鸾微笑，亦取笺答诗云：

“妾身一点玉无瑕，产自侯门将相家。静里有亲同对月，闲中无事独看花。碧梧只许来奇凤，翠竹那容入老鸦。寄语异乡孤零客，莫将心事乱如麻。” 侍儿捧诗至园，则生已候于墙缺矣。自此，诗句往返数次，侍女得赂，喜于传送，不复言罗帕之事。

适端阳节，王治酒园中家宴，生往来墙外，恨不得一与席末。是晚，生复寄一绝云：

“配成彩线思同结，倾就蒲觞拟共斟。雾隔湘江欢不见，锦葵空有向阳心。”

鸾阅诗嗟叹。不意为曹姨所窥，细叩从来。鸾与姨素厚，因备述之。姨曰：“周生江南之秀，门户相敌，何不遣媒礼聘，成百年之眷乎？”鸾点头称是。遂答诗，末有“多情果有相怜意，好倩冰人片语传”之句。生乃伪托父命，求婚于王。王亦雅重生，但爱女不欲远嫁他乡，迟疑未许。生遂设计，托以衙斋窄狭，假卫署后园肄业；且以周夫人同姓，请拜为姑。王，武人，喜于奉承，许之，且愿任饔飧。周遂寓居园亭，因得以兄妹之礼见鸾，情愈亲密。而曹姨居间，以盟主自任，先立婚誓，始订幽期。从此绸缪无间，恩逾夫妇。

约半载，周司教升任去，生托病独留。又半载余，而司教引疾还乡。生闻之，欲谋归觐，而心恋鸾，情不能自割。鸾察其意，因置酒劝驾。且曰：“君恋私情，而忘公义，不惟君失子道，累妾亦失妇道矣。”曹姨亦曰：“今暮夜之期，原非久计，公子不如暂归故乡，且觐双亲。倘于定省之间，兼议婚姻之事，早完誓愿，岂不美乎？”周犹豫未决，鸾使曹姨竟以生欲归省为言于王，王致赆饯行。生不得已，始束装。是夜，鸾邀生再伸前誓，且询生居址，以便通信。

明日，生归。而司教已与同里一富家议姻，生始颇不欲，已闻其女甚美，贪财慕色，顿忘前誓。未几毕姻，夫妇相得甚欢，不复知鸾为何人矣。

鸾久不得生耗，念之成疾，每得便邮，屡以书招之，俱不报。父欲为鸾择配，鸾不可，必欲俟生的信。乃以重赂遣卫卒孙九，专往吴江致书，附古风一篇，其略云：

“忆昔清明佳节时，与君邂逅成相知。嘲风弄月频来往，拨动风情无限思。

侯门曳断千金索，携手挨肩游画阁。好把青丝结死生，盟山誓海情不薄。

白云渺渺草青青，才子思亲欲别情。顿觉桃脸无春色，愁听传书雁几声。

君行虽不排鸾驭，胜似征蛮父兄去。悲悲切切断肠声，执手牵衣理前誓。

与君成就鸾凤友，切莫苏城恋花柳。自君之去妾攒眉，脂粉慵调发如帚。

姻缘两地相思重，雪月风花谁与共。可怜夫妇正当年，空使梅花蝴蝶梦。

临风对月无欢好，凄凉枕上魂颠倒。一宵忽梦汝娶亲，来朝不觉愁颜老。

盟言愿作神雷电，九天玄女相传遍。只归故里未归泉，何故音容难相见？

才郎意假妾意真，再驰驿使陈丹心。可怜三七羞花貌，寂寞香闺思不禁。”

曹姨亦作书，备述女甥相思之苦，相望之切。

孙九至吴江，得生居于延陵桥下，知生再娶，乃候面，方致其情。生一语不答，入而复出，以昔日罗帕并誓书封还，使鸾勿念。孙九愤然而去，逢人诉之，故生薄倖之名，播于吴下。

孙九还报鸾，鸾制绝命诗三十六首，复为长恨歌数千言，备述合离之事，语甚愤激。欲再遣孙九，孙怒不肯行。鸾久蓄抱石投崖之意，特不忍自泯没以死，故有待耳。偶值其父有公牍，当投吴江县，勾本卫逃军。乃取从前唱和之词并今日绝命诗、长恨歌，汇成一帙，合同婚书二纸，总作一缄，入于公牍中，用印发邮，乃父不知也。其晚，鸾沐浴更衣，取昔日罗帕自缢而死。

吴江令发封，得鸾诗，大以为奇，为闻于直指樊公祉。公祉见之忿然，深惜鸾才，而恨廷章之薄倖。命司理密访其人，榜杀之。闻者无不称快。司教亦以忧死。

负心之人，不有人诛，必有鬼谴。惟不谴于鬼而诛于人，尤见人情之公耳。

○李益

大历中，陇西李生名益，年二十，以进士擢第。其明年拔萃，俟试于天官。夏六月，至长安，舍于新昌里。生门族清华，少有才思，丽词佳句，时谓无双。先达文人，翕然推伏。每自矜风调，思得佳偶，博求名妓，久而未谐。

长安有媒鲍十一娘者，故薛驸马家青衣也，折券从良，十余年矣。性便僻，巧言语，豪家戚里，无不经过，追风挟策，推为渠帅。尝受生诚托厚赂，意颇德之。

经数月，生方闲居舍之南亭，申未间，忽闻扣门甚急，云是鲍十一娘至。摄衣从之，迎问曰：“鲍卿，今日何故忽然而来？”鲍笑曰：“苏姑子作好梦也未？有一仙人，谪在下界，不邀财货，但慕风流。如此色目，共十郎相当矣。”生闻之惊跃，神飞体轻，引鲍手且拜且谢曰：“一生作奴，死亦不惮。”因问其名居，鲍具说曰：“故霍王小女，字小玉。王甚爱之。母曰净持，即王之宠婢也。王之初薨，诸弟兄以其出自贱庶，不甚收录，因分与资财，遣居于外，易姓为郑氏。人亦不知其王女。资质秾艳，一生未见，高情逸态，事事过人。音乐诗书，无不通解。昨遣某求一好儿郎，格调相称者。某具说十郎，彼亦知有十郎名字，非常欢惬。住在胜业坊古寺曲，甫上东间宅是也。已与彼作期约，明日午时，但至曲头觅桂子，即得矣。”

鲍既去，生便备行计。遂令家童秋鸿，于从兄京兆参军尚公处，假青骊驹、黄金勒。其夕，生浣衣沐浴，修饰容仪，喜跃交并，通夕不寐。迟明，巾帻引镜自照，惟恐不谐也。徘徊之间，至于亭午，遂命驾疾驱，直抵胜业。至约之所，果见青衣立候，迎问曰：“莫是李十郎否？”即下马，令牵入屋底，急急锁门。见鲍果从内出来，遥笑曰：“何等儿郎？造次入此。”生调诮未毕，引入中门。庭间有四樱桃树，西北悬一鹦鹉笼，见生人来，鸟语曰：“有人入来，急下帘者！”生本性雅淡，心犹疑惧，忽见鸟语，愕然不敢进。逡巡，鲍引净持下阶相迎，延入对坐。年可四十余，绰约多姿，谈笑甚媚。因谓生曰：“素闻十郎才调风流，名下固无虚士。某有一女子，颜色不至丑陋，堪配君子。频见鲍十一娘说意旨，今便令永奉箕帚。”生谢曰：“鄙拙庸愚，不意顾盼。倘垂录采，生死为荣。”遂命酒馔。小玉自堂东阁子中出来，生即拜迎。但觉一室之中，若琼林玉树，互相照耀，转盼精采射人。既而延坐母侧。母谓曰：“汝尝爱念‘开帘风动竹，疑是故人来。’即此十郎诗也。尔终日吟想，何如一见？”玉乃低鬟微笑，细语曰：“见面不如闻名，才子岂能无貌。”生遽起连拜曰：“小娘子爱才，鄙夫重貌，两好相映，才貌相兼。”母女相顾而笑。遂举酒。数巡，生起请玉歌唱，初不肯，母固强之。发声清亮，曲度精奇。酒阑，及暝，鲍引生就西院憩息。闲庭邃宇，帘幕甚华。鲍令侍儿桂子、浣沙，与生脱靴解带。须臾，玉至，言叙温和，辞气宛媚。解衣之际，态有余妍。低帷昵枕，极其欢爱，生自以为巫山、洛浦不过也。中宵之夜，玉忽流涕谓生曰：“妾本娼家，自知非匹。今以色爱，托于仁贤。但虑一旦色衰，恩移情替，使女萝无托，秋扇见捐。极欢之际，不觉悲生。”生闻之，不胜感叹。乃引臂替枕，徐谓玉曰：“平生志愿，今日获从。粉骨碎身，誓不相舍。夫人何发此言！请以素缣著之盟约。”玉因收泪，命侍儿樱桃褰幄执烛，授生笔砚。玉管弦之暇，雅好诗书，筐箱笔砚，皆王家之旧物。遂取绣囊，出越姬乌丝阑素缎三尺以授生。生素多才思，援笔成章，引喻山河，指诚日月，句句恳切，闻之动人。誓毕，命藏于宝箧之内。自尔婉娈相得，若翡翠之在云路也。如此二岁，日夜相从。

其后年春，生以书判拔萃登科，授郑县主簿。至四月，将之官，便拜庆于东洛。长安亲戚，多就筵饯。时春物尚余，夏景初丽，酒阑宾散，离思萦怀。玉谓生曰：“以君才地名声，人多慕景，愿结婚姻者，固亦众矣。况堂有严亲，室无冢妇。君之此去，必就佳姻。盟约之言，徒虚语耳。然妾有短愿，欲辄指陈，永委君心，复能听否？”生经怪曰：“有何罪过，忽发所辞。试说所言，必当敬奉。”玉曰：“妾年始十八，君才二十有四。逮君壮室之秋，犹有六岁。一生欢爱，幸毕此期。然后妙选高门，以求秦晋，亦未为晚。妾便舍弃人事，剪发披缁，夙昔之愿，于此足矣。”生且愧且感，不觉涕流。因谓玉曰：“皎日之誓，死生以之。与卿偕老，犹恐未惬素志，岂敢辄有二三？固请不疑，但端居相待。至八月，必当却到华州，寻使奉迎，相见非远。”更数日，生遂诀别东去。

到任旬日，求假往东都觐亲。至家旬日，太夫人已与商量表妹卢氏，言约已定。太夫人素严毅，生逡巡不敢辞让。卢亦甲族也，嫁女于他门，聘财必以百万为约。不满此数，义在不行。生家素贫，事须求丐。便托假故，远投亲知，历涉江淮，自秋及夏。生自以辜负盟约，大愆回期，寂不知闻，欲断其望，遥托亲故，不遣漏言。

玉自生逾期，数访音信，虚词诡说，日日不同。博求师巫，遍询卜筮，怀忧抱恨，周岁有余，羸卧空闺，遂成沉疾。虽生之书题竟绝，而玉之相望不移，赂遗亲知，使通消息。寻求既切，资用屡空。往往私令侍婢潜卖箧中服玩之物，多托于西市寄附铺侯景先家货卖。曾令侍婢浣沙将紫玉钗一只，诣景先家货之，路逢内作老玉工，见浣沙所执前来，认之曰：“此钗，吾所作也。昔岁霍王小女，将欲上鬟，令我作此，酬以万钱，我尝不忘。汝是何人？从何而得？”浣沙曰：“我小娘子，即霍王女也。家事破散，失身于人。夫婿昨向东都，更无消息。悒怏成疾，今将二年。令我卖此，赂遗于人，使求音信。”玉工凄然下泣曰：“贵人男女，失机落节，一至于此！我残年向尽，见此盛衰，不胜伤感。”遂引至延先公主宅，具言前事。公主亦为之悲叹良久，给钱十二万焉。

时生所定卢氏女在长安。生既毕于聘财，还归郑县。其年腊月，又请假入城就亲，潜卜静居，不令人知。

有明经崔允明者，生之重表弟也。性甚长厚。昔岁尝与生同饮于郑氏之室，杯盘笑语，曾不相间。每得生信，心诚告于玉。玉常以薪刍衣服资给于崔，崔颇感之。生既至，崔具以诚告玉。玉恨叹曰：“天下宁有是事乎？”遍托亲朋，多方召致。生自以愆期负约，又知玉疾候沉绵，惭耻忍割，终不肯往。晨出暮归，欲以回避。玉日夜涕泣，都忘寝食，期一相见，竟无因由，冤愤益深，委顿床枕。自是长安中稍有知者。风流之士，共感玉之多情。豪侠之伦，皆怒益之薄行。

时已三月，人多春游。益与同辈五六人，诣崇敬寺玩牡丹花。步于西廊，递吟诗句。有京兆韦夏卿者，生之密友，时亦同行。谓生曰：“风光甚丽，草木荣华。伤哉郑君，衔冤空室。足下终能弃置，实是忍人。丈夫之心，不宜如此！足下宜为思之。”叹让之际，忽有一豪士，衣轻黄衫，挟朱弹，风神俊美，衣服轻华。唯见一剪头胡雏，从后潜行而听之。俄而前揖益曰：“公非李十郎者乎？某族本山东，姻连外戚，虽乏文藻，心尝乐贤。仰公声华，常思觏止。今日幸会，得睹清扬。某之敝居，去此不远，亦有声乐，足以娱情。妖姬八九人，骏马十数匹，惟公所欲。但愿一过。”生之侪辈，共聆斯述，更相叹美。因与豪士策马同行，疾转数坊，遂至胜业。生以近郑之所止，意不欲过，便托事故，以回马首。豪士曰：“敝居咫尺，忍相弃乎？”乃挽挟其马，牵引而行。迁延之间，已及郑曲。生精神恍惚，鞭马欲回，豪士遽命奴仆数人，抱持而进。疾走推入车门，便令锁却。报云：“李十郎来也！”一家惊喜，声闻于外。

先此一夕，玉梦黄衫丈夫，抱生来至席，使玉脱鞋。惊寤而告母。因自解曰：“鞋者，谐也。夫妇再合。脱者，解也。既合而解，亦当永诀。由此征之，必遂相见。相见之后，当死矣。”凌晨，请母妆梳。母以其久病，心意惑乱，不甚信之。黾勉之间，强为一梳妆。梳才毕，而生果至。玉沉绵日久，转侧须人。忽闻生至，欻然自起，更衣而出，恍若有神。遂与生相见，含怒凝视，不复有言。羸质娇姿，如不胜致，时复掩袂，还顾李生。感物伤人，坐皆欷歔。顷之，有酒肴数十盘，自外而来。一坐惊视，遽问其故，悉皆侠士之所致也。因遂陈设，相就而坐。玉乃侧身转面，睨视生良久，遂举杯酒，酹地曰：“我为女子，薄命如斯。君是丈夫，负心若此！韶颜稚齿，饮恨而终。慈母在堂，不能供养。绮罗弦管，从此永休。衔痛黄泉，皆君所致。李君，李君，今当永诀！我死之后，必为厉鬼，使汝妻妾终日不安！”乃引左手握生臂，掷杯于地，长恸号哭，数声而绝。母乃举尸置于生怀，令唤之，遂不复苏矣。生为之缟素，日夕哭泣，甚哀。将葬之夕，生忽见玉繐帷之中，容貌妍丽，宛若平生。着旧石榴裙、紫（衤盍）裆、红绿帔子。斜身倚帷，手引绣带，顾谓生曰：“愧君相送，尚有余情。幽冥之中，能不感叹。”言毕，遂不复见。明日，葬于长安御宿原。生至墓所，尽哀而返。

后月余，就礼于卢氏。伤情感物，郁郁不乐。夏五月，与卢氏偕行，归于郑县。至县旬日，生方与卢氏寝，忽帐外叱叱作声。生惊视之，则见一男子，年可二十余，姿状温美，藏身映幔，连招卢氏。生惶遽走起，绕幔数匝，倏然不见。生自此心怀疑恶，猜忌万端，夫妻之间，无聊生矣。或有亲情，曲曲劝谕，生意稍解。后旬日，生复自外归，卢氏方鼓琴于床，忽见自门抛一斑犀细花合子，方圆一寸余，里有轻绡作同心结，坠于卢氏怀中。生开视之，见相思子二，叩头虫二，发杀嘴一，驴驹媚少许。生当时愤怒叫吼，声如豺虎，引琴撞击其妻，诘令实告。卢氏亦终不自明。尔后往往暴加捶楚，备诸毒虐，竟讼于公庭而遣之。卢氏既出，生或侍婢媵妾之属，暂同枕席，便加妒忌，或有因而杀之者。生尝游广陵，得名姬曰营十一娘者，容态润媚，生甚悦之。每相对坐，尝谓营曰：“我尝于某处得某姬，犯某事，我以某法杀之。”且自陈说，欲令惧己，以肃清闺门。出则以浴斛覆营于床，周回封署，归必详视，然后乃开。又蓄一短剑，甚利，顾谓侍婢曰：“此信州葛溪铁，唯断作罪过头。”大凡生所见妇人，辄加猜忌，至于三娶，率皆如初焉。

长卿曰：“予固悲小玉之为人，而深恨李娃也。玉之以怜才死，以钟情死，以结恨死，而犹不忘李郎也。三娶之后，小玉在焉，其恨之极，妒之极，正其爱之极也。彼李娃何为者？方娃之祷竹林，而弃郑生以他徙也，娃实与谋。迨乞食且死，而娃始回心，不亦晚乎？郑生不念旧恶，欢好令终，予于是深怜郑生，而益恨李十郎之无情矣！”

○满少卿

满生少卿者，失其名。世为淮南望族。生独跅驰不羁，浪游四方。至郑圃依豪家。久之，觉主人倦客，乃往投长安一知旧，则已罢去。归次中牟，适故人为主簿，赒之，不能足，又转而西抵凤翔。穷冬雪寒，饥卧寓舍。邻生焦大郎见而恻然，饭之，旬日不厌。生感幸过望，往拜之。大郎曰：“吾非有余，哀君逆旅披褐，故量相济。非有他意也。”生又拜：“幸异时或有进，不敢忘报。”自是日诣其家，亲昵无间。杯酒流宕，辄通其室女。既而事露，惭愧无所容。大郎叱责之曰：“吾与汝本不相知，怜而拯汝，何为不义若此？岂士君子行哉！业已尔，虽悔何及！吾女亦不为无过。若能遂为婚，吾亦不复言。”生叩头谢罪，愿从命。既成婚，夫妇相得甚欢。

居二年，中进士第。南唱名即归，绿袍槐简，跪于外舅前。邻里争持羊酒往贺，歆艳夸诧。生连夕燕饮，然后调官。将戒行，谓妻曰：“我得美官，便来取汝，并迎丈人俱东。”焦氏本市井人，恃生富贵，便不事生理，且厚赆厥婿，资产半空。

生至京，得东海尉。会宗人有在京者，与相遇，喜其成名，拉之还乡。生甚不欲，托辞以拒。宗人骂曰：“书生登科名，可不归展坟墓乎？”命仆负其囊装先赴舟，生不得已而行。到家逾月，其叔父曰：“汝父母俱亡，壮而未娶，宜思嗣续计。吾为汝求宋都朱从简大夫次女，今事谐矣。汝需次尚岁余，先须毕姻，徐为赴官计。”叔性严毅，历显官，且为族长，生素敬畏，不敢违抗，但唯唯而已。心殊窘惧。数日，忽幡然改曰：“彼焦氏非以礼合，况门户寒微，岂真吾偶哉！异时来通消息，以礼遣之足矣！”遂娶于朱。朱女美好，而奁具颇厚，生亦甚适。凡焦氏女所遗香囊巾帕，悉焚弃之。常虑其来，而杳不闻问。

如是几二十年，累官鸿胪少卿，出知齐州。视印三日，偶携家人子散步后堂，有两青衣自别院右舍出，逢生辄趋避。生迫视之，一妇人着冠帔，褰帷出，乃焦氏也。生惶惧失措。焦泫然泣曰：“一别二十年，向来婉娈之情，略不相念，汝真忍人也！”生不暇叩其所从来，具以实告。焦氏曰：“吾知之久矣。吾父已死，兄弟不肖，乡里无所依，千里相投，前一日方至此，为阍者所拒，恳祈再三，仅得托足。今一身孤单，茫无栖泊。汝既有嘉偶，吾得备侧室，竟此余生，以奉事君子及尊夫人足矣。前事不复较也。”语毕长恸。生软语慰藉之，且畏彰闻于外，乃以语朱氏。朱素贤淑，欣然迎归，待之如妹。

越两旬，生微醉，诣其室寝。明日，门不启，家人趋起视之，则反扃其户，寂若无人。破壁而入，生已死牖下，口鼻流血。焦与青衣皆不见。是夕，朱氏梦焦曰：“满生受我家厚恩，而负心如此。自其去后，吾抱恨而死。我父相继沦没。年移岁迁，方获报怨。已幽府申诉逮证矣！”朱未及问而寤，但护丧柩南还耳。

有此哀怜之交，受恩深处，展墓之次，便当禀闻叔父。岂宋弘能抗世祖之命，而生顾难一言于叔父乎？即不然，幸朱贤淑不妒，诉以苦情，迎之双栖，犹可救半。甘心负亏，自招幽讨。悲夫！

○王魁

王魁下第失意，适山东莱州。友人，招游北市。深巷小宅，有敫氏妇，绝艳。酌酒曰：“某名桂英，酒乃天之美禄。足下得桂英而饮天禄，明春登第之兆。”乃取拥项罗巾请诗。生题曰：

“谢氏筵中闻雅唱，何人戛玉在帘帏。一声透过秋空碧，几片行云不敢飞。”

英曰：“君但为学。四时所须，我为办之。”由是魁朝去暮来。

逾年，有诏求贤，英为办西游之用。将行，至州北望海神庙盟曰：“吾与桂英，誓不相负。若生离异，神当殛之！”魁至京门，寄诗曰：

“琢月磨云输我辈，都花占柳是男儿。前春我若功成去，好养鸳鸯作一池。”

后唱第为天下第一。英以诗贺云：

“人来报喜敲门急，贱妾初闻喜可知。天马果然先骤跃，神龙不肯后蛟螭。

海中空却云鳌窟，月里都无丹桂枝。汉殿独呈司马赋，晋庭惟许宋君诗。

身登龙首云雷疾，名落人间霹雳驰。一榜神仙随驭出，九衢卿相尽行迟。

烟霞路稳休回首，舜禹朝清正得时。夫贵妇荣千古事，与郎才貌各相宜。”

复寄诗云：

“上国笙歌锦绣乡，仙郎得意正疏狂。谁知憔悴幽闺质，日觉春衣丝带长。”

又诗云：

“上都梳洗遂时宜，料得良人见即思。早晚归来幽阁里，须教张敞画新眉。”

魁私念：科名如此，可以一娼玷辱？竟不复答书。而魁父已约崔氏为亲。及魁授徐州佥判，英喜曰：“徐此去不远，当使人迫我矣！”复遣仆驰书以往。魁方坐厅决事，大怒，叱书不受。英曰：“魁负我如此，当以死报之。”挥刀自刎。

魁自南都试院，有人自烛下出，乃英也。魁曰：“汝固无恙乎？”英曰：“君轻恩薄义，负誓渝盟，使我至此！”魁曰：“我之罪也！为汝饭僧，诵佛书，多焚纸钱，舍我可乎？”英曰：“得君之命乃止，不知其他！”魁欲自刺。母曰：“汝何悖乱如此？”魁曰：“日与冤会，逼迫以死。”母召道士马守素屡醮。守素梦至官府，魁与桂（英）发相系而立。有人戒曰：“汝知，则勿复醮矣。”后数日，魁竟死。

○张余庆

张余庆，年十四。其老仆王某，有女年十三而美，嬉戏相得。曰：“吾它日为官，则以尔为次夫人。”至女年十六，有孕，未产，王某夫妻俱不知其为余庆奸也，令之自缢。女哀哭乞命，而余庆竟不之白。迨死焚尸，但日夜饮泣而已。嗣后余庆常见此女，红裳绿衣，于静中现形。及余庆将娶，见女贺曰：“大舍成亲乎？吾当以一白羊相赠。”及成婚三四旬，余庆于枕下扶一人臂，以为妻也，问妻而妻不知。乃于密室独处，时见其来，然不及乱。后病，则盛妆而至，登榻求合，不能拒也。乃祖延一道者，教以修炼。道者对榻，闻其梦中作咿嚘声，揭被视之，则精遗矣。道者再三问故，以告。道者愠曰：“君误我事！我术每三月必调摄见效，而谁知君有此哉！”乃向空祝曰：“若张生阳寿合终，小娘子今夕再至。若不当夭，则舍之。何如？”是夕，余庆复见此女力求欢合。余庆坐以挥之，三夕不就枕。又十五日而亡，年仅二十九。

○孙助教女

大名张氏者，以财雄长京师。凡富人以钱委人，权其子而取其半，谓之行钱。富人视行钱如部曲，或过行钱之家，设特位，置酒，妇人出劝，主人乃立。待富人逊谢，强令坐再三，乃敢就位。张氏子年少，父母死，主家事，未娶。因祀州西灌神归，过其行钱孙助教家。孙置酒，酒数行，其未嫁女出劝客，姿容绝世。张目之曰：“我欲娶为妇。”孙惶恐不可，且曰：“我，公家奴也。奴为郎主丈人，邻里笑怪。”张曰：“不然，顾主少钱物耳，岂敢相仆隶也？”张固豪侈，即取臂上古玉条脱与女，且曰：“择日纳币也。”饮罢去。孙邻里交来贺曰：“有女为百万主母矣。”其后，张别议婚，孙念势不敌，不敢往问。而张亦恃酒戏言，非实有意也。

逾年，张婚他族，而孙女不肯嫁。其母曰：“张已娶矣。”女不对，而私曰：“岂有信约如此，而别娶乎？”其父乃复因张与妻祝神回，并邀饮其家，而使女窥之。既去，曰：“汝见其有妻，可嫁矣。”女语塞，去房内蒙被卧，俄顷即死。父母哀恸，呼其邻郑三者告之，使治丧具。郑以送丧为业，世所谓仵作行者也。郑办丧具，见其臂有玉条脱，心利之，曰：“某有一园在州西。”孙谢之曰：“良便，俟后相酬。”因号泣不忍视，急挥去，即与亲族往送其殡而归。

夜半月明，郑发棺欲取条脱，女蹙然起，顾见郑，曰：“我何故在此？”亦幼识郑。郑以言恐曰：“汝之父母，恐汝不肯嫁而专念张氏，辱其门户，使我生埋汝于此。我实不忍，乃发棺，而汝果生。”女曰：“第送我还家。”郑曰：“若归必死，我亦罪矣。”女不得已，听郑匿于他处以为妻。完其殡，而徙居州东。郑有母，亦喜其子之有妇。彼小人，不暇究所从来也。

积数年，每语及张氏，尤忿恚，欲往质问前约。郑每劝，且防闲之。

崇宁元年，圣瑞太妃上仙，郑当从御至永安。将行，祝其母曰：“勿令妇出游。”居一日，郑母昼睡，孙出，僦马直诣张氏门，语其仆曰：“孙氏第几女，欲见某人。”其仆往通，张惊异，与其仆俱往视焉。孙氏望见张，跳踉而前，曳其衣，且哭且骂。其仆以妇女，不敢往解。张以为鬼也，惊走。女持之益急，乃擘其手，手破流血，推扑地，立死。僦马者恐累己，往报郑母。母诉之有司，因追郑对。狱具，状：郑发冢罪死，以赦得免。张罪当死，虽奏获宥，犹杖脊，竟忧畏死狱中。时吴趋顾道尹京云。

执楫之女，可为内子。采桑之妇，可主六宫。妻以夫贵，夫岂以妻贵乎？但知百万之主，不可娶行钱家之女，抑知行钱家之冤鬼，能杀百万之子也！吁，可畏夫！

○念二娘

余干乡民张客，因行贩入邑，寓旅舍。梦妇人鲜衣华饰，求荐寝，迨梦觉，宛然在旁，到明，始辞去。次夕，方阖户，灯犹未灭，又立于前，复共枕。自述所从来，曰：“我，邻家女也，无多言。”

经旬日，张意颇忽忽。主人疑焉，告曰：“此地昔有缢死妇人，得非所惑乎？”张秘不言，须其来，具以告之。略无惭讳色，答曰：“是也。”张与之狎，不甚畏，委曲叩其详。曰：“我故娼女，与客杨生素厚。杨以资二百千，约以礼娶我，而三年不来。我悒悒成疾，求生不能，家人亦见厌。不胜愤郁，投缳而死。家以所居售人，今为旅舍，此室实故栖也。杨客与尔同乡人，亦识之否？”张曰：“识之，闻移饶州市门，娶妻开邸，生计绝如意。”妇人咨叹良久，曰：“我当以始终托子矣。忆有白金五十两，埋床下，人莫之知，可取以助君。”张发地得金如数。妇人自是白昼亦出。

他日，密语曰：“久留此无益，能挈我归乎？”张许诺。令书一牌曰“念二娘位”，藏于箧中。遇所启缄，微呼便出。张悉从之。邸人谓张鬼气已深，必殒于道路。张殊不疑，日日经行，无不同处。既到家，徐于壁间设位。妻谓其是所事神，方瞻仰次，妇人遽出。妻惊问夫曰：“斯何人？勿盗良家子累我！”张以实对。妻贪所得，亦不致诘。

同室凡五日，又求往州中督债。张许之。至城南，且渡江，妇人出曰：“甚愧谢尔，相从不久，奈何？”张泣下，莫晓所云。入城门，亦如常。乃就店，呼之再三，不可见。亟访杨客居，见其家慌迫殊甚，曰：“杨原无疾，偶七窍流血而死。”张骇怖，遄归。后竟无遇。出《夷坚志》，《耳谈》亦有此事，但其妇为穆小琼。

○严武

唐西川节度使严武，少时仗气任侠，尝于京师与军使邻居。军使女美，窥见之，赂左右诱而窃之以逃。军使告官，且以上闻。诏遣万年县捕贼官乘递追逐武舟。自巩县闻，惧不免，饮女酒，解琵琶弦以缢之，沉于河。明日，诏使至，搜之不得。此武少时事也。及病甚，有道士从峨嵋山来谒。武素不信巫祝之类，门者拒之。道士曰：“吾望君府，鬼祟气横，所以远来。”门者纳之。未至阶，自为呵叱，论辨久之。谓武曰：“君有宿冤，君知之乎？”武曰：“无之。”道士曰：“阶前冤女，年十六七，颈系一弦者，谁乎？”武叩首曰：“有之。奈何？”道士曰：“彼云欲面，盍自求解？”乃洒扫堂中，令武斋戒正笏立槛内，一童独侍槛外。道士坐于堂外行法。另洒扫东阁，垂帘以俟女至。良久，阁中有声。道士曰：“娘子可出。”其女被发颈弦，褰帘而出。及堂门，约发拜武。武惊惭掩面。女曰：“妾虽失行，无负于公。公何太忍！纵欲逃罪，何必忍杀？含冤已久，诉帝得伸。”武悔谢求免，道士亦为之请。女曰：“事经上帝，已三十年矣。期在明晚，言无益也。”遂转身还阁。未至帘而失其形矣。道士谢去，武乃处置家事，明晚遂卒。

○袁乞妻

吴兴袁乞妻临终，执乞手云：“我死，君再娶不？”乞言：“不忍也。”既而服竟，更娶。乞白日见其死妇语之云：“君先结誓，何负言！”因以刀割其阳，虽不致死，人性永废。出《异苑》。

○张夫人

张子能夫人郑氏，美而艳。张为太常博士，郑以疾殂。临终与诀曰：“君必别娶，不复念我矣。”张泣曰：“何忍为此。”郑曰：“人言那可凭，盍指天为誓。”曰：“吾苟负约，当化为阉。”郑曰：“我死当有变相，可怖畏，宜置尸空室中，勿令一人守视，经日然后敛也。”言之至再，少焉气绝。张不忍徙，犹遣一老婢设榻其傍。至夜中，尸忽长叹，窥之呀然一夜叉也。婢既不可出，震栗胆丧，大声叫号。家人穴壁观之，尽呼直宿数卒，持杖环立于户外。夜叉行百匝，乃止。复诣寝床，举被自覆而卧。久之，家人乃敢启户入视，则依然故形矣。后三年，张为大司丞，邓洵仁右丞欲嫁以女，张力辞。邓公方有宠，取中旨令合婚。成礼之夕，赐真珠寝帐，其值五十万缗。然自是多郁郁不乐。尝昼寝，见郑氏自窗下骂曰：“旧约如何，而忍负之。我幸有二子，纵无子，胡不买妾，必欲正娶何也？祸将作矣。”遽登榻以手拊其阴，张觉痛，疾呼家人，至无所见，自是若阉然。

○陆氏女

衢州人郑某，幼明旷能文，娶会稽陆氏女，亦姿媚明爽，伉俪绸缪。郑尝于枕席间语陆曰：“吾二人相欢至矣。即我脱不幸，汝无复嫁。汝死，我亦如之。”对曰：“方期百年偕老，何不祥如是。”凡十年，生二男，而郑生疾病。对父母复申前言，陆氏但俛首悲泣。郑竟死。未数月，而媒妁来。陆氏相与周旋，舅姑责之，不听。才释服，尽移其赀，适苏州曾工曹。成婚方七日，曾生奉漕檄考试他郡。行信宿，陆氏晚步厅前，有急足拜于厅前，称郑官人有书。陆取视，外题“示陆氏”三字，宛然前夫手迹也。急足忽不见。启缄读之，其辞云：“十年结发夫妻，一生祭祀之主。朝连暮以同欢，资有余而共聚。忽大幻以长往，慕他人而轻许。遗弃我之田畴，移积蓄于别户。不恤我之二子，不念我之双亲。义不足以为人妇，慈不足以为人母。吾以诉诸上苍，行理对于冥府。”陆氏叹恨不怿，三日而亡。

○睦州赵氏

睦州孙贾者，以贩帛资生。娶赵氏，琴瑟甚洽。相谐几五载，孙忽膺疾不起，日夕流涕相对。妇许以誓不改适。夫坚之曰：“汝志果决，当许我啮臂为记。”妇勉引臂，啮之。未几，夫死。疮瘢未实，即纳聘。登车之夕，祭辞灵席，甫下拜，疮忽迸裂，血泉涌不止。须臾，一号而绝。

○韦英

后魏洛阳阜射里，有开善寺，京兆人韦英宅也。英早卒。其妻梁氏不治丧而嫁，更纳河内向子集为夫。虽云改嫁，仍居英宅。英闻梁嫁，白日来归，乘马，将数人至，于庭前呼曰：“阿梁，卿忘我也！”子集惊怖。张弓射之，应弦而倒，即变为桃人，所骑马，亦化为茅马，从者数辈，尽为蒲人。梁氏惶惧，舍宅为寺。

再娶再嫁，皆常事耳。男迫事育，女迫衣食。苟室家无托，死且不瞑，又可报乎？凡再而得报者，必其可以无再者也。可以无再而再，薄岂俟死哉！生何交薄，死何念焉。故夫再而得报者，又必厚极而必不能相释者也。厚可情通，何必强誓。誓可达鬼，其可欺乎？割阳而阳废，拊阴而阴绝，死能为妒，其生可知。然以报大耳儿，使轻誓者知警，亦快事也。欢具已失，娶何为哉。张夫人不禁买妾，乃知义夫易办耳。赵疮瘢未实而嫁，何亟也！梁不治丧而嫁，何薄也！陆弃二男移赀而嫁，何忍也！节妇固不多见，兹有甚焉，得报，不亦宜乎！

○刘自然

唐天祐中，秦州有刘自然者，主管义军。连帅李继宗点乡兵捍蜀，成纪县百姓黄知感者，妻有美发，自然欲之。谓知感曰：“能致妻发，即免是行。”知感之妻曰：“我以弱质托于君，发可再生，人死永诀矣。君若南征不返，我有美发何为焉？”言讫，揽发剪之。知感深怀痛愍，既迫于差点，遂献于刘。自然竟亦不免繇戍，寻殁于金沙之阵。黄妻昼夜祷天师诉，是岁，自然亦亡。后黄家牝驴忽产一驹，左胁下有字云“刘自然”。邑人传之，遂达于郡守。郡守召其妻、子识认。刘自然长子曰：“某父生平好饮酒食，若能饮啖，即是某父也。”驴遂饮酒数升，啖肉数脔。食毕，奋迅长鸣，泪下数行。刘子请备千百赎之，黄妻不纳，日加鞭捶，曰：“犹未足以报吾夫也！”后经丧乱，不知所终。刘子竟惭憾而死。

佥兵，法也。戍而死，命也。自然何尤焉？特以一发故，伤其夫妇之心。身为行禽，殃及宗嗣。呜呼！此其食报，岂直一发乎哉！

情史氏曰：“谚云：‘种瓜得瓜，种豆得豆。’此言施报之不爽也。情而无报，天下谁劝于情哉！有情者，阳之属，故其报多在明。无情者，阴之属，故其报多在冥。”

卷十七 情秽类

○秦宣太后

秦宣太后爱魏丑夫。太后病且死，令曰：“我死，必以魏子为殉。”庸芮谏曰：“以死为无知，何空以生所爱，葬无知之死人。若有知，先王积怒久矣，太后救过不暇，何得更私魏丑夫乎？”太后乃止。

○辟阳侯

刘项争雄，太公与吕后常在楚军中为质，舍人审食其从焉，后因与私。既定天下，食其以功封辟阳侯。辟阳侯谨慎，尝为外庭解纷。故终吕后之世无患。

以高帝之雄略，吕氏之咆哮，而食其能顺事不忌，其亦有过人者矣。

○飞燕合德

赵后飞燕，父冯万金。祖大力，工理乐器，事江都王协律舍人。万金不肯传家业，编习乐声亡章曲，任为繁乎哀声，自号凡靡之乐，闻者心动焉。江都王孙女姑苏主，嫁江都中尉赵曼。曼幸万金，食不同器不饱。万金得通赵主，主有娠。曼性暴妒，且早有私病，不近妇人。主乃托疾居王宫，一产二女，归之万金。长曰宜主，次曰合德，当皆冒姓赵。宜主幼聪悟，家有彭祖方脉之书，善行气术。长而纤便轻细，善踽步行，若人手执花枝颤颤然，他人莫可学也。号为飞燕。合德膏滑，出浴不濡。善音辞，轻缓可听。二人皆出世色。万金死，冯氏家败，飞燕姊弟流转至长安。于时人称赵主子。或云曼之它子。与阳阿主家令赵临共里巷，托附临，屡为组文刺绣献临，临愧受之。居临家，称临女。临尝有女事宫省，被病归死，飞燕或称死者。飞燕姊弟事阳阿主家为舍直，常窃效歌舞，积思精切，听至终日，不得食。且专事膏沐澡粉，其费亡所爱。飞燕通邻羽林射鸟者。飞燕贫，与合德共被。夜雪，期射鸟者于舍旁，飞燕露立，闭息顺气，体温舒，亡疹粟，射鸟者异之，以为神仙。

飞燕缘主家大人，得入宫召幸。其姑妹樊嬺，为丞光司帟者，故识飞燕与射鸟儿事，为之寒心。及幸，飞燕瞑目牢握，涕交颐下，战栗不迎帝。帝拥飞燕三夕，不能接，略无谴意。宫中素幸者，从容问帝，帝曰：“丰若有余，柔若无骨，迁延谦畏，若远若近，礼义人也。宁与汝曹婢胁肩者比耶。”既幸，流丹浃席。嬺私语飞燕曰：“射鸟者不近汝邪？”飞燕曰：“我内视三日，肉肌盈实矣。帝体洪壮，创我甚焉。”飞燕自此特幸后宫，号赵皇后。帝居鸳鸯殿便房，省帝簿，嬺上簿，因进言：“飞燕有女弟合德，美容体，性醇粹可信，不与飞燕比。”帝即令舍人吕延福，以百宝凤毛步辇迎合德。合德谢曰：“非贵人姊召不敢行，愿斩首以报宫中。”延福还奏，嬺为帝取后五彩组文手籍为符，以召合德。合德新沐，膏九回沉水香；为卷发，号新髻；为薄眉，号远山黛；施小朱，号慵来妆；衣故短，绣裙小袖，李文袜。帝御云光殿帐，使樊嬺进合德。合德谢曰：“贵人姊虐妒，不难灭恩，受耻不受死，非姊教，愿以身易耻，不望旋踵。”音词舒闲清切，左右嗟赏之啧啧。帝乃归合德。宣帝时，披香博士淖方成，白发教授宫中，号淖夫人，在帝后唾曰：“此祸水也。灭火必矣。”

帝用樊嬺计，为后别开远条馆，赐紫茸云气帐，文玉几，赤金九层博山缘合。嬺讽后曰：“上久无子，宫中不思千万岁计耶？何不时进上，求有子！”后听嬺计，是夜进合德。帝大悦。以辅属体，无所不靡，谓为温柔乡。谓嬺曰：“吾老是乡矣，不能效武皇帝求白云乡也。” 嬺呼万岁，贺曰：“陛下真得仙者。”上立赐嬺鲛文万金、锦二十四匹。合德尤幸，号为赵婕妤。

婕妤事后，常为儿拜。后与婕妤坐，后误唾婕妤袖，婕妤曰：“姊唾染人绀袖，正似石上花，假令尚方为之，未必能若此衣之华。”以为石华广袖。真腊夷献万年蛤、不夜珠，光彩皆若月，照人亡妍丑皆美艳。帝以蛤赐后，以珠赐婕妤。后以蛤妆五成金霞帐，帐中常若满月。久之，帝谓婕妤曰：“吾昼视后，不若夜视之美，每旦令人忽忽如失。”婕妤闻之，即以珠号为枕前不夜珠，为后寿，终不为后道帝言。后始加大号，婕妤奏书于后，献重宝三十六物以贺。后报以云锦五色帐、沉水香玉壶。婕妤泣怨帝曰：“非姊赐吾，死不知此器。”帝谢之。诏益州留三年输，为婕妤作七成锦帐，以沉水香饰。婕妤接帝于太液池，作千人舟，号合宫之舟。池中起为瀛州，榭高四十尺。帝御流波文縠无缝衫，后衣南越所贡云英紫裙、碧琼轻绡广榭上。后歌舞《归风送远》之曲，帝以文犀簪击玉瓯，令后所爱侍郎冯无方吹笙以倚后歌。中流歌酣，风大起，后顺风扬音，无方长噏细嫋以相属。后扬袖曰：“仙乎，仙乎，去故而就新，宁忘怀乎！”帝曰：“无方为我持后。”无方舍吹持后履。久之风霁。后泣曰：“帝恩我，使我仙去不得。”怅然曼啸，泣数行下。帝益愧爱。后赐无方千万，入后房闼。他日宫姝幸者，或嬖裙为绉，号曰留仙裙。

又侍郎庆安世，年十五，善鼓琴，能为《双凤离鸾》之曲。后悦之，白上，得出入御内，绝见爱幸。尝着轻丝履、紫绨裘、招风扇，与后同居处。

婕妤益贵幸，号昭仪，求近远条馆。帝作少嫔馆，为露华殿、含风殿、博昌殿、求安殿，皆为前殿后殿。又为温室、疑釭室、浴兰室，曲房连槛，饰黄金、白玉，以璧为表里，千变万状，连远条馆，号通仙门。

后贵宠，益思放荡，使人博求术士，求却老之方。时西南北波夷致贡，其使者觉茹一饭，昼夜不卧偃。典属国上其状，屡有光怪。后闻之，问何如术。夷人曰：“吾术天地平，生死齐，出入有无，变化万象，而卒不化。”后令樊嬺弟子不周遗千金。夷人曰：“学吾术者，要不淫与谩言。”后遂不报。他日，樊嬺侍后浴，语甚欢。后为樊嬺道夷言，嬺抵掌笑曰：“忆在江都时，阳华李姑，畜斗鸭水池上，苦獭啮鸭。时下朱里芮姥者，求捕獭狸献。姥谓姑曰：‘是狸不他食，当饭以鸭。’姑怒，绞其狸。今夷术，真似此也。”后大笑曰：“臭夷何足污我绞乎！”

后所通宫奴燕赤凤者，雄捷能超观阁，兼通昭仪。赤凤始出少嫔馆，后适来幸。时十月五日，宫中故事，上灵安庙。是日吹埙击鼓歌，连臂踏地，歌《赤凤来》曲。后谓昭仪曰：“赤凤为谁来？”昭仪曰：“赤凤自为姊来，宁为他人乎？”后怒，以杯抵昭仪。后曰：“鼠子能啮人乎？”昭仪曰：“穿其衣，见其私，足矣，安在啮人乎！”昭仪素卑事后，不虞见答之暴，熟视不复言。樊嬺脱簪叩头出血，扶昭仪为拜后。昭仪拜，乃泣曰：“姊宁忘共被，夜长苦寒不成寝，使合德拥姊背邪！今日垂得贵皆胜人，且无外搏，我姊弟其忍内相搏乎？”后亦泣，持昭仪手，抽紫玉九鶵钗，为昭仪簪髻，乃罢。帝微闻其事，畏后不敢问，以问昭仪。昭仪曰：“后妒我耳。以汉家火德，故以帝为赤龙凤。”帝信之，大悦。后在远条馆，多通侍郎、宫奴多子者。婕妤倾心翊护，常谓帝曰：“姊性刚，或为人陷，则赵氏无种矣。”每泣下凄恻。以故，白后奸状者帝辄杀之。侍郎、宫奴鲜绔蕴香，恣纵栖息远条馆，无敢言者。

后日夜欲求子，为自固久远计。常托祷祈，别开一室，自左右侍婢以外，莫得至者。帝亦不得至焉。多用小犊车，载少年子为女子服，入宫与通。日以十数，无时休息，有疲怠者，辄代之，而卒无子。帝，一日，惟从三四人往后宫，后方与人乱，不知。左右急报，后惊，遽出迎帝。后冠发散乱，言语失度，帝固亦疑焉。帝坐未久，复闻壁中有人嗽声，帝乃去。由是有害后意。一日，与昭仪方饮，忽攘袖瞋目，直视昭仪，怒气怫然不可犯。昭仪遽起，避席伏地曰：“臣妾族孤寒，无强近之援，一旦得备后庭，浓被圣私，恃宠邀爱，众毁来集。加以不识忌讳，冒触威怒。臣妾愿赐速死以宽圣抱。”因涕泪交下。帝自引昭仪曰：“汝复坐，吾语汝。”曰：“汝无罪。汝之姊，吾欲枭其首，断其手足，置于溷中，乃快吾意。”昭仪问：“何缘而得罪？”帝言壁衣中事。昭仪曰：“臣妾缘后，得备后宫。后死则妾安能独生？愿以身先膏斧钺。”因大恸，以身投地。帝惊，遂起持昭仪曰：“吾以汝故隐忍未发，第言之耳，何自恨若是。”久之，昭仪方就坐，问壁衣中人。帝因穷其迹，乃宿卫陈崇子也。帝使人就其家杀之，而废陈崇。

昭仪往见后，言帝所言，且曰：“今日妾能拯救也。存殁无定。或亦妾死，姊尚谁攀乎？”乃泣下不已，后亦泣焉。自是帝不复往后宫，承幸御者，昭仪一人而已。

会后生日，昭仪为贺，帝亦同往。酒半酣，后欲感动帝意，乃泣数行。帝曰：“他人对酒而乐，子独悲，岂不足耶？”后曰：“妾昔在后宫时，帝幸主第，妾立主后，帝时视妾不移目甚久。主知帝意，遣妾侍帝，竟成更衣之幸。下体常污御服，急欲为帝浣去，帝曰‘留以为忆。’不数日，备后宫。时帝齿痕犹在妾颈。今日思之，不觉感泣。”帝恻然怀旧，有爱后意，顾视嗟叹。昭仪知帝欲留，先辞去。帝逼暮方离后宫。后因帝幸，心为奸利，经三月，乃诈托有孕，上笺奏，略云：“近因始生之日，复加善视之私，时屈乘舆，再承幸御。臣妾数月来，内宫盈实，月脉不流。知圣躬之在体，辨天日之入怀。虹初贯日，总是真符，龙已据胸，兹为佳端。”帝时在西宫，得奏，喜动颜色。答云：“因阅来奏，喜庆交集。夫妻之私，义均一体。社稷之重，嗣续其先。妊体方初，保绥宜厚。药有性者勿举，食无毒者可亲。倘有所需，无烦笺奏，口授宫使可矣。”两宫候问，宫使交至。后虑帝幸见其诈，乃与宫使王盛谋，辞以有妊者不可近人，近人则有所触焉，触则孕或败。盛以奏帝，帝不复见后，第遣使问安否。甫及诞月，帝具浴子之仪。后与盛谋，于都城外，有初生子者，买以百金，以物囊之入宫。既发器，则子死。后惊曰：“子死安用也？”盛曰：“臣今知矣，载子之器，气不泄，此子所以死也。若穴其上，使气可出入，则子不死。”盛得子，趋宫门欲入，则子惊啼尤甚。盛不敢入。少选，复携之趋门，子复如是，盛终不敢携入宫。盛来见后，具言子惊啼事。后泣曰：“为之奈何？”时已逾十二月矣，帝颇疑讶。或奏帝云：“尧之母十四月而生尧。后所妊当是圣人。”后终无计，乃遣人奏帝云：“不幸圣嗣不育。”帝但叹惋而已。昭仪知其诈，乃遣人谢后曰：“圣嗣不育，岂日月不满也？二尺童子尚不可欺，况人主乎？一日手足俱见，妾不知姊之死所也。”后帝病缓弱，太医万方不能救。求奇药，尝得眘卹胶。遗昭仪，昭仪辄进帝，一丸一幸。一夕，昭仪醉进七丸，帝昏夜拥昭仪居九成帐，笑吃吃不绝。抵明，帝起御衣，阴精流输不禁。有顷，绝倒，裛衣。视帝，余精出涌，沾污被内。须臾，帝崩。宫人以白太后。太后使理昭仪。昭仪曰：“吾持人主如婴儿，宠倾天下，安能敛手掖庭令，争帷帐之事乎？”乃拊膺呼曰：“帝何往乎！”遂呕血而死。

○晋贾后

贾后讳南风，父充。后既立，而废弑杨太后。遂荒淫放恣，与太医令程据等乱。洛南有盗尉部小吏，端丽美容止。既给厮役，忽有非常衣服，众咸疑其窃，盗尉泰而辩之。贾后疏亲欲求盗物，往听对辞。小吏云：“先行逢一老妪，说家有疾病，师卜云：‘宜得城南少年厌之，欲暂相烦，必有重报。’于是随去。上车下帷，内簏箱中。可行十余里，过六七门限，开簏箱，忽见楼阙好屋。问‘此是何处’，云‘是天上’。即以香汤见浴，好衣美食。将入，见一妇人，年可二十五六，短形，青黑色眉，后有疵，见留数夕，共寝欢宴。临出赠此众物。”听者闻其形状，知是贾后，惭笑而去。时他人入者多死，惟此小吏以后爱之，得全而出。

○郁林王何妃

郁林王何妃，讳婧英，庐江灊人，抚军将军戢女也。初将纳为南郡王妃，文惠太子嫌戢无男，门孤，不欲与婚。正俭以南郡王妃，便为将来外戚，惟须高胄，不须强门。今何氏荫华族弱，实允外戚之义。永明三年乃成婚。妃禀性淫乱，南郡王所与无赖人游，妃择其美者，皆与交欢。南郡王侍书人马澄，年少，色美甚，妃悦之，常与斗腕较力，南郡王以为欢笑。

澄者，本剡县寒人，尝于南岸逼略人家女，为秣陵县所录，南郡王语县散遣之。澄又逼求姨女为妾，姨不与，澄诣建康令涴徽孚讼之，徽孚曰：“姨女可为妇，不可为妾。”澄曰：“仆父为给事中，门户既成，姨家犹是贱，正可为妾耳。”徽孚呵而遣之。十一年，为皇太孙妃。

又有女巫子杨珉之，亦美貌，妃尤爱悦之，与同寝处如伉俪。及太孙即帝位，为皇后。封后嫡母刘为高昌县都乡君，所生母宋为余杭广昌乡君。后将拜，镜在床无因堕地。其冬，与太后同日谒太庙。杨珉之为帝所幸，常居中侍。明帝为辅，与王晏、徐孝嗣、王广之并面请，不听，及令萧谌、坦之固请。皇后与帝同席坐，流涕覆面，谓坦之曰：“杨郎好少年，无罪过，何可枉杀！”坦之耳语于帝曰：“此事别有一意，不可令人闻。”帝谓皇后为阿奴曰：“阿奴暂去。”坦之乃曰：“外间并云，杨珉之与皇后有异情，彰闻遐迩。”帝不得已，乃为敕。坦之驰报明帝，即令建康行刑，而果有敕原之，而珉之已死。后既淫乱，又与帝相爱亵，故帝恣之。又迎后亲戚入宫，常赐人百数十万，以武帝曜云殿处后家属。帝废后贬为皇妃。

○元帝徐妃

梁元帝徐妃，讳昭佩，东海郯人也。天监十六年十二月，拜湘东王妃，生世子方等，益昌公主含贞。妃无容质，不见礼于帝，三二年一入房。妃以帝眇一目，每知帝将至，必为半面妆以俟，帝见则大怒而出。妃性嗜酒，多洪醉，帝还房必吐衣中，与荆州后堂瑶光寺智远道人私通。酷妒忌，见无宠之妾，便交杯接坐，才觉有娠者，即手加刀刃。帝左右暨季江有姿容，又与淫通。季江每叹曰：“植直狗虽老，犹能猎萧漂；阳马虽老犹骏；徐娘虽老，犹尚多情。”时有贺徽者，美色。妃要之于普贤尼寺，书白角枕为诗相赠答。既而，贞惠世子方诸母王氏宠爱，未几而终。元帝归咎于妃。及方等死，愈见疾。太清三年，遂逼令自杀，以尸还徐氏，谓之出妻，葬江陵瓦官寺。帝制《金楼子》，述其淫行。

○北齐武成皇后胡氏

胡后者，安定胡延之女。其母范阳卢道约女，初怀孕，有胡僧诣门曰：“此宅瓠芦中有月。”既而生后。天保初，选为长广王妃。产后主日，鸮鸣于产帐上。武成崩，尊为皇太后。陆媪及和士开，密谋杀赵郡王叡，出娄定远、高文遥为刺史。和、陆谄事太后无不至。初武成时，后与诸阉人亵狎。武成宠幸和士开，每与后握槊，因此与后奸通。自武成崩后，数出诣佛寺，又与沙门昙献通。布金钱于献席下，又挂宝胡床于献屋壁，武成平日所御也。乃置百僧于内殿，托以听讲，日夜与昙献寝处。以献为昭立统。僧徒遥指太后，以弄昙献，乃至谓为太上者。帝闻太后不谨，而未之信。后朝太后，见二少尼，悦而召之，乃男子也。于是昙献事亦发，皆伏法。并杀元山王三郡君，皆太后所昵也。帝视晋阳，奉太后还邺。至紫陌，卒遇大风。舍人魏僧伽明风角，奏言：“即时当有暴逆事。”帝诈云邺中有急，弯弓缠矟驰入城。令邓长顒幽太后北宫，仍事，敕内外诸亲，一不得与太后相见。久之，帝复迎太后。太后初闻使者至，大惊，虑不测。每太后设食，帝亦不敢尝。周使元伟来聘，作《述行赋》，叙郑庄公克段而迁姜氏，文虽不工，当时深以为愧。齐亡入周，恣行奸秽。隋开皇中殂。

○魏灵太后

武都人杨白花，少有勇力，容貌雄伟。灵太后（胡姓，司徒国珍女。能射中针眼。初为尼，颇能讲道。宣武帝召入掖庭，立为后）逼通之。白花惧及祸，率其部曲奔梁，易名华。太后追思不能已，为作《杨白花歌》，使宫人昼夜连臂蹋足歌之。其辞曰：

“阳春二三月，杨柳齐作花。春风一夜入闺闼，杨花飘荡落南家。含情出户脚无力，拾得杨花泪沾臆。秋去春来双燕子，愿衔杨花入窠里。”

宣武于洛阳立瑶光寺，为椒房学道之所。掖庭美人，并在其中。亦有名族处女，来仪此寺。及尔朱兆入洛，纵兵大掠，时有秀容胡骑数十，入瑶光寺淫秽。自后颇获讥讪。京师语曰：“洛阳男儿急作髻，瑶光寺尼夺作婿。”

○隋宣华夫人陈氏

宣华夫人陈氏，陈宣帝之女也。性聪慧，姿貌无双。及陈灭，配掖庭，后选入宫为嫔。时独孤皇后性妒，后宫罕得进御，惟陈氏有宠。晋王广之在藩也，阴有夺宗之计，视为内助，每致礼焉，进金蛇、金驼等物，以取媚于陈氏。皇太子废立之际，颇有力焉。及文献皇后崩，进位为贵人。专戾擅宠，主断内事，六宫莫与为比。及上大渐，遗诏拜为宣华夫人。初，上寝疾于仁寿宫也，夫人与皇太子同侍疾。平旦出更衣，为太子所逼，夫人拒之得免。归于上所，怪其神色有异，问其故，夫人泫然曰：“太子无礼。”上恚曰：“畜生何足付大事，独孤诚误我！”因呼兵部尚书柳述、黄门侍郎元岩曰：“召我儿。”述将等呼太子，上曰：“勇也。”述、岩出阁为敕，书讫，示左仆射杨素。素以其事白太子。太子遣张衡入寝殿，遂令夫人及后宫同侍疾者，并出就别宫。俄闻上崩，而未发丧也。夫人与诸后宫相顾曰：“事变矣。”皆色动股栗。晡后，太子遣使者赍金盒子，缄纸于际，亲书“封”字，以赐夫人。夫人见之惶惧，以为鸩毒，不敢发。使者促之，乃发，见盒中有同心结数枚，诸人咸悦。相谓曰：“得免死矣。”陈氏恚而却坐，不肯致谢诣。宫人共逼之，乃拜使者。其夜，太子烝焉。及炀帝即位之后，出居先都宫，寻召入。岁余而终，时年二十九。帝深悼之，为制《伤神赋》。

○唐高宗武后

武氏得幸于太宗为才人，赐号武媚。高宗为太子时，入侍太宗疾，见武氏，悦之，遂即东厢烝焉。太宗崩，武氏为尼。忌日，上诣寺行香，武氏见上而泪。时王后疾萧淑妃之宠，阴令武氏长发，纳之后宫，欲以间淑妃。武氏巧慧多权术，初入宫，屈体事后，后数称其美。未几大幸，拜为昭仪。后及淑妃宠皆衰，更相与谮之，上皆不纳。及武后生子，上欲废后而立之。褚遂良谏曰：“武氏经事先帝，众所共知。天下耳目，安可蔽也。万代之后，谓陛下为何如主？”武氏在帘中大言曰：“何不扑杀此獠！”上乃逐遂良，而立武氏。王皇后与萧妃并废。

遂良不谏于蓄发纳之宫中之日，而谏于宠深爱笃欲立为后之时，呜呼，晚矣！

武氏既立为后，母杨氏进封荣国夫人。贺兰氏寡姊，封韩国夫人，卒。有女封魏国夫人，有殊色，在宫中，帝尤爱幸之。初，相里二子元庆、元爽，及后从兄惟良、怀运，事杨氏不以礼，虽列位从官，而后内衔之。后既忌魏国夫人夺己宠，会封泰山，惟良、怀运以岳牧来集，从还京师。后置堇毒，杀魏国夫人，归罪惟良等，尽杀之。元庆、元爽从坐，流龙州、振州死。家属徙岭外。取贺兰敏之为士彟后，赐武氏，袭封周国公。

敏之少韶秀，轻俊自喜。杨氏其外祖母，与私通。因言其才，俾继士彟。后亦属意焉。尝曲宴于宫中，后逼淫之。敏之惧得罪，固辞，后愧且恨，未发也。而会杨氏卒，后出珍币建佛庐徼福。敏之乾没自用。司卫少卿杨思俭女，选为太子妃，告婚期矣，敏之闻其美，强私焉。杨丧未毕，褫衰粗，奏音乐。太平公主往来外家，宫人从者，敏之悉逼乱之。后叠数怒，至此暴其恶，流雷州，表复故姓，道中自经死。元爽子承嗣，奉士彟后。上元元年，进号天后。

萧妃女义阳宣城公主，幽掖庭几四十不嫁。太子弘言于帝，后怒，鸩杀弘。帝将下诏逊位于后，宰相郝处俊固谏，乃止。仪凤中，帝病头，眩不能视。侍医张文仲、秦鸣鹤曰：“风上逆，砭血，头可愈。”后内幸帝疾得自专，怒曰：“是可斩也！帝体宁刺血处耶？”医顿首请命。帝曰：“医议疾，乌可罪。且吾眩不可堪，听为之。”医一再刺。帝曰：“吾目明矣。”言未毕，后帘中再拜谢曰：“天赐我师。”身负缯宝以赐。帝崩，中宗即位，天后称皇太后，遗诏军国大务听参决。嗣圣元年，太后废帝为卢陵王，自临朝，以睿宗即帝位。后坐武成殿，帝率群臣上号册。越三日，太后临轩册帝。自是太后常御紫宸殿，施参紫帐临朝。尊考为太师。魏三妣为王妃。

时睿宗虽立，实囚之，而诸武擅命。于是，英公李敬业，临海丞骆宾王等，起兵于扬州，以恢复为名，弗克，死之。寻诏毁乾元殿为明堂，以浮屠薛怀义为使督作。怀义本姓冯氏，名小宝，鄠人也。阳道伟岸，性淫毒，徉狂洛阳市，露其秽。千金公主闻而通之，上言小宝可入侍。后召与私，大悦。欲掩迹，得通籍出入，使祝发为浮屠，拜白马寺主。诏与太平公主婿薛绍通昭穆，绍父事之，给厩马中官为驺侍，虽武承嗣、三思皆尊事惟谨。至是，托言怀义有巧思，故使入禁中，营造补阙。王求理上言，以为太宗时有罗黑黑，善弹琵琶，太宗阉为给使，使教宫人。“陛下若以怀义有巧性，欲宫中驱使者，臣请阉之，庶不乱宫闱。”表寝不出。堂成，拜左威卫大将军梁国公。太后寻郊见上帝，加尊号曰圣母神皇。享万象神宫，制曌等十二文，自名为曌，进拜怀义辅国大将军鄂国公。令与群浮屠作大云经，言神皇革命事，颁示天下。后稍图革命，然虑人心不肯附，乃阴忍鸷害，斩杀怖天下。内纵酷吏周兴、来俊臣等为爪吻，有不慊，若素疑惮者，必危法中之。宗姓侯王，及他骨鲠臣将相，骈颈就铁，血丹狴户，家不自保。太后操奁具坐重帏，而国命移矣。遂大赦天下，改国号周，自称圣神皇帝。立武氏七庙，皆尊帝号。太子从姓武，降为皇嗣。

太后虽春秋高，善自涂泽，左右亦不觉其衰也。俄而二齿生，下诏改元为寿。又自加号金轮圣神皇帝。置七宝于廷，曰：金轮宝、白象宝、女宝、马宝、珠宝、主兵臣宝、主藏臣宝，大朝会则陈之。怀义负幸昵，气盖一时，出百官上。初，明堂既成，太后命怀义作夹紵大像，其小指中犹容数十人，于明堂北构天堂以贮之。当始构，为风所摧，更构之。日役万人，采木江岭。数年之间，费以万亿计，府藏为之耗竭。怀义用财如粪土，太后一听之，无所问。每作无遮会，用钱万缗。士女云集，又散钱十车，使之争拾相践踏，有死者。所在公私田宅，多为僧有。怀义颇厌入宫，多居白马寺，所度力士为僧者满千人。侍御史周矩，疑有奸谋，固请按之。太后曰：“卿姑退，朕即令往。”矩至台，怀义亦至，乘马就阶而下，坦腹于床。矩召吏将按之，遽跃马而去。矩具奏其状。太后曰：“此道人病风，不足诘。”所度僧悉流远州。太后寻加号天册，改元天册万岁。作大无遮会于明堂。凿池为坑，深五丈。结彩为宫殿，佛像皆于坑中引出之，云自池涌出。乃杀牛取血画大像，首高二百丈，云怀义刺膝血为之。张像于天津桥南，设斋。时御医沈南璆，亦以材具善御女，得幸于太后。怀义心愠。是夕，密烧天堂，延及明堂，火照城中如昼，比明皆尽。暴风裂血像为数百段。太后耻而讳之，但云内作工徒，误烧麻主，遂涉明堂。命更造之，仍以怀义充使。又铸铜为九州鼎及十二神，皆高一丈，各置其方。先是，河内老尼，昼食一麻一米，夜则烹宰宴乐，畜弟子百余人，淫秽靡所不为。武什方自言能合长生药，太后遣乘驿于岭南采药。及明堂火，尼入唁，太后怒叱之曰：“汝常言能前知，何以不言明堂火！”因斥还河内。弟子及老尼等皆逃散。又有发其奸者，太后乃复召尼还麟趾寺。弟子毕集，敕给使掩捕，尽获之，皆没为官婢。什方闻之自缢死。怀义既焚明堂，心不自安，言多不顺。太后密选宫人有力者以防之。怀义入至瑶光殿下，太平公主以宫人执缚，付武攸宜、宗晋卿击杀之，备车载尸还白马寺，焚之以造塔。

怀义死，而张昌宗、张易之得幸。昌宗年少，丽艳姣好如美妇人。太平公主使以淫药傅之，荐入侍禁中。昌宗为太后言：“兄易之美姿容，善音律，且器用过臣。”亦召入，兄弟俱承辟阳之宠，常傅朱粉，衣锦绣。昌宗累迁散骑常侍，易之为司卫少卿，赏赐不可胜纪。武承嗣、三思、懿宗、宗楚客、晋卿，候易之门庭，争执鞭辔，谓易之为五郎，昌宗为六郎。置控鹤监，秩三品。张易之为控鹤监，昌宗为秘书监。又改控鹤为天骥府，再改为奉宸府，易之为奉宸令。昌宗进春官侍郎。太后每内殿曲宴，辄引易之、昌宗及诸武饮博嘲谑。欲掩其迹，乃命二张与文学之士修《三教珠英》于内殿。武三思奏：“昌宗为王子晋后身。”太后命昌宗衣羽衣，吹笙，乘木鹤于庭中，文士皆赋诗以美之。崔融为绝唱，有“昔遇浮邱伯，今同丁令威。中郎才貌是，藏史姓名非。”之句。太后又多选美少年，为奉宸内供奉。

右补阙朱敬则谏曰：“臣闻志不可满，乐不可极。嗜欲之情，愚志皆同。贤者能节之，不使过度。则前贤格言也。陛下内宠，已有薛怀义，后有张昌宗、张易之，固云足矣。近闻尚食奉御柳模自言：‘子良宾洁白，美须眉。’左监门卫长史侯祥云：‘阳道壮伟，过于怀义。’专欲自进，堪充宸内供奉，亡礼亡义，溢于朝听。臣愚职在谏诤，不敢不奏。”太后劳之曰：“非卿直言，朕不知此。”赐彩百段。

时户部侍郎宋之问以诗闻，状貌伟丽。谄附易之兄弟，求为北门学士。太后不许。乃作《明河篇》，其末云：

“明河可挈不可亲，愿得乘槎一问津。还将织女支机石，更访成都卖卜人。” 太后见其诗，谓崔融曰：“朕非不知其才，但以其有口过耳。”之问终身衔鸡舌之恨。

易之、昌宗竞以豪侈相胜。易之为母阿臧造七宝帐，金银珠玉宝贝之属，罔不毕萃。铺象牙床，织犀角簟，鼪貂之褥，蛩蚊之毡，汾晋之龙须，临河之凤翮以为席。与凤阁侍郎李迥秀私通，逼之同饮，以鸳鸯盏一双，取其常相逐也。太后乃诏迥秀为臧私夫，迥秀畏其盛，嫌其老，乃荒饮无度，惛醉为常，频唤不交，出为恒州刺史。

太后既以内史狄仁杰言，召庐陵王于房州还，复为皇太子。恐百岁后，为唐宗室躏籍无死所，即引诸武及相王、太平公主誓明堂，告天地，为铁券藏史馆。时南海有进集翠裘者，珍丽异常。张昌宗侍侧，太后赐之，遂命披裘供奉双陆。狄仁杰时入奏事，太后赐坐，因命仁杰与昌宗双陆。太后曰：“卿二人赌何物？”仁杰对曰：“争先三筹，赌昌宗所衣毛裘。”太后谓曰：“卿以何物对？”仁杰指所衣紫絁袍曰：“臣以此敌。”太后笑曰：“此裘价逾千金，卿衣非敌矣。”仁杰起曰：“臣此袍，乃大臣朝见奏对之衣。昌宗所衣，乃嬖幸宠遇之服。对臣之袍，臣犹怏怏。”太后业已处分，乃许之。昌宗心赧神沮，气势索莫，累局连北。仁杰对御褫其裘，拜恩而出。至光范门，遂付家人衣之，促马去。后仁杰卒，昌宗兄弟益横，太后既春秋高，厌政，政多委之。邵王重润与其妹永泰郡主、主婿魏王武延基，窃议其事。易之诉于太后，皆逼令自杀。延基，承嗣子也。寻以司礼少卿同休，及昌宗兄汴州刺史昌期，弟尚方少监昌仪，皆坐赃秽下狱，命左右台共鞫之。俄敕易之、昌宗作威作福，亦命同鞫。御史大夫李承嘉等，奏张同休兄弟赃，共四千余缗。张昌宗法应免官。昌宗奏：“臣有功于国，法不至免官。”太后问诸宰相：“昌宗有功乎？”杨再思曰：“昌宗合神丹，圣躬服之有验，此莫大之功。”太后悦，赦昌宗，复其官。同休贬岐山丞，昌仪博望丞。未久而复。

太后寝疾，居长生院，宰相不得见者累月，惟张易之、昌宗侍疾。少间，崔玄暐奏言：“皇太子、相王，仁明孝友，足侍汤药。宫禁事重，伏愿不令异姓出入。”太后曰：“德卿厚意。”易之、昌宗见太后疾笃，恐祸及己，引用党援，阴为之备。屡有人为飞书，及榜其书于通衢云：“易之兄弟谋反。”太后皆不问。明年正月，赦天下，改元。太后疾益甚，惟二张居中用事。宰相张柬之等定计，率飞骑五百人，至东宫，迎皇太子至玄武门，斩关而入，诛昌宗、易之于庑下。是日，悉诛张昌期等，太后传位太子。

○韦后

中宗复辟，韦后居中宫。是时，上官昭容与政事，敬晖等将尽诛诸武。武三思惧，乃因昭容入请，得幸于后，卒谋晖等诛之。初帝幽废，与后约：“一朝见天日，不相制。”至是，ｑǐζǔü与三思叩御床博戏，帝从旁典筹，不为忤。三思讽群臣上后号为顺天皇后。乃亲谒宗庙，赠父玄贞上洛郡王。

神龙三年，节愍太子举兵败，宗楚客率群臣请加号翊圣，诏可。禁中谬传有五色云起后衣笥，帝图以示诸朝，因大赦天下，赐百官母妻封号。太史迦叶志忠，表上《桑条韦》歌十二篇，言后当受命曰：“昔高祖时，天下歌《桃李》，太宗时歌《秦王破阵》，高宗歌《堂堂》，天后世歌《武媚娘》，皇帝受命歌《英王石州》。后今受命，歌《桑条韦》，盖后妃之德专蚕桑，共宗庙事也。”乃赐志忠第一区，彩七百段。三年，帝亲郊，引后亚献。明年正月望夜，帝与后微服过市，徜徉观览，纵宫女出游，皆淫奔不还。国子祭酒叶静能善禁戒，常侍马秦客高医，光禄少卿杨均善烹调，皆引入后廷，均、秦客烝于后。尝免丧，不历旬辄起。帝遇弑，议者讙咎秦客及安乐公主。俄而临淄王引兵夜披玄武门，叩太极殿。后遁入飞骑营，为乱兵所杀。斩安乐公主，分捕诸韦诸武与其支党，悉诛之。枭后及安乐首东市。翌日追贬为庶人。

中宗夫妇，身被武曌之毒，而乃事事效之。微临淄仗义，李其为韦乎？吾独怪天宝之杨，复依稀武、韦故辙也。

○唐玄宗　杨贵妃

杨妃小字玉环，弘农华阴人。父玄琰，为蜀州司户。妃生于蜀。尝误堕池中，后人呼为“落妃池”。妃早孤，养于叔父河南府士曹玄珪家。开元二十二年十一月，册为寿王妃。寿王者，玄宗第十八子也。玄宗自武惠妃即世，后庭无当意者。或言寿王妃之美，二十八年十月，上使高力士取妃于寿邸，度为女道士，号太真，住内太真宫。天宝四载七月，册左卫中郎将韦昭训女配寿邸。是月，于凤凰阁册太真宫女道士杨氏为贵妃，半后服用。进见之日，奏《霓裳羽衣曲》。是夕授金钗钿合。上自执丽水镇库紫磨金琢成步摇，至妆阁亲与插鬓。上喜甚，谓后宫曰：“朕得贵妃，如得至宝也。”乃制曲曰《得宝子》。

太宗纳巢刺王元吉妃，而生子明。明皇亦夺寿王妃，而册为贵妃。武曌由尼而入宫，玉环亦由女道士而入宫。祖父子孙三代衣钵如出一辙，贻谋可不慎与！然玉环归寿邸六年而度为女道士。又五年，始召幸为贵妃，踌躇许久，惟恐公论之难掩。以此观之，明皇之良心，未尝死也。时林甫已相，而安禄山被宠，举朝无敢言直谏之士，而明皇得遂其非。令姚、宋、韩、张诸公而在，乌有是哉！

安禄山为范阳节度使，恩遇甚深，上呼之为儿。常于便殿与贵妃同宴乐，禄山就坐，不拜上而拜贵妃。上问之，曰：“胡人不知其父，只知其母。”上笑而宥之。贵妃常中酒，衣褪微露乳，帝扪之曰：“软温新剥鸡头肉。”禄山在傍对曰：“滑腻初凝塞上酥。”上笑曰：“信是胡人，只识酥。”禄山生日，上及贵妃赐衣服、宝器、酒馔甚厚。后三日，召禄山入禁中，贵妃以锦绣为大襁褓裹禄山，使宫人以彩舆舁之。上闻后宫喧笑，问其故，左右以贵妃之日洗禄山儿对。上自往观之，大喜，赐贵妃洗儿金银钱，复厚赐禄山，尽欢而罢。自是禄山出入宫禁，或与贵妃同食，或通宵不出，颇有丑声闻于外，上不觉也。禄山体重三百五十斤，腹大垂过膝，然能为旋风舞，迅疾如飞。一日，上游后苑，妃与禄山先在。妃见皇出迎，鬓髼松未整，上始疑之，终不能发。后禄山举兵反，曰：“至长安日，当以贵妃为后。”已闻妃死马嵬驿，意甚惜之。

子犹氏曰：“明皇一日杀三子，于亲生儿如刈草菅，而呼胡人为儿，乃望其孝顺乎？禄山在旁而扪宠妃之乳，与为调谑，固已自诲之淫矣。禄山母贵妃而私之，独无罪乎！胡俗：父死则妻其母。禄山特预为之耳。且贵妃固明皇真子妇也。真子妇可妻，于假母何有焉。寿王之恨，报在禄山。明皇之疑妃，而终不能发，中有不慊故也。

○蜀徐后徐妃

成都人徐耕，生二女，皆有国色。耕教为诗，有藻思。耕家甚贫，有相者谓曰：“公非久当大富贵。”因使相其二女，相者曰：“青城山有王气，每夜彻天者一纪矣。不十年后，有真人乘运，此二子当作妃后。君之贵由二女致也。”及建入城，闻有姿色，纳于后房，姊生彭王，妹生衍。建即位，姊为淑妃，妹为贵妃，耕为骠骑大将军。衍即位，册贵妃为顺圣太后，淑妃为翊圣太后。咸康元年九月，衍与母同祷青城山，宫人毕从，皆衣云霞之衣。衍自制《甘州词》，令宫人歌之。其词哀怨，闻者凄怆。衍至青城，在旬日设醮，祈福太妃太后。谒见铸像，及丈人观、玄都观、金华宫、景山至德寺，各有唱和诗刻于石。次至彭州、阳平、化溪州、三学山，夜看圣灯。回至天回驿，各赋诗。太后诗曰：

“周游灵境散幽情，千里江山辄得行。所恨风光看不足，却驱金翠入龟城。”

太妃诗曰：

“翠驿江亭近帝京，梦魂犹是在青城。此来出看江山景，却被江山看出行。”

吏部侍郎韩昭，字德华，长安人。衍北巡，以为文思殿学士、京城留守判官。昭以便佞出入宫掖。太妃爱其美风姿，专有辟阳之宠。衍既荒于酒色，而徐氏姊妹亦各有倖臣。不能规正，至于失国，皆其致也。

○金废帝海陵

海陵为人，善饰诈。初为宰相，妾媵不过三数人。及践大位，逞欲无厌。后宫诸妃十二位，又有昭仪至充媛九位，婕妤、美人、才人三位，殿直最下，其他不可举数。初即位，封岐国妃徒单氏为惠妃，后为皇后。第二娘子大氏，封贵妃。第三娘子萧氏，封昭容。耶律氏，封修容。其后贵妃大氏进封惠妃。贞元元年，进封姝妃。正隆二年，进封元妃。昭容萧氏，天德二年，特进淑妃。贞元二年，进封宸妃。修容耶律氏，天德四年，进昭媛。贞元元年，进昭仪。三年，进封丽妃。即位之初，后宫止此三人。尊卑之叙，等威之辨，若有可观者。及其侈心既萌，浮肆蛊惑，不可复振矣。

昭妃阿里虎，姓蒲察氏，驸马都尉没里野女。初嫁宗盘子阿虎迭，阿虎迭诛，再嫁宗室南家。南家死，是时南家父突葛速为元帅，都监在南京，海陵亦从梁王宗弼在南京，欲取阿里虎，突葛速不从，遂止。及篡位，方三日，诏遣阿里虎归父母家。阅两月，以婚礼纳之。数月，特封贤妃，再封昭妃。阿里虎嗜酒，海陵责让之，不听，由是宠衰。昭妃初嫁阿虎迭，生女重节。海陵与重节乱，阿里虎怒重节，批其颊，颇有诋訾之言。海陵闻之，愈不悦。阿里虎以衣服遗前夫之子，海陵将杀之。徒单后率诸妃嫔求哀，乃得免。凡诸妃位，皆以侍女服男子衣冠，号假厮儿。有媵哥者，阿里虎与之同卧起，如夫妇。厨婢三娘以告海陵，海陵不以为过，惟戒阿里虎勿笞箠三娘。阿里虎榜杀之。海陵闻昭妃阁有死者，意度是三娘。曰：“若果尔，吾必杀阿里虎。”问之果然。是月，光英生月，海陵私忌，不行戮。阿里虎闻海陵将杀之也，即不食，日焚香祷祝，冀脱死。逾月，阿里虎已委顿不知所为。海陵使人缢杀之，并杀侍婢击三娘者。

贵妃定哥，姓唐括氏，有容色，崇义节度使乌带之妻。海陵旧尝有私，侍婢贵哥与知之。乌带在镇，每遇元会生辰，使家奴葛鲁、葛温诣阙上寿。定哥亦使贵哥候问海陵，及两宫太后起居。海陵因贵哥传语定哥曰：“自古天子亦有两后者。能杀汝夫以从我乎？”贵哥归，具以海陵言告定哥。定哥曰：“少时丑恶，事已可耻。今儿女已成立，岂可为此！”海陵闻之，使谓定哥：“汝不忍杀汝夫，我将族灭汝家。”定哥大恐，乃以子乌答补为辞曰：“彼常侍其父，不得便。”海陵即召乌答补为符宝祗候。定哥曰：“事不可止矣。”因乌带醉酒，令葛温、葛鲁缢杀乌带，天宝四年七月也。海陵闻乌带死，诈为哀伤。已葬乌带，即纳定哥宫中为娘子。贞元元年，封为贵妃，大爱幸，许以为后。每同辇游瑶池，诸妃步从之。海陵嬖宠愈多，定哥希得见。一日，独居楼上，海陵与他妃同辇从楼下过，定哥望见，号呼求去，诅骂海陵。海陵阳为不闻而去。定哥自其夫时，与家奴阎乞儿通，尝以衣服遗乞儿。及为贵妃，乞儿以妃家旧人，给事本位。定哥既怨海陵疏己，欲复与乞儿通。有比丘尼三人出入宫中，定哥使比丘尼向乞儿索所遗衣服以调之。乞儿识其意，笑曰：“妃今日富贵忘我耶！”定哥欲以计纳乞儿宫中，恐阍者索之，乃令侍儿以大箧盛亵衣其中，遣人载之入宫。阍者索之，见箧中皆亵衣，固已悔惧。定哥使人诘责阍者曰：“我天子妃，亲体之衣，尔故元视何也？我且奏之！”阍者惶恐曰：“死罪。请后不敢！”定哥乃使人以箧盛乞儿，载入宫中，阍者果不敢复索。乞儿入宫十余日，使衣妇人衣，杂诸宫婢，抵暮遣出。贵哥以告海陵。定哥缢死。乞儿及比丘尼三人皆伏诛。封贵哥萃莘国夫人。

初，海陵既使定哥杀其夫乌带，使小底药师奴传旨定哥，告以纳之之意。药师奴知定哥与阎乞儿有奸，定哥以奴婢十八口赂药师奴，使无言与乞儿私事。定哥败，杖药师奴百五十。先是药师奴尝盗玉带当死，海陵释其罪，逐去。及迁中都，复召为小底。及药师奴既以匿定哥奸事被杖后，与秘书监文俱与灵寿县主有奸，又杖二百，除名。药师奴当斩，海陵欲杖之。谓近臣曰：“药师奴于朕有功，再杖之，即死矣。”丞相李睹等执奏药师奴于法不可恕，遂伏诛。海陵以葛温、葛鲁为护卫。葛温累官常安县令，葛鲁累官襄城县令，大定初，皆除名。

丽妃石哥者，定歌之妹，秘书监文之妻也。海陵私之，欲纳宫中，乃使文庶母按都瓜主文家。海陵谓按都瓜曰：“必出尔妇，不然我将别有所行。”按都瓜以语文，文难之。按都瓜曰：“上谓别有所行，是欲杀汝也。岂以一妻杀其身乎？”文不得已，与石哥相持恸哭而诀。是时，海陵迁都至中京，遣石哥至中都，俱纳之。海陵召文至便殿，使石哥秽谈戏文以为笑。后定哥死，遣石哥出宫。不数日，复召入，封为修容。贞元三年，进昭仪。正隆元年，封柔妃。二年，进丽妃。

柔妃弥勒，姓耶律氏。天德二年，使礼部侍郎萧拱取之于汴。过燕京，拱父仲恭为燕京留守，见弥勒身形非若处女者，叹曰：“上必以疑杀拱矣。”及入宫，果非处女，明日遣出宫。海陵心疑萧拱，竟致之死。弥勒出宫数月，复召入，封为充媛。封其母张氏莘国夫人，伯母兰陵郡君萧氏为巩国夫人。萧拱妻择特懒，弥勒女兄也。海陵既夺文妻石哥，却以择特懒妻文。既而诡以弥勒之召，召择特懒入宫乱之。自后弥勒进封柔妃云。

昭妃阿懒，海陵叔曹国王宗敏妻也。海陵杀宗敏，而纳阿懒宫中。贞元元年，封为昭妃。大臣奏：“宗敏属近尊行，不可。”乃令出宫。修仪高氏，秉德弟糺里妻也。海陵杀诸宗室，释其妇女。宗本子莎鲁剌妻、宗固子胡里剌妻、胡茱来妻及里糺妻，皆欲纳之宫中。讽宰相奏请行之。使徒单贞讽萧裕曰：“朕嗣续未广，此党人妇女，有朕中外亲，纳之宫中如何？”裕曰：“近杀宗室，中外异议纷纭。奈何复为此耶？”海陵曰：“吾固知裕不肯从。”乃使贞自以己意讽裕，必欲裕等请其事。贞谓裕曰：“上意已有所属，公固止之，将成疾矣。”裕曰：“必不肯已，惟上择焉。”贞曰：“必欲公等白之。”裕不得已，乃具奏，遂纳之。未几，封高氏为修仪，加其父高邪鲁瓦辅国上将军。母完颜氏，封密国夫人。高氏以家事诉于海陵。自熙宗时，见悼后干政，心恶之。故自即位，不使母后得预政事。于是遣高氏还父母家。诏尚书省，凡后妃有请于宰相者，收其使以闻。

昭媛察八，姓耶律氏，尝许嫁奚人萧堂古带。海陵纳之，封为昭媛。堂古带为护卫。察八使侍女习捻，以软金鹌鹑袋数枚遗之。事觉。是时，堂古带谒告在河间驿，召问之。堂古带以实对，海陵释其罪。海陵登宝昌门楼，以察八徇诸后妃，手刃击之，堕门下死。并诛侍女习捻。

寿宁县主什古，宋王宗望女也。静乐县主蒲剌及习捻，梁王宗弼女也。师姑儿，宗隽女也。皆从姊妹。混同郡君莎里古真，及其妹余都，太傅宗本女也，再从姊妹。郕国夫人重节，宗盘女孙。再从兄之女。及母大氏表兄张定安妻奈剌忽，丽妃妹蒲鲁胡只，皆有夫，惟什古丧夫。海陵无所忌耻，使高师古、内哥、阿古等传达言语，皆与之私。凡妃主宗妇尝私之者，皆分属诸妃出入位下。奈剌忽出入元妃位，蒲鲁胡只出入丽妃位，莎里古真、余都出入贵妃位，什古、重节出入昭妃位，蒲剌、师姑儿出入淑妃位。

海陵使内哥召什古，先于煖位小殿置琴、阮其中，然后召之。什古已色衰，常讥其衰老，以为笑。惟习捻、莎里古真最宠，恃势，笞决其夫。海陵使习捻夫稍喝押护卫直宿，莎里古真夫撒速近侍局直宿。谓撒速曰：“尔妻年少，遇尔直宿，不可令宿于家，常令宿于妃位。”每召入，必亲伺候廊下，立久则坐于师姑膝上。高师姑曰：“天子何劳苦如此？”海陵曰：“我固以天子为易得耳，此等期会难得，乃可贵也。”每于卧内遍设地衣，裸逐以为戏。莎里古真在外为淫佚，海陵闻之大怒。谓莎里古真曰：“尔爱贵官，有贵如天子者乎？尔爱人才，有才兼文武似我者乎？尔爱娱乐，有丰富伟岸过于我者乎？”怒甚，气咽不能言。少顷，乃抚慰之曰：“无谓我闻知，便尔惭恧，遇燕会当行，亦自如，无为众所测度也，恐致非笑。”后亦屡召入焉。余都，牌印松古剌妻也。海陵尝曰：“余都貌虽不扬，而肌肤洁白可爱。”蒲剌进封寿康公主，什古进封昭宁公主，莎里古真进封寿阳县主，重节封蓬莱县主。

凡宫人在外有夫者，皆分番出入。海陵欲率意幸之，尽遣其夫往上京，妇人皆不听出外。常令教坊番至禁中，每幸妇人，必使奏乐，撒其帏帐，或使人说淫秽语于其前。尝幸室女，不得遂，使元妃以手左右之。或妃嫔列坐，辄率意淫乱，使共观。或令人效其形状，以为笑。凡坐中有嫔御，海陵必自掷一物于地，使近侍环视之，他视者杀。诫宫中给使男子，于妃嫔位举首者，刓其目。出入不得独行，便旋须四人偕往。所司执刀监护，不由路者斩之。日入后，下阶砌行者死，告者赏之钱百万。男女仓猝误相触，先声言者赏三品官，后言者死，齐言者皆释之。

女使辟懒有夫在外，海陵封以县君，欲幸之，恶其有娠，饮以麝香水，躬自揉拉其腹，欲堕其胎。辟懒乞哀，欲全性命，苟得乳娩，当不举。海陵不顾，竟堕其胎。蒲察阿虎迭女叉察，海陵姊庆宜公主所生，嫁秉德之弟特里。秉德诛，当连坐。太后使梧桐请于海陵，由是得免。海陵白太后，欲纳叉察。太后曰：“是儿始生，先帝亲抱至吾家养之，至于成人。帝虽舅，犹父也。不可！”其后嫁宗室安达海之子乙剌补。海陵数使人讽乙剌补出之，因而纳之。叉察与完颜守诚有奸。守诚本名遏里来。事觉，海陵杀守诚。太后为叉察求哀，乃释之。叉察家奴告叉察语涉不道，海陵自临问，责叉察曰：“汝以守诚死詈我耶。”遂杀之。同判大宗正阿虎里妻蒲速碗，元妃之妹。因入见元妃，海陵逼淫之。蒲速碗自是不复入宫。世宗为济南尹，海陵召夫人乌答林氏，夫人谓世宗曰：“我不行，上必杀王。我当自勉，不以相累也。”夫人行至良乡自杀。是以世宗在位二十九年，不复立后焉。

从来女淫无过武氏，男淫无过海陵。始皆以诈术取位，亦皆有逸才，而皆不令终。使此两人作夫妇，未知当何如也？

○元顺帝

哈麻尝阴进西天僧，以运气术媚帝。帝习为之，号演楪儿法。演楪儿，华言大喜乐也。哈麻之妹婿，集贤学士秃鲁帖木儿，故有宠于帝。与老的沙八等十人，俱号猗纳。秃鲁帖木儿性奸狡，帝爱之，言听计从，亦荐西蕃僧伽璘真于帝。其僧善秘密法，谓帝曰：“陛下虽尊居万乘，富有四海，不过保有见世而已。人生能几何，当受此秘密大喜乐禅。”帝又习之。其法亦名变修法。曰演楪儿，曰秘密，皆房中术也。帝乃诏，以西天僧为司徒，西番僧为八元国师。其徒皆取良家女，或四人，或三人，奉之，谓之供养。于是帝日从事于其法，广取妇女，惟淫戏是乐。又选采女三圣奴、妙乐奴、文殊奴等一十六人，为十六天魔舞。首垂发数辫，戴象牙佛冠，身披缨络，大红销金长短裙，金鸡袄，云肩，合袖大衣，绶带、鞋袜，各执加巴剌般之器，内一人执铃杵奏乐。又宫女一十一人，练槌髻、勒帕、常服，或用唐帽窄衫；所奏乐，用龙笛、头管、小鼓、秦筝、琵琶、笙、胡琴、响板、拍板。以宦者长安迭不花管领。遇宫中赞佛，则按舞奏乐。帝诸弟与其所谓倚纳者，皆在帝前，相与亵狎，甚至男女裸处。号所处室曰暨即兀该，华言事事无碍也。君臣宣淫。而群僧出入禁中，无所禁止。丑声秽行，著闻于外，虽市井之人，亦恶闻之。

野史载：顺帝为赵显遗体，故亡元以报宋。然宋世阃则甚肃，而顺帝淫亵，反近狄道，吾甚疑之。

○鲁文姜哀姜

文姜者，齐襄公之妹，嫁为鲁桓公夫人。桓公十八年，欲与姜氏如齐，大夫申繻谏曰：“女有家，男有室，无相渎也，谓之有礼。易此必败。”桓公不从，会齐襄公于泺，遂及文姜如齐。齐襄公通焉。国人作诗刺之曰：

“南山崔崔，雄狐绥绥。鲁道有荡，齐子由归。既曰归止，曷又怀止。”

桓公谪姜氏，姜氏以告襄公。襄公因享，而使公子彭生搚干而杀之，桓公薨于车。襄公杀彭生以说于鲁。鲁庄公既立，不能防闲其母。二年，姜氏会齐侯于禚；四年，享齐侯于祝丘；五年，如齐师；七年春，会齐侯于防；冬，又会于榖。故其诗曰：

“敝笱在梁，其鱼唯唯。齐子归止，其从如水。”

又曰：

“汶水滔滔，行人儦儦。鲁道有荡，齐子游敖。”

鲁庄公八年，齐襄公被弑，有女甚幼。庄公制于母，文姜欲俟幼女长而以为夫人，故庄公立二十四年始娶，是为哀姜。又八年，而庄公薨。哀姜通于公子庆父，弑子般，再弑闵公。齐桓公定鲁难，立庄公之庶子申，是为僖公。庆父缢，哀姜奔齐，齐杀之。

文姜杀夫，哀姜杀子，其祸皆起于淫。独怪庄公忘父之仇，而更娶其女。“岂其娶妻，必齐之姜”乎？小白好内姑姊妹之不嫁者。若而人，而能戮哀姜以徇于鲁，己不正而能正人，亦可异也。

○卫宣姜

卫宣公烝于庶母夷姜，生急子，属诸右公子，为之娶于齐，而美。公筑新台以要之，嬖，生寿及朔。属寿于左公子。夷姜缢，宣姜与公子朔构急子。公使诸齐，使盗待诸莘，将杀之。寿子告之：“使行不可。”曰：“弃父之命，恶用子矣。有无父之国则可也。”及行，寿子醉以酒，而载其旌以先，盗杀之。急子至，曰：“我之求也，此何罪。请杀我乎！”又杀之。邶风曰：

“新台有泚，河水瀰瀰。燕婉之求，籧篨不鲜。鱼网之设，鸿则离之。燕婉之求，得此

戚施。” 刺宣公淫乱之事也。卫自是大乱

○齐庄公

齐棠公之妻，东郭偃之姊也。东郭偃臣崔武子。棠公死，偃御武子以吊焉，见棠姜而美之，遂取之。庄公通焉。骤如崔氏，以崔子之冠赐人，侍者曰：“不可。”公曰：“不为崔子，其无冠乎？”崔子因是又以其间伐晋，欲俟晋报，而弑公以说，不获间。公鞭侍人贾举，又近之。举乃为崔子间公。莒子朝于齐，享诸北郭。崔子称疾。公往问疾，遂从姜氏。姜入于室，与崔子自侧户出。公拊楹而歌。侍人贾举止众从者而入，闭门，甲兴，公登台而请，弗许。请盟，弗许。请自刃于庙，弗许。皆曰：“君之臣杼疾病，不能听命，近于公宫。陪臣干掫有淫者，不知二命。”公逾墙，又射之中股，及坠，遂弑之。景公即位，崔子为政如故。

崔子嬖棠姜，欲废其子成及疆，而立妾所生子明。成与疆作乱。崔子告庆封，使讨之。庆封与卢蒲嫳攻杀崔氏，尽俘其家。棠姜缢。嫳反命于崔子，且御而归之，至则无归矣，乃缢。崔明奔鲁，庆封当国。庆封好田而嗜酒，与庆舍政，则以其内实迁于卢蒲嫳氏，易内而饮酒。数日国迁朝焉。使诸亡人得贼者以告而反之，故反卢蒲癸。癸臣庆舍，有宠，妻之。庆舍之士谓癸曰：“男女辨姓，子不辟宗乎？”癸曰：“宗不余辟，余独焉辟之。”癸言王何而反之。二人皆嬖，使执寝戈而先后之。二人竟杀庆舍而逐庆封，为崔氏报也

○楚平王

楚平王之在蔡也，郧阳封人之女奔之，生太子建。及即位，使伍奢为之师，费无极为少师。费无极无宠，欲构诸王，谓王曰：“建可室矣。”王为之聘于秦，无极与逆。反曰：“秦女甚美，王可自取。”王从之。无极复言于王曰：“太子以秦女之故，不能无怨望之心，愿王自备。”已后，言建与伍奢将叛。王使司马奋扬杀建，未至，建奔宋。王召伍奢及其子尚，皆杀之。次子员奔吴。久之，辅吴王阖闾伐楚，入郢。时平王已死葬，员掘墓，鞭其尸三百。

新台之后，复有平王，皆以此造衅亡国。惜哉，无曲沃负之义也。曲沃负者，魏大夫如耳之母。秦立魏公子政为魏太子，会哀王使使者为太子纳妃，而美，王将自取焉。曲沃负谓其子如耳曰：“王乱无别，汝胡不匡之？方今战国，强者为雄，义者显焉。今魏不能强，王又无义，何以持国乎？王中人也，不知其为祸耳。汝不言，魏必有祸。有祸，必及吾家。忠以除祸，不可失也。”如耳未得间，会使于齐，负因款王门而上书。王曰：“寡人不知也。”遂与太子妃，而赐负三千钟。

○大体双

刘鋹得波斯女，年破瓜。丰腯而慧艳，善淫，曲尽其妙。鋹嬖之，赐号媚猪。延方士求健阳法，久乃得，多多益办。好观人交，选恶少年，配以雏宫人，皆妖俊美健者，就后园，褫衣使露而偶。鋹扶媚猪巡行览玩，号曰“大体双”。又择新采异，与媚猪对。鸟兽见之熟，亦作合。

○济北王

五凤中，济北王终吉所爱奴与八子及诸御妾为奸，终吉与共被席，或昼日使裸伏犬马交接，终吉亲观产子。辄曰：“乱不可知。”丞相、御史奏：“终吉位诸侯王，以置八子，秩比六百石。所广嗣重祖。而终吉禽兽行乱，悖逆人伦。请削四县。”见《汉书》。

○馆陶公主

武帝姑馆陶公主，号窦太主，堂邑侯陈午尚之。午死，主寡居，年五十余矣。近幸董偃。始，偃与母以卖珠为事。偃年十二，随母出入主家，左右言其姣好。主召见曰：“吾为母养之。”因留第中，教书计、相马、御射，颇读传纪。至年十八而冠。出则执辔，入则侍内。为人温柔爱人。以主故，诸公接之，名称城中，号曰董君。主因推令散财交士，令府中曰：“董君所发，一日金满百斤，钱满百万，帛满千匹，乃白之。”然偃内不自安，常忧得罪。安陵爰叔为之谋，使白主，献长门园为上宿宫，上大悦。主使偃以黄金百斤为爰叔寿。叔因是为董君画求见上之策。令主称疾不朝，上往临候，问所欲，主辞谢曰：“妾幸蒙陛下厚恩，先帝遗德，奉朝请之礼，备臣妾之列，使为公主。赏赐邑人，隆天重地，死无以塞责。一日卒有不胜洒扫之职，先狗马填沟壑，窃有所恨，不胜大愿。愿陛下时忘万事，养精游神，从中掖庭回舆，枉路临妾山林，得献觞上寿，娱乐左右。如是而死，何恨之有。”上曰：“主何忧？幸得愈。”恐群臣从官多，大为主费，上还。有顷，主疾愈起谒，上以钱千万，从主饮。后数日，上临山林，主自执宰，敝膝道入，登阶就坐。坐未定，上曰：“愿思主人翁。”主乃下殿，去簪珥，徒跣顿首谢曰：“妾无状，负陛下，身当伏诛，陛下不致之法，顿首死罪。”有诏谢主，簪屐起，之东厢，自引董君。董君绿帻傅鞲，随主前，伏殿下。主乃赞：“馆陶公主庖人臣偃，昧死再拜谒。”因叩头谢。上为之起，有诏赐衣冠。主自奉食，进觞。当是时，董君见尊不名，称为主人翁，饮大欢乐。主乃请赐将军列侯从官金钱杂绘各有数。于是董君贵宠，天下莫不闻。郡国狗马、蹴鞠、剑客，辐辏董氏。常从游献北宫，驰逐平乐，观鸡踘之会，角狗马之足。上大欢乐之。于是上为窦太主置酒宣室，使谒者引内董君。

是时东方朔备戟殿下，辟戟而前曰：“董偃有斩罪三。安得入乎？”上曰：“何谓也？”朔曰：“偃以人臣，私侍公主，其罪一也。败男女之化，而乱婚姻之礼，伤王制，其罪二也。陛下富于春秋，方积思于六经，留神于王事，驰骛于唐虞，折节于三代，偃不遵经劝学，反以靡丽为右，奢侈为务，尽狗马之乐，极耳目之欲，行邪枉之道，经淫僻之路，是乃国家之大贼，人主之大蜮也。偃为淫首，其罪三也。昔伯姬燔而诸侯惮，奈何乎陛下！”上默然不应，良久曰：“吾业以设饮，后而自改。”朔曰：“不可！夫宣室者，先帝之正处也，非法度之政，不得入焉。放淫乱之渐，其变为篡。是以竖貂为淫，而易牙作患。庆父诛，而鲁国全；管蔡诛，而周室安。”上曰：“善！”有诏止，更置酒北宫，引董君从东司马门。东司马门更名东交门。赐朔黄金三十斤。董君之宠，由是日衰，至年三十而终。后数岁，窦太主卒，与董君合葬于霸陵。是后公主贵人多逾礼制，自董偃始。

缙绅呼为董君，可笑。天子亦呼主人翁，尤可笑。天子见董君于主第，可笑。天子亦召宴董君于宫中，尤可笑。偃以卖珠儿侍主，可笑。死而与主合葬，如伉俪然，尤可笑。董偃常卧延清之室，以画石为床，文如锦绣，石质甚轻，出郅支国。上设紫瑶璃帐，火齐屏风，列灵麻之烛，以紫玉为盘，如屈龙，皆用杂宝饰之。侍者于户外扇偃，偃曰：“玉石岂须扇而后凉耶！”侍者乃却扇以手摸，方知有屏风。又以玉精为盘，贮冰于膝前，玉精与冰同其洁澈。侍者谓冰之无盘，必融湿席，乃合玉盘拂之落阶下，冰玉俱碎，偃以为乐。此玉精千涂国所贡也，武帝以此赐偃。偃之淫奢如此，其得令终幸矣。

○山阴公主

山阴公主，宋武帝女，废帝妹也。通何戢。何戢少美丽，动止与褚渊相慕，时号为小褚。公主性淫乱。废帝爱之，时与同辇出入。主谓上曰：“妾虽不才，与陛下俱托体先帝。陛下六宫万数，而妾惟驸马一人，何太不均？”帝为置而首三十人，褚渊亦与焉，主尤爱慕之。闭一阁中，备见逼迫，渊不从。主曰：“公须眉如戟，何无丈夫气？”渊以死自誓，乃得免

○安乐公主

安乐公主，中宗最幼女。帝迁房陵，而主生。解衣以褓之，名曰裹儿。姝秀辩敏，后尤爱之。下嫁武崇训。帝复位，光艳动天下。侯王柄臣，多出其门。尝作诏请帝署可，帝笑而从之。又请为皇太女，右仆射魏元忠力谏乃止。与太平等七公主俱开府，而主府官属尤滥，皆出屠贩，纳资售官，降墨敕斜封授之，故号斜封官。主营第，工致过于宫省。尝请昆明池为私沼。帝曰：“先帝未有以与人者。”主不悦，自凿定昆池，延袤数里。崇训死，主改降武延秀。先是，延秀自突厥还，善突厥舞，而貌韶秀，妖丽自喜，数预内庭宴。主见而悦之，即与乱。至是日，假后车幰，自宫送至第。翌日，大会群臣太极殿。主被翠服出，向天子再拜。南面拜公卿，公卿皆伏地稽首。武攸暨与太平公主偶舞，为帝寿。赐群臣帛数十万。帝御承天门，大赦，因赐民酺三日，帝后亲幸宴，大赦天下。临淄王诛韦庶人，主方览镜画眉，闻乱，走至石延门，兵及而死。

○虢国秦国等

太真既册为贵妃，宫中呼曰娘子，礼数同于皇后。有姊三，大姨封韩国夫人，二姨虢国夫人，小姨秦国夫人，同日赐命。皆月给钱十万，为脂粉之资。三夫人皆丰颐修整，工于谑浪，巧会旨趣，号为“贵妃琵琶弟子”。每入宫受曲，移晷方出。虢国自矜美艳，常素面朝天，故杜甫诗云：

“虢国夫人承主恩，平明骑马入宫门。却嫌脂粉涴颜色，淡扫峨眉朝至尊。”

上尝宴诸王于木兰殿。时木兰花正发，皇情不豫，妃醉中舞《霓裳羽衣》一曲，天颜大悦。方知流雪回风，可以旋天转地。上尝梦十仙子，乃制《紫云曲》；并梦龙女，又制《凌波曲》。二曲既成，遂赐宜春院，及梨园弟子并诸王。时新丰初进女伶谢阿蛮，善舞。妃子钟念，因而受焉。就按于含元小殿，宁王吹玉笛，上羯鼓，妃琵琶，马仙期方响，龟年觱篥，张野狐箜篌，贺怀智拍板，自旦至午，欢洽异常。时惟女弟秦国夫人端坐观之。曲罢，上戏曰：“阿瞒乐籍，今日幸得供奉夫人，请一缠头。”秦国曰：“岂有大唐天子阿姨，无钱用耶。”出三百万为犒。

杨国忠赐第在宫之东南，与虢国、韩国、秦国相对，俱雕梁画栋。天子幸其第，必过五家（国忠、铦皆妃兄，与三夫人共五家），赏赐燕乐。扈从之时，每一家为一队，队着一色衣，五家合队，如百花之映发。及秦国先死，独虢国、韩国、国忠转盛。虢国又与国忠乱，略无仪简。每入朝谒，国忠与韩、虢连辔，相为谐谑，从官媪妪百余骑，前后秉烛如昼，鲜妆炫服而行。

或言国忠乱其妹，非也。国忠乃张易之子，非杨氏子也。天寿中，易之恩幸莫比。每去私第，诏令居楼围以束棘，仍去其梯，不许女奴侍立。其母恐张氏绝嗣，乃置女奴蠙珠于楼复壁中，遂有娠，生国忠。后嫁杨氏，因冒姓焉。噫，有子如此，不如无子矣。易之身为乱首，一留余孽，犹能破国，善恶固有种哉！

杨国忠出使江浙，其妻思念至深，荏苒成疾。忽昼梦与国忠交，因而有孕，后生男名朏。洎国忠使归，其妻具述梦中之事。国忠曰：“此盖夫妻相念，情感所致。”时人不无讥诮。

己为淫秽，无以禁其妻，只索如此解说。别载，国忠之妻裴柔，蜀中大娼，是惯作巫山之梦者。

○公孙穆

郑公孙穆好色，后庭数十，皆择稚齿。屏亲昵，绝交游，于后庭以昼足夜。三月一出，意犹未惬。见《列子》。

○容成氏季子

三身国，一头三身，三手。昔容成氏，有季子好淫，白日淫于市。帝放之西南。季子妻马生子，人身，有尾蹄。

○夏姬

夏姬者，陈大夫夏征舒之母，而御叔之妻也。陈灵公元年，征舒已为卿。十四年，灵公与其大夫孔宁、仪行父皆通于夏姬。裹其衵服以戏于朝。泄冶谏曰：“君臣淫乱，民何效焉？”灵公以告二子，二子请杀泄冶，公弗禁，遂杀泄冶。十五年，灵公与二子饮于夏氏，公戏二子曰：“征舒似汝。”二子曰：“亦似君。”征舒怒。灵公罢酒出，征舒伏弩厩门，射杀灵公。孔宁、仪行父皆弃楚。明年，楚庄王伐陈，诛征舒，欲纳夏姬。申公巫臣曰：“不可。君召诸侯，以讨罪也。今纳夏姬，贪其色也。贪色为淫，淫为大罚。若兴诸侯，以取大罚，非慎之也。王其图之。”王乃止。子反欲取之。巫臣曰：“是不祥人也。是夭子蛮，杀御叔，弑灵侯，戮夏南，出孔、仪，丧陈国，何不祥如是！人生实难，其有不获死乎。天下多美妇人，何必是。”子反乃止。王以与连尹襄老。襄老死于邲，不获其尸。其子黑要烝焉。巫臣使道焉，曰：“归，吾聘汝。”又使自郑召之，曰：“尸可得也，必来逆之。”姬以告王，王问诸屈巫，对曰：“其信。知罃之父，成公之嬖也，而中行伯之季弟也，新佐中军，而善皇戌，甚爱此子。其必因郑而归子与襄老之尸以求之。郑人惧于邲之役，而欲求媚于晋，其必许之。”王遣夏姬归。将行，谓送者曰：“不得尸，吾不返矣。”巫臣聘诸郑，郑伯许之。及共王即位，为阳桥之役，使屈巫聘于齐，且告师期。巫臣尽室以行，申叔跪从其父。将适郢，遇之曰：“异哉。夫子有三军之惧，而又有桑中之喜。宜将窃妻以逃者也。”及郑，使价反币，而以夏姬行。将奔齐，齐师新败。曰：“吾不处不胜之国。”遂奔晋，而因郤至以成干晋，晋人使为邢大夫。

按《列女传》，夏姬状美好，老而复少者三，三为王后，七为夫人，公侯争之，莫不迷惑失意。又曰，姬鸡皮三少，善彭、老交接之术。

○河间妇

河间，淫妇人也，不欲言其姓，故以邑称。始，妇人居戚里，有贤操。自未嫁，固已恶群戚之乱，羞与为类。独深居为剪制众结。既嫁，不及其舅，独养姑，谨甚，未尝言门外事，又礼敬夫，宾友之相与为肺腑者。其族类丑行者谋曰：“若河间何？”其甚者曰：“必坏之。”乃谋以车缕造门邀之遨嬉，且美其辞曰：“自吾里有河间，戚里之人日夜为饬励，一有小不善，惟恐闻焉。今欲更其故，以相效为礼节，愿朝夕望若仪状以自闲也。”河间固谢不欲。姑怒曰：“今人好辞来，以一接新妇，求为得师，何拒之坚也。”辞曰：“闻妇之道，以贞顺静专为礼。若夫矜车服、耀首饰，族出讙门，以饮食观游，非妇人宜也。”姑强之，乃从之游。过市，或曰：“市少南入浮图，有国工吴叟始图东南壁甚怪。可使奚官先避道，乃入观。”观己，延及客佐具食。帏床之侧闻男子咳者，河间惊，跣走出，召从者驰车归。泣数日，愈自闭，不与众戚通。戚里乃更来谢曰：“河间之遽也，犹以前故，得无罪吾属耶？向之咳者，为膳奴耳。”曰：“数人笑于门，如是何耶？”群戚闻且退。

期年，乃敢复召，邀于姑，必致之与偕行。遂入礼隑州西浮图，两间叩槛出鱼艳食之。河间为之一笑，众乃欢。俄而又引至食所，空无帏幙，廊庑廓然，河间乃肯入。先壁群恶少于北牖下，降帘，使女子为秦声，倨坐观之。有顷，壁者出，宿选貌美阴大者主河间。乃便抱持河间，河间号且泣，婢夹持之。或谕以利，或骂且笑之。河间窃顾视，持己者甚美。左右为不善者，已更得适意，鼻息咈然，意不能无动，力稍纵，主者幸一遂焉。因拥致之房。河间收泣甚适，自庆未始得也。至日夕，其类呼之食，曰：“吾不食矣。”且暮，驾车相戒归，河间曰：“吾不归矣。必与是人俱死。”群戚反大闷，不得已俱宿焉。夫骑来迎，莫得见。左右力制，明月乃肯归。持淫夫大泣，啮臂相与盟，而后就车。既归，不忍视其夫，闭目曰：“吾病。”与之百物，卒不食，饵以善药，挥去。心怦怦恒若危柱之弦。夫来辄大骂，终不一开目，愈益恶之。夫不胜其忧。数日，乃曰：“吾病且死，非药饵能克。为吾召鬼解除之，然必以夜。”其夫自河间病，言如狂人，思所以悦其心，度无不为。时上恶夜祠，其夫无所避。既张具，河间命邑臣，告其夫召鬼祝诅上，下吏讯验，笞杀之。将死犹曰：“吾负夫人，吾负夫人。”河间大喜，不为服，开门召所与淫者，倮逐为荒淫。居一岁，所淫者衰，益厌，乃出之。召长安无赖男子，晨夜交于门，犹不慊。又为酒垆西南隅，己居楼上微观之，凿小门，以女侍饵焉。凡来饮酒大鼻者，少且壮者，美颜色者，善为戏酒者，皆上与合，且合且窥，恐失一男子也，犹日呻呼懵懵，以为不足。积十余年，病髓竭而死。自是虽戚里为邪行者，闻河间之名，则掩鼻蹙额，皆不欲道也。

柳先生曰：“天下之士为修洁者，有如河间之始为妻妇者乎？天下之言朋友相慕望，有如河间与其夫之切密者乎？河间一自败于强暴，诚服其利，归敌其夫，犹盗贼仇雠，不忍一视其面，卒计以杀之，无须臾之戚，则凡以情爱相恋结者，得不有邪利之猾其中耶？亦足知恩之难恃矣。朋友固如此，况君臣之际，尤可畏哉！

○淫尸

范晔《后汉书》曰：“赤眉发掘诸陵，取宝货，污辱吕后。凡有玉匣者皆如生，故赤眉多行淫秽。”

《列异传》曰：汉夫人、冯夫人病亡。灵帝时，有盗贼发冢，七十余年颜色如故，但小冷。其奸通之，至斗争相杀。窦太后家被诛，欲以冯夫人配食。下邳陈公达议，以贵人虽是先帝所幸，尸体秽污，不宜配至尊。乃以窦太后配食。

○四面观音

正德中，锦衣廖鹏以骄横得罪。有旨封其宅舍，限五日内逐去。其妾四面观音者，请见朱宁而解之。宁一见喜甚，留之五日，则寂然无趣行者矣。鹏治事如初。宁自此常过鹏宿，从容语鹏：“何不赠我。”鹏曰：“捐以侍父，则不获效一夕杯酒之敬。不若为父外馆。”宁益爱昵之。

此女有侠气，惜乎题目不好。

○张綵

刘太常介继娶美艳，冢宰张綵欲夺之。乃问介曰：“我有所求，肯从我，始言之。”介曰：“一身之外，皆可奉公。”綵曰：“我所求者新嫂也。敢谢诺？”少顷，舆人在门，竟劫以归。

《谭概》评云：“有刘瑾做坐媒，何愁不谐。奉人者须防此一着。”

此事不入情仇者，继夫人不闻以太宰为仇也。不入情憾者，太常公不敢憾太宰也。若肯仇肯憾，綵亦不敢作此没天理事。

○徐之才　韩熙载

北齐徐之才，见其家人与男子私，仓皇走避，曰：“恐妨少年嬉笑。”

南唐韩熙载，后房妓妾数十房，室侧建横窗，络以丝绳，为窥觇之地，旦暮亦不禁其出入，时人目为“自在窗”。或窃与诸生淫，熙载过之，笑而趋曰：“不敢阻兴。”或夜奔客寝，客赋诗，有“最是五更留不住，向人枕畔着衣裳”之句。

○窦从一

景龙二年冬，召王公近臣入阁守岁。酒酣，上谓御史大夫窦从一曰：“闻卿久旷，今夕为卿成礼。”窦拜谢。俄而，内侍引烛笼步障金缕罗扇。其后有人衣缕衣花钗，令与窦对坐。却扇易服，乃皇后老乳母王氏，本蛮婢也。上与大臣皆大笑。诏封营国夫人，嫁为窦妻。俗称乳母之婿曰阿（上父下者）。窦每进表，自称“翊圣皇后阿（上父下者）”，欣然有自负之色。

《谭概》评云：“绝好一出丑净戏文。”

情主人曰：“情犹水也，慎而防之，过溢不上，则虽江海之洪，必有沟浍之辱矣。情之所悦，惟力是视。田舍翁多收十斛麦，遂欲易妻，何者？其力余也。况履极富贵之地，而行其意于人之所不得禁，其又何堤焉。始乎宫掖，继以戚里，皆垂力之余而溢焉者也。上以淫导，下亦风靡。生斯世也，虽化九阈而为河间，吾不怪焉。夫有奇淫者必有奇祸。汉唐贻笑，至今齿冷。宋渚清矣，元复浊之。大圣人出，而宫内肃然，天下之情不波。猗与休哉！”

○朱温

梁主朱温，恣意声色。诸子在外，常征其妇入侍。友文妇王氏色美，尤宠之，欲以友文为太子。友珪心不平。梁主疾甚，命王氏召友文，欲付以后事。友珪妇张氏知之，密告友珪。友珪与统军韩勍合谋，夜斩关入至寝殿，梁主惊起，曰：“我固疑此贼，恨不早杀之。汝悖逆如此，天岂容汝乎！”友珪刺梁主腹，刃出于背。以败毡裹之，瘗于寝殿。

宣化间，禁中有物曰（犭雷），块然一物，无头眼手足，有毛如漆。中夜有声振禁中。人皆云：时或往诸嫔妃榻中睡，以手抚之，亦温暖。晚则自榻下滚去，罔知所在。或宫妃梦中有与朱温同寝者，即此（犭雷）也。或者云：朱温之厉所化。子犹曰：“朱温五伦俱绝，死当入无间狱，安能复为厉乎！（犭雷）形如猪而温暖，因戏名朱温耳。”

○袞州人

往年袞州有人家赘婿，与其妻妹私通。事颇露，二人屡自分疏，既而语家人：“吾二人不能自明，当共诣岱顶，质诸天齐帝君。”遂与俱去。告于神：“吾二人果有私，乞神明加诛。”祝讫下山，自以为谩众而已，神固何知？行至山半，趋林薄僻处行淫焉。久而不归，家人登山觅之，始得于林，则皆死矣。而其二阴根交接粘着不解。方知神谴之以示众也。

卷十八 情累类

○李将仕

李生将仕者，吉州人。入粟得官，赴调临安，舍于清河坊旅馆。其相对小宅，有妇人常立帘下阅市。每闻其语音，见其双足，着意窥观，特未尝一觌面貌。妇好歌“柳丝只解风前舞，诮系惹那人不住。”之词，生击节赏咏，以为妙绝。会有持永嘉黄柑过门者，生呼而扑之，输万钱。愠形于色，曰：“坏了十千，而柑不得到口。”正嗟恨不释，青衣童从外捧小盒至云：“赵县君奉献。”启之，则黄柑也。生曰：“素不相识，何为如是，且县君何人也？”曰：“即街南所居。赵大夫妻，适在帘间，闻官人有不得柑之叹。偶藏数颗，故以见意，愧不能多矣。”因叩赵君所在。曰：“往建康谒亲旧，两月未还。”生不觉情动，返室发箧，取色彩两端，致答。辞不受，至于再，始勉留之。由是数以佳馔为馈，生辄倍酬土宜，且数饮此童，声迹益洽。密贿童欲一见。童曰：“是非得之专，当归白之。”既而返命，约于厅上相见。欣跃而前，继此造其居者四五。妇人姿态既佳，而持身甚正，了无一语及于鄙媟。生注恋不舍，旦暮向虽游娼家，亦止不往。一夕，童来告：“明日吾主母生朝，若致香币为寿，则于人情尤美。”生固非所惜，亟买缣帛酒果遣送，及旦往贺。童忽来邀致，前此未得也。承命即行，似有缱绻之兴。少顷登床，未安席。蓦闻门外马嘶，从者杂沓。一妾奔入曰：“官人归也。”妇失色惴惴，引生匿于内室。赵君已入房，诟骂曰：“我去几时，汝已辱门户如此！”挥鞭箠其妾，妾指示李生处。禽出，持之，而具牒将押赴厢。生泣告曰：“倘到公府，为一官累。荏苒虽久，幸不及乱。愿纳钱五百千自赎。”赵阳怒曰：“不可。”又增至千缗，妻在旁立劝曰：“此过自我，不敢饰辞。今此子就逮，必追我对鞫，我将不免，且重贻君羞，幸宽我。”诸仆皆受生饵，亦罗拜为言。卒捐二千缗，乃解缚，使手书谢拜，而押回邸取赂，然后呼逆旅主人付之。生得脱，自喜。独酌数杯，就睡。明望其店，空无人矣。所赍既罄，亟垂翅西归。

相传某寺有僧募缘，得米面布帛之类甚多。恶少数辈欲之。使妖童伪为寡妇妆，傍晚入寺，托言求僧为亡夫作佛事。僧留之饮食，不拒。留连及夜，僧眩惑失智，掩扉对酌。群不逞托言妇亲，排户而入，将执以闻于有司。僧尽室求免，乃已。

近吴郡阊门戴如云者，以星命起家千金，丧偶数月，忽有人持女命来推。戴极夸其后福，某年当得贵子。其人云：“吾甥孀也，安所得子乎？”戴云：“是必不以孀终者。”其人曰：“甥家颇裕，亲党哀其年少，谕使嫁，不从。吾今以君言告之，彼不信，或自来询，烦君下一苦口。”去数日，值大雨，果有肩舆冒雨而至。比下舆，一缟衣少妇，直入中堂，邀戴相见。出一金，求戴推算。其八字，即向人所语也。妇貌美丽，而举止谈论，又极庄雅。戴心动，宰牲延款，因劝其勿守。妇攒眉曰：“妾衣食无求，足了馀年。万一嫁浪子，破耗吾蓄，奈何？”戴曰：“娘子欲适何等人？”妇曰：“妾贾家子，且再醮，岂望适士大夫？但得良善人，通文不俗，且家道素康，不藉我活者足矣。”戴曰：“若然，易事，当为作媒。”因询其居止，云：“近许墅关十里某处，与舅相近。”少焉，雨止。妇称谢，升舆而去。戴拟间访之，而明日前人复至。一见称谢云：“甥女赖君从臾，意稍移矣。”戴因语次，从容自求续弦。其人曰：“君意果惬，敢不效力。”如是往返数次，遂成礼。迎妇入门，有婢亦美色。箱箧累累，其重逾常。戴大喜过望，然念 “不藉我活”之语，逾月未敢启齿一问，惟相爱重而已。前人者时时来，以甥舅故，入幕无禁。一日复来，语甥：“昔关上某庄田，汝家所弃。今田价俱增善矣，卖家欲转售，何不赎取？”戴闻而叩之。妇曰：“此田五百馀亩，吾夫以弟兄公产，故轻弃之。然可尽赎，计价千五百金。妾罄囊仅及三分之一，更鬻衣饰，方及半耳。如此便宜事，只索委之他手，可惜也。”其人咨嗟而去。是夜，妇复言之，且启箧出白镪数百金。戴阅之，知其非谬。乃遣人召其舅到，求为居间，悉出所积千金，如数为期往赎。至期，其人来言：“事未知今日成否？银具留甥女处，吾与若空身往彼，俟成契来取可也。”戴从之。至一处，云是舅居，已具酒饭。饭毕，亦有人往来议价。良久，都去，已而寂然。戴入内视之，空屋耳！急归家，则妇人已尽室行矣。家人云：“舅来言：价已议定，但彼家以非戴原产，必欲娘子自来也。”戴惘然无措，连访数日，不得其踪。方悟骗局，叹息弥日。二事俱贪色之害，并记之。

○陶榖

周世宗时，陶榖奉使江南。李榖以书抵韩熙载云：“五柳公骄甚。”榖至，果如其言。熙载曰：“陶奉使非端介者，其守可隳也。”乃密遣歌儿秦弱兰，诈为驿卒女。敝衣竹钗，拥帚洒扫。榖因与通。作《风光好》词赠之曰：

“好因缘，恶因缘，抵得邮亭一夜眠，别神仙。　 琵琶拨尽相思调，知音少。待得鸾胶续断弦，是何年？”

后数日，李主宴于清心堂。命玻璃巨钟满斟之，陶毅然不顾。乃命弱兰歌前词劝酒，陶大沮，即日北归。

○何郯

文彦博，庆历间知益州，多燕集，有飞语至京师。御史何郯圣从谒告归里，上遣因便伺察之。张俞少愚，潞公客也，迎见圣从于汉州。有营妓杨姓者，善舞，圣从喜之。少愚因取项帕题诗曰：

“蜀国佳人号细腰，东台御史惜妖娆。从今唤作阳台柳，舞尽春风万万条。”

后数日，圣从至成都，颇严重。一日，潞公大作乐以宴之。迎此妓杂府妓中，歌少愚之诗以酌，圣从每为之醉。及还朝，潞公之谤乃息。

潞公飞语，自当暴白。然圣从此来，安知无含沙者，嘱之伺射。而竟以项帕一诗，涣然冰解。既息潞公之谤，又成圣从做一好人，此张俞作用之妙也。

○王鈇

绍兴中，王鈇帅番禺，有狼藉声。朝庭除司谏韩璜为广东提刑，令往廉按。宪治在韶阳，韩才建台，即行部按番禺。王忧甚，寝食几废。有妾故钱塘娼也，问主公何忧？王告之故。妾曰：“不足忧也。璜即韩九，字叔夏，旧游妾家，最好欢。须其来，强邀之饮，妾当有以败其守。”已而韩至，王郊迎，不见；入城乃见，岸上不交一谈。次日报谒，王宿治具于别馆。茶罢，邀游郡圃，不许；固请乃可。至别馆，水陆毕陈，妓乐大作。韩踧踖不安。王麾去妓乐，阴命诸娼淡妆，诈作姬侍，迎入后堂剧饮。酒半，妾于帘内歌韩昔日所赠之词。韩闻之心动，狂不自制，曰：“汝乃在此耶？”即欲见之。妾隔帘故邀其满引，至再，至三，终不肯出。韩心益急。妾乃曰：“司谏曩在妾家最善舞，今日能为妾舞一曲，即当出也。”韩醉甚，不知所以。即索舞衫，涂抹粉墨，踉跄而起，忽跌于地。王亟命索舆，诸娼扶掖而登。归船，昏然酣寝。五更酒醒，觉衣衫拘绊。索烛览镜，羞愧无以自容。即解舟还台，不敢复有所问。此声流播，旋遭弹劾，王迄善罢。

一个美人计，韩熙载用之，文潞公用之，王鈇复用之，而堕其术中，鲜得脱者。子曰：“枨也欲，焉得刚？”陶榖诸人之谓矣！

○柳耆卿

周月仙，馀杭名妓也。柳耆卿，年甫二十五岁，来宰兹郡。造玩江楼于水浒。每召月仙至楼歌唱，调之，不从。柳缉知与隔渡黄员外昵，每夜乘舟往来。乃密令艄人半渡，劫而淫之。月仙不得已，从焉，惆怅作诗一绝云：

“自叹身为妓，遭淫不敢言。羞归明月渡，懒上载花船。”

明日，耆卿召佐酒。酒半，柳歌前诗，月仙大惭。因顺耆卿，耆卿喜，作诗曰：

“佳人不自奉耆卿，却驾孤舟犯夜行。残月晓风杨柳岸，肯教辜负此时情。”

自此，日夕常侍耆卿，耆卿亦因此日损其名。

耆卿风流才子，何物黄员外，得掩其上。月仙为失评矣！

○贾伯坚

山东名姝金莺儿，美姿色，善谈笑。搊筝合唱，鲜有其比。贾伯坚为山东佥宪，一见属意焉，与之甚昵。后除西台御史，不能忘情，作《醉高歌红绣鞋》曲以寄之，曰：

“乐心儿比目连枝，肯意儿新昏燕尔。画船开，抛闪得人独自，遥望关心店儿。黄河水流不尽心中事，中条山隔不断相思。常记得夜深沉，人静悄自来时。来时节，三两句话儿。去时节，一篇诗，记在人心窝儿里直到死。”

由是台端知之，被劾而去。至今山东以为美谈。见《青楼集》。

○常伦

沁水常伦，字明卿，中杨慎榜进士。为评事时，过娼家宿，至日高方徐起。或参会不及，长吏诃之，傲然曰：“故贱时过从胡姬饮，不欲居薄耳。”竟用考调判陈州。

○陶懋学

宝应陶成，字懋学，号云湖，狂而任侠。中式后，以挟妓事露。御史惜其才，欲全之。览其赠妓诗，谬曰：“此殆非成作。”成曰：“天下歌诗，无出成右者，此诗非成，谁能作乎？”御史怒，遂除名。晚年，有妓甚美，而不肯与交。成自织锦裙，煅金环以见，极其精巧，有类鬼工。妓大喜，与之稠密。遂携其妓以遁。坐谪戍边，李西涯诸公留之京师。

○邵御史

苏州皋桥，有何氏兄弟二人，世以贩漆为业。一日，大郎与二郎闲坐店中，见一长大汉子，其须自两眶下虬然而起，面悉被长毛，不见其鼻。二郎大笑，谓此人何从下食。大郎便趋出，长揖而进。其人曰：“与君风马，何缘见接？”大郎曰：“见丈人状貌非常，特欲一致殷勤，无他意也。”进以鸡黍酒脯。其人袖中取出金钩子一双，左右分挂其须，从容饮啖，无异常人。既毕，谢主人曰：“某萍梗江湖，遨游上国，落落无见知者。荷君兄弟，置酒为乐，又执礼最恭。自惭无有异日，未知图报何地耳？”自是别去，数年杳无声迹。

后大郎二郎各挟资往岭南贩漆，既至海上，恶风飘泊，夜为海贼劫至一寨中，兄弟相持而泣，自分必死。既见寨主，便问：“汝兄弟何以至此？”下阶亲释其缚，盖即昔年满面长毛人也。何答以：“贩漆”曰：“漆不须买，荒寨所馀。”开筵设具，强留之半月。厚赠金缯，复遗之漆四十桶，满载还家。入门，与母妻相庆，兄弟各分二十桶。适新郭人来买漆，舁之一桶去；明日五更复来。大郎疑其中有物，覆之，每桶底置二元宝在。因秘而不言，尽出其囊中装，以他客悉居二郎之漆，而罟其金。二郎不知也。后稍稍觉露，二郎不胜忿争，求索无厌，大郎便以毒药鸩杀之。二郎之妇讼于官，论大郎抵死。狱已质成，无异词矣。后大郎亦使其妇出诉于御史台。时邵天民按江南，见大郎妇妍冶上色，非人间有也。径呼至案前，以眉语挑之。夜与指挥张建节谋，张取食箩，凿通其底，坐妇。托言领给于中，舁而进，伴御史宿三夜。后便更男子衣，夜混执灯者入，无忌惮矣！御史卒释其夫之罪而出之。里人皇甫司勋汸，撰《淫史谣》云：

“暂收宝髻与罗裙，结束吴儿两不分。夜夜台中陪御史，朝朝门外候将军。”

指此事也。邵由此声名大损。

○章子厚

章子厚惇，初来京师赴省试。年少，美丰姿。当日晚，独步御街。见雕舆数乘，从卫甚都。最后一舆，有一妇人，美而艳。揭帘以目挑章。章因信步随之，不觉至夕。妇人以手招与同舆载一甲第，甚雄壮。妇人者，蔽章杂众人以入一院。甚深邃，若无人居者。少选，前妇人始至，备酒馔甚珍。章因问其所，妇人笑而不答。自是妇人引侪辈，迭相往来甚众，俱亦姝丽。询之，皆不顾而言他。每去，则以巨锁扃之。如此累日夕，章为之体敝，意甚彷徨。一姬年差长，忽发问曰：“此岂郎所游之地，何为至此耶？我主翁行迹，多不循道理，宠婢多而无嗣息。每钩致年少之徒，与群婢合，久则毙之，此地数人矣。”章惶骇曰：“果尔，为之奈何？”姬曰：“观子之容，盖非碌碌者，似必能脱。主人翌日入朝甚早，今夕解我之衣以衣子，我且不复锁门。俟至五鼓，吾来呼子，亟随我登厅事。我当以厮使之服被子，随前驺以出，可以无患矣！尔后慎勿以语人，亦勿复游此街。不然，吾与若皆祸不旋踵。”诘旦，果来叩户。章用其术，遂免于难。及既贵，始以语族中所厚善者云。后得其主翁之姓名，但不欲晓于人也。少年不可不知诫也。

○蔡太师园

京师士人出游。迫暮，过人家缺墙，似可越。被酒，试逾以入，则一大园。花木繁茂，径路交互，不觉深入。天渐暝，望红纱笼灯远来。惊惶寻归路，迷不能识。亟入道左小亭，毡下有一穴。试窥之，先有壮士伏其中，见人惊奔而去。士人就隐焉。已而灯渐近，乃妇人十馀，靓妆丽服。俄趋亭上，竞举毡，见生。惊曰：“不是。”又一妇熟视曰：“也得，也得。”执其手以行，生不敢问。引入洞房曲室，群饮交戏，五鼓乃散。士人倦惫不能行，妇贮以巨箧，舁而遣之墙外。天将晓，惧为人所见，强起扶持而归。他日迹其所遇，乃蔡太师花园也。

○张灏

仁和张灏，与姻家妇八娘私。乘其夫出，约以夕至。邻人江十八知之，诈为张状，先往求合，妇严拒。江素无赖，持佩刀以行，即举刀斫之，携头掷怨家李缝工后垣。灏随入八娘家，见尸横流血，惊走，为巡者所获，送官。邑令刘洪谟，鞫知奸情，又衣有血迹。灏不胜拷掠，诬服。第无首，狱尚未决。是早，李缝工起，见女首，亟累土埋之。为邻叟所窥，鸣之钱塘令，令严讯缝工，竟不知首从何来，姑系之狱。刘公每以灏事不决，怏怏于中。万历己亥夏，祷之城隍。神语曰：“俟旦日，君有所往，狱自明矣。”及旦，刘偶以他事至江口，见群鸦舞江沙，旋绕不去。刘数之，得十八，默念：“杀人者，得非江十八耶？”数日后，阅门夫册，有江十八名。竟械之至，一讯而伏。讯女首所在，云抛掷缝工家。遂移文钱塘，灏与缝工俱免。

强暴杀人，几令无辜者受毙。神固默启之，刘悟亦巧矣！虽然，灏不私姻家之妇，虽杀人如山，能拉入囹圄否。

○张荩

富室子张荩，日事游冶。偶见邻街楼上有少女姝丽，凝眸流盼，不能定情。遂时往来其下，故留连以挑之。女亦心动。一夕月明，女方倚窗远眺，生用汗巾结同心方胜投之，女报以红绣鞋。两情甚浓，奈上下悬绝，无由聚晤。生遍访熟于女家者，得卖花粉陆妪。诉以衷情，并致重赂，妪许为传达。遂怀鞋至女室，微露其意。女面发赤，初讳无有。妪备道生怀想真切，且出鞋示之。女弗能隐，因就妪求计。妪令将布联接，长可至地。俟生至，咳嗽为号，开窗垂布，令缘之而登，因订期今夕。女许诺，妪即诣生复命，会他出。妪归至门，其子方操刃欲屠豕，呼母共缚之。宛转间，袖中鞋不觉堕地。子诘其故，妪弗能隐。子曰：“审尔，慎不可为。倘事泄，其祸非小。”妪曰：“业已期今夜矣。”子发怒曰：“不听我言，当执此闻官，免累及我。”因取鞋藏之，妪无如之何。适张令人问讯，妪因失鞋，无所藉手。漫以缓言复之，令其徐图。张闻言，意亦懈。屠遂乘夜潜往，果见楼窗半启，女倚栏凝睇，若有所俟。屠微嗽，女即用布垂下，援之登楼，暗中以为张也，携手入寝。屠出鞋授之，缕述情款，女益无疑。将晓，复垂而下。绸缪无间，将及半年。父母颇觉，切责其女，欲加箠楚，女惧。是夜，屠至，为道：“父母严谴，今后姑勿来。俟亲意稍回，更图再聚。”屠口唯唯，而心发恶。俟女睡浓，潜下楼，取厨刀，殪其父母。俟晓遁去，女不知也。日高，而户尚扃。邻人大呼，不应。女惊下楼，谛视，则父母身首已离矣。惶骇启门，邻人共执女赴官。一加拷讯，女即吐露。亟逮张至，称并未知情。女怒骂，细陈其详。官严加拷掠，不胜楚毒，遂自诬服。与女皆论斩。下狱，张谓狱卒曰：“吾实不杀人，亦未尝与女私通。而一旦罹大辟，命也。第女言缕缕，真若有因者。今愿以十金赠君，幸引我至女所，细质其详，死亦瞑目。”卒利有贿，许之。女一见生，痛恨大恸，曰：“我一时迷惑，失身于汝，有何相负。而杀我父母，致害妾命。”张曰：“始事虽有因，而妪谓事不谐，我遂绝望，何尝一登汝楼？”女曰：“妪定策用布为梯，汝是夜即至，仍用鞋示信。嗣后，每夕必来，奈何抵讳？”张曰：“此必奸人得鞋，携来诳汝。我若果至，则往来半载，声音形体，岂不识熟。尔试审试，曾相类否？”女闻言踌躇，注目良久，似有所疑。生复固问之。女曰：“声口颇不似，形躯亦肥瘦弗等。向来暗中，无由详察，止记腰间有疮痕，肿起如钱大，可验视有无，则真伪辨矣。”张遂解衣，众持烛共视，无有，知必他人赃害，咸为称冤。明旦，张具以鸣官，且言曾以鞋授妪状。逮妪刑鞫，具道子语。拘子至，裸而验之，疮痕俨然。乃置屠于理，而张得释。出《泾林续纪》。

○杨戬客

杨戬贵盛时，尝往郑州上冢，挈家而西。其姬妾留京师者，犹数十辈。中门大门，悉加扃锁。但壁隙装轮盘，传送货物，监护甚严。有馆客在外舍，一妾慕其丰标，置梯逾屋，取客以入，极其欢昵。将晓，送之去。次夕，复施前计。同辈寖闻之，遂展转延纳，逮七八昼夜。赂院奴，使勿言。客不胜困惫。忽报戬且至，亟升屋，两股无力，不能复下。戬还宅，望见，讶其为祟所凭。遣扶以下，招道士敕治。因妄云：“为鬼迷惑，了不自觉。”经旬良愈。戬固深知其奸，始置酒叙庆，极口慰抚。客谓事幸弗泄矣。

一日，召与共食，竟令憩密室。则有数壮士挽执缚于卧榻上，持刃剖其阴，剔出双肾，痛极晕绝。戬命以良药治之。后十馀日，仅能起坐。唤汤沃面，但见堕须在盆。无数日，益以多。已而俨成一宦者。自是主人待之益厚。常延入阁，与内宴，借以为玩具也。客素与方务德相善，每休沐，辄出访寻。是时半岁无声迹，皆传已死。偶出游相国寺，遇之于大慈悲阁下。视其形模，疑为鬼。客呼曰：“务德何恝然无故人意？”乃前揖之。客拱手流涕，细道本末。深咎悔，云：“何颜复与士友接，特贪恋馀生，未忍死耳。”

○三衢子弟

三衢一子弟，通其里煅公之女，为公所擒，不忍杀，以铁钳缺其左耳，纵之去。诸里燮作赋谑之，内一联云：“君子将有为也，载寝之床，匠人斫而小之。”言提其耳。

吴中女子初嫁，必有伴娘，主教导新妇及插戴事。一伴娘年少，微有姿，新郎调之，约是晚不遂意，为阴相就。不期新妇意不甚拒，竟恣所欲。伴娘闻而心动，屡嗽不已，乃勉就之而具已不振，咂咂犹不起。伴娘不胜其欲，一啮而断，新郎竟死。此万历年中事，见于《谳牍》。

○赫应祥

监生赫应祥，江右人。落拓不羁，以风流自命。歌馆花台，无不遍历。偶寻春郊外，行倦，求水不得。忽闻磬声出林间，趋而投之，女真庵也。生登阶扬声，女童出延客坐。少顷一尼至，向生稽首，天然艳冶。坐定，询生居止？姓字，何以至此？生详告之，且求浆止渴。尼命烹茶，谈论颇洽。女童报茗熟矣。挥客入内，曲栏幽槛，纸帐梅花。壁供观音大士像，几置贝叶经。生翻视之，金书小楷，体类似雪。卷后志年月，下书“空照写”。尼手笔也，横丝桐于古纹石上。窗前植修竹数竿，生履其境。别一洞天。非复在尘寰中矣，尼，龙涎于鼎。酌茗奉生，而和琴以进，生鼓《关雎》以动之。尼深叹其妙，亦自操《离鸾》之调，音韵凄切。生倾听，不觉前席。时天色渐暝，生故淹留不去。尼曰：“郎君行馆何方？此时当回。”生曰：“某寓在成贤街，去此二十里，都门已阖，欲暂借蒲团，趺坐听讲。不知桃源中人，能相容否？”尼微笑曰：“何家阮郎，敢冒入此？第念归路既遥，聊宿一宵，亦无不可。”生敬致谢。女童秉烛坐，酒馔随列。两人对酌，杂以谐诙。尼亦情动，遂携手归寝。晨起方栉沐，已报邻尼静真来访。生隐于屏后窥之，容亦姝丽。静真笑问照曰：“闻卿昨得情郎，温雅有文，愿得一见。”照笑不答。静真起索之，方转屏而生裾露，遂出相见。真见生举止风流，流盼久之。临别，指其室，谓生曰：“彼此咫尺，能枉顾否？”生往报谢，真留生饮，并招照。照坐未久，托事先归。生拭挑之，遂与私焉。由是往来两院，欢浃无间。两尼惟恐失生意，奉之者无不至。淹留洽旬，乐而忘返。生忽染一疾，竟至不起。潜瘗庵后，人无知者。家人因生久不归，意为人谋害。出榜寻觅，杳无影响。后缘修造，见木匠腰系旧紫丝绦，生故物也。仆识之，告于主母。询匠何由得此。云得于某庵天花板上。执绦闻官，捕尼至，一讯而服。然以生实病故，非尼所害，但杖而遣之还俗云。出《泾林杂记》。

又，有一人误入尼院，尼争私之。逾数日，其人思归。尼佯治酒饯别，醉之而髡其首，以为无复归里。其人乘夜遁去，诉实于妻，妻恐贻子妇笑，戒使无出房阈，以俟长发。妇闻姑室中，窃窃人语。窥之，则僧也。阴以语夫，夫潜入，夜扪枕上，得光头，斫之。母惊起，谕之故，气已绝矣。事闻于官，官谓杀虽出不知，而子不应执母之奸，竟坐辟。少年入尼院者，可以为戒。

○林澄

林澄，字太清，侯官人。年十七，与同里戴贵共学，馆于戴之西轩。一日，购得佳书，期贵分录。澄匝旬，犹未卒业，而贵五日，已缮写成帖，且点画媚人。澄心异之，征其故。贵曰：“余女弟伯璘，素娴翰墨，为我分其任。故速成耳。”时生未议聘，而女亦未字人。因阴有所属，第不敢白之父母耳。一日，适贵他往，女刺绣帘中，窥生容颜韶秀，相视目成者久之。生归西轩，情不自禁。乃题一诗于团扇之上云：

“目似秋波鬓似云，绣帘深处见红裙。东风袅袅吹香气，梦里犹闻百和熏。”

女有侍儿名寿娘者，颇亦解事。值他故之西轩，见生所题扇，因携示女。女见诗，知生之属意有在也。乃密赋古风一章，命寿娘寄生，云：

“妾本葑菲姿，青春谁为主。欲结箕帚缘，严亲犹未许。

怜君正年少，胸中富经史。相逢荷目成，愁绪千万缕。

咫尺隔重帘，脉脉不得语。愿君盟勿渝，早谐鸾凤侣。

莫学楚襄王，梦中合云雨。”

自后，书札往还，无间晨夕。上元之夜，女至西轩，赴生期约，鸡鸣而别，且订偕老之期。生因赋诗云：

“四邻歌吹玉缸红，始信蓝桥有路通。无赖汝南鸡唱晓，惊回魂梦各西东。”

女亦有诗云：

“风透纱窗月影寒，鬓云撩乱晚妆残。胸前罗带无颜色，尽是相思泪染斑。”

踪迹由是益密，家人莫之觉也。中秋之夕，生复会女于绣房。枕席绸缪，极其款曲。漏下四鼓，甫毕馀欢。而贵之家奴贵郎，阴知其事。因持斧突入，意有所挟。而生急奔出，不谓触斧遽殒。女见生气绝，乃取罗帕自经，双手抱生尸而死。两家父母闻之，无不嗟悼。简其箧，得诗数十首，皆情至之语，不忍读，竟焚之。女兄贵素与生深交，议为合葬。因殡于东郊清贵里，题曰：“双鸳冢”云。时有文士吴子明为之铭曰：“璧碎珠沉，兰摧玉折!生愿同衾，死期共穴。冢号鸳鸯，魂为蝴蝶。华山畿，英台墓，连理枝，合欢树。古有之，今再遇。”时正德三年事也。

○沈询

沈询有嬖妾。其妻害之，私以配内竖归秦，询不能禁。既而妾犹侍内，归秦耻之。乃挟刃伺隙，杀询及其夫人于昭义使衙。是夕，询宴府中宾友，乃著词曰：

“莫打南来雁，从他向北飞。打时双打取，莫遣两分离。”

及归，而夫妻并命焉。时咸通四年也。出《北梦琐言》。

虽诗谶，然自是情至之语。归秦狠人，妒妻固已知之，择而配焉。谓非是不足以制其妇耳！孰知害夫，并以自害乎！噫！妒妇可戒已。

○吴文宗

王蜀吴文宗，以功勋继领名郡。少年富贵，姬仆乐妓十馀辈，皆精选也。其妻妒，每怏怏不惬其志。忽一日，鼓动趋朝，已行数坊，忽报云放朝，遂密戒从者，潜入遍幸之，至十数辈，遂据腹而卒。出《王氏见闻》。

○崔应

唐博陵崔应，任扶沟令，后加殿中。时有人自邯郸将美人白金闺来献于应，应纳而嬖之。崔君始惑于声色，为政之心怠矣。后二年，加侍御史，知杨子院，与妻卢氏及金闺偕行。寻除浙西院。应自至职，金闺宠爱日甚。中门之外，置别馆焉。华丽逾于正寝。视事之罢，经日不履内。前后历任宝货，悉置金闺之所。无何，复有人献吴姝，艳于金闺。应纳之，宠嬖愈甚。每歌舞得意，夺金闺宝货而赐新姝。因是金闺忿逆，与亲弟陈行宗置毒药于酒中，夜以献应，应饮之，俄顷而卒。潜迁应于大厅。诘旦，家人乃觉，莫知事实。卢氏慈善，不能穷究。金闺乃持宝货尽室而去。出《阴德传》。

○僧了然

灵隐寺僧了然，恋妓李秀奴。往来日久，衣钵荡尽。秀奴绝之，僧迷恋不已。一夕，了然乘醉而往，秀奴不纳。了然怒击之，随手而毙。事至郡。时坡公至郡，送狱院推勘，见僧臂上有刺字云：“但愿生同极乐国，免教今世苦相思。”坡公见招结，举笔判《踏莎行》词云：

“这个秃奴，修行忒煞，云山顶上持戒"一从迷恋玉楼人，鹑衣百结浑无奈。 毒手伤人，花容粉碎，空空色色今何在？臂间刺道苦相思，这回还了相思债。”

判讫，押赴市曹。

○北山道者

唐张守珪之镇范阳，檀州密云令有女年十七，姿色绝人。女病逾年，医不愈。密云北山中有道者，衣黄衣，在山数百年，称有道术。令自至山请之。道人既至，与之方，女病立已。令喜，厚是其货财"居月馀，女夜卧，有人与之寝而私焉。其人每至，女则昏魇，及明人去，女复如常。如是数夕，女惧告母。母以告令。乃移床近己，夜而伺之，觉床动，掩入擒一人，遽命灯至，乃北山道者。令缚而讯之。道者泣曰：“吾命当终，被惑乃尔。吾居北山六百馀载，未尝到人间，吾今垂千岁矣。昨蒙召殷勤，所以到县。及见公女，意大悦之，自抑不可，于是往来。吾有道术，常昼夜能隐其形，所以家人不见。今遇此厄!夫复何言？”令竟杀之。出《王氏纪闻》。

○并华

唐并华者，襄阳鼓刀之徒也。尝因游春，醉卧汉水滨。有一老叟奇其貌，叱起，赠以一斧。嘱曰：“但持此造作，必巧妙通神。他日慎勿以女子为累。”华拜受之。自此斧削成物，飞行如意，至于上栋下宇，危楼高阁，固不烦馀刃。后游安陆，止富人王枚家。枚知华机巧，乃请华临水造一独柱亭。工毕，尽出家人以观之。枚有一女，已丧夫，容色姝丽，华既见深慕之。其夜，乃逾墙入女室。女甚惊。华谓曰：“不从我，必杀汝。”女荏苒同心焉。后每夜窃入。他日，枚潜知之，厚遗遣华。华察其意，谓枚曰：“我寄君家，受惠多矣，而复厚赂我。异日无以为答，当作一物以奉君。”枚曰：“何物也？”华曰：“我能作木鹤令飞，或有急，但乘其鹤，即千里之外也。”枚既尝闻，因许之。华即出斧斤，造成飞鹤一双，唯未成其目。枚怪问之，华曰：“必须君斋戒，始成之。不然，必不飞耳。”枚遂斋戒。其夜，华盗女乘鹤而归襄阳。至曙，枚失女，求之不获。因潜行入襄阳，以事告州牧。州牧密令搜求，果擒华，州牧怒。杖杀之，所乘鹤亦不能飞，出《潇湘录》。

○邱德章

单志远，何州人。居通会关之南，世守农业，家稍优赡。志远惇古恬漠，独好长生之术。每道流至，无问善否，一切延纳。虏亮正隆中，有邱德章者，自云春秋过七十，本江南人。而容仪伉爽，才如三四十许岁。善谈玄理，行吐纳之法。单得之，大喜过望。遂以师礼敬事之，有言必信。一夕，从容语曰：“人孰无道心？大抵为嗜欲所败，今将求延生久视之理，苟不先绝此段。鲜克终者。”单焚香再拜，力请其要。连宵靳固，乃授以箧中丹药，使斋沐澄虑，择吉日服之。仅月余，单精采摧惫，阴囊蓄缩，全若阉官。欲想未断，已无所能为。然私念以为适我愿也，从信愈确。邱又戒使静处一室，无与外间相闻。终日危坐，非便溺不窥户。邱出入自如，浸浸用房中战胜之技，悦其妻妾。邻里悉知之，单殊弗悟。既而挑妻妾奔遁，邻人以告单。单久不历家舍，犹未信然。告者至三，于是始行追蹑，得于别村。执诣郡，杖杀之，妻妾亦受刑。单弃之而为山林之游，莫知所届。

○楚儿

楚儿，字润娘，素有三曲之尤，而辨慧，往往有诗句可称。近以退暮，为万年捕贼官郭煅所纳，置于他所。润娘在倡中，狂逸特甚，及被拘系，未能悛心。煅主繁务，又本居有正室，至润娘馆甚稀。每有旧识过其所居，多于窗牖间相呼，或使人询讯，或以巾笺送遗。煅乃亲仁诸裔孙也，为人凶忍且毒，每知必极笞辱。润娘虽甚痛愤，殊不少革。

尝一日自曲江与煅行，前后相去十数步，同版使郑光业昌国，时为补衮道，与之遇，楚儿遂出帘招之。光业亦使人传语，煅知之。因曳至中衢，击以马箠。其声甚冤楚。观者如堵，光业遥视之，甚惊悔，且虑其不任矣。

光业明日特取路过其居侦之，则楚儿已在临街窗下弄琵琶矣。驻马使人传语已，持彩笺送光业，诗曰：

“应是前生有宿冤，不期今世恶姻缘。蛾眉欲碎臣灵掌，鸡肋难胜子路拳。

只拟吓人传铁券，未应教我蹈金莲。曲江昨日君相遇，当下遭他数十鞭。”

光业马上取笔答之曰：

“大开眼界莫称冤，毕世甘他也是缘。无计不烦乾偃蹇，有门须是疾连拳。

据论当道加严箠，便合披缁念法莲。如此兴情殊不减，始知昨日是蒲鞭。”

光业性疏纵，但无畏惮，不拘小节，是以敢驻马报复，仍便送之，闻者皆缩颈。煅累主两赤邑捕贼，故不逞之徒多所效命，人皆惮焉。

○鱼玄机

唐西京咸宜观女道士鱼玄机，字幼微，长安里家女也。色既倾国，思更入神。喜读书属文，尤致意于一吟一咏。破瓜之岁，志慕清虚。咸通初，遂从冠帔于咸宜。然蕙兰弱质，不能自持，复为豪侠所调。于是风流之士，争修饰以求狎。其诗有：“绮陌春望远，瑶徽秋兴多。”又：“殷勤不得语，红泪一双流。”又：“焚香登玉坛，端简礼金阙。”又：“云情自郁争同梦，仙貌长芳又胜花。”此数联为绝。一女僮曰绿翘，亦明慧有色。忽一日，机为邻院所邀，迨暮归院，绿翘迎门曰：“适某客来，知炼师不在，不舍辔而去。”客乃机素相昵者，意翘与之私，裸而笞百数。既委顿，请杯水酹地，曰：“炼师欲求三清长生之道，而未能忘解珮临枕之欢。反以沈猜，厚诬贞正。翘今必毙于毒手矣！无天，则无处诉。若有，誓不蠢然于冥冥之中，纵尔淫俟。”言讫而绝。机恐，乃坎后庭，瘗之。自谓人无知者。客溲于后庭，见青蝇数十，集于瘗上，驱去复来。详视之，如有血痕，且腥。客出，窃语其仆。仆兄为府衙卒，尝求金于机，机不顾，卒深衔之。因呼数卒，携锸具突入机院，发之，绿翘貌如生。遂擒玄机，送京兆府。吏诘之，词伏，而朝士多为言者。府乃表列以上。至秋，竟戮之。在狱中，亦有诗曰：“易求无价宝，难得有心郎。”“明月照幽隙，清风开短襟。”他不具录。出《三水小牍》。

情史氏曰：“啬财之人，其情必薄。然三斛明珠，十里锦帐，费侈矣。要皆有为为之。成我豪举，与供人骗局，相去不啻万万也。天下莫重于情，莫轻于财。而权衡必审，犹有若此，况于愤事败名，履危犯祸，得失远不相偿。可不慎与！夫情之所钟，性命有时乎可捐，而情之所裁，长物有时乎不可暴。彼未参乎情理之中者，奈之何易言情也。”

卷十九 情疑类

○郁单越国

须弥山北天下有郁单越国，其土正方，人面亦方像，其貌少壮，如阎浮提二十许人。口齿平正，洁白无间，发绀青色，无有尘垢，发垂八指，齐眉而止，不长不短，若其土人起欲心时。有熟视女人而舍之去。彼女随逐。往诸园林，若彼女人。是彼男子父母骨肉中表。不应行欲者。树不曲荫。各自散去；若非亲者。树则曲荫。随意娱乐一日二日或至七日。尔乃舍去，立世阿毗昙论云：北洲人不索女。不迎妻。不买不卖，若男子欲娶女时。谛瞻彼女；若女欲羡男时。亦须谛视男子，若不见视。馀女报言：是人看汝。即为夫妻，男不见女看。馀男报言：是女看汝。亦为夫妻，若自相见。便即相随。共往别处，若多欲者。一生之中。数唯至五；其中品者。或四三，亦有修行至死无欲。

○太白精

少昊以金德王，母曰皇娥，处璇宫而夜织，或乘桴木而昼游，经历穷桑沧茫之浦，时有神童，容貌绝俗，称为白帝之子，即太白之精。降乎水际，与皇娥燕戏，奏（女十臾）娟之乐，游漾忘归。穷桑者，西海之滨有弧桑之树，直上千寻，叶红椹紫，万岁一实，食之后天而老。帝子与皇娥泛于海上，以桂枝为表，结薰芽为旌，刻玉为鸠，置于表端，言鸠知四时之候，故《春秋传》曰：“司至是也。”今之相风此之遗像也。帝子与皇娥并坐，抚桐峰梓瑟，皇娥倚瑟而清歌曰：

“天清地旷浩茫茫，万象回薄化无方。浛天荡荡望沧沧，乘游轻漾著日傍。当其何所至穷桑，心知和乐悦未央。”

俗谓游乐之处为桑中也。《卫风》云：“期我至桑中。”盖此类也。帝子答歌曰：

“回维八珽眇难极，驱光逐影穷水域。璇宫夜静当轩织，桐峰丈梓千寻直。伐梓作器成琴瑟，清歌流畅乐难极。沧湄海浦来栖息。”

及皇娥生少昊，号曰穷桑氏，亦曰桑邱氏。至六国时，桑邱子著阴阳书，即其馀裔也。少昊以主西方，一号金天氏，亦曰金穷氏。时有五凤，随方之色，集于帝庭，因曰凤鸟氏。金鸣于山，银涌于地，或如龟蛇之类，乍似人鬼之形，有水屈曲，亦如龙凤之状。有山盘纡，亦如屈龙之势，故有龙山、龟山、凤山之目也。亦因以为姓，末代为龙邱氏，出班固《艺文志》；蛇邱氏，出《西王母神异传》。

秦并六国，太白星窃织女侍儿梁玉清、卫承庄，逃入卫城少仙洞，四十六日不出。天帝怒，命五岳搜捕。太白归位，卫承在逃焉。梁玉清有子，名休。玉清谪于北斗下常春，其子乃配河伯骖乘行雨，休每至少仙洞，耻其母淫奔之所，辄回驭，故此地常少雨焉”出《独异志》。

天帝捕逃，亦有治家不严之过矣。玉清受罚，承庄终得免乎。太白归位，首祸者独从宽政，又何也。

○织女婺女须女星

唐御史姓生，罢官，居于蒲之左邑。有子一；甥二，各姓。年皆及壮，而顽驽不学。姚日诲责，而怠游不悛。遂于条山之阳，结茅以居之，冀绝外事，得专艺学。林壑重深，嚣尘不到。临遣，姚戒之曰：“每季一试汝学，有不进，夏楚必及。”及到山中，二甥曾不开卷，但朴斫涂塈为务。姚之子稍长于二甥，独惧责，攻书甚勤。忽一夕，于夜临烛凭几，披书之次，觉后裾为物所牵，襟领渐下，亦不之异，徐引而袭焉。俄而复尔，如是数四。遂回视之，见一小豚，籍裘而伏，色甚洁白，光润如玉。因以压书界方击之，豚声骇而走。连呼二子，秉烛索于堂中。牖户甚密，周视无隙，莫知所往。明日，有苍头骑扣门，搢笏而入。谓三人曰：“夫人问讯，昨夜小儿无知，误入君衣裙，殊以为惭。然君击之过伤，今则平矣，君勿为虑。”三人惧，逊词谢之，相视莫测其故。少顷，向来骑僮复至，兼抱持所伤之儿，并乳褓数人，衣襦皆绮纨，精丽非常。复传夫人语云：“小儿无恙，故以相示。”通而视之，自眉至鼻端，如丹缕焉。则界方棱所击之迹也，三子愈恐。使者及乳褓，皆甘言慰之。又云：“少顷夫人自来。”言讫而去。三子悉欲避去，惶惑未决。有苍头及紫衣宫监数十，奔波而至。前施屏帏，茵席炳焕，香气殊异。旋见一油壁车，青牛丹毂，其疾如风。宝马数百，前后导从，及门下车，则夫人也。三子趋出拜。夫人微笑曰：“小儿伤不至甚，恐为君忧，故来相慰。”夫人年可三十馀。风姿闲整，亦不知何人也。问三子曰：“有室家未？”三子皆以“未”对。曰：“吾有三女，殊姿淑德，可配三君子。”三子拜谢，夫人因留不去。为三子各创一院，指顾之间。画堂延閤。造次而具，翌日。有辎軿至焉，宾从粲丽，逾于戚里。车服炫晃，流光照地，香满山谷。三女自车而下，皆年十七八。夫人引三女升堂，又延三子就坐。酒肴丰衍，非世所有。三子殊不自意。夫人指三女曰：“各以配君。”三子避席拜谢。是夕合卺，夫人谓三子曰：“人所重者生也。所欲者贵也，但百日不泄于人，令君长生度世，位极人臣。”三子复拜谢。但以愚昧为忧，夫人曰：“易耳！”乃敕地上主者，令召孔宣父。须臾，孔子具冠剑而至。夫人临阶，宣父拜谒甚恭。夫人端立，微劳问之，谓曰：“吾三婿欲学。君其引之。”宣父乃命三子。指六籍篇目以示之，莫不了然解悟，大义悉通，咸若素习。既而宣父谢去，夫人又命周尚云，示以玄女符、玉璜秘诀。三子又得之无遗，复坐与言，则皆文武全才，学究天人之际矣。三子相视，自觉风度夷旷，神明开爽。其后，姚使家僮馈粮至，则大骇而走。姚问其故，具对以屋宇帏帐之盛，人物艳丽之多。姚惊曰：“此必山鬼所魅也。”促召三子。三子将行，夫人戒勿泄露。纵加楚挞，亦勿言之。三子至，姚亦讶其神气诱发，占对闲雅，疑有鬼物凭焉。苦问不言，遂鞭之数十。不胜其痛，具道本末。姚乃幽之别所。姚素馆一硕儒，因召而与语。儒者惊曰：“大异大异，君何用责三子乎？向使三子不泄其事，则必贵极人臣。今夕之事，其命也夫。”姚问其故。儒曰：“吾见织女、婺女、须女星皆无光。是三女星下降人间，将福三子。今泄天机，三子免祸幸矣。”其夜，儒者引姚视三星，星无光。姚乃释三子，遣之归山。至则三女藐然，如不相识。夫人让之曰：“子不用吾言，既泄天机，当于此诀。”因以汤饮三子。既饮，则昏顽如旧，一无所知。儒谓姚曰：“三女星犹在人间，亦不远此地分。”密谓所亲言其处。或云，河东张嘉真家，其后将相三代矣。

三女星降世是矣。夫人岂三星之母，小儿岂三星之弟耶？夫人是何名号，夫人之偶又是何人？能令宣尼、尚父伛偻奉命，真可怪也？况人间择配，尚必才望相当。三子福分既浅，又蠢然无学，三星何取而降之？疑小说家有托而云尔。

○织女

牵牛织女二星，隔河相望。至七夕，河影没，常数日复见。相传织女者，上帝之孙，勤织日夜不息。天帝哀之，使嫁牛郎。女乐之，遂罢织。帝怒，乃隔绝之，一居河东，一居河西。每年七月七夕，方许一会。会则乌鹊填桥而渡，故鹊毛至七夕尽脱，为成桥也。《列仙传》云：“桂阳成武丁有仙道，常在人间。忽谓其弟曰：‘七月七日织女当渡河，诸仙悉还宫，吾向已被召，不得停，与尔别矣。’弟问曰：‘织女何事渡河去？当何还？’答曰：‘织女暂诣牵牛，吾复三年当还。’明日失武丁。至今云：“织女嫁牵牛。”

又，太原郭翰，少简贵，有清标，姿度美秀，善谈论，工草隶。早孤，独处，当盛暑，乘月卧庭中。时时有微风，稍闻香气渐浓，翰甚怪之，仰视空中，见有人冉冉而下，直至翰前，乃一少女也。明艳绝代，光彩溢目。衣玄绡之衣，曳罗霜之帔，戴翠翘凤凰之冠。蹑琼文九章之履。侍女二人，皆有殊色，感荡心神。翰整衣巾下床拜谒，曰：“不意尊灵迥降，愿垂德音。”女微笑曰：“吾天上织女也，久无主对。而嘉期阻旷，幽态盈怀，上帝赐命而游人间。仰慕清风，愿托神契。”翰曰：“非敢望也，益深所感。”女为敕侍婢，净扫室中，张湘雾丹毂之帷。施水晶玉华之簟，转惠风之扇。宛若清秋，乃携手升堂，解衣共寝。其衬体红脑之衣，似小香囊，气盈一室。有同心亲脑之枕，覆一双缕鸳文之衾。柔肌腻体，深情密态，妍艳无匹。欲晓，翰送出户。凌云而去，自后夜夜偕来。情好转切，翰戏之曰：“牛郎何在？那敢独行！”对曰：“阴阳变化，关渠何事。且河汉隔绝，不足为虑。”因抚翰心前曰：“世人不明瞻瞩耳。”翰又曰：“卿既寄灵辰象，辰象之间，可得闻乎。”对曰：“人间观见是星，其中自有宫室居处，诸仙皆游观焉，万物之精，各有象在天，在地成形，下人之变，必形于上也。”因为翰指列星分位，尽详纪度，时人不悟者，翰遂洞晓之。后将七夕，忽不复来。经数月，方至，翰问曰：“相见乐乎？”笑而对曰：“天上那比人间，正以感运当尔，非有他故也，君无相忘。”问曰：“卿来何迟？”答曰：“人中五日，彼一夕也。”又为翰致天厨，悉非世物。徐视其衣，并无缝。翰问之，谓曰：“天衣本非针线为也。”经一年，忽于一夜，颜色凄恻，执翰手曰：“帝命有程，便当永诀。”遂呜咽不自胜，翰惊惋曰：“尚馀几日？”对曰：“只在今夕耳。”遂悲泣，彻晓不眠。及旦，抚抱为别。以七宝枕一枚留赠，约明年某日，当有书相闻。翰答以玉环一双，便凌空而去，回顾招手。良久方灭，翰思之成疾，未尝暂忘。明年至期，果使前日侍女将书函至。翰遂开缄，以青缣为纸，铅丹为字，言词清丽，情意重叠。末有诗二首，诗曰：

“河汉虽云阔，三秋尚有期。情人终已矣，良会更何时。”

又曰：

“朱阁临清汉，琼宫御紫房。佳期空在此，只是断人肠。”

翰以香笺答书，亦酬二诗曰：

“人世将天上，由来不可期。谁知一回顾，交作两相思。”

又曰：

“赠枕犹香泽，啼衣尚泪痕。玉颜霄汉里，空有往来魂。”

自此而绝。是岁，太史奏织女星无光。翰思不已，人间丽色不复措意。复以继嗣大义须婚，强娶程氏女，殊不称意。复以无嗣，遂成反目。翰官至侍御史而卒。

牛、女，皆星也。女若有情，牛亦不减。安得云“阴阳变化，关渠何事”，又安得云“感运当尔，非有他故”耶？天帝以惰织之故，隔绝牛郎，而他会反纵之耶？此必无之事也。小说载：董永少失母，独养父，家贫佣力。父死无以葬，乃就主人，贷钱一万，曰：“后若无钱还君，当以身作奴。”及葬父毕，还于路，忽遇一妇人，求为永妻。永与俱至主家，主人令永妻织绢二百匹，始放归。乃织一月而完。主惊，遂放夫妇还。行至旧逢处，妇辞永曰：“我天之织女，缘君之孝，上帝令助偿债。今期满，欲返。”遂辞去。然则天上织女非一，不尽皆天孙矣。

《耳谈》载：福州孙昌裔，字子庆，为进士承谟子。寓京，在庄太史梅谷公宅，与太史子乔申同授经于黄冈曹孝廉孟彦。昌裔通古文辞，万历癸未，七月七日，感牛女之事，因戏为文通于牛女。是夜，忽暴卒。第心坎微热，莫知其故。越三日，忽苏。时父师皆聚哭尸傍，注目视曰：“我在此耶？顷为神妃召去，所居金屋琼楼，绡帷具榻，侍卫皆妖丽姣好，群歌偶舞。日夕留款不绝，欲成伉俪。裔思父不从，辞归。旁为劝解，而意弥坚。妃始为祖饯，供张络绎，相接于道。歌姬侑觞，皆有恋别之思。醇醪递进，未尝绝口，不知身之作此状也。”此出自曹孟彦口述，目击其事，当不谬。意痴情所感，遂有邪祟托名而惑之。若真是神妃，则是夕正七夕，牛郎方在，何暇他及。

《续艳异编》载：高邮张同知里中，有王氏女，以夫贫不能娶而死，女亦自缢。张嘉其节，为言于有司，欲表其闾，未之竟也。张有仆名来仪者，年弱冠，使之运小舟，旋风大作，舟几覆者数日。忽见空中一宫妆女子下，有二仆青衣小帽，号曰“先锋”：一名张宝，一名王友宣。言曰：“我天仙织女也，爱汝俊少，愿为夫妇。”来仪不从，欲执而鞭之，不允，乃去。明日又至，如是再三。张疑拟曰：“来仪得非因里中王氏故感怪耶？”言已，此女即传言：“我非织女，实王氏女也，感汝家厚意，故来就汝。汝何用固辞？”张乃为文祭女子曰：“汝弃生全节，方得乡誉。乃复自污，甘人唾骂。汝必不为，或他鬼假托汝名，汝亦不可不诉诸天曹治之，以清汝迹。”祭毕，女不复至。以此推之，则淫鬼谬托，滓秽仙真者不少矣！

《耳谈》又载：凤阳泗州民家，有一怪自称姓名曰牛天锡。见其家有好女，窃变形为美少年。宵分月皎，窗牖小开，忽被隐入闺房，与其女百计诱狎。诳云：“身是牛郎，卿是织女，共谪人间，合为伉俪。”女辄信之，遂隆情好。明日执子婿礼，事主人甚恭。岁馀，作怪殊常，臧获有触忤之者，怒云：“我是汝家东床娇客，何得犯我？”辄欲鞭之，于是互相设计，阴召术士诵咒，用剑击而毙之。应手有声，缩入地。发土细验，乃是老牛之膝骨，久埋土中，而出诈为人矣。江阴顾山民亲见其事。牛郎有假，则织女亦未必真也。

○杜兰香

杜兰香者，自称南阳人，以建兴四年春诣张硕。硕年十七，望见钿车在门外，婢通言：“阿母所生，遣授配君。”硕前视女，年可十八九，说事邈然久远。有婢子二人，大者萱支，小者松支。钿车青牛上饮食皆备。作诗曰：

“阿母处灵岳，时游云霄际。众女侍羽仪，不出墉宫外。

飚轮送我来，岂复耻尘秽。从我与福俱，嫌我与祸会。”

至其年八月，且来复作诗曰：

“逍遥云雾间，呼吸发九嶷。流沙不稽路，弱水何不之。”

出薯蓣子三枚，大如鸡子，云：“食此，令君不畏风波，辟寒温。”硕食二，欲留一，不肯，令砚尽食。言：“本为君作妻，情无旷远，以年命未合，小乖，大岁东方卯，当还求君。”见《杜兰香别传》。

《广记》云：有渔父于湘江洞庭之岸，闻儿啼声。四顾无人，惟三岁女子在岸侧。渔父怜而举之。十馀岁，灵颜姝莹，忽有青童自空来，携女而去。临升天，谓其父曰：“我杜兰香也，有过谪于人间，玄期有限，今去矣。”自后时亦还家。其后于洞庭包山降张砚家，盖修道者也。兰香降之三年，授以举形飞化之道，砚亦仙去。初降时，留玉简，玉唾盂，火浣布以为登真之信。

《征途记》曰：张砚与杜兰香相别，后于巴县见一青衣云：“兰香在白帝君所，若闻白帝野寺钟声随风而来，则兰香亦随风而至。”际夜，果钟声，兰香亦至焉。

《丽情集》云：贾知微遇曾城夫人，杜兰香以秋云罗帕裹丹五十粒与生，曰：“此罗是织女采玉茧织成。”后大雷雨，失帕所在。

○玉卮娘子

唐玄宗时，有崔书生，于东州逻谷口居。好植名花，暮春之中，英蕊芬郁，远闻百步。书生每初晨，必盥漱看之。忽有一女自西乘马而来，青衣老少数人随后。女有殊色，所乘马极骏。未及细视，则已过矣。明日又过，崔生乃于花下铺茵，致酒往迎马首，拜曰：“某性好花木，此园无非手植。今正值香茂，颇堪流盼。女郎频日而过，计仆驭当疲。敢具脯醪，以俟憩息。”女不顾而过，其后青衣曰：“但具酒馔，何忧不至？”女顾叱之曰：“何敢轻与人言。”崔生明日先到别墅，又迎马拜请。良久，一老青衣谓女曰：“马大疲，暂歇无爽。”因自控马，至当寝下。老青衣谓崔生曰：“君既求婚，予为媒妁，可乎？”崔生大悦，再拜跪请。青衣曰：“后十五六日，大是吉辰。君于此时，但具婚礼，并备酒肴。今小娘子阿姊在逻谷中，有小疾，故日往看省。向某去后，便当咨启。期到，皆至此矣。”于是俱行，崔生即依言营备。至期，女及姊皆到。其姊亦仪质极丽，送女归崔生。崔母在故居，殊不知也。崔生以不告而娶，但启以婢媵。后崔生觉母慈颜衰悴，因伏问几下。母曰：“有汝一子，冀得求全。今汝所纳新妇，妖媚无双。吾于土塑图书之中，未曾见此，必狐魅之辈，伤害于汝，故致吾忧。”崔生入室，见女泪涕交下。曰：“本侍箕帚，望以终天。不知尊夫人待以狐魅辈，明辰即别。”崔生亦挥涕不能言。明日，女车骑复至，崔生亦乘马送之。入逻谷中十里，山间有一川。川中有异花珍果，不可言纪。馆宇屋室，侈于王者。青衣百许迎拜曰：“无行崔郎，何必将来。”于是捧入，留崔生于门外。未几，一青衣女传姊言曰：“崔郎宜便绝，不合相见。然小妹曾奉周旋，亦当奉屈。”俄而召崔生入，责诮再三，辞辩清婉。崔生但拜伏受谴而已。后遂坐于中寝，对食食讫，命酒作乐。乐阕，其姊谓女曰：“须令崔郎却回。”女出袖中白玉盒子遗生。于是，各呜咽而别。至还谷口，回望千岩万壑，无有径路。因恸哭归家，常持玉盒子郁郁不乐。忽有胡僧扣门求食，曰：“君有至宝，乞相示也。”崔生曰：“某贫士，何有是？”僧请曰：“君岂不有异人奉赠乎？贫道望气知之。”崔生试出玉盒示僧，僧请以百万市之。崔生问僧曰：“女郎谁耶？”曰：“君所纳妻，西王母第三女，玉卮娘子也。姊亦负美名于仙都，惜君纳之不久，若住得一年。君举家不死矣。”

○巫山神女

楚襄王与宋玉游于云梦，望高唐之观。其上独有云气，崪兮直上，忽兮改容。须臾之间，变化无穷。王问玉曰：“此何气也？”玉曰：“所谓朝云者也。昔先王游高唐，昼寝，梦一妇人，自称是巫山之女。王因幸之。去而辞曰：‘妾在巫山之阳，高丘之阻，旦为朝云，暮为行雨。朝朝暮暮，阳台之下。’旦朝视之，果如其言。故为立庙，号曰‘朝云’。”

按《巫山志》云：“琵琶峰下女子，皆善笛。嫁时，群女子治具吹笛，唱《竹枝词》送之。”今人所云巫峡，即琵琶峡也。上有阳云台，高一百二十丈，南枕长江。宋玉赋云：“游阳云之台，望高唐之观。”本以寓讽，后世不察，以儿女事亵之。今庙中石刻，引《墉城记》：瑶姬，西王母第二十三女，称云华夫人。助禹驱神鬼，斫石疏波有功。今因封妙用真人。庙额曰《凝真观》。真人，即所谓巫山神女也。祠正对巫山，峰峦上入霄汉。山脚直插江中。《祝史》云：“每八月十五夜月明时，有丝竹之音往来峰顶上。猿皆群鸣，达旦方渐止。”《集仙录》亦云：“云华夫人，名瑶姬。王母第二十三女，西华少阴之气也。尝东海游，还过江上，有巫山焉。峰岩挺拔，林壑幽丽，巨石如坛，留连久之。时大禹理水，驻山下，大风卒至，崖振谷陨，不可制。因与夫人相值，拜而求助。即敕侍女授禹，策召鬼神之书。因命其神狂章，虞余，黄魔，大翳，庚辰，童律等，助禹斫石疏波，决塞道厄，以循其流。禹拜而谢焉。禹尝诣之崇巘之巅，顾盼之际，化而为石。其后，楚大夫宋玉，以其事言于襄王。王作阳台之宫以祀之。隔岸有神女之石，即所化也。神女坛侧，有竹垂垂若篲，有槁叶飞物着坛上者，竹则因风扫之，终莹洁不为所污。”李白感兴诗云：“瑶姬天帝女，精彩化朝云。宛转入宵梦，无心向楚君。”

《襄阳耆旧传》云：“楚襄王游云梦，梦一妇人，名曰瑶姬，曰：‘我夏帝之季女也，封于巫山之阳台。’精魄为芝，媚而服焉，则与梦期。又一说，赤帝女姚姬，未行而卒。葬于巫山之阳，号曰巫山之女。”相传不一，未知何据。

《云溪友议》云：“太尉李德裕镇渚宫，尝谓宾侣曰：余偶欲赋巫山神女一诗。下句‘自从一梦高唐后，可是无人胜楚王。’昼梦宵征，巫山似欲降者，何也？段记室成式曰：‘屈平流放湘沅，椒兰久而不芳。卒葬江鱼之腹，为旷代之悲。宋玉招平之魂，明君之失，恐祸及身，遂假高唐之梦，以感襄王。非真梦也。我公作神女之诗，思神女之会，惟虑成梦，亦恐非真。’李公大惭。”

《八朝穷怪录》云：“萧总，字彦先。自建业归江陵，值宋废帝元徽中，四方多乱。因游明月峡，爱其风景，遂盘桓累岁。常于峡下枕石漱流，时春向晚，忽闻林下有人呼‘萧卿’者数声。惊顾，去坐石四十馀步，有一女把花招总。总常知此有神女，异而从之，恍然行十馀里，乃见溪上有宫阙台殿甚严。侍女二十人，并神仙之质。其寝卧服玩之物，俱非世有。绸缪至晓，忽闻山鸟农叫，岩泉韵清。出户临轩，将窥旧路。见烟云正重，残月在西。神女执总手，谓曰：‘妾实此山之神，上帝三百年一易，不似人间之官，来岁方终。一易之后，遂生他处。今与郎契合，亦有因也。’因脱一玉指环赠总。谓曰：‘此妾尝服玩，未曾离手，愿郎穿指，慎勿忘心。’总曰：‘幸见顾录，感恨徒深。执此怀中，终身是宝。’天渐明，总乃拜辞，掩涕而别。携手出户，已见路径分明。总下数步，回顾宿处，宛见巫山神女之祠也。他日持玉环至建业，因话于张景山。景山惊曰：‘吾尝游巫峡，见神女乞后玉环。觉后乃告帝，帝遣使赐神女。吾亲见在神女指上，今卿得之是矣！’总，齐太祖建元末方征召，未行。帝崩，世祖即位，累为中书舍人。初，总为制书御史，江陵舟中，偶思神女事，悄然不乐。乃赋诗曰：‘昔年岩下客，宛似成今古。徒思明月人，愿湿巫山雨。’”据此，则巫山神女祠又无定神矣！殆不可晓。

又《三峡记》云：“明月峡中，有二溪东西流。宋顺帝升平二年，溪人微生亮，钓得一白鱼，长三尺，投置船中，以草覆之。及归，取烹，见一美女在草下，洁白端丽。自言高唐之女，偶化鱼游，为君所得。亮问曰：‘既为人，能为妻否？’女曰：‘冥契使然，何为不得？’遂为亮妻。后三年，忽曰：‘数已足矣，请归高唐。’亮曰：‘何时复来。’答曰：‘情不可忘者，有思后至。’其后一岁三四往来，不知所终。”不知高唐之女，又是何人也。

○云英

唐长庆中，有裴航秀才。因不第，游鄂渚，谒故旧崔相国，赠钱二十万，因佣巨舟，载于襄汉。同载有樊夫人，乃国色也。言词问接，帷帐昵洽。航虽亲切，无计会面。因赂侍妾袅烟，求达诗一章，曰：

“同为胡越犹怀想，况遇天仙隔锦屏。倘若玉京朝会去，愿随鸾鹤入青云。”

诗往，久而无答。航数诘袅烟，烟曰：“娘子见诗若不闻，如何？”航无计，因在道，求名酝珍果献之。夫人乃使袅烟召航相识。及褰帷，而玉莹光寒，花明丽景，云低鬟鬓，月淡修眉，举止烟霞外人，不与尘俗为偶。航再拜揖。（目咢）眙良久。夫人曰：“妾夫在汉南，将欲弃官，幽栖岩谷，召某一诀耳。喜与郎君同舟共济，无以谐谑为意。”航曰：“不敢。”饮讫而归。夫人后使袅烟持诗一章曰：

“一饮琼浆百感生，玄霜捣尽见云英。蓝桥便是神仙窟，何必崎岖上玉清。”

航览之，不能达诗之旨。后更不复见，但使袅烟达寒暄而已。遂抵襄汉，与使婢挈妆奁，不告辞而去。航遍访之，竟无踪响。遂饰装归辇下，经蓝桥驿侧近，因渴甚，遂下道求浆而饮。见茅屋三四间，低而复隘，有老妪缉麻苎。航揖之，求浆。娘咄曰：“云英，擎一瓯浆来。”航讶之，忆樊诗有“云英”之句，深不自会。俄于苇箔下出双玉手捧瓷。航接饮之，真玉液也。但觉异香氤郁，透于户外。因还瓯，遽揭箔，睹一女子，露裛琼英。春融雪彩，脸欺腻玉，鬓若浓云，掩面蔽身，虽红兰之隐幽谷，不足比其芳丽也。航惊怛，植足而不能去。因白妪曰：“某仆马甚饥，愿憩于此，当厚答谢。”妪曰：“任郎君自便。”遂饭仆秣马。良久，谢妪曰：“向睹小娘子，艳丽惊人，所以踌蹰不舍，愿纳厚礼娶之，可乎？”妪曰：“我今老病，只此女孙。昨有神仙，遗灵丹一刀圭，但须玉杵臼捣之，百日方可就吞，当得后天而老。君约取此女者，得玉杵臼，吾当与之。其馀金帛，吾无用处。”航拜谢曰：“愿以百日为期，必携杵臼至。更无他许人。”妪曰：“然。”航恨恨而去。及至京国，殊不以举事为意，但于坊曲喧衢，高声访玉杵臼，曾无影响。或遇朋友，若不相识。众言为狂人。数月，忽遇一货玉老翁曰：“近得虢州药铺卞老书云：‘有玉杵臼货之。’郎君恳求如此，吾当为书导达。”航愧荷珍重，果获杵臼。卞老曰：“非二百缗不可得。”航乃泻囊，兼货仆马，方及其值。遂步骤独挈，而抵蓝桥。昔日妪大笑曰：“有如是信士乎？吾岂爱惜女子，而不酬其劳哉？”女亦微笑曰：“虽然，更为吾捣药百日，方议姻好。”妪于襟带间解药，航即捣之，昼为夜息。夜则媪收药臼于内室。航又闻捣药声，因窥之，有玉兔持杵臼，而雪光辉室，可鉴毫芒。可是，航之意愈坚。如此日足，妪持而吞之，曰：“吾当入洞而告姻戚，为裴郎具帏帐。”遂挈女入山，谓航曰：“但少留此。”逡巡，车马仆隶迎航而往。则见一大第连云，珠扉晃日。内有帐幄屏帷，珠翠珍玩，莫不臻至，如贵戚家焉。仙童侍女，引航入帐就礼讫。航拜妪，悲泣感荷。妪曰：“裴郎自是清冷裴真人子孙，业当出世，不足深愧老妪也。”及引见诸宾，多神仙中人，后有仙女，鬟髻霓衣，云是妻姊。航拜讫，女曰：“裴郎不相识耶？”航曰：“昔非姻好，不省拜。”侍女曰：“不忆鄂渚同舟而抵襄汉乎？”航惊叹，恳悃陈谢。后问左右，曰：“是小娘子之姊，云翘夫人，刘纲仙君之妻也。已是高真，为玉皇之女吏。”妪遂遣航，将妻入玉峰洞中，饵以绛雪琼英之丹。体性清虚，毛发绀绿，神化自在超为上仙。至太和中，友人卢颢，遇之于蓝桥驿之西，因说得道之事。遂赠蓝田美玉十斤，紫府云丹一粒。叙话永日，使达之于亲爱。卢颢稽颡曰：“兄既得道，乞一言教授。”航曰：“老子曰：‘虚其心，实其腹。’今之人，心愈实，何由得道？”卢子懵然。复语之曰：“心多妄想，腹漏精液，即虚实可知矣！凡人自有不死之术，但子未便可教，异日言之。”卢子知不可请，但终宴而去。后世人莫有遇者。出《传奇》。

○青童君

天水赵旭，少孤介好学。有姿貌，善清言，习黄老之道。家于广陵，尝独葺幽居，惟二女奴侍侧。尝梦一女子，衣青衣，挑笑牖间。觉而异之，因祝曰：“是何灵异？愿觌仙姿。”夜半，忽闻窗外切切笑声，旭知其神，复祝之。乃言曰：“吾上界仙女也，闻君累德清素，幸同寤寐，愿托清风。”旭惊喜，整衣而起，回灯拂席以延之。忽清香满室，一女年可十四五，容范旷代。衣六铢雾绡之衣，蹑五色连文之履，开帘而入。旭再拜，女笑曰：“吾天上青童，久居清禁，幽怀阻旷，位居末品，时有世念。帝罚我人间，随我感配。以君气质虚爽，愿谐神韵。”旭曰：“蜉蝣之质，假息刻漏。不意高真，俯垂济度，岂敢妄兴俗怀。”女乃笑曰：“君宿世有道骨，名在金格。当相与吹洞箫于红楼之上，抚云璈于碧落之中。”乃延坐，令施寝具。旭贫无可施。女笑曰：“无烦仙郎。”须臾，雾暗，食顷方收。其室中施设珍奇，非所知也。遂携手于内。夜深，忽闻外一女呼“青夫人”，旭骇，问之，答曰：“同宫女子相寻，尔勿应。”乃扣柱歌曰：“月露飘飖星汉斜，独行窈窕浮云车。仙郎独邀青童君，结情罗帐连心花。”歌甚长，旭唯记两韵。谓青童君曰：“可延入否？”答曰：“此女多言，虑泄吾事于上界耳！”旭曰：“设琴瑟者，由人调之，何患乎？”乃起迎之。见一神女在空中，去地丈馀许。侍女六七人，建九明蟠龙之盖，戴金精舞凤之冠。长裙曳风，璀璨心目。旭再拜邀之，乃下曰：“吾嫦娥女也。闻君与青君集会，故捕逃耳。”便入室。青君笑曰：“卿何以知吾处也。”答曰：“佳期不相告，谁过耶。”相与笑乐，旭喜悦不知所裁。鸡鸣命车，约以后期。答曰：“慎勿言之世人，吾不相弃也。”及出户，有五云车二乘，浮于空中。遂各登车诀别，灵凤飒然凌虚而上，极目乃灭。旭不自意如此，但洒扫焚名香，绝人事以待之。隔数夕复来，来时皆先有清风肃然，异香从之。其所从仙女益多，欢娱日洽。为旭致行厨珍膳，皆不可识，其美殊常。每一食，经旬不饥，但觉体气充爽。旭因求长生久视之道，密受隐诀，其大抵如《抱朴子内篇》。为旭致天乐，有仙妓飞奏檐楹而不下，谓旭曰：“君未列仙品，不合正御，故不下也。”其乐唯笙箫琴瑟，略同人间，其馀并不能识。声韵清锵，奏讫而云雾霏然，已不见矣。又为旭致珍宝奇丽之物。乃曰：“此物不合令世人见，君若泄之，吾不得来也。”旭言誓重叠。后岁馀，旭奴盗琉璃珠鬻于市。胡人酬价，逼之而相击。官勘之，奴悉陈状，旭都未知。其夜女至，怆然无容曰：“奴泄吾事，当逝矣！”旭方知失奴，而悲不自胜。女曰：“甚知君心，然事亦不合长与君往来，运数然耳！自此诀别，努力修持，当速相见也。”其大要，以“心死可以身生，保精可以致神”。遂留仙枢龙席隐诀五篇，内多隐语。亦指验于旭，旭洞晓之。将旦而去，旭悲咽执手。女曰：“悲自何来？”旭曰：“在心所牵耳。”女曰：“身为心牵，鬼道至矣。”言讫，竦身而上，忽不见，室中帘帷器具悉无矣！旭恍然自失。其后寤寐仿佛，犹尚往来。旭，大历初犹在。出淮泗《幽通记》。

“心死可以身生”，自是至理。然所云“幽怀阻旷，时有世念”，则青夫人之心亦未死也。有世念而下降人间，独非身为心牵乎？而青夫人且将堕落矣！

○天上玉女

魏济北郡从事掾弦超，字义起。以嘉平中，夕独宿，梦中神女来从之。自称“天上玉女，东郡人，姓成公，字智琼，早失父母。上帝哀其孤苦，今得下嫁。”超觉而钦想。如此三四夕。一旦显来，驾辎軿车，从八婢，服罗绮之衣，状若飞仙。自言年七十，视之如十五六。车上有异肴醴酒，与超共饮食。谓超曰：“宿运宜为夫妇，不能有益，亦不能为损。然常可得驾轻车肥马，饮食常可得远味异膳，缯素可得充用不乏。然我神人，不能为君生子，亦无妒忌，不害君婚姻之义。”遂为夫妇。经七八年，父母为超取妇之后，分日而燕，分夕而寝，夜来晨去，倏忽若飞，唯超见之，他人不见也。每超当有行求，智琼已严驾于门，百里不移两时，千里不过半日。超后为济北王门下掾，文钦作乱，魏明帝东征。诸王见移于邺宫。官属亦从监国西徙。邺下狭窄，四吏共一小屋。超独卧，智琼常得往来。同室之人，颇疑非常。智琼只能隐形，不能藏声，且芬香达于屋宇。遂为伴吏所疑。后超尝使至京师，空手入市。智琼给其五匣弱绯，五端烟纻，采色光泽，非邺市所有。同行吏诘问，超性疏拙，遂具言之。吏以白监国，委曲问之，亦恐天下有此妖幻，不咎责也。后夕归，玉女已求去，曰：“我神仙也，不愿人知。今本末已露，不复与君通接。积年恩义，一旦分别，岂不怆恨！”呼侍御发簏，取织成裙衫两挡遗超。把臂告辞，肃然升车，去若飞流。超忧感积日。后五年，超奉郡使至洛。到济北鱼山下，陌上西行，遥望曲道头，有一马车，似智琼驱驰，前至视之果是。遂披帷相见，悲喜交至。授绥同乘至洛，克复旧好。至太康中犹在，但不日月往来。三月三日，五月五日，七月七日，九月九日，月旦十五，每来，辄经宿而去。张茂先为之赋《神女》。

○妙音

汉时，泰山黄原平旦开门，忽见一青犬在门外伏，守备如家养。原绁犬，随邻里猎。日垂夕，见一鹿，便放犬。犬行甚迟，原绝力逐，终不及。行数里，至一穴，八百馀步，忽有平衢。槐柳列植，垣墙回匝。原随犬入门，列房可有数十间，皆女子。姿容妍媚，衣裳鲜丽。或抚琴瑟，或执博棋。至北阁，有三间屋，二人侍值，若有所伺。见原相视而笑云：“此青犬所引至，妙音婿也。”一人留，一人入阁。须臾有四婢出，称“太真夫人白黄郎：有一女，年已弱笄，冥数应为君妇。”既暮，引原入内。妙音容色婉妙，侍婢亦美。交礼既毕，宴寝如常。经数日，原欲暂还报家。妙音曰：“人神道异，本非久势。至明日，解佩分袂，临阶涕泣，后会无期，深加爱敬。若能相思，三月旦可修斋戒。”四婢送出门，半日至家，情念恍惚。每至期，常见空中軿车，仿佛若飞。

○玄天女

燕昭王即位二年，广延国来献善舞者二人，一名旋娟，一名提谟。并玉质凝肤，体轻气馥，绰约窈窕，绝古无伦。或行无迹影，或积年不饥。昭王处以单绡华幄，饮以瓀珉之膏，饴以丹泉之粟。王登崇霞之台，乃召二人，徘徊翔舞，殆不自支。王以缨缕拂之，二人皆舞。容冶妖丽，靡于翔鸾，而歌声轻飏。乃使女伶代唱其曲。清响流韵，虽飘梁动尘，未足嘉焉。其舞一名“萦尘”，言其体轻与尘相乱。次曰“集羽”，言其婉转若羽毛之从风。末曲曰“旋怀”，言其支体缠曼，若入怀袖也。乃设麟文之席，散荃芜之香。香出波弋国，浸地则土石皆香。着朽木腐草，莫不郁茂。以熏枯骨，则肌肉皆生。以屑喷地，厚四五寸。使二女舞其上，弥日无迹，体轻故也。时有白鸾孤翔，衔千茎穟于空中。自生花实，落地则生根叶。一岁百获，一茎满车。故曰“盈车嘉穟”。麟文者，错杂宝以饰席也。皆为云霞麟凤之状。王好神仙之术，玄天之女，托形作此二人。昭王之末，莫知所在。或云游于江汉，或伊洛之滨。出王子年《拾遗记》。

○谷神女

唐元和初，万年县有马士良者，犯事。京尹王爽欲杀之，乃亡命入南山。至岩谷，湫岸，潜于大柳树下。才晓，见五色云下一仙女于水滨，有金槌玉版。连扣数下，青莲涌出。每叶施开，仙女取擘三四枚食之，乃乘云去。士良见金槌玉版尚在，跃下扣之。少顷，复出十数枚，士良尽食之。顿觉身轻，即能飞举。遂扪萝寻向者五色云所。俄见大殿崇宫，食莲女子与群仙处于中。睹之，大惊。趋下，以竹杖连击，坠于洪崖涧边。涧水清洁，因惫熟睡。及觉，见双鬟小女，磨刀谓曰：“君盗灵药，奉命来取君命。”士良大惧，俯伏求救。答曰：“此应难免，唯有神液可以救君，君当以我为妻。”遂去。逡巡持一小碧瓯，内有饭，白色，士良尽食，复寝。须臾起，双鬟曰：“药已成矣！”以示之：七颗，光莹如空，青色，士良喜叹。看其腹有似红线处，乃刀痕也。女以药摩之，随手不见。戒曰：“但自修学，慎勿语人，倘漏泄，腹疮必烈。”遂同往于湫侧。又曰：“我谷神之女也，守护上仙灵药，故得救君耳。”至会昌初，往往人见于岩谷。湫捕鱼，不获，投一帖子，必随斤两数而得。出《逸史》。

食莲必有夙缘，不应犯天诛。既犯天诛，又不应双鬟可以私救。且群仙岂乏役使，必遣小女，岂无利刃，乃始磨刀？语俱似儿戏。意者，士良脱罪后，造此以欺人。如近世王文成遇海神之说耳！

○书仙

曹文姬，本长安娼女也。生四五岁，好文学。每展卷，能通大义，人疑其夙习也。及笄，姿艳绝伦，尤工翰墨，自笺素外，至于罗绮窗户可书之处，必书之。日数千字，人号为“书仙”，笔法为关中第一。家人教以丝竹宫商，则曰：“此贱事，吾岂乐为之哉。惟墨池笔冢，使吾老于此间足矣。”由是籍籍声名。豪富之士，愿输金纳交者，不可胜计。女曰：“非吾偶也。欲偶者，请先投诗，当自裁择。”自是长篇短句，艳词丽语，日驰数百，女悉无意。有岷江任生，客于长安，投一绝曰：

“玉皇殿上掌书仙，一点尘心谪九天。莫怪浓香熏腻骨，霞衣曾惹御炉烟。”

女得诗，喜曰：“此真吾夫矣。不然，何以知吾出处耶？”家人不能阻，遂以为偶。自此秦朝秋夕，夫妇相携，微吟小酌，以尽一时之景。如是五年。因三月晦日，送春对饮。女题诗曰：

“仙家无夏亦无秋，红日清风满翠楼。况有碧霄归路稳，可能同驾五云游。”

吟毕，呜咽泣下。曰：“吾本上天司书仙人，以情爱谪居尘寰二纪。”谓任曰：“吾将归，子可偕行乎？天上之乐，胜于人间。幸无疑焉！”俄闻仙乐飘空，异香满室。家人惊异，共窥见朱衣吏，持玉版朱书篆文，且曰：“李长吉新撰《玉楼记》就，上帝召汝写碑，可速驾无缓。”家人曰：“李长吉唐之诗人，迄今仅三百年，焉有此妖也？”女笑曰：“非尔等所知。人世三百年，仙家犹顷刻耳。”女与生易衣拜命，举步腾空。云霞闪烁，鸾鹤缭绕。于是观者万计，以其所居地为《书仙里》。

○白螺天女

常州义兴县，有鳏夫吴堪。少孤，无兄弟。为县吏，性恭顺。其家临荆溪，常于门前以物遮护溪水，不敢秽污。暇则临水看玩。积数年，忽于水滨得一白螺，遂拾归，以水养。自县归，见家中饮食已备，乃食之。如是十馀日，堪谓邻母哀其寡独，故为执爨。乃卑谢邻母。母曰：“君近得佳丽修事，何谢老身。”堪曰：“无。”因问其故，母曰：“子每入县后，便见一女子，可十七八，容颜端丽，衣服轻艳，具馔讫，即却入房。”堪意疑白螺所为，乃密言于母曰：“堪明日当称入县，请于母家自隙窥之，可乎？”母曰：“可。”明旦诈出，乃见女自堪房出，入厨理爨。堪自门入，其女遂归房不得。堪拜之，女曰：“天知君家敬护泉源，力勤小职，哀君鳏独，敕余奉媲。”堪敬谢，遂留为妇，闾里传骇。时县宰豪士，闻堪美妻，因欲图之。堪为吏恭谨，不犯笞责。宰谓堪曰：“尔熟于吏能久矣，今要虾蟆毛及鬼臂二物，晚衙须纳，不然罪责非轻。”堪唯而走出，度人间无此，求不可得。颜色惨沮，归述于妻。妻笑曰：“君忧馀物，不敢闻命，二物妾能致矣。”堪闻言，忧稍解。妻辞出取之，少顷而到，堪得以纳。令视二物，微笑曰：“且出。”然终欲害之。后一日，又召堪曰：“我要蜗牛一枚，尔宜速觅。”堪奔归，又以告妻。妻曰：“吾家有之，取不难也。”乃为取之。良久，牵一兽至，大如犬，状亦类之。曰：“此蜗牛也。”堪曰：“何能？”妻曰：“能食火。”堪将此兽上宰。宰见之，疑曰：“吾索蜗牛，此乃犬也。”又曰：“有何所能？”曰：“食火，能粪火。”宰遂索炭烧之，遣食。食讫，粪于地，皆火。宰怒曰：“用此物奚为？”令除火扫粪，方欲害堪。吏以帚及粪，应手洞然，火飚暴起，焚爇墙宇，烟焰四合，弥亘城门。宰身及一家皆为灰烬。乃失吴堪及妻。其县遂迁于西数步，今之城是也。

《录异纪》云：“人世用水，日不过三五升，过此必减福折算。”则知敬护泉源，上帝所福。

○园客妻

园客者，济阴人也，姿貌好而性良，邑人多以女妻之，客终不取。常种五色香草，积数十年，食其实。一旦，有五色蛾止其香树末，客收而荐之，以布生桑蚕焉。至蚕时，有好女夜至，自称客妻。道蚕状，客与俱收蚕，得百二十头。茧皆如瓮大，缫一茧，六十日始尽。讫则俱去，莫知所在。故济阴人世祠桑蚕，设祠室焉。出《列仙传》。

○洞箫美人

徐鏊，字朝楫，长洲人，家东城下。为人美丰仪，好修饰，而尤善音律，虽居廛陌，雅有士人风度。弘治辛酉，年十九矣。其舅氏张镇者，富人也。延鏊主解库，以堂东小厢为之卧室。

是岁七夕，月明如昼，鏊吹箫以自娱。入二鼓，拥金榻上，呜呜未休。忽闻异香酷烈，双扉自开。有巨犬突入，项缀金铃，绕室一周而去。鏊方讶之，闻庭中人语切切。有女郎携梅花灯，循阶而上，分两行，凡十六辈。最后一美人，年可十八九。瑶冠凤履，文犀带，着方锦纱袍，袖广几二尺，若世所画宫妆之状，而玉色莹然，与月光交映，真天人也。诸侍女服饰略同，而形制差小，其貌亦非寻常所见。入门，各出笼中红烛，插银台上。一室朗然，四壁顿觉宏敞。鏊股栗，罔知所措。美人徐步就榻坐，引手入衾，抚鏊体殆遍。良久趋出，不交一言。诸侍女导从而去，香烛一时俱灭。鏊惊怪，志意惶惑者累日。

越三夕，月色愈明。鏊将寝，又觉香气异常，心念昨者佳丽，得无又至乎；逡巡间，侍女复拥美人来室中。罗设酒肴，若几席拖架之属，不见有携之者，而无不毕具。美人南乡坐，顾盼左右，光彩烨如。使侍女唤鏊，鏊整衣冠起揖之。美人顾使坐其右。侍女唤鏊捧玉杯进酒，酒味醇烈特异。而肴核精腆，水陆珍错，不可名状。美人谓鏊曰：“卿勿疑讶，身非相祸者。与卿宿缘，应得谐合，虽不能大有补益，然能令卿资用无乏。世间之物，唯卿所欲，即不难致，但忧卿福薄耳。”复亲酌，劝鏊稍前促坐。辞致温婉，笑语款洽。鏊唯唯，不能出一言，饮食而已。夫人曰：“昨听得箫声，知卿兴致非浅。身亦薄晓丝竹，愿一闻之。”顾侍女取箫，授鏊吹罢。美人继奏一曲，音调清越，不能按也。且笑曰：“秦家儿女才吹得世间下俚调，如何解引得凤凰来？令渠萧生在，应不羞为徐郎作奴。”逡巡去。越明夕，又至。饮酒间，侍女请曰：“夜向深矣！”因拂榻促眠，美人低面微笑。良久，乃相携登榻。帏帐茵席，穷极瑰丽，非复鏊向时之比也。鏊心念：吾试诈跌入地，观其何为？念方起，榻下已遍铺锦褥，殆无隙地。美人解衣，独着红绡裹肚一事，相与就枕，交会。已而流丹浃籍，宛转恇怯难胜。鏊于斯时，情志飞荡，颠倒若狂矣！然竟莫能一言。天且明，美人先起，揭帐。侍女十馀，奉匜沃盥。良久，妆讫言别。谓鏊曰：“时运相从，良非容易。此后欢好无间，卿举一念，身即却来。但忧卿意不坚，或轻向人道，不为卿福耳！”遂去。鏊恍然自失，徘徊凝睇者久之。昼出，人觉其衣香气酷烈，多怪之者。自是每一举念，则香气发，美人辄来，来则携酒为欢。频向鏊说天上事，及诸仙人变化，言甚奇妙，非世所闻。鏊心欲质其居止所向，而相见辄讷于辞，乃书小札问之。终不答，曰：“卿得好妇自足，何烦穷问？”间自言：“吾从九江来，闻苏杭名郡多胜景，故尔暂游，此世中处处是吾家。”其美人虽柔和自喜，而御下极严。诸侍女在左右，惴惴跪拜惟谨。使事鏊必如事己。一人以汤进，微偃蹇，辄摘其耳，使跪谢乃已。

鏊时有所须，应心而至。一日出行，见道旁柑子，意甚欲之。及夕，美人袖出数十颗遗焉。市物有不得者，必为委曲方便致之。鏊有佳布数匹，或剪六尺藏焉。鏊方动觉，美人来语其处，令收之。解库中失金首饰，美人指令于黄牛坊钱肆中寻之。曰：“盗者已易钱若干去矣。”诘朝往访焉，物宛然在，径取以归，主人者徒睁目视而已。鏊尝与人有争，稍不胜，其人或无故僵卧，或以他事，横被折辱。美人辄告曰：“奴辈无礼，已为郎报之矣。”

如此往还数月，外间或微闻之。有爱鏊者，疑其妖，劝使勿近。美人已知之，见鏊曰：“痴奴妄言，世宁有妖如我者乎？”鏊尝以事出，美人辄至邸中，会合如常。其眠处，人虽甚多，了不觉也。数戒鏊勿泄，而鏊不能忍，时复漏言，传闻浸广，或潜相窥伺。美人始愠。会鏊母闻其事，使召鏊归，谋为娶妻以绝之，鏊不能违。美人一夕见曰：“郎有外心，吾不敢复相从矣！”遂绝不复来。鏊虽念之，终莫能致也。

至十一月望后，鏊夜梦四卒来呼，过所居萧家巷，立土地祠外。一卒入呼土神，神出，方巾白袍老神也。同行曰：“夫人召。”鏊随之，出胥门，蹑水而度，到大第院。墙里外乔木数百，蔽翳天日。历三重门，门尽朱漆兽环，金浮沤钉，有人守之。至堂下，堂可高八九仞，陛数十级，下有鹤，屈头缩一足立卧焉。彩绣朱碧，上下焕映。小青衣遥见鏊，奔入报云：“薄情郎至矣。”堂内女儿捧香者，调鹦鹉者，弄琵琶者，歌者，舞者，不知几辈，更迭从窗隙看鏊。亦有旧识，相呼者，笑者，微谇骂者。俄闻珮声泠然，香烟如云。堂内逆相报云：“夫人来！”老人牵鏊使跪。窥帘中，有大地金炉，燃兽炭。美人拥炉坐，自提箸挟火。时或长叹云：“我曾道渠无福，果不错。”少时闻呼卷帘，美人见鏊，数之曰：“卿大负心者。昔语卿云何，而辄背之？今日相见，愧否？”因歔欷泣下，曰：“与卿本期终始，何图乃尔？”诸姬左右侍者或进曰：“夫人无自苦，个儿郎无义，便当杀却，何复云云。”颐指群卒，以大杖击鏊，至八十。鏊呼曰：“吾迫于亲命，非出本怀。况尝蒙顾复，情分不薄，彼洞箫犹在，何无香火情耶？”美人因呼停杖。曰：“实欲杀卿，感念畴昔，今贳卿死。”鏊起，匍匐拜谢。因放出，老翁仍送还。登桥失足，遂觉。两股创甚，卧不能起。又五六夕，复见美人来，将鏊责之。如前语云：“卿自无福，非关身事。”既去，疮即瘥。后诣胥门，踪迹其境，杳不可得。竟莫测为何等人也！时人作《洞箫记》。见《艳异编》。

妇有过美人者乎？得此佳偶，自可不婚。即亲命严切，亦宜与美人商之，必有说而处此。娶云再要，斥为薄情郎不枉耳。第吾闻神仙不妒，此美人又何甚也？察鏊始终，不过一老实头人。一箫之外，别无寸长，而美人眷顾如此，又不可解。

轻爱轻杀，俱非仙家事，殆他妖所为耳！

○蓬莱宫娥

嘉兴府治东石狮巷，有朱姓者，年二十馀，训蒙为业，丰神颇雅。隆庆春一日，道经南城下。花雨濛濛，柳风袅袅。展转之间，神情恍惚，渐至海月楼西，竟迷去路。心正惊疑，忽有二女童施礼于前曰：“奉主母命，邀先生过山。”朱曰：“素昧识荆，得非错耶？”女童曰：“至当自知，幸弗多却。”朱与偕行。但见崇山峻岭，路极崎岖，夹道桃株，鸟音嘈杂。自念生长郡内，不意有此佳境。更进里许，入一洞门。遥望楼殿玲珑，金玉照耀，两度石桥，乃抵其处。屏后出一仙娥，霞帔霓裳，降阶而迎。登殿叙礼，引入内室。坐定，女童进茶讫。未几，问娥姓字。娥哂曰：“妾乃蓬莱宫中人也，邀君欲了宿世之缘，不烦骇问。”顷间开宴，酒肴罗致。娥与朱促席畅饮，因制《贺新郎》一词，命女童歌以侑觞。其词曰：“花柳绕春城。运神工，重楼叠宇，顷刻间成。绿水青山多宛转，免教鹤怨猿惊。看来无异旧神京。虑只虑佳期不定。天从人愿，邂逅多情。相引处，珮声声。等闲回首远蓬瀛。呼小玉，旋开锦宴，谩荐兰羹。须信是琼浆一饮，顿令百感俱生。且休道尘缘易尽。纵然云收雨散，琵琶峡依旧风月交明。念此会，果非轻。”酒阑夜静，娥荐枕席，曲尽鱼水之乐。逮晨，朱谓娥曰：“仆承款爱，甚欲留连。但家君颇严，不归，恐致深罪。愿朝去暮来，可也。”娥愀然曰：“灵境难逢，佳期易失。妾因与君夙缘未了，故移洞府于人间，委仙姿于凡客耳！正议久交，何即请去？”朱唯而止。

三日后，朱复恳归。娥乃设宴正殿，铺陈饮馔，比昨愈奇且丰，劝朱酩酊。将撤时，出一锦轴，展于净几。写诗十绝以赠。各挥涕而别，仍命女童送朱出洞。忽风雨暴至，云雾晦冥，咫尺莫辨。不觉失足堕于山下。须臾天开云朗，乃颠仆北城岑寂之处，宛若梦觉。归述其事，父以少年放逸，迷宿花柳，假此自掩耳！欲责之。朱不得已，出锦轴呈父。父见云章灿烂，信非凡笔，怒始稍释。

时求玩者甚众，因录诗于后焉。其一：

“三山窈窕许飞琼，伴我来经几万程。好与清华公子会，不妨玄露谩相倾。”

其二：

“壶天移傍郡城濠，云自飞扬鹤自巢。千载偶偕尘世愿，碧桃花下共吹箫。”

其三：

“海外三山十二楼，弱流环绕不通舟。此身也解为云雨，还拟骖鸾槜李游。”

其四：

“涧水流环出凤台，引将刘阮入山来。春怀何事难拘束，谩被东风吹得开。”

其五：

“海天漠漠彩鸾飘，争奈文箫有意邀。自分不殊花夜合，含香和露乐深宵。”

其六：

“莫道仙凡各一方，须知张硕遇兰香。春风尝恋人间乐，底事无心问海棠。”

其七：

“百雉斜连一道开，为君翻作雨云台。高情仿佛襄王事，宋玉如何不赋来？”

其八：

“湖柳青青花满枝，可怜分手艳阳时。离宫谩自添离思，瞒得封姨不我知。”

其九：

“阳台后会已无期，眉上春云不自知。那更灵官传晓令，含情骑鹄强题诗。”

其十：

“驱山缩地迥尘寰，从此交情事不关。他日离愁何处慰，暂将三塔作三山。”

后轴亦寻失去，不知其为何仙也。

○天台二女

刘晨，阮肇入天台颇远，不得返。经十三日，饥，偶望山上有桃子熟，遂跻险登，啖数枚，饥止体充。欲下山，以杯取水，见芜青叶流下，甚鲜。复有一杯流下，有胡麻饭。乃相谓曰：“此近人家矣！”遂渡山，出一大溪。溪边有二女子，色甚美。见二人持杯，便笑曰：“刘，阮二郎，捉向杯来。”刘，阮惊，二女欣然如旧识，曰：“来何晚？”因即邀还家，南壁东壁，各有罗帏绛帐，角悬铃，上有金银交错。侍婢便令具馔，有胡麻饭，山羊脯，甚甘美。食毕行酒。俄有群女持桃子，笑曰：“贺汝婿来。”酒酣作乐，夜后各就一帐宿，婉态殊绝。至十日，求还，苦留半年。气候草木，常似春时，百鸟啼鸣，更切乡思。女遂相送，指示归路。至家，乡邑零落，已十世矣！

仙家十日，而人间已十世。人间岁短而景长，仙家岁长而景短。以此易彼，庸喻乎！

○玉滩版筑者

永丰玉滩，有村民费姓，业版筑，暇则捕鱼。一日携鱼归，道逢三艳妇褩姗行，以为大家妇，避道左。妇顾谓：“鱼！来，取钱。”逾大松岭，至其家。尔日留款，遂成居室。忽思家，归，尚为人版筑。自是往来如常。至七八年，颜色丰腴，绝食不饥。亦常持其家华衣美食，归则乌有。人与偕往，至半道，失民所在。其家缀长线于其身，以观其所往。线自门隙中出无碍，至旷野绕树而止。万历丙戌，往，始不归。意必仙也！龙虎山在其郡，本仙灵窟宅。其人蠢愚，即仙，当是昆仑奴。见《耳谈》。刘公雨云其外家亲戚所识者。

○后土夫人

京兆韦安道，举进士，久不第。大定间，于洛阳早出，至慈惠里西门，晨鼓初发。见中衢有兵仗，如帝者之卫，黄屋左纛，有月旗而无日旗。近侍才人，宫监之属，亦数百人。中有飞伞，伞下见衣珠翠之服，乘大马如后主，美艳动人。时天后在洛，安道初疑其游幸，时天尚未明，问同行者，皆云不见。又怪衢中金吾卫吏不为静路。久之渐明，见其后骑一宫监，驰马而至。安道因留问之：“前所过者，非人主乎？”宫监曰：“非也。”安道请问其事。宫监但指慈惠里之西门曰：“但由此门循墙而南，行百馀步，有朱扉西向者。叩之，问其由，当自知矣。”安道如其言，有朱衣官者出应门曰：“公非韦安道乎？”曰：“然。”朱衣曰：“后土夫人相候久矣！”遂延入一大门，有紫衣宫监，与安道叙语，延一宫中，置汤沐。顷之，挈大箱至，命安道更衣，袍笏巾靴毕备，宫监曰：“可去矣。”遂乘以大马，女骑导从者数人，出西门，由正街西南，自通利街东行。出建春门，又东北行，约三十馀里，渐见夹道戍守者，拜于马前而去。凡数处，乃至一大城，守卫甚严。凡经数重，遂见飞楼连阁，如王者之居。安道乘马，经翠楼朱殿而过。又十馀处，遂入一门内。行百步许，复有大殿。上陈广筵重乐，罗列樽俎，美妇人十数，状如妃主，列于筵左右。前所与同行宫监，引安道自西阶而上。顷之，见殿内宫监如赞者，命安道东间西向而立。殿后微闻环珮声，有美妇人备首饰袆衣，如谒庙之服。至殿门西向，与安道对立。乃是昔于慈惠西街飞伞下所见者也。宫监乃赞曰：“后土夫人，乃冥数合为匹偶。”命交拜，如人间宾主之礼。遂去礼服，与安道对坐于筵上。前所见十数美妇人，亦列坐左右。奏乐饮馔，及昏而罢。则以其夕偶之，尚处子也。如此者十馀日，夫人愿从安道归，庙见舅姑，以成妇礼。安道曰：“诺。”因下令，车驾即日告备。夫人乘黄犊之车，车饰金玉，如人间库车，上有飞伞覆之，傧从如前。安道乘马从焉。行十馀里，有行宫供顿之所，饮馔华美。顷之，又去，下令减去车骑十七八。相次又行三数里，复下令去从者。乃至建春门，左右才有二十骑。既入洛阳，安道先至家，家人怪其车服之异。既见父母，莫不惊愕，问其何适？安道拜而言曰：“偶为一家，迫以婚姻。新妇即至，故先上告。”言未竟，车骑已及门矣。绣茵锦席，罗列于庭，左右各施细绳床，请舅姑对坐。门外设二锦步障，夫人衣礼服，垂珮而入。修妇礼毕，献舅姑珍玩凡十数箱。爰及亲党，皆厚有赠遗。因曰：“新妇请居东院。”遂有侍婢阉奴，持房帷供帐之饰，至于东院，修饰甚周。父母忧惧，莫知所来。

是时，天后朝，法令严峻，惧祸及之。乃具以事上奏请罪。天后曰：“此魅物也，卿不足忧。朕有善咒术者，可为卿去此妖也。”因诏僧九思怀素往。僧先命于新妇院中设馔，置坐位，请期翌日而至。新妇闻命，具馔设位，辄无所惧。明日二僧至，既毕馔，端坐请与新妇相见，将施其术。新妇遽至，亦致礼于二僧。二僧忽若物击之，俯伏称罪，目眦鼻口流血。具以事上闻。曰：“某所咒者，不过妖魅鬼物，此不知其所从来。”天后曰：“有正谏大夫明崇俨，以太乙异术，制录天地诸神祇，此必可使也。”遂召崇俨。崇俨谓真曰：“今夕君可于堂中洁诚坐，以候新妇所居室上。见异物至，而观。其胜则已，或不胜，当更以别法制之。”真如其言。至甲夜，见有物如飞云，赤光若惊电，自崇俨之居，飞跃而至。及新妇屋上，忽若为物所扑灭者，因而不见。使人候新妇，乃平安如故。乙夜，又见物如赤龙之状，拿攫喷毒，声如群鼓。乘黑云有光者，至新妇屋上，又若为物所扑，有呦然之声而灭。使人候新妇，又如故。又至子夜，见有物朱发锯牙，磐铁轮，乘飞雷，轮鋩角，呼奔而至。既及其屋，又如物所杀，称罪而灭。既而质明，真怪惧，不知其所为。具以告崇俨。因致坛醮之箓，使征入纮厚地，山川河渎，丘墟水木，主职鬼魅之属。其数无阙，崇俨异之。翌日，乃征人世上天界部八极之神，其数无阙。崇俨曰：“神祇所为魅者，则某能制之。若然，则不可而知也。请自为见之。”因命于新妇院设馔，请崇俨。崇俨至坐，请见新妇。新妇方肃答，将拜崇俨。崇俨又忽若为物所击，奄然倒地，称罪请命，目眦鼻口流血于地。真益惊惧。其妻因谓真曰：“闻昔安道初与偶之时，云是后土夫人，此，虽人间百术，亦不能制之。今观其与安道夫妇之道，亦甚相得。试使安道致词请去之，或可也。”真即命安道谢之曰：“新妇灵贵之神，寒门不敢称敌。又天后法严，惧因是祸及。幸新妇且归，为舅姑之计。”语未终，新妇泣涕而言曰：“某幸得配偶君子，奉事舅姑。夫为妇之道，宜奉舅姑之命。今舅姑有命，敢不敬从。”即日命驾而去。遂具礼告辞于堂下，因请曰：“新妇女子也，不敢独归，愿得与韦郎同去。”真悦而听之，遂与安道俱行。至建春门外，前时车徒悉至，其所都城仆使兵卫悉如前。至城之明日，夫人被法服，居大殿中，如天子朝见之象。遂见奇容异人来朝。或有长丈馀者，若戴华冠长剑，被朱紫之服，云是五岳四渎河海之神。次有数千百人，云是诸山林树木之神。已而，召天下诸国之主悉至。时安道于夫人坐侧，置一小床，令观之。最后通一人，云：“大罗天女。”安道视之，天后也。夫人乃笑谓安道曰：“此是子之地主，少避之。”令安道入殿内小室中。既而天后拜于庭下，礼甚谨。夫人乃延天后上。天后数四辞，然后登殿，再拜而坐。夫人谓天后曰：“某以冥数，当与天女部内一人韦安道者为匹偶。今冥数已尽，自当离异，然不能与之无情。此人苦无寿，某在其家，本愿与延寿三百岁，使官至三品。为其尊父母厌迫，因不果成其事。今天女幸至，为与之钱五百万，官至五品。无使过此，恐不胜之，安道命薄耳！”因而命安道出，使拜天后。夫人谓天后曰：“此天女之属部人也，当受其拜。”天后进退，色若不足而受之，于是诺而去。夫人谓安道曰：“以郎尝善画，某为郎更益此艺，可成千世之名。”因居安道于一小殿，使垂帘设幕。召自古帝王及功臣之有名者于前，令安道图写，凡经月馀，悉得其状，集成二十卷。于是，安道请辞去。夫人命车驾于所都城西，设离帐祖席，与安道诀别。涕泣执手，情若不胜。并遗以金玉珠瑶，盈载而去。安道既至东都，入建春门，闻金吾传令，于洛阳城中访韦安道已将月馀。既至，谒天后，坐小殿见之，且述前梦，与安道所叙同。遂以安道为魏王府长史，赐钱五百万。取安道所画帝王功臣图视之，与秘府之旧者皆验，至今行于代焉。天策中，安道竟卒于官。

○地祇

贞元末，渭南县丞卢佩，行九，性笃孝。其母先病腰脚，至是病甚，不下榻者累年，晓夜不堪痛楚。佩即弃官，奉母归长安，竭产求医。时国医王彦伯，声势甚重，造次不可一见。佩日往祈请焉。半年馀，乃许一到。佩期某日平旦，是日亭午不来，佩候望于门，心摇目断。日既渐晚，佩益怅然。忽见白衣妇人，姿容绝丽，乘一骏马，从一女僮，自曲之西，疾驰东过。有顷，复自东来。至佩处驻马，谓佩曰：“观君颜色忧沮，敢请问之？”佩志于王彦伯，初不觉妇人之来。既顾问再三，佩乃具以情告。妇人曰：“妾有薄技，不减彦伯所能。请一见太夫人，必取平瘥。”佩惊喜，拜于马首曰：“诚得如此，愿以身为仆隶。”佩即先入白母。母方呻吟，酸楚之次，闻佩言，忽觉小瘳。遂引妇人至母前，妇人才举手候之，其母已能自动矣。于是一家欢跃，竞持金帛，以遗妇人。妇人曰：“此犹未也，更进一服药，非止尽除痼疾，抑亦永享眉寿。”母曰：“老妇将死之骨，为天师再生，未知何阶上答？”妇人曰：“但不弃细微，许奉九郎巾栉，常得在太夫人左右则可。安敢论功乎？”母曰：“佩犹愿以身为奴，况其他乎？”妇人再拜称谢。遂于女僮所持妆奁中，取药一刀圭，以和进母。母入口，积苦顿平。遂纳为妇，执妇道甚谨。然每十日，即请一归本家。佩欲以车与送迎，即固拒。唯乘旧马，与女僮倏忽往来，略无踪迹。初且欲顺适其意，不能究寻。久之，颇以为异。一日，伺其将出，潜往窥之。见乘马出延兴门，马行空中。佩惊问行者，皆不见。又随至东城墓田中，巫者陈设酒肴，沥酒祭地。见妇人下马，就接而饮之。其女僮随后收拾纸钱，载于马上，即变为铜钱。又见妇人，以策画地。巫者指随其处，曰：“此可以为穴。”事毕，即乘马而回。佩心甚恶之，归具告母。母曰：“固知妖异，为之奈何？”自是妇人绝不复归佩家，佩亦幸焉。后数十日，佩因出南街中，忽逢妇人行李。佩呼曰：“夫人何久不归？”妇人不顾，促辔而去。明日使女僮传语佩曰：“妾诚非匹，但以君有孝行相感，故为君妇。太夫人疾得平和，约为夫妇。今既见疑，便当诀矣。”佩问女僮：“娘子今安在？”女僮曰：“娘子前日已改嫁李谘议矣！”佩曰：“虽欲相弃，何其速欤！”女僮曰：“娘子是地祇，管京兆府三百里内人家丧葬所在，长须在京城中作生人妻，无自居也。”女僮又曰：“娘子终不失所，但嗟九郎福薄，向使娘子长为妻，九郎一家皆为地仙矣！”出《河东记》。

有德于我，即妖异可忘乎！又安知亲父不为狼，亲子不为虎也？

○张果老

张老者，扬州六合县园叟也。其邻有韦恕者，梁天监中，自扬州曹掾，秩满而来。有长女既笄，召里中媒媪，令访良婿。张老闻之，喜而候媒于韦门。媪出，张老固延入，且备酒食，酒阑，谓媪曰：“闻韦氏女将适人，某诚衰迈，灌园之业，亦可衣食。幸为求之，事成厚谢。”媪大骂而去。他日，又邀媪。媪曰：“叟何不自度？岂有衣冠子女，肯嫁园叟耶？”叟固曰：“强为吾一言，言不从，即吾命也。”媪不得已，冒责而入，言之。韦大怒，曰：“媪以我贫，轻我乃如是！”媪曰：“诚非所宜言，为叟所逼，不得不达其意。”韦曰：“为我报之，今日内得五百缗，则可。”媪出，以告张老。乃曰：“诺。”未几，车载纳于韦氏。诸韦大惊，曰：“前言戏之耳。且此翁为园，何以致此？吾度其必无而言之，今不移时而钱到，当如之何？”乃使人潜候其女，女亦不恨。乃曰：“此固命乎！”遂许焉。

张老既娶韦氏，园业不废。负秽钁地，鬻蔬不辍。其妻供执爨濯，了无怍色。亲戚恶之，责恕曰：“君家诚贫，奈何以女妻园叟？既弃之，何不令远去也。”他日，恕置酒，召女及张老。酒酣，微露其意。张老起曰：“所以不即去者，恐有留念。今既相厌，去亦何难。某王屋山下有一小庄，明旦且归耳！”天将曙，来别韦氏：“他岁相思，可令大兄往天坛山南相访。”遂令妻骑驴戴笠，张老策杖相随而去，绝无消息。

后数年，恕念其女，令其男义方访之。到天坛南，道遇一昆仑奴，驾黄牛耕田。问曰：“此有张老家庄否？”昆仑投杖拜曰：“大郎子何久不来？庄去此甚近，某当前引。”遂与俱东去。初上一山，山下有水，过水连绵凡十馀处，景色甚异，不与人间同。忽下一山，水北朱户甲第，楼阁参差，花木繁茂，烟云鲜媚，鸾鹤孔雀，回翔其间。昆仑指曰：“此张家庄也。”韦惊骇不测。俄而及门，门有紫衣吏引入厅中。铺陈之华，目所未睹。异香氤氲，遍满崖谷。忽闻珮声渐近，二青衣出曰：“阿郎来！”次见十数青衣，容色绝代，相对而行，若有所引。俄见一人，戴远游冠，衣朱绡，曳朱履，徐出门。一青衣引韦前拜，仪状伟然。细视之，乃张老也。言曰：“世人劳苦，若在火中，无斯须泰时。兄久客寄，何以自娱？贤妹略梳头，即当奉见。”因揖令坐。未几，一青衣来曰：“娘子梳毕。”遂引入，见妹于堂前。其堂沉香为梁，玳瑁帖门，碧玉窗，珍珠箔，阶砌皆冷滑碧色，不辨其物。其妹服饰之盛，世间未见。略叙寒暄，问尊长而已，意甚卤莽。有顷进馔，精美芳馨，不可名状。食讫，馆韦于内厅。

明日方曙，张老与韦生坐。忽有一青衣附耳而语，张老笑曰：“宅中有客，安得暮归。”因曰：“小弟暂欲游蓬莱山，贤妹亦当去。然未暮即归，兄但憩此。”张老揖而入。俄而五云起于庭中，鸾凤飞翔，丝竹并作。张老及妹，各乘一凤，馀从乘鹤者十数人，渐上空中，正东而去。望之已没，犹隐隐闻音乐之声。韦君在庄，小青衣供奉甚谨。迨暮，稍闻笙簧之音，倏忽复到。及下于庭，张老与妻见韦曰：“独居大寂寞，然此地神仙之府，非俗人得游。以兄宿命，合得到此，然亦不可久居，明日当奉别耳。”及时，妹复出别兄，殷勤传语父母而已。张老曰：“人世遐远，不及作书，奉金二十镒。”并与一故席帽，曰：“若无钱，可于扬州北邸卖药王老家，取一千万，持此为信。”遂别。复令昆仑奴送出，却到天坛，昆仑奴拜别去。

韦自荷金而归，其家惊讶，或仙或妖，不知所谓。五六年间，金尽，欲取王老钱。复疑其妄，曰：“取尔许钱，不持一字，此帽安足信？”既而困极，其家强逼之。曰：“必不得钱，亦何伤？”乃往扬州，入北邸。而王老者，方当肆陈药。韦前曰：“张老令取钱一千万，持此帽为信。”王曰：“钱即实有，席帽是乎？”韦曰：“叟岂不识耶？”王老未语，有小女出青布帏中曰：“张老常过，令缝帽顶。其时无皂线，以红线缝之。可验。”因取看，果是。遂得钱而归。乃信真神仙也！其家又思女，复遣义方往天坛南寻之。千山万水，不复有路。时逢樵人，亦无知张老庄者。又寻王老，亦去矣。后数年，义方偶游扬州，间行北邸前。忽见张家昆仑奴，前曰：“大郎家中何如？娘子虽不得归，如日侍左右，家中事无巨细，莫不知之。”因出怀金十斤以奉，曰：“娘子令送与大郎君，阿郎与王老会饮于此酒家，大郎且坐，当入报。”义方坐酒旗下，日暮不见出，乃入观之，饮者满坐，坐上并无二老，亦无昆仑。取金视之，乃真金也。惊叹而归，又以供数年之食。后不复知张老所在。

○剑仙

淄川姜子简祖寺丞，未第时，肄业乡校。尝偕同舍生出游，入神祠，睹捧印女子塑容端丽，有惑志焉。戏解手帕系其臂为定。才归，即被疾。同舍生谓其获罪于神，使备牲醴往谢。于是，力疾以行，奠享礼毕，诸人驰马先还，姜在后失道。日且暮，恍惚见白气亘空，常当马首。天将晓，始到家。妻孥相视，问讯劳苦。方就枕，闻外间呵殿声，一女子绝色，自轿出，上堂拜姜母。启云：“妾与郎君有嘉约，愿得一至卧内。”姜欣然而起，妻将引避。女请曰：“吾久弃人间事，不可以我故，间汝夫妇之情。”妻亦相拊，接欢如姊妹。女事姑甚谨。值端午节，一夕制彩丝百副，尽饷族党。其人物花草，字画点缀，历历可数。自是皆以“仙妇”呼之。居无何，白其姑，言：“新妇且有大厄，乞暂许他适避灾。”再拜而别，出门遂不见。姜氏尽室惊忧。少顷，一道士来问姜曰：“君面色不祥，奇祸立至。何为而然。”具以曲折告。道士令其净室设榻，明日复来。使姜径就榻坚卧，戒家人须正午乃开关。久之，寒气逼人，刀剑戛击之声不绝，忽若一物堕榻下。日午启钥，道士已至，姜出迎。笑曰：“无虑矣。”令视所坠物，一髑髅如五斗大。出箧中药一刀圭，糁之悉化为水，姜问其怪，道士曰：“吾与女子皆剑仙，女先与一人绸缪，遽舍而从汝，以故怀忿，欲杀汝二人。吾亦相与有宿契，特出力救汝。今事幸获济，吾亦去矣。”才去，女即来，遂同室如初。治姜母之丧，哀哭呕血。姜妻继亡，抚育其女如已出。靖康之变，不知所终，廉夫寓鄱阳而卒。厥孙曰好古，至今为饶人。

○武都山女

武都山精，化为女子，色美而艳，蜀之所无。蜀王开纳为妃。未几物故，王念之不已，筑墓使高，以示不忘。武都长人费氏五丁，从而媚王，以大力负武都山土，增垒之。不日，墓与山齐。王名之曰：“武担山”，谓妃死而怀土也。以石镜表其门。杜甫诗曰：“蜀王将此镜，送死至空山。冥寞怜香骨，提携近玉颜。众妃无复叹，千骑亦虚还。独有伤心石，埋轮月宇间。”事见《蜀本纪》及文昌《化书》。

山精化女，宜寿而反天，何也？岂蜀道应通，天故假女灵以借力于五丁耶？而或以为秦欲通蜀，诡言：“牛粪金，蜀王使五丁开道以迎牛。”疑相传之误也。

○大仪山仙女

张英初拜仪陇县尹，过采石江，遇一取水女子，姿貌绝世，谓英曰：“五百年夙约，与君当会于大仪山。”英叱之，至任几半载，日夕闻机声，一日，率部众逐机声而往。行数里，至大仪山上一石洞，门钥宛然忽开，前女出迎，相携而入洞。门即闭。从吏哀号，忽圆石一双，自门隙出。众取石归，近县五里不能举。邑人建祠，塑其像，置此石像腹，至今祈祷辄应。庙曰永济。

○青梨山神

《文昌化书》云：青梨山神，高鱼生郡民孙涤女，方婚之夕，鱼生拘其魂而乱之，为邻封白池龙神所察，予觇之，与女俱讯。既伏其辜，归其魂，女乃苏，鞭鱼生背三百，黜其职，保奏已故孝子吴宜肩代之。

○麻山神

汉景帝庙，在荆州之麻山。相传昭烈下江陵建祠于此，居人因祀为土神。每元日，设乐迎像，入民舍奉之，岁更一家。正统初，县东张氏女年十六，有殊色，求聘者，父母未尝轻许。女每晨盥，指水中有黄盖影，而家人弗见也。一日病死复苏云：“初合目时，仪从塞门，称麻山神来迎夫人。因升舆而行。半道，因忆去时失将梳具。从者言，夫人须自往取之，故暂回耳。”命取梳具置榇中，寻复气绝。父母悲甚，为肖像庙之侧室祀之。见《说听》。

○汉女

郑交甫常游汉江，见二女皆丽服华装，佩两明珠，大如荆鸡之卵。交甫见而悦之，不知其神也。请其佩，二女手解佩以与，交甫受而怀之。行数十步，视怀空无珠，二女忽不见。

汉女解佩，未及于乱，而后世遂以为风流话柄，何耶？

○洛神

太和处士萧旷，自洛东游。至孝义馆，夜憩于双美亭。时月朗风清，旷善琴，遂取琴弹之。夜半，调甚苦。俄闻洛水之上，有长叹者，渐相逼，乃一美人。旷因舍琴而揖之，曰：“彼何人斯？”女曰：“洛浦神女。昔陈思王有赋。子不忆耶？”旷曰：“然。”旷又问曰：“或闻洛神，即甄皇后谢世。陈思王遇其魂于洛滨，遂为《感甄赋》，后觉事之不正，改为《洛神赋》，托意于宓妃，有之乎？”女曰：“妾即甄后也，为慕陈思王之才调，文帝怒而幽死。后精魂遇王洛水之上，叙其冤抑，因感而赋之。觉事不典，易其题。乃不谬矣！”俄有双鬟持茵席，具酒肴而至，谓旷曰：“妾为袁家新妇时，性好鼓琴，每弹至《悲风》及《三峡流泉》，未尝不尽夕而止。适闻君琴韵清雅，愿一听之。”旷乃弹《别鹤操》及《悲风》。神女长叹曰：“真蔡中郎之俦也！”问旷曰：“陈思王《洛神赋》如何？”旷曰：“真体物浏湸，为昭明之精选耳！”女微笑曰：“状妾之举止，云‘翩若惊鸿，宛若游龙。’得无疏矣！”旷曰：“陈思王之精魂，今安在？”女曰：“现为遮须国王。”旷曰：“何为遮须国？”女曰：“刘聪子死而复生，语其父曰，有人告某云，遮须国久无主，待汝父来作主。即此国是也。”俄有一青衣引一女曰：“织绡娘子至矣！”神女曰：“洛浦龙王之处女，善织绡于水府。适令召之尔！”旷因语织绡曰：“近日人世，或传柳毅灵姻之事，有之乎？”女曰：“十得其四五耳！馀皆饰词，不可惑也。”旷曰：“或闻龙畏铁，有之乎？”女曰：“龙之神化，虽铁石金玉，尽可透达，何独畏铁乎？畏者，蛟螭辈也。”谈论良久，神女遂命左右传觞叙语。情况昵洽，兰艳动人，缱绻永夕。旷曰：“遇二仙娥于此，真所谓双美亭也。”忽闻鸡鸣，神女乃留诗曰：

“玉筋凝腮忆魏宫，朱丝一弄洗清风。明晨追赏应愁寂，沙渚烟销翠羽空。”

织绡诗曰：

“织绡泉底少欢娱，更劝萧郎尽酒壶。愁见玉琴弹别鹤，又将清泪滴真珠。”

旷答二女诗曰：

“红兰吐艳间夭桃，自喜寻芳叹已遭。珠珮鹊桥从此断，遥天空恨碧云高。”

神女遂出明珠翠羽二物，赠旷曰：“此乃陈思王赋云‘或采明珠，或拾翠羽’。故有斯赠，以成《洛神赋》之咏也。”龙女出轻绡一匹，赠旷曰：“若有胡人购之，非万金不可。”神女曰：“君有奇骨，当出世。但淡味薄俗，清襟养真，妾当为阴助。”言讫，超然蹑虚而去，无所睹矣＋后旷宝其珠绡，多游嵩岳。友人尝遇之。今遁世不复见。

甄后，失节妇耳。陈思王托言洛神，乃即真耶？生既钟情于陈思，死后赏音于萧旷。为神者，如是乎？必不然！必不然！

○辽阳海神

正德初，徽人程宰士贤，与兄某挟重资商于辽阳。数年，所向失利，展转耗尽。于是羞惭惨沮，乡井无望。遂受佣他商，为之掌记以餬口。二人联屋而居，愤懑无聊。至戊寅秋，又数年矣！

辽阳天气早寒，一夕风雨暴作，程已拥衾就寝。灯烛既灭，又无月光。忽尽室明朗，殆同白昼，室中什物，毫发可数。方疑惑间，又觉异香氤氲，莫知所自。风雨息声，寒威顿失。程错愕，高声呼怪；冀兄闻之。兄寝仅隔一土壁，寂然不应。愈惶急无计，遂引衾罩首，向壁而卧。少顷，又闻空中车马喧闹，管弦金石之音自东南来。初犹甚远，须臾已入室矣！回眸窃视，则三美人，皆朱颜绿鬓，明眸皓齿，约年二十许。冠帔盛饰，若世所图后妃之状。前后左右，侍女数百，亦皆韶丽。室才方丈，数百人各执其事，周旋进退，绰然有馀，不见其隘。门窗皆扃，不知何自而入？俄顷，冠帔者一人，前逼床抚程微笑，曰：“果熟寝耶？吾非祸人者，与子有宿缘，故来相就。何见疑若是？”程私计此物灵变，若非仙，则鬼。果欲祸吾，虽卧不起，其可逭乎？且既彼有宿缘语，或亦无害。遂推枕下榻，匍匐前拜曰：“下界愚夫，不知真仙降临，有失虔迓，诚合万死。”美人引手握程起，慰令无惧。遂与南面同坐。其二人者，东西相向。即命侍女行酒进馔，品物皆生平目所未睹。俄以红玉莲花卮进酒，卮亦绝大，约容酒升许。程素少饮，固辞不胜。美人笑曰：“郎惧醉耶？此非人间曲蘖，奈何概以狂药见疑？”遂自引卮奉程，程不得已为之一吸。酒凝厚如饧，而爽滑异甚，不觉一卮俱尽，略无醉意。酒每一行，必八音齐奏，声调清和，令人有超凡遗世之想。酒阑，东西二美人起曰：“夜向深，郎夫妇可就寝矣！”遂为褰帏拂枕而去。其馀侍女，亦皆随散。凡百器物，瞥然不见。门亦尚扃，又不知何自而出。独留同坐美人，相与解衣登榻。肌肤滑莹，凝脂不若。侧身就程，丰若有馀，柔若无骨。程于斯时，神魂飘越，莫知所为矣！程既喜出望外，美人亦眷程殊厚。因谓：“世间花月之妖，飞走之怪，往往害人，所以见恶，吾非若此，郎慎勿疑。虽不能有大益于郎，亦可致郎身体康胜，资用稍足。倘有患难，亦可周旋。但不宜漏泄耳！”又谓程曰：“吾非仙也，实海神也。兄虽至亲，亦慎勿言。”须臾，邻舍鸡鸣。昨夜二美人及诸侍女齐到，各致贺词，盥洗严妆，捧拥而出。转盼间，已失所在。程茫然自失，曰：“岂其梦耶？”然念饮食笑语，交合誓盟之类，皆历历明甚，非梦境也。且惑且喜。顷之，出就兄室。兄大骇曰：“汝今神采发越，顿异昨日，何也？”程谬言：“年来失志，乡井无期。昨夕暴寒，愁思殊切，有何快心而神采发越耶？”然程亦自觉神思精明，有加于昔。心窃喜之，唯恐不复至也。至夜，美人忽至，但仪从音乐不如畴昔之盛，彼二人者，亦不复来。美人笑曰：“郎果有心若是，但当终始如一耳。”即命侍女行酒荐馔，珍腆如昨，欢谑谐笑，则有加焉。须臾撤席就枕，鸡鸣复去。自后率以为常，殆无虚夕。

有时言及往年贸易货折事，不觉嗟叹。美人曰：“君欲起家，可图经营，吾当相助。”时已卯初夏，有贩药材者，诸药已尽，独馀黄柏大黄各千馀斤不售，殆欲委之而去。美人谓程曰：“是可居也，不久大售矣。”程有佣值银十馀两，遂尽易而归。其兄谓弟失心病风，谇骂不已。数日，疫疠大作。二药他肆尽缺，即时腾贵，果得五百馀金。又有荆商贩彩缎者，途间遭湿热蒸，发斑过半，日夕涕泣。美人谓程，是亦可居也。遂以五百金，获四百馀匹。兄又顿足不已！商伙中亦皆相咎窃笑。月馀，逆藩宸濠反于江西，朝廷急调辽兵南讨。师期促甚，戎装衣织，限在朝夕。帛价腾踊，程所居者，遂三倍而售。庚辰秋，有苏人贩布三万馀者，已售什八矣。尚存粗者什二，忽闻母死，急欲奔丧。美人又谓程：“是亦可居也。”程遂以千金，易六千馀匹。盖苏人归计甚急，止取原值而去也。明年辛巳三月，武宗崩，天下服丧。辽既绝远，布非土产，价顿高，又获利三倍。如是屡屡，不能悉纪。四五年间，展转数万，殆过昔年所丧十倍矣。

他夕，程问天堂地狱因果报应之说，悉为剖析。又问美人：“姓氏为何？”曰：“吾既海神，有何姓氏？”“有父母亲戚乎？”曰：“既无姓氏，岂有亲戚？”“年几何矣？”曰：“既无所生，有何年岁？”

迨嘉靖甲申，首尾七年。每夜必至，气候悉如江南二三月时。两情缱绻，愈久愈固。一夕，程忽念及乡井，谓美人曰：“仆自离家，已二十年矣。向因耗折，不敢言旋。今蒙大造，丰饶过望。欲暂与兄归省坟墓，一见妻子，便当复来，永奉欢好。期在周岁。”美人欷歔叹曰：“数年之好，果尽此乎。郎宜自爱，勉图后福。”言讫，悲不自胜。程大骇曰：“某告假归省，必当速来，以图后会，何敢有负恩私？而夫人乃遽捐弃若是耶？”夫人泣曰：“大数当尽，非关彼此。郎适所言，自是数当永诀耳。”言犹未已，前者二美人及诸侍女仪从，一时皆集。两情依依，哽咽不已。诸女前启曰：“大数已终，法驾备矣！请速登途，无庸自戚。”美人犹执程手泣曰：“子有三大难近矣！时宜警省，吾自相援。过此以往，终身清吉，永无悔吝，寿至九九，当候子于蓬莱三岛，以续前盟。子亦自宜宅心清净，力行善事，以副吾望。身虽与子相远，子之动作，吾必知之。万一堕落，自干天律，吾亦无如之何也！勉之，勉之。”程斯时神志俱丧，莫措一辞，但雪涕而已，既而邻鸡群唱，促行愈急，乃执手泣诀而去，天明，兄闻哀恸之声，细诘不已。度弗能隐，乃具述会合始末，及所以丰裕之由。兄始骇悟，相与南面瞻拜。次日，城之内外，皆传遍矣。程由是终日郁郁，若居伉俪之丧，遂束装南归。俾兄先部货财，自潞河入舟；而自以轻骑，由京师出居庸，至大同，省其从父。留连累日，未发。忽梦所遇美人，催去甚急，曰：“祸将至矣！犹盘桓何为？”程忆前言，即晨告别。而从父殷勤留饯，抵暮出城，时已曛黑，乃寓宿旅馆。是夜三鼓，又梦美人连催速发，云：“大难将至，稍迟不得脱矣！”程惊起，策骑东奔四五里，忽闻炮声连发。回望城外，则火炬四出，照天如昼。盖叛军杀都御史张文锦，胁城内外壮丁同逆也。及抵居庸，夜宿关外。又梦美人连促过关，云：“稍迟必有狴犴之忧矣！”程又惊起，叩关，候门启先行。行过数里，而宣府檄至，凡自大同入关者，非公差吏役，皆桎梏下狱诘验，恐有奸细入京也。是夜，与程偕宿者，无一得免。有禁至半年者，有庾死于狱者。程入舟，为兄备言得脱之故，感念不已！及过高邮湖，天云骤黑，狂风怒号，舟掀荡如簸。须臾二桅皆折，危在瞬息矣！忽闻异香满舟，风即顿息。俄而黑雾四散，中有彩云一片，正当舟上，则美人在焉！自腰以上，毫发分明，以下，则霞光拥蔽。程悲感之极，涕泗交下，遥瞻稽首。美人亦于云端举手答礼，容色犹恋恋如故也。舟人皆不之见。良久而隐，从是遂绝矣。

程于丙申年，来游金陵雨花台。有人邀与相见，询其始末。程故儒家子，少尝读书，其言历历，俱有源委。且年已六十，容色仅如四十许人。足征其遇异人无疑也。

○河伯女

馀杭县南有上湖，湖中央作塘。有一人乘马看戏，将三四人至岑村，饮酒小醉，暮还。时炎热，因下马入林中，枕石而眠。马逸，从人悉追之，至暮不返。眠觉，日已向晡，不见人马。见一女子，年可十六七。云：“日既向暮，此间大可畏，君作何计？大人暂欲相见，便可同行。”俄见二十馀人，随新车至，趋上，其行如飞。道中络绎把火，见城郭邑居。既入城，进厅事。有信幡，题云“河伯”。俄见一人，年三十许，颜色如画，侍卫繁多，相对欣然。敕行酒炙，云：“仆有小女，颇聪明，欲以给君箕帚。”其人知是神明，不敢拒逆。便敕备办，令就进婚，郎申承白已办。遂穿丝布单衣，及纱夹绢裙，纱衫裤履屐，皆精好。又给十小束，青衣数十人。妇年可十八九，姿容婉媚，一住三日，经大会客，拜閤，四日，云：“礼既有限，当发遣去。”妇以金瓯麝香囊为婿别，涕泣而分。又与钱十万，药方三卷。云：“可以施功布德。”复云：“十年当相迎。”此人归家，遂不肯别婚，辞亲出家作道人。所得三卷方：一卷脉经；一卷汤方；一卷丸方。周行救疗，皆致神验。后母老儿丧，因还婚宦，出《幽明录》。

太原郡东有崖山。天旱，土人常烧此山以求雨，俗传：“崖山神娶河伯女，故河伯见火，必降雨救之。”今山上多生水草。

○荡口仙姝

华善述，字仲达，无锡县人。住荡口，少有灵质，喜谈《黄庭内景》之事。弱冠时，尝遇一仙姝夜降，容服端丽，世无俦也。自云与生有夙缘，经宿而去。情好甚笃，题诗赠华云：

“冷落珠帘二十秋，今宵重脱翠云裘。仙郎漫著红罗污，花蕊年年血泪流。”

临别，授华辟谷炼气诸方。华遂绝粒，闭关独处。室中时时闻异香，又数有笙鹤往来。因赋《怀仙杂诗》数章，尝录以示人。其佳句有云：“镜里舞鸾空有恨，钗头飞燕已无踪。”“永夜梦魂千里月，隔年书信数行星。”“至今别处依然在，夜夜明河泻枕边。”“丹霞有路身难到，青鸟能言信易通。”“织就云衣如可寄，愿添调脱在其中。”皆有感而作，非漫言也。琅琊王世贞，沛国刘凤，皆尝过其家。并见群鹤舞于空中，如送迎然。

○汜人

垂拱中，驾在上阳宫。太学进士郑生，晨发铜驼里，乘晓月度洛桥。桥下有哭声甚哀，生下马察之，见一艳女，翳然蒙袂曰：“孤养于兄嫂，嫂恶苦我，今欲赴水，故留哀须臾。”生曰：“能随我归乎？”应曰：“婢御无悔。”遂载与之归所居，号曰汜人。能诵《楚词》《九歌》《招魂》《九辨》之书。亦尝拟词赋为怨歌，其词艳丽，世莫有属者。因撰《风光词》曰：

“隆光秀兮招盛时，播薰绿兮淑华归。顾空汉兮有处萼，方潜重房以师姿。见耀态之韶美兮，蒙长谒以为帷。醉融光兮眇眇弥弥。远千里兮涵烟眉，晨陶陶兮暮熙熙。无婀娜之秾条兮，（女臾）盈盈以披迟。酬游颜兮倡蔓卉，流情电兮发随施。”

生居贫，汜人常出轻缯一端卖之，有胡人酬千金。居岁馀，生将游长安。是夕，谓生曰：“我湖中蛟室之姝也，谪而从君。今岁满，无以久留君所。”乃与生诀，生留之不能得。去后一馀年，生兄为岳州刺史，会上巳日，与家徒登岳阳楼，望鄂渚，张宴乐酣，生愁思吟曰：“情无限兮荡洋洋，怀佳期兮属三湘。”声未终，有画舫浮漾而来，中为彩楼，高百馀尺。其上花帷帐阑笼画囊，有弹弦鼓吹者，皆神仙蛾眉，被服烟电。裾袖皆广大，中一人起舞，含嚬怨慕，形类汜人。舞而歌曰：“诉青春兮江之隅，拖湖波兮袅绿裾。荷拳拳兮来舒，非同归兮何如。”舞毕，敛袖怅然。须臾，风涛崩怒，遂不知所在。

○西湖水仙

宋时，有邢凤者，字君瑞，寓居西湖，有堂曰“此君”，水竹幽雅，常偃息其中。一日独坐，见一美女度竹而来。凤意谓人家宅眷，将起避之。女遽呼曰：“君瑞毋避我，有诗奉观。”乃吟曰：

“娉婷少女踏春阳，无处春阳不断肠。舞袖弯弓浑忘却，罗衣虚度五秋霜。”

凤听罢，亦口占挑之曰：

“意态精神画亦难，不知何事出仙坛？此君堂上云深处，应与萧郎驾彩鸾。”

女曰：“予心子意，彼此相同。奈夙数未及，当期五年。君来守土，相会于凤凰山下。君如不爽，千万相寻。”言讫不见。后五年，邢随兄镇杭，乃思前约，具舟泛湖。默念间，忽闻湖浦鸣榔，遥见一美人，驾小舟，举手招之，曰：“君瑞，信人也。”并舟相叙曰：“妾西湖水仙也。千里不违约，君情良厚矣！”君瑞喜跃过舟，荡入湖心，人舟俱没。后人常见凤与采莲女，游荡于清风明月之下，或歌或笑，出没无时焉。

○洞庭君女

唐仪凤中，有儒生柳毅者，应举下第，将还湘滨。念乡人有客于泾阳者，遂往告去。至六七里，鸟起马惊，急逸道左。又六七里，乃止。见有妇人牧羊于道畔，毅怪视之，乃殊色也。然而娥脸不舒，巾袖无光，凝听翔立，若有所伺。毅诘曰：“子何苦而自辱如此？”妇始笑而谢，终泣而对曰：“贱妾不幸，今日见辱问于长者。然而恨贯肌骨，亦何能愧避！幸一闻焉！妾洞庭龙君少女也。父母配嫁荆州次子，而夫婿乐逸，为婢仆所惑，日以厌薄。既而将诉于舅姑，舅姑爱其子，不能御。逮诉频切，又得罪于舅姑。舅姑毁黜以至此。”言讫，欷歔流涕，悲不自胜。又曰：“洞庭于兹，相远不知其几多也？长天茫茫，信耗莫通。心目断尽，无所知哀。闻君将还吴，密迩洞庭。欲以尺书，寄托侍者。未卜将以为可乎？”毅曰：“吾义夫也。闻子之言，气血俱动，恨无毛羽，不能奋飞。是何可否之谓乎？然而，洞庭深水也。吾行尘间，宁可致意耶？子有何术，可以导我？”女悲泣再谢，曰：“君不许，何敢言？既许而问，则洞庭之与京邑，不足为异也。”毅请闻之。女曰：“洞庭之阴，有大橘树焉，乡人谓之社橘。君当解去兹带，束以他物，然后举树三发，当有应者。因而随之，无有碍矣。倘获回耗，虽死必谢。”毅曰：“敬闻命矣。”女遂于襦间解书，再拜以进，东望愁泣，若不自胜。毅深为之戚，及置书囊中。因复问曰：“子之牧羊，何所用哉？神，岂宰杀乎？”女曰：“非羊也，雨工也。”曰：“何为雨工？”曰：“雷霆之类也。”毅复视之，则皆矫顾怒步，饮齕甚异。而大小毛角，则无别羊焉。毅又曰：“吾为使者，他日归洞庭，慎勿相避。”女曰：“宁止不避，当如亲戚耳！”语竟，引别东去。不数十步，回望女与羊，俱无所见矣。

其夕至邑，而别其友。月馀到家，乃访于洞庭之阴，果有社橘。遂易带向树三扣。俄有武夫出波间，询贵客何自？毅不告其事，曰：“谒大王耳！”武夫揭水指路，引毅以进。谓毅曰：“当闭目，数息可达矣。”毅如言，遂至其宫。始见台阁相向 ，门户千万。奇草珍木，无所不有。夫乃指毅止于大室之隅。毅曰：“此何所也？”夫曰：“此灵虚殿也。”毅视之，则人间珍宝，毕尽于此。柱以白璧，砌以青玉，床以珊瑚，帘以水晶。雕琉璃于翠楣，饰琥珀于红栋。奇秀深杳，不可殚言。然而王久不至。毅谓夫曰：“洞庭君安在哉？”曰：“君方幸玄珠阁，与太阳道士讲《火经》，少选当毕。”毅曰：“何谓《火经》？”夫曰：“吾君，龙也。龙以水为神，举一波，可包陵谷。道士，乃人也。人以火为神，发一炬，可燎阿房。然而灵用不同，玄化各异。太阳道士，精于人理，吾君邀以听焉。”言粗毕，而宫门大辟。景从云合，见一人披紫衣，执青玉。夫跃曰：“此吾君也。”乃至前以告之。君望毅而问曰：“岂非人间之人乎？”毅曰：“然。”遂入拜，君亦拜，坐于灵虚之下。谓毅曰：“水府幽深，寡人暗昧，夫子不远千里而来，将有为乎？”毅曰：“毅，大王之乡人也。长于楚，游学于秦。昨下第，闲驱泾水之上，见大王爱女牧羊于野，风鬟雨鬓，所不忍视。毅因语之，谓毅曰：‘为夫婿所薄。’悲泗淋漓，遂托书于毅，今以至此。”因取书进之。洞庭君览毕，以袖掩面而泣曰：“老父聋瞽，使深闺孺弱，远罹辱害。公乃陌上人也，而能及之。幸被齿发，何敢负德？”词毕，又哀咤良久。左右皆流涕。时有宦人密侍君者，君目以书授之，令达宫中。须臾，宫中皆恸哭。君惊谓左右曰：“疾告宫中，无使有声，恐钱塘所知。”毅曰：“钱塘，何人也？”曰：“寡人爱弟也。昔为钱塘长，今则致政矣。”曰：“何故不使知？”曰：“以其勇过人耳！昔尧遭洪水九年者，乃此子一怒也。近以天将失意，穿于五山。上帝以寡人有薄德于古今，遂宽其同气之罪。然犹縻系于此。故钱塘之人，日来候焉。”词未已，而大声忽发，天折地裂，宫殿摆簸，云烟拂涌。俄有赤龙，长万馀尺，电目血舌，朱鳞火须，项掣金锁，锁牵玉柱，千雷万霆，缴绕其身，霰雪雨雹，一瞬皆下。乃擘青天而飞去。毅初恐蹶扑地。君亲起持之，曰：“无惧，固无害。”毅良久安抑，乃获自定。因告辞曰：“愿得生归，以避复来。”君曰：“不必如此。其去则然，其来则不尔，幸为少尽缱绻。”因命酌。俄而祥风庆云，融融怡怡，幢节玲珑，箫韶以随。红妆千万，笑语熙熙。中有一人，自然蛾眉，明毂满身，绡，参差。迫而视之，前所寄辞女。然而若喜若悲，零泪如丝。须臾，红烟蔽其左，紫气舒其右，香凝环旋，入于宫中。君笑谓毅曰：“泾水之囚人至矣。”君乃辞入宫。须臾，又闻怨苦，久而不已。有顷，君复出，与毅饮。又有一人，披紫裳，执青玉，貌耸神溢，自外而入。左右谓毅曰：“此钱塘也。”毅起，趋拜之。钱塘亦尽礼相接，且致谢甚恳。既而告兄曰：“适者辰发灵虚，已至泾阳，午战于彼，未还于此，申间驰至九天，以告上帝。上帝知其冤，而宥其失。前所谴执，因而获免。然而刚肠激发，不遑辞候。惊扰宫中，复忤宾客。愧惕惭惧，不知所还。”因退而再拜。君曰：“所杀几何？”曰：“六十万。”“伤稼乎？”曰：“八百里。”“无情郎安在？”曰：“食之矣。”君怃然曰：“顽童诚不可忍，然汝亦太草草。赖上帝灵圣，谅其至冤。不然者，我何辞焉。从此勿复如斯。”钱塘复再拜。坐定，遂宿毅于凝光殿。

明日，又宴毅于凝碧宫。会友戚，张广乐，具以醪醴，罗以甘洁。初，笳角鼙鼓，旌旗剑戟，舞万夫于其右。中有一夫，前曰：“此《钱塘破阵乐》。”旌铫杰气，顾骤悍栗。坐客视之，毛发皆竖。复有金石丝竹，罗绮珠翠，舞千女于其左。中有一女前进曰：“此《贵主还宫乐》。”清音宛转，如诉如慕。坐客听之，不觉泪下。二舞既毕，龙君大悦。纨绮颁于舞人。然后密席贯坐，纵酒极娱。酒酣，洞庭君乃击席而歌曰：

“大天苍苍兮，大地茫茫。人各有志兮，何可思量？狐神鼠怪兮，薄社依墙。雷霆一发兮，其孰敢当！荷贞人兮，信义长；令骨肉兮，返故乡。永言惭愧兮，何时忘？”

洞庭君歌罢，钱塘君再拜而歌曰：

“上天配合兮，生死有途。此不当妇兮，彼不当夫。腹心辛苦兮，泾水之隅。鬟鬓风霜兮，雨雪罗襦。赖明公兮，引素书；令骨肉兮，家如初。永言珍重兮，无时无。”

钱塘君歌阕，洞庭君俱奉觞于毅。毅踧踖而受爵，饮讫，复以二觞奉二君。乃歌曰：

“碧云悠悠兮，泾水东流。伤嗟美人兮，雨泣花愁。尺书远达兮，以解君忧。哀冤果雪兮，还处其休。荷君和雅兮，盛甘羞。山家寂寞兮，难久留。欲得辞去兮，悲绸缪。”

歌罢，皆呼万岁！洞庭君因出碧玉箱，贮以开水犀，钱塘君亦出红珀盘，贮以照夜玑，皆起进毅。毅辞谢而受。既而宫中之人，咸以绡彩珠璧，投于毅侧。重叠焕赫，须臾埋没于前后。毅笑语四顾，愧揖不暇。洎酒阑欢极，毅辞起，复宿于凝光殿。

翌日，又宴毅于清光阁。钱塘君因酒作色，谓毅曰：“子不闻‘猛石可裂不可卷，义士可杀不可羞’者耶？愚有衷曲，一陈于公。如可，则俱履云霄；如不可，则皆夷粪壤。足下以为何如哉？”毅曰：“请闻之。”钱塘曰：“泾阳之妻，则洞庭君之爱女也。淑性茂质，为九姻所重。不幸见辱匪人，今则绝矣。将欲求托高义，世为亲戚。使受恩者知其所归，怀爱者知其所付。岂不为君子始终之道耶？”毅肃然而作笑曰：“毅始以为刚决明直，无如君者。奈何箫管方洽，新宾正和，不顾其道，以威加人，岂仆之素望乎？若遇公于洪波之内，玄山之中，鼓以鳞须，被以云雨，将迫毅以死。毅则以禽兽视之，亦何恨哉！今体被衣冠，坐谈礼义，尽五常之志性，穷百行之微旨，虽人世贤杰，有不如者，况江湖灵类乎？而欲以介然之躯，悍然之性，乘酒假气，将迫于人，岂近直哉！且毅之质，不足以藏王一甲之间，然而敢以不伏之心，胜王强恭之气，唯王筹之耳。”钱塘逡巡致谢曰：“寡人生长深宫，不闻正论。迩者词述狂妄，唐突高明，退自循顾，戾不容责。幸君子不为此乖间也。”其夕欢宴如旧。毅与钱塘君，遂为知心友。

明日，毅辞归。洞庭君夫人别宴毅于潜景殿。男女仆妾，悉出预会。夫人泣谓毅曰：“骨肉受君子深恩，恨不得展愧戴，遂至睽别。”使前泾阳女当席拜毅以致谢。夫人又曰：“此别岂有复相遇之日乎？”毅于此虽不诺钱塘之请，然当此席，殊有叹恨之色。宴罢辞别，满宫凄然。毅于是复循出途上岸，见从者十馀人，担囊以随，至其家而辞去。

毅因适广陵宝肆，鬻其所得，百未发一，财已盈兆。故淮右富族，咸以为莫如。遂娶于张氏，亡；又娶韩氏，数月，又亡。徙家金陵，常以鳏旷多感，欲求继。媒氏来曰：“有卢氏女，范阳人也。父曰浩，尝为清流宰。晚岁好道，独游云泉，今期不知所在矣。母曰郑氏。卢氏女前年适清河张氏，无何而张子夭亡。今母怜其少艾，欲择德以配焉。尊意可否？”毅乃卜日就礼。男女二姓，俱为豪族，法用礼物，极其丰盛。金陵之士，莫不健仰。居月馀，毅视其妻，俄忆类于龙女，而逸艳丰状，则又过之。因与话昔事。妻曰：“世间岂有是理乎？”经岁馀，生一子，端丽奇特，毅益爱重之。逾月，乃笑谓毅曰：“君不忆余之于昔耶？余即洞庭君女也。衔君之恩，誓心求报。洎钱塘季父，论亲不从，乖负宿心，怅望成疾。父母欲配嫁于濯锦小儿，妾初心不替，复欲驰白于君。值君累娶不终，卜居于兹，得遂报君之意，今日死无恨矣！”因泣下。复谓毅曰：“始不言者，知君无重色之心，今乃言者，知君有爱子之意。君附书之日，笑谓妾曰：‘他日归洞庭，慎无相避。’诚不知当此之际，君岂有意于今日之事乎？其后，季父请于君，君不许。君乃诚为不可耶？抑忿然耶？君其语之。”毅曰：“似有命者。仆始见子于长泾之隅，枉抑憔悴，诚有不平之志。然自约其心，以达子之命，馀无及也。初言慎勿相避者，偶然耳，岂有意哉！洎钱塘君逼迫之际，惟理有不可。夫始以行义为志。宁有杀其婿而纳其妻者耶！因率肆胸臆，不遑避害。然而将别之日，见子有依然之容，心甚恨之。终以人事扼束，无由报谢。吁！今子卢氏也，又家于人间，则吾始心未为惑矣。从此以往，永奉欢好，心无纤虑也。”妻深感，悲喜交至。复谓曰：“勿以异类，遂为无心，固当知报耳。夫龙寿万岁，今与君同之。”乃相与觐洞庭。既至，而宾主盛礼，不可备纪。复徙居南海，仅四十年，其邸第舆马，珍鲜服玩，虽侯伯之室，无以加也。毅之族，咸遂濡泽。以其春秋积聚，容状不衰，南海之人，靡不惊惑。及开元中，上方属意神仙之事，精索道术。毅不安，遂归洞庭。凡十馀年，殆莫知迹。出《异闻集》。

○广利王女

长庆中，进士张无颇居南康。将赴举，游丐番禺。值府帅改移，投诣无所。愁疾卧于逆施，仆从皆逃。忽有善易者袁大娘来主人舍，瞪视无颇曰：“子岂久穷悴耶？某有玉龙膏一合子，不惟还魂其死，因此亦遇名姝。但立一表，白曰：‘能治业疾。’若常人求医，但言不可治，若遇异人请之，必须一往，自能富贵。”无颇拜谢受药，以暖金合盛之。曰：“寒时但出此合，则一室暄热，不假炉炭矣。”无颇依其言，立表数日，果有黄衣若宦者，扣门甚急。曰：“广利王知君有膏，故使召见。”无颇志大娘之言，遂从使者而往。江畔有画舸，登之甚轻疾。食顷，忽睹城宇极峻，守卫甚严。宦者引无颇入数十重门，至殿廷，多列美女，服饰甚鲜，卓然侍立。宦者趋而言曰：“召张无颇至。”遂闻殿上使卷帘。见一丈夫，衣王者之衣，戴远游冠，二紫衣侍女，扶之而临砌。招无颇曰：“请不拜。”王曰：“知秀才非南越人，不相统摄，幸勿展礼。”无颇强拜，王磬折而谢曰：“寡人薄德，远邀大贤。盖缘爱女有疾，一心钟念。知君有神膏，倘获痊平，实所愧戴。”遂令阿监二人，引入贵主院。无颇又经数重户，至一小殿。廊宇皆缀明玑翠J，楹楣焕耀，若布金细。异香氲郁，满其庭户。俄有二女褰帘，召无颇入。睹真珠绣帐中，有一女子，才及笄年，衣翠罗缕金之襦。无颇切其脉，良久曰：“贵主所疾，是心之所苦。”遂出龙膏，以酒吞之，立愈。贵主遂抽翠玉双鸾篦而遗无颇，目成者久之。无颇不敢受。贵主曰：“此不足酬君子，但表其情耳。然王当有献遗。”无颇愧谢。阿监遂引之见王，王出骇鸡犀，翡翠碗，丽玉明瑰以赠。无颇拜谢，宦者复引送于画舸，归番禺，主人莫能觉。才货其犀，已巨万矣。

无颇睹贵主华艳动人，颇思之。月馀，忽有青衣扣门，而送红笺。有诗二首，莫题姓字。无颇捧之，青衣倏不见。无颇曰：“而必仙女所制也。”词曰：

“差解明珰寻汉渚，但凭春梦访天涯。红楼日暮莺飞去，愁杀深宫落砌花。”

又曰：

“燕语春泥堕锦筵，情愁无意整花钿。寒闺欹枕不成梦，香炷金炉自袅烟。”

顷之，前时宦者又至。谓曰：“王令复召，贵主有疾如初。”无颇欣然复往。见贵主，复切脉次。左右云：“王后至。”无颇降阶，闻环珮之声，宫人侍卫罗列。见一女子，可三十许，服饰如后妃。无颇拜之。后曰：“再劳贤哲，实所怀惭。然女子所疾，又是何苦？”无颇曰：“旧疾耳！心有击触，而复作。若再饵药，当去根干。”后曰：“药何在？”无颇进药合。后睹之，默然色不乐，慰喻贵主而去。后遂白王曰：“爱女非疾，其私无颇矣！不然者，何以宫中暖金合，得在斯人处耶？”王愀然良久，曰：“复为贾充女耶？吾当成之，无使久苦。”无颇出，王命延之别馆，丰厚宴犒。后王召之，曰：“寡人窃慕君子为人，辄欲以爱女奉托，如何？”无颇再拜辞谢，心喜不自胜。遂命有司择吉日，具礼待之。王与后敬仰，愈于诸婿。遂止月馀，欢宴俱极。王曰：“张郎不同诸婿，须归人间。昨简于幽府云，当是冥数。番禺地近，恐为时人所怪。南康又远，况别封疆，不如归韶阳甚便。”无颇曰：“某意亦欲如此。”遂具舟楫，服饰珍珠，赠携无算。唯侍卫辈，即须自置。

王遂与无颇别，曰：“三年即一到彼，无言于人。”无颇挈家居于韶阳，人罕知者。住月馀，忽袁大娘扣门，见无颇。无颇大惊。大娘曰：“张郎今日及小娘子，酬媒人可矣！”二人各具珍宝赏之，然后告去。无颇诘妻，妻曰：“此袁天纲女，程先生妻也，暖金合，即其宫中宝也，”后再三岁，广利王必夜至张室，后无颇为人疑讶，于是去，不知所适，出《传奇》。

刘纲妻，袁天纲女，俱强与人婚姻事，何也？

○九子魔母

常州吴生，参政公孙也。髫年美风度，议婚未谐。一日，毗陵城上徒行，晚归，偶与一女郎同路。或前或后，相傍相偎。女郎年稍长于吴生，姿容妖媚，韵度绰约，真灵人也。有四女奴从焉，皆妍冶上色，顾盼之间，辄通眉语。问：“郎君居止何处？”生喜不自胜，曰：“敝居咫尺，肯迁驾乎？”女郎微笑，生乘暝色，遽前拥之而归。匿于密室，不令人知。是夕，置酒对饮，备极款狎。逡巡，灭烛为欢。弱骨丰肌，曲尽于飞之态。生既未近女色，女郎又宛然处子。誓心伉俪，永结绸缪。如是缠绵者浃旬矣！室中时起异香，芳风发越。女郎昼则作女真装束，常服淡靓，不加新采。晚则花钿满髻，浓艳照人。左右见者，无不荡魂。

于时，春色渐酣，名花烂发。女郎谓吴生曰：“东望吴山越水，灵气蔚然，吾将往观。”生即驾二楼船，从女郎出游。两月之间，虎丘茶磨六桥三竺诸胜地，无不探焉！绮罗围绕，路人惊异，谓是神仙之游也。临发杭城，令生多买好胭脂，不计其数。久之，乃返棹兰陵。吴生一日窥其小妆奁中，见有碧玉圭，径尺许。问：“何用？”女郎曰：“卿自谛观，何问我为？”简之圭足，乃有镌摹“玉帝”二字，填金所书，颇错愕，戏之曰：“夫人能执此朝玉京天帝耶！”女郎曰：“卿何了了若是耶？”以生年未及冠，每易而狎之。又一日，出其所秘簿籍示生，则吴族某贵人新隽魁者姓名，裒然其上矣。暇则私向生说天上事，及诸神仙变幻，又教以房中玄素之术。生由此精神倍常，知其审神人也。

然欢洽既久，两情如胶。女郎既不甚藏密，吴生亦略无疑惧。家人忧郎君为邪所魅，阴遣道士结坛诵咒驱之，寂寂无验。最后得某法师术，挥剑击之，中女奴左臂。女郎大呼诟骂，与生惆怅呜咽。挈四女奴，白昼凌空而逝，疾如风雨。所伤之臂，脱堕阶前，视之，乃土偶臂也。无何，家人于城北一古庙中，忽见九子魔母妆塑，姿容绝丽。旁有四侍者，一折其臂，容貌依稀，宛如前遘。吴生竟无羔。所延法师，不疾而殂矣！

按《会昌解颐》及《河东记》载：越州观察使皇甫政妻陆氏，出脂粉钱百万，别绘魔母神堂。忽遇善画者从剑南来，一夕而成。光明灿烂。观察择日设斋，大陈伎乐。复遇黑叟荷锄而至，直上魔母堂，举锄以劚其面，壁乃颓。抚掌笑曰：“恨画工之罔上也。如其不信，田舍老妻，足为验耳！”遂自苇莽间，引一女子，年十五六，薄傅粉黛，服不甚奢艳，而态媚动人。顷刻到宝林寺，百万之众，引颈骇观。皆言：“所画神母，果不及耳！”携手而行，二人俱化为白鹤冲天而去。由此验之，魔母信是神仙丽质，吴郎所遇不诬矣！《玉堂闲话》亦载：南中僧院，有九子母像，装塑甚奇。行者少年，夜入其堂寝宿，有一美妇人引同狎处。与此事今古相符。魔母不择偶如此，一淫物耳！何以称神？神不为淫，祟或凭焉。

○女灵观

汝州鲁山县西六十里，小山间有祠，曰“女灵观”。其像独一女子，低鬟颦蛾，艳冶而有怨慕之色。祠堂后平地，怪石围数亩。上列三峰，皆十馀丈，森然肖太华也。询之老人云：“大中初，斯地忽暴风骤雨，襄丘陵，震屋瓦，一夕而止，遂有兹山。其神见形于樵苏者曰：‘吾商于之女也，帝命有此百里之境。可告乡里，为吾立祠于山前。山名女灵，吾所持来者。无旷春秋祭，吾当福汝。’乡人遂建祠，官书祀典，历数世矣。”咸通末，县令某尝致祭，与同舍生谯国夏侯祯偕行。祭毕，与祯纵观祠内，祯独拳拳不能去。乃索卮酒酹曰：“夏侯祯年少，未有匹偶。今者仰观灵姿，愿为庙中扫除之隶，神其鉴乎。”既舍爵，乃归。其夕，夏侯祯怆恍不寐，若为阴物所中。其仆来告，令走视之，则目瞪口噤，不能言矣。令谓曰：“得非女灵乎。”祯颔焉。令命吏载楮镪，挈尊席，而祷曰：“夫人岳镇爱女，疆埸明祗，致禾黍丰登，戢虎狼暴横，斯神之任也。今日之祭，乃郡县常祀。某职其事，敢不严恭。岂谓友生不胜醆斝之馀，至有慢言，渎于神听，今疾作矣！岂降之罚耶，抑果其请耶！若降之罚，是以一言而毙一国士，违好生之德，当专戮之辜，帝岂不降鉴，而使神祇虐于下乎！若果其请，是以一言乖贞静之道，播淫泆之风，若九阍一呼，必贻帏箔不修之责。况天下多美丈夫，何必是也？神其听之。”奠讫，夏侯生康豫如故。

○张女郎

沈警，字玄机，吴兴武康人也。美风调，善吟咏，为梁东宫常侍。名著当时，每公卿宴集，必致骑邀之。语曰：“玄机在席，颠倒宾客。”其推重如此。后荆楚陷，没入周，为上柱国。奉使秦陇，途过张女郎庙。旅行多以酒肴祈祷，警独酌水。具祝词曰：“酌彼寒泉水，红芳掇岩谷。虽致之非遥，而荐之随俗。丹诚在此，神其感录。”既暮，宿传舍。凭轩望月，作《凤将雏。含娇曲》。其词曰：“命啸无人啸，含娇何处娇。徘徊花上月，空度可怜宵。”又续为歌曰：“靡靡春风至，微微春露轻。可惜关山月，还成无用明。”吟毕，闻帘外叹赏之声。复云：“闲宵岂虚掷，皓月岂空明。”音旨清婉，颇异于常。忽见一女子，搴帘而入。拜云：“张女郎姊妹，见使致意。”警异之，乃具衣冠。未离坐，而二女已入。谓警曰：“跋涉山川，因劳动止。”警曰：“行役在途，春宵多感。聊因吟咏，稍遣旅愁。岂意猥降仙驾，愿知伯仲。”二女即相顾而微笑。大女郎谓警曰：“妾是女郎妹，适庐山夫人长男。”指小女郎云：“适衡山府尹小子，并以生日，同觐大姊。属大姊今朝层城未旋，山中幽寂，良夜多怀，辄欲奉屈，无惮劳也。”遂携手出门，共登一辎＋，车驾六马，驰空而行。俄至一处，朱楼飞阁，备极焕丽。令警止一水阁，香气自外入内。帘幌多金缕翠羽，间以珠玑，光照满室。须臾，二女郎自阁后冉冉而至，揖警就坐，又具酒肴。于是，大女郎弹箜篌，小女郎援琴为数弄，皆非人世所闻。警嗟赏良久，愿请琴写之。小女郎笑而谓警曰：“此神仙所制，不可传于人间。”警粗记数弄，不复敢访。及酒酣，大女郎歌曰：“人神相合兮，后会难。邂逅相遇兮，暂为欢。星汉移兮，夜将阑。心未极兮，且盘桓。”小女郎歌曰：“洞帘响兮，风生流。清夜阑兮，管弦遒。长相思兮，衡山曲。心断绝兮，秦陇头。”警歌曰：“会别须臾事，相思只梦知。不知牛共女，尚有隔年期。”二女郎相顾流涕，警亦下泪。小女郎谓警曰：“兰香姨，智琼姊，亦尝怀此恨矣。”大女郎顾小女郎曰：“润玉，此人可念也。”良久，大女郎命履，与小女郎同出。及门，谓小女郎曰：“润玉，可便伴沈郎寝。”警欣喜如不自得，遂携手入门，已见小婢前施卧具。小女郎执警手曰：“昔从二妃游湘川，见君于舜帝庙，读湘王碑。此时想念颇切，不意今宵得谐宿愿。”警亦备记此事，执手款叙，不能自已。小婢丽质前致词曰：“人神路隔，别促会赊。况姮娥妒人，不肯留照；织女无赖，已复斜河。寸阴几时，何劳烦琐？”遂掩户就寝，备极欢昵。将晓，小女郎起谓警曰：“人神事异，无宜卜书，大姊且至矣！”警于是抱持置膝，共叙衷款。须臾，大女郎至，复置酒。警又歌曰：

“直恁行人心不平，那宜万里阻关情。只今陇上分流水，更听从来呜咽声。”

警乃赠小女郎指环，小女郎赠警金合欢结。歌曰：

“结心缠万缕，结缕几千回。结怨无穷极，结心终不开。”

大女郎赠警瑶镜一圆，歌曰：

“忆昔窥瑶镜，相望看明月。彼此俱照人，莫令光彩灭。”

赠答极多，不能备记，粗忆数首而已。遂相与出门，复驾辎＋车，送至下庙，乃执手呜咽而别。及至馆，怀中探得瑶镜，金缕结。良久，乃言于主人。夜而失所在，时同侣咸怪警夜有异香。警后使回至庙中，于神座后得一碧笺，乃是小女郎与警书。备叙离恨，书末有篇云：“飞书报沈郎，寻已到衡阳。若存金石契，风月两相忘。”从此遂绝。出《异闻录》。

○蒋侯庙

会稽R县东野，有女子姓吴，字望子，年十六，姿容可爱。其乡有鼓舞解神者，要之便往。缘塘行，半路，忽见一贵人，乘船，端正非常。令人问望子：“欲问之？”且以事对。贵人云：“我今正往彼，便可入船共去。”望子辞不敢。忽不见，望子既拜神坐，见向船中贵人，俨然端坐，即蒋侯像也。问望子：“来何迟？”因掷两橘与之。数数形见，遂隆情好，心有所欲，辄空中下之。尝思啖鲙，一双鲜鲤，随心而至。经三年，望子忽生外意，神便绝往来。

宋咸宁中，太常卿韩伯子某，会稽内史王蕴子某，光禄大夫刘耽子某，同游蒋山庙。有数妇人像甚端正，某等各指像以妻匹配，戏弄之。即以其夕，三人同梦蒋侯遣传教相闻，曰：“家子女甚丑陋，而隈蒙荣顾，辄克某月某日悉相迎。”某等以其梦异常，试往相问，所梦符协如一。于是大惧，备三牲诣庙谢罪乞哀。又梦蒋侯亲降曰：“君等既荷不弃，甚惬所怀，佳期将及，岂容中悔？”经少时，并亡。

蒋侯者，广陵蒋子文，尝为秣陵尉，击贼伤而死。吴孙权时，追封中都侯，立石钟山，盖正神也。而男女之际，轻取轻舍，其然，岂其然乎？

○清溪小姑

会稽赵文韶，字子业。宋元嘉中，为东宫扶侍。廨在清溪中桥，与吏部尚书王叔卿家隔一巷，相去二百步许。秋夜嘉月，怅然思归。乃倚门唱《乌飞曲》，声甚哀怨。忽有青衣婢诣门曰：“王家娘子白扶侍，闻君歌声，有门人逐月游戏，故遣相问。”须臾，女郎至。年可十八九，行步容色可怜，犹将两婢自随。谓文韶曰：“闻君善歌，能为作一曲否？”文韶为歌《草生磐石》，音韵清畅，又深会女心。乃曰：“但令有瓶，何患不得水？”顾青衣还取箜篌，为扶侍鼓之。须臾至。女为酌两三弹，泠泠更增楚绝。又令侍婢歌《繁霜》，自解裙带系箜篌腰，叩之以倚歌。歌云：“日暮风吹，落叶依枝。丹心寸意，愁君未知。歌繁霜，侵晓幕，何意空相守？坐待繁霜落。”歌阕，夜已久，遂相依燕寝，竟四更别去。脱金簪以遗文韶。文韶亦答以银碗及琉璃匕。既明日，文韶出，偶至清溪庙，歇神座上，见碗甚疑，而委悉之。屏风后则琉璃匕在焉，箜篌带缚如故。祠庙中惟女姑神像，青衣婢立在前。细视，皆夜所见者。于是遂绝。相传清溪小姑，为蒋侯第三妹。见《齐谐记》及《穷怪录》等书。

按《续搜神记》载：晋太元中，谢家沙门竺昙遂，年二十馀，白皙端正。尝行经清溪庙前过，因入庙中看。暮归，梦一妇人来语云：“君当来作吾庙中神，不复久。”昙遂梦问：“妇人是谁？”妇人云：“我是清溪庙中姑。”如此月许，便病。临死，谓同学年少曰：“我无福，亦无大罪。死乃当作清溪庙中神。诸君行便，可过看之。”既死后，诸年少道人诣其庙。既至，便灵语相劳问，音声如昔时。临去，云：“久不闻呗，思一闻之。”其伴慧觐，便为作呗讫，其神犹唱赞语云：“歧路之诀，尚有凄怆。况此之乖，形神分散。窈冥之叹，情何可言？”既而欷歔不自胜，诸道人等皆为流涕。然则清溪小姑，其无常夫者耶？蒋侯家法，未必如此。当是邪祟作托耳！

○康王庙女神

宋刘子卿，徐州人也。居庐山虎溪，少好学，笃志无倦。常慕幽闲，以为养性。恒爱花种树，其江南花木，溪庭无不植者。文帝元嘉三年春，临玩间，忽见双蝶，五彩分明，来游花上，其飞如燕。一日中，或三四往复，子卿亦讶之。其夜，月朗风清。歌吟之际，忽闻扣扃，有女子语笑之音。子卿异之，谓左右曰：“我居此溪五岁，人尚无能知，何有女子而诣我乎？此必有异。”乃出户，见二女，各年十六七，衣服霞焕，容止甚都。谓子卿曰：“君常怜花间之物，感君之爱，故来相诣。”子卿延之坐，谓二女曰：“居止僻陋，无酒叙情，有惭于此。”一女曰：“此来岂求酒耶！况山月已斜，夜将垂晓。君子岂有意乎？”子卿唯唯，喜不自持。一女东向坐者，笑谓西向者曰：“今宵让姊。”因起，送子卿入室而别。回顾子卿曰：“来夜之欢，愿同今夕。”及晓，女乃请去。子卿曰：“幸遂缱绻，复更来乎？一夕之欢，反生深恨。”女抚子卿背曰：“且缔新欢，后即次我。”出户，不知踪迹。是夕，二女又至，宴如前。姊谓妹曰：“我且去矣，昨夜之欢，今留与汝。汝勿贪多娱，迷惑刘郎。”言讫大笑，乘风而去。于是同寝。子卿问女姓氏，答曰：“但得佳妻，莫问闲事。”临晓，子卿复问之。女曰：“我姊妹实非世人，亦非山精物魅。若说与郎，郎必异传。故不敢取笑于人间。今者，与郎契合，亦是因缘。慎迹藏心，无使人晓。即姊妹每旬更至，以慰郎心。”乃去。常十日一至，如是数年。会子卿遇乱归乡，二女遂绝。庐山有康王庙，去所居二十里馀。子卿一日访之，见庙中泥塑二女神，并壁间画二侍者，容貌依稀，有如前遇，疑此是也。见《历朝穷怪录》。

○水仙祠

元揭傒斯，字曼硕，豫章人。未达时，多游湖湘间。一日，泊舟江岸。夜二鼓，揽衣露坐，仰视明月如昼。忽中流一棹，渐逼舟侧。中有素妆女子，敛衽而起，仪容甚雅。揭问之，答曰：“商人妇也。良人久不归，闻君远来，故相迓耳。”因与谈论，皆世外恍惚事。且云：“妾与君有夙缘，非同人间之淫奔者。”迨晓，恋恋不忍去。临别，谓揭曰：“君，大富贵人也，亦宜自重。”因留诗曰：

“盘塘江上是奴家，郎若闲时来吃茶。黄土筑墙茅盖屋，庭前一树紫荆花。”

明日，揭舟阻风，上岸沽酒，问其地，即盘塘镇。行数步，见一水仙祠。墙垣皆黄土，中庭紫荆芬然。及登殿，所设像与夜中女子无异。后揭官至翰林侍读学士。神女之言，盖不诬云。

○唐四娘庙

有从政郎杨仲弓，习行天心法，能察人颜色。乾道中，为道州录事参军。受代未去，因出行市里。逢小胥，呼问之，曰：“汝必为邪鬼所惑，不治将丧身。”胥谢无有。连日三遇之，皆不肯言。杨曰：“汝不畏死耶？言之何害”此祟，非我不能治也。”胥始悚惧，曰：“实与邻女有私，往来已久。虽不识其家，但举措嗜好，一切不与人殊，无复可疑。官所云若此，岂其物乎？”杨曰：“是矣，汝秘之，勿泄。宜预备长采线，串以针。今夕来时，密缝其衣裾，仍匿彼冠履一二种。正使是人，固足为戏笑；不然，便可推验矣。”胥敬奉戒。女至，悉如之。鸡鸣女起，而失翠冠及一履。意状荒扰，寻索弗得。胥但佯寐，阴察其所为。天且明，怫然而去。胥视二者，乃捏泥所制。即携示杨，杨行法考讯，遣吏遍访群祠，盖城北唐四娘庙侍女也。胥往验之，真所偶者。头上无一冠，一足只著袜，采线出于像背。杨诵咒，举火焚厥躯，胥得无恙。唐四娘者，淫祀也。杨终于郴州里掾。营道尉史何信，九疑道士李道登，皆见其事。

○广通神庙

邹二郎莲，随父令广通时，尝谒广通神庙。见土偶侍女，心动。其夕，女入寝室与莲昵，自后不绝。比归京山，女亦至。尝携之还广通，藏马下。遇二骑追寻甚急，女谓莲曰：“吾不能随汝矣。”予墨一片，曰：“有急，用此为解。”遂堕公安人家积薪中。其家以为盗，出墨辨折，乃已。年八十馀始卒。莲有女，嫁廪生白阳严纪闻。有紫罗囊在女处。乃神所饷，今尚存。

○柳林子庙

黄寅，字清之，建安人。政和二年，试京师。未到六十里，抵小陈留旅舍寓宿。夜将二鼓，观书且读。闻扣户声，其音娇媚。出视之，乃双髻女子，衣服华丽。微笑言曰：“妾西邻之女，少好书史。恨堕女流，父母督以针缕，不遂志愿。今夕，二亲皆赴姻家礼会，因乘间窃步至此。闻君读书声，欢喜无限，能许我从容乎？”寅留与坐。即简书册玩读，又索饮。具酒款接，微言挑谑，略不羞避，遂就寝。鸡鸣而去，复约再会。往还几半月，店媪讶其无故久留。其所亲柳仲恭来，拉以同入都。女子已知，倏来告别，携手而泣。寅发箧，出银五两以赠。旦而行，可二十里，地名柳林子。见一庙，神坐旁侍女，宛然是所遇者。详视之，其色故赧然，若负愧之状。纸裹堕侧，银在其中，初未尝启视也。

○延寿司

姑苏卫人王宗本，行贾于汴，抵夜，则有美人入室与狎，询其居止名氏，终不言。久而成疾，疑为妖也。俟来时，以黑油涂其面，女泣去。旦日，历观神祠，至城隍庙延寿司捧香盒女像，面有黑油。以语庙祝毁之，中有血水流出。

○土地庙判官

北门桥朱某妻顾氏，每夜有巨人来共寝，日渐羸惫。家人语妇曰：“取其佩戴之物斯知何怪矣。”妇俟与交时拔其头上一件，藏于席。明视之，乃纱帽展翅也。朱验至土地庙中判官，正失此翅。县报兵马司，转申刑部，问判官杖罪一百成招，拽像至中衢，杖而碎之，中有血水流出。顾氏得无恙。此嘉靖己亥年事，陆俨卒业南雍，亲见之。

○北阴天王子

建康酒库专知官雍璋妻女，以上巳日游真武庙。焚香毕，循东廊观画壁。逢少年子，着淡黄衫，系红勒帛，仪状华楚，不知谁氏子，立女旁凝目注视。母怪怒，极趋西廊。俄而，亦随至。母诮之曰：“良家处女，郎君安得如是？”乃从后门出，少年亦随不舍。迨行杂沓，始不见。是夜，女就寝，揭帐，少年已先在床。笑曰：“汝美好如此，不幸生胥吏家，不过嫁一市贾耳。吾乃贵家儿郎，与汝偶，真可为汝贺，毋疑我。”遂握手留宿。至旦，而母知之，绝以为忧。经旬日，谓女曰：“我既为门婿，当拜丈人丈母。”于是，正衣冠出拜，举止叙述如士人。他日又言：“吾当有所补助汝家，遇给米付厨时，当谛视。”明日视之，米中得北珠数颗。自是每日皆然，转盼成富人。建第宅，且别起楼与女居。凡有所需，如言辄至。若会宴亲戚，则椅桌杯盘，悉如有人持携，从胡梯而下。荏苒数岁。或谓雍生曰：“一女如此，而甘心付之邪鬼乎？且所得财物，未必皆真。久必将为祸。”雍生心固不乐，即呼道士行法逐治。甫入门，已倒悬于梁。又呼僧，诵秽迹咒，正趺坐击磬，不觉身悬空，行室中数十匝，惧而趋出。少年盖自若。时时自称秉灵王招饮，或言嘉应王招饮，归必大醉。人又教雍生，使嫁女以绝之。得一将官子，既纳采，少年谓女曰：“知汝将适人，固难阻拒，当为汝办资装。成礼时，却施小戏术，聊奉一笑。”于是，缣帛器皿致于前。及婿登床，若为人畀于地。婿窃怪之，洒濯整齐，复登马，旋复坠地，亟奔去。雍氏自此不敢复言禳祛事，少年待女如初，但言：“汝父母本无谊，吾将加以殃祸。不过三年，必使衰替。汝命本不永，然念汝无过，已为祷冥司，延一纪矣。”久之，有道人杨高尚者，法力甚著。雍氏厚仪延请，少年已前知之，颦蹙顾女云：“此却是真法师，非吾所能抗。将远引且避之耳，亦缘分有限，知复奈何？”命酌酒话别，徘徊间，杨已至。少年举足欲窜，杨曰：“吾已设通天网罩汝，岂容越佚。”家人皆见少年立笼中，杨厉色责数之曰：“人神路殊，汝安得故违天律。今尽法治汝，又惧为尊公累。苟为不然，上奏天曹，令汝获谴，入无间狱矣。”少年泣拜谢过。乃与之约，携手出而纵之。雍生询为何神。杨曰：“北阴天王之子也。”自是绝不至。女在家，亦无人敢议亲。父母继亡，独当垆卖酒。每忆畴昔少年之乐，潸然陨涕。建康南门外十里，有阴山，其上乃北阴天王庙。盖其神云。

○南部将军女

汝阴男子姓许，少孤。为人白皙，有姿调。好鲜衣良马，游骋无度。尝牵黄犬，逐兽荒涧中，倦息大树下。树高百馀尺，大数十围，高柯旁挺，垂阴连数亩。仰视间，枝悬一五色彩囊，以为误有遗者。乃取归，而结不可解。甚爱异之，置巾箱中。向暮，化成一女子，手把名纸直前云：“王女郎令相闻致名。”遂去。有顷，异香满室，渐闻车马之声。许出户望，见列烛成行，有一少年，乘公马。从十馀骑在前，直来诣许曰：“小妹窃慕盛德，欲托良媛于君子。”许以其神，不敢苦辞。少年即命左右，洒扫静室。须臾，女车至，光香满路。侍女乘马，数十人皆有美色。持步障，拥女郎下车。延入别室。帏帐茵席毕具。家人大惊，视之，皆见。少年促许沐浴，进新衣，侍女扶入女室。女郎年十六七，艳丽无双。着青袿（衤属），珠翠璀错。下阶答拜。共行礼讫，少年乃去。房中施云母屏风，芙蓉翠帐，以鹿瑞锦幛映四壁。大设珍肴，诸多异果，甘美鲜香，非人间食。器有七子螺，九枝盘，红螺杯，蕖叶碗，皆黄金隐。错以玫瑰，金罍贮车师菊酒，芬馨酷烈。座上置连心蜡烛，悉以紫玉为盘，光明如昼。

许素轻薄无简，又为物色夸炫，意甚悦之。坐定问曰：“鄙夫固陋，蓬室湫隘，不意乃能见顾之深。欢惧交并，未知所措。”女答曰：“大人为中乐南部将军，不以儿之幽贱，欲使托身君子。躬奉砥砺，幸遇良会，欣愿诚深。”又问：“南部将军，今何也？”曰：“是嵩君别部所治，若古之四镇将军也。”酒酣，援笔作飞鸿别鹤之曲，宛颈而歌为许送酒，清声哀畅，容态荡越，殆不自持。许不胜其情，遽前拥之。女命撤筵，去烛就帐，恣其欢狎。丰肌弱骨，柔滑如饴。明日，遍召家人，大申妇礼，赐与甚厚。

积三日，前少年又来，曰：“大人感愧良甚，愿得相见，使某奉迎。”乃与俱法。至前猎处，无复大树矣。但见朱门素壁，若今大官府中。左右列兵卫，皆迎拜。少年引入，见府君冠平天帻，绛纱衣，坐高殿上。庭中排戟设纛，许拜谒。将军为起，揖之，升阶。劳慰曰：“少女幼失所恃，幸得托奉高明，感庆无量。然此亦冥期神契，非至情相感，何能及此。”许谢，乃与入内。门宇严邃，环廊曲阁，连亘相通。中堂高会，酣宴正欢。因命设乐，丝竹繁错，曲度新奇。歌妓数十人，皆妍冶上色。既罢，乃以金帛厚遣之，并资仆马，家遂赡给，仍为起大宅于里中。女郎雅善玄素养生之术，许体力精爽，倍于常矣。以此知其审神人也。后时一归，府君辄馈送甚厚。数十年，有子五人，而姿色无损。后许卒，乃携子俱去，不知所在。

○苦竹郎君

潭州善化县苦竹村，所事神曰苦竹郎君。里中余生妻唐氏，微有姿。乾道二年，邀邻妇郊行，至小溪茅店饮酒，店旁则庙也。酒罢，众妇人皆入观。唐氏素淫冶，见土偶素衣美容，悦慕之，瞻玩不能已，众已出，犹恋恋迟留。还家数日，思念不少置，因如厕，望一好少年张青盖而来，绝类庙中像，径相就语，即与归房共寝，久乃去。自是数日一至，家人无知者。遂有娠，过期不产，夫怪之，召巫祝治禳不效。唐氏浸苦腹胀，楚痛不可忍，始自述本末，疾益困，腹裂而死，出黄水数斗。

○五郎君

河中市人刘庠，娶郑氏女，以色称。庠不能治生，贫悴落魄，唯日从其侣饮酒。郑饥寒寂寞，日夕恣怨。忽病肌热，昏冥不知人。后虽少愈，但独处一室，默坐不语，遇庠辄切齿，折辱，庠郁郁无聊，委而远去。郑掩关洁身，而常常若与人私语。家众穴隙潜窥，无所睹。久之，庠归舍，入房，见金帛钱绮盈室，问所从得。郑曰：“数月以来，每至更深，必有一少年来，自称五郎君，与我寝处，诸物皆其所贶。不敢隐也。”庠意虽愤悁，然久困于穷，冀以小康，亦不之责。一日白昼。此客至，值庠在焉，翻戒庠与妻无得共处。庠惧，徙于外馆，一听所为，且铸金为其像，晨夕瞻事。俄为庠别娶妇。庠无子，祷客求之，遂窃西元帅第九子与为嗣。元帅赏募寻索，邻人胡生之妻因到庠家，见锦绷婴儿，疑非市井间所育者，具以告帅。捕庠及郑，械击讯掠而藉其赀。狱未决，神召会鬼物，辟重门直入狱劫取，凡同时诸囚悉逸去。帅大怒，明日复执庠夫妇，箠楚苛酷。是夜，神又夺以归，而纵火焚府治，楼观草场一空，瓦砾砖石如雨而下，救火者无一人能前。帅无可奈何，许敬祀神，不复治两人罪。五郎君竟据郑氏焉。

又，万历间，有彭城士人某，寓居苏州葑门，尝因无子祷于宝林宣灵王庙，签诀中有“一朵金莲蓦地开”之句，不晓所谓，意欲寻访人家，或有婢名相合者可娶为妾，后为其妇颇妒，不谐茂陵之聘。妇年三十许，人微有姿色。辛亥岁，忽为五郎神所凭，意虑失常，梦魂恍惚常与神遇。神亦时时降于其家，衣锦袍，乘白马，或挟弹弓，若贵介公子状，骑从繁多。又或御车飞盖自檐端下诣密室。一日，士人倚窗肄业，偶见房门扃钥甚固，有两女嬛年可十四五，覆发披肩，容姿妍冶，著凤云绣半臂夹侍于门外，讯其名，一嬛答曰金莲。俄而遂失所在，士人大惊。有顷，神见形如人，出坐堂中，召士人谕之曰：“君妇前生与我伉俪，今冥数又合为妻，可速妆梳，相携而去。”士人叩恳，举家哀祈，乃许诺云：“且暂谐匹偶，却后五年，当来迎矣。”后信宿辄来，每至，则屏张茵褥，珍怪之食，陈设炳焕，皆非人间所有。妇便欠伸呵嚏起入帷中，侍者窃闻狎昵欢笑之声，逾于人间夫妇。既展绸缪，良久方去。士人惧祸，又利其赠遗之隆，竟不敢与妇同寝处矣。其家每日供其饮食，悉是神为致之。神或不至，时有异味相饷，从空中而下，举家不测所从来也。本户有官逋五金无办，县驺督迫，忽案上铿然有声，视之则银一锭，恰秤得五金有奇，适符其所逋之数，遂输长洲库中。妇闻邻近丁孝廉家岁有入闽之使，常携鲜荔枝而还，得善藏法，启瓮如新。时方五月。辄向神前索之。神云：“其易耳！少待三日，须遣人觅至也。”如期，妇晨起临妆，已有一朱红盒子置妆台上矣。开视之，果得轻红十五只，劈啖，如从树头摘下者，盒子盖犹带露痕。如是凡所需索，无不立应。家渐丰饶，邻人贫者闻而艳焉。侧近有五龙堂，前一家夫为府书佐，妇亦喜淫，藉此神以肥家，至今数年往来不绝。虞山有衣缨之孙，不斥其名，尝绘神像于后楼，举家事之，以禳没头冤鬼，后遂诲淫，数数见形往来，日费狗血数升，备为厌术，终不能遣。

又，长洲县隶人顾孝，住醋库巷。万历壬寅年为长郎娶妇，妇自幼与五郎情好，俗谓之服圣。其夜花烛初陈，室中焰起，灵风吹灯灭烛。持兵杖与长郎暗中格斗，侍卫无数，反阖其扉，父母亲戚并莫能入。明日，迎道流过张王府基，忽有两胡雏，形貌丑怪，径前谓曰：“君莫往与人间事，顾家新妇实先许配寒门，何故见夺？”言讫不见。须臾，其女在帐中，望见道流至，面赤发怒，向壁而寝，少时暴亡。

又，苏州仓桥头酿家沈承传，生女观奴，自幼端洁。万历戊午年，十九岁矣，忽遇五郎，出金彩为聘，赠遗甚厚。其夜便留欢狎，所欲无弗致者。尔后观奴闲坐，常有蝴蝶为使，往来帐前。俄顷车骑威仪至矣。其家以此为候。

又，高邮李甲之妇，年未三十而寡，止生一子，乳名毛保，方十五岁。妇有美色，遂为五郎神所据，无计驱遣。数移居以避之，其神踪迹而来。昼夜现形，恣其亵狎。心有所欲，空中下之。因妇有服，遂致素缯练绢，一切帏茵寝玩之具。送钱动以万计，他物称是。一日，妇欲得金步摇，金爵钗，向神索取，神曰：“往见苏州太守舍中，有家姬所戴首饰颇极华美，往可窃而得也。”三日后，神还，足跛矣。问之，曰：“已得首饰，往堂西小閤子下遇一黑面长须人，手持铁简击某，被伤左股，楚甚。后又遇两金甲神，长数丈，某惧，便投窃物于井中而出，为汝几丧躯命矣。”毛保方抱《凯风》之恨，适于壁间闻言，欲验五郎所惧者何神也，遂趁船下苏州，投入府署，谒一掾史，具述其故。掾史曰：“果有之。”止毛保于家，入白太守。舍中遣人捞井，果得步摇爵钗之属。推验黑面长须人，乃壁上所帖钟馗，而两金甲神，疑即府门所绘神也。太守召毛保，厚赐而还。下令欲毁其庙，左右切谏乃止。毛保遂买大匹纸三幅，从画工图写一钟馗两金甲神，雄毅非常，到家揭之于门。五郎见之凛然，遂不敢入，召妇于门外谓曰：“向击我及我所遇于太守舍中者，正此辈也。卿为儿戏，一何虐耶与。”与妇呜咽而别。自此杳然。

杭人最信五通神，赤曰五圣，姓氏原委，俱无可考。相传其神好矮屋，高广不逾三四尺，而五神共处之，或配以五妇。凡委巷，若空围及大树下，多建祀之，而西泠桥尤盛。或云其神能奸淫妇女，输运财帛，力能祸福，见形人间，争相崇奉，至不敢启齿。谈及神号，凛凛乎有摇手触禁之忧。此杭俗之大可笑者也。《武林闻见录》载：“宋嘉泰中，大理寺断一大辟，处决数日矣。狱吏在家，暮忽有叩门者，出视之，即向所决囚也。惊问曰：‘尔为何得至此？’囚曰：‘某死已无憾，但有一事相浼。泰和楼五通神皆某等辈，近有一他适，见虚其位，某欲充之，因无执凭，求一差檄，如寻常行移，但明言差充某位神，得此为据可矣。’吏不得已，许之；又曰：‘烦制花帽袍带之属。’出银一笏曰：‘以此相酬。’言讫而去。吏不敢泄其事。乃为书牒一道，及制靴帽袍带，候中夜焚之。次日，梦有驺从若王者下车，郑重致谢而退。经数月，邂逅东库专知官，因言东库中楼上五通神日夜喧闹，如争竞状，知库人不得安息，酒客亦不敢登饮，例课甚亏，无可奈何。吏遂以向日所遇密告之，各大骇异。有识者曰：‘此必前所云他适鬼已归耳。’乃相与增塑一神于内。是日即安妥如初。”观此，五通非正神明矣。非五通神之不正也，假之者众也。

○厕神

贞元中，吴郡进士李赤者，与赵敏之同游闽，行及衢之信安。去县三十里，宿于馆厅。宵分，忽有一妇人入庭中，赤于睡中蹶起，下阶，与之揖让，良久，即上厅开箧取纸笔，作书与其亲云：“某为郭氏所选为婿。”词旨重叠，封于箧中，复下庭。妇人抽其巾缢之。敏之走出大叫。妇人乃收巾而走。乃视其书，赤如梦中所为。明日又偕行，次建中驿，白昼又失赤。敏之即遽往厕，见赤坐于床，大怒敏之，曰：“方当礼谢，为尔所惊。”浃日至闽，属僚有与赤游旧者设燕，饮次，又失赤。敏之疾索于厕，见赤僵仆于地，气已绝矣。

情史氏曰：修行家谓想多情少为利根，想少情多为钝器，岂非以虚景不系，实相难灭乎？虽然，无情焉有想，凡想皆情使也。况实者一化即虚，而虚者不敢，庸讵知不反为实耶！佛之慈悲，仙之设度，神祇之功德济物，无适非情，又何疑焉？惟至男女之际，则疑矣。何也？以稗官所志，皆非情之正也。夫天地絪緼，气原无象，牛女邂逅，语复何稽？又况以淫垢之事，贻清净之秽者乎！黄金锁子骨，菩萨现女身，而为说法。回道人九九丹成，乃欲与白牡丹角采战之术，其诬蔑仙释已甚矣。黄陵二女，讹为舜妃，而李群玉复有辟阳之谑。杜拾遗嫁为伍髭须相公夫人，事之讹谬，何可胜言。益以邪魅淫妖，肆其假托，谁使正之；第以宇宙之广，何所不有。身非瞽史，言无百舌，吾所以不敢抹其情，而终不敢不存其疑也！

卷二十 情鬼类

○西施

刘导，字仁成，沛国人，好学笃志，专勤经籍。慕晋关康，曾隐京口，与同志李士烟同宴。于时春江初霁，共叹金陵，皆伤兴废。俄闻松下有数女子笑声，乃见一青衣女童，立导之前，曰：“馆娃宫归路经此，闻君志道高闳，欲冀少留，愿从顾盼。”语讫，二女至，容质甚异，皆如仙者。衣红紫绢毂，馨香袭人，俱年二十馀。导与士烟，不觉起拜。谓曰：“人间下俗，何降神仙？”二女相视而笑，曰：“又尔轻言，愿从容以陈幽怪。”导揖就席，谓曰：“尘浊酒，不可以进。”二女笑曰：“既来叙会，敢不同觞。”衣红绢者，西施也。谓导曰：“适自广陵渡江而至，殆不能堪，深愿思饮。”衣素绢者，夷光也。谓导曰：“同宫姊妹，久旷深幽，与妾此行，盖为君子。”导谓夷光曰：“夫人之姊，固为导匹。”乃指士烟曰：“此夫人之偶也。”夷光大笑，而熟视之。西施曰：“李郎风仪，亦足闲畅。”夷光曰：“阿妇夫容貌岂得动人。”合座喧笑，俱起就寝。临晓请去，尚未天明。西施谓导曰：“妾本浣纱之女，吴王之姬，君固知之矣。为越所迁，妾落他人之手。吴王殁后，复居故国。今吴王已耄，不作妾等。夷光是越王之姬，越昔贡吴王者。妾与夷光相爱，坐则同席，出则同车。今者之行，实因缘会。”言讫惘然。导与士烟，深相感恨。闻京口晓钟，各执手曰：“后会无期。”西施以宝钿一只留与导，夷光亦拆裙珠一双赠士烟。言讫，共乘宝车，去如风雨，音犹在耳，顷刻无迹。时梁武帝天监十一年七月也。出《穷怪录》。

唐人小说载：王轩游西小江，泊舟苧萝川，感国色埋尘，怆然题诗于西施石曰：

“岭上千峰秀，江边细草春。今逢浣纱石，不见浣纱人。”

俄见一女子，振璚珰，扶石笋，低徊而谢曰：

“妾是吴宫还越国，素衣千载无人识。当时心比金石坚，今日与君坚不得。”

遂与轩嬿好。复有恨别之辞。后萧山郭凝素闻而慕之，亦往浣纱溪口，题诗于石，夜宿其旁，以伺灵会。既寐，则众鬼掷瓦砾，素惊而起。闻者莫不嗤笑。进士朱泽作诗嘲之云：

“三春桃李本无言，苦被伤残鸟雀喧。借问东邻效西子，何如郭素学王轩。”

或言王轩乃吴王后身也，则安知刘导又非王轩之后身乎？又《艳异编》载莲塘美姬事，玩其歌词，亦似西子。此则邪鬼假托，未必真也。政和改元，七月之望，士人杨彦采，陆升之，载酒出游莲塘，舟回日夕，夜泊横桥下。月色明霁，酒各半酲。闻邻船有琵琶声，意其歌姬舟也，蹑而窥之。见灯下一姬，自弄弦索。二人径往见之，询其所由。答曰：“妾大都乐籍供奉女也。从人来游江南，值彼往云间收布，妾独处此候之，尚未回也。”二人命取舟中餕馀，肴核，就灯下同酌。姬举止闲雅，姿色媚丽。二人情动于中，稍挑谑之。姬亦不以为嫌。求其歌以侑觞，则曰：“妾近夕冒风，咽喉失音，不能奉命。”二人强之，乃曰：“近日游访西子陈迹，得古歌数首，敢奉清尘，不讶为荷。”凡一歌，侑饮一觞。歌曰：

“风动荷花水殿香，姑苏台上宴吴王。西施醉舞娇无力，笑倚东窗白玉床。”

再歌曰：

“吴王旧国水烟空，香径无人兰叶红。春色似怜歌舞地，年年先发馆娃宫。”

又曰：

“馆娃宫外似苏台，郁郁芊芊草不开。无风自偃君知否，西子裙裾拂过来。”

又曰：

“半夜娃宫作战场，血腥犹杂宴时香。西施不及烧残烛，犹为君王泣数行。”

又曰：

“春入长洲草又生，鹧鸪飞起少人行。年深不辨娃宫处，夜夜苏台空月明。”

又曰：

“几多云树倚青冥，越焰烧来一片平。此地最应沾恨血，至今青草不匀生。”

又曰：

“旧苑荒台杨柳新，菱歌清唱不胜春。只今惟有西江月，曾照吴王宫里人。”

彦采曰：“歌韵悠柔，含悲耸怆，固云美矣。第西施乃亡人家国，妖艳之流，不足道也。愿更他曲，以涤尘抱，何幸如之！”姬更歌曰：

“家国兴亡来有以，吴人何苦怨西施？西施若解亡吴国，越国亡来又是谁？”

彦采曰：“此言固是，然皆古人陈言，素所厌闻者。大都才人，四山五岳，精灵间气之所聚会，有何新声，倾耳一听。”又歌曰：

“家是红萝亭上仙，谪来尘世已多年。君心既逐东流水，却把无缘当有缘。”

歌竟，掀篷揽衣跃入水中。彦采大惊，汗背而觉，一梦境也。寻升之共话，醉眠脚后，不能寝也。翌日，事传吴下。

○昭君

牛僧孺《周秦行记》云：余真元中，举进士落第，归宛叶间。至伊阙南道鸣皋山下，将宿大安民舍。会暮，不能至。更十馀里，一道甚易。夜月始出。忽闻有异香气，因趋进。行不知近远，见火明，意谓庄家。更前驱，至一大宅，门庭若富豪家。黄衣阍人曰：“郎君何至？”余答曰：“僧孺，姓牛。应进士落第往家。本往大安民舍，误道来此。”黄衣入告，少时出曰：“请郎君入。”余问谁氏宅，黄衣曰：“第进，无须问。”入十馀门，至大殿，蔽以珠帘，有朱衣紫衣人百数，立阶陛间，左右唱拜。帘中语曰：“妾汉文帝母薄太后。此是庙，郎不当来，何辱至此？”余曰：“臣家宛下，将归失道，恐死豺虎，敢乞托命。”太后遣轴帘，避席曰：“妾故汉室老母，君唐朝名士，不相君臣。幸希简敬，便上殿来见。”太后着练衣，状貌瑰伟，不甚年高。劳余曰：“行役无苦乎？”召坐，食。顷间，殿内有笑声。太后曰：“今夜风月甚佳，遇有二女伴相寻，况又遇嘉宾，不可不成一会。”呼左右：“屈两娘子出见秀才。”良久，有女二人从中至，从者数百。前立者一人，狭腰长面，多发不妆，衣青衣，仅可二十馀。太后曰：“高祖戚夫人。”余下拜。夫人亦拜。更一人柔肌稳身，貌舒态逸，光彩射远近，多服花绣，年低于太后。后曰：“此元帝王嫱。”余拜如戚夫人。王嫱复拜。各就坐。坐定，太后使紫衣中贵人曰：“迎杨家潘家来。”久之，空中见五色云下，闻笑语声寖近。太后曰：“杨潘至矣。”忽车音马迹相杂，罗绮焕耀，旁视不给。有二女子从云中下，余起立于侧。见前一人纤腰修眸，容甚丽，衣黄衣，冠玉冠，年三十许。太后曰：“此是唐朝太真妃子。”余即伏谒，拜如臣礼。太真曰：“妾得罪先帝，皇朝不置妾在后妃数中。设此礼，岂不虚乎？”不敢受，却答拜。更一人，厚肌敏视，小质洁白，齿极卑，被宽博衣。太后曰：“齐潘淑妃。”余拜之如妃子。既而太后命进馔。少时，馔至。芳洁万端，皆不得名字，但欲充腹，不能足食。已更具酒，其器用尽如王者。太后语太真曰：“何久不来相看？”太真谨容对曰：“三郎数幸华清宫，扈从不得至。”太后又谓潘妃曰：“子亦不来，何也？”潘妃匿笑不禁，不成对。太真视潘妃而对曰：“潘妃向玉奴（太真名）说，懊恼东昏侯疏狂，终日出猎，故不得时谒耳。”太后问余：“今天子为谁？”余对曰：“今皇帝先帝长子。”太真笑曰：“沈婆儿作天子也，大奇！”太后曰：“何如主？”余对曰：“小臣不足以知君德。”太后曰：“然无嫌，但言之。”余曰：“民间传圣武。”太后首肯三四。太后命进酒，加乐，乐妓皆少女子。酒环行数周，乐亦随辍。太后请戚夫人鼓琴，夫人约指以玉环，光照于座，引琴而鼓，声甚怨。太后曰：“牛秀才邂逅逆旅至此，诸娘子又偶相访，今无以尽平生欢。牛秀才固才士，盍各赋诗言志，不亦善乎？”遂各授于笺笔，逡巡，诗成。薄后诗曰：

“月寝花宫得奉君，至今犹愧管夫人。汉家旧是笙歌处，烟草几经秋复春。”

王嫱诗曰：

“雪里穹庐不见春，汉衣虽旧泪痕新。如今最恨毛延寿，爱把丹青错画人。”

戚夫人诗曰：

“自别汉宫休楚舞，不能妆粉恨君王。无金岂得迎商叟，吕氏何曾畏木强。”

太真诗曰：

“金钗堕地别君王，红泪流珠满御床。云雨马嵬分散后，骊宫不复舞霓裳。”

潘妃诗曰：

“秋月春风几度归，江山犹是汉宫非。东昏旧作莲花地，空想会披金缕衣。”

再三邀余作诗，余不得辞，遂应命作诗曰：

“香风引到大罗天，月地云阶拜洞仙。尽道人间惆怅事，不知今夕是何年。”

别有善笛女子，短发丽服，貌甚美而多媚，潘妃偕来，太后以接坐居之。时令吹笛，往往亦及酒。太后顾而问曰：“识此否？石家绿珠也。潘妃养作妹，故潘妃与俱来。”太后因曰：“绿珠岂能无诗乎？”绿珠乃谢而作诗曰：

“此日人非昔日人，笛声空怨赵王伦。红残翠碎花楼下，金谷千年更不春。”

辞毕，酒既止。太后曰：“牛秀才远来，今夕谁人为伴？”戚夫人先起，辞曰：“如意长成，固不可，且不宜如此。”潘妃辞曰：“东昏以玉儿身死国除，玉儿不拟负他。”绿珠辞曰：“石卫尉性严忌，今有死，不可及乱。”太后曰：“太真今朝先帝贵妃，不可言其他。”乃顾谓王嫱曰：“昭君始嫁呼韩单于，复为殊索若单于妇，固自困。且苦寒地胡鬼何能为？昭君幸无辞！”昭君不对，低眉羞恨。俄各归休。余为左右送入昭君院。会将旦，侍人告起，昭君垂泣持别。忽闻外有太后命，遂出见太后。太后曰：“此非郎君久留地，宜亟还。”更索酒，酒再行已，戚夫人，潘妃，绿珠皆泣下。竟辞去。太后使朱衣人送往大安，抵西道，旋失使人所在，时始明矣。余就大安里问其里人，里人云：“去此十馀里，有薄后庙。”余却回望庙，荒毁不可入，非向者所见矣。余衣上香，经十馀日不歇。

相传是书本李赞皇门人韦瓘所撰，而嫁其名于牛相。赞皇又著论一篇，极词丑诋。曰：“太牢以身与帝王后妃冥遇，欲证其身非人臣相也。”又曰：“太牢以姓应谶文，屡有异志。”又曰：“太牢贬而复用，岂王者不死乎？”其意欲置之族灭。吁！朋党之偏，一至是乎？文宗览之，笑曰：“此必假名僧孺者。僧孺贞元中进士，岂敢呼德宗为沈婆儿。”其事遂寝。文宗之明，何减汉昭也！

○张贵妃　孔贵嫔

会昌中，进士颜浚下第，游广陵，遂之建业，贷小舟抵白沙。同载有青衣，年二十许，服饰古朴，言词清洒。浚揖之，问其姓氏，对曰：“幼芳，姓赵。”问其所适，曰：“亦之建业。”浚甚喜，每维舟，即买酒果，与之宴饮，多说陈隋间事，浚颇异之。或谐谑，即正色敛衽不对。抵白沙，各迁舟航。青衣乃谢浚曰：“数日承君深顾，某陋拙，不足奉欢笑。然亦有一事，可以奉酬，中元必游瓦宫阁，此时当为君会一神仙中人。况君风仪才调，亦甚相称，望不渝此约。至时某候于彼。”言讫，各登舟而去。

浚志其言。中元日，来游瓦宫阁。士女阗咽。及登阁，果有美人从二女仆，皆双鬟而有媚态。美人倚栏独语，悲叹久之。浚注视不易，美人亦讶之。又曰：“幼芳之言，不谬矣。”使双鬟传语曰：“西廊有惠览闍梨院，则某旧门徒，君可至是。幼芳亦在彼。”浚喜甚，蹑其踪而去。果见同舟青衣出而微笑，浚逆与美人叙寒暄，言话竟日。僧进茶果。至暮，谓浚曰：“今日偶此登览，为惜高阁。病兹用功，不久毁除，故来一别，幸接欢笑。某家在清溪，颇多松月。室无他人，今夕必相过。某前往，可与幼芳后来。”浚然之。遂乘轩而去。

及夜，幼芳引浚前行，可数里而至。有青衣数辈，秉烛迎之。遂延入内室，与幼芳环坐。曰：“孔家娘子相邻。”使邀之，曰：“今夕偶有佳宾相访，愿因倾觞，以解烦愤。”少顷而至。遂延入，亦多说陈朝故事。浚因起白曰：“不审夫人复何姓第，颇贮疑讶。”答曰：“某即陈朝张贵妃。彼即孔贵嫔。居世之时，谬当后主采顾，宠幸之礼，有过妃嫔。不幸国亡，为杨广所杀。然此贼不仁何甚乎？刘禅孙皓，岂无嫔御，独有斯人，行此冤暴。且一种亡国，我后主实即风流，诗酒追欢，琴尊取乐而已。不似杨广西筑长城，东征辽海，使天下男冤女旷，父寡子孤。途穷广陵，死于匹夫之手。亦上天降鉴，为我报仇耳。”孔贵嫔曰：“莫出此言。在座有人不欲闻。”美人大笑曰：“浑忘却。”浚曰：“何人不欲闻斯言耶！”幼芳曰：“某本江令公家嬖者，后为贵妃侍儿。国亡之后为隋宫御女，炀帝江都，为侍汤膳者。及兵乱，某入以身蔽帝，遂为所害。萧后怜某尽忠于主，因使殉葬。后改葬于雷唐侧，不得从焉。时至此谒贵妃耳。”孔贵嫔曰：“前说尽是闲事，不如命酒，略延曩日之欢耳。”遂命双鬟持乐器，洽饮。久之，贵妃题诗一章曰：

“秋草荒台响夜蛩，白杨凋尽减悲风，彩笺曾擘斯江惣，绮阁尘清玉树空。”

孔贵嫔曰：

“宝阁排云称望仙，五云高艳拥朝天。清溪犹有当时月，夜照琼花绽荷筵。”

幼芳曰：

“皓魄初圆恨翠蛾，繁华浓艳竟如何。两朝惟有长江水，依旧行人逝作波。”

浚亦和曰：

“箫管清吟怨丽华，秋江寒月绮寒斜。惭非后主题诗客，得见临春阁上花。”

俄闻扣门曰：“江修容何婕妤袁昭仪来谒：”贵妃曰：“窃闻今夕佳宾幽会，不免辄窥盛筵。”俱艳其衣裾，明其珰珮而入坐。及见四篇，捧而泣曰：“今夕不意再逢三阁之会，又与新狎客题诗也。”顷之，闻鸡鸣，孔贵嫔等俱起，各辞去。浚与贵妃就寝，欲曙而起。贵妃赠辟尘犀簪一枚，曰：“异日睹物思人。昨宵值客多，未尽欢情，别日更当一小会。然须谘启幽府。”呜咽而别。浚翌日懵然若有所失。信宿，更寻曩日地，则近清溪，松桧邱墟。询之于人，乃陈朝宫人墓。渗惨恻而返。数月，阁因寺废而毁。后至广陵，访得吴公台炀帝旧陵，果有宫人赵幼芳墓，因以酒奠之。

别载云：张贵妃死后，葬路傍。有人夜行，闻吟诗声云：

“独卧经秋堕鬓蝉，白杨风起不成眠。追思昔日椒房宠，泪湿衣衫损旧颜。”

次日阅之，乃一古冢。询访古老，始知为丽华墓也。丽华之不能忘情于地下也久矣！

○卫芳华

延祐初，永嘉滕生名穆，年二十六。美风调，善吟咏，为众所推重。素闻临安山水之胜，思一游焉。甲寅岁科举，之绍兴，遂以乡书赴荐。至则侨居涌金门外，无日不往来于南北两山及湖上诸刹。灵隐，天竺，净慈，宝石之类，以至玉泉，虎跑，天龙，灵鹫，石屋之洞，冷泉之亭，幽涧深林，悬崖绝壁，足迹殆将遍焉。

七月之望，于曲院赏莲，因而宿湖，泊舟雷峰塔下。是夜，月色如昼；荷香满身，时闻大鱼跳踯于波间，宿鸟飞鸣于崖际。生已大醉，寝不能寐，披衣而起，延堤观望。行至聚景园，信步而入。时宋亡已四十年，园中台馆，如会芳殿，清辉阁，翠光亭，皆已颓毁，惟瑶津西轩岿然独存。生至轩下，凭栏少憩。俄见一美人先行，一侍女随之，自外而入，风鬟云鬓，绰约多姿，望之殆若神仙。生于轩下屏息以观其所为。美人言曰：“湖山如故，风景不殊。但时移世换，令人有《黍离》之悲尔。”行至园北太湖石畔，遂咏诗曰：

“湖上园亭好，重来忆旧游。征歌调玉树，阅舞按梁州。

径狭花迎辇，池深柳拂舟。昔人皆已没，谁与话风流？”

生放逸者，初见其貌，已不能定情，及闻此作，技痒不可复禁。即于轩下续吟曰：

“湖上园亭好，相逢绝代人。姮娥辞月殿，织女下天津。

未会心中意，浑疑梦里身。愿吹邹子律，幽谷发阳春。”

吟已，趋出赴之。美人亦不惊讶，但徐言曰：“固知郎君在此，特来寻访耳。”生问其姓名，美人曰：“妾弃人间已久，欲自陈叙，诚恐惊动郎君。”生闻此言，审其为鬼，亦无所惧。因问之，乃曰：“芳华，姓卫。故宋理宗朝宫人，年二十四而殁，殡此园之侧。今晚因往演福堂访贾贵妃，蒙延坐久，不觉归迟，致令郎君于此久待。”即命侍女曰：“翘翘可于舍中取裀席酒果来，今夜月色如此，郎君又至，不可虚度。可便于此赏月也。”翘翘应命而去。须臾，携紫氍毹铺于中庭，设白玉碾花樽，碧琉璃盏，醪醴馨香，非世所有。与生谈谑笑咏，词旨清婉，复命翘翘歌以侑酒。翘翘请歌柳耆卿《望海潮》词，美人曰：“对新人不宜歌旧曲。”即于座上自制《木兰花慢》一阕，命翘翘歌之。曰：

“记前朝旧事，曾此地会神仙。向月地云阶，重携翠袖，来拾花钿。繁华总随流水，叹一场春梦杳难圆。废港芙蕖润露，断堤杨柳摇烟。　两峰南北只依然。辇路草芊芊。怅别馆离宫，烟销凤盖，波没龙船。平日银屏金屋，对残灯无焰夜如年。落日牛羊陇上，西风燕雀林边。”

歌毕，美人潸然垂泪。生以言慰解，仍微词挑之，即起谢曰：“殂谢之人，久为尘土。幸得奉事巾栉，虽死不朽。且郎君适间诗句，固已许之矣。愿吹邹子之律，而一发幽谷之春也。”生曰：“向者之诗，率口而出，实本无意。岂料便成谶语。”良久，月翳西垣，河倾东镇。即命翘翘撤席。夫人曰：“敝居僻陋，非郎君之所处。只此西轩可也。”遂携手而入，假寐轩下。交会之际，无异于人。将旦，挥涕而别。至昼往访于园侧，果有宋宫人卫芳华之墓。墓左一小丘，即翘翘所瘗也。生感叹逾时。迨暮，又赴西轩，则美人已先至矣，迎谓生曰。“日间感君相访，然而妾止卜其夜，未卜其昼。故不敢奉见。数日之后，当得无间尔。”自是则无夕不会。经旬之后，白昼亦见，生遂携归所寓安焉。已而生下第东归，美人愿随之去。生问。”翘翘何以不从？”曰：“妾既奉侍君子，旧宅无人，留其看守尔。”生与之同归。乡里见视，姑绐之曰：“娶于杭郡之良家。”众见其举止温柔，言词慧利，信且悦之。美人处生之室，奉长上以礼，待婢仆以恩，左右邻里俱得其欢心。且又勤于治家，洁于守己，虽中门之外，未尝轻出。众咸贺生得内助。

荏苒三岁，当丁巳年之初秋，生又治装赴浙省乡试，行有日矣。美人请于生曰：“临安，妾乡也。从君至此，已阅三秋，今愿侍偕行，以顾视翘翘。”生许诺。遂赁舟同载，直抵钱塘，僦屋以居。至之明日，适值七月之望。美人谓生曰：“三年前，曾于此夕与君相会，斯适当今日之期，欲与君同赴聚景，再续旧游。可乎？”生如其言，载酒而往。至晚，月上东垣，莲开南浦，露柳烟篁，动摇堤岸，宛然昔时之景。行至园前，则翘翘迎拜于路首。曰：“娘子陪侍郎君，邀游城郭，首尾数年，已极人间之欢。独不记念旧居乎？”三人入园，又至西轩而坐，美人忽垂泪告生曰：“感君不弃，得侍房帷，未遂深欢，又当永别。”生曰：“何故？”对曰：“妾本幽阴之质，久践阳明之世，甚非所宜。特以与君有宿世之缘，故冒犯律条，以相从尔。今而缘尽，自当奉辞。”生惊问曰：“然则何时？”对曰：“止在今夕尔。”生凄惋不已。美人曰：“妾非不欲终事君子，永奉欢娱。然而程命有限，不可逾越。若顾迟留，须当获戾，非止有损于妾，亦将不利于君。岂不见越娘之事乎。”生意稍悟，然亦悲伤感怆，彻晓不寐。及山寺钟鸣，水村鸡唱，急起与生为别，解所衔玉指环，系于生之衣带，曰：“异日见此，无忘旧情。”遂分袂而去。然犹频频回顾，良久始灭。生大恸而返。异日，具酒肴，焚楮镪于墓下。生作文以吊之，从此遂绝矣。生独居旅邸，如丧配偶，试期既迫，亦无心入院，惆怅而归。亲党问其故，始具述之，众咸叹异。生自是终身不娶，入雁荡山采药，遂不复还，不知所终。

○花丽春

天顺间，邹生师孟，字宗鲁，庆元县人。年二十一，丰姿韶秀，长于吟咏。素闻杭州山水之胜，遂令仆携囊以往。凡遇胜迹名山，琳宫梵宇，无不登临。又闻会稽天下奇观，策马往游，爱其秀丽，下马步行，进不知止。顷间，斜阳归岭，飞鸟争巢，天色将晡，退不及还。

正蜘躇间，忽睹丛林中灯光外射，生意为庄农所居，疾趋至彼，则嵬然巨室也。街衢整洁，松竹郁茂。俄一青衣童子，自内而出，邹生前揖之，因假宿焉。青衣入报，出，致主母命，延入。遥望中堂，有少年美人，盛妆危坐，颜色如花。见生，降榻祗迎。相见之后，茶毕，酒继至。美人叩生乡贯姓名毕，生亦叩之。美人颦蹙曰：“妾本姓花，名丽春，临安人也。侨居此二百馀年。先夫赵禥，表字咸淳，娶妾十年而卒。妾今寡居，曾设誓：‘有人能咏四季宫词称妾意者，不论门户，即与成婚。’杳无其人。不知先生能之乎？”生曰：“但恐拙笔，有污清听。”遂濡笔吟四绝云：

“花开禁院日初晴，深锁长门白昼清。侧倚银屏春睡醒，绿杨枝上一声莺。”

“锁窗倦倚鬓云斜，粉汗凝香湿绛纱。宫禁日长人不到，笑将金剪剪榴花。”

“桂吐清香满凤楼，细腰消瘦不禁愁。朱门深闭金环冷，独步瑶阶看女牛。”

“金炉添炭烛摇红，碎剪琼瑶乱舞风。紫禁孤眠长夜冷，自将锦被傍薰笼。”

美人览毕，夸其敏妙。因曰：“妾不违誓，愿托终身。君亦不可异心。”生起致谢。已而夜静酒阑，入室就寝。自是情好日密。每旦，令生居于宅内，不容出外。

将及一年，忽语生曰：“本期与君偕老，不料上天降罚，祸起萧墙。尽此一宵，明当永别。君宜速避。不然，祸且及君。”生固问之，美人终不肯言，但悲咽流涕而已。生以温言抚慰，复相欢狎。美人长叹，吟一律云：

“倚玉偎香甫一年，团圆却又不团圆。怎消此夜将离恨，难续前生未了缘。

艳质罄成兰蕙土，风流尽化绮罗烟。谁知大数明朝尽，人定如何可胜天。”

次日黎明，美人急促生行，生再三留意，不胜悲怆。行未数里，忽然玄云蔽空，若失白昼。生急避林中。少顷，雷雨交作，霹雳一声，火光遍天。已而云散雨收，生复往其处视之，无复华屋，但见道旁古墓，为雷所震，骷髅震碎，中流鲜血。生大恐惧，急寻旧路回至寓所，询问乡人，曰：“此处闻有花丽春者，乃宋度宗妃嫔。其墓在此山之侧。”生因忆其言，所谓姓赵名禥，即度宗之讳。而咸淳，乃其纪年。又况宋之陵寝，俱在此山。自宋咸淳，至我朝天顺，实二百馀年。其怪即此无疑矣。急治装具，回至庆元县，备以前事白之于人，众皆惊异。生感其情，不复再娶。后修炼出家，入天台山不返。

○郑婉娥

洪武初，吴江沈韶，年弱冠，美姿容。诗学萨天锡，字学边伯京，皆为时辈所称许。尝和天锡《过嘉兴》诗韵题《吴中怀古》。天锡诗云：

“七泽三江通甫里，杨柳芙蓉映湖水。阊门过去是盘门，半卷珠帘画楼里。

蘼芜生遍鸳鸯沙，东风落尽棠梨花。馆娃香径走麋鹿，清夜鬼灯笼绛纱。

三高祠下东流续，真娘墓上风吹竹。西施去后h廊倾，岁岁春深烧痕绿。”

韶和云：

“东南形胜繁华里，一片笙箫沸江水。小姬白苎制春衫，桂楫兰桡镜光里。

舞台歌榭临鸥沙，粉墙半出樱桃花。采香蝴蝶飞不去，扑落轻盈团扇纱。

美歌子夜凭谁续，柳阴吹散柯亭竹。范蠡扁舟去不回，惟有春波照人绿。”

他诗皆类此。然以家富不欲仕，人知其然，复利其贿，或欲举为孝廉，或欲保为生员，旁午纷纭，殊无宁日。韶虽不吝于财，实厌其挠，乃谋于妻兄张氏，欲远游以避之。

乃拉中表陈生梁生，乘峨轲，载重资，遨游襄汉。次九江府，爱匡庐之秀，览彭蠡之清，留连郡郭，吊古寻幽。众稍讥之，韶不恤也。因叹曰：“吾侪幸家富年少，粗知文墨，兹行盍避人尔，岂能效王戎辈执牙筹屑屑计刀锥之利哉。”游益数。

偶秋雨新霁，水天一色。韶偕梁陈二生，同访琵琶亭，吟白司马《芦花》《枫叶》之篇，想京城女银瓶铁骑之韵，引睇四望，徘徊久之。于时月明风细，人静夜深，方取酒共酌。闻月下仿佛有歌声，乍远乍近，或高或低，三人相顾错愕。梁生戏曰：“得非商妇解事乎。”韶曰：“尔时乐天尚须‘千叫万唤’，今日岂得容易呈身哉。”陈生曰：“老大蛾眉，琵琶哀怨，纵使尊前轻拢慢捻，适足以增天涯沦落之感，岂能醉而成欢耶。”韶曰：“且静听之。”良久而寂。酒罢回船，竟莫知其何故。

独韶迭宕，好事多情。翌日，往究其实。踌蹰之间，了无所见。兴阑体倦，方欲言还。忽奇香馥郁，缥缈而来。韶异之，延伫以候。茶顷，一丽人宫妆艳饰，貌类天仙，二小姬前导，一持黄金吊炉，一抱紫罗绣褥，冉冉登阶。意必贵家宅眷，临赏于此。隐壁后避之。小姬铺褥庭心，丽人席地而坐。顾姬曰：“何得有生人气，无乃昨夕狂客在是乎？”韶惧其搜索，趋出拜见，且谢唐突。丽人曰：“朝代不同，又无名分，何唐突之有。但诸郎夜来谈笑，以长安娼女，浮梁商妇见目，无亦太过乎？”韶仓卒莫知所对。丽人呼使同裀，辞让再四，固命之，乃就席。因问姓氏。丽人曰：“欲陈本末，惧骇君听。然吾非祸于人者，幸勿见讶。妾伪汉陈主婕妤郑婉娥也，年二十而死，殡于近亭。二侍女一名钿蝉，一名金雁，亦当时之殉葬者。”韶素有胆气，兼重风情，不以为怪也。丽人曰：“妾沉郁独居，无以适意，每于此吟弄，聊遣幽怀。讵意昨宵为诸郎所据，败兴浩歌而返。今幸对此良宵，复遇佳客，足以偿矣。”使钿蝉归取酒肴，饮于亭上。自歌其词，曰：“郎忆之乎？即昨日所讴之《念奴娇》也。”词曰：

“离离禾黍，叹江山似旧，英雄尘土。石马铜驼荆棘里，阅遍几番寒暑。剑戟灰飞，旌旗乌散，底处寻楼艣。喑呜叱咤，只今犹说西楚。　憔悴玉帐虞兮，灯前掩面，泪交飞红雨。凤辇羊车行不返，九曲愁肠漫苦。梅瓣凝妆，杨花翻曲，回首成终古。翠螺青黛，绛仙慵画眉妩。”

歌竟，劝韶尽饮。数杯后，韶豪态逸发，议论风生，与丽人谈元末群雄起灭事，历历如目睹。且询陈主行事之详，丽人凄然，泣数行下。泣已，收泪曰：“且谈风月，不必深言，徒令人怀抱作恶耳。”因口占一诗曰：

“凤舰龙舟事已空，银屏金屋梦魂中。黄芦晚日空残垒，碧草寒烟锁故宫。

隧道鱼灯油欲尽，妆台鸾镜匣长封。凭君莫话兴亡事，泪湿胭脂损旧容。”

诵毕索和。韶即依韵赓而酬之，曰：

“结绮临春万户空，几番挥泪夕阳中。唐环不见新留袜，汉燕犹馀旧守宫。

别苑秋声黄叶坠，寝园春尽碧苔封。自惭不是牛僧孺，也向云阶拜玉容。”

丽人唶唶曰：“可谓知音。”于是促席畅饮，共宿于庭，相与媾欢，一如人世。少焉，天上乌啼，城头鼓歇，两人扶携而起。曰：“今夕当归舍中，谋为久计，不宜风眠露宿，贻俗子辈咄笑。”韶颔之，亟返逆旅，则陈梁二生紧候开舟。乃绐曰：“昨得家书，促回甚急，必有他故，不得同行矣。”二生信之，执手而别。韶是晚再去，金雁已先在矣，遂导过亭北竹阴中半里馀，见朱门素壁，灯烛交辉，才及重堂，丽人迎笑，出紫玉杯饮韶曰：“此吾主所御，今以劝郎，意亦不薄矣。”宿留月馀，不啻胶漆。

一夕，丽人语韶曰：“妾死时，伪汉方盛，主宠复深，故玉匣珠襦，殡送极一时之富贵，幽宫神道，坟茔备一品之威仪。是故五体依然，三魂不昧。向者卢君爱女南极夫人，偶此嬉游，授妾以太阴炼形之术。为之既久，不异生人。夜出昼藏，逍遥自在。君宜就市求青羊乳半杯，勤勤滴妾目中，乳尽眼开，百日可起。”韶如言，求乳，以滴其两眦。屈指三旬，欻然能步。或同携素手，游衍隧中；或并倚香肩，笑歌亭上。韶迷恋情深，乡闾念浅。春来秋去。四载于兹。

是年冬初，丽人无故忽潸然泪下，悲不自胜。怪而问之，初则隐忍弗言，继则举声大恸。韶慰解万方，乃一启齿，曰：“与郎冥契，尽在来朝。故不觉悲伤至此耳。”韶闻言，凄惶感悟，欲自缢于隧间。丽人不可，曰：“郎阳寿未终，妾阴质未化。倘沉溺世缘，致君非命，冥司必加重谴。兼之定数，举莫能逃。纵曰舍生，亦为徒死。”韶乃止。金雁钿蝉辈，亦依依不忍舍，咸设饮食，与韶送程。既晓，丽人奉赤金条脱一双，明珠步摇一对，付生曰：“表诚寓意，睹物思人，再会无期，愿郎珍重。”亲送至大门之外，掩袂障面而还。韶犹悲不自已，残泪盈眸。顾盼之间，失其所在。

乃重寻原店，收拾归家。数月，梁生至自襄阳，陈生客死房县。方咎韶负约，韶密以告，弗信也。出条脱步摇示之，乃惊曰：“此非尘土间物，奇宝也。诚子之遇仙矣。”知此事者，惟梁生一人，故生有《琵琶佳遇》诗，并附于此。诗云：

“忆昔少年日，加冠礼初成。春衣紫罗带，白马红繁缨。吴中自昔称繁华，回环十里皆荷花。窥红间绿谢游冶，与余共泛星河槎。星槎留连盆浦边，空亭醉访琵琶弦。银篦击节不堪问，锦袜生尘殊可怜。庐山月下犹未去，娉婷玉貌湖边遇。追随钿雁双娇娆，直入金屏最深处。春风东来绽牡丹，洞庭香雾l淑兰。含情惯作云雨梦，鸳枕生愁清夜阑。前朝佳丽夸环燕，图出千人万人羡。太真颜色赵姬肤，绣帐悬灯几回见。情缘忽断两分飞，归来如梦还如痴。缥囊留得万金赠，凄凉忍看徒伤悲。徒伤悲，难再得。当初若悟有分离，此生何用逢倾国。”

韶从此不复再娶，投礼道士周玄初为师，授五雷斩勘之法，往来两浙间，驱邪治病，祷雨祈晴，多有应验，后失所在。近有人于终南及嵩山诸处见之，疑其得道云。

伪吴张士诚，其故宫今苏郡王府基是也。城破时，士诚驱后宫美人，登齐云楼，纵火焚之。百馀年内，经此地者，往往见楼阁参差，美人成队，笑咏其中，多有被其迷惑者。令久已寂然。而风雨之夜，人犹畏之。

○越王女

汉时，王朗为会稽太守，子肃随之郡，住东斋。中夜有女子从地出，称越王女，与肃狎，别，赠墨一丸。肃方欲注《周易》，因此便觉才思开悟。见《稗史》。

○李阳冰女

唐李阳冰知缙云日，有女英华，女死，遂葬县后山中。地灵，至宋能为祟，与邑人陈生为夫妇，引之游鼎湖，唱和之诗号《英华集》。人欲害之者辄得祸。后一知县掘其墓，得尸如生，焚之而绝。

○薛涛

五羊田洙，字孟沂。洪武十七年甲子四月，随父百禄赴蜀成都教官。洙清雅有标致，书画琴棋，靡所不晓。诸生日与嬉游，爱之过于同气。凡远近名山胜景，吟赏殆遍。尝曰：“吾平生懒事声利，但得好处，常登临足矣。”明年秋，百禄将遣回，洙母不忍舍，乃曰：“儿来未久，奈何便去？且官清毡冷，路费艰难，公宜三思。”百禄乃谋于诸生之亲厚者，使开馆于民间。一则自可读书进学，一则藉俸金为归计。诸生深幸洙留，遂荐于负郭大姓张氏。次岁丙寅，正月十八日，设帐庠序，朋好群送以往。张大喜，开宴，待为上宾。且媚百禄曰：“令嗣晚间免回，可令就宿舍下。”百禄许之。

至三月花晨，洙鲜衣归省。偶经一所，境甚幽偏，山下皆桃树，花方盛开。洙爱之，伫立徘徊。忽见一美人延伫花下，洙不敢顾而去。后复经从，美人必在门首。一日洙过，偶遗所得俸金，美人命婢拾以还洙。洙感激，明日诣谢。至门，丫环入报曰：“前遗金郎来矣。”请入内厅，美人出相见，笑问曰：“君非张运使宅西宾乎？”洙曰：“然。”且谢还金事。美人曰：“张氏，一家亲戚。彼西宾，即我西宾。奚谢为？”洙起揖曰：“敢问夫人名阀为谁？与敝东何亲？”美人曰：“夫为平姓，成都故族也。妾文孝坊薛氏女，嫁平幼子康，不幸早卒。妾独孀居。”坐久，茶至再，洙辞出。美人留之曰：“今夕且宿寒舍，若盛东知君在此，而妾不能为一款曲，惶愧殊甚。”即陈酒馔，设二席，与洙耦坐。坐中劝醉极至，语杂谐谑。洙以其张氏姻娅，不敢少纵。美人曰：“闻君倜傥俊才，雅能赋咏，何至作儒生酸乎！妾虽不敏，亦颇解吟事。今既遇赏音，高山流水，何惜一奏。”因尽出其家所藏唐贤遗墨示洙，其中元稹，杜牧，高骈诗词手翰犹多，皆真迹，炳然如新。洙玩之，不忍释手。美人麾婢撤去旧俎，再出佳肴，中多异味，不能识。取玻璃杯酌洙，洙口占一诗云：

“路入桃源小洞天，乱红飞处遇婵娟。襄王误作高唐梦，不是阳台云雨仙。”

美人曰：“佳则佳矣，然短章寂寥，不足以尽兴。用《落花》为题，共联一首，何如？”洙曰：“谨如教。”美人首唱，曰：

“韶艳应难挽，芳华信易凋。薛

缀阶红尚媚，田

委地白仍娇。薛

坠速如辞树，田

飞迟似恋条。薛

藓铺新蹙绣，田

草叠巧裁绡。薛

丽质愁先殒，田

香魂痛莫招。薛

燕衔归故里，田

蝶逐过危桥。薛

粘帙将晞露，田

冲帘已起飚。薛

遇晴犹有态，田

经雨倍无聊。薛

蜂趁低兼絮，田

鱼吞细杂薸。薛

轻盈珠履践，田

零乱翠钿飘。薛

鸟过生愁触，田

儿嬉最怕摇。薛

褪英浮雨涧，田

残蕊漾风潮。薛

积径教童扫，田

沿流倩水漂。薛

媚人沾锦瑟，田

瀹茗入诗瓢。薛

玉貌楼前堕，田

冰容梦里消。薛

芳茵曾藉坐，田

长路或迎辘。薛

罗扇姬盛瓣，田

筠篱仆护苗。薛

折来随手尽，田

带处近鬟焦。薛

泥涴犹凄惨，田

瓶空更寂寥。薛

叶浓阴自厚，田

蒂密子偏饶。薛

岂必分茵席，田

宁思上砑硝。薛

香馀何吝窃，田

珮解不烦邀。薛

冶态宜宫额，田

痴情如舞腰。薛

妆台休浪拂，田

留伴可怜宵。”

联成，美人出小笺写之。写讫，夜已二鼓。延入寝室，自荐枕席。鱼水欢谐，极其缱绻。枕边切切叮咛洙曰：“慎勿轻言。若贤东知之，彼此名节丧尽矣！”次日，以卧狮玉镇子一枚赠洙，送至门外。曰：“无事宜来，勿效薄幸也。”洙回，与馆东曰：“老母相念之深，必令归家宿歇，不敢留此。”馆东信之，洙由是常宿美人所。逾一年，人无知者。惟赏花玩月，举杯弄琴，曲尽人间之乐。

一夕，与洙论诗曰：“唐人喜作回文，近时罕见。”洙曰：“惟唐人柔情幽思，谈笑作之。若予荒钝，无复措辞。”美人笑曰：“请试命题，以求教益。”洙遽曰：“四时词也。”美人即赋诗曰：

“花朵几枝柔旁砌，柳丝千缕细摇风。霞明半岭西斜日，月上孤村一树松。”

“凉回翠辇冰人冷，幽沁清泉夏井寒。香篆袅风青缕缕，纸窗明月白团团。”

“芦雪覆汀秋水白，柳风凋谢晚山苍。孤灯客梦惊空馆，独雁征书寄远乡。”

“天冻雨寒朝闭户，雪飞风冷夜关城。鲜红炭火围炉暖，浅碧茶瓯注茗清。”

洙听罢，叹其妙敏。将濡毫属和，美人曰：“正所谓木桃，琼瑶，敢望报乎。”洙答曰：“真乃是白雪阳春，难为和耳。”亦赓四韵曰：

“芳树吐花红过雨，入帘飞翠白惊风。黄添晚色青舒柳，粉落脂香雪覆松。”

“瓜浮瓮水凉消暑，藕浸盘冰翠嚼寒。斜石近阶穿笋密，小池舒叶出荷团。”

“残日绚红霜叶赤，薄烟笼树晚林苍。鸾书寄恨羞封泪，蝶梦惊愁怕念乡。”

“风卷云篷寒罢钓，月辉霜柝冷敲城。浓香酒满霞杯满，淡影梅横纸帐清。”

美人且读且笑，曰：“绝妙好词。但两韵俱和，则善矣。”洙曰：“君子不欲多上人，且输一筹耳。”洙因曰：“蜀中山水奇胜，自昔以来，多产佳丽。若昭君，文君，薛涛辈，以夫人方之，殆亦有优劣乎？”美人曰：“昭君远嫁胡沙，卓氏当垆可耻，貌美命薄，俱受苦辛。使子遇薛涛，亦不啻如今日也。由是言之，固为优矣。”洙曰：“涛，妓女，何敢上拟夫人？但其容貌亦可谓难得者。余尝读秦再思《纪异录》云：高千里镇蜀，尝开宴，改一字令曰：‘口，有似没量斗。’涛曰：‘川，有似三条椽。’高曰：‘奈何一条曲？’涛曰：‘相公尚使没量斗，穷酒佐。三条椽有一条曲，又何足怪？’妇人敏捷，诚未易比。”美人曰：“子知其然，而不知其所以然。此特戏笑之语尔。若其‘水国蒹葭夜有霜，月寒山色共苍苍。谁云万里自今夕，离梦杳如关塞长’之作，可以伯仲杜牧。而又善制小笺，至今蜀人号‘薛涛笺’。而子以妓女薄之，非知涛者也。”后洙馈以北珠耳珰一副，美人谢曰：“谨当佩服，永以为好。”

久之，洙以母病，遂辍讲，归侍汤药。如此三月馀，方愈。美人讶其久不来，恐有他遇，乃作《折齿曲》怨之。会洙母疾愈，复入斋。是夕，即造美人所。美人迎谓曰：“何别久也？”洙以实告，美人曰：“三月不违人，今违人三月矣。”洙戏之曰：“三月不知肉味，知肉味在今夕矣。”谈谑间，出前曲示洙。曲曰：

“黑铃铸剑难为锋，碧芰制衣宁御风。饮漆阿胶忽纷解，清尘浊水何由逢。

请看绿草南园蝶，并宿花房花亦悦。鸳鸯头白不相离，那学秋胡便长别。

东邻美女红玉梭，雪缕凤机成素罗。雨意云情昔轻许，纵然折齿将如何。

深深永巷闲风月，锦帐兰缸泪如血。血点年深久尚红，至今洒在同心结。”

洙爱其才色，眷恋愈深。美人亦重洙文采，倾竭不吝。谓洙曰：“向时联句，未尽高情。今夕当轻弹漫舞，浅酌微吟，再成一首，庶见吾二人劲敌也。”乃以睡鸭炉香，红虬脯荐酒，钩帘望月，并坐前楹。洙曰：“昔韩昌黎与孟郊有《城南联句》《斗鸡》《石鼎》《秋雨》等作，宏词险韵，脍炙人口。今兹之赋，宜命作《月夜联句》，以五十韵为率。夫人然之否乎？”美人曰：“吾意也。”洙乃请美人先赋。曰：

“庭月如铺练，薛

池星似撒棋。田

天空河影澹，薛

时换斗梢移。田

梨枣低垂树，薛

藤萝密护篱。田

草纷萤火乱，薛

干偃鸟巢欹。田

怪石形疑魅，薛

芳花色胜姬。田

髹盆凉沁水，薛

纨扇净摇颸。田

双陆收骰局，薛

琵琶上练丝。田

砌蛩声远近，薛

檐马响参差。田

银作弹筝甲，薛

鼍为冒鼓皮。田

秋筠斜织箪，薛

暑葛薄裁絺。田

宿雁栖还起，薛

飞禽下复疑。田

地幽尘阒静，薛

城远漏逶迤。田

窈窕来红拂，薛

雍容识紫芝。田

缘深天作合，薛

誓重鬼难欺。田

幸矣逢良夕，薛

艰哉遇少时。田

殷勤酬契阔，薛

倾倒极淋漓。田

莲实瑶琴轸，薛

荷筒碧酒卮。田

鲙呼能婢斫，薛

瓶唤小鬟持。田

壳破开螃蟹，薛

唇腥啖蛤蜊。田

菱烦纤手剥，薛

肉拔利刀批。田

令急觥行速，薛

讴清曲度迟。田

劝酹兼尔汝，薛

讲论杂乎而。田

冷脆尝瓜果，薛

咸酸啜醢醯。田

艳杯浮琥珀，薛

异器捧玻璃。田

熊掌停犀箸，薛

酥汤进蜜脾。田

渴来思茗好，薛

酣后忆冰宜。田

妙句联将就，薛

狂心生已驰。田

歌筵浑可罢，薛

卧具早教施。田

不用寻桃叶，薛

那须听竹枝。田

媚人莺语滑，薛

恼醉蝶情痴。田

咳处珠旋唾，薛

颦时黛蹙眉。田

钗横金溜髻，薛

钏冷粟生肌。田

小小真能谑，薛

盼盼最解诗。田

风流云雨梦，薛

宛转艳阳词。田

步缓腰肢袅，薛

鬟低耳语私。田

夜香防窃听，薛

午浴避潜窥。田

绣履含羞脱，薛

银灯带笑吹。田

素罗床畔解，薛

粉汗枕前滋。田

暖玉绡笼笋，薛

春葱指露锥。田

云偏松绿发，薛

浪飐动青帏。田

狎态堪归画，薛

娇颜可疗饥。田

袜尘新舞涴，薛

鬓腻宿油脂。田

荀鹤高文誉，薛

崔莺艳世姿。田

未夸连蒂好，薛

只羡并头奇。田

何处空题叶，薛

谁家谩结褵。田

漆胶当自固，薛

衽席只余知。田

慎勿萌嫌隙，薛

毋令惜别离。田

芝兰同臭味，薛

松柏共襟期。田

永奉闺房乐，薛

长培楮墨嬉。田

泰山如作砺，薛

此志莫教亏。田”

他日，洙馆东偶过泮宫，因劝百禄曰：“令嗣每日一归，不胜匍匐。俾之仍宿寒舍，岂不便益？”百禄曰：“促开馆之后，一向只寓公家。前者因其母病，暂辍一季耳。后并不曾回，何言之谬也。”张大骇，不敢尽其辞而出。是晚，洙亦告归，张潜使人视其所往，及途半，不复见矣。走报，张急遣人入城问百禄，无有也。意其少年放逸，必宿花柳。然思此处又无妓馆，大以为怪。明旦，洙来，张问曰：“昨宵宿于何处？”曰：“家间耳。”张曰：“非也，某已令人踪迹先生，莫测所诣，家中亦不见。”洙诳曰：“因过一朋友处，谈话良久，抵家暮矣。”张知其诈，呼追洙仆，使面证之。洙叱曰：“汝到吾家，随即出城，比吾归，汝已去矣。何得妄言？”仆曰：“我昨夜宿先生家，今日早饭罢方回。老广文亦甚惊讶，要自来相寻。”洙窘甚，颜色陡变。张曰：“先生如有私眷，当以实告。勿隐也。”洙弗能讳，乃具道本末。且愧谢曰：“此令亲见留，非贱子辄敢无礼。”张曰：“吾家何尝有亲戚在此？况诸房姊妹亦无平姓者。必祟也。今当自爱，不宜复往。”洙唯唯而已。私诣美人道此意，比至，美人已知。曰：“郎无怨，盖冥数尽于此也。”与洙宿，且叙欢情，戒晓，美人谓洙曰：“从此一别，后会难期，无以将意。”乃出墨玉笔管一枝为贶，云：“此旧物也，郎慎藏之。”遂饮泣而别。张料洙是夕必复去，觇之，果不在馆。因入谓其妻曰：“西宾此事，不可不使其父母知之。”乃以洙所为，备告百禄。百禄大怒，呼归，杖之。洙遂吐实，且出所得玉镇纸玉笔管及联句诸诗，百禄取视，管上刻“渤海高氏文房清玩”。乃谓张曰：“物既珍奇，诗又俊逸，必非寻常作也。”呼洙同往穷之。将近，遥指曰：“在此。”至则漫非前景。屋宇俱无，但水碧山青，桃林依旧。张谓百禄曰：“是矣。此地相传唐妓薛涛所葬。后人因郑谷《蜀中诗》有‘小桃花绕薛涛坟’之句，遂树桃百株，为春时游赏之所。贤郎佳遇，必涛也。且所谓‘平幼子康’者，乃‘平康巷’也。‘文孝坊’者，城中亦无此额。而‘文’与‘孝’合，为‘教’字，谓‘教坊’，唐妓女所居。涛为蜀乐妓，故居教坊也。况管上字刻‘高氏清玩’，则唐西川节度使高骈千里所赠。当骈镇蜀，涛于诸妓中最蒙宠侍。笔与镇纸，皆骈所赐。其为涛之灵无疑。而物出于骈者，审矣。”百禄甚以为然。然恐其终为所惑，急遣还广中。宝藏数物，常以示人。后二年，洙亦入学为生员，中洪武甲戌进士，授山东曹县知县，竟亦无他焉。

按：薛涛，字洪度。本长安良家女。父郧，因官寓蜀而卒，母养涛及笄，以诗闻。侨止百花潭，涛八九岁，知声律。其父一日坐亭中，指井梧示之曰：“庭际一梧桐，耸于入云中。”令涛续之。应声曰：“枝迎南北鸟，叶送往来风。”父愀然。及韦皋镇蜀，召令侍酒赋诗，因入乐籍。与元微之最善，事高千里良久。涛殁时，年七十馀矣，岂为鬼而反稚耶？进士杨蕴中得罪，下成都府狱，夜梦一妇人，虽形貌不扬，而言词甚秀。曰：“吾薛涛也，顷幽死此室。”乃赠蕴中诗曰：

“玉漏深长灯耿耿，东墙西墙时见影。月明窗外子规啼，忍使孤魂愁夜永。”

涛老年佞佛，不闻有幽死事。此不可解。

○刘府君妻

长白山西有夫人墓。魏孝昭之世，搜扬天下才俊，清河崔罗什，弱冠有令望，被征诣州，道径于此。急见朱门粉壁，楼台相望。俄有一青衣出，语什曰：“女郎愿见崔郎。”什怳然下马，入两重门，内有青衣通问引前，什曰：“行李之中，忽蒙厚命，素既不叙，无宜深入。”青衣曰：“女郎乃平陵刘府君之妻，侍中吴质之女。府君先行，故欲相见。”什遂前，入就床坐。其女在户东立，与什叙温凉。室内二婢秉烛，女呼一婢，令以玉夹膝置什前。什素有才藻，颇善讽咏，虽疑其非人，亦惬心好也。女曰：“比见崔郎息驾庭树，喜君吟啸，故求一叙玉颜。”什遂问曰：“魏帝与尊公书，称尊公为元城令，然否也？”女曰：“家君元城之日，妾生之岁。”什仍与论汉魏时事，悉与《魏史》符合，言多不能备载。什曰：“贵夫刘氏，愿告其名。”女曰：“狂夫刘孔才之第二子，名瑶，字仲璋，比有罪被摄，乃去不返。”什下床辞出。女曰：“从此十年，当更相奉。”什遂以玳瑁留之，女以指上玉环赠什。什上马，行数十步，回顾，乃见一大冢。

什留历下，以为不祥，遂请僧为斋，以环布施。大统末，什为王事所牵，筑河堤于桓家冢，遂于幕下语私事于济南奚叔布，因下泣曰：“今岁乃是十年，如何也作罢。”什在园中食杏，唯云：“报女郎信。”俄即去，食一杏未尽而卒。什时为郡功曹，为州里推重，及死，莫不伤叹。

○吕使君娘子

淳熙初，殿前司牧马于吴郡平望，归，途次临平。众已止宿。后军副将贺忠与四卒独在后三里，至蒋湾。迷失道，询于田父。曰：“可从左边大路行。”方及半里，遇柏林中一大第，系马数匹，皆驵骏可爱。问阍者曰：“此谁居之？”曰：“前邕州吕使君，今已亡，但娘子守寡。”又问：“马欲卖乎？”曰：“正访主分付。”于是微赂之，使入报。良久，娘子者出，淡装素裳，脩脩然有林下风致，年将四十，侍妾十数人，延坐瀹茗。扣所欲，以马对。笑曰：“细事也。”俄而置酒张筵，歌舞杂奏。既罢，邀入房，将与寝昵。贺自以武夫村野，非当与丽人偶，固辞。娘子叹曰：“吾嫠居十年，又无子弟，只得群婢苟活。今夕不期而会，岂非天乎！宜勿以为虑。”遂留馆。凡三夕始别，赆以百花骢及白金百两，四卒各沾万钱之贶。又云：“家姊在净慈寺西畔住，倩寄一书。”握手眷眷而退。

贺还日，违军期，且获罪，窘怖无计，奉马献之主帅，托以暴得疾，故迟归。帅见马，喜而不问，乃升为正将。越数日，持书至湖上，果于净慈西松径中，至姊宅，相见如姻亲，仍约明日再集。亦留与乱。金珠币帛，捆载以归。自是每三四日一往，贺妻以获财之故，一切弗问。

尝往欢洽，迨暮，外报：“吕令人来。”姊失色，然无以拒。既至，三人共坐。令人者，招贺入小阁，峻责之。贺拜而谢过，哀恳再三，乃释。经半岁，贺妻亡，窀穸之费，皆出于吕氏。乃凭媒妁纳币娶为妻室。逾三年，贺亦亡。先有三子，一居廛市，二从军。令人诣府投牒，分橐装遗之而乞身于姊家同处。明年，寒食，贺子上父冢，因访姊家。姊云：“妹已归临平矣。”又明年，复诣其处，宅舍俱不知所在，唯松林内有两古坟。贺子悲异，瞻敬而去。

○钱履道

钱履道，字嘉贞，京兆咸阳人。北虏皇统中，游学商；虢。过鄠县，贪程不止，独一仆相随。天曛黑，不复辨路，信马行到一大宅，扣门，将托宿。遇小妾从内出，惊语之曰：“此地近多狼虎，岂宜夜涉？”钱曰：“适不意迷途，敢求栖寓一席之地，但不知为何大官宅第？”妾曰：“是河中府尹张相公之居。相公薨，唯夫人在，须禀命乃可。”遂入白之。少顷，延客相见。高堂峻屋，明烛盈前，已罗列杯盘。夫人容色端妍，冠服华盛，便与同宴。侍儿歌舞之妙，目所未睹。钱自谓奇遇，若游清都，情思荡摇，莫知身世之所在，拱手敬坐，不轻交一谈。诸人以为野赣，相视笑侮。罢席就枕。俄而烛至，夫人者复来，众拥之登床。钱趋下辞避，强之再三，于是共寝。明日，留之饭。钱本漂泊旅人，既称惬怀抱，累日不言去。一夕，正欢饮间，闻户外传呼声，忽报云：“相公且至。”夫人遽起，诸妾奔忙而散。钱窜伏暗室，不敢喘息，因假寐。久之，狐嗥鸦噪，东方既明，人屋俱亡，但卧于疏丛古冢耳。狼狈而出，逢耕夫，始得官道。衣上馀香芬馥，经月乃歇。

○玉姨女甥

博陵崔书生，住长安永乐里。先有旧业在渭南。贞元中，尝因清明节归渭南，行至昭应北墟垅之间，日已晚，歇马于古道。方北百馀步，见一女人靓妆华服，穿越榛莽，似失路于松柏间。崔闲步戏逼，渐近，乃以袖掩面，而足趾跌蹶，屡欲扑地。崔使小童逼而觇之，乃二八绝代之姝也。遂令小童诘之曰：“日暮何无俦侣，而凄惶于墟间耶！”默不对。又令一童将所乘马逐之，更以仆马奉送。美人回顾，意似微纳。崔潜尾其后，以观其近远。美人上马，一仆控之而前。才数百步，忽见女奴三数人，哆口坌息，踉跄而谓女郎曰：“何处求之不得。”拥马行十馀步，则长年青衣数辈。驻足以候。崔渐近，乃拜谢崔曰：“郎君愍小娘子失路，脱骖仆以济之。今日色已暮，邀郎君至庄可乎？”崔曰：“小娘子何忽独步凄惶如此？”青衣曰：“因被酒兴酣，致此。”取北行一二里，复到一树林，空屋甚盛，桃李甚芳，又有青衣七八人，迎女郎而入。少顷，一青衣出，传主母命曰：“小外甥因避醉，逃席失路，赖遇君子，恤以马仆。不然，日暮，或值恶狼狐媚，何所不加？阖室感佩。且憩，即当奉邀。”青衣出入候问，如亲戚之密。顷之，邀崔入宅。既见，乃命具酒，酒至，从容叙言：“某王氏外甥女，丽艳精巧，人间无双，欲侍君子巾栉，何如？”崔迈逸者，因酒拜谢于坐侧。俄命外甥出，实神仙也。一住三日，宴游欢洽，无不酬畅。王氏称其姨曰“玉姨”，好与崔赌。玉爱崔口脂合子，玉婉输玉环相酬。崔输且多，先于长安买得合子六七枚，都输玉姨。崔亦赢玉指环二枚。忽一日，一家大惊曰：“有贼至。”其妻推崔生于后门出。才出，妻已不见，但身卧于一穴中。惟见莞花半落，松风晚清，黄萼紫英，草露沾衣而已。其赢玉指环，犹在衣带，却省初见美人之路而行，见童仆以锹锸发掘一墓穴，已至阑中。见铭记曰：“后周赵王女玉姨之墓。平生怜重王氏外甥，外甥先殁，后令与外甥同葬。”棺柩俨然，开榇中，各有一合，合内有玉环六七枚，崔比其赌者，略无异矣。又一合中，有口脂合子数枚，乃崔生输者也。先问仆人，但见郎君入柏林，寻觅不得，方寻掘此穴，果不误也。玉姨呼崔生奴仆为贼耳。生感之，即为掩瘗仍旧云。

○长孙绍祖

长孙绍祖，常行陈蔡间。日暮路侧有一人家，呼宿。房内闻弹箜篌声，窃于窗中窥之，见一少女，容态闲婉，明烛独处。绍祖微调之，女抚弦不辍，笑而歌曰：

“宿昔相思者，今宵良会稀。欲持留客被，一愿拂君衣。”

绍祖直前抚玩，女亦欣然曰：“何处公子，横来相干。”因与会合。又谓绍祖曰：“昨夜好梦，今果有征。”屏风衾枕，率皆华整。左右有婢，仍命馔，颇有珍羞，而悉无味，又谦曰：“卒值上客，不暇更得佳酝。”才饮数杯，女复歌曰：

“星汉从复斜，风霜凄以切。自陈君不御，愁怀如百结。”

因前拥绍祖，呼婢撤烛共寝，复以小婢配其苍头。将晓，女挥泪与别，赠以金缕小盒子曰：“无复后期，时可相念。”绍祖乘马出门，百馀步，顾视，乃一小坟也。怆然而去。其所赠盒子，尘埃积中，非生人所用物也。

○皇尚书女

商人郑绍者，丧妻后，方欲再娶。行经华阴，止于逆旅。因悦华山秀峭，乃自店南行，可数里，忽见青衣谓绍曰：“有人令传意，欲暂邀君。”绍曰：“何人也？”青衣曰：“南宅皇尚书女也。适于宅内登台望见君，遂令致意。”绍曰：“女未适人耶？何以止于此？”青衣曰：“女郎方自往求婿，故止此。”绍诣之。俄及一大宅，又有侍婢数人，出命绍入，延绍于馆舍。逡巡，有一女子出，容甚丽，年可初笄，从婢十馀，并衣锦绣。既相见，即谓绍曰：“既遂披觌，当出形迹，冀稍从容。”绍唯唯随之。复入一门，见珠箔银屏，焕烂相照。闺阁之内，块然无侣。绍乃问女：“是何皇尚书家？何得孤居如是？尊亲焉在？嘉偶为谁？虽荷宠招，幸袪疑抱。”女曰：“妾是故皇公幼女也。少丧二亲，久离城郭，故止于此。方求自适，不意良人惠然辱顾，既惬所愿，何乐如之。”女乃命绍升榻坐定，具酒肴，出妓乐，不觉向夕。女引一金罍献绍曰：“妾求佳婿已三年矣。今既遇君子，宁无自得。妾虽惭不称，敢以金罍合卺，愿求奉箕帚。可乎？”绍曰：“予一商耳，多游南北，唯利是求。岂敢与簪缨家为戚属也？然遭逢顾遇，谨以为荣，但恐异日为门下之辱。”女乃再献金罍，自弹筝以送之。绍闻曲音凄楚，感动于心，乃饮之。交献，誓为伉俪。女笑而起，时已夜久，左右侍婢以红烛前导，成礼。至曙，女复于前阁备芳醪美馔，与绍欢醉。经月馀，绍曰：“我当暂出，以缉理南北货财。”女泣曰：“鸳鸯匹对，未闻经月离也。”绍不忍。复经月馀，绍又言曰：“我商也，从江湖，涉道途，盖是常分。虽深诚见挽，若不出行，亦心有所不乐，愿勿以此为嫌。当如期而至。”女以绍言切，方许之。遂于家园张祖席以送绍。乃橐货就路。至明年春，绍复至此，但见红花翠竹，流水青山，杳无人迹。绍号恸经日而返。

○赵通判女

乐平明溪宁居院，为人家设水陆斋，招五十里外杉田有宁行者写文疏，馆之寝堂小室，村刹寥落，无他人伴处。时暮春末，将近黄昏，觉有妇女立窗下，意其比邻淫奔，夙与僧辈私狎者奇-书-网。出视之，一女子顶鱼魫冠，语音侬娇，仪貌不似田家人，相视喜笑曰：“我只在下面百步内住，寻常每到此，一寺上下，无不稔熟者。”宁居乡疃，平生梦如此境像，惟恐不得当，曲意延接，遂同入房，闭户张灯。寺僮以酒一罂来馈，宁启纳之，女避伏床下。宁谓僮曰：“文书甚多，过半夜始可了得，吾至此时方敢饮。”乃留之而去，复闭户。女出坐对酌，胸次挂小镜，宁廉观之，问何用，曰：“素爱此物，常以随身。”所著衣皆素洁，而襞褶处不熨帖，（亻争）（亻争）露现。宁曰：“衣裳有土气，何也？”曰：“久置箱箧，失于晒曝，故作蒸浥气耳。”已而就枕，月色照烛如昼，女色态益妍，缱绻欢洽。宁终夕辗转不成寐，女熟睡鼾齁。将晓出门，宁送之，又指示其处曰：“此吾居也，汝若未行，当复来。”才别，而主僧相问讯，骇曰：“师哥灯下写文字，但费眼力，何得辞气困惙如此。”宁唯唯，未以实告。僧顾壁间插玫瑰花一枝，大惊曰：“寺后旧有赵通判女坟，其前种玫瑰花一株，花开时，人过而折枝者，必与女遇，或致祸，其来已久。今尔所见，是其鬼也，宜急归，勿留。”宁愧惧而返，然卧病累月。后还俗为书生，今在淮南。

○邵太尉女

保义郎解俊者，故荆南统制孙也。乾道七年为南安军指使。有过客且至，郡守将往宝积寺迎之，俊主其供张。日暮，客不至，因留宿。夜方初更，烛未灭，一女子忽来，进趋娴冶，貌甚华艳。俊半醉，出微词挑之。欣然笑曰：“我所以来，正欲结绸缪之好耳。”遂升榻。问其姓氏居止，曰：“勿多言，只在寺后住。汝明夕尚能抵此否？”俊尤喜曰：“谨奉戒。”自是无日不来，仍从寺僧借一室，为久寓计。经月馀，僧弗以为疑，外人固无知者。时以金银钗珥为赠。俊既获丽质，又得美财，欢惬过望，谓之曰：“吾未曾授室，欲凭媒妁往汝家，以礼币娶汝，何如？”曰：“吾父官颇崇，安肯以汝为婿，但如是相从足矣。”俊信为诚，然而气干日尪瘠。初，货药人刘大用与之游善，亦讶之。俊不以告。尝两人同出郭，遇遮道卖符水者，引刘耳语曰：“彼官人何得挟伤亡鬼自随？不过三月死矣。”刘语俊。俊初尚抵讳，比而惊悟曰：“彼何由知？必有异。”便拉刘访之旅邸。其人笑曰：“官员肯寻我耶？不然，几坏性命。”留使同邸，并乞刘为伴。书纸符十馀道，使俊吞之。刘密窥之，见其作法摩诃状。一更后，闻门外女子哭声，三更乃寂。明旦，俊辞去，戒后勿复往寺中。诸僧后知其事，曰：“寺之左右，素无妖怪之属。惟昔年邵宏渊太尉谪官时，丧一笄女，葬于后墙之外，必此也。”自是遂常出为僧患，僧甚苦之，遣仆谐武陵白邵，请改葬。邵许之，乃瘗于北门外五里田侧。复出扰居者，又徙于深山，其鬼始绝。

○桃园女鬼

某州东门外，有桃园，丛葬处也。园中种桃，四缭周墉。弘治中，有少年元夕观灯而归，行经园旁，偶举首，见一少女倚墙头，露半体，容色绝美。俯视少年，略不隐避。少年略一顾，亦不为意，舍之行。前过一人偕行，少年乃卫兵馀丁，其人亦同辈也。且行且纵话。其人问少年婚乎？曰：“未。”曰：“今几岁？”曰：“十九矣。”又告以时日八字。久之，至歧路，同辈别而他之。少年独行，夜渐深，行人亦稀，稍闻后有步履声，回视，即墙头女也，正相逐而来。少年惊问之。女曰：“我平日政自识尔，尔自忘之。今日见尔独归，故特相从，且将同归尔家，谋一宵之欢尔。何以惊为？”少年曰：“汝何自知吾？”女因道其小名生诞，家事之详，皆不谬。盖适尾其同辈行，得之其口。少年闻之信，便已迷惑，偕行至家。其家有翁妪居一室，子独寝一房。始出时，自钥其户，逮归，不唤翁妪，自启其寝，则女已在室中坐矣。亦不晤其何以先在也。灯下谛玩之，殊倍媚嫣，新妆浓艳，衣饰亦极鲜华，皆绮罗盛服也。翁妪已寝，子将往爨室取饮食，女言：“无须往，我已挈之来矣。”即从案上取一盒子，启之，中有熟鸡鱼肉之类，及温酒，取共饮食，其肴(肉)犹热也。啖已，就寝。女解衣，内外皆斩然新制，乃与之合，犹处子尔。将黎明，自去，少年固不知其何人也。迨夜复至，与之饮食寝合如昨。既而无夕不至，久而愈密。

邻闻其女笑声，潜窥见之，语翁妪曰：“而子必诱致良家子与居，事倘露，祸及二老，奈何？”翁妪因夜往觇，果见女在，以爱子故，且不惊之。明日，呼而戒谕曰：“吾不忍闻于官，令汝获罪。汝宜速绝。不然，与其惜汝而累吾二老人，当忍情执以闻矣。”子不敢讳，备述前因。然虽心欲绝之，而牵恋不忍。且彼亦径自至，无由可断。女虽知亲责，殊不畏避。翁妪无如之何，复谋之于邻，首诸官，展转达于郡守。李君守召子来，不伺讯鞫，即自承伏云云，然不知其姓属居止也。守思之，殆是妖祟，非人也。不下刑箠，教其子令以长线缀其衣，明日验之。子受教归，比夜入室，女早先知，迎谓曰：“汝何忽欲缀吾衣耶？袖中针线速与我。”子不能夺，即付之。翌日，复于守。守曰：“今夕当以剪刀断其裙。”予之剪归。女复迎接，怒曰：“奈何又要剪吾衣裙？速付剪来，茖荅贷放。”子亟予之。又复于守，守怒，即命民兵数人往取之。兵将近其家，女先在室，知之。时方晴皎，忽大雨作，众不可前，乃返命于守。守益怒，命一健邑丞帅兵数十，往以取之。女亦在室，丞兵将至，忽大雷电，雨翻盆而下，谓火归掣，殊不能进，亦回返以告。守曰：“然则任之。”呼子问曰：“女之姿貌果何似？衣裳何彩色？”子具言“如是如是。其外内裳袂，一一皆是纻丝，悉新裁制也。每寝解衣，垢积甚多，而前后只此，终未尝更易一件。其间一青比甲，密著其体，不甚解脱。即脱之，与一柳黄裤同置衾畔，不暂舍也。”守曰：“尔去，此后第接之如常时，吾自有处。”子去。时通判某在座。守顾判曰：“吾有一语，欲语公，恐公怒耳。”判曰：“何如？”守沉吟久之，曰：“此人所遇之女，殆是公亡过令爱。”判大怒曰：“公何见侮之甚。吾纵不肖，公同寅也。吾女有此等事耶。”守但笑谓曰：“公是归，问诸夫人。”判愈怒，遽起归衙，急呼妻，骂守，言“吾为老畜所辱，乃敢道此语。云云”妻扣其详，判言：“老畜闻女容貌衣饰如此，乃顾谓我云尔。”妻惊曰：“君姑勿怒，或者果是吾家大姐乎？”盖判有长女，未笄而殒，攒诸桃园中。其容色衣饰良是也，判意少解，出语守“吾妻云云。其当是吾女耶？”守曰：“因有之。且幽明异途，公何以怒为。第愿公勿恤之，任吾裁治可耳。”判亦姑应之。既而无所施设，女来如故。又久之，有选新御史按部，事竣而去。郡集弓兵二百辈护行，守与郡耆皆送之野，御史去。守返，兵当散去。守命：“勿散，从吾行。”守遂道从东门以归。至桃园，守驻车，麾兵悉入园，即令起判女冢。视之，女棺之前，有一窍如指大，四围莹滑，若有物久出入者。即斫棺，视女貌如生，因举而焚之。盖守知女已鬼能神，故寝其事，乘其不知而忽举，鬼果不能为也。守恐鬼气侵子深，或复来殢，召入郡中。令守郡聚，与同役者直宿，三月无悉，乃释之。其怪遂绝。后子亦竟无他。事在弘治中也。

○翠薇

乾道初，清河邱任，青年未偶，才貌逸群，然疏狂落魄，为继母不容，托迹江湖，客于吴楚。

一日，舟泊江陵僻岸。是夕，星月联辉，水天一色。生抚景自适，命傒僮焚香，鼓琴于篷窗之下。俄闻岸畔喁喁人语，推篷见一女，姿容雅淡，丰韵轻扬，一婢秉绛纱灯后随。生神思飘摇，相望长揖。女曰：“聆君琴奏，信步来此。”生振衣登岸，前询姓氏。女曰：“妾乃两淮盐运使何公之侧室也，小字翠薇，缘主妇妒，置妾于书亭。此地名花缭绕，曲水环旋，亦一胜境，君能一枉顾乎。”生曰：“奈司阍者觉何。”女曰：“庄妪也，何足虑。”生忻然偕行，果见幽亭一所，朱户半扃，银缸欲灭，图书满室，兰麝熏人。生坐谈久，因微讽之，女无言俯首。生会意，挽就枕，极尽绸缪。女曰：“妾身已委于君，君幸毋忘今夕可也。”生曰：“猥蒙仙姬错爱，狂生当铭刻心骨，何敢忘。”乃作《忆秦娥》词以寄意曰：

“香篆袅，罗帏锦帐风光好。风光好，金钗斜軃，夙颠鸾倒。　恍疑身在蓬莱岛，邂逅相逢缘不小。缘不小，最关情处，娥眉淡扫。”

女亦和曰：

“杨枝袅，恩情无限天将晓。天将晓，漏穷鸡唤，教人烦恼。　邮亭一夜风沙少，匆匆后会应难保。应难保，最伤情处，残云风扫。”

生览之，羡曰：“睹卿佳制，较鄙句奚啻碔砆之与美玉。卿诚女中子建也。第继自今夕，佳期尚可再否？”女泣曰：“妾不能尽诉此衷，但有罗巾题字，君归途中，宜密观，毋俾妾惭赧也。”生唯唯，挥涕而别。

抵舟启视，巾上题一绝曰：

“不断尘缘露本真，翠薇花下绕香魂。如今了却风流愿，一任东风啼鸟声。”

生惊怅久之。

明日复访故处，惟见空亭幽寂，景物萧然，杳无人迹。就询庄妪，云：“此我主人何公书亭也。主人有妾名翠薇，工画琴，善诗赋，我主甚爱之，为主妇妒而鸩死。主人恸惜，瘗此亭左，环植薇花，其认之。君昨遇者，毋乃此乎？”生悲叹，因赓其韵曰：

“精爽依稀逼太真，何缘月下觑芳魂。清风一阵浑无迹，惟听流泉鸣咽声。”

复奠其冢而返。

○某枢密使女

某州郡学倪升，成化丁酉，假读一僧舍。壁间忽辟双扉，升讶之曰：“人耶？鬼耶？”叩之，漠无人迹。谛视之，一女子态度整秀，衣饰黯淡，真神仙中人也。升不能制，窃谓曰：“仆素无红叶之约，而乃有绿绮之奔，竟不识有是缘乎？”女视之，怫然曰：“尔谓红叶之约，可也。谓绿绮之奔，妾岂文君比哉？”升谢罪。是夕，遂款一宿。女嘱曰：“以君文学之士，千金之躯，一旦丧于今夕。慎勿泄露。终当为箕帚妾耳。”乃赋诗二律曰：

“窗掩蝉纱怯晚风，碧梧垂影路西东。自从金谷无春到，谁信蓝桥有路通。

良玉杯擎鹦鹉绿，精金带束荔枝红。鸳鸯帐里空惊起，羞对青铜两鬓蓬。”

又云：

“梦断行云会晤难，翠壶银剪漏初残。鸳鸯倦绣香犹在，雀扇题书墨未干。

满院落花春事晚，绕庭芳草雨声寒。掌中几字回文锦，安得郎君一笑看。”

自是日夕相与，经旬不返。父窃窥之，见其子或语或笑，或起或拜不一，始知其为妖眩也。速请招庆禅师名觉初者，夜方仗剑，危坐其室。见一女子哀祗曰：“氏本宋末某枢密使之女，缘私忿而殁，魂魄未散，是成祟尔。愿冀宥之。”师即挥剑，坠死一地，没。旦，启土丈馀，一棺中女子，面色如生，其颡有泚。亟投诸火，秽气入人脏腑，竟不可近。见《志怪录》。

○林知县女

浙江陈生，随父官泉州。出行，见一女子哭于麓，问：“何人？”曰：“我姓白，随父之官，为盗掠杀一家，吾仅免。无归，是以伤痛。”生艳其美，遂置之密室。父母使人窥之，乃见一白鹇，至门化为女子而入。父母语生：“早加斥绝。”生谓女曰：“卿是白鹇精，何为误我？”谢曰：“我非妖精，乃前任林知县之女。无罪，为父逼死。藁葬城外，故托白鹇以现。君他日前程远大，位至御史。能念旧者，为葬朽尸，且恤吾母。则终天之感，永切泉壤矣。”生许之。女因谢去。后生果贵，任至御史，巡按广东道。至泉州，求女尸葬之吉壤。以千金赠其母。

○符丽卿

审氏之据浙东也，每岁元夕，于明州张灯五夜，倾城士女，皆得纵观。

至正庚子之岁，有乔生者，居镇明岭下，初丧其偶，鳏居无聊，不复出游，但倚门伫立而已。十五夜三更尽，游人渐稀，见一丫环，挑双头牡丹灯前导，一美人随后，约年十七八，红裙翠袖，迤逦投西而去。生于月下视之，韶颜稚齿，真国色也。神魂飘荡，不能自持，乃尾之而去，或先之，或后之。行数十步，女忽回顾而微哂曰：“初无桑中之期，乃有月下之遇，事非偶然也。”生即趋前揖之曰：“敝居咫尺，佳人可能回顾否？”女无难意，即呼丫环曰：“金莲，可挑灯同往也。”于是金莲复回。

生与女携手至家，极其欢昵，自以为巫山洛浦之遇不是过也。生问其姓名居址，女曰：“姓符，丽卿其字，淑芳其名，故奉化州判女也。先人既没，家事零替，既无兄弟，仍鲜族党，止妾一身，遂与金莲侨居湖西耳。”生留之宿，态度精妍，词气婉媚，低帏昵枕，甚相欢爱。天明，辞别而去。及暮则又至。

如是者将半月，邻翁疑焉。穴壁窥之，则见一粉妆髑髅与生并坐于灯下，大骇。明日诘之，秘不肯言。邻翁曰：“嘻，子祸矣。人乃至盛之纯阳，鬼乃幽阴之邪秽。今子与幽阴之魅同处而不知，邪秽之物共宿而不悟，一日真元泄尽，灾眚来临。惜乎！以青春之年而遽为黄壤之客也，可不悲夫。”生始惊惧，备述厥由。邻翁曰：“彼言侨居湖西，子往访问之，则可知矣。”

生如其教，径投月湖之西，往来于长堤之上，高桥之下，访于居人，询于过客，并言无有。日将夕，乃入湖心寺少憩。行过东廊，复转西廊，廊尽复得一暗室，则有旅榇，白纸题其上曰：“故奉化符州判女丽卿之柩。”柩前悬一双头牡丹灯，灯下立一盟器女子，背上有二字曰“金莲”。生见之，毛发尽竖，寒栗遍身，奔走出寺，不敢回顾。是夜借宿邻翁之家，忧怖之色可掬。邻翁曰：“玄妙观法师，故开府王真人弟子，符箓为当今第一，汝宜急往求焉。”

明日，生谒观内。法师望见其至，惊曰：“妖气甚浓，何为来此？”生拜于座下，具述其事。法师以朱书符二道授之，令其一置于门，一悬于榻，仍戒不得再往湖心寺。生受符而归，如法安顿。自此果绝来矣。

一月有馀，不觉又往衮绣桥访友，留饮至醉，却忘法师之戒，径取湖心寺路以回。将及寺门，复见金莲迎拜于前曰：“娘子久待，何一向薄情如是。”遂与生俱入内廊，直抵室中，女子宛然在坐，数之曰：“妾与君素非相识，偶于灯下一见，感君之意，遂以全体事君，暮往朝来，于君不薄，奈何信妖道士之言，遽生疑惑，便欲永绝，薄幸如是，妾恨之深矣。今幸得见，岂能相舍。”即握生手，至于柩前。柩忽自开，拥之同入，随即闭矣，遂死于柩中。

邻翁怪其不归，远近寻问。及至寺中停柩之室，见生之衣裙微露于柩外，请于寺僧而发之，死已久矣，与女子之尸，俯仰卧于柩内，女貌如生焉。寺中僧众叹曰：“此奉化州判符君之女也，死时年十有七，权厝于此，举家还去，竟绝音耗，至今十有三年矣。不意作怪如是。”遂以尸柩及生殡于西门之外。是后云际之昼，月黑之宵，往往见生与女子携手同行，一丫环挑双头牡丹灯前导。遇之者辄得重疾，寒热交作，荐以功德，祭以牢醴，庶获可痊，否则不起矣。居人大惧，竞往玄妙观谒魏法师而诉焉。法师曰：“吾之符箓，止能治其未然，今祟成矣，非吾所知也。闻有铁冠道人者，见居四明山顶，考劾鬼神，法术灵验，汝辈宜往求之。”

众遂至山，攀缘藤葛，蓦越溪涧，其上绝顶果有草庵一所，道人凭几而坐，方看道童调鹤。众罗拜庵下，告以来故。道人曰：“山林隐士，旦暮且死，乌有奇术？君辈过听矣。”拒之甚坚。众曰：“某本不知，盖玄妙观魏法师所指教尔。”道人曰：“吾老矣，不复下山已六十馀年，小子饶舌，烦吾一行。”即与僮子下山。步履轻捷，径至西门外，结方丈之坛，踞席端坐，书符焚之。忽见符吏数辈，黄巾帛袄，金甲雕戈，长皆丈馀，屹立坛下。鞠躬请命，貌甚虔肃。道人曰：“此间有邪祟为祸，惊扰生民，汝辈岂不知邪？宜疾驱之至。”受命即往。不移时，以枷锁押女子与生并金莲，俱到坛所，鞭捶挥扑，流血号泣。道人诃责良久，令其供状，将吏遂以纸笔授之，俱各供数百言，今录其略于此。乔生供曰：“伏念某丧室鳏居，倚门独立，犯在色之戒，动多欲之求，不能效孙叔见两头蛇而决断，乃致如郑子逢九尾狐而怜。事既莫追，悔将奚及。”符女供曰：“伏念某青年弃世，白昼无邻。六魄虽离，一灵未泯。灯前月下，逢五百年欢喜冤家；世上民间，作千万人风流话本。迷不知返，罪不可逃。”金莲供曰：“伏念某杀青为骨，染素成胎。坟陇埋藏，是谁作俑而用。面目机发，比人具体而微，既有名字之称，可乏精灵之异，因而得计，岂敢为妖。”供毕，将吏取呈道人，以巨笔判曰：“盖闻大禹铸鼎，而神妍鬼秘，莫得逃其形。温峤燃犀，而水府龙宫，俱得见其状。惟幽明之异趣，乃诡怪之多端。物既不祥，遭之有害。故大厉入门而晋景殁，妖豕啼野而齐襄殂。降祸为妖，兴灾作孽，是以九天设斩邪之所，十地分罚恶之司，使魑魅魍魉，无以容其奸，夜叉罗刹，不得肆其暴。矧此清平之土，坦荡之时，而乃变幻形躯，依附草木，天阴雨湿之夜，月落参横之辰，渊于梁而有声，窥其室而无睹。蝇营狗苟，羊狠狼贪，疾如飘风，烈若猛火。乔家子，生犹不悟，死何恤焉；符氏女死尚贪淫，生可知矣；况金莲之怪诞，假盟器以成形，惑世诬民，违条犯法，狐绥绥而有荡，鹑奔奔而无良。恶贯已盈，罪名不宥。陷人坑从今填满，迷魂阵自此打开。烧毁双明之灯，押赴九幽之狱。沉沦阴翳，永无出期。判词已具，主者奉行。急急如律令。”即见此三鬼悲啼踯躅，为将吏驱捽而去。道人拂袖入山。

明日众往谢之，不复可见，止有草庵存焉。急往玄妙观访魏法师而审问其故，其法师则已病喑哑，不能言矣。

○任氏妻

高密王玄之，少美丰仪，为蕲春丞。秩满归乡，至家，在郭西。尝日晚，徙倚门外，见一妇人从西来，将入郭，姿色殊绝可喜，年十八九。明日出门，又见之。如此数四，日暮辄来。王戏问之曰：“家在何处，暮暮来此？”女笑曰：“儿家近在南冈，有事须至郭。”王试挑之，女遂欣然，因留宿，甚相亲昵。明日辞去，数夜辄一来。后乃夜夜来宿。王情爱甚至，试谓曰：“家既近，许相过否？”答曰：“家甚狭陋，不堪延客。且与亡兄遗女同居，不能无嫌疑耳。”王遂信之，宠念转密。于女工特妙。王之衣服，皆女裁制，见者莫不叹赏之。左右一婢，亦有美色，常以之随。其后，虽在昼日，亦不复去。王问曰：“兄女得无相望乎？”答曰：“何须强预他家事。”

如此积一年后，一夜忽来，色甚不悦，啼泣而已。王问之，曰：“过蒙爱接，方复离异，奈何？”因呜咽不能止。王惊问故，女曰：“得无相难乎！儿本前高密令女，嫁为任氏妻。任无行见薄，父母怜念，呼令归。后乃遇疾卒，殡于此。今家迎丧，明日当去。”王既爱念，不复嫌忌，乃便悲惋。问：“明日将至何时？”曰：“日中耳。”一夜叙别不眠。明日临别，女以金镂玉杯及玉环一双为赠，王以绣衣一箱答之。各握手挥涕而别。明日至期，王于南冈视之，果有家人迎丧，发榇，女颜色不变，粉黛如故。见绣衣一箱在棺中，而失其所送玉杯及玉环。家人方觉有异，王乃前具陈之，兼示之玉杯与环。皆捧之悲泣。因问曰：“兄女是谁？”曰：“家中二郎女，十岁病死，亦殡其旁。”婢亦帐中木人也，其貌正与从者相似。王乃临柩，悲泣而别。左右皆感伤，后念之切，遂恍惚成疾，数日方愈，然每思辄忘寝食也。

○县尉妻

新繁县令妻亡，唤女工作凶服。中有妇人婉丽殊绝，县令悦而留之，甚见宠爱。后数月，一旦惨悴，言辞顿咽。令怪而问之，曰：“本夫将至，身方远适，所以悲耳。”令曰：“我在此，谁如我何？第自饮食，无苦也。”后数日，求去，止之不可，留银杯一枚为别，谓令曰：“幸甚相思，以此为念。”令赠罗十匹。去后恒思之，持银杯不舍手，每至公衙，即放案上。县尉已罢职还里，其妻之柩，尚在新繁，远来移归。投刺谒令，令甚厚待。尉见银杯，数窃视之。令问其故，对云：“此是亡妻柩中物，不知何得至此？”令叹良久，因具言始末，兼论妇人形状音声，及留杯赠罗之事。尉愤怒终日，后方开棺，见妇人抱罗而卧。尉怒甚，积薪焚之。

○刘照妇

刘照，建安中为河间太守。妇亡，埋棺于府园中。遭黄巾贼，照委郡走。后太守至，夜梦见一妇人，往就之，后又遗一双锁。太守不能名，妇曰：“此萎蕤锁也，以金缕相连，屈申在人，实珍物。吾方当去，故以相别，慎勿告人。”后二十日，照遣儿迎丧，守乃悟其去也。儿见锁悲戚不已。

姑苏雍熙寺，每月夜向半，常有妇人往来廊庑间，歌小词，且哭且叹，闻者就之，辄不见。其词云：

“满目江山忆旧游，汀花汀草弄春柔，长亭舣住木兰舟。　好梦易随流水去，芳心空逐晓云愁，行人莫上望东楼。”

好事者录藏之。士子慕容岩卿见之，惊曰：“此余亡妻所为，外人无知者，君何从得之？”客告之故，岩卿悲叹曰：“此寺盖其旅榇所在也。”此则旅鬼之贞者。

○张氏子遇女

扬州盐商张某，陕西人，挈少子居旅邸。某暂还乡，叮咛老仆，善调护。而郎君既经时，仆见其貌殊瘦，询其随身僮子，云：“每夜深，有美女从窗而入，未明即去。”仆谓僮子：“盍取伊物件为验。”僮俟女就寝，窃一紫罗凤鞋与仆。仆遍访无所遇，而张生病矣。后因缝人某甲至，示之以鞋。甲愕然曰：“若从何得此？”仆语之故而问焉，云：“去年在巨族某氏，为某次女作嫁时服，一日，忽有女子立屏间，招我度量身材，便睹记其鞋。已而主翁怪衣裳短狭，减工价，谓余诬其女出阃阈莫能辨也。今据此究之。”即引仆诣其家，传鞋于内，托言为样求售。翁见而惊曰：“此敛吾长女之具，必盗墓得之。”欲执两人闻官。始吐实，翁未信。往叩张生，生道其姿容服饰，真翁亡女也。遂发墓，见棺前有巨窍，若有物出入者。启视，则面色如生，一足无鞋矣。翁怒而焚之。张生从是病愈。

○崔少府女

卢充，范阳人。家西三十里，有崔少府墓。充年二十。先冬至一日，出宅西猎，射獐，中之。獐倒而复起，充逐之，不觉远去。见道北一里许高门瓦屋四周，有如府舍。不复见獐。门中一铃下唱客前，有一人投一襆新衣，曰：“府君以系郎。”充看讫，进见。少府语充曰：“尊府君不以仆门鄙，近得书，为郎君索少女为婚，故相迎耳。”便以书示。充父亡时虽小，然已识父手迹，即歔欷无复辞。充便敕内：“卢郎已来，便可使女妆严。”既就东廊，及至黄昏，内白：“女郎妆竟。”崔语充：“君可至东廊。”既至，妇已下车，立席头，即共拜。时为三日给食，三日毕，崔谓充曰：“君可归。女生男，当以相还。无相疑。生女，当留养。”敕内严车送客。充便出，崔氏送至中门，执手涕零。出门，见一犊车，驾青牛。又见本所着衣及弓箭故在门外。寻追传教，将一人投一襆衣与充，相问曰：“姻缘始尔，别甚怅恨。今故置衣一袭，被褥一副。”充上车，去如电逝，须臾至家。母问其故，充悉以状对。别后四年，三月，充临水戏，忽见旁有犊车，乍沉乍浮，既而上岸，同坐皆见，而充往开其车后户，见崔氏女与三岁男共载，女抱儿以还充，又与金碗，并赠诗曰：

“煌煌灵芝质，光丽何猗猗。华艳当时显，嘉异表神奇。含英未及秀，中夏罹霜萎。荣耀长幽天，世路未亡施。不悟阴阳运，哲人忽来仪。”

充取儿，碗及诗。忽然不见。充后乘车入市卖碗，冀有识者。有一婢识此，还白大家曰：“市中见一人乘车卖崔氏女郎棺中碗。”大家，即崔氏亲姨母也。遣儿视之，见如婢言。乃上车叙姓名，语充曰：“昔我姨姊少府女，未嫁而亡。家亲痛之，赠一金碗著棺中。可说得碗本末？”充以事对，此儿亦为悲咽。赍还白母，母即令诣充家，迎儿还。诸亲悉集，儿有崔氏之状，又复似充貌。儿，碗俱验，姨母曰：“我外甥也。”即字温休。温休者，是幽婚也。遂成令器，历郡守，子孙冠盖相承至今。其后生植，字干，有名天下。

○崔女郎

荥阳郑德楙，常独乘马，逢一婢，姿色甚美。马前拜云：“崔夫人奉迎郑郎。”郑愕然曰：“素不识崔夫人，我未有婚，何故相迎？”婢曰：“夫人小女，颇有容质。且以清门令族，宜相匹敌。”郑知非人，欲拒之。即有黄衣苍头十馀人至，曰：“夫人趣郎进。”辄控马，其行甚疾，耳中但闻风鸣。奄至一处，崇垣高门，外皆列植楸桐。郑立于门外，婢先入。须臾，命引郑郎入。进历数门，馆宇甚盛。夫人着素罗裙，年可四十许，姿容可爱，立于东阶下。侍婢八九，皆鲜整。郑趋谒再拜。夫人曰：“无怪相屈，以郑郎清族美才，愿托姻好。小女无堪，幸能垂意。”郑见逼，不知所对，但唯唯而已。夫人乃上堂，命引郑郎自西阶升，堂上悉以花罽荐地，左右铺局脚床，七宝屏风，黄金屈膝，门垂碧箔，银钩珠络。长筵列馔，皆极丰洁。乃命坐。夫人善清谈，叙置轻重，世难与比。食毕，令酒，以银尊贮之，可三斗馀，琥珀色，酌以金镶杯。侍婢行酒，味极甘香。向暮，一婢前白：“女郎已严妆竟。”乃命引郑郎出就外间，浴以香汤，左右进衣冠履袜。有美婢十人扶入，恣为调谑，自堂及门，步致花烛，乃延入帐。女年十四五，姿色甚艳，目所未睹。被服灿丽，冠绝当时。郑遂欣然，其夜成礼，宿于东堂。堂中置红罗绣帐，衾帏裀席，悉皆精绝。女善弹箜篌，曲词新异。郑问：“前乘马来，今在何处？”曰：“已饲之矣。”如此百馀日，郑虽情爱颇重，而心稍嫌忌。因谓女曰：“可得同归乎？”女惨然曰：“幸托契会，得事巾栉。然幽冥理隔，不遂如何？”因涕泣交下。郑审其怪异，乃白夫人曰：“家中相失，颇有疑怪，乞赐还也。”夫人曰：“过蒙见顾，良深感慕。然幽冥殊途，理当暂隔。分离之际，能不泫然！”郑亦泣下。乃大宴会，与别曰：“后三年当相迎也。”郑因拜辞。妇出门挥泪握手曰：“虽有后期，尚延年岁。欢会尚浅，乖离苦楚，努力自爱！”郑亦悲惋。妇以衬体红衫及金钗一双赠别，曰：“若未相忘，以此为念。”乃别而去。夫人敕送郑郎，乃前青骢也。被带甚精。郑乘马出门，倏忽复至其家。奴遽云：“家中已失一年矣。”视其所赠，皆真物也。家人语云：“郎君出行后，其马自归，不见有人送到。”郑始寻其故处，惟见大坟，旁有小冢。茔前列树，皆已枯矣，而前所见，悉华茂。询之左右人家，传此崔夫人及女郎墓也。郑尤异之。自度三年之期，必当死矣。后至期，果见前使婢乘车来迎，郑曰：“生死固有定命，苟得乐处，吾复何忧？”乃悉分判家事，预为终期。明日乃卒。

○田夫人

贞元中，有崔炜者，故监察向之子。向有诗名，知于人间。向为南海从事，炜居南海，意豁如也，不事家产，多友豪侠辈。数年，财业殚尽，多栖止佛舍。时中元日，番禺人多献其珍异于佛庙，集百戏于开元寺。炜因闲玩，见乞食老妪，因蹶而破他人之酒瓮，当垆者殴之。计其值，仅一缗而已。炜为脱衣，偿其所值。妪不谢而去。异日又来，乃曰：“前日谢子脱其难，吾善灸赘疣，今有越井冈艾少许与子，遇赘疣，灸一炷，当即愈。不独愈疾，且兼获美艳。”炜举手接之，妪倏亦不见。

后数日，因游海光寺，遇一老僧，赘疣在耳。炜出艾试灸之，应手而落。其僧感之，谓炜曰：“贫道无以奉酬，但转经以资郎君之福祐耳。此山下有一任翁者，藏镪巨万，亦有斯疾。君子能疗之，当有厚报。请为书达焉。”炜曰：“然。”任翁一闻喜跃，礼请甚谨。炜因出艾，一灸而愈。任翁告炜曰：“谢君子痊我所苦，无以厚酬，当出千万奉子。幸一从容，无草草而去。”因被留款。炜素善丝竹，能造其妙，闻主人堂中琴声，乃诘家童。曰：“主人之爱女也。”因请琴弹之。女潜听而有意焉。时任翁家事鬼，其鬼甚灵，每岁必杀一人飨之。期已逼矣，求人不获。任翁忧闷无措，乃计曰：“今崔客既无血属，可以为飨。吾闻大恩尚不报，况愈小疾乎。”遂令具神馔，俟夜半，拟杀炜。已潜扃炜所处之室，而炜不之悟。是女密知之，潜持刀于窗隙间告炜曰：“吾家事鬼，今夜当杀汝而祭之。汝可以此破窗遁去。不然，少顷死矣。此刀亦望将去，无相累也。”炜闻，恐怖流汗，以刀断窗棂，携艾跃出，拔键而走。任翁俄觉，率家僮十馀人，持刀秉炬逐之六七里，几及之。炜因迷道失足，坠于大枯井中。追者失踪而返。

炜虽坠井，为稿叶所藉，幸而不伤。及晓视之，乃一巨穴，深百馀丈，无计得出。四旁嵌空，宛转可容千人，中有一白蛇在焉，可长数丈，光照穴中。前有石臼，岩上有物滴下臼，色如饴蜜，蛇就饮之。炜察蛇有异，乃诣蛇，稽颡谓之曰：“龙王，某不幸堕此，愿王悯之，而不为害。”因饮其馀，遂不饥渴。细视蛇之唇吻，亦有疣焉。炜感蛇见悯，欲为灸之，而恨无火。须臾，忽有飘火入穴，炜乃燃艾，启蛇而灸，则疣应手堕地。蛇之饮食久已妨碍，及去，颇以为适，遂吐径寸珠酬炜。炜不受而启曰：“龙王能施云雨，阴阳莫测，行藏在己，必能拯拔沉沦。倘赐挈维，得还人世，则死生感激。但遂归心，不愿怀宝。”蛇遂吞珠，蜿蜒将有所适。炜即再拜，跨蛇而出。

去不由穴口，只由洞中行，约数十里，其中幽暗若漆，但蛇之光烛两壁，时见绘画古丈夫，咸有冠带。最后触一石门，门有金兽啮环，洞然明朗。蛇抵此不进，而卸下炜。炜将谓已达人世矣。入户，但见一室，穴阔可百馀步。穴之四壁，皆镌为房室。当中有锦绣数间，垂金泥紫帏，更饰以珠玉，炫晃如明星之缀。帐前有金炉，炉上有蛇龙鸾凤，龟蛇燕雀，皆开口喷出香烟，芳芬蓊郁。旁有小池，砌以金壁，贮以水银，凫鹥之类，皆琢琼瑶而泛之。四壁有床，咸饰以犀象，上有琴瑟笙簧，鼗磬敔柷，不可胜记。炜细视，手泽尚新。乃恍然莫测是何洞府也。良久，取琴试弹，四壁户榻皆启，有小青衣出而笑曰：“玉京子已送崔家郎至矣。”遂却走入。须臾，有四女，皆古环髻，曳霓裳之衣。谓炜曰：“何崔子擅入皇帝玄宫耶？”炜乃舍琴再拜。女亦酬拜。炜曰：“既是皇帝玄宫，皇帝何在？”曰：“暂赴祝融宴尔。”遂命炜就榻鼓琴。炜弹胡笳，女曰：“何曲也？”曰：“胡笳也。”曰：“何谓胡笳。”炜曰：“汉中郎蔡邕之女文姬被虏，没于胡中。及归，感胡中故事，因抚琴而成斯弄，象胡中吹笳哀咽之韵。”女皆恬然曰：“大是新曲。”遂命酌醴传觞。炜乃叩首求归，词旨颇切。女曰：“崔子既来，皆是宿分，何必匆遽？幸且驻淹。羊城使者少顷当来，可以随往。”谓崔子曰：“皇帝已配田夫人而奉箕帚，便可相见。”崔子莫测所由，未敢应荷。已命侍女召田夫人，田夫人不肯至，曰：“未奉皇帝诏，不敢见崔家郎君。”再命不至。女谓炜曰：“田夫人淑德美丽，世无俦匹，愿君子善待之，亦宿业耳。夫人即齐王女也。”崔子曰：“齐王何人也？”女曰：“王讳横。昔汉初国亡，而居海岛者。”逡巡，有日影入照座中。炜因举首，上见一穴，隐隐然睹人间天汉耳。四女曰：“羊城使者至矣。”遂有一白羊冉冉自空而下，须臾至座间，背有一丈夫，衣冠俨然，执大笔，兼封一青竹简，上有篆字，进于香几上，四女命侍女读之，曰：“广州刺史徐绅死，安南都护赵昌充替。”女酌醴饮使者，使者唱喏，谓炜曰：“他日须与使者易服葺宇，以相酬劳。”炜但唯唯。四女曰：“皇帝有敕令，与郎君国宝阳燧珠，将往至彼，当有胡人具十万缗而易之。”遂命侍女开玉函，取珠授炜。炜再拜而捧之。谓四女曰：“炜不曾朝谒皇帝，又非亲族，何见遗如是。”女曰：“郎君先人有诗，帝愧之，亦有诗继和。赏珠之意，已露诗中，不假仆说。郎君岂不晓耶。”炜曰：“敢遂请皇帝诗。”女命侍女书题于羊城使者笔管上云：

“千岁荒丘隳路隅，一章太守重椒涂。感君拂拭意何极，报尔佳人与明珠。”

炜曰：“皇帝元何姓字？”女曰：“已后当自知尔。”女又谓炜曰：“中元日须具美酒丰馔于广州蒲涧寺静室，吾辈当送田夫人往。”炜遂再拜告去，欲蹑羊背。女曰：“知有鲍姑艾，可留少许。”炜但留艾，不知鲍姑是何人也。遂留之。瞬息而出穴，履于平地，遂失使者与羊所在。望其星汉，时及五更矣。俄闻蒲涧寺钟声，遂抵寺。僧人以早糜见饷，遂归广州。崔子先第舍税居，至日往主人舍询之，已三年矣。主人谓炜曰：“子何所适，而三秋不返。”炜不实告。开其户，尘榻俨然，颇怀凄怆。问刺史徐绅，果已死，而赵昌替矣。乃抵波斯店，潜鬻是珠。有老胡人一见，遂匍匐礼拜曰：“郎君的入南越王赵佗墓中来。不然，不合得斯宝。”盖赵佗以珠为殉故也。崔子乃具实告，方知皇帝是赵佗也。佗亦曾称南越武帝耳。遂具十万缗而易之。崔子诘胡人曰：“何以辨之。”曰：“我大食国宝阳燧珠也，昔汉初赵佗使异人梯山航海，盗归番禺，仅千载矣。我国有能玄象者，言来岁国宝当归，故我王召我具大舶之资，抵番禺而搜索，今日果有所获矣。”遂出玉液而洗之，光鉴一室。胡人遽泛舶归大食去。炜得金，遂具家产。然羊城使者，竟无影响。忽有事于城隍庙，见神像有类使者，又睹神笔上有细字，乃侍女所题也。方具酒脯而奠之。兼重粉绘，及广其宇。是知羊城即广州，城隍庙有五羊焉。又征任翁之室，则村老云：“南越尉任嚣之墓耳。”及登越王殿台，观先人诗云：“越井冈头松柏老，越王台上生秋草。古墓千年无子孙，野人踏践成官道。”兼睹越王继和诗，踪迹颇异。乃询其主者。主者曰：“徐大夫绅，因登此台，感崔侍御诗，故有粉饰。台殿所以焕赫耳。”后将及中元日，遂丰洁香馔甘醴，届于蒲涧寺之僧室。夜半，果四女及田夫人至，容仪艳逸，言皆澹雅。四女与崔生会饮，谐谑。将晓，告去。崔子遂再拜讫，致书达于越王，卑辞厚礼，敬荷而已。遂与夫人归室，因诘夫人曰：“既是齐王女，何以远配于南越。”夫人曰：“某国破家亡，遭越王所虏，以为嫔御。王薨，因以为殉，乃今不知几时也。看烹郦生如昨日耳。每忆故事，不觉潸然。”炜问曰：“彼四女何人也？”曰：“其二东瓯王摇所献；其二闽越王无诸所献也。尽为殉耳。”又问曰：“昔四女云‘鲍姑’，何人也？”曰：“鲍静女，葛洪妻也。多行灸道于南海耳。”炜叹曰：“乃昔乞丐之老妪焉。”又曰：“四女呼蛇为‘玉京子’，何也。”曰：“安期生常跨斯龙而朝玉京，故号‘玉京子’耳。”炜因在穴饮龙之馀，肌肤少嫩，筋骨清健。后居南海十馀载，遂散金破产，栖心道门，挈室往罗浮，访其鲍姑。后竟不知所适。

田横强死，其魂壮烈，又有五百义士相从，宜为神矣。不省任嚣赵佗诸公，何以富贵如故？岂所谓取精多，用物宏者耶？羊城使者尚获粉绘之报，而任女活命之恩，全无照应。一段良姻，反为田夫人所占，吾甚不平。

○窦玉

进士王胜盖夷，元和中求荐于同州。时宾馆填溢，假郡功曹王翥第以俊试。既而他室皆有客，惟正堂以草绳系门。自牖而窥其室，独床上有褐衾，床北有破笼，此外更无有。问其邻，曰：“处士窦三郎玉居也。”二客以西厢为窄，思与同居，甚喜其无姬仆也。及暮，窦处士者，一驴一仆，乘醉而来。夷胜前谒，且曰：“胜求解于郡，以宾馆喧，故寓于此。所得西廊亦甚窄，君子既无姬仆，又是方外之人，愿略同此堂，以俟郡试。”玉固辞，接对之色甚傲。夜深将寝，忽闻异香。惊起寻之，则见堂中垂帘帏，喧然笑语。于是夷胜突入其堂中。屏帏四合，奇香扑入。雕盘珍膳，不可名状。有一女，年可十八九，娇丽无比，与窦对食。侍婢十馀人，亦皆端妙。银炉煮茗方熟，坐者起，入西厢帷中，侍婢悉入，曰：“是何儿郎，冲突人家？”窦面色如土，端坐不语。夷胜无以致辞，啜茗而出。既下阶，闻闭户之声，曰：“疯狂儿郎，因何共止？古人卜邻，岂虚哉。”窦辞以“非己所有，难拒异客，必虑轻侮，岂无他宅？”因复欢笑。

及明，往觇之，尽复其旧。窦独偃于褐衾中，拭目方起，夷胜诘之，不对。夷胜曰：“君昼为布衣，夜会公族，苟非妖幻，何以致丽人？不言其实，当即告郡。”窦曰：“此固秘事，言亦无妨。比者，玉薄游太原，晚发冷泉，将宿于孝义县。阴晦失道，夜投人庄，问其主，其仆曰：‘汾州崔司马庄也。’令人告焉，出曰：‘延入。’崔司马年可五十馀，衣绯，仪貌可爱。问窦之先及伯叔昆弟，诘其中外亲族，乃玉旧亲，知其为表丈也。自幼亦尝闻此丈人，但不知官位。慰问殷勤，情意甚优重。因令报其妻曰：‘窦秀才乃是右卫将军七兄之子，是吾之重表侄。夫人亦是丈母，可见之。从宦异方，亲戚离阻，不因行李，岂得相逢？请即见。’有顷，一青衣曰：‘屈三郎入。’其中堂陈设之盛，若王侯之居。盘馔珍奇，味穷海陆。既食，丈人曰：‘君今此游，将何所求？’曰：‘求举资耳。’曰：‘家在何郡？’曰：‘海内无家。’丈人曰：‘君生涯如此，身事落然。蓬游无抵，徒劳往复。丈人有女，年近长成，今便令奉事。衣食之给，不求于人。可乎？’玉起拜谢。夫人喜曰：‘今夕甚佳，又有牢馔，亲戚中配属，何必广召宾客？吉礼既具，便取今夕。’谢讫，复坐。又进食。食毕，揖玉憩于西厅。具沐浴讫，授衣巾，引相者三人来，皆聪明之士。一姓王，称郡法曹；一姓裴，称户曹；一姓韦，称郡督邮。相让而坐。俄而礼与香车皆具，花烛前引，自厅西至中门，展亲御之礼。因又绕庄一周，自南门入中堂，堂中帷帐已满。成礼讫。初三更，妻告玉曰：‘此非人间，乃神道也。所言汾州，阴道汾州，非人间也。相者数子，无非冥官。妾与君宿缘，合为夫妇，故得相遇。人神路殊，不可久住，君宜速去。’玉曰：‘人神既殊，安得配属？已为夫妻，便合相从。何为一夕而别也？’妻曰：‘妾身奉君，固无远近。但君生人，不合久居于此。君速命驾。常令君箧中有绢百匹，用尽复满。所到必求静室独居，少以存想，随念即至。十年之外，可以同行，今且昼别宵会耳。’玉乃入辞。崔曰：‘明晦虽殊，人神无二。小女子得奉巾栉，盖是宿缘。勿谓异类，遂猜薄之。亦不可言于人。公法讯问，言亦无妨。’言讫，得绢百匹而别。自夜独宿，思之则来，供帐馔具，悉其携也。若此者，五年矣。”

夷胜开其箧，果有绢百匹。因各赠三十匹，求其秘言之。言讫遁去，不知所在。

○秦女大圣

陇西辛道度者，游学至雍州城四五里，比见一大宅，有青衣女子在门。度诣门下求飧。女子入告，奉女郎命，召入阁中。女郎于西榻坐。度称姓名，叙起居，即毕，命坐东榻，即治饮馔。食讫，女谓度曰：“我秦闵王女，出聘曹国，不幸无夫而亡，亡来已二十三年，独居此宅。今日君来，愿为君妇。”经三宿后，女郎自言曰：“君是生人，我鬼也。共君宿契，此会可三宵，不可久居，当有祸矣。然兹信宿，未悉绸缪，既已分飞，将何表信？”即命取床后盒子开之，以金枕一枚，与度为信，乃分袂泣别，即遣青衣送出门外。未逾数步，不见舍宅，惟有一冢。度当时慌忙出走，视其金枕在怀，乃无变异。寻至秦国，以枕于市货之。恰遇秦妃东游，亲见度卖金枕，疑而索看，诘度何处得来。度具以告。妃闻悲泣不能自胜，然尚疑耳。乃遣人发冢，起柩视之，原葬悉在，惟不见枕。解体看之，交情宛若，秦妃始信之，叹曰：“我女大圣，死经二十三年，犹能与生人交往，此是我真女婿也。”遂封度为驸马都尉，赐金帛车马，令还本国。因此以来，后人名女婿为驸马。出《搜神记》。

○隋县主

唐贞元中，河南独孤穆者，客淮南，夜投大义县宿。未至十馀里，见一青衣乘马，颜色颇丽。穆微以词调之，青衣对答甚有风格。俄有车辂北下，导者引之而去。穆遽谓曰：“向者粗承颜色，谓可以周旋终接，何乃顿相舍乎？”青衣笑曰：“愧耻之意，诚亦不足。但娘子少年独居，性甚严整，难以相许耳。”穆因问娘子姓氏及中外亲族。青衣曰：“姓杨，第六。”不答其他。既而不觉行数里，俄至一处，门馆甚肃。青衣下马入，久之乃出，延客就馆，秉烛陈榻，衾褥毕具。有顷，谓穆曰：“君非隋将独孤盛之后乎？”穆乃自陈是盛八代孙。青衣曰：“果如是，娘子与郎君乃有旧。”穆讯其故。青衣曰：“某贱人也，不知其由。娘子即当自出申达。”须臾设食，水陆毕备。食讫，青衣数十人前导，曰：“县主至。”见一女，年可十三四，姿色绝代。拜跪讫，就坐。谓穆曰：“庄居寂寞，久绝宾客，不意君子惠顾。然而与君有旧，不敢使婢仆言之，幸为勿笑。”穆曰：“羁旅之人，馆谷是惠，岂意特赐相见，兼许叙旧。且穆平生未离京洛，是以江淮亲故，多不之识，幸尽言也。”县主曰：“欲自陈叙，窃恐惊动长者。妾离人间已二百年矣。君亦何从而识？”穆初闻其姓杨，及自称县主，意已疑之。及闻此言，乃知是鬼，亦无所惧。县主曰：“以君独孤将军之贵裔，世禀忠烈，故欲奉托，勿以幽冥见疑。”穆曰：“穆之先祖，为隋室忠臣，县主必以穆忝有祖风，故欲相托，乃平生之乐闻也。有何疑焉？”县主曰：“欲自宣泄，实增悲戚。妾父齐王，隋帝第二子。隋室倾覆，妾之君父同时遇害。大臣宿将，无不从逆，唯君先将军，力拒逆党。妾时年幼，尚在左右，具见始末。及乱兵入宫，贼党有欲相逼者，妾因骂辱之，遂为所害。”因悲不自胜。穆因问其当时人物及大业末事，大约多同隋史。久之，命酒对饮，言多悲咽，为诗以赠穆曰：

“江都昔丧乱，阙下多搆兵。豺虎恐吞噬，干戈日纵横。

逆徒自外至，半夜开重城。膏血浸宫殿，刀枪倚檐楹。

今知从逆者，乃是公与卿。白刃污黄屋，邦家遂因倾。

疾风表劲草，世乱识忠臣。哀哀独孤公，临死乃结缨。

天地既板荡，云雨时未亨。今者二百载，幽怀犹未平。

山河风月古，陵寝露烟青。君子秉垣德，方垂忠烈名。

华轩一惠顾，土室以为荣。丈夫立志操，存没感其情。

求义若可托，谁能抱幽贞？”

穆深嗟叹，以为班婕妤所不及也。因问其平生制作。对曰：“妾本无才，但好读古集。尝见谢家姊母，及鲍氏诸女，皆善属文，私怀景慕。帝亦雅好文学，时时被命。当时薛道衡名高海内，妾每见其文，心颇鄙之。何者；情发于中，但直叙事耳。何足称赞？”穆曰：“县主才自天授，乃邺中七子之流。道衡安足比拟？”穆遂赋诗以答之，曰：

“皇天昔降祸，隋室如缀旒。患难在双阙，干戈连九州。

出门皆凶竖，所向多逆谋。白日忽然暮，颓波不可收。

望夷既结衅，宗社亦贻羞。温室兵始合，宫闱血已流。

悯哉吹箫子，悲啼下凤楼。霜刃徒见逼，玉笄不可求。

罗襦遗侍者，粉黛成仇雠。邦国已沦覆，馀生誓不留。

英英将军祖，独以社稷忧。丹血溅黼扆，丰肌染戈矛。

今来见禾黍，尽日悲宗周。玉树深寂寞，泉台千万秋。

感兹一顾重，愿以死节酬。幽显倘不昧，终焉契绸缪。”

县主吟讽数回，悲不自胜者久之。逡巡，青衣人皆将乐器。而有一人前白县主曰：“言及旧事，但恐使人悲感。且独孤郎新至，岂可终夜啼泣相对乎？某请充使，召来家娘子相伴。”县主许之。既而谓穆曰：“此大将军来护儿歌人，亦当时遇害，近在于此。”俄顷即至，甚有姿色。因作乐，纵饮甚欢。来氏歌数曲，穆惟记其一云：“平阳县中树，久作广陵尘。不意何郎至，黄泉重见春。”良久，曰：“妾与县主居此二百馀年，岂期今日，忽有嘉礼。”县主曰：“本以独孤公忠烈之家，愿一相见，欲豁幽愤耳。岂可以尘土之质，厚诬君子。”穆因吟县主诗落句云：“求义若可托。谁能抱幽贞？”县主微笑曰：“亦大强记。”穆因以歌讽之曰：

“金闺久无主，罗袂坐生尘。愿作吹箫伴，同为骑凤人。”

县主亦以歌答曰：

“朱轩下长路，青草启孤坟。犹胜阳台上，空看朝暮云。”

来氏曰：“曩者萧皇后欲以县主配后兄子，正见江都之乱，其事遂寝。独孤冠冕盛族，忠烈之家，今日相对，正为嘉偶。”穆问县主所封何邑？县主曰：“儿以仁寿四年生于京师，时驾幸仁寿宫，因名寿儿。明年，太子即位，封清河县主。上幸江都宫，徙封临安县主。特为皇后所爱，常在宫内。”来曰：“夜已深矣，独孤郎宜早成礼。某当奉候于东阁，俟晓拜贺。”于是群婢戏谑，皆若人间之仪。既入卧内，但其气奄然，其身颇冷。顷之，泣谓穆曰：“殂谢之人，久为尘灰，幸得奉事巾栉，死且不朽。”于是复召来氏，饮宴如初。因问穆曰：“闻君今适江都，何日当回？有以奉托，可乎？”穆曰：“死且不顾，何有不可？”县主曰：“帝既改葬，妾独居此。今为恶王墓所扰，欲聘妾为姬妾，以帝王之家，义不为凶鬼所辱。本愿相见，正为此耳。君将适江南，路出其墓下；以妾之故，必为所困。道士王善交书符于淮南市，能制鬼神。君若求之，即免矣。”又曰：“妾居此，亦终不安。君江南回日，能挈我俱去，置我洛阳北坂上，得与君相近，永有依托，生成之惠也。”穆皆许诺，曰：“迁葬之礼，乃穆家事矣。”酒酣，倚穆而歌曰：

“露草芊芊，颓茔未迁。自我居此，于今几年。

与君先祖，畴昔恩波。死生契阔，忽此相过。(奇*书*网.整*理*提*供)

谁谓佳期，寻当别离。俟君之北，携手同归。”

因下泪沾襟，来氏亦泣，语穆曰：“独孤郎勿负县主厚意！”穆因以歌答曰：

“伊彼维阳，在天一方。驱马悠悠，忽来异乡。

情通幽显，获此相见。义感畴昔，言存缱绻。

清江桂舟，可以遨游。惟子之故，不遑淹留。”

县主泣谢。穆曰：“一辱佳贶，永以为好。”须臾，天将明。县主涕泣，穆亦相对而泣。凡在坐者，皆与辞诀。既出门，回头无所见。地平坦，亦无坟墓之迹。穆意恍惚，良久乃定。因徙柳树一株以志之。家人索穆颇急。后数日，穆乃入淮南市，果遇王善交于市，遂求一符。既至恶王墓下，为旋风所扑三四，穆因出符示之，乃止。先是，穆颇不信鬼神之事，及此，乃深叹讶，亦私为所亲者言之。次年正月，自江南回，发其地数尺，得骸骨一具，以衣衾敛之。穆以其死时草草，葬必有阙。既至洛阳，大具威仪，亲为祝文以祭之。葬于安喜门外。其后独宿于村野，县主复至。谓穆曰：“迁葬之德，万古不忘。幽滞之人，分不及此者久矣。幸君惠存旧好，使我永得安宅。”穆睹其车与导从，悉光赫于当时。县主谢曰：“此皆君子赐也。岁至己卯，当遂相见。”其夕，因宿穆所，至明乃去。

穆既为数千里迁葬，复昌言其事，凡穆之故旧亲戚，无不毕知。贞元十五年，岁在己卯。穆晨起将出，忽见数人至其家，谓穆曰：“县主有命。”穆曰：“岂相见之期至耶？”其夕暴亡。遂合葬于杨氏。

○张云容

薛昭者，唐元和末为平陆尉，以义气自喜，常慕郭代公李北海之为人。因夜值宿，囚有为母复仇杀人者，与金而逸之。县闻于廉使，廉使奏之，坐谪为民于海康。敕下之日，不问家产，但荷银铛而去。有客田山叟者，或云数百岁人，平日与昭契洽。乃赍酒阑道而饮馔之。谓昭曰：“君，义士也，脱人之祸，而自当之。真荆聂之俦也。吾请从子。”昭不许。固请，乃许之。至三乡夜，山叟脱衣易酒，大醉其左右，谓昭曰：“可遁矣。”与之携手出东郊，赠药一粒，曰：“非惟去疾，兼能去食。”又约曰：“此去但遇道北林薮繁翳处，可且匿。不独逃难，当获美姝。”昭辞行，遇兰昌宫，古木修竹，四合其所。昭逾垣而入，追者但东西奔走，莫能知踪矣。昭潜于古殿之西间。及夜，风清月郎，见阶间有三美女笑语而至，揖让升于花裀，以犀杯酌酒而进之。居首女子酹之曰：“吉利吉利，好人相逢，恶人相避。”其次曰：“良宵宴会，虽有好人，岂易逢耶。”昭居窗隙间闻之，又志田山叟之言，遂跃出曰：“适闻夫人云：‘好人岂易逢耶？’昭虽不才，愿备好人之数。”三女愕然良久，曰：“君是何人，而匿于此？”昭具以实对，乃设座于裀之南。昭询其姓字。长曰：“云容，张氏。”次曰：“凤台，萧氏。”次曰：“兰翘，刘氏。”饮将酣，兰翘命骰子，谓二女曰：“今夜嘉宾相逢，须有匹偶。请掷骰子，遇采强者，得荐枕席。”遍掷，云容采胜。兰翘遂命薛郎近云容姊坐。又持双杯而献曰：“真所谓合卺矣。”昭拜谢之。遂问：“夫人何许人？何以至此？”答曰：“某乃开元中杨贵妃之侍儿也，妃甚爱惜。尝令独舞《霓裳》于绣岭宫。妃赠我诗曰：‘罗袖动香香不已，红蕖袅袅秋烟里。轻云岭上午摇风，嫩柳池边初拂水。’诗成，皇帝吟讽久之，亦有继和，但不记耳。遂赐双金扼臂，因兹宠幸愈于群辈。此时多遇帝与申天师谈道，余独与贵妃独窃听，亦数侍天师茶药，颇获天师悯之，因间处叩头乞药。师云：“吾不惜。但汝无分，不久处世，如何。”我曰：“朝闻道，夕死可矣。”天师乃与绛雪丹一粒，曰：“汝但服之，虽死不坏。但能大其棺，广其穴，含以真玉，疏而有风，使魂不荡空，魄不沉寂，有物拘制，陶出阴阳，后百年得遇生人交精之气，或再生便为地仙耳。我没昌兰之时，同辈具以白，贵妃怜之，命中贵人陈玄造受其事，送终之器，皆荷如约，今已百年矣。仙师之兆，莫非今宵良会乎？此乃宿分，非偶然耳。”昭因诘申天师之貌，乃田山叟之魁梧也。昭大惊曰：“山叟即天师明矣！不然，何以委曲使余符曩日之事哉？”又问兰凤二子，容曰：“亦当时宫人有容者，为九仙媛所忌，毒而死之，藏吾穴之侧。与之交游，非一朝一夕矣。”凤台请击席而歌，送昭容酒，歌曰：

“脸花不绽几含幽，今夕阳春独唤秋。我守孤灯无白日，寒云垄上更添愁。”

兰翘和曰：

“幽谷啼莺整羽翰，犀沉玉冷自长欢。月华不忍扃泉户，露滴松枝一夜寒。”

云容和曰：

“韶光不见分成尘，曾饵金丹忽有神。不意薛生携旧律，独开幽谷一枝春。”

昭亦和曰：

“误入宫墙漏网人，月华清洗玉阶尘。自疑飞到蓬莱顶，琼艳三枝半夜春。”

诗毕，旋闻鸡鸣。三人曰：“可归室矣。”昭持其衣，超然而去。初觉门户至微，及经阈，亦无所妨。兰凤亦告辞而他往矣，但灯烛荧荧，侍婢凝立，帐幄绮绣，如贵戚家焉，遂同寝处，昭甚慰喜。如此觉数夕，但不知昏旦，容曰：“吾体已苏矣。但衣服破故，更得新衣，则可起矣。今有金扼臂，君可持往近县易衣服。”昭惧不敢去，曰：“恐为州县所执。”容曰：“无惮。可将我白绢去。有急即蒙首，人无能见矣。”昭如言，遂出三乡货之，市其衣服，夜至穴侧，容已迎门而笑，引入曰：“但启榇，当自起矣。”昭启之，果见容体已生。及回顾帷帐，惟一大穴，多冥器服玩金玉，惟取宝器而出。遂与容同归金陵幽栖，至今见在。容鬓不衰，岂非俱饵天师之灵药乎！申生，名元也。

○李陶

天宝中，陇西李陶寓居新郑，常寝其室。睡中有人摇之，陶惊起，见一婢，袍裤容色甚美。陶问：“那忽得至此？”婢云：“郑女郎欲相诣。”顷之，异香芬馥，有美女从西北陬壁中出，至床所再拜。陶知是鬼，初不交语，妇人惭怍却退。婢谩骂数四云：“田舍郎，待人固如是耶？令我女郎愧耻无量。”陶悦其美色，亦心讶之。因绐云：“女郎何在？吾本未见，可更呼之。”婢云：“女郎重君旧缘，且将复至，勿复如初，可以殷勤待之也。”及至，陶下床致敬，延之偶坐。须臾相近。女郎貌既绝代，陶深悦之。留连十馀日。陶母躬自窥视，累使左右呼之，陶恐阻己志，亦终不出。妇云：“夫家召君，何以不往？得无生罪于我。”陶乃诣母。母流涕谓曰：“汝承人昭穆，乃有鬼妇乎！”陶言其故。自尔半载，留连不去。其后，陶参选之上都，留妇在房。陶后遇疾笃，鬼妇在房，谓其婢云：“李郎今疾亟，奈何？当相与往省问。”至潼关，为鬼关司所遏，不得过。会陶堂兄亦赴选入关，鬼妇得随过。夕至陶所，相见忻悦。陶问：“何得至此？”云：“知卿疾甚，故此相视。”素所持药，因和以饮陶。陶疾寻愈。其年选得临津尉，与妇同从至舍。数日，当之官，鬼辞不行。问其故，云：“相与缘尽，不得复去。”言别凄怆，自此遂绝。

○南楼美人

葑溪刘天麒，少尝中秋夕独卧小楼，窗忽自启，视之，一美人靓妆缟服，肌体娇腻，真绝色也。天麒惋惚，不敢为语。已而揽其祛，乃莞尔纳之。天麒曰：“敢请姓氏。终当倩媒。以求聘耳。”美人曰：“妾上失姑嫜，终鲜兄弟，何聘乎？汝知今夕南楼故事，只呼南楼美人便已。”天曙，嘱曰：“君勿轻泄，妾当终夕至。”语讫，越邻家台榭而去。自是，每夜翩翩而至，相爱殊切。

一日，天麒露其事于酒馀，人曰：“此妖也，君获罪深矣。”迨夕，美人让曰：“妾见君青年无偶，故犯律失身，奈何泄漏，致人有祸君之说。”遂悻悻而去，将岁杳然。天麒深忿前言，但临衾拭泪而已。

至明岁秋夕，尝忆前事，楼中朗吟苏子瞻《前赤壁赋》云：“桂棹兮兰桨，击空明兮溯流光。渺渺兮予怀，望美人兮天一方。”歌方罢，忽美人仍越台榭而至曰：“妾见君朝夕忧忆，又为冯妇。”相与至夜半，美人潸然泣曰：“风情有限，世事难遗，闻君新婚在迩，今将永别，不然不直分爱于贤配，抑将不利于吾君。”天麒稍悟，犹豫间，美人不见矣。天麒婚后，更无他异。

○城西处子

宋时有吴生者，寓宿城西兰芳。夜半，闻扣扉者，启视之，乃一处子，容貌雅淡。问其从来，以比邻答之，谓生曰：“吾旦见子过门，心私悦焉，欲谐伉俪，有此私奔。恐家人觉之，姑暂归矣。”生意淫荡，强留入室，遂止宿焉。自度以为巫山之遇，不是过也。亥至寅去，往复为常。居数月，寺僧视生容止，稍疑之，因语之。初不肯言，诘问百端，乃以实告。僧惊叹曰：“昨一官员有女，才色艳丽，选充内庭，病卒，权殡西廊三年矣。曩尝出蛊行客，汝遇得非是乎？且吾邻并无处女，若是者，不亟去，祸且及矣。”生惑于爱，犹未忍。至夜，于窗间得一诗云：“四湖著眼事应非，倚槛临流吊落晖。昔日燕莺曾共语，今宵鸾凤叹孤飞。死生有分愁侵骨，聚散无缘泪湿衣。寄与吴郎休负我，为君消瘦十分肌。”墨色惨淡，不类人书。生始惧，翌日遂行。

○韩宗武

韩宗武文若，侍父庄敏公之官于蜀，舍郡宇书室中。僻在一隅，去使宅稍远，丛竹果树，前有大池，芰荷甚盛。孟秋初三日，风月清爽，闲步砌下，闻池中荷叶窸窣，声如急风至，视月影中，一青衣从一女行池上，其衣皆绡毂鲜丽，隔衣见肤，肤莹白如玉。韩问曰：“不识子为何神，辄此临顾，愿闻所来。”女曰：“予非神，亦非鬼，乃仙也。籍中与君有缘，特来相见，幸无怖。”语言清丽，颜色艳美，服饰香洁，非尘间所常睹。韩曰：“既言有缘，当为夫妇耶？”笑曰：“然。当有日，不可遽。”韩请期，曰：“后五日，会之七夕，可设珍果，焚香相待，仍屏左右。”遂去。复闻荷叶声，乃不见。及期而至，容服益华美于前，见酒果，怒曰：“何不精若此？”韩惭曰：“大人性严，不敢广求，极力止此耳。”女令青衣取于其家，顷刻即至，若只此池畔取之。所赍果实，虽市廛中物，俱极精，犹疑之。每食留其核，置砚匣内。夜分同寝，率如常人，但不肯言姓氏，云：“我有父母，迨晓告去。”久而狎熟，极惑之。女戒曰：“切勿轻泄，使我受祸。”家人讶韩病瘁，终不以告。会庄敏公移官陕右。女曰：“我所不能以逐君去者，盖道途修阻，弱质弗堪。相别之后，幸无念我，且得罪。”韩惨然曰：“岂能无念哉？”遂别。

韩思之，忘寝与食。既到陕，以夏夜，偕兄弟坐庭下，忽瞥然而起，俄复来，意色欣欣，若有所感，白纱衫袖上，有血污迹甚多。众惊异，共白父母庄敏公，杖之，使尽言，始具实以对。女继至曰：“为尔念我，二亲诟责，然从此可以数来，我在中路，为石损腹胁，其血故在。”韩喜拊其腹，因污衣。自是每留心焉。旬日，韩又娶妇，礼迎之。女妇入罗帏中，见一美人据床叱曰：“我正在此，汝那敢来？”女大骇退避。他夜伺其去，乃克成婚。异时，女来则进妇别室，女相处自如，无可奈何。

○小水人

安城彭姓者，筑庵山中，命奴守之。暮有女子，自称小水人，径入卧室。奴拒之，妇云：“只见船泊岸，那见岸泊船，何无情如此？”因近奴身，自解下体，奴疑为怪，遂各榻而寝。夜中，又登奴榻。奴举而掷之，轻如一叶。奴惧，起取佛经执之。女笑曰：“经从佛出，佛岂在经耶？汝谓畏佛，诚畏经耶。”天将晓，起击庵钟。女云：“莫打莫打，打得人心碎。”取髻上梳掠鬓而去。奴出观所向，忽入松林不见，壁上有诗云：

“妾住小水边，君住青山下。青山不可再，日月坐成夜。

只见船泊岸，不见岸泊船。岂能源谷里，风雨误芳年。

薄情君抛弃，咫尺万里远。一夜月空明，芭蕉心不展。

解下绿罗裙，无情对有情。那知妾意重，只道妾身轻。

经从佛口出，佛不在经里。郎在妾心头，郎身隔万里。

月色照罗衣，永夜不得寐。莫打五更钟，打得人心碎。”

情史氏曰：自昔忠孝节烈之士，其精英百代如生，人尸而祝之不厌。而狞恶之雄，亦强能为厉于人间。盖善恶之气，积而不散，于是凭人心之敬且惧而久焉。惟情不然，墓不能封，榇不能固，门户不能隔，世代不能老。鬼尽然耶？情使之耳。人情鬼情，相投而入，如狂如梦，不识不知，幸而男如窦玉，女如云容，伉俪相得，风月无恙，此与仙家逍遥奚让！不幸而鬼有焚灭之惨，人有夭折之患，其人鬼之数，亦自有尽时耳！情曷故哉，麻叔谋杨连真伽掘毁帝王坟墓，暴骸如山。渊之贤焉而夭，乌之颖焉而夭，获之力焉而夭，统之智焉而夭，人鬼之厄，岂必在情哉！道家呼女子为粉骷髅，而悠悠忽忽之人，亦等于行尸走肉，又安在人之不为鬼也？

卷二十一 情妖类

○潘妪

三原县南有店，曰张大夫店。贞元末，彭城刘颇自渭北入城，止于店，见一媪年可六十许，衣黄绸大裘，乌帻，跨门而坐，与左卫官李士广语。问广何官，广具答之，媪曰：“此四卫耳，大好官！”广曰：“何以知之？”媪曰：“吾姓孟，年二十六嫁张詧为妻，詧为人多力善骑射，郭汾阳之总朔方，詧为汾阳所任，常在左右。詧死，汾阳伤之。吾貌酷类詧，遂伪衣丈夫衣冠，投名为詧弟请事。汾阳大喜，令替阙，如此又寡居十五年。自汾阳之薨，吾已年七十二，军中累奏兼御史大夫。忽思茕独，遂嫁此店潘老为妇。后诞二子，曰滔，曰渠。滔年五十有四，渠年五十二矣。”计此媪盖百馀岁人也。

武瞾妇而帝，老而淫，亦人妖也，已人情秽类矣。吁瞾之雄略，百倍男子，乃至求仅为妖而不可得！夫妖犹未秽也乎！

○焦土妇人

泉州僧本称，言其表兄为海贾，欲往。三佛齐法：“当南行二日而东，否则值焦土，船必麋碎。”此人行时，遇风迅，船驶既二日半，意其当转而东，即回舵，然已无及，遂落焦土，一舟尽溺。此人独得一木，浮水三日，漂至一岛畔，度其必死。舍水登岸，行数十步，得一小径，路甚光洁，若常有人行者。久之，有妇人至，举体无片缕，言语啁啾不可解。见外人甚喜，携手归石室中。至夜与共寝，天明举大石窒其外。妇人独出，至日晡将归，必赍异果至，味珍甚，皆世所无者。留稍久，始由自便。如是七八年，生三子。一月，纵步至海际，适有舟抵岸，亦泉人以风误至者，乃旧相识，急登之。妇人奔走，号呼恋恋，度不可回，即归取三子，对此人裂杀之。其岛甚大，然但此一妇人耳。一岛只此一妇人，世间果有独民国乎？留三子，用胡法可传种成部落，裂杀何为？

○海王三

山阳有海王三者，始其父贾于泉南。航巨浸，为风涛败舟，同载数十人已溺，王得一板自托，任其簸荡到一岛屿旁。遂涉岸，行山间。幽花异木，珍禽怪兽，多中土所未识。而风气和柔，不类丝矫所至，空旷更无居人。王憩于大木下，莫知所届。忽见一女子至，问曰：“汝是甚处人？如何到此？”王以“舟行遭溺”告。女曰：“然则随我去。”女容貌颇秀美，发长委地，不梳掠，语言可通晓，举体无丝缕，朴樕蔽形。王不能测其为人耶？为异物耶？默念：业堕他境，一身无归，亦将毕命豺虎，死可立待，不若姑就之。乃从而下山，抵一洞，深杳洁邃，晃耀常如正昼。盖其所处，但不设庖爨。女留与同居，朝夕饲以果实，戒使勿妄出。王虽无衣食可换，幸其地不甚觉寒暑。度岁馀，生一子。迨及周睟，女采果未还。王信步往水涯，适有客舟避风于岸屿，认其人，皆旧识也。急入洞，抱儿至，径登舟。女继来，度不可及，呼王姓名骂之，极口悲啼，扑地，气几绝。王从篷底举手谢之，亦为掩啼。此舟已张帆，乃得归楚。儿既长，楚人目为海王三。绍兴间犹存。

○汝州村人女

汝州傍县，有村人失女数岁，忽自归。言：初被物寐中牵去，倏至一处，及明，乃在古塔中。见美丈夫语曰:"我无人，分合得汝为妻，自有年暇，勿生疑惧。”且戒其不窥外也。日两返，下取食，有时炙饵而热。经年，女伺其去，窃窥之，见其腾空如飞，火发蓝肤灿灿，耳如驴焉。至地，乃复人矣！惊怖汗浃。其物返觉，曰：“尔固窥我，我实野叉，与尔有缘，终不害汝。”女素慧，谢曰：“既为君妻，岂有恶乎？君既灵异，何不居人间，使我时见父母。”其物言：“我辈罪业，或与人杂处，则疫疠作。今形迹已露，任尔踪观，不久送尔归也。”其塔去人居止甚近，女常下视，其物在空中不能化形，至地方与人混。或有白衣尘中者，其物敛手侧避，或见撮其头，唾其面者，行人悉皆不见。及归，女问之：“何见君街中有敬之者，有戏之者，何也？”物笑曰：“世有吃牛肉者，予得而欺之，或与忠直孝养，释道守戒律法缘者，吾误犯之，当为天戮。”又经年，忽悲泣语女：“缘法已尽，候风雷当送归。”授一青石，大如鸡卵。言：“至家，可磨此服之，能下毒气。”后一夕，风雷，其物遽持女曰：“可去矣。”如释氏言，屈伸臂顷，已至其家，堕之庭中。其母因磨石饮之，下物如青泥斗馀。出段成式《诺皋记》

○马化

蜀中西南，高山之上，有物与猴相类。长七尺，能作人行，善走，逐人。名曰猳国，亦名马化，或曰玃猨。伺道行妇女，有美者辄盗取将去，人不得知。若有行人经过其傍，皆以长绳相引，犹故不免。此物能别男女气臭，故取女，男不取也。若取得人女，则家为室；其无子者，终身不得还。十年之后，形皆类之，意亦迷惑，不复思归；若有子者，辄抱送还其家。产子皆如人形，有不养者，其母辄死。故惧怕之，无敢不养。及长，与人不异。皆以杨为姓。故今蜀中西南多诸杨，率皆是猳国马化之子孙也。出《搜神记》。

○猩猩

金陵商客富小二，泛海至大洋，遇暴风舟溺，富生漂荡抵岸。行数十步，满目皆山峦，全无居室。饥困之甚，忽值一林桃李，累累果食，采食之。俄有披发而人形者，接踵而至，遍身生毛，略以木叶自蔽。逢人皆喜挟以归，言语极啁啾，微可晓解。每日只啖生界。环岛百千穴，悉一种类。虽在岩谷，亦秩秩有伦，各为匹偶，不相杂揉。众共择一少艾女子以配富。旋生一男。富风闻诸船上者，人知为猩猩国。生儿全省父，俱微有长毫如毛。时虑富窜伏，才出，辄运巨石窒其窦；或倩他人守视。既诞此男，乃听其自如。凡三岁，因携男独纵步，望林杪高桅趋而下，得客舟，求附行。许之，即抱男以登。无来追者，遂得归。男既长大，父启茶肆于市，使之主持。赋性极驯。傍人目之为猩猩八郎。

○狸精

贵州市民李十六，开茶肆于观风桥下。淳熙八年春夜，已扃户，其仆崔三未寝，闻外人扣门。问：“为谁？”曰：“我也。”崔意为主人，急启关，乃一少年女子，容质甚美。骇曰：“娘子何自来？此是李家茶店耳，岂非错认乎？”曰：“我只是左侧孙家新妇，因取怒阿姑，被逐出，终夜无所归，愿寄一宵。”崔曰：“我佣受于人，安敢自擅？”女以死哀请，立不肯去。崔不得已，引至西傍一隅，授以席，使之寝。久之，起就崔榻，密语曰：“我不惯孤眠，汝有意否？”崔喜出望外，即留共宿，鸡鸣而去。继此时时一来。崔以人奴获好妇，惬适所愿，不复询究本末。一夕，女曰：“汝月得雇值，不过千钱，当不足给用。”袖出官券十千与之。其后屡致薄助，崔又益喜。兄崔二者，素习弋猎，常出游他州，忽诣弟处相问讯。寄寓旬馀，女杳不至。崔思恋笃切，始见梦寝。乃吐情实告兄。兄曰：“此地多鬼魅，虑害汝命，速为之图。”崔曰：“弟与之相从半年，且赖渠拯恤，义均伉俪，难诬以鬼也。”兄曰：“然则知我至则绝迹，何耶？”崔曰：“正以兄弟妨嫌，于礼不可。”兄曰：“彼每至，从何处出入？”曰：“入自外门，由楼梯而下。”兄是晚舍去，取猎具，卷网数枚，散布之。抵暮，伏于隐所。三更后，戛然有声，急篝火照视，得一斑狸，长三尺，死焉。兄曰：“是物盖惑吾弟者也。”剥其皮而烹其肉。崔惨惧凄泪，不能胜情。异日独处室中，觉异香馥，前女已立灯下，大骂曰：“我与汝恩义如此，又数济汝窘乏，何为轻信狂兄之言？幸我是时未离家，仅杀我一婢，坏衫子一领而已。”崔逊谢。女笑曰：“固知非汝所为，吾不恨汝。”遂驻留如初。至今犹在。

○白面狐狸

隆兴府樵舍镇富人周生，颇能捐赀财以歌酒自娱。绍兴四年六月，有老父经过，自言是王七公，挟一女曰千一姐，来展谒。女容色美丽，善琴棋，书大字，画梅竹。命之歌词，妙合音律。周悦其色艺，语老者云：“我自有妻室，能降意为侧室乎？”对曰：“女子年二十二岁，更无他眷属，如君家欲得备使令，老身之幸也！”周谢其听许，议酬以官券千缗。老父曰：“本不较此，但得吾女有所归，足矣！”呼牙侩立契，即留女而受券去，明日告别。女为妾逾五年，八月，有行客如道人状，过门言：“是家有怪气，吾当除之。”阍入以告，周遽出，遗以百钱，不受，与之酒，亦不饮。问曰：“君家有若干人口？无论老少男女，尽教来前，为相何人合贵。”周一门二十七口，悉至厅上。道人熟视此女，掐诀吹气，喝曰：“速降！”俄雷火从袖出，霹雳震响，烟气蔽面，顷之豁然。千一姐化为白面狐狸，已仆地而陨。道人不见矣。

○猿精

梁大同末，遣平南将军蔺钦南征，至桂林，破李师古；陈彻。别将欧阳纥略地至长乐，悉平诸洞，深入险阻。纥妻纤白甚美。其部人曰：“将军何为挈丽人经此地？有人善窃少女，而美者尤所难免，宜谨护之。”纥甚疑惧，夜勒兵环其庐，匿妇密室中，谨闭甚固，而以女奴十馀伺守之。是夕，阴雨晦黑。至五更，寂然无闻。守者怠而假寐，忽若有物惊寤者，即已失妻矣。门扃如故，莫知所出。出门，山险咫尺，迷闷不可寻。遂迨明，绝无其踪。纥大愤痛，誓不徒还。因辞疾，驻其军，日往四遐，即深凌险以索之。既逾月，忽于百里之外丛筱上得其妻绣履一只，虽雨浸濡，犹可辨识。纥尤凄悼，求之益坚。选壮士三十人，持兵负粮，岩栖野食。又旬馀，远所舍约二百里，南望一山葱秀，过山，至其下，有深溪环之。乃编木以渡。绝岩翠竹之间，时见红彩，闻笑语音。扪萝引缜而涉其上，则嘉树列植，间以名花。其下绿芜丰软如毯，清回杳然。殊境有东向石门，妇人数十，被服鲜泽，嬉游歌笑，出入其中，见人皆谩视迟立。至则问曰：“何因来此？”纥具以对。相视欢曰：“贤妻至此月馀矣，今病在床，宜遣视之。”入其门，以木为扉，中宽闳若堂者三四。壁设床，悉施锦荐。其妻卧石榻上，重茵累席，珍食盈前。纥就视之，回眸一睇，即疾挥手令去。诸妇人曰：“我等与公之妻，比来久者十年。此神物所居，力能杀人，虽百夫操兵，不能制也。幸其未返，宜速避之。但求美酒两斛，食犬十头。麻数十斤，当相与谋杀之。其来必以正午后，慎勿太早，”以十日为期，因促之去。

纥亦遽退，遂求醇醪与麻”犬，如期而往。妇人曰：“彼好酒，往往致醉，醉必聘力；俾我等以彩綀缚手足于床，一踊皆断；尝纫三幅，则力尽不解。今麻隐帛中，断之度不能矣。遍体皆如铁，唯脐下数寸，尝护蔽之，此必不能御兵刃。”指其旁一岩曰：“此其食廪，当隐于是。静而伺之，酒置花下，犬散林中。待吾计成，招之即出。”如其言，屏气以伺。

日晡，有物如匹练，自他山下透至若飞，径入洞中。少选，有美丈夫，长六尺馀，白衣曳杖，拥诸妇人而出。见犬惊视，腾身执之，披裂吮咀，食之至饱。妇人竞以玉杯进酒，谐笑甚欢。既饮数斗，则扶之而去。又闻嬉笑之音。良久，妇人出招之，乃持兵而入，见大白猿缚四足于床，头顾人蹙缩，求脱不得，目光如电。竞兵之，如中铁石。刺其脐下，即饮刃：血射如注，乃大叹诧曰：“此天杀我，岂尔之能！然尔妇已孕，勿杀其子，将逢圣帝，必大其宗。”言绝乃死。搜其藏，宝器丰积，珍羞盈品，罗列几枕。凡人世所珍，靡不充备。名香数斛，宝剑一双。妇人三十辈，皆绝色，久者至十年。云：“色衰必被提去，莫知所置。又摘采唯止其身，更无党类。且盥洗着帽，加白袷被，表罗衣，不知寒暑。遍身白毛，长数寸。所居常读木简，字若符篆，了不可识，已则置石磴下。晴昼或舞双剑，环身电飞，光圆若月。其饮食无常，喜啖果栗，尤嗜犬咀，而饮其血。日始逾午，即飘然而逝。半昼往返数千里，及晚必归，此其常也。所须无不立得。夜就诸床，嬲戏一夕皆周，未尝寐。然其状即猳玃类也，今岁木落之初。忽怆然曰：‘吾为山神所诉，将得死罪，亦求护之于众灵，庶几可免。’前此月生魄，石磴火焚其简书，怅然自失曰：‘吾已千岁而无子，今有子，死期至矣。’因顾诸女，泛澜者久之。且曰：‘此山峻绝；未尝有人至者。非天假之，何邪？’”纥取宝玉珍丽及诸妇人皆以归，犹有知其家者。纥妻周岁生一子，厥状肖焉。后纥为陈武帝所诛。素与江惣善；爱其聪寤绝人，常留养之，故免于难。及长，果文学善书，知名于时。

纥子欧阳诵面似猴，长孙无忌嘲之曰：“谁于麟阁上，画此一狝猴？”同时因戏作此传以实之。非实录也。

又，《大唐奇事》云：长安有贫僧买一小猿，会人言，堪驱使。虢国夫人欲之，问其由。僧曰：“本住西蜀，居山二十馀年。偶群猿过，遗此小猿，怜而养之。才半载，识人意，会人言语指顾，实不异一弟子。今至成都，资用乏绝，故鬻之。”夫人偿以彩帛，僧谢而去。此猿旦夕在妇人侧，甚怜爱之。他日，贵妃遗夫人芝草，小猿捧玩良久，倒地化为一小儿，状形端妍，可十四五。夫人怪而问之。小儿曰：“本姓袁，随父入蜀山采药，居林下三年。父尝以药苗啖我，忽一日，不觉变身为猿。父惧，弃我去，幸此僧收养，得至夫人宅中。口虽不能言，心中之事，略不遗忘。每至深夜，唯自泣下。今不期还复人身也。”夫人奇之，遂衣以锦衣，使侍从常秘密。二年，容貌转美。夫人恐人见夺，因不令出，安于别室，以一婢供饲药食，从所嗜也。一日，小儿与此婢皆化为猿。惧而射杀之，其小儿乃木人耳。

猿化小儿，与《潇湘记》所载马化女子事同。益州刺史张某者，有骏马，甚宝惜之，每令二人晓夕专饲。忽一日，化为一妇人，美丽奇绝，立于厩中。左右遽白，张亲至察视。妇人前拜言曰：“妾本家燕中，因癖好骏马，每睹之，必欢美其俊逸。如此数年，忽自醉倒，俄化为马，遂奔跃出门，随意南走，将十里，被人收取，入于君厩；今偶自追恨，泪下入地，地神上奏于帝，遂有命再还旧身：追思往事，如梦觉耳。”张大惊异，安存于家。经数载。妇人忽坚求还乡，张公尚未允，妇人号泣，仰天自扑，忽复化为马，奔突而出，不知所之。

○猴精

天台市吴医有女，年及笄，方择婿，忽于中庭见故嫂，恍惚间忘其死，与叙间阔。嫂曰：“当春光澹荡，莺花可人，景物如此，姑独无念乎？”女不答。又曰：“必待媒妁之言，不过得一书生，或一小吏，或富室，或豪子，如是极矣。有侯将军者，富贵名族，仕御马院，蒙天子眷宠，得大官，风态标度，魁梧异常，姑如有意，当为平章耳。”女曰：“惟父母命，我安得专？”嫂曰：“汝谓之可，即可，何待二亲。”言毕而没。

女自是精爽迷罔，顿如痴人，正昼昏睡，暮则华妆艳饰，伺夜若有所之。殆一年许，形质枯悴，其家莫测。巫师禳解，万端不效。忽语曰：“我将军明日当至，宜延接；不然，将降大祸。”父母不敢拒，强为设盛馔，呼倡乐，罗陈于堂。

至期，闻外传呼甚雄，已而高牙大纛，驺从戈戟，绛烛前列，后骑歌吹，轩盖陆续而来。十馀辈衣巾各殊，或被戎服，或绛绡而冠，或赭黄而帽，大抵皆美丈夫也。吴叟拜之，皆答拜。揖逊就席，觞行酬劝，谑浪尽欢。竟酒，与吴同载而出。继此时一来，吴氏不胜其扰。

郡人言：“此地有宁先生，道法通神。盍往告。”吴即日持牒往告。宁书符箓使置门首，妖见之曰：“吾非鬼，何畏此哉。”笑而出。宁闻之大怒，亟访吴，建坛置狱，皆见腾龙骤虎，神物乱杂，环绕其居。妖正在女室，颇窘惧，呼卒索马，欲趋小楼而上，既出复入者数四。明日，宁语吴氏曰：“但见物如飞鸟者，急击勿失。”吴伏壮仆，持梃候门。夜有黄雀入，急击之，应手化为莺；再击之，已如鹰；少选，大如车轮，见者怖走。宁敕神将擒扑，始仆地死，乃巨猴也，两翅如蝙蝠。凡三夕，获三物，其一首若熊。后画地为牢，命力士搜捕妖党，得狐狸，蛇虺，木石，鸟兽之属不可计，皆辇致铁臼内杵碎之。诘其嫂导诱之状，即引伏，以亲故不治。焚猴尸，扬灰江上，窜其魄于海陬，女遂如初。

○狐精

唐兖州李参军，拜职赴土。途次新郑逆旅，遇老人读汉书，李固与交言，便及姻事。老人问婚何家？李辞未婚。老人曰：“君，名家子，当选婚好。今闻陶贞益为彼州都督，若逼以女妻君，君何以辞之？陶李为婚，深骇物听。仆虽庸劣，窃为足下羞之。今去此数里，有萧公，是吏部璿之族，门第亦高。见有数女，容色殊丽。”李闻而悦之，因求老人绍介于萧氏。其人便去，久之方还。言：“萧公甚欢，谨以待客。”李与仆御偕行。既至，门馆清肃，甲第显焕。高槐修竹，蔓延连亘，初，二黄门惟持金椅床延坐，少时萧出，着紫罗衫，策鸠杖，雪髯神鉴，举动可观。李望敬之，再三陈谢。萧云：“老叟悬车之所，久绝人事，何期君子迂道见过。”延李入厅，寻荐珍膳，海陆交错，多有未名之物。食毕觞宴，老人乃云：“李参军向欲论亲，已蒙许诺。”萧便叙数十句，语深有土风。作书与县官，请卜人择日。须臾，卜人至，云：“卜吉正在此宵。”萧又作书与县官，借头花钗绢兼手力等。寻而皆至。其夕，亦有县官来作傧相，欢乐之事，与世不殊。至入青庐，妇人又殊美，李生愈悦。暨明，萧公乃言：“李郎赴土有期，不可久住。”便遣女子随去。宝钮犊车五乘，奴婢人马三十匹。其他服玩，不可胜数。见者谓是王妃公主之流，莫不称羡。李至任，积二年，奉使入洛。留妇任舍，婢等并妖媚蛊冶眩惑，丈夫往来者，多失志焉。

异日，参军王顒曳狗将猎，李氏群媚，见狗甚骇，多骋而入门。顒素疑其妖媚，尔日心动，径牵狗入其宅。合家拒堂门，不敢喘息，狗亦掣挛号吠。李氏妇门中大诟曰：“婢等为狗咋，今尚惶惧。王顒何事牵犬入人家？同官为僚，独不为李参军地乎？”顒意是狐，嗟叹。竞排窗放犬，咋杀群狐，唯妻死身是人，而其尾不变。顒往白贞益，贞益往取验，复见诸死狐，嗟叹久之。时天寒，乃埋一处。经十馀日，萧使君遂至。入门号哭，莫不惊骇。数日来，诸陶闻诉，言辞确实，容服高贵，陶甚敬待。因收王顒下狱。王固执是狐，取前犬令咋萧。时萧陶对食，犬至，萧引犬头膝上，以手抚之，然后与食，犬无搏噬之意。后数日，李生亦还，号哭累日，欻然发狂，啮王通身尽肿。萧谓李曰：“奴辈皆言死者悉是野狐，何其苦痛。当日即欲开瘗，恐李郎被眩惑，不见信，今宜开视，以明奸妄也。”命开视，悉是人形。李愈悲泣。贞益以顒罪重，锢身推勘。顒私自云：“已令持十万于东都，取咋狐犬，往来可十馀日。”贞益又以公钱累千益之。其犬既至，所由谒萧对事，陶于正厩立，待。萧入府，颜色沮丧，举动惶忧，有异于常。俄，犬自外入，萧作老狐，下阶走数步，为犬咋死。贞益使验死者，悉是野狐。顒遂免难。

人之相害，种种不一。狐虽异类，若不为人害，胜人类多矣；何与他人事：而顒必欲穷之。恐李参军未必德，而反以为怨也。

又，章使君者，名崟，第九，少落拓嗜酒。其从父妹婿曰郑六，不记其名。早习武艺，亦好酒色。贫无家，托身于妻族。与崟相得，游处不间。

天宝九年夏六月，崟与郑子偕行于长安陌上，将会饮于新昌里。至宣平之南，郑子辞有故，请间去。既至饮所，崟乘白马而东。郑子乘驴而南，入深平之北门，偶值三妇人行于道中。中有白衣者，容色殊丽。郑子见之惊悦。策其驴，忽先之，忽后之，将挑而未敢。白衣时时盼睇，意有所授。郑子戏之曰：“美艳若此，而徒行何也？”白衣笑曰：“有乘不解相假，不徒行何为？”郑子曰：“劣乘不足以代佳人之步，今辄以相奉，某当步从足矣。”相视大笑，同行者更相眩诱，稍已狎昵。郑子随之东，至乐游园，已昏黑矣。见一宅，土垣车门，室宇甚严。白衣将入，顾曰：“愿少踟蹰。”而入。女奴从者一人，留于门屏间，问其姓第。郑子既告，亦问之。对曰：“姓任氏，第二十。”少顷，延入。郑絷驴于门，置帽于鞍。始见妇人年三十馀，与之承迎，而任氏姊也。列烛置席，举酒数觞。任氏更妆而出，酣饮极欢，夜久而寝。其妍姿美质，歌笑态度，举措皆艳，殆非人世所有。将晓，任氏曰：“可去矣”某兄弟名系教坊，职属南衙。晨兴将出，不可淹留。”乃约后期而去。既行，及里门，门扃未发。门旁有胡人鬻饼之舍，方张灯炽炉；郑子憩其帘下，坐以候启。因问曰：“自此东有门者，谁氏之宅？”主人曰：“此隤墉弃地，无第宅也。”郑子曰：“适过之，曷以云无。”主人曰：“吁，我知之矣，此中有一狐，多诱男偶留宿，尝三日矣。今子亦遇乎？”郑子赧而隐曰：“无。”质明复视其所，见土垣车门如故。窥其中，皆蓁芜及废圃耳。既归见崟。崟责以失期；郑子不泄，以他事对。然想其艳冶，愿复一见之，心尝存之不忘。

经十馀日，郑子游入西市衣肆，瞥然见之，曩女奴从之。郑子遽呼，任氏侧身周旋于稠人中以避焉。郑子速呼前追，方背立以扇障其面，曰：“公知之，何相近焉。”郑子曰：“虽知之，何患。”对曰：“事可愧耻，难施面目。”郑子曰：“勤想如是，忍相弃乎？”对曰：“安敢弃也，惧公见恶耳。”郑子发誓，词旨益切。任氏乃回眸去扇，光彩艳丽如初。谓郑子曰：“人间如某之比者，非一，公之不识耳，无独怪也。凡某之流，为人恶忌者，无他，为其伤人耳。某则不然。若公未见恶，愿终奉巾栉。”郑子许之，与谋栖止。任氏曰：“从此而东，大树出于栋间者，门巷幽静，可税以居。前时自宣平之南，乘白马而东者，非君妻之昆弟乎？其家多什器，可以假用。”是时，崟伯叔皆从役于四方，三院什器，皆贮藏之。郑子如言，访其舍，而谋崟假什器。问其所用，郑子曰：“新获二丽人，已税得其舍，假具以备用。”崟笑曰：“观子之貌，必获诡陋，何丽之有。”崟乃悉假帷帐榻席之具，使家僮之慧黠者，随以觇之。俄而奔走返命，气吁汗洽。崟迎问之：“其容若何？”曰：“奇怪也，天下未尝见之矣。”崟姻族广茂，且夙从逸游，多识美丽。乃问曰：“孰若某美？”僮曰：“非其伦也。”崟遍择佳者四五人，皆曰：“非其伦。”是时，吴王之女，有弟六者，则崟之内妹，秾艳如神仙，中表素推第一。崟问曰：“孰与吴王家第六女美？”又曰：“非其伦也。”崟抚手大骇曰：“天下岂有斯人呼？”遽命汲水澡颈，巾首整衣而往。

既至，郑子适出。崟入门，见小僮拥篲方扫，有一女奴在其门，他无可见。征于小僮。小僮笑曰：“无之。”崟周视室内，见红裳出于户下，迫而察焉。见任氏戢身匿于扇间。崟引出，就明而观之，殆过于所传矣。崟爱之发狂，乃拥而凌之，不服；崟以力制之，方急，则曰：“服矣。请少回旋。”既释，则捍御如初。如是者数四。崟乃悉急持之。任氏竭力，汗若濡雨，自度不免，乃纵体不复拒抗，而神色惨变。崟问曰：“何色之不悦？”任氏长叹息曰：“郑六之可哀也。”崟曰：“何谓？”对曰：“郑生有六尺之躯，而不能庇一妇人，岂丈夫哉，且公少豪侈，多获佳丽，如某之比者众矣；而郑生，穷贱耳。所称惬者，唯某而已。忍以有馀之心，而夺人之不足乎？哀其穷馁，不能自立，衣公之衣，食公之食，故为公所系耳，若糠糗可给，不当至是。”崟豪俊有义烈，闻其言，遽置之。裣衽而谢曰：“不敢。”俄而，郑子至，与崟相视眙乐。

自是，凡任氏之薪粒牲饩，皆崟给焉。任氏时有经过出入，或车马舆步，不常见止。崟日与之游甚欢，每相狎昵，无所不至，唯不及乱而已。是以崟爱之重之，无所吝惜，一食一饮，未尝怠焉。任氏知其爱己，因以言谢曰：“愧公之见爱甚矣，顾以陋质，不足答厚恩，且不能负郑生，故不得遂公欢。某秦人也，生长秦城，家本伶伦，中表姻族，多为人宠胜，以是长安狎邪，悉与之适。或有殊丽，悦而不得者，为公致之可矣，愿持此以报德。”崟曰：“幸甚。”郦中有鬻衣之妇，曰张十五娘者，肌体凝洁。崟常悦之，因问任氏：“识之乎？”对曰：“是某表姊妹，致之易耳。”旬馀，果致之。数月，厌罢。任氏曰：“市人易致，不足以展效。或有幽绝之难谋者，试言之，愿得尽智力焉。”崟曰：“昨者寒食，与二三子游于千福寺，见刁将军缅，张乐于殿堂。有善吹笙者，年二八，双鬟垂耳，娇姿艳绝，当识之乎？”任氏曰：“此宠奴也，其母即妾之内姊，求之可也。”崟顿首席下，任氏许之。乃出入刁家月馀。崟促问其计，任氏愿得双缣以为赂，崟依给焉。后二日，任氏与崟方食。而缅使苍头控青骢以迓任氏。任氏闻召，笑谓崟曰：“谐矣。”初，任氏加宠奴以病，针饵莫减，其母与缅忧方甚，将征诸巫，任氏密赂巫者，指其所居，乃使言徙就为吉。及视疾，巫曰：“不利住家，宜出居东南某所，以取生气。”缅与其母详其地，则任氏之第在焉。缅请居，任氏谬辞以逼狭，勤请而后许。乃辇服玩，并其母皆送于任氏，至则疾愈。未数日，任氏密引崟通之，经月乃孕。其母惧，遽归以就缅，由是遂绝。

他日，任氏谓郑子曰：“公能致钱五六千乎？将为谋利。”郑子曰“可。”遂假求于人，获钱六千。任氏曰：“鬻马于市者，马之股有疵，可买而居之。”郑子如市，果见一人牵马求售焉。疵在左股。郑子买以归，其妻及弟皆嗤之，曰：“是羸物者，买将何为？”无何，任氏曰：“马鬻矣，当获三万。”郑子乃卖之，有酬二万。郑子不与，一市尽曰：“彼何苦而贵买？此何爱而不鬻？”郑子乘之以归，买者随至其门，累增其值，至二万五千。犹不与，曰：“非三万不鬻。”遂卖登三万。既而密伺买者。征其由，乃昭应县之御马，疵股者死三岁矣。斯吏不时除籍，言征其估之钱六万，设其以半买之，获尚多矣。若有马以备数，则三年刍束之估，皆吏得之，且所偿盖寡，是以买耳。

任氏又以衣服故蔽，乞衣于崟。崟将全彩与之，任氏不欲，曰：“愿得成制者。”崟召市人张大买之，使见任氏，问所欲。张大见之，惊谓崟曰：“此必天人贵戚，为郎所窃，且非人间所宜有者。愿速归之，无及于祸。”其容色之动人如此。竟买衣之成者，而不自纫缝也，不晓其意。

后岁馀，郑子武调授槐里府果毅尉。在金城县时，郑子方有妻室。虽昼游于外，而夜寝于内，多恨不得专其夕。将之官，邀与任氏俱去。任氏不欲往，曰：“旬月同行，不足以为欢。请计给粮饩，端居以迟归。”郑子恳请，任氏愈不可。郑子乃求崟资助，崟与更劝勉，且诘其故。任氏良久曰：“有巫者言某是岁不利西，故不欲耳。”郑子甚惑之，不思其他，与崟大笑曰：“明智若此，而为妖惑。何哉？”固之请。任氏曰：“倘巫者言可征，徒为公死，何益？”二子曰：“岂有斯理乎？”恳请如初。任氏不得已遂行。崟以马借之，也出。祖于临皋，挥袂别去。信宿，至马嵬，任氏乘马居其前，郑生乘驴居其后，女奴别乘，又在其后。是时，西门圉人教猎狗于洛川，已旬日矣。适值于道。苍犬出腾于草间，郑子见任氏欻然堕地，复本形而南驰，苍犬逐之，郑子随走叫呼不能止。里馀，为犬所获，郑子衔涕。出囊中钱赎以瘗之，削竹为记，回睹其马。啮草于路隅。衣服悉委于鞍上。履袜犹悬镫间。卷蝉脱然。唯节坠地。馀无所见，女奴亦逝矣，旬馀。郑子还城，崟见之。喜迎问曰：“任氏无恙乎？”郑子泫然对曰：“殁矣。”崟闻之亦恸。徐问疾故，答曰：“为犬所害。”崟曰：“犬虽猛。安能害人？”答曰：“非人。”崟骇曰：“非人何者？”郑子方述本末，崟惊讶叹息不能已。明日，命驾与郑子俱适马嵬。发瘗视之，长恸而归。追思往事，唯衣不自制，与人颇异焉。

语云：“古者兽面人心，今者人面兽心。”若任氏，可谓人面人心矣。美逾西子，节比共姜，古今人类中何可多得。苍犬无知，作此大杀风景事。思之欲恸，岂特韦，郑二君已哉。

又；东平尉李黁；初得官，自东京之任，夜投故店中。有卖胡饼者，其妻姓郑，色美，李目而悦之，因宿其舍。留连数日，乃以十五千转索此妇。既到东平，宠遇甚至。性婉约，多媚黠，女工之事，罔不心了，于音声特究其妙。在东平三岁，有子一人。

其后，李充租纲，入京，与郑同还至故城。大会乡里，饮宴累十馀日不获已。事理须去，行至郭门，忽言腹痛，下马便走，势疾如风。李与其仆数人，极骋追不能及也。便入故城，转入易水村，足力少息。李不能舍，复逐之。垂及，因入小穴。极声呼之，寂无所应。恋结凄怆，言发泪下。会日暮，将草塞穴口，还店止宿。

及明，又往呼之，无所见。乃以火熏，久之，村人为掘深数丈，见牝狐死穴中，衣服脱卸如蜕，脚上着锦袜。李叹息良久，方埋之。归店，取猎犬噬其子，子略不惊怕。便将入都，寄亲人家养之。输纲毕，复还东京。婚于萧氏，萧氏常呼李为“野狐婿”，李初无以答。一日晚，李与萧在房狎戏，复言其事，忽闻堂前有人声。李问：“阿谁夜来？”答曰：“君岂不识郑四娘耶？”李素所钟念者，闻其言，遽欣然跃起，问：“鬼乎？人乎？”答曰：“身即鬼也。人神道殊，贤夫人何至数相谩骂？且所生之子，远寄人家，其人皆言狐生，不给衣食。岂不念乎？宜早为抚育，九泉无恨。若夫人相侮，又小儿不收，必将为君之患。”言毕不见。萧遂不敢复说其事。唐天宝末，子年十馀无恙。

又，襄阳宜城刘三客，本富室知书。以庆元三年六月，往西蜀作商，所赍财货数千缗。抵阙下五里间，喜其山林气粹，疑为神仙洞府。虽身作贾客，而好尚清虚之意甚切。欲深入避时，置囊装于外，挟五仆偕往。约行十里，前望似有石碑，视之，但刻二十字，曰：“十口尚无声，莫下土非轻；反犬肩瓜走，那知米伴青。”其指意明白易晓。正惶惑间，逢樵夫执斧负薪讴歌而至，异而揖之。樵曰：“彼中非善地，不可久住。”刘曰：“何谓也？”樵曰：“曾读碑记乎？缘向来鬼魅纵横，虑伤人性命，遂立石示人，其暗包四字，合成‘古墓狐精’，君当了然，何不速返？”言毕不见，刘恍若迷蒙，犹不肯信。

又进步里许，与十七八岁女子遇，服布素之衣，颜容娴雅，诵一绝句，音声悲切。云：“昨宵虚过了，俄而是今朝。空有青春貌，谁能伴阿娇？”刘默念：此女必亡夫婿，在彼醮祭，怨词可伤。从而问故，至于再三，皆不答。刘曰：“料必良家女子，既能吟咏，想深通文墨。”随和一诗挑之云：“夜夜栖寒枕，朝朝拂冷衾。眼前风景好，谁肯话同心。”女郎即大笑曰：“上客高姓？”答以：“姓刘名辉，字子昭。”女曰：“是我个中人也。”遂邀转出，皆得大宅，梁栋宏伟，帘幙华洁。婢妾佳丽成行。置酒对饮，命引五仆于别舍，馔具亦腆盛。数酌之后，天色敛昏。女曰：“鸳衾久寂，凤枕长虚，今宵得侍刘郎，真为天幸，请缔一夕夫妇之好，可乎？”刘谢曰：“正所愿也。”于是携手入室，欢洽极意。酒醒，迟明，乃卧一墓上草丛内。仆跧伏石伴小穴中。方知正堕狐宗，幸性命不遭伤害耳。

又，周府后山狐精，与宫女小三儿通。弘治间，出嫁汴人居富乐，狐随之。谓三儿曰：“吾能前知，兼善医术，汝若供我，使汝多财。”三儿语其夫，夫即允之。扫一室中，挂红幔，幔内设坐。狐至不现形，但响唱呼三儿，三儿立幔外，诸问卜求医者跪于前，狐在内断其吉凶，无不应验。所获浸饶，时某参政之妻患血崩，医莫疗；参政不得已，使问之。狐曰：“候往东岳查其寿数。”去少选，复啸至，曰：“命未绝。”出药一丸云：“并水送下，夜半血当止。”果然，又服二丸全愈。参政乃来称谢以察之。狐空中与参政剧谈宋元事，至唐末五年，则朦胧矣。参政叹服，听民起神堂。正德初，镇守廖太监之弟鹏，召富乐索千金。富乐言所得财货，随手费尽。鹏怒，下之狱。狐自是不复至。

又，建昌新城县人姜五，居邑五里外。淳熙四年中秋夜，在书室玩月，遥闻妇人悲泣，穴窗窥之，素衣女挈衣包，正叩其户。姜问：“何人？”曰：“军城董二娘，随夫作商他处，不幸夫死，又无父母兄弟可依。今将还乡乞食，赶路不上，望寄留一宿。”姜纳之，使别榻而卧。明日，不肯去，愿充妾御，姜复从之。遂荏苒两月。方夜讴室中，又有女子至。云：“县市典库户，赵家婢进奴，为主公见私，被娘子箠打，信步逃窜，亦可少留。”其人容貌端秀，自言善弹琴弈棋，仍能画。姜甚喜。两女同处无间。董氏嗜鸡。进奴密告姜云：“彼乃野狐精，积久非便。他说丧夫，事尽伪也。”姜深以为疑，董妇已觉，愠曰：“五郎今日不喜，莫是听进奴妄谈否？我知渠是蛇妖，勿堕其计。”姜曰：“何以验其真相？”曰：“但买雄黄香白芷各一两，捣成末，用九榻草，神离草各一把，生大蜈蚣一条，共修治为饼，以半作丸与服，并焚于书院，渠必头痛，更将半药置鼻上，可立见矣。”家有大雄鸡报晓者，董欲烹之，进奴使姜绐称出外，潜于暗壁守视。果见董变狐身，攫鸡而食，即取刀刺杀。是夕进奴服药亦死，尸化蛇矣。

二妖相妒，两败俱伤。凡相妒未有不相伤者，岂独二妖哉。

○虎精

申屠澄者，贞元九年，自黄衣调补汉州什邠尉。之官，至贞符县东十里许，遇风雪大寒，马不能进。见路傍有茅舍，中有烟火甚温，乃往就之。有老父、妪及处女，环火而坐。女年方十四五，虽蓬发垢衣，而雪肤花脸，举止妍媚。父、妪见澄来，遽起曰：“客甚冲寒雪，请前就火。”澄欣谢之。坐良久，天色已暝，风雪不止。澄曰：“西去县尚远，请宿于此可乎？”父、妪曰：“但蓬室为陋耳，敢不承命。”澄随解鞍，施食秣马。其女方修华靓饰，自帷箔间复出，而闲丽之态，尤过向时。有顷，妪自外挈酒壶，至于火前暖饮，谓澄曰：“以君冒寒，且进一杯，以御凛冽。”澄曰：“坐上尚欠小娘子。”父，妪笑曰：“田舍家所育，岂可备宾主。”女即回眸斜视曰：“酒岂足贵，谓人不宜预饮也。”母即牵裙使坐于侧，澄欲举令，以观女意。执杯曰：“请征书语，属目前事。”乃曰：“厌厌夜饮，不醉无归。”女低鬟微笑曰：“天色如此，归亦何往哉。”俄巡至女，哂曰：“风雨如晦，鸡鸣不已。”澄愕然叹曰：“小娘子明慧若此，某幸未婚，敢请媒如何？”翁曰：“是虽寒且贱，亦常娇保之。顷有过客以金帛为问，某惜别未许。不期贵客又欲援拾，岂是分耶？愿以为记。”澄随修子婿礼。袪囊以遗之，妪悉无所受：“郎君不嫌寒贱，何事过费。”一日，又谓澄曰：“此孤远无邻，又乏妆奁之具。俟略备数事，人便可行矣。”又一日，从容为别。澄乃以所乘马载女而行。

既至官，俸禄甚薄，妻力攒成家，交结宾客。旬月之内，大获名誉。而夫妻情义益洽，至于厚亲族，抚甥侄，及僮仆厮养，无不欢心。后秩满将归，已生一男一女，亦甚明慧。澄尤加敬焉。常作赠内诗曰：

“一尉惭梅福，三年愧孟光。此情何所喻，川上有鸳鸯。”

其妻终日吟咏，似默有和者，然未尝出口。每谓澄曰：“为妇之道，不可不知书。倘更作诗，反似姬妾耳。”澄罢官，即罄室归秦。过和州，至嘉陵江畔临泉石，藉草憩息。其妻忽怅然谓澄曰：“前日见赠一篇，寻即有和。初不拟奉示，今遇此景物，不能终默。”乃吟曰：

“琴瑟情虽重，山林志自深。常忧时节变，辜负百年心。”

吟罢，潸然良久，若有慕焉。澄曰：“诗则丽矣，然山林非弱质所思。傥忆贤尊，今则至矣，何忽悲泣乎。”后二十馀日，过妻家，草舍依然，俱不复有人矣。澄与妻俱止其舍。妻思慕之深，尽日泣涕。忽于壁角故衣之下，见一虎皮，尘埃尽满。妻见之，忽大笑曰：“不知此物尚在耶？”披之，即化为虎，咆哮拿攫，突门而去。澄惊走避之。携二子寻其路，望林大哭。数日，竟不知所之。出《河东记》。

○马精

湖广承天府宝乡市镇有孀妇，姿容颇美，年才二十馀，独处一室，邻人罕睹其面。又每日傍午，趋入帏中卧。午后复起，才向暝，便闭门。室中不容婢女出入，人谓冰玉之操，不是过矣。如是者十五年，所生子亦渐长大，娶妻成立。其子以母独寝无伴，送一婢服役，坚拒再四，强致之室。是夜，有美少年从帷中出就其婢淫焉。阳道伟岸，婢不能当，卒为所强，顷之灭迹。婢奔告子妇。子妇大骇，然莫能迹也。未几，孀妇复产儿，宛然人形，而容貌则如马。其子固请杀之，少年遂见形来骂，问：“何故杀弟，惧长割而产耶？吾必讼之官。”其子亦无如何。事渐露，群从昆弟辈咸知之，合谋驱逐。会孀生辰，伪相庆贺，计伺其便。当日渐午，孀妇急入卧室，诸子侄尾其后。妇既下键，以石拒之。众破扉而入，即命设燕于房。妇遽蔽身于帏，子侄相次逼床而坐，帏中忽溅出马溺数斗，浸淫面目，沾污衣履，杯盘狼藉，臊臭异常。各各狼狈而散。或言马属午，故交接恒于日午及午夜。《狯园》云。

○猪精

黄严，祝氏子，未娶，尝邀紫姑，暇则焚香致请，有蓬瀛真人下降。妄请留宿，真人不拒。自是每夕必来，已半年矣。其母第见子形减神耗，扣之不已，始得其情。乃曰：“此必怪也，焉有仙而始终皂衣不能一更者乎？既与人处而反令人受损者乎？已经半载而不能一白昼相接者乎？子盍欲诣其居，以观其应乎否也。”子以告真人，真人许之。携手同行，穿荆棘半里许，乃其宅也。虽不华敞，而短垣周匝，护以曲阑。命僮置饮曰：“暮夜无品，只得豆羹浊醴耳。”及陈器具，不甚丰备。观其役使，仅小僮八九而已。子归，以白母。母使遍索无踪。或曰：“吾闻物久则妖，君畜牝猪已过十年，其豚现在八九，况皂其本色也。”母然之，议鬻诸屠肆。是夕，真人与子诀曰：“相从有几，冥缘遂绝。劝子自爱，无以我思。”言讫泣去。

○鼠狼

大业中，王度得宝镜，名曰紫珍，持之能辟百邪。度弟勣，弃官远游，求镜自随。至汴，汴主人张琦家有女子，每入夜，哀痛之声不堪。勣问其故，病来已经年岁。勣停一宿，及闻女子声，遂开镜照之。痛者曰：“戴冠郎被杀。”其病者床下，有大雄鸡，死矣，乃主家七八岁老鸡也。

丰城县尉赵丹，与勣有旧，勣因过之。丹言仓督李敬慎家，有三女同遭魅病，人莫能识疗。勣因请寓李家问之，李告曰：“三女同居堂内阁子，每日至晚，即靓妆炫服。黄昏后归阁，灭灯烛，听之，窃与人言笑声。迨晓昏睡，非唤不觉。日渐羸瘠，不能下咽。禁之不令妆梳，即欲自缢投井。无可奈何。”勣令引示阁子处。其阁东有窗，恐其门闭难启，昼日先刻断窗棂四条，却以物支柱之如旧。至日暮，李报勣曰：“妆梳入阁矣。”至一更，听其言笑。勣拔窗棂子，持镜照之，三女叫云：“杀我婿也。”初不见一物，悬镜至明，有一鼠狼，首尾长一尺三寸，身无毛齿。有一鼠，亦无毛齿，其肥大可重五斤。又有守宫，大如人手，身披鳞甲，焕烂五色，头上有两角，长可半寸，尾长五寸以上，尾头一寸色白，并于壁孔前死矣。从此疾愈。

○鼠精

徽州婺源民张四，以负担为业。其妻年少，在辈流中稍光泽。张受佣出千里外，一白衣客过其家，语言佻捷，视四傍无人，谑妻欲与私，袖出白金数两为路。妻悦而就之。荏苒颇久，张归，密闻之，诈语妻曰：“我又将往他州，旬日始回。”妻益喜，以为适我愿。逼暮，张潜返室，持短矛伏户侧。夜且二鼓，见白衣从窗槛越入，迎刺以矛，其人呦呦作声而去。视矛刃有血及细白毛数十茎。张念：“人安得有毛，此必怪也。”又复穷诘妻，妻始肯言所见。即具一牒，述首末如供状式，诣道士混元法师董中甫自诉。董依科作罩法，至张舍发符，鹄立以俟。少选，有大鹰盘空，可五六尺许，旋绕屋上。观者阗溢。俄飞落古沟中，径搏巨白鼠，衔掷于前。董命沸油烹之，怪乃绝。

○獭妖

宋永兴县吏钟道，得重病，初瘥，情欲倍常。先乐白鹤墟中女子，至是犹存想焉。忽见此女振衣而来，即与燕好。是后数至，道曰：“吾甚欲鸡舌香。”女曰：“何难。”乃掬香满手以授道。道邀女同含咀之，女曰：“我气素芳，不假此。”女子出户，狗忽见，随咋杀之，乃是老獭。口香即獭粪，顿觉臭秽。

又，隆庆戊辰，维扬宝应一女子，及笄，临河盥濯，有獭自水中出，注目窥女，邅回不已。女惧还家。是夜，秋月正朗，忽见美少年，潜入淫女。女昏复苏，如是经岁，其家始知之，禁不得。闻某方士善符咒，邀以禁治。果一少年至，伏阶下，索楮墨题云：

“有来终有去，情易复情难。勿断腹中子，明月秋江寒。”

又曰：“不与我女，当存我子，再不犯君矣。”忽化獭走出。已，女果生一獭，其家欲刃之。众曰：“彼妖也而信，我人也而妄乎？”遂弃獭人邗水，老獭适至，抱拥而去。

○鸳鸯白鸥

陶必行，江湖之逸士也。一日，放舟洞庭，泊于群山之下。是夜月色皎洁，必行豁然，吟一绝曰：

“一湖烟水绿于罗，蘋藻凉风起白波。是处扁舟归去晚，满蓬豪兴月明多。”

吟间，闻岸上笑语声，视之，乃二女子，容色绝美，衣裳甚腴，相与吟诗于沙渚。一锦衣者吟曰：

“采采珍禽世罕俦，天生匹偶对风流。丹心不改常同旧，翠羽相辉每共游。

齐瓦对眠金殿晚，点沙双蹲玉田秋。此生莫遣轻离别，交颈成双到白头。”

一素衣者吟曰：

“同盟三五共优游，镇日清闲得自由。片雪晴飞红蓼晚，玉衣寒映碧波秋。

相亲相近来还去，无束无拘没又浮。岁暮江湖谁是侣，忘机长伴钓渔舟。”

必行登岸趋之，二女亦不骇走。乃徐言曰：“先生邀游江湖，曾识妾二人否？”必行曰：“不识。”锦衣者曰：“妾杨氏，此素衣妹欧氏也。”必行曰：“然则何以夜行？”女曰：“妾辈生长于斯，就此玩月博笑耳。”必行挑曰：“子舟中无人，肯过访否？”女欣然从之。乃携手登舟，酌于篷下，极其欢谑。已而就寝，两情甚浓。必行喜而吟曰：

“倚翠偎红情最奇，巫山黯黯雨云迷。”

二女同声和曰：

“风流好似偷香蝶，才过东来又向西。”

天将曙，二女急起跃舟，涉波而去。必行但见一鸳鸯一白鸥也。

○乌怪

乌君山者，建安之名山也。在县西一百里，有道士徐仲山者，贫居苦节，年久弥励。尝山行，遇暴雨风雷，迷失道，忽于电光中见一舍宅，有类府州，因投避雨。至门，见一锦衣人，顾仲山，乃称北乡道士。徐仲山拜，其锦衣人称监门使者萧衡，亦拜。因叙风雨之故，深相延引。仲山问曰：“自有乡，无此府舍。”监门曰：“此神仙所处，仆即监门官也。”俄有一女郎，梳绾双鬟，衣绛赭裙，青文罗衫，左手执金柄尘尾，幢旄，传呼曰：“使者外与人交通而不报何也？”答云：“北乡道士徐仲山。”须臾，又传呼云：“仙官召徐仲山入。”向所见女郎引仲山自廊进，至堂南小庭，见一丈夫，年可五十馀，肤体须发尽白，戴纱搭脑冠，白罗银镂帔，而谓仲山曰：“知卿精修多年，超越凡俗。吾有小女颇娴道教，以其夙业，合与卿为妻。今当吉辰耳。”仲山逊谢。丈夫曰：“吾丧偶已七年。吾有九子，三男六女，为卿妻者，最小女也。”乃命后堂备吉礼。既而陈酒殽，与仲山对食讫，渐夜，闻环珮之声，异香芬郁，荧煌灯烛。引去别室。

礼毕。三日，仲山悦其所居，巡行屋室。西向一舍，见衣竿上悬皮羽，十四枚是翠碧皮，馀悉乌皮耳。乌皮之中有一枚是白乌皮。又至西南，有一厂舍，衣竿之上，见皮羽四十九枚皆鸺鹠。仲山私怪之。却至室中，其妻问曰：“子适游行有何所见，乃沈悴至此。”仲山未之应，其妻曰：“夫神仙轻举，皆假羽翼，不尔，何以倏忽而万里乎？”因问曰：“乌皮羽为谁？”曰：“此大人之衣也。”又问曰：“翠碧皮羽为谁？”曰：“此常使通引婢之衣也。”“又馀乌皮羽为谁？”曰：“新妇兄弟姊妹之衣也。”问：“鸺鹠皮羽为谁？”曰：“司更巡夜者衣，即监门萧衡之伦也。”语未毕，忽然举宅惊惧。问其故，妻谓之曰：“村人将猎，纵火烧山，须臾皆去，竟未与徐郎造得衣，今日之别，可谓邂逅矣。”乃悉取皮羽，随方飞去。即向所见舍屋，一无其处。因号其地为乌君山

○鸡精

苏州娄门陈元善，情度潇洒，尤好奉道，尝学请仙召将诸术。自称洞真，往来嘉定诸大家，尝寓谈氏。谈氏有一鸡，畜十八年矣。一日，元善与主人语，鸡自庭中飞至其前，舒翅伸颈，遂死于地。夜睡书房中，有女子款门笑而入，自称主人之女，慕君旷达，故来相就。元善视之，姿色妍丽，问其年，曰：“十八矣。”遂留与狎。自是晨往夜来。尝自言属鸡，随元善所至，女辄随之。每来，元善遂觉昏沉如梦，去则洒然。如是岁馀。元善亦疑之，访之谈氏，并无此女。乃述其事，主人曰。”必是祟也。彼且云年十八而属鸡，以今岁计之，生肖不合。独吾家所畜鸡自死者，其年恰十八，得无是乎。”乃用法水符咒以辟之。女来如故。密藏符于怀袖，女辄怒曰：“尔乃疑我？”手反复扑之，俟符坠地，则夺去。或教以《周易》置裹肚中，女扑之再三，终不坠，乃去。一夕与数友同宿，数友相戒无睡，以觇其来。忽闻元善梦中有声，视之，见有物凭床，如交合者。讯元善，则遗精矣。众乃大噪，逐之，见帐顶一黑团作鸡声飞去。元善乃结坛，召术士遣之。女来谢曰：“无逐我，我数日将往无锡托生矣。汝送我，不可至井亭，惧为井神所收，当送我野地耳。”如其言，以符水祭物送城外数里荒僻处。自是遂绝。

又，京师有民家女，为阴鬼所侵，夕昏朝爽，恒若酗燕。父母延医巫治之，经年不除。乃召朝天宫道士建醮，其女出礼神，道士问女：“见此鬼作何形？”女曰：“戴赤冠，衣白衣，而腰有赤带，足着褐皮靴。每来作叩齿声，日去如飞。问其家所在，但笑而不答。”女退。道士相与论究。俄而群鸡出于庭中，一白面雄者，腰毛赤色，昂昂独立，约重七八斤，盖其女之过关鸡也。道士想像其形，指之而笑曰：“夜与处女为欢者非汝也耶？”鸡正凝视，若嗔其言。众告主人曰：“心此物耳。”主人亦悟曰：“此鸡已十二年矣。因其每日上屋不食，至暮乃下，又不入埘，心窃怪焉。今其然乎。”遂呼僮烹之以祭。其夕，女见此怪浴血而至曰：“我已为汝父害。永不复欢好矣。”洒泪言别，女为惨然。明起神爽复旧。

○鹅怪

昔太原中，章安郡史悝，有驳雄鹅善鸣，悝女常养之，鹅非女不食。荀俭苦求得之，鹅辄不食，乃以还悝。又数日，晨起，失女及鹅。邻家闻鹅向西。追至一水，唯见女衣及鹅毛在水边。今名此水为鹅女溪。出《广古今五行记》。

○蟒精

乾道间，历阳芮不疑从父扫墓，路遇青衣小鬟持简邀之，顷引至一宅，金碧璀璨，赫然华屋也。内一美丽妇人出迎，分庭抗礼，若素识相欢。坐定谛观，容貌服饰，真神仙也。芮为之心动。少焉，张宴奏乐，丽人捧觥曰：“累劫同修，冥缘未合，今夕获奉，从容为寿。”宴罢，登榻，绣衾甲帐，目所未识，遂构衽席之好。未旦，芮求归，丽人曰：“郎何来之晚，何去之速？陋巷草舍，固不容车马，愿以十日为期。”芮曰：“大人刚严，不得不辞去耳。”丽人乃挥泪送之，曰：“来日当于修阁致谒。”至期，未二鼓，丽人先遣仆妾施床帐，具酒殽。俄拥一香车，丽人下与芮接，从此每夕辄至，商榷古今，咏嘲风月，虽文人才士，无有过者。但戒芮曰：“我非凡品，得侍巾栉，夙昔使然。若泄天机，必受大累。”。芮尪瘠，岁馀，父母扣之，不言也。母使人密窥之，而密谓之曰：“我知汝有奇遇，但虑所饮膳者，恐或幻化，食之疾矣。试掇一味示我。”芮即明达丽人。丽人令遗母蒸羊一楪。母尝之，非伪也。适值屈道人来，自称精于天心法。父备白其故。屈曰：“岛洞列仙为淫佚之行，吾能治之，况于他乎？”遂索线十丈，以针贯小符于杪，藏诸盒中。祝芮曰：“君甘妖惑，有死而已，如未甘死，俟彼去时，将此符粘于衣裾，任其带线而去。彼若正神，明无妨也，聊资一笑之适。”芮如之。明日，屈先生遍访野外，有一巨蟒死焉，尸横百尺，其符在鳞甲，可见也。芮始醒焉如醉。

○白蛇精

苏州府学前居民小奚，以栉发折枝为业。其妇姿容绝美，娶近两年，忽有一白皙少年，身著素练衣，甚鲜洁，每伺小奚出，辄至其妇寝室，往来诱狎，遗以酒食金缯无算。奚妇悦之，私相结好，备极绸缪。忽一日有戴胡帽髯奴款门，报王者至，少年急随之去。有顷，闻前呵声，奚妇闭户，窥于帘隙，见仪卫导引甚盛。其官人着金冠，衣朱衮，巨目虬须，貌颇狰狞，后骑从百馀人，皆介金附鞬，则少年与焉。妇大怖恐。明日，少年复来，妇问：“昨所过者何官？状貌真可畏也。”少年曰：“非阳世官也，是震泽龙王，昨夜过尊经阁中造水府册子，某亦以此淹留，与卿谐露水之欢耳。然勿语于外也。”妇曰：“苏城亦有人乎？”曰：“远近州县死数甚多，本城合死者，不满百人。记未真也。”忽小奚自外入，乃见此少年与妇同席饮酌，笑语喧然，大怒，屏气以伺。有顷，见其携手入帏，半身悉是蛇鳞，遂惊讶，拾砖击之，空过无碍，少年化为白气一道，其光如电，穿牖而出，迹亦遂绝。是时龙门凤池两旁人家，连夜望见尊经阁上灯光烛天。后数日，胥江飓风骤起，舟船覆溺，死及七八十人，半是送南仓桥褚氏殡而归者，其他处沉溺不计数。考其日，乃支干家所称龙会日也。因知少年为白蛇之精矣。里人陈粲亲说甚详。

○赤蛇精

马定宇，山东人，巡盐两浙。至衢州，宿察院中。天晓开帐，见踏床傍有一小红鞋，心疑之。意门子所遗而不可深求，袖之，潜投于厕，以灭其迹。抵暮，令门子卧堂中，自扃户就寝。天明起视，前鞋宛然在故处。公复投之厕。至夜不寝，秉烛静坐伺焉。将二鼓，闻床后窣窣然，似有人行声，荏苒至几前，拜伏于地，乃一丽人，容色绝代，上下皆衣红。公大惊，询其来意。对曰：“吾神女也，与君有宿缘，特来相就，前两遗鞋以试公耳，幸毋讶。”公初不纳，后见丰姿艳冶，宛转依人，不能定情，遂与共枕。鸡鸣别去，倏然无迹。迨夜阑人静，则又至。公巡历他府，女随往如初，人无知者，公亦信以为神。第觉体中昏倦，渐至猜疑，欲绝之不能也。及使事告竣，登舟返舍，女送至淮，泣谢曰：“妾不能复事左右矣，请俟他年再续旧好。”公亦伤感而别。至家，大病几危，意女为祟，幸而得痊，出补广东巡按。方渡淮，则女复至舟中，虽欢好有加，而意则愈疑。将抵广信，密致书龙虎山张真人，详述颠末，求为驱逐。张发缄，笑谓使曰：“乃此业畜耶，人遭之，鲜获全者。尔主有后福，幸无恙。然久必有害，当善遣之。并告尔主，后若宦游，毋更涉其境也。”乃朱书数符，令贴于床帐，佩于髻中，如教而行。怪觉而告公曰：“我非祸君者，胡一旦绝我？真薄情哉。”遂愤然而去。公按粤完，迂道而归，不敢由浙矣。真人后露其事，诘女何怪，云：“赤蛇精也，其服红者以此。”

○长蛇

乐平螺坑市纤纱卢匠，娶程山人女。屋后有林麓，薄晚出游，逢一士人，风流蕴藉，辄相戏狎，随至其家，逼与同寝。家人有觇见者，熟视之，乃为长蛇缴绕数匝，时吐舌于女唇吻中。卢大惊，拊几呼谕之。女笑曰：“尔何言之谬，此乃好士大夫，爱怜我，故相拥持，岂汝贱愚工匠之比，奈何反谤以为妖类。”卢出外，思其策。里中江巫言能治，即被发跣足，跳梁而前，鸣鼓吹角，以张其势。蛇睢睢自若。江命煎油大锅，通夕作诀愈力。女怒告曰：“无聒我恩人。”举衾覆之，蛇亦缩首衾下。江度其无能为，用绳串竹筒套其颈，使侣伴绯衣高冠十辈，分东西立，杂击铜铁器，五人拽女向东，五人拽蛇而西。如此者五，方得解女身之缠缚。遂与众砍碎蛇，投之油锅内。程氏救之无及，洒泪移时，欲与俱死。于是使吞符以正其心神，饵药以涤其肠胃，逾月始平。

○白鱼怪

吴少帝五凤元年四月，会稽馀姚县百姓王素，有室女，年十四，貌美，邻里少年求娶者颇众，父母惜而不嫁。尝一日，有少年姿貌玉洁，年二十馀，自称江郎，愿婚此女。父母爱其容质，遂许之。问其家族，云：“居会稽。”后数日，领三四妇人，或老或少者，及二少年俱至，因纳聘财，遂成婚媾。已而经年，其女有孕。至十二月，生下一物，如绢囊，大如升，在地不动。母甚怪异，以刀剖之，悉是鱼子。素因问江郎：“所生皆鱼子，不知何故？”江郎曰：“吾不幸，故产此异物。”其母心独疑江郎非人，因以告素。素密令家人，俟江郎解衣就寝，收其所着衣视之，皆有鳞甲之状。素见之大骇，命以巨石镇之。及晓，闻江郎求衣服不得，异常诟骂。寻闻有物偃踣，声震于外。家人急开户视之，见床下有白鱼，长六七尺，未死，在地拨剌。素砍断之，投江中。女后别嫁。

○鼍精

永初中，张春为武昌太守，时人有嫁女者，未及升车，女忽然作怪，出外殴击人，乃自云已不乐嫁俗人。巫云：“是邪魅。”将女至江际，遂击鼓，以术咒疗。春以为欺惑百姓，刻期须得妖魅。翼日，有一青蛇来到坐所，即以大钉钉其头。至日中，复见大龟从江来，伏于巫前。巫以朱书龟背，更遣入江。至暮，有大白鼍从江中出，乍沉乍浮，龟随后推逼。鼍自分死，冒来，先入幔，与女辞诀，女遂动心哭云失其姻好，于是渐瘥。或问巫曰：“魅者归于一物，今安得有三？”巫云：“蛇是传通，龟是媒人，鼍是其对。”所获三物，悉以示春。春始信灵验。皆杀之。出《异苑》。

○鳖精

舒信道中丞，宅在明州，负城濒湖。绕屋皆古木茂竹，萧森如山麓间，其中便座曰懒堂。背有大池，子弟群处讲习，外客不得至。方盛秋，新月出，舒呼灯读书，忽见女子揭帘入，素衣淡妆，举动妩媚，而微有悲涕容，缓步而前曰：“窃慕君子少年高志，欲冥行相奔，愿容驻片时，使奉款曲。”舒迷蒙恍恍，不疑为异物，即与语。扣其姓氏所居，曰：“妾本邱氏，父作商贾，死于湖南，但与继母居茆茨小屋，相去只一二里。母残忍猛暴，不能见存，又不使媒妁议姻，无故捶击，以刀相吓，急走逃命，势难复归。倘得蓄为婢子，固所大愿。”舒曰：“留汝甚善，奈事泄何？”女曰：“姑置此虑，续为之图。”俄一小青衣携酒肴来，即促膝共饮，三行，女敛袂曰：“奴虽小家女，颇能缀词。”辄作一阕，叙兹夕邂逅相遇之意。顾青衣举手代拍而歌曰：

“绿净湖光，浅寒先到芙蓉岛。谢池幽梦属才郎，几度生春草。尘世多情易老，更那堪，秋风袅袅。晓来羞对，香芷汀洲，枯荷池沼。　银锁横波，远山浅黛无心扫。湘江人去叹无依，此意从谁表，喜趁良宵月姣，况难逢，人间两好。莫辞人醉，醉入屏山，只愁天晓。”

盖寓声《烛影摇红》也，舒愈爱惑。女令青衣归，遂留共寝，宛然处子耳。将晓别去，间一夕复来，珍果异馔，亦时时致前，及怀缣帛之属，亲为舒造衣，工制敏妙。

相从月馀日，守宿僮仆，闻其与人言，谓必挟娼优淫昵，他日且累己，密以告老姨媪。辗转漏泄，家人悉知之，掩其不备，遣弟妹乘夜佯为问讯，排户直前，女奔忙斜窜，投室傍空轿中，秉烛索之，转入他轿，垂手于外，洁白如玉，度事急，穿竹跃赴池，杳然而没。舒怅然掩泣，谓无复再会期。众散门扃，女蓬首喘战，举体淋漓，足无履袜，奄至室中，言：“堕处得孤屿，且水不甚深，践泞而出，免葬鱼腹，亦云天幸。”舒益怜之，自为燃汤洗濯，夜分始就枕。自是情好甚密，而意绪常恍忽如痴，或对食不举箸。

家人验其妖怪，潜举状请符于小溪朱彦诚法师。朱读状大骇曰：“是鳞介之精耶，毒入肝脾里，病深矣，非符水可疗，当躬往治之。”朱未及门，女惨戚嗟喟，为惘惘可怜之色。舒问之，不对，久乃云：“朱法师明日坏我好事矣。”于是呜咽告去，力挽不肯留。

旦而朱至，舒父母再拜炷香，求救子命。朱曰：“请假僧寺一巨镬，煎油二十斤，吾当施法，摄其祟，令君阖族见之。”乃即池边焚符檄数道召将吏，弹诀噀水，叱曰：“速驱来。”俄顷，水面喷涌一物，露背突兀如蓑衣，浮游中央，回首四顾，乃大白鳖也，若为物所鐍致。跂曳至庭下，顿足呀口，犹若向人作乞命态。镬油正沸，自匍匐投其中，糜溃而死。观者骇惧流汗。舒子独号泣追惜曰：“烹我丽人。”朱戒其家，俟油冷，以斧破鳖，剖骨并肉，暴日中，须极干，入人参，茯苓，龙骨末成丸，托为补药，命病者晨夕饵之，勿令知，知则不肯服矣。如其言，药尽而病愈。后遇阴雨，于沮洳间，闻哭声云：“杀了我大姐，苦事，苦事。”盖尚遗种类云。

○虾怪

唐大定初，有士人随新罗使，风吹至一处，人皆长须，语与唐言通，号长须国。人物甚盛，栋宇衣冠，稍异中国。地曰扶桑洲。其署官品，有正长；戢波；日没；岛逻等号。士人历谒数处，其国皆敬之。忽一日，有车马数十，言：“大王召客。”行两日，方至一大城，甲士门焉。使者导士人入伏谒，殿宇高敞，仪卫如王者。乃拜士人为司风长，兼驸马。其主甚美，有须数十根。士人威势烜赫，富有珠玉，然每归，见其妻则不悦。其王于月满夜则大会。后遇会，士人见嫔姬悉有须，因赋诗曰：“花无叶不妍，女有须亦丑。”王大笑曰：“驸马竟未能忘情于小女颐颔间乎？”经十馀年，士人有一儿二女。

忽一日，其君臣忧戚，士人怪问之，王泣曰：“吾国有难，祸在旦夕，非驸马不能救。”士人惊曰：“苟难可弭，性命不敢辞也。”王乃令具舟，谓士人曰：“烦驸马一谒海龙王，但言东海第三汊第七岛长须国有难求救。我国绝微，须再三言之。”因涕泣执手而别。士人登舟，瞬息至岸。岸沙悉七宝，人皆衣冠长大。士人乃前，求谒龙王。龙宫状如佛寺所图天宫，光明迭荡，目不能视。龙王降阶迎士人，齐级升殿，访其来意，士人具说。龙王即命速勘。良久，一人自外曰：“境内并无此国。”士人复哀祈，具言长须国在东海第三汊第七岛。龙王复叱使者细寻勘，速报。经食顷，使者返曰：“此岛虾，合供大王此月食料，前日已追到。”龙王笑曰：“客固为虾所魅耳。吾虽为王，所食皆禀天符，不得妄食。今为客减食。”乃令引客视之，见铁镬数十如屋，满中是虾。有五六头色赤，大如臂，见客跳跃，似求救状。引者曰：“此虾王也。”士人不觉悲泣，龙王命放虾王一镬，令二使送客归中国。一夕至登州，顾二使，乃巨龙也。

○蜂异

桃源女子吴寸趾，夜恒梦与一书生合。问姓氏，曰：“仆瘦腰郎君也。”女意其为休文，昭略入梦耳。久之，若真焉。一日昼寝，书生忽见形入女帐，既合而去。出户渐小，化作蜂，飞入花丛中，女取养之。自后恒引蜂至女家甚众，其家竟以作蜜，富甲里中。寸趾以足小得名，天宝中事也。见《诚斋杂志》。

○蚱蜢

徐邈，晋武帝时为中书侍郎，在省直，左右人恒觉邈独在帐内，似与人共语。有旧门生一夕伺之，无所见。天将旦，始开窗户，瞥见一物，从屏风里飞出，直入前铁镬中，仍逐视之，无馀物，唯见镬中聚菖蒲根，下有大蚱蜢。虽疑此为魅，而古来未闻，但摘除其两翼。至夜，遂入邈梦云：“为君门生所困，往来道绝，相去虽近，有若山河。”邈得梦，甚凄惨。门生知其意，乃微发其端。邈初不即道，顷之曰：“我始来直，便见一青衣女子，作两髻，姿色甚美，聊试挑谑，即来就，已，不知其从何而至也。”兼告梦。门生因具以状白，亦不复追杀蚱蜢。

○蟾蜍

沈庆校书，言境中有一吏人家，女病邪，饮食无恒，或歌或哭，裸形奔驰，抓毁面目，遂召巫者治之。结坛场，鸣鼓吹。禁咒之次，有一乘航船者，偶驻泊门首，枕舷而卧。忽见阴沟中一蟾蜍，大如碗，朱眼毛足，随鼓声作舞。异之，将篙拨得，缚于篣板下。闻其女叫云：“何故缚我婿？”船者乃叩门诘其主云：“能疗此疾。”主深喜，问其所欲，云：“只希数千文，别无所求。”主曰：“某惟此女，偏爱之，前后医疗，已数百缗，如得愈，何惜数千文乎。愿倍酬之。”船者乃将此蟾以油熬之，女翌日愈。见唐陆勋《志怪录》。

○蚯蚓

文帝元嘉初，益州王双，忽不欲见明，常取水沃地，以菰蒋覆上眠息，饮食悉入其中。云：“恒有一女子著青裙白（须＋巾）来就其寝。”母听闻荐下有声历历，发视，见一青色白瘿蚯蚓，长二尺许。又云：“此女常以奁香见遗，甚清芬。”奁乃螺壳，香则菖蒲根。于时咸谓双暂同阜虫矣。

○柳妖

熙宁间，福人陶彖，以令至秀州。携子希侃游学。希侃美丰姿，尚诙谑。长吟独咏，慨然有周流山水之志，功名事不足挂齿也。

一日，道经会稽，泊舟山下。时微风栖林，淡月漾水，希侃不能成寝。起未数步，而山钟野笛，又飘然交送于耳。正欲拈韵赋诗，而香气已忽忽入息矣。凝盼间，一娉婷参前。陶生惊谓曰：“梦耶？祟耶？”妖曰：“羡君高怀，特伴幽独。”生问其居址远近，妖答曰：“门崖壁石，顾在咫尺。青山我主人，茭葑我比邻也。”生曰：“独居荒寂，得无至此一遣乎？”妖曰：“非也。送月迎风，何居之独？啼莺语燕，何荒之寂？日飘摇于烟水之乡，无所郁也，又何假于一遣乎？”陶因微笑，牵妖袖并坐月中。引身私之，妖亦不拒。因问生曰：“操帆徒涉，碌碌何之，使得久留，当坚永约。”生曰：“此衷愿耳，奈家尊赴宦，固难舍也。”妖怃然欷歔，曰：“君犹未知乎？青苗梗法，荆棘当途，政殆者有投林之想矣！君乃欲为风中之树耶？”生曰：“拙哉子言！将使我埋光邱壑乎？”妖曰：“徙木南门者，孰与种梅孤山之为逸？看花长安者，何如摘菊篱下之为高，孰谓邱壑非贤者事哉。”生曰：“是固然，但君子疾泯泯耳。”妖笑曰：“王庭三槐，窦家五桂，不可谓不可芬馥也，今未几而雨露凄凉，凋残相继。甚者将军之大树，斧斤及之矣，何赫赫足云。”生曰：“苟能遗芳，是亦可也，何必较身后之遇。”妖曰：“不然也，顾所处何如耳。茹芝四老子，采薇二饿夫，自身以后，其来不知几许时矣，而商山首阳之秀号，至今与霜松雪竹同清，未闻荣前而悴后者，何耶。”生又曰：“圣于清者，不足论矣。若中人以上，而身无一遇，如虚生何。”妖曰：“此又不可强也，试以吾辈言之，有步生莲花者，有妆飞梅萼者，宠爱何其殷也，有蒸梨见逐者，有啖枣求去者，疏斥何其甚也，谓是其色弗若欤，非然也。夫妇女且尔；而况丈夫乎。故天苟遇我，则庙栋堂梁。天不我遇，则涂樗泥栎。遇不遇，命也。君谓由人乎哉。不然，渭之钓叟，傅之筑佣，苟非商周拔茅而物色，则一竿一版，朽烂滨岩之下，老死无闻矣。故曰遇又不可强也。”生勃然曰：“信如子言，甘与庸庸者伍，何以自别欤。”妖曰：“岂有异哉？杏园一宴，桃李春宫，虽与臣草莽，友蓬蒿者不若。及其南柯梦后，衰草荒榛，寒烟暮雨，同一邱耳。孰分梧檟之与樲棘乎。”生曰：“世之急功名者何限，而子独以忤众者愿我，何也？”妖曰：“妾非愿君，欲悟君耳。正以此辈为可鄙也，垂涎富贵者，不啻望梅之渴。妄想功名者，孰无梦松之思。攘攘营营，争枝匝树，虽忙逐槐尘而不惜，祸甘桃实而莫知，彼将谓可根深蒂固也。岂知桑榆之景易穷，草头之露易涸；华茂未几，枯槁随至，方将宴笑堂中，而长夜之室，人已为我筑矣。悲思此景，愿将何属乎？”生曰：“人孰无死也，必欲高洁以逃之，不几于固耶？”妖曰：“死固难免，但当值此死耳。苟徒朝求井上之李，暮拔园中之葵，劳苦迎合，驱驰世途，忧愤迭兴，惊疑靡一，遑遑然无俄顷之舒眉坦腹；人而至此，纵庙柏成龙，雷阳感竹，终无益也。而况未必得此者乎。若夫托赤松以遨游，隐桔中以行乐，餐菊英，纫兰佩，逍遥于坞之北溪之南，与木石通情，猿鹤同梦；虽片月浮云，不足以喻其闲，飞花流水，莫能以状其适，天地至乐，斯人久享历焉，诚所谓时可当日。而日可当年者。亦将与恒人论岁月乎，以此评死。果孰值孰负耶？”生喜曰：“不期一话足开心胸，子殆非山家者流欤。何其典达也？”妖复低容促膝。曰：“章台霸桥，旧裔日微，汉禁隋堤，风光非昔。行行种种，无非攀愁送恨之情。故特侨寓以避此耳。”生叹曰：“然。才容兼妙，无怪乎不屑事人也。“妖又太息。曰：“张君一别，腰紧眉粗，眠卧舍情，春秋虚度。连理之乐，殆不可复望于今矣。”生曰：“然则有兄弟否？”妖曰：“紫荆伐后。萁豆相煎者多也。念木连枝者谁欤。”生曰：“既尔孤独。曷求一友乎。”妖曰：“金兰契绝，势利成风，负荆人遥，青松落色。当今之世，而欲所求乎友，非卖则挤矣。”生曰：“若然，则人可绝乎？吾恐不如是之甚也。”妖曰：“殆有甚焉。朝廷鲜胜任之良干，郡县乏敷惠之甘棠。赵家乔木，为庸材辈蠹蚀也数矣。颠仆之祸，行将切于本根，一木岂能支哉。”生曰：“子诚孰识世故者。然今兹之处，乐耶？忧耶？”妖曰：“方其凄风寒雨，杏褪桃残，山路箫条，愁云十里，苔荒藓败，情荡魂销，不可谓无忧也。及其芳洲晴暖，一簇翠烟，画舫玉骢，酒旗摇映。又或送夕阳，挂新月，暮蝉数咽，野鸟一鸣，万缕春光，心怡意适，殆不知造物之有尽也。夫谁曰不乐乎？”生笑曰：“乐则乐矣。第少一知心也，奈何？”妖亦笑曰：“安排青眼，窥人多矣，无如郎君。是以不辞李下私嫌，竟赴桑间密约，且惓惓为君道也。”生挽其手，曰：“咀嚼卿言，不觉俗心顿破，但不能置此身耳。”妖曰：“是不难。即当潜名涧壑，俯结松萝，寄迹云霞，永联丝木。襟披杨柳之风，步缓梧桐之月。山樵泉饮，快一尘于无惊。鹤伴鸥宾，洗星淄于不染。上纵莘野之孤犁，春田清霭。下续桐江之一线，秋水寒潭。拄杖穿花，一无留念。携壶借草，百不关情。惟梦绕乎松杉，据弄床头之笛。且心飞于兰桂，移弹石上之琴。诚可谓神仙中人，不特与竹林而较胜。风尘外物，直将与桃源而争芳者也。何必喘慕紫薇之台阁，肩挨黄棘之门墙，缰锁情怀，桎梏手足，以自取辱哉！”生见其言词流发，博洽多闻，意必仙种，感慕益切。复取舟中行褥，铺松阴之下，欲求再会。交接间，极尽情事。起与生别，鸡三唱矣，生因请其姓，妖答曰：

“不必牵衣问阿娇，幽情久已属长条。禹王山下无人处，几度临风夜舞腰。”

生溺于欲，竟不详其意而散。

明日，彖欲发泊，生意逗延不进。夜果复来，生乃匿之舟中，欲与之任。妖怫然不许，曰：“妾奉蒲姿于君者，实欲与君开绿野之堂，结白莲之社。采武安之药，种邵平之瓜，冷淡岩云湖水中也。顾可自蹈危机，为人振落，剪拂甚哉，妾所不愿也。”生情不能舍，哀哀恳乞。约以送至家尊，即当与俱此山。请之再四，乃从。

及抵秀年馀，希侃忽遘异疾，不可救疗。会元净法师过秀，令彖亟诣告之。师乃除地为坛，设观音像，取杨柳洒水咒之。结跏趺坐，引妖问曰：“汝居何地而来至此？”妖答曰：“会稽之东，汴山之阳，是我之宅，古木苍苍。”师曰：“噫，儿盖柳也。吾尝闻是儿返性矣，不道其复为幻也。”妖乃冁然笑曰：“陶君有缘，儿将教以不死之术，非祟也。”师不能窘，为宣楞严秘密神咒，令痛自悔恨，毋为物邪所转。于是号泣请去，复谓陶生曰：“久与子游，何忍遽舍，愿觞为别。”即相对引满，作诗泣曰：

“仲冬二七是良时，江上多缘与子期。今日临歧一杯酒，共君千里还相思。”

遂去，不复见。生疾亦寻愈。方知其妖柳也。故所论议，皆花木之事。然凿凿造理者也。因悟其言，改名希靖，不求仕进，归家享年寿云。

○桂妖

仁和狄明善，之海盐。舟至瞰浦六七里，天色已暝，野无人居。遥见前村灯明，疾趋赴，则一酒肆也。明善径入肆门，惟见一女甚美。问曰：“郎君为饮而来耶？”明善然之。女遂引明善至肆后小轩，匾曰：“天香毓秀”。女又问曰：“郎君何姓？”明善曰：“仆姓狄，名明善，杭之仁和人也。敢问芳卿尊姓？”女曰：“姓桂，名淑芳。严君早世，族属凋零。故侨居于此，以货酒为生耳。”遂设席与狄对酌，明善半醉，乃咏桂一律以挑之。诗曰：

“玉宇无尘风露凉，连云老翠吐新黄。种分蟾窟根因异，名自燕山秀出常。

缀树妆成金粟子，逼人清喷水沉香。今宵欲把高枝折，分付姮娥自主张。”

女闻而笑，曰：“君之诗，其御沟之红叶乎？”乃相与就寝，极其缱绻。越明日辞去，女泣曰：“君此去难期，倘因事至此处，不吝一见，妾之愿也。”明善亦欷歔而别。明年秋复往访之，第见丰草乔林，杳无酒肆，惟一老桂，夹道而花耳。

○白莲花

中和中，有士人苏昌远居苏州，属邑有小庄，去官道十里。吴中水乡，率多荷芰。忽一日，见一女郎，素衣红脸，容质艳丽，阅其色，恍若神仙中人。自是与之相狎，以庄为幽会之所。苏生惑之既甚，尝以玉环赠之，结系殷勤。或一日，见槛前白莲花开敷殊异，俯而玩之，见花房中有物，细视，乃所赠玉环也。因折之，其妖遂绝。

○菊异

和州之舍山别墅，四望寥廓，草木蕃盛，春花秋鸟，自度岁华，人亦罕到之者。洪熙间，有士人戴君恩者，适他所路迷，偶过其地，叠叠朱门，重重绮阁，烟云缥缈，望之若画图然。君恩为惊讶，谓不当有此华屋也。伫立久之，忽见门内出二美人。一衣黄，一衣素，笑迎于君恩前。曰：“郎君才人也，请垂一顾，可乎？”君恩悦其人，从之。于是美人前导，君恩后随。历重门，登崇阶，乃至中堂。叙礼延坐，罗以佳果，饮以醇醪，情意颇浓。而君恩时半酣，乃散步于中堂。见壁间桂黄白菊二幅，花蕊清丽，笔端秋色盈盈。君恩大悦，既顾谓美人曰：“壁间画菊甚工，不可不赠以句。当各吟短律如何？”于是，黄衣美人先吟黄菊曰：“芳容烨烨殿秋光，娇倚西风学道妆。一自义熙人采后，冷烟疏雨几重阳。”君恩吟曰：“平生霜露最能禁，彭泽陶潜旧赏音。蝴蝶不知秋已暮，尚穿篱落恋残金。”白衣美人吟白菊曰：“嫩寒篱落数株开，露粉吹香入酒杯。却笑陶家狂老子，良花错认白衣来。”君恩吟曰：“冷香庭院晓霜浓，粉蝶飞来不见踪。寂寞有谁知晚节，秋风江上玉芙蓉。”三人吟毕，抚掌大笑，彼此俱忘情矣。是夕，二美人共荐枕席。

翌日，君恩辞归，美人泣曰：“衾枕未温，安忍弃去？”君恩曰：“固不忍舍，其如家人之属目悬切何。去而复来，庶几可也。”于是黄衣美人出金掩鬓，白衣美人出银凤钗二股以赠别，佥曰：“愿郎睹物思人。”黄衣美人泣吟曰：“山自青青水自流，临期话别不胜愁。含阳门外千条柳，难系檀郎欲去舟。”白衣美人亦泣吟曰：“为道郎君赴远行，匆匆不尽别离情。眼前落叶红如许，总是愁人泪染成。”君恩欷歔，不及成韵慰答。三人各含泪而别。君恩归第，时切眷注。迨明年，复有故他往，道经别墅，君恩谓可再见美人。访之则不知所在。君恩惊以为神，急取掩鬓凤钗视之，皆菊之黄白瓣也。

○芭蕉

潘昌简，绍熙三年知鄂州蒲圻县，携婺士陈致明为馆客。邑小无民事，潘每出书院，与陈款饮。庭前芭蕉甚盛，常捧杯属客曰：“只令蕉小娘子佐尊。”如是一岁，陈遂有所感。一女子绿衣媚容，入与之狎，寝则同衾。涉历许百日，憔悴龙钟，了无人色。潘初不悟其然，以为抱病。招医疗拯，略不能成效。迨疾棘，问其所致，乃云：“蕉小娘子也。”潘即令芟除，已无及矣。

○火怪

进士杨祯，家于渭桥，以居处繁杂，颇妨肄业，乃诣昭应县，长借石瓮寺文殊院。居旬馀，有红裳既夕而至，容色殊丽，姿华动人，祯常悦者，皆所不及。徐步于帘外，歌曰：“凉风暮起骊山空，长生殿锁霜叶红。朝来试入华清宫，分明忆得开元中。”祯曰：“歌者谁耶？何清苦若是。”红裳又歌曰：“金殿不胜秋，月斜石楼冷。谁是相顾人，褰帷吊孤影。”祯拜迎于门。既即席，问祯之姓氏，祯具告。祯祖，父，母，叔，兄弟，中外亲族，曾游石瓮寺者，无不熟识。祯异之曰：“非鬼物乎？”对曰：“吾闻魂气升于天，形魄归于地，是无质矣，何鬼之有。”曰：“又非狐狸乎？”曰：“狐狸媚物，动为人祸，某世有功德于民，殆非其比。”祯曰：“可闻姓氏否？”对曰：“某燧人氏之苗裔也。始祖统丙丁，镇南方，复以德王神农陶唐氏，后又王于西汉，因食采于宋。远祖无忌，以威猛暴耗，人不可亲，遂为白泽氏所执。今樵童牧竖，得以知名。汉明帝时，佛法东流，摩腾，竺法兰二罗汉奏请某十四代祖，令显扬释教，遂封为长明公。魏武季年，灭佛法，诛道士，而长明公幽死。魏文嗣位，佛法重兴，复以长明世子袭之。至开元初，玄宗治骊山，起造华清宫，作朝元阁，立长生殿，以馀财因修此寺。群像既立，遂设东幢。帝与妃子自汤殿宴罢，微行佛庙，礼陁伽境。妃子谓帝曰：‘当于飞之秋，不当令东幢岿然无偶。’帝即命立西幢，遂封某为西明夫人，因设珊瑚帐，固予形貌，于是巽生不复强暴矣。”祯曰：“歌舞丝竹，四者孰妙？”曰：“非不能也，盖承先祖之明德，禀炎上之烈性，动即煨山岳而烬原野，静则烛幽暗而破昏蒙。然则抚朱弦，吹玉管，骋纤腰，矜皓齿，皆冶容之末事，是不为也。昨闻足下有幽隐之志，愿一款颜，非敢自献，而宵清月朗，喜觌良人，桑中之讥，亦不能耻。倘运与时会，少承周旋，必无累于盛德。”祯拜而纳之。自是晨去暮还，唯霾晦不复至，常遇风雨，祯欲止之。答曰：“公违晨夕之养，就岩壑而居，得非求理静业乎？奈何欲使采过之人，称君违亲而就偶，非但损公盛名，亦当速某之生命耳。”后半年，家僮归告祯乳母。母乃潜伏佛榻以观之，果自隙而出，入西幢，澄澄一灯耳。因扑灭之，后遂绝红裳者

○石妖

武林有诸子结社读书山中，墙侧有捣衣石一片，洁白润腻，人尝坐之。暑月乘凉，则士子皆裸裎其上为常，如是几岁。同舍中有张生者，失其名，为人颇荡，一夕，忽见青衣女子来就之偶，绸缪累日，时或仿佛见之。生初秘而不言，后稍泄于同舍，同舍咸以为妖。夜伺其至，衣飒飒有声。群拥入室共持抱之，取绳缚急，因用剑砍，欻然不见，所缚者张生衣角耳。明日，都无所迹，惟捣衣石之剑痕在焉。便共劅掘，其根入地已三四尺矣。击碎，取火焚之，血出如濡。

又，先年武林有少年结伴看春，至按察司前，久立稠众之中，其下偶停一空担，担中有一白石子，腻泽可爱，疑是压秤物也。少年不觉摩娑入袖，夜归，取纳床头。忽见一碧衣女子，映月而至，就之求合，扪其体如冰，固叩无语，少年惧是鬼物，急取火视之，忽不见矣。明夕复至，拒之如初。众咸谓此石为祟，乃移至他室，遂绝。后遇玉工出示，剖之，得白璧焉。质色非常，因获厚镪。出《狯园》。

尝见一书载：阳羡小吏吴龛，于溪中见五彩石，取纳床头，至夜化成女子，则妇人为石，石为妇人，无不有矣。

○泥孩

宋时临安风俗，嬉游湖上者竞买泥孩，莺哥等物，回家分送邻里，名曰湖上土宜。象院西一民家女，买得压被孩儿归，置于床屏彩桥之上，玩弄爱惜不厌。一日午睡，忽闻有人歌诗云：“绣被长年劳辗转，香帏还许暂相偎。”及觉，不见有人。是夜将半，复闻歌声。时月影朦胧，见一少年，渐近帐前。女子惊起，少年进而抚之曰：“毋恐，我所居，去此不远，慕子姿色，神魂到此，人无知者。”女亦爱其丰采，遂与合焉。因遗女金环。女密置箱箧中。明日启视之，乃土造者。女大惊，忽见压被孩儿左臂上金环不存，知此为怪，遂碎而投于江，其怪遂绝。出《夷坚续志》。

○石狮

金华县郭外三十里间，陈秀才有女，美容质，择婿欲嫁，而为妖祟所惑，不复知人。其家颇富赡，不惜金币，招迎师巫，以十数道士斋醮符法。凡可以禳治者，靡不至，经年弗痊。其邻张生，亦士人也，夜闻女歌呼笑语，密往窥之，门外一石狮子，高而且大，乃蹑其背而立。女忽怒，言曰：“元不干张秀才事，何为苦我？”张生愕然，知必此物为怪，将以明日告陈。而陈氏谓张有道术，清旦，邀致人视。张不言昨夕事，但诵乾元亨利贞，曰：“吾用圣人之经以临邪孽，如将汤沃残雪耳。”因语陈曰：“吾见君家石兽，形模狞恶，此妖所由兴也。宜亟去之。”陈即呼匠凿碎，辇而投诸水。女遂平安。

○石砧杵

黎阳儒生姓纪名纲，字廷肃，少负大志，稍长嗜学，因葺旧庐为书舍。前则疏渠引泉，清流见底；后则高峰入云，两岸石壁。五色交辉，青林翠竹，四时具备。晓雾将歇，猿鸟和鸣；夕日欲颓，沉鳞竞跃。纪生日读书其间。一日，至夜分，觉微寒，披衣独坐，忽有扣门声。启视之，乃见一美女子笑谓纲曰：“妾邻家女也，闻君高韵，乃尔唐突，意在请益耳。”纲见大悦，与之携手而入，并肩而坐。女曰：“愿献一诗。”纲曰：“善。”女诵诗曰：

“霜冷秋高白帝城，闺中力尽恨难平。西风庭院叮当响，晓夜楼台断续声。

捣碎乡心愁欲结，惊回客枕梦难成。惟虑不入笙歌耳，窗恼玉关无限情。”

纲称赞，将犯之。女始佯拒，已而从焉。女复吟曰：“君住竹棚口，妾家桃花津。来往不相识，青山应笑人。”纲因问女何里何氏，女曰：“妾姓石，名占娘，家住午向，树木为记，与君同里人。君果不弃，明当访之。”乃闻鸡唱，女遽起披衣，谓纲曰：“郎君珍重，明当重来，不待请矣。”纲执意留之，曰：“只此自匿，奚必去耶？”女怒曰：“家有父母，倘事败露，罪将安归？”纲不从，女力奔。纲以被裹而抱之，久之不动，及启视，则一砧杵也。

○牛骨等物

淮人刘还，不事系泗州狱。有王翁者，亦坐词牒至，周旋拔挈出狱，共诣酒家话别。忽有一人问翁姓名，即下拜。翁不识，其人曰：“家有一女，为魅所挠，祛之不动。昨忽云：只畏泗州王某耳。一路访公行止，特此恳告，勿惮百里之远，救女生全，当不靳千金之报。”翁曰：“我实无他伎俩，岂堪治怪？”其人请不已。翁曰：“向年自凤阳还泗，乘一驴，复挈一空驴行，见一道人襥被而步，惫且喘，吾问之，答云：‘乏钱。’吾以空驴借之。道人感荷，以一卷书授我。曰：‘依此而行，可断百怪，然勿受人酬谢世，受则不验。’吾慢置书于笥，亦未省视。尔家怪所畏见者，其即此耶。”乃归觅书，令其人先还，曰：“具瓮一口，方砖一块，血狗皮一张，炽炭以待，且宜戒言。”其人喜而去。

次日，翁乃赍符剑以往。入门，怪即言于室曰：“果请王法师来。吾当敛避。”方欲出而王翁已入，大叱曰：“死老魅何之？”怪躅蹐谓女曰：“何处可逃？”女指瓮曰：“此中可。”怪即跃入。翁以狗皮封之，而令主人以砖覆焉，外加重符，举置炽炭上。初极口骂翁，瓮热，乃哀乞曰：“法师舍我，我有妻妹可怜。”翁问：“尔何妖？”答曰：“丑氏。”翁曰：“何物？”曰：“牛骨也。”牛而曰丑者，讳之也。促令供状，乃曰：“供状人牛天锡，字邦本，系多年牛骨，在城隍庙后苑。某年庚申日，某人踢伤脚趾，以血拭邦本身上，因而变幻形成，不合扰害某家小姐云云。妻红砖儿，妹绣鞋儿，见在某处，得相见，死不复恨。”乃停火作法，召将搜捕，得两女子于屋栋上，别以瓮覆之，齐呼牛骨，相与叙泣。翁问二物：“何以作妖？何为与天锡连亲？”答曰：“某等一是赵千户家刺梅花下古砖，以庚申日，其小女采花伤手，滴血吾身，因而得气。一是王郎中妻绣鞋，庚申日沾月水，弃于小院，亦得变化，与牛郎本假合妻妹，实非一体。法师能恕我三人，当远迹市城，永不敢更近人世矣。”翁大笑，竟发火炙杀之。哀声震瓮，良久寂然。启其封，一有牛骨长尺许，女鞋，古砖皆焦灼云。

庚申日是水生之日。天一生水，水生万物。生生之数，在于庚申，沾人生气，遂能为怪。

○琴瑟琵琶

静江有阮文雄者，家积饶裕，恢恢廓，耽嗜山水。绍定己丑秋，庄舍当租课时，阮生乘机图游赏之乐。乃携一二苍头，掉小航，没水滨而轻棹。时则白I红蓼，败芰残荷。晴岚耸翠笼云，远树含青挂日。听鸣禽，观跃鲤，凡景属意会，罔不收赏。至七里湾，不觉已暝。四顾寂无人居。俄而，前有楼阁岿然，移舟近之。忽闻楼上哑然有声，窃视，乃三美人倚栏颦笑。生一见不能定情，遂于舟中朗声吟曰：

“愁倚溪楼望，还因见月明。月明如有约，偏照别离情。”

美人楼上亦酬吟曰：

“细草春来绿，闲花雨后红。思君不能见，惆怅画楼东。”

生愈添悒怏，惜不能效冯虚之御风也。已而，美人以红绒绳坠于舟中，生乃攀援而上。美人笑曰：“郎君将为梁上君子乎？”生笑曰：“逾墙已成，折齿唯命。”遂谐衾枕欢笑。周而复始，情觉倍浓。一美人曰：“今日之乐，可无诗乎？”佥谓诺诺。美人乃先吟曰：

“峄阳自古重南金，制作阴阳用意深。灵籁一天孤鹤唳，寒涛千顷老龙吟。

奏扬淳厚羲农俗，荡涤邪淫郑卫音。慨想子期归去后，无人能识伯牙心。”

一美人吟曰：

“云和一曲古今留，五十弦中逸思稠。流水清泠湘浦晚，悲风萧瑟洞庭秋。

惊闻瑞鹤冲霄舞，静听嘉鱼出涧游。曾记湘灵佳句在，数峰江上步高秋。”

末后一美人吟曰：

“龙首云头巧制成，螳螂为样抱轻清。玉纤忽缀一声响，银汉惊传万籁鸣。

似诉昭君来虏塞，如言都尉忆神京。征人归思颦闻处，暗恨幽愁郁郁生。”

未几天晓，美人急扶生起，曰：“郎君速行。毋令外人觉也。”生仓皇归舟，命仆整顿装束，思为久留计。忽回首一望，楼阁美人，杳无存矣。生大惊异。乃即其处访之，但见一古冢累然。傍有穴隙，为狐兔门户，见内有琴瑟琵琶。取归而货之，得重价。

○琴精

邓州人金生，名鹤云。美风调，乐琴书，为时辈所称许。宋嘉熙间，薄游秀州，馆一富家。其卧室贴近招提寺，夜闻隔墙有歌声。乍远乍近，或高或低。初虽疑之，自后无夜不闻，遂不为意。

一夕，月明风细，人静更深，不觉歌声起自窗外。窥之，则一女子约年十七八，风鬟露髻，绰约多姿。料是主家妾媵，夜出私奔。不敢启户，侧耳听其歌曰：

“音音音，你负心，你真负心，孤负我到如今。记得当时，低低唱，浅浅斟，一曲值千金。如今寂寞古墙阴，秋风荒草白云深，断桥流水何处寻。凄凄切切，冷冷清清，教奴怎禁。”

女子歌竟，敲户言曰：“闻君倜傥，故冒禁相亲。今闭户不纳，欲效鲁男子行耶。”鹤云闻言，不能自抑。遂启户，女子拥至榻前矣。鹤云曰：“如此良会，奈烛灭，竟不能为一款曲，如何？”女子曰：“期在岁月，何必今宵。况醉翁之意，不在酒乎。”乃解衣共寝，曲尽缱绻之乐。将晓，女子揽衣而起，鹤云嘱之再至。女子曰：“弗多言，管不教郎独宿。”遂悄然而去。

次夜，鹤云具酒肴以待，女子果来。相与并坐，酣畅，女子乃歌昨夕之词。鹤云曰：“对新人，不宜歌旧曲，逢乐地，讵可道忧情。”因赓前韵而歌之，曰：

“音音音，知有心，知伊有心，勾引我到如今。最堪斯夕，灯前耦，花下斟，一笑胜千金。俄然云雨弄春阴，玉山齐倒绛帷深，须知此乐更何寻；来经月白，去会风清，兴益难禁。”

女子闻歌，起而谢曰：“君之斯咏，可谓转旧为新，翻忧就乐也。”自是无夕不会。荏苒半载，罕有知者。

忽一夕，女子至而泣下。鹤云怪问。始则隐忍，既则大恸。鹤云慰之良久，乃收泪言曰：“妾本曹刺史之女，幸得仙术，优游洞天。但凡心未除，遭此降谪。感君夙契，久奉欢娱，讵料数尽今宵。君前程远大。金陵之会，夹山之从，殆有日耳。幸惟善保始终。”鹤云亦不胜凄怆。至四鼓，赠女子以金，别去。未几，大雨翻盆，霹雳一声，窗外古墙悉震倾矣。鹤云神魂飘荡，明日遂不复留此。

二年后，富家筑墙，于基下掘一石匣。获琴与金，竟莫晓其故。时闻鹤云宰金陵，念其好琴，使人携献。鹤云见琴，光彩夺目，知非凡材，欣然爱之，置于石床。远而望之，则前女子；就而抚之，则依然琴也。方悟女子为琴精，且惊且喜。适有峡州之游，鹤云得重疾。临死，乃命家人以琴送葬。琴精之言，胥验之矣。

又，刘过，字改之，襄阳人。虽为书生，而赀产赡足。得一妾，爱之甚。淳熙甲午，预秋荐，将赴省试。临期眷恋不忍行，在道赋《水仙子》一词，每夜饮旅舍，辄令随直小仆歌之。其词曰：

“别酒醺醺容易醉，回过头来三十里。马儿不住去如飞，行一会，牵一会，断送杀人山共水。　是则功名真可喜，不道恩情抛得未。梅村雪店酒旗斜，住底是，去底是，烦恼我来烦恼你。”

到建昌，游麻姑山。薄暮独酌，屡歌此词，思想之极至于堕泪。二更后，一美女忽来前，执拍板曰：“愿唱一曲劝酒。”即歌曰：

“别酒方斟心已醉，忍听阳关辞故里。扬鞭勒马奔皇都，时也会，运也会，稳跳龙门三级水。　天意令吾先送喜，耳畔佳音君醒未？蔡邕博识爨桐声，君背负，只此是，酒满金杯来劝你。”

盖赓和元韵。刘以龙门之句喜甚。即令再诵，书之于纸。与欢接，但不晓蔡邕背负之意。因留伴寝，始问为何人，曰：“我本麻姑上仙之妹。缘度王方平蔡经不切，谪居此山。久不得回玉京。恰闻君新制雅丽，勉趁韵自媒，从此愿备后乘。”刘犹以辞却之，然素深于情，长途远客，不能自制，遂与之偕东。而令乘小轿，相望于百步间。迨入都城，僦委巷密室同处。

果擢第，调金门教授以归。过临江，因游閤阜山。道士熊若水修谒，谓之曰：“欲有所言，得乎？”刘曰：“何不可者？”熊曰：“吾善符箓，窃疑随车娘子恐非人也，不审于何地得之？”刘具以告，曰：“是矣，是矣，俟兹夕与并枕时，吾于门外作法行持。教授紧抱同衾人，切勿令窜逸。”刘如所戒。唤仆乘烛排闼入，见拥一琴，顿悟昔日蔡邕之语。坚缚置于傍。及旦，亲自挈持，眠食不舍。及经麻姑，访诸道流，乃云：顷赵知军携古琴过此，宝惜甚至。因抟抚之际，误触堕砌下石上，损破不可治，乃埋之官厅西偏，斯其物也。遽发瘗视之，匣空矣。刘举琴置匣，命道众焚香诵经咒，泣而焚之。

《齐谐记》载：王彦伯尝至吴邮亭，维舟理琴。见一女子披帷而进，取琴调之，声甚哀。彦伯问何曲，答曰：“此曲所谓《楚光明》也。惟嵇叔夜能为此声，自此以外传者数十而已。”彦伯请受之。女曰：“此非艳俗所宜，惟岩栖谷隐，可自娱耳。”鼓琴且歌，歌毕，止于东榻，迟明辞去。疑彦伯所遇，亦琴精也。

○箸斛概

嘉定月浦镇人苏还，妻张氏，颇有姿容。一日乘船送其女甥之嫁，舟泊某港柳树下，一男子蓬首黑面，顾张而笑。问之旁人，不见也。及归，则见向男子至曰：“吾与汝当为夫妇。”时妇有孕不就，既产乃来，遂与交接。妇昏暝如寐，有顷而苏。自是无夕不至。夫登榻，则为束缚于地。其所衣不过一棍，而时时投之，仅掩其阴，殆类市井乞丐。白昼径出入其家，家人畏而不敢犯。夫甚爱其妻，百方祈祷，屡延术士镇治之，数年弗效。后一羽士召将王灵官至附箕，直入井中。捞得红漆箸一双，及斛概一事，碎之，灰以饮妇，遂愈。盖二物为祟也。

○苕帚精

洪武间，本觉寺有一少年僧，名湛然，房颇僻寂。一夕方暑，独坐庭中，见一美女，瘦腰长裙，行步便捷，丰姿绰约，而妆不多饰。僧欲进问，忽不见矣。明夜登厕，又过其前，湛然急走就之，则又隐矣。自是惶惑殊深，淫情交引，苦思不置。越两日，又徐步于侧，僧急牵其衣，女复佯为惭怯之态，再三恳之，方与入室。及叙坐，渐相调谑，竟成云雨。问其居址姓字，女曰：“妾乃寺邻之家，父母钟爱，嫁妾之晚，今有私于人，故数数潜出，不料经此又移情于汝。然当缄其事，则交可久。不然，彼此玷矣。”僧喜，唯唯从命。于是日去暮来，无夕不会。

僧体枯瘦，气息恹然，渐无生气，虽救治，百端罔效。一老僧谓曰：“察汝病脉，痨瘵兼攻，阴邪甚盛，必有所致，苟不明言，事无济矣。”湛然骇惧，勉述往事。众曰：“是矣。然此祟不除，则汝恙不愈。今若复来，汝伺其往而踪迹之，则治术可施也。”是夕女至，僧仍与合，将行欲起随送，女固止之。翌日告众。众曰：“明夜彼来，当待之如常，密以一物置其身，吾辈避于房外，俟临别时击门为约，吾辈协力追尾，必得所至，则祟可破矣。”湛然一一领记。

后二夕，湛然觉神思恍惚，方倚床独卧，女果推门复入。僧与私亵，益加款曲。鸡鸣时，女辞去，僧潜以一绒花插女鬓上，又戏击其门者三。众僧闻击声，俱起追察，但见一女，冉冉而去。众乃鸣铃诵咒，执锡持兵，相与赶逐，直至方丈后一小屋中，乃灭。此室传言三代祖定化之处，一年一开奉祭，馀时封闭而已。众僧知女隐迹，即踊跃破窗而入，一无所见，但西北佛厨后烁烁微光。急往烛之，则竖一敝帚耳。竹质润滑，枝束鲜莹，盖已数十年外物也。众方疑惑，而绒花在柄，因共信之。乃持至堂前，抽折一筦，则水流滴地。众僧骇异，明灯细视，筦中非水，实精也。湛然见之，悔惧不已。

○生王二

生王二，陇州人。其居在黑松林跑谷，世以畋猎射生为业，用是得名。因与众逐鹿，至深崖，迷失道。正彷徨次，遇女子度水来。年少貌美，而身无衣袽，视王而笑。王平生山行野宿，习见怪物。虽知为非人，殊无俱色。咄之曰：“汝鬼耶？怪耶？”女又笑而不答。良久，乃问王曰：“尔何人？”王始稍敬异，揖而言：“本山下猎徒，今日逐鹿失踪，致堕兹处。生死之分，只在顷刻，愿娘子哀之。”女曰：“随我来，当示尔归路。”遂从以行。登绝高袽岩之峰，涉回环过膝之水，途径荦确，足力不能给。女不穿履，步武如飞。到一洞，有大石室，境趣邃寂，如幽人居。不闻烟火气，寝室尤洁雅。王顾旁无他人，戏言挑之，欣然相就。夜则共榻，昼则采果实以啖之。居月馀，王念母之供养，以情泣告女曰：“我欲暂归，徐当复相寻。”女许诺，送出官道乃别。王感其意爱，他日再访焉。试与之语，邀同归。略不嫌拒，携手低家。王妻赵氏，已有三男女矣。此女又生两子。与赵共处甚雍睦，逢外客至，必惊讶敛避。或独步入山，经月不返，终不火食，王亦任其去留。后二十年犹存。

○王上舍

建康王上舍，以政和六年元夕，与友同出府治观灯。三友登山棚玩优戏，王独在棚下，不肯前，邀之弗听，盖意有所属。见一姬缓步，一女仆随之，衣不华，妆不艳，而淡静可喜。顾王微笑，整冠饰，若欲偷避。王逼而窥之，始撤幕首巾，回面而笑。王将与之语，为友所牵，莫能遂。于是偕入委巷，行人绝稀，姬复在焉，而友无所睹。王托如厕，抽身相蹑，情思飞扬，因就与姬语。姬曰：“我知君雅意，但从寡居一第，无男无女，只小妾同居，萧索之情，不言可知。君果有心，冀愿垂顾。”王曰：“吾方寸已乱，何暇迁延。”携手将与绸缪，四顾巷陌，灯烛车马，略无可驻之地。念市桥下甃石处。差可偷期，乃野合而别。道其所居某坊。明日往诣，姬出迎，奖其有信，留止通宵，买酒款适。王暂归学宫，无日不往。倘有故失期，则饮膳俱废。浸以癯瘠。向之三友，因诘其曩游，具以告。友曰：“此为妖异，不言而知。勿复沉迷，以存性命可矣。”王如醉而醒，强自抑遏。姬忽夜造其所，责之曰：“我不幸失身于子，奈何中道相弃？”王他词谢姬，留欢如初。王觉气体不支，思与之绝，乃从友寄寝，又梦其来。竟病风癃而卒。

○孤山女妖

万历壬寅，明州闻庄简公之孙某，弱冠，美风调，携其侄才十五岁，同诣杭州。路遇姚江秀才吕生，倾盖相契，遂同寓西湖孤山寺傍一古馆中。前即张氏梅花屿及水仙祠，有短垣隔之，宋人诗：“一盏寒泉荐秋菊”处也。时值秋夜，暧月朦胧，邻钟响断。两生颇工吟咏，徘徊于庭，忽闻垣西有妇人笑语声，俄而履迹渐近，灵香袭衣。启扉视之，遥见二女郎自树影中来。一著冠，年稍长。其二则绾肉髻，垂鬟如鸦，皆丽色也。褰帷而入，直抵寝所，就床坐，与闻、吕温凉，各择其偶，愿谐伉俪。著冠者笑曰：“汝两人已作鸳鸯配对，而我独无。”因指闻生之侄谓曰：“终不然留此黄口儿为我伴乎？我安用此，当往寻水月上人矣。”言讫，即先辞去。二女郎相顾笑曰：“阿姊意不美满而去，我辈且为乐也。”两生惊喜，陈设薄具，谈笑欢娱，灭烛解衣，双栖婉恋。四更后别去。问其居址姓氏，不答，但执手依依曰：“非久相期，慎勿泄于人也。”下阶数步，如雾濛花，行于残月中无影，心窃怪之。

既去，欻尔而灭。阴云四垂，西风飒至，月色既隐，景物惨人。不觉窗户轧然，两生股栗，方异其鬼妖也。然亦颇惬于心，精授魂与，宛转不寐。明日起视，但见树深云乱，水流花开，杳无行迹。邂逅水月上人，自灵芝寺掠湖而至。因言夜来梦见一丽人求偶，某不肯从，绝与两生所见年长者无异，语及大怪，共为欷歔。旬月之内，三人相继病卒。水月者，故楚中少年僧也，豫知亡期，嘱备后事。中秋夜，忽谓其同衣曰：“前生冤业至矣。”辞别亲友，自题神主而逝。

○曹世荣

扬州府学生曹世荣，嘉靖元年出行，得一纸裹于途。启之，有白金五钱。纸内书云：“不矜细行，终累大德。”又云：“拾得有祸。”世荣怀归，以汗巾裹置衣架上。抵暮，张烛坐，见一美人之室，笑呼：“曹君，可还我银。”世荣云：“无之。”美人乃固求，荣指示之。美人解巾微笑，一顾而去，曰：“书生，真是贪财。”翼夕复至，云：“与君有缘，猥相得从。”遂留宿，好合倍常。其妻在榻，懵腾不知觉，黎明告去。荏苒三旬，至昼相对，了不惧人。父母知而戒之，不能却，乃告其妻父应佐。

佐，太学生，有学行，责之曰：“子心邪，所以召邪。”作辨怪文悬于榻。是夕，美人读之，有惭色，曰：“此应公讥我耳。吾碎之。”亦不敢举手。良久云：“此书诮我，我不可留。”即去。明以告佐，佐命移贴房门，而美人不至。他日出郊，遇诸途，问：“娘子何久不相顾。”美人曰：“应公言大有理。我所畏见。”又曰：“某日来与子别，毋相忘。”至日，其父延佐同酌，命世荣立侍其旁。良久，世荣因视阶下而笑，佐叱之曰：“故态作耶。”有顷，举扇障面，与阶下切切私语不休。佐夺其扇焚之。世荣称小解，下阶。佐俟之，久不至，起挽之，问何为，曰：“美人适来告别，云因缘遽断，亦是天分，此行永不复见郎君矣。所惜者，水里来，火里去耳。”由此遂绝。世荣求诗文以谢妇翁。而水火之说，则不可晓云。世荣今尚无恙。

○戴察

临川郡南城县令戴察，初买宅于馆娃坊，暇日，与弟闲坐厅，忽闻妇人聚笑声，或近或远，察颇异之。笑声渐近，忽见妇人数十，散在厅前，须臾不见。如此累日，察不知所为。厅阶前有枯梨树，大合抱，意其为祟，因伐之。有石露如块，掘之转阔，势如（釒敖）形，乃火上沃醯，凿深五六尺，不透，忽见妇人绕坑抚掌大笑，有顷，共牵察入坑，投于石上。一家惊惧之际，妇人复还，大笑。察亦随出。察才出又失其弟，家人恸哭，察独不哭，曰：“他亦甚快活，何用哭也。”察至死，不肯言其情状。

○庞女

庞寅孙待制，一女有容色，适毗陵胡道修，甚雍睦。数年后，道修每夜即有一妇人来同寝。庞或闻其语言，数诘之，道修笑而不答。一夜胡先就枕，庞牵幔欲入，其人自帐中出，姿容妍丽，庞自顾己不若，然尔不惧。胡曰：“子见否，不必怒我，与尔同往访之。”庞恍惚与胡同至一处，如王侯第，帘幕华焕，廊庑间悬琉璃灯，光彩夺目。胡与庞方携手而行，至一堂，有一人自屏后来，乃向帐中所出之人也。胡舍庞走从之，相挽而去。已而对饮堂上。庞愤之，亟欲走归，顾门宇悉关锁，仓皇至一处，见有断垣，乃大呼，逾之而出，明日，胡曰：“昨宵尔胡不少留，乃怒而遁？”自是无可奈何。

时寅孙任发运使，乃具舟楫迎其女并婿至真州就医。召一道士，能使物治病。俾令伺胡咳声，即以钉钉其板。如其言钉之，胡大叫曰：“是甚道理？”亟来夺之。庞惧为所得，掷板于河中。时寅孙有馆客在后舟，见之，即以手招之，其板逐流至船边。馆客取之，拔去钉，胡大笑。道士怅惋而去。卒不可疗，乃复归毗陵，不复为怪也。

一日，胡谓庞曰：“来日有人携一女子来售，汝可为我得之，慎勿靳值。”明日，果有老媪携一村女来，丑陋可骇。胡见之喜曰：“是矣。”乃以数十金得之。胡自是嬖惑此婢，甚欢。盖怪附婢体而胡见之，乃向之人耳。庞竟离归。胡与婢生男女数人，亦无他怪。待制之犹子温孺言之。后问之胡氏，信然。

○郑彦荣婢

郑彦荣买得一婢，年十五六，容色不舒，常頩然，郑诘之，不对，但低头而已。忽尔火光满屋，砖瓦乱掷，床榻俱震。郑甚惧，犹未疑其婢。自后或食馔秽污，或财帛潜失，日见鼠人立，夜有物歌吟。召行道法者，书符厌劾，终不能胜。婢自云：“但可驱使，无有他事。”即日平静。问其所从，曰：“常有一男子夜来同处，性颇刚戾，如别有顾，即见嗔怒。”郑遂不敢留，乃贱售云。见唐陆勋《志怪录》。

○郭长生

元嘉中，太山巢氏先为湘县令，居晋陵。家婢采薪，忽有一人追之，如相问讯，遂共通情。随婢还家，仍住不复去。巢恐为祸，夜辄出婢，闻与婢讴歌言语，大小悉闻，不使人见，见者唯婢而已。恒得钱物酒食，日以充足。每与饮，吹笛而歌，歌云：

“闲夜寂已清，长笛亮且鸣。若欲知我者，姓郭字长生。”

出《幽明录》。

○孟氏

维扬孟贞者，大商也，多在外贸易财宝。其妻孟氏，先寿春之妓人也。美容质，能歌舞，薄知书，稍有词藻。春日独游家园，四望而吟曰：“可惜春时节，依前独自游。无端两行泪，长只对花流。”吟罢，泣下数行。忽有少年，容貌甚美，逾垣而入，笑曰：“何吟之苦耶？”孟氏大惊曰：“君谁家子？何得遂至于此。而复轻言也？”少年曰：“吾性落拓不拘，惟爱高饮大醉。适闻吟咏，不觉喜动于心，所以逾垣而至。苟能容我花下一接良谈，我亦可以强攀清调也。”孟氏曰：“欲吟诗耶？”少年曰：“浮生如寄，少年时犹繁花正妍，黄叶又继，枉惹人间之恨，愁绪千端，何如且偷顷刻之欢也。”孟氏曰：“妾有良人，去家数载，所恨当兹丽景，远在他乡，岂惟惋叹芳菲，固是伤嗟契阔，所以自吟拙句，略叙幽怀耳。不虞君之涉吾地，而见侮如此，宜速去，勿自取辱。”少年曰：“我向闻雅咏，今见丽容，苟蒙见纳，虽死且不惜，况责言何害乎？”孟氏命笺续赋诗曰：

“谁家少年儿，心中暗自欺。不道终不可，可即恐郎知。”

少年得诗，喜不自胜，乃答之曰：

“神女配张硕，文君遇长卿，逢时两相得，聊足慰多情。”

自是孟遂私之，挈归己舍。少年既妖艳，又善玄素，绸缪好会，乐可知也。逾年夫归，孟氏忧惧且泣。少年曰：“勿恐，吾固知其不久也。”言讫，腾身而去，阒无所见，不知其何怪也。

○常熟女

常熟一中人之女，已有家，适归宁父母，步行衢中，既而复归夫家。道遇一绿衣少年，尾之行甚久，稍渐近，窥其女，因肆目挑。女微睨之，亦心动。既而转比密，遂呼女相期为私。女诺之。少年言：“汝入门勿见舅姑与夫，可托暴疾遽入房，吾当随以入。”女又诺之，既入门，声言疾痛，径趋内寝，少年已蹑踵而入矣。随闭户，裸衣而交。交既，少年即去不见，女亦不省何从而出也。乃起妆束出房，犹诳瞒之，而外已窥其所为矣。扣之，始讳，既而少年屡到，女不能拒，亦不能复讳。家人审知为妖，无以却之。试令需索货物，无不应手而得。如此往还数岁，踪迹渐稀，女竟无他，今犹安好，年四十五矣。时弘治末所闻，见祝子《语怪录》。

情史氏曰：妖字从女从夭，故女之少好者，谓之妖娆。禽兽草木五行百物之怪，往往托少女以魅人。其托于男子者，十之一耳。呜呼！禽兽草木五行百物之妖，一托于人形，而人不能辨之。人不待托妖又将如何哉，武为媚狐。赵为祸水。郗为毒蟒。人之反常。又何尝不化而为禽兽草木五行百物怪也。

卷二十二　情外类

○丁期

丁期婉娈，有容采，桓玄宠嬖之。朝贤论事，宾客聚集，恒在背后。坐食毕，便回盘与之。期虽被宠，而谨约不敢为非。玄临命之日，期乃以身捍刃。

○俞大夫

俞大夫华丽，有好外癖。尝拟作疏奏上帝，欲使童子后庭诞育，可废妇人。其为孝廉时，悦一豪贵家歌儿，与其主无生平，不欲令知。每侵晨，匿一厕中，俟其出，后主人稍宽，乃邀欢焉。为留三日。主人曰：“不谓信倾盖之欢，竟成如兰之臭。”俞曰：“恨如兰之臭，从厕中来耳！”

《谭（上既下木）》云：俞进士君宣，于妓中爱周小二，于优童爱小徐。尝言：“得一小二，天下可废郎童。得一小徐，天下可废女子。”语本大夫家教来。

○王确

王僧达为吴郡太守，族子确少美姿容，僧达与之私款甚昵。确叔父休，永嘉太守，当将确之郡，僧达欲逼留之。确知其意，避不往。僧达潜于所住后作大坑，欲诱确来则杀埋之。从弟僧虔知其谋，禁诃乃止。

○向魋

向魋，宋大夫，有宠于桓公，公以为司马。时公子佗有白马四，魋欲之。公取而朱其尾鬣以与之。公子怒，使从者夺之。魋惧欲走，公闭门而泣之，目尽肿。

○龙阳君

魏王与龙阳君共船而钓，龙阳君涕下。王曰：“何为泣？”曰：“为臣之所得鱼也。”王曰：“何泣也？”对曰：“臣之所得鱼也，臣其喜。后得又益大，臣欲弃前得鱼矣。今以臣之凶恶，而得为王拂枕席。今四海之内，美人亦甚多矣。闻臣之得幸于王也，必搴裳趋王。臣亦曩之所得鱼也，亦将弃矣。臣安能无涕出乎？”魏王于是布令于四海之内，曰：“敢言美人者，族！”

○安陵君

江乙说安陵君主曰：“君无咫尺之功，骨肉之亲。处尊位，受厚禄，一国之众，见君莫不敛衽而拜，抚委而服，何以也？”曰：“遇王以色。不然，无以至此。”江乙曰：“以财交者，财尽而交绝；以色交者，华落而爱渝。是以嬖色不敝席，宠臣不避轩。今君擅楚国之势，而无以自结于王，窃为君危之。”安陵君曰：“然则奈何？”曰：“愿君必请从死，以身为殉。如是必长得重于楚国。”曰：“谨受命”

三年，楚王游于云梦，结驷千乘，旌旗蔽天。野火之起也若云霓，兕犀之声若雷霆。有狂兕（足羊）车衣轮而至，王亲引弓而射，一发而殪，王抽旃旄而抑兕首，仰天而笑曰：“乐矣，今日之游也。寡人万岁千秋之后，谁与乐此矣。”安陵君泣数行下，进曰：“臣入则编席，出则陪乘。大王万岁千秋之后，愿得以身试黄泉、蓐蝼蚁，又何如得此乐而乐之。”王大悦，封缠为安陵君。

魏阮籍诗曰：

“昔日繁华子，安陵与龙阳。夭夭桃李华，灼灼有辉光。悦怿若九春，罄折似秋霜。流盼

发姿媚，言笑吐芬芳。携手等欢爱，宿昔同衾裳。”

○籍孺闳孺

《汉书》曰：汉兴，佞幸宠臣，高祖时则有籍孺，孝惠时则有闳孺。此两人非有才能，但以婉媚贵幸，与上同卧起，公卿皆因关说。故孝惠时，郎、侍中皆冠鵔鸃，贝带，傅脂粉，皆闳、籍之属也。

按《通鉴》：

高帝有疾，卧禁中，诏户者无得入。群臣群臣绛、灌等莫敢入。十余日，樊哙排闼直入，大臣随之。上独枕一宦者卧。哙等见上，流涕曰：“始陛下与臣起丰沛，定天下，何其壮也！今天下已定，又何惫也！且陛下独不见赵高之事乎？”上笑而起。高帝宠幸，盖不止一籍孺矣。

○孔挂

孔性便研，晓博弈、蹋鞠，魏祖爱之，在左右，出入随从。挂察太祖意欢乐，因言次，曲有所陈，事多见从。数得赏赐，又多馈遗。挂因此侯服王食。太祖既爱挂，五官将及诸侯亦皆亲之。见《魏志》。

○曹肇

曹肇有殊色，魏明帝宠爱之，寝止恒同。尝与帝戏，赌衣物，有不获，辄入御帐服之迳出。其见亲宠类如此。

○周小史

晋张翰《周小史》诗曰：

“翩翩周生，婉娈幼童。年有十五，如日在东。香肤朱泽，素质参红。团转圆颐，菡萏芙

蓉。尔形既淑，尔服亦鲜。轻车随风，飞雾流烟。转侧绮靡，顾盼便娟。和颜善笑，美口善言。”

梁刘遵《繁华诗》云：

“可怜周小童，微笑摘兰丛。鲜肤胜粉白，（月曼）脸若桃红。挟弹雕陵下，垂钓莲叶东。

腕动飘香麝，衣轻任好风。幸承拂枕选，侍奏华堂中。金屏障翠被，蓝帕覆薰笼。本知伤轻薄，

含词羞自通。剪袖恩虽重，残桃爱未终。蛾眉讵须嫉，新妆近入宫。”

所谓周小童者，意即周小史，古有其人，擅美名如子都、宋朝者。而诗人竞咏之耳。

○王承休

蜀后主王衍时，宦官王承休，以优笑狎昵见宠，有美色。恒侍少主寝息，久而专房。承休多以邪僻奸秽之事媚其主，主愈宠之。承休取妻严氏，亦嬖于后主。与韩昭为刎颈交，所谋皆互相表里。承休一日请从诸军拣选骁勇数千，号龙武军，自为统帅，特加衣粮。因求秦州节度使。且云：“愿与陛下于秦州采掇美丽。”后主从之，以此决幸秦之计。中外切谏，不从。及车驾至汉州，而魏兵已围凤州。羽书飞报，少主犹谓臣下设计沮其东行。曰：“朕恰要亲看相杀。”已，闻诸将弃城走，乃仓惶遁还。王承休拥麾下之师，及妇女孩幼万余口，金银缯币于西番买路归蜀。沿路被掠，迨至蜀，存者百余人。魏主破蜀斩之。

○车梁

陕西车御史梁，按部某州，见拽轿小童，爱之。至州，令易门子。吏自以“无”应。车曰：“如途中拽轿小童亦可。”吏曰：“又以小童。”乃递运所夫。驿丞喻其意，进言曰：“小童曾供役上官。”竟以易之。强景明戏作《拽轿行》云：

“拽轿，拽轿，彼狡童兮大人要。”

末云：

“可惜吏自却不晓。好个驿丞倒知道。”

○梁生

梁生，东粤小吏也。所嬖狡童，为臬长俞华麓所夺。俞每出，童乘马随之。梁愤甚。乃挟利刃俟童于路，折胁之使下，遂挟以西窜。俞抵衙，问童何在，左右以马不进对。久之，徒马耳。俞怒甚，左右亦惊疑。询诸途人，言梁生也。而梁生家云，生实未归。有司承俞旨索之，不获。乃梏其父，而悬重赏购生。生居西粤岁余，闻俞迁去，乃归。有司以俞渔猎外色已甚，颇不直之。以故释生父，而纵生不问，生与童相好如初。

○万生

龙子犹《万生传》云：万生者，楚黄之诸生也。所善郑生曰孟哥。始遇郑于观优处，垂髫也。未同而言应，进以雪梨，不却。万喜甚，期明日更会于此，将深挑之，而郑不果来。访其耗，则已奉父命从学中州矣。惘然者久之。凡岁余，复遇诸途，则风霜盈面，殊不似故吾。万心怜乃更甚，数从周旋，遂缔密好。

邑少年以为，是兔子者，而亦挟童耶。欲相与谪郑，以耻万生。万不顾也，匿郑他所饮食焉。久之，郑色泽如故，稍行都市中，前邑少年更相与夸郑生美，争调之。郑亦不顾。盖万与郑出入，比目者数年，而郑齿长矣。万固贫士，而郑尤贫。万乃为郑择婚，且分割其舍三之一舍之，而迎其父母养焉。万行，则郑从，若爱弟。行远，则郑为经理家事，若干仆。病，则侍汤药，若孝子。斋中设别榻，十日而五宿。两家之人，皆以为固然，不之讶。叩其门，登其堂，亦复忘其为两家者。子犹曰：“天下之久于情，有如万、郑二生者乎？或言郑生庸庸耳，非有安陵、龙阳之资，而承绣被金丸之嬖，万生误。虽然，使安陵、龙阳而后嬖，是以色升耳，乌呼情！且夫颜如桃李，亦安能久而不萎者哉？万惑日者言，法当客死，乃预属其内戚田公子及其友杨曰：“万一如日者言，二君为政，必令我与郑同穴。”吁！情痴若此，虽有美百倍，吾知万生亦不与易矣。郑生恂恂寡言，绝与浮薄子不类，而躯殊渺小，或称之，才得六十觔。亦异人也。

○郑樱桃

郑樱桃者，襄国优童也。艳而善淫。石虎为将军，绝嬖之。以樱桃谮，杀其妻某氏。后娶某氏，复以樱桃谮杀之。唐李颀有《郑樱桃歌》，误以为妇人。

○董贤

董贤，字圣卿，云阳人也。父恭，为御史，任贤为太子舍人。哀帝立，贤随太子，官为郎。二岁余，傅满在殿下，为人美丽自喜，哀帝望见，说其仪貌，识而问之曰：“是舍人董贤邪？”因引上与语，拜为黄门郎，由是始幸。问及其父，即日征为霸陵令，迁光禄大夫。

贤宠爱日甚，为驸马都尉侍中，出则参乘，入御左右。旬月间，赏赐累钜万，贵震朝廷。常与王起卧。又尝昼寝，偏藉上袖，上欲起，贤未觉，不欲动贤，乃断袖而起。贤自是轻衣小袖，不用奢带修裙，故使便易。宫人皆效其断袖。贤性柔和便辟，善为媚以自固。每赐洗沐不肯出，常留中视医药。上以贤难归，诏令贤妻得以引籍殿中，止贤庐若吏，妻子居官寺舍。又召贤女弟以为昭仪，位次皇后。更名其舍为椒风，以配椒房云。昭仪及贤与妻，旦夕上下并侍左右。赏赐昭仪及贤妻，亦各千万数。迁贤父为少府，赐爵关内侯，食邑。复徙为卫尉。又以贤妻父为将作大匠。弟为执金吾。诏将作大匠为贤起大第，比阙下，重五殿，洞六门，土木之功，穷极技巧，柱槛衣以绨锦。下至贤家童仆，皆受上赐。及武库禁兵，上方珍玩，尽在董氏。而乘舆服乃其副也。及至东园秘器，珠襦玉柙，豫以赐贤，无不备具。又令将作为贤起冢茔、义陵，旁因为便房，刚柏题凑，外为徼道，周垣数里，门阙罘罳甚盛。上欲侯贤，而未有缘，会待诏孙宠、息夫躬等告东平王云祠祭咒诅，下有司治伏其辜。上于是令躬、宠为贤告东平事者，乃以其功下诏，封贤为高安侯，躬宜陵侯，宠方阳侯，食邑各千户。顷之，复益封贤二千户。

丞相王嘉内疑东平事冤，甚恶躬等，数谏诤，以贤为乱国制度，嘉竟坐言事下狱死。王初即位，祖母傅太后、母丁太后皆在，两家先贵。傅太后从弟喜，先为大司马辅政，数谏失。太后指免官。上舅丁明代为大司马，亦任职，颇害贤宠。及丞相王嘉死，明甚怜之。上寝重贤，欲极其位而恨明不附，遂册免明，以贤代之。册曰：“朕承天序，惟稽古建尔于公以为汉辅。往悉尔心，统辟元戎，折冲绥远，匡王庶事，允执其中。天下之众，受制于朕，以将为命，以兵为威，可不慎欤！”

是时贤年二十二，虽为三公，常给事中领尚书，百官因贤奏事。以父恭不宜在卿位，徙为光禄大夫，秩中二千石。弟宽信代贤为驸马都尉。董氏亲属皆侍中诸曹奉朝，宠在傅之右矣。

明年，匈奴单于来朝，怪贤年少，以问（言云）上令，（言云）报曰：“大司马年少，以大贤居位。”单于乃起，拜贺汉朝得贤臣。初，丞相孔光为御史大夫，时贤父恭为御史，事光，及贤为大司马，与光并为三公。上故令贤私过光。光雅恭谨，知上欲尊宠贤。及闻贤当来也，光警戒衣冠，出门待望，见贤车，乃却入。贤至中门，光入阁。既下车，乃出拜谒。送迎甚谨，不敢以宾客钧敌之礼。贤归，上闻之喜，拜光两兄子为大夫常侍。贤由是权与人主侔矣。

是时成帝外家王氏衰废，唯平阿侯（言云）子去疾，哀帝为太子时，为庶子得幸。及即位，为侍中骑都尉。上以王氏亡在位者，遂用旧恩，亲近去疾。复进其弟闳为中常侍。闳妻父肖咸，前将军望之子也。久为郡守，病免为中郎将，兄弟并列。贤父恭慕之，欲与结婚姻。闳为贤弟驸马都尉宽信求咸女为妇，咸惶恐不敢当。私谓闳曰：“董公为大司马，册文言‘允执其中’，此乃尧禅舜之文，非三公故事。长在见者，莫不心惧。此岂家人子所能堪邪！”闳性有知略，闻咸言，心亦悟。乃还报恭，深达咸自谦薄之意。恭叹曰：“我家何用负天下，而为人所畏如是。”意不说。后上置酒麒麟殿，贤父子亲属宴饮。王闳兄弟侍中、中常侍皆在侧。上侑酒，因从容视贤笑曰：“吾欲法尧禅舜，何如？”闳进曰：“天下乃高皇帝天下，非陛下之有也！陛下承宗庙，当传子孙于无穷，统业至重，天子无戏言。”上默然不说，左右皆恐。于是遣闳出，后不得复侍宴。贤弟新成功坚，其外大门无故自坏，贤心恶之。后数月，哀帝崩。太皇太后召大司马贤，引见东厢，问以丧事调度。贤内忧，不能对，免冠谢。太后曰：“新都侯莽，前以大司马奉送先帝大行，晓故事，吾令莽佐君。”贤顿首幸甚。太后遣使者召莽。既至，以太后指使尚书劾贤：帝病，不亲医药，禁止贤不得入宫殿司马中。贤不知所为，诣阙，免冠徒跣谢。莽使谒者以太后诏，即阙下册贤曰：“间者以来，阴阳不调，灾害并臻，元元蒙辜。夫三公鼎足为辅也。高安侯贤，未更事理，为大司马不合众心，非所以折冲绥远也。其收司马印绶，罢归第。”即日，贤与妻皆自杀，家惶恐夜葬。莽疑其诈，有司奏请发贤棺至狱诊视。莽复讽大司徒光奏：贤性巧佞，翼奸以获封侯；父子专朝，兄弟并宠；多受赐，治第宅，造冢圹，放效无极，不异王制，费以万万计，国家为空虚。父子骄蹇，至不为使者礼，受赐不拜，罪恶暴著。贤自杀代辜，死后父恭著不复过。乃复以沙画棺四时之色，左苍龙，右白虎，上著金银日月，玉衣珠璧，至尊无以加。恭等幸免于诛，不宜在中土，臣请收没入财物县官。诸以为官者皆免。”父恭、弟宽信与家属徙合浦，母别归故郡。县官斥卖董氏财，凡四十三万万。贤既见发，裸殄其尸，因埋狱中。贤所厚沛吏朱诩自劾，去大司马府，买棺、衣服收贤尸葬之。王莽闻之大怒，以他罪击杀诩。诩子浮，建武中贵显，至大司马、司空，封侯。

○张浪狗

唐僖宗宠内园小儿张浪狗。一日，以无马告，因密与百金，俾自买之。浪狗求得马，置宣徽南院中。帝因独行往观，绕马左右，连称好马。其马未调，忽尔腾跃，踏帝左胁，遂昏倒。浪狗惊惶，以银盂注尿灌之，良久方苏。伪称气疾，竟以大渐。

《谭概》评云：其密予百金也，如窃簪珥婢；其独行观马也，如顽童背师；其倒地灌尿也，如无赖吃打。全然不似皇帝矣。

唐僖宗之痴害己，石虎之痴害人，汉哀欲法尧禅舜，其痴也几害于天下。

○襄城君

楚襄城君始封，衣翠衣，带玉钩，履编舄，立乎水上。大夫庄辛见而说曰：“愿把君手，可乎？”襄城君作色不言。辛迁延进曰：“君不闻鄂君乎？乘青翰之舟，张翠盖，会钟鼓之音。越人拥而歌曰：

‘今夕何夕兮，搴洲中流。今日何日兮，得与王子同舟。蒙羞被好兮，不訾诟耻。心几烦

而不绝兮，得知王子。山有木兮，木有枝。心悦君兮，君不知。’

于是鄂君举绣被而覆之。”襄城君乃奉手进辛。

○潘章

潘章少有美容仪，时人竞慕之。楚国王仲先闻其名，来求其文，因愿同学，一见相爱，情若夫妇。便同衾枕，交好无已。后同死，而家人哀之，因合葬于罗浮山。冢上忽生一树，柯条枝叶，无不相抱。时人异之，号为共枕树。

○申侯

申侯有宠于楚文王。文王将死，与之璧使行。曰：“唯我知汝。汝专利而不厌，予取予求，不汝疵瑕也。后之人将求多于汝，汝必不免。我死汝必速行，无适小国，将不汝容焉。”既葬，出奔郑，又有宠于厉公。及文公之世，以请城其赐邑，被谮见杀。

○邓通

邓通，蜀郡南安人也，以濯（棹）船为黄头郎。文帝尝梦欲上天，不能，有一黄头郎推上天。顾见其衣尻带后穿。觉而之渐台，以梦中阴自求推者郎，见邓通其衣后穿，梦中所见也。召问其名姓，“姓邓，名通”。邓犹登也，文帝甚说，尊幸之，日日异。通亦愿谨，不好外文，虽赐洗沐不欲出。于是文帝赏赐通以千万数，官至上大夫。文帝时间至通家游戏。然通无他技能，不能有所荐达，独自谨身以媚上而已。上使善相人者相通，曰：“当贫饿死。”上曰：“能富通者，我也。”于是赐通蜀严道铜山，得自铸钱。邓氏钱布天下。文帝尝病痈，邓通常为上嗽吮之。上不乐，从容问曰：“天下谁最爱我者乎？”通曰：“宜莫若太子。”太子入问疾，上使太子齚痈，太子齚而色难之。已而，闻通尝为上齚之，太子惭。由是心恨通。及文帝崩，景帝立，邓通免家居。居亡何，人有告通盗出徼外铸钱，下吏验问颇有，遂竟案，尽没入之。通家尚负卖数钜万。长公主赐邓通，吏辄没入之，一簪不得着身。于是长公主乃令假衣食，竟不得名一钱，寄死人家。

按《史记》：文帝所幸尚有宦者赵同、北宫伯子。北宫伯子以爱人长者，而赵同以星气幸，常为参乘。景帝时，惟有郎中令周仁。当时君臣相悦，往往出此道，可笑。

○韩嫣

韩嫣字王孙，弓高侯穨当之孙也。武帝为胶东王时，嫣与上学书，相爱。及上为太子，愈益亲焉。嫣善骑射，聪慧。上即位，欲事伐胡，而嫣先习兵，以故益尊贵，官至上大夫，赏赐拟邓通。始时，常与上共卧起。江都王入朝从，从上猎上林中。天子车驾未行，先使嫣乘副车，从数十百骑驰视兽。江都王望见，以为天子，群从者伏谒道旁，嫣驱不见。既过，江都王怒，为皇太后泣，请归国入宿卫，比韩嫣。太后由此衔嫣。嫣侍出入永巷不禁，以奸闻。皇太后怒，使使赐嫣死。上为谢，终不得，嫣遂死。嫣弟说亦爱幸，以军功封安道侯。巫蛊时，为戾太子所杀。

韩嫣好弹，常以金为丸，所失者日有十余。长安为之语曰：“若饥寒，逐金丸。”京师儿童每闻嫣出弹，辄随之，望丸之所落。

○张放

富平侯张放者，大司马安世曾孙也。母敬武公主。鸿喜（嘉）中，成帝欲尊武帝故事，与近臣游宴。放以公主子，少年殊丽，性开敏，得幸上。放取皇后弟平恩侯许嘉女。上为放供张，赐甲第，充以乘舆服饰，号为天子取妇，皇后嫁女。大官私官，并供其第。两宫使者，冠盖不绝。赏赐以千万数。放为侍中中郎将，监平乐屯兵，置幕府，仪比将军。与上卧起，宠爱殊绝。常从为微行出游，北至甘泉，南至长阳、五莋，斗鸡走马长安中，积数年。

是时，上诸舅皆害其宠，白太后。太后以上春秋富，动作不节，甚以咎放。于是丞相宣、御史大夫方进，以灾异奏放骄蹇纵恣，奢淫不制，请免归国。上不得已，左迁放为北地都尉。数月复征入侍中。太后以放为言，出为天水属国都尉。永始、元延间，比年日蚀，故久不还放，玺书劳问不绝。居岁余，征放归第，视母公主疾。数月，主有瘳，出放为河东都尉。上虽爱放，然上迫太后，下用大臣，故常涕泣而遣之。后复征为侍中光禄大夫，秩中二千石。岁余，丞相方进复奏放，上不得已免放，赐钱五百万，遣就国。数月，成帝崩，放思慕，哭泣而死。

○弄儿

金日磾子二人，皆爱幸，为武帝弄儿。常在旁，弄儿或自后拥上项，日磾在前见而目之。弄儿走且啼曰：“翁怒。”上谓日磾：“何怒吾儿！” 为其后。弄儿壮大不谨，自殿下与宫人戏，日磾适见之，恶其淫乱，遂杀弄儿。弄儿即日磾长子也。上闻之大怒，日磾顿首谢，具言所以杀弄儿状。上甚哀，为之泣。已而心敬日磾，遂膺托孤之任。

按《汉书》：日磾二子赏、建，俱侍中，与昭帝略同年，共卧起。赏为奉车都尉，建为驸马都尉。及赏嗣侯，佩两绶，上谓霍光曰：“金氏兄弟两人，不可使俱两绶耶？”光不可，乃止。疑日磾有三子，所杀弄儿乃长子，而赏与建其次耳。各书俱云日磾子二人，似未详。

○弥子瑕

弥子名瑕，卫之嬖大夫也。弥子有宠于卫。卫国法：窃驾君车罪刖。弥子之母病，其人有夜告之弥子矫驾君车以出，灵公闻而贤之曰：“孝哉！为母之故，犯刖罪。”异日，与灵公游于果园，食桃而甘，以其余献灵公。灵公曰：“爱我忘其口，啖寡人。”及弥子色衰而爱驰，得罪于君。君曰：“是尝矫驾吾车，又尝食我以余桃者。”

○王韶

王韶字德茂，少美丽，善姿首。初袭父封都乡侯，为太子舍人，累迁郢州刺史。韶昔为幼童，庾开府信爱之，有断袖之欢。衣食所资，皆信所给。遇客，韶亦为信侍酒。后为郢州。信西上江陵，途经江夏，韶接信甚薄，坐青油幕下，引信入宴，坐信别榻，有自矜色。信稍不堪，因酒酣，乃径上韶床，践踏肴馔，直视韶面，谓曰：“官今日形容，大异畴昔。”宾客满座，韶甚惭耻。

○兵子

一市儿，色慕兵子，而无地与狎。兵子夜司直通州仓。凡司直，出入门者，必籍记之，甚严。市儿因代未到者名，入与狎。其夜月明，复有一美者玩月。市儿与兵子曰：“吾姑往调之。”兵子曰：“可往。”而美者大怒。盖百夫长胤子也。语斗不已，市儿遂殴美者死，弃尸井中。兵子曰：“君为我至，义不可忘，我当代君死。君可应我名出矣。但囹圄中愿相顾也。”市儿遂出。而兵子自称杀人，坐死。兵子囚囹圄二年，食皆自市儿所馈。后忽不继。为私期招之，又不至。恚恨久之，诉于司刑者。司刑者出兵子入市儿。逾年行刑，兵子复曰：“渠虽负义，非我初心。我终不令渠死我独生耳。”亦触木死尸傍。见《耳谈》。

○任怀仁

晋升平元年，任怀仁年十三，为台书佐。乡里有王祖，为令史，恒宠之。怀仁已十五六矣，颇有异意。祖衔恨，至嘉兴，杀怀仁，以棺殡埋于徐祚家田头。祚后宿息田上，忽见有鬼至，朝中暮三时食，辄分以祭之。呼云：“田头鬼来就我食。”至瞑眠时，亦云“来伴我宿”。如此积时，后夜忽见形云：“我家明当除服作祭，祭甚丰厚，君明随去。”祚云：“我生人，不当相见。”鬼云：“我自隐君形。”祚便随鬼去。计行食顷，便到其家。家大有客。鬼将祚上灵座大食。食尽，合家号泣，不能自胜。谓其儿还，见王祖来，便曰：“此是杀我人。”犹畏之，便走出。祚即形露，家中大惊，具问祚。因叙本末，随祚迎丧。即去，鬼便断绝。

○李延年

李延年，中山人，身及父母兄弟皆故倡也。延年坐法腐刑，给事狗监中。善歌，为新变声。是时方兴天地诸祠，令司马相如等作诗颂，延年辄承意弦歌，所造诗为之声曲。而女弟李夫人得幸，产昌邑王。延年由是贵，为协律都尉，佩二千石印绶，而与上卧起，其爱幸将韩嫣。久之，延年弟季与中人乱。及李夫人卒后，其爱驰，上遂诛延年兄弟宗族。是后宠臣，大底外戚之家也。卫青、霍去病皆爱幸，然亦以功能自进。

○慕容冲

初，秦主苻坚之灭燕，冲姊为清河公主，年十四，有殊色。坚纳之，宠后庭。冲年十二，亦有龙阳之姿，坚又幸之。姊弟专宠，宫人莫进。长安歌之曰：

“一雌复一雄，双飞入紫宫。”

咸惧为乱。王猛切谏，坚乃出冲。长安又谣曰：

“凤凰凤凰止阿房。”

坚以为凤凰非梧桐不栖，非竹实不食，乃植桐竹数十万于阿房城以待之。冲后为寇，止阿房军焉。坚使使遗冲锦袍一领，称诏曰：“古者兵交，使在其间。卿远来草创，得无劳乎？今送一袍，以明本怀。朕于卿恩分，如何而于一朝忽为此变。”冲命詹事答之，亦称：“皇太后有令，孤今心在天下，岂顾一袍小惠。苟能知命，君臣束手早迭皇帝，自当宽贷苻氏，以酬曩好。终不使既往之施，独美于前。”坚大怒曰：“吾不用王景略阳平公之言，使白虏敢至于此。”

○张幼文

张幼文与张千仞俱世家子。幼文美如好女，弱不胜衣，而尤善修饰。经坐处，如荀令之留香也。千仞与之交甚密，出入比目。及院试发案，二人连名，人咸异之。既娶，欢好无倦。而妇人之不端者，见幼文无不狂惑失志，百计求合，幼文竟以是犯血症。千仞日侍汤药，衣不解带。疾革，目视千仞不能言。千仞曰：“吾当终身无外交，以此报汝。如违誓，亦效汝死法。”幼文点头含泪而逝。时年未二十也。千仞哀毁过于伉俪。久之，千仞复与朱生者为密约，半载亦犯血症。千仞之伯父伯起先生，卧园中，夜半，忽梦承尘豁开，幼文立于上。伯起招之使下，幼文答曰：“吾不下矣。只待八大来同行耳。”千仞八房居长，故小名八大也。又曰：“欲得《金刚经》，烦楷书见慰。”语毕忽不见，而叫门声甚急。伯起惊觉，则千仞家报凶信者也。誓亦灵矣哉。伯起为作小传，并写《金刚经》数部焚之。

伯起先生亦好外，闻有美少年，必多方招至，抚摩周恤，无所不至。年八十余犹健。或问：“先生多外事，何得不少损精神？”先生笑曰：“吾于此道，心经费得多，肾经费得少，故不致病。”有倪生者，尤先生所欢，亲教之歌，使演所自编诸剧。及冠，为之娶妻，而倪容骤减。先生为吴语谑之云：“个样新郎，特煞（矢差）看。看面上肉无多。思量家公真难做，不如依旧做家婆。”时传以为笑。

○宋朝

宋朝，宋公子，名朝。有美色。事卫为大夫，有宠于卫灵公。遂烝灵公嫡母襄夫人宣姜。已，又烝公之夫人南子。朝惧，遂与齐豹、北宫喜、褚师圃作乱，逐灵公如死鸟。灵公既入卫，与北宫喜盟于彭水之上，公子朝出奔晋。既自晋归来，灵公以夫人念南子之故，复召朝。太子蒯瞆献孟于齐，过宋野，野人歌之曰：

“既定尔娄猪，盍归我艾豭。”

太子羞之。

○秦宫

秦宫者，汉大将军梁冀之嬖奴也。宫年少，而兼有龙阳、文信之资。冀与妻孙寿争幸之。李长吉为诗云：

“越罗衫袂迎春风，玉刻麒麟腰带红。楼头曲宴仙人语，帐底吹笙香雾浓。人间酒暖春茫

茫，花枝入帘白日长。飞窗复道传筹饮，午夜铜盘腻烛黄。秃衿小袖调鹦鹉，紫绣麻霞蹯哮虎。

折桂销金待晓筵，白鹿青苏半夜煮。桐英永巷骑新马，内屋凉屏生色画。开门烂用水衡钱，卷

起黄河向身泻。皇天厄运犹缯裂，春宫一生花底活。鸾昆夺得不还人，醉睡（毛瞿）毺满堂月。”

按：冀妻孙寿，以冀恩封襄城君，兼食阳翟租，岁入五千万，加赐赤绂，比长公主。寿色美而善为妖态，作愁眉、啼妆、堕马髻、折腰步、龋齿笑以为媚惑。寿性钳忌，能制御冀，冀甚宠惮之。初，父商献美人支通期于顺帝。通期有微过，帝以归商，商不敢留而出嫁之。冀即遣客盗还通期。会商薨，冀行服于城西，私与之居。寿伺冀出，多从苍头，篡取通期归，截发，刮面笞掠之。欲上书告其事，冀大恐，顿首请于寿母，寿亦不得已而止。

冀嬖爱监奴秦宫，官至太仓令，得出入寿所。寿见宫辄屏御者，托以言事，因与私焉。宫内外兼宠，威权大震，刺史二千石皆谒拜之。冀大起第舍，而寿亦对街为宅，殚极土木，互相夸竞。时人谓之木妖。

○冯子都

大将军霍光监奴冯子都，有殊色，光爱幸之。常与计事，颇挟权，倾都邑。后人为语曰：“昔有霍家奴，姓冯名子都。依倚将军势，调笑酒家胡。”光卒，显寡居，与子都乱。显广治第室，作乘舆辇，加画绣裀。冯黄金涂韦，絮荐轮。侍婢以五彩丝挽显及子都，游戏第中。

谚云：“堂中无俊仆，心是好人家。”信然。或言子孟不学无术，此其一征。然则孔光号为名儒，何以献媚董贤也！

○陈子高

陈子高，会稽山阴人也。世微贱，业织履为生。侯景乱，子高从父寓都下。是时子高年十六，尚总角，容貌艳丽，纤妍洁白如美妇人。螓首膏发，自然蛾眉。见者靡不啧啧。即乱卒挥白刃，纵挥间噤不忍下，更引而出之数矣。陈司空霸先时平景乱，其从子蒨以将军出镇吴兴，子高于淮渚附部伍寄载求还乡。蒨见而大惊，问曰：“若不欲求富贵乎，盍从我？”子高许诺。子高本名蛮子，蒨嫌其俗，改名之。蒨颇伟于器。既乍幸，子高不胜，啮被，被尽裂。蒨欲且止。曰：“得无创巨汝邪？”子高曰：“身是公身也，死耳，亦安敢爱！” 蒨愈益爱怜之。子高肤理色泽，柔靡都曼，而猿臂善骑射，上下若风。性恭谨，恒执佩身刀及侍酒炙。蒨性急，有所恚，目若虓虎，焰焰欲啖人。见子高则立解。子高亦曲意傅会得其欢。蒨常为诗赠之曰：

“昔闻周小史，今歌明下童。玉尘手不别，羊车市若空。谁愁两雄并，金貂应让侬。”

且曰：“人言吾有帝王相。审尔，当册汝为后，但恐同姓致嫌耳。”子高叩头曰：“古有女主，当亦有男后。明公果垂异恩，奴亦何辞作吴孟子耶！” 蒨大笑。日与狎，未尝离左右。既渐长，子高之具尤伟。蒨尝抚而笑曰：“吾为大将，君副之，天下女子兵，不足平也。”子高对曰：“政虑粉阵饶孙吴。非奴铁缠矟，王江州不免落坑堑耳。”其善酬接若此。蒨梦骑马登山，路危欲堕，子高推捧而升。将任用之，亦愿为将，乃配以宝刀，备心腹。

王大司马僧辨下京师，功为天下第一。陈司空次之。僧辨留守石头城，命司空守京口，推以赤心，结廉蔺之分。且为第三子頠，约娶司空女。頠有才貌，尝入谢司空，女从隙窗窥之，感想形于梦寐。谓其侍婢曰：“世宁有胜王郎子者乎？”婢曰：“昨见吴兴东阁日直陈某，且数倍王郎子。”盖是时蒨解部佐司空在镇。女果见而悦之，唤欲与通。子高初惧罪，谢不可，不得已，遂私焉。女绝爱子高，尝盗其母阁中珠宝与之，，价值万计。又书一诗于曰《团扇》，画比翼鸟其上，以遗子高曰：

“人道团扇如圆月，侬道圆月不长圆。愿得炎州无霜色，出入欢袖千百年。”

事渐泄，所不知者司空而已。会王僧辨有母丧，未及为頠礼娶。子高常恃宠凌其侣，因为窃团扇与頠，且告之故。頠忿恨，以语僧辨，用他事停司空女婚。司空怒，且谓僧辨之见图也，遂发兵袭僧辨并其子，缢杀之。蒨率子高实为军锋焉。自是子高引避不敢入。蒨知之，仍领子高之镇。女以念极，结气死。司空为武帝，崩后，蒨以犹子入嗣大统。子高为右卫将军散骑常侍，称功封文招县子。废帝时，坐诬谋反诛。人以为隐报焉。

○王祭酒

相传南京旧有王祭酒，尝私一监生。其人忽梦鳣出胯下，以语人。人因为谑语曰：

“其人一梦甚跷蹊，黄鳣钻臀事可疑。想是翰林王学士，夜深来访旧相知。”

见《耳谈》。

○朱凌谿

宝应朱凌谿，为陕西提学时，较文至泾阳，与一士有龙阳之好。濒归，朱赠以诗云：

“欲发不发花满枝，欲行不行有所思。我之所思在泾渚，春风隔树飞黄鹂。”

又，吾乡一先达（讳其名）督学闽中。闽尚男色，少年俱修泽自喜。此公阅名时，视少俊者暗记之。不论文艺，悉加作养。以此得谤。罢官之时，送者日数百人，皆髫年美俊，如一班玉笋，相随数日，依依不舍。归乡不咎失官，而举此夸人，以为千古盛事。

○全氏子　张氏子

《狯园》载：苏州山塘全大用，为象山尉。有赘婿江汉，年弱冠，风仪不下，遂与五郎神遇。绸缪嬿婉，情茵伉俪，其室人竟不敢与夫同宿。江郎病瘠日甚。全氏设茶筵嬿之，终不能绝。后遇异人飞篆禳除，乃已。万历丙午年事。

又，苏城家查桥店人张二子，年十六，白皙，美风仪。一日遇五郎见形其家，诱与为欢。大设珍肴，多诸异味，白昼命手力置烧鳗数器，酣饮欢呼，倏忽往来，略无嫌忌。后忽欲召为小胥，限甚促，父母乞哀不许，寻而其子死焉。

○吕子敬秀才

吉安吕子敬秀才，嬖一美男韦国秀。国秀死，吕哭之恸，遂至迷。同（因）浪游弃业。先是宁藩废宫有百花台。吕游其地，见一人美益甚，非韦可及。因泣下沾襟。是人问故。曰：“对倾国伤我故人耳。”是人曰：“君倘不弃陋劣，以故情亲新，人新郎故耳。”吕喜过望，遂与相狎。问其里族，久之始曰：“君无讶，我非人也。我即世所称‘善歌汪度’。始家北门。不意为宁殿下所嬖，专席倾宫。亡何，为娄妃以妒鸩杀我，埋尸百花台下，幽灵不昧，得游人间。见子多情，故不嫌自荐。君之所思韦郎，我亦知之。今在浦城县南仙霞岭五通神庙中。五通所畏者天师。倘得符搆之，便可相见。”吕以求天师，治以符祝，三日韦果来，曰：“五通以我有貌，强夺我去。我想君未忘，但无由得脱耳。今幸重欢，又得汪郎与偕，皆天缘所假。”吕遂买舟，挟二男，弃家游江以南，数载不归。后人常见之，或见或隐，犹是三人，疑其化去。然其里人至今请勿问，疑有吕子敬秀才云。见《耳谈》。

情史氏曰：饮食男女，人之大欲。破舌破老，戒于二美。内宠外宠，辛伯谂之。男女并称，所由来矣。其偏嗜者，亦交讥而未见胜也。闻之俞大夫云：“女以生子，男以取乐。天下之色，皆男胜女。羽族自凤凰、孔雀，以及鸡雉之属，文彩并属于雄。犬马之毛泽亦然。男若生育，女自可废。”呜呼！世固有癖好若此者，情岂独在内哉？而《孔丛子》载：“子上见卫君，卫君之幸臣美须眉，立于君侧。卫君谓子上曰：‘使须眉可假，寡人固不惜此于先生也。’”夫至以须眉为幸臣，吾不知其情之所底矣。

卷二十三　情通类

○凤

南方有比翼凤，飞止饮啄，不相分离。雄曰野君，雌曰观讳，总名曰长离，言长想离著也。此鸟能通宿命，死而复生，必在一处。纣时集于长桐之上，人皆以为双头鸟，不祥。及文、武兴，始悟曰：此并配之瑞也。出《琅环记》。

又，西方卫罗国王有女，字曰配英，与凤共处。于是，灵凤常以羽翼扇女面。后十年中，女忽有胎。王意怪之，因斩凤头，埋于长林邱中。后生女，名曰皇妃。王女思灵凤之游好，驾而临之长林邱中，歌曰：“杳杳灵凤，绵绵长归。悠悠我思，永与愿违。万劫无期，何时来飞？”是凤忽然而生，抱女俱飞，径入云中。出《洞玄本行经》。

○鸾

罽宾国王买得一鸾，欲其鸣，不可致。饰金繁，飨珍羞，对之愈戚，三年不鸣。夫人曰：“尝闻鸾见其类则鸣，何不悬镜照之。”王从之。鸾睹影悲鸣，冲霄一奋而绝。见《异苑》。

○鹤

湘东王修竹林堂，新杨太守郑裒送雄鹤于堂。其雌者尚在裒宅。霜天夜月，无日不鸣。商旅江津，闻者堕泪。时有野鹤飞赴堂中，驱之不去，即裒之雌也。交颈、颉颃、抚翼，闻奏钟磬，翩然共舞，婉转低昂，妙契弦节。

晁采畜一白鹤，名素素。一日雨中，忽忆其夫，试谓鹤曰：“昔王母青鸾，绍兰燕子，皆能寄书达远，汝独不能乎。”鹤延颈向采，若受命状。采即援笔直书三绝，系于其足，竟致其夫，寻即归。

○石鹤

挥使有女病瘵,尪然待尽,出叩蓬头.蓬头曰：“与我寝处一宵，尚何病哉。”挥使大怒，欲掴其面。细君屏后趋出止之，谓挥使曰：“神仙救人，终不以淫欲为事。倘能起病，何惜其躯。”遂许诺。其夜，蓬头命选壮健妇女四人，抱病者而寝，自运真阳，逼热病体：众见痨虫无数飞出，用扇扑去。黎明，辅以汤药饮食，痼疾顿除，一家惊起愧谢。遂还西川鹤鸣观，乘石鹤而去。先是观前旧有两石鹤，不知何代物也。蓬头乘其雄者上升，其雌者中夜悲啼。士人惊怪，争来击落其喙，至今无喙石鹤一只存焉。

○秦吉了

天后时，左卫兵曹刘景阳使岭南，得秦吉了二只，能解人语，至都进之。留其雌者，雄烦怨不食。则天问曰：“何乃无聊也？”鸟曰：“其配为使者所得，颇思之。”乃呼景阳曰：“卿何故藏一鸟不进？”景阳叩头谢罪，乃进之。则天不罪也。

○鸳鸯

元魏显宗延兴三年，因田，鹰攫一鸳鸯，其偶悲鸣，上下不去。帝乃惕然问左右曰：“此飞鸣者，为雌为雄。”左右对曰：“臣以为雌。”帝曰：“何以知之？”对曰：“阳性刚，阴性柔，以刚柔推之，必是雌矣。”帝乃慨然而叹曰：“虽人鸟事别，至于资识性情，竟何异哉。”于是下诏禁断鸷鸟，不得畜焉。

刘世用尝在高邮湖，见渔者获一鸳鸯，其一飞鸣逐舟不去。舟人杀获者而烹之。将熟，揭釜，其一亦即飞入，投汤而死。

○鹣鹣

《尔雅》云：“南方有比翼鸟焉，不比不飞，其名谓之鹣鹣。”词家以鹣鹣喻夫妇。

○雁

元好问（字格之，金人），赴试并州，道逢捕雁者，捕得二雁：一死，一脱网去。其脱网者，空中盘旋，哀鸣良久，亦投地死。元遂以金赎得二雁，瘗汾水旁，垒石为识，号曰“雁丘”。因赋《摸鱼儿》词云：

“问世间、情是何物，直教生死相许。天南地北双飞客，老翅几回寒暑。欢乐趣，离别苦，就中更有痴儿女。君应有语，渺万里层云，千山暮雪，只影向谁去。　横汾路，寂寞当年箫鼓。荒烟依旧平楚。招魂楚些嗟何及，山鬼暗啼风雨。天地妒、未信与、莺儿燕子俱黄土。千秋万古，为留待骚人，狂歌痛饮，来访雁丘处。”

栾城李仁卿治和云：

“雁双双、正分汾水，回头生死殊路。天长地久相思债，何以眼前俱去。催劲羽，倘万一、幽冥却有重逢处。诗翁感遇，把塞北江南，风嘹月唳，并付一丘土。　仍为汝，小草幽兰丽句。声声字字酸楚。桐江秋影今何在，草木欲迷堤树。露魂苦，算犹胜、王嫱青冢真娘墓。凭谁说与。对鸟道长空，龙艘古渡，马上泪如雨。”

按《舆地志》：雁丘在今太原府阳曲县。

王天雨云：家后有张姓者，曾获一雁，置于中亭。明年，有雁自天鸣，亭雁和之。久而天雁遂下，彼此以颈绞死于楼前。后因名楼曰“双雁楼”。

王荫伯教谕铜陵时，有民舍除烟缭绕，祓除不祥。一雁偶为烟触而下，其家直以为不祥也，烹之。明日，一雁飞鸣屋顶，数日亦坠而死。

弘治间，河南虞人获一雌雁，缚其羽，蓄诸场圃，以媒他雁。至次年来宾时，其雄者与群雁飞鸣而过。雌认其声，仰空号鸣。雄亦认其声，遂飞落圃中。交颈悲号，其声呜呜，若相哀诉者。良久，其雄飞起半空欲去，徘徊，视其雌不能飞，复飞落地上，旋转叫号，声益悲恻。如此者三四次，知终不能飞去，乃共啮颈蹂蹴，遂相愤触而死。呜呼！雁为禽类，而且有恩义。人之夫妇相抛弃而不顾者，何独无人心哉?

○燕

襄阳卫敬瑜早丧。其妻，霸陵王整妹也，年十六，父母舅姑咸欲嫁之。誓而不许，截耳置盘中为誓，乃止。户有燕巢，常双来去。后忽孤飞，女感之，谓曰：“能如我乎？”因以缕志其足。明年复来，孤飞如故，犹带前缕。女作诗曰：

“昔年无偶去，今春犹独归。故人恩既重，不忍复双飞。”

自尔春来秋去，凡六七年。后复来，女已死。燕绕舍哀鸣。人告之葬处，即飞就墓，哀鸣不食而死。人因瘗之于旁，号曰“燕冢”。事见《南史》。唐李公佐有《燕女坟记》。

一说，姚玉京嫁襄州小吏卫敬瑜。卫溺死，玉京守志。常有双燕巢梁间，为鸷鸟所获。其一孤飞悲鸣，徘徊至秋，翔集玉京之臂，如告别然。玉京以红缕系其足，曰：“新春复来为吾侣也。”明年果至，玉京为诗云云。后玉京卒。燕复来，周回悲鸣。家人语曰：“玉京死矣，坟在南郭。”燕至坟所亦死。每风清月皎，或见玉京与燕同游灞水之上焉。或云：玉京即王氏乳名；加姚者，从母姓也。

元元贞二年，双燕巢于燕人杨汤佐之宅。一夕，家人举其灯照蝎，其雄惊坠，为猫所食。雌彷徨悲鸣不已。朝夕守巢，诸雏成翼而去。明年，雌独来复巢其处。人视巢有二卵，疑其更偶。徐伺之，则抱雏之壳耳。自是春来秋去，惟见其孤飞焉。夏氏子见梁间双燕，戏弹之，其雄死，雌者悲鸣，逾时自投于河，亦死。时人作《烈燕歌》云：

“燕燕于飞春欲暮，终日呢喃语如诉。但闻寄泪来潇湘，不闻有义如烈妇。

夏氏狂儿好畋猎，弹射飞禽类几绝。梁间双燕衔泥至，飞镞伤雄当儿戏。

雌燕视之或如痴，不能人言人不知。门前河水清且瀰，一飞竟溺澄澜底。

伤哉痛恨应未休，安得化作吕氏女，手刃断头报夫仇。”

长安豪民郭行先，有女子绍兰，适巨商任宗。宗为贾于湘，数年不归，音信不达。绍兰睹双燕戏于梁间，长吁语曰：“我闻燕子自海东来，往复必经湘中。我婿离家不归，数岁蔑有音耗，生死存亡未可知。欲凭尔附书，投于我婿。”言讫泪下。燕子飞鸣上下，似有所诺。兰复问曰：“尔若相允，当泊我怀中。”燕遂飞于膝上。兰遂吟诗一首云：

“我婿去重湖，临窗泣血书。殷勤凭燕翼，寄与薄情夫。”

兰遂小书其字，系于燕足上。遂飞鸣而去。任宗时在荆州，忽见一燕飞鸣头上，讶视之，遂泊其肩。见有一小缄系足。宗解而视之，乃妻所寄之诗。宗感而泣下。燕复飞鸣而去。宗次年归，首出诗示兰。宰相张说叙其事而传之。

○鹳

高邮有鹳双栖于南楼之上。或弋其雄，雌独孤栖。旬馀，有鹳一斑，偕一雄与共巢，若媒诱之者，然竟日弗偶。遂皆飞去。孤者哀鸣不已，忽钻嘴入巢隙悬足而死。时游者群客见之，无不嗟讶，称为烈鹳，而竞为诗歌吊之。复有“烈鹳碑”。

○鸽

江浙平章巙巙养一鸽，其雄毙于狸奴。家人以他雄配之，遂斗而死。谢子兰作《义鸽》诗以吊之，云：

“翩翩双飞鸽，其羽白如雪。乌员忽相残，雄死雌躃躃。

绝食累数日，悲鸣声不歇。苍头配他偶，捍拒项流血。

血流气亦愤，血尽气乃绝。嗟尔非鸳鸯，失配不再结。

嗟尔非雎鸠，所性殊有别。于人拟庄姜，之死同一辙。

夫何宫壶内，往往少贞烈。夏姬更九夫，河间不堪说。

聊为义鸽行，以激夫妇节。”

○金鹅

义熙中，羌主姚略坏洛阳沟取砖，得一双雄鹅，并金色，交颈长鸣，声闻九皋，养之此沟。

○象

日南贡四象，各有雌雄，其一雌死于九贡。至南海百有馀日，其雄泥土著身，独不饮酒食肉，长史问其所以，辄流涕焉。

○玉象　金象

李德裕好饵雄黄。有道士自云李终南，住罗浮山，笑曰：“相公久服丹砂，是世间凡火，只促寿耳。”怀中出一玉象子，如拳许，曰：“此可求勾漏莹彻者，燃香置象鼻下，勿令妇人鸡犬见之，三五日，象自服之，即复吐出，乃可服。此火王太阳之精，凝结已三万年；以相公好道，因以奉借。唯忠孝是念，无以贻咎。”又出一金象，云：“此是雌者，与玉为偶；不尔，玉象飞去。”德裕一一验之无差，服之，颜面愈少，须鬓如漆，乃求采姝异，至数百人。象不复吐砂，其后南迁于鬼门关，逢道士，怒索二象，曰：“不志吾言，固当如此。”公黾俯不与。至鳄鱼潭，风雨晦冥，玉象自船飞去，光焰烛天，金象从而入水。公至朱崖，饮恨而卒。见《洛中纪异》。

○马

蚕女者，当高辛帝时，蜀地未立君长，无所统摄，其父为邻所掠去，已逾年，唯所乘之马犹在，女念父隔绝，或废饮食。其母慰抚之，因誓于众曰：“有得父还者，以此女嫁之。”部下之人，唯闻其誓，无能致父归者。马闻其言，惊跃振迅，绝其拘绊而去。数日，父乃乘马归。自此马嘶鸣不已。父问其故，母以誓众之言白之。父曰：“誓于人，不誓于马，安有人而偶非类乎？”但厚其刍食。马不肯食，每见女出入，辄怒目奋击，如是不一。父怒，射杀之，曝其皮于庭。女行过其侧，马皮蹶然而起，卷女飞去。旬日，得皮于大树之上，女化为蚕，食叶，吐丝成茧，以衣被于人间，因名其树曰桑。桑者，丧也。父母悔恨，念之不已，忽见蚕女乘流云，驾此马，侍卫数十人，自天而下，谓父母曰：“太上以我孝能致身，心不忘义，授以九宫仙嫔之任，长生于天矣，无复忆念也。”乃冲虚而去。今家在什邡、绵竹、德阳三县界，每岁祈蚕者，四方云集，皆获灵应。宫观诸尼，塑女子之像，披马皮，谓之马头娘，以祈蚕桑焉。《搜神记》云：“按《天官》，辰为马星。《蚕书》曰：‘月当大火，则浴其种。’是蚕与马同气也。《周礼·校人》职掌‘禁原蚕者’注云：‘物莫能两大。禁原蚕者，谓其伤马也。’汉礼，皇后亲采桑，祀蚕神，曰：‘菀窳妇人，寓氏公主。’菀窳妇人，先蚕者也。”故今世或谓蚕为女儿者，是古之遗言也。

○虎

弘治初年，荆溪有甲乙二人，髫卯交好。甲妻甚艳，乙乃设谋，谓：“若困甚，盍图济乎？”甲告不能。乙曰：“固知也。某山家丰于贿，乏主计史，觅之久矣。若解书数，正堪此耳。若欲，吾为若策之。”甲感谢。乙助其舟资，并载艳者以行。抵山，又谓：“吾固未尝夙语彼，彼突见若夫妇，得无少忤乎？留而内守舟，吾与若先往。”甲从之。乙乃宛转引行险恶溪林中。至极寂处，乃挟甲仆地，出腰镰斫之。甲殒绝，乙谓已死矣，伪哭而下山，谓妇曰：“若夫啮于虎，试同往简觅。”妇惊怛无计，勉从之。乙又宛转引行别险寂处，拥妇求欢，未遂。忽虎出丛柯间，咆哮奋前，啮乙以去。妇骇走。心忖；彼习行且尔，吾夫果在虎腹中矣。且悲且惧，盘旋山径，求归路未得。忽见一人离披而来，头面俱血。逼视之，乃其夫也。妇喜曰：“汝已脱虎口乎？”夫亦讶问：“汝何为至此？”各道其故，共相诧叹，以为天道不远。乃扶持还舟，竟无恙。时人作《义虎传》传义虎者曰：“视贼始谋，亦何义哉！已乃以巧败，受不义之诛于虎。虎亦巧矣！非虎也，天也。使妇不遇虎，得理于人而报贼，且未必遂；即遂，未若此快也。故巧不足以尽虎，以义表焉可也。”

正德间，木工邱高，奉化人，附东吴主人李七船造番夷。至海旁，渡舟山，遘疠且死，众弃之山麓而去。数日不死。忽一虎来，视眈眈，声咆哮，敛齿而不u，若悯其垂死者。高始怖甚，既见其不u，沾沾可亲，因指口求食。虎去，以兔豕来，不可食。虎，雌虎也，故相依坐身畔，饲以乳。高赖虎乳得活。数日起行，因敲石取火，掇朽枝煨食，日益强健。与虎相习，渐有牝牡之事。后有雄虎来求配，虎怒，相搏，高倚虎持竿逐之，去远且已。久之，虎遂有娠，生一子，居然人也。高谓虎曰：“虎妻，虎妻，吾逗此荒山，虽生犹死。远望有舟山可居，恨无舟楫。汝识水性否？”虎帖耳听受，便跃入海，如履地，尾如樯，已而登岸。高左挟子，右持斧锯，骑虎渡海，尾后风生。俄顷，已到舟山。众皆惊避，高止之曰：“无伤也。”高伐木，结茆屋，嘱虎曰：“汝勿昼出。”虎德其语，夜拖兽鹿。高昼则鬻之。人呼为邱虎嫂。生子，名虎孙，性猛悍，虎项，独骨臂，年十二，力举数百斤。或荐于浙省督府胡公，捧檄招来。破倭成功，受上赏。后高死，与虎合葬，成冢曰“虎冢”。至今海上谈者，谓猛虎可亲，必指“虎冢”云。《虎荟》载此事，为萧山木匠邱大本。

○猴

弘治间，洛阳民妇阿周，山行遇群猴，执妇洞中，一老猴妻之。群猴惊不敢犯。日采山果为粮，或盗得米粟，周敲石取火饮食之。岁馀，生一子，人身猴面，微有毛，恒为老猴守视，不得脱。一旦老猴病目，周拾药敷而盲之，乘群猴出，遂携其子逃归夫家。苏郡民妇邵氏，乳史太守儿，后随至洛，亲见阿周母子。见陆延枝《说听》。

○鱼

昔宗羡思桑娣不见，候月徘徊于川上，见一大鱼浮于水面，戏嘱曰：“汝能为某通一问于桑氏乎？”鱼遂仰首奋鳞，开口作人语曰：“诺。”宗羡出袖中诗一首，纳其口中。鱼若吞状，即跃去。是夜，桑娣闻叩闼声，从门隙视之，见一小龙据其户，惊而入，不寝达旦。开户视之，惟见地上彤霞笺一幅，诗曰：“飘飘云中鹤，遥遥慕其俦。萧萧独处客，惙惙思何逑。愁心何当已，愁病何当瘳？谁谓数武地，化作万里修。谁谓长河水，化作纤纤流，谁谓比翼鸟，化作各飞鸥。悲伤出门望，川广无方舟。无由谒余款，驰想托云浮。”出《玄散堂诗话》。

谢长裾住观鱼洞天，每念琼卿，辄命一鱼寄讯。鱼飞入青天，轻于片纸，往来甚速。一日飞至桂海，与龙隐岩龙斗，失其书，恐长裾责之，立化于西山之后为石焉，即今立鱼峰是也。见《居录续卷》。

○蚕

蚕最巧作茧，往往遇物成形。有寡女独宿倚枕不寐，私傍壁孔中视邻家蚕离箔。明日茧都类之，虽眉目不甚悉，而望去隐然似愁女。蔡邕见之，厚价市归，缫丝制弦，弹之有忧愁哀怨之声。问琰，琰曰：“此寡女丝也。”闻者莫不堕泪。见《贾子说林》。

○红蝙蝠

红蝙蝠，出泷州，皆深红色，唯翼脉浅黑。多双伏红蕉花间，采者若获其一，则一不去。南人收为媚药。《王子年拾遗》云有五色蝙蝠。《异物志》：鼍虱因风入空木而化为蝙蝠。　《灵芝图说》曰：蝙蝠之寿万岁，此最长久夫妻也。又《媚药》载嗽金鸟、辟寒金龙子、布谷脚胫骨、鹊脑砂、挪屈草、苟草、左行草，独未见录红蝙蝠处，岂缺载乎。

○红飞鼠

岭南有红飞鼠，出入必双，人获其一，必双得之。

○蝯

周索《孝子传》曰：蝯，（虫＋禺）属，或黄或黑，通臂轻巢善缘，能于空中转轮，好吟，雌为人所得，终不徒生。

○砂俘

陈藏器《本草》云：砂俘即倒行蚼子也，蜀人号曰俘郁。旋穴干土为孔，常睡不动，取致枕中，令夫妻相悦。媚药中多用之。

○候日虫

汉元封五年，勒毕国贡细鸟，以方尺之玉笼，盛数百头，形如大蝇，状似鹦鹉，声闻数里，如黄鹄之音。国人常以此鸟候时，亦名候日虫。帝置于宫内，旬日而飞尽。帝惜，求之不复得。明年，忽见细鸟自集帷幕，或入衣袖，因名蝉。宫内嫔妃皆悦之。有鸟集其衣者，辄蒙爱幸。武帝末，稍稍自死，人犹爱其皮，服其皮者，多为丈夫所媚。

○蛤蚧

蛤蚧，偶虫也。雄曰蛤，雌曰蚧，自呼其名，相随不舍。遇其交合捕之，虽死，牢抱不开。人多采之以为媚药。

○梨

九仙殿银井，有梨树二株，枝叶交结，宫中呼为雌雄树。见《金銮密记》。

○杏

扬州太守圃中有杏花数十枚。每至烂熳，张大宴，一株命一娼倚其旁立，馆曰争春。开元年，宴罢夜阑，或闻花有叹惜声。

○竹

广东有相思竹，两两生笋。

○相思草

秦赵间有相思草，状如石竹而节节相续，一名断肠草，又名愁妇草，亦名孀妇草。人呼为寡妇莎，盖相思之流也。见《述异记》。

○鹤草蔓

鹤草蔓，当夏开花，形如飞鹤，嘴翅尾足，无所不备，出南海，云是媚草。上有虫，老蜕为蝶，赤黄色，女子藏之，谓之媚蝶，能致其夫怜爱。见《草木状》。

○鸳鸯草

宋祁曰：鸳鸯草，春叶晚生，其稚花在叶中，两两相向，如飞鸟对翔。赞曰：翠花对生，甚似匹鸟，逼而视之，势若偕矫。

○怀梦草

有梦草，似蒲，色红，昼缩入地，夜则出。帝思李夫人之容，不可得，东方朔乃献一枝。帝怀之，夜果梦夫人，因改曰怀梦草。出《洞冥记》。

○有情树

逊顿国有淫树，昼开夜合，名曰“夜合”，亦云“有情树”。若各自种，则无花也。

中国有合欢树，未知即此否。合欢一名“青裳”，一名“合昏”，一名“夜合”，即今之乌赖树，俗名“乌秾”。唐诗所云“夜合花开香满庭”者是也。或以百合当夜合，误矣。其叶色如今之蘸晕绿，至夜则合。其花半白半红，散垂如丝。枝叶交结，风来自解，不相牵缀。晋华林园合欢四株。崔豹《古今注》云：“欲蠲人之忿，则赠以青裳。故嵇康种之舍前，盖取欢字之义。”又，魏明帝时，苑囿及民家花树，皆生连理，有合欢草，状如蓍，一株百茎，昼则众条扶疏，夜则合为一茎，万不遗一，谓之神草。宋朝东京第宅山池间，无不种之。然则草亦有合欢，不独树也。

○夫妇花

薛僚，河东人，幼时于窗棂内窥见一女子，素服珠履，独步中庭，叹曰：“良人负笈游学，艰于会面，对此风景，能无怅惋。”因吟曰：

“夜深独宿使人愁，不见檀郎暗泪流。明月将舒三五夜，向来别恨更悠悠。”

又袖中出一画兰卷子，对之微笑，复泪下吟曰：

“独自开箱觅素纨，聊将彩笔写芳兰。与郎图作湘江卷，藏取斋中作卧观。”

其音甚细而亮。闻有人声，遂隐于水仙花中。忽一男子从丛兰中出曰：“娘子久离，必应相念。阻于跬步，不啻万里。”亦歌诗曰：

“相期逾半载，要约不我践。居无乡县隔，邈若山川限。

神交惟梦中，中夜得相见。延我入兰帷，羽帐光璀璨。

珊然皆宝袜，转态皆婉娈。欢娱非一状，共协平生愿。

奈何庭中鸟，迎旦当窗唤。缱绻犹未毕，使我梦魂散。

于物愿无乌，于时愿无旦。与子如一身，此外岂足羡！”

歌已。仍入丛兰中。僚苦心强记，惊讶久之。自此文藻异常，盖花神解之也。一时传诵二花为夫妇花。唐人赏牡丹后，夜闻花有叹息声。又胡麻必夫妇同种方茂盛，下芫荽种须说秽语。孰谓草木无情无识也？

○相思子

豆有圆而红，其首乌者，名曰相思子，即红豆之异名也。生于树，其木斜，斫之有文，可为博局及琵琶槽。其花与皂筴不殊。

子犹曰：因古人有血泪事，因呼泪为红豆。相思则流泪，故又名红豆为相思子。

○相思石

海上有碎石片，如杏仁瓣。取一双后，先投酪中，浮而不沉，相偎成偶。人故离之，须臾复作合矣，名曰相思石。钱简栖山人云：“黄翁曾出以赠之。”

情史氏曰：万物生于情，死于情。人于万物中处一焉。特以能言，能衣冠揖让，遂为之长，其实觉性与物无异。是以羊跪乳为孝，鹿断肠为慈，蜂立君臣，雁喻朋友，犬马报主，鸡知时，鹊知风，蚁知水，啄木能符篆，其精灵有胜于人者，情之不相让可知也。微独禽鱼，即草木无知，而分天地之情以生，亦往往泄露其象。何则？生在而情在焉。故人而无情，虽曰生人，吾直谓之死矣！

卷二十四　情迹类

卷二十四　情迹类

○情尽桥

折柳桥在简县，初名情尽桥。雍陶典雅州日，送客至其地，向左右曰：“送迎之地止此。”故名。陶命笔题其柱曰折柳。因赋诗曰：“从来只说情难尽，何事教名情尽桥，自此改名为折柳，任教离恨一条条。”自后送别，必吟是诗。

○杂忆诗

炀帝幸月观，中夜独与萧妃起临前轩。帝凭妃肩，说东宫时事。适有小黄门映蔷薇丛调宫婢，衣带为蔷薇骨结，笑声吃吃不止。帝望腰肢纤弱，意为袁宝儿有私，披单衣亟往擒之，乃雅娘也。萧妃喟然不止。帝曰：“往年幸妥娘时，情态正如此，曾效刘孝绰为《杂忆》诗，尝念与妃，妃记否？”萧妃即念云：“忆睡时，待来刚不来。卸妆仍索伴，解佩更相催。博山思结梦，沉水未成灰，忆起时。投签初报晓，被惹香黛残。枕隐金钗袅，笑动上林中。除却司晨鸟。”帝听之。咨嗟云：“日月遄迈。今已九年事矣。”

○元载妻

王忠嗣镇北京，以女韫秀归元载。岁久见轻，韫秀劝之游学，元载乃游秦。为诗别韫秀曰：“年来谁不厌龙钟，虽在侯门似不容。看取海山寒翠树，若遭霜霰到秦封。”韫秀请偕行，赋诗曰：“路扫饥寒迹，天哀志气人。休零离别泪，携手入西秦。”载为相专横，既被诛，上令王氏入宫，叹曰：“二十年太原节度使女，十六年宰相妻。谁能书长信，昭阳之事，死亦幸矣。”京兆笞死。

○裴羽仙

唐裴羽仙者，裴悦之妻也；悦征匈奴不归，妻思慕悲切，为诗寄征衣云：“深闺乍冷开香匣，玉箸微微湿红颊。一阵金风杀柳条，浓烟半夜成黄叶。重重白练如霜雪，独下寒阶转凄切。只知抱杵捣秋砧，不觉高楼已无月。时闻寒鸦相呼唤，纱窗只有灯相伴。几转齐纨又懒裁，离肠空逐金刀断。细想仪形执刀尺，回刀剪破澄江色。愁捻金针信手缝，惆怅无人试宽窄。时时举袖匀残泪，红笺漫有千行字。书中不尽心中事，一半殷勤托边使。”

○陈玉兰

唐陈玉兰，王驾之妻也。驾戍边，玉兰制衣，并诗寄之云：“夫在边关妾在吴，西风吹妾妾忧夫。一行书寄千行泪，寒到君边衣到无？”

○洞庭刘氏

洞庭刘氏，其夫叶正甫，久客都门。因寄衣，而侑以诗云：“情同牛女隔天河，又喜秋来得一过。岁岁寄郎身上服，丝丝是妾手中梭。剪声自觉和肠断，线脚那能抵泪多。长短只依先去样，不知肥瘦近如何。”

○崔球妻

崔球久居太学，梦归，见其妻秉烛写诗相寄。后得来诗，即梦中之句。梦之夕，乃妻作诗时也，诗云：“数日相望极，须知志气迷。梦魂不怕险，飞过大江西。”

○江宁刘氏

江宁刘氏，章文虎妻也。文虎客游，刘为诗寄云：“碧纱窗外一声蝉，牵惹愁肠懒昼眠。千里才郎归未得，无言空拨玉炉烟。画扇停挥白日长，清风细细袭衣裳。女僮来报新萏酒，安得良人共一觞。”

○吴伯固女

元时，昭武吴伯固女，貌美聪慧。其夫诣阙上书，称旨，送太学，三年不回。吴氏作诗奇之。略云：“昔君曾奏三千牍，凛凛文风谁敢触。乡老荐贤亲献书，邦侯劝驾勤推毂。马头三控登长途，谓君此去离场屋。整顿罗衣出送君，珠泪盈盈垂两目。枕前一一向君言，临行犹自叮咛嘱。青衫寸禄少归荣，莫遣妾心成局促。秋天冬暮霜雪寒，对镜懒把金蝉簇。梦魂夜夜到君边，觉来寂寞鸳鸯独。此时行坐闷窗纱，忍泪含情眉黛蹙。古人惜别日三秋，不知君去几多宿。山高水阔三千里，名利使人复尔耳。昔年曾拨伯牙弦，未遇知音莫怨天。去年又奏相如赋，汉殿依前还不遇。朝朝暮暮望君归，日在东隅月在西。碧落翩翩飞过雁，青山切切子规啼。望尽一月复一月，不见音容寸肠结。又闻君自河东来，夜夜不教红烛灭。鸡鸣犬吠侧耳听，寂寂不闻车马音。自此知君无定止，一片情怀冷如水。既无黄耳寄家书，也合随时寄雁鱼。日月逡巡又一年，何事归期竟杳然；堂上双亲发垂白，费尽倚门多少力。孟郊曾试《游子行》，《陟岵》如何不见情；室中儿女一双双，频问如何客异乡。低头含泪告儿女，游必有方况得所。八月凉风满道途，好整征鞍寻旧路。圣朝飞诏下来春，青毡早早慰双亲。飞龙公道取科第，男儿事业公卿志。秋林有声秋夜长，愿君莫把斯民弃。”

○杨状元妻

黄氏，四川遂宁人，尚书黄珂女，为状元杨慎妻。慎以大礼事谪金齿，黄作诗寄云：“雁飞曾不到衡阳，锦字何由寄永昌。三春花柳妾薄命，六诏风烟君断肠。曰归曰归愁岁暮，其雨其雨怨朝阳。相闻空有刀环约，何日金鸡下夜郎。”

○宜山邓氏　窦举

邓氏，宜山人，颇能诗，嫁为同邑吴某妻。吴以罪被逮赴省，邓以衣寄之，而侑以一绝云：“欲寄寒衣上帝都，连宵裁剪眼模糊。可怜宽窄无人识，泪逐西风洒去途。”又题画菊云：“良工妙手凭安排，笔底移来纸上栽。叶绿花黄长自媚，等闲不许蝶蜂来。”

窦举新入谏院，喜内子至，题一绝云：“一旦悲欢见孟光，十年辛苦伴沧浪。不知笔研缘封事，犹问佣书日几行。”

○桃叶

桃叶，王献之妾也。献之歌曰：“桃叶复桃叶，渡江不用楫。但乐无所苦，我自来迎接。”桃叶答《团扇歌》三首云：“七宝画团扇，灿烂明月光。与郎却暄暑，相忆莫相忘。”“青青林中竹，可作白团扇。动摇郎玉手，因风托方便。”“团扇复团扇，许持自障面。憔悴无复理，羞与郎相见。”

○永丰柳

白尚书姬人樊素善歌，妓人小蛮善舞，尝为诗曰：“樱桃樊素口，杨柳小蛮腰。”年既高迈，而小蛮方丰艳，因为杨柳之词以托意：“一树春风万万枝，嫩于金色软于丝。永丰坊里东南角，尽日无人属阿谁？”及宣宗朝，国乐唱是词。上问：“谁词？永丰在何处？”左右具以对之。遂因东使，命取永丰柳两枝植于禁中。白感上知其名，且好尚风雅，又为诗一章，其末句云：“定知此后天文里，柳宿光中添两枝。”

○绛桃

韩退之愈，有二侍妾，曰绛桃，柳枝，皆善歌舞。退之使王庭凑至寿阳驿，寄诗云：“风光欲动别长安，春半边城特地寒。不见园桃并巷柳，马头唯有月团团。”后使还，柳枝已逾墙遁去，为家人所获，惟绛桃在，乃作诗云：“别来杨柳街头树，摆乱春风只欲飞。惟有小桃园里在，留花不发待春归。”自是专宠之。

昌黎公晚年，颇亲脂粉，故事服食用硫黄末搅粥饭，啖雄鸡，不使交千日，烹庖，名火灵库，健阳；公间日进一只焉。始亦见功，终致殒命。柳枝逾墙，反是爱公以德。

○张祜

张祜客淮南，幕中赴宴，杜牧同坐。有所属意，索骰子赌酒，牧微吟曰：“骰子逡巡裹手拈，无因得见玉纤纤。”祜应声曰：“但须报道金钗落。仿佛还因露指尖。”

○卢肇

牛奇章（僧孺字思黯，封奇章公。）纳妓曰真珠。有殊色，卢肇初计偕至襄阳。奇章重其文。延于中寝，会真珠沐发。方以手捧其髻。插钗于两鬓间，丞相曰：“何妨一咏。”肇即赋云：“神女初离碧玉阶，彤云犹拥牡丹鞋。知道相公怜玉腕，故将纤手整金钗。”

○张文潜

张文潜（耒）初官通许，喜营妓刘淑女，为作诗曰：“可是相逢意便深，为郎巧笑不须金。门前一尺春风髻，窗外三更夜雨衾。别燕从教灯见泪，孤舟惟有月知心。东西芳草皆相似，欲望高楼何处寻。”

○钱鹤滩

状元钱鹤滩（福）已归田，有客言江都张妓动人，公速治装访之。既至，已属盐贾矣。公即日往叩。贾重其才名，留饮。公就酒，语求见。贾出妓，衣裳缟素，皎若秋月。复令妓出白绫帕请题新句。公即题云：“淡罗衫子淡罗裙，淡扫蛾眉淡点唇。可惜一身都是淡，如何嫁与卖盐人。”

○贞娘墓

唐名妓贞娘墓，在虎丘之西。往来游士，多著篇咏。有举子任彦良题一绝云：“虎丘山下冢累累，是处松楸尽可悲。何事贵人偏重色，贞娘墓上独题诗。”后人由是搁笔。

王元之《题贞娘墓》诗云：“女命在乎色，士命在乎才。无色无才者，未死如尘灰。虎丘贞娘墓，止是空土堆。香魂与腻骨，消散如黄埃。何事千百年，一名长在哉。吴越多妇人，死即藏山隈。无色故无名，丘冢空崔嵬。惟有贞娘墓，客到情徘徊。我是好名者，尔尔倾一杯。我非好色者，后人无相咍。”噫！元之非好色，何为倾此一杯？合曰“好名”，名从何来？此自讳其情而不能者也。

○试莺

宋迁《寄试莺》诗有云：“誓成乌鲗墨，人似楚山云。”人多不解乌鲗义，《南越志》云：“乌鲗怀墨，江东人取为书契，以绐人物，逾年墨消，空纸耳。”今亦名乌贼鱼。

○薛书记诗

元微之在浙东时，宾府有薛书记，饮酒醉，因争令，以酒器击伤微之，由此遂去幕。乃作《十离诗》为献。诗云：“驯扰朱门四五年，毛香足净有人怜。无端咬着亲情脚，不得红丝毡上眠（犬离家）”“越管宣毫始称情，红笺纸上撒花琼。都缘用久锋头尽，不得叉之手内擎（笔离手）”“云耳红毛浅碧蹄，追风曾到日东西。为惊玉面郎君坠，不得华轩更一嘶（马离厩）

”“陇西独自一孤身，飞去飞来上锦茵。都缘出语无方便，不得笼中更唤人（鹦鹉离笼）”“出入朱门未忍抛，有人常是语交交。衔泥秽污珊瑚树，不得梁间更垒巢（燕离巢）”“皎洁圆明内外通，清光似照水晶宫。都缘一点瑕相污，不得终宵在掌中。（珠离掌）”“戏跃莲池四五秋，常摇朱尾弄纶钩。无端摆断芙蓉朵，不得清泉更一游（鱼离池）”“爪利如锋眼似铃，平原捉兔趁高晴。无端窜向青云外，不得而今手上擎（鹰离鞲）”“蓊郁新栽四五行，常将正节负秋霜。为缘青笋钻墙出，不得垂阴覆玉堂（竹离亭）”“铸泻黄金鉴始开，初生三五月徘徊。为遭无限尘蒙污，不得华堂上玉台（鉴离台）”元公诗曰：“马上同携今日杯，洞边还拂去年梅。年年只是人空老，处处何曾花不开。歌咏每添诗酒兴，醉酣还命管弦来。尊前百事皆依旧，点简唯无薛秀才。”

○刘采春

刘采春，浙中名妓也。尝作《罗唝曲》云：“不喜秦淮水，生憎江上船。载儿夫婿去，经岁又经年。情同东园柳，枯来得几年。自无枝叶分，莫怨太阳偏。莫作商人妇，金钗当卜钱。朝朝江上望，错认几人船。那年离别日，只道在桐庐。桐庐人不见，今得广州书。昨日胜今日，今年老去年。黄河清有日，白发黑无缘。”元稹廉问浙东时，别薛涛逾十载，方拟驰使往蜀取涛，适采春自淮甸来，篇韵虽不及涛，而容华绝胜。元赠诗云：“新妆巧样画双蛾，慢裹常州绣额罗。正面偷情光滑笏，缓行踏月皱纹波。言词雅措风流足，举止低徊秀媚多。更有恼人肠断处，选词能唱望夫歌。”望夫歌即《罗唝曲》也。元因与狎，遂留。在浙江七年，因醉题东武亭诗，末云：“因循归未得，不是恋鲈鱼。”卢侍郎简求戏曰：“丞相虽不为鲈鱼，为好镜湖春耳。”谓采春也。

○孟淑卿

孟淑卿，姑苏训导澄之女，有才辨，工诗，自以配不得志，号曰荆山居士。其诗零落已多，最传者数篇，其《悼亡》云：“斑斑罗袖湿啼痕，深恨无香使返魂。豆蔻花开人不见，一帘明月伴黄昏。”又《春归》云：“落尽棠梨水拍堤，凄凉芳草梦中迷。无情最是枝头鸟，不管人愁只管啼。”

○孙巨源

李端硕宫保，文和长子，治园池，迎宾客，不替父风。每休沐，必置酒高会，延侍从馆阁，卒以为例。至夜各寝阁，什物供帐，皆不移而具。元丰中，会佳客，坐中忽召学士，将锁院。孙巨源适当制，颇怏怏不欲去。李饰侍妾取罗巾，求长短句。巨源援笔欲书，从者告以将掩禁门矣，草草作数语云：“城头尚有三（冬＋鼓）鼓，何须抵死催人去。上马去匆匆，琵琶曲未终。回头肠断处，那更帘纤雨。漫道玉为堂，玉堂今夜长。”

○南唐李煜

南唐后主李煜归宋后，每怀乡国，且念嫔妾散落，郁郁不自聊，作《浪淘沙》词云：“帘外雨潺潺，春意阑珊。罗衾不耐五更寒。梦里不知身是客，一晌贪欢。　独自莫凭栏，无限江山。别时容易见时难。流水落花春去也，天上人间。”

○程正伯

眉山程正伯，号书舟，东坡中表兄弟也。与锦江妓某眷恋甚笃，别时作《酷相思》词云：“月挂霜林寒欲坠。正门外，催人起。奈别离，如今真个是，欲住也，留无计。欲去也，来无计。　马上离情衣上泪。各自个，俱憔悴。问江路，梅花开也未。春到也，须频寄。人到也，须频寄。”

○秦少游

秦少游（观）在蔡州，与营妓楼婉字东玉者甚密，赠《水龙吟》词云：“小楼连苑横空，下窥绣毂雕鞍骤。疏帘半卷，单衣初试，清明时候。破暖轻风，弄晴微雨，欲无还有。卖花声过尽，垂杨院落，红成阵，飞鸳（秋＋瓦）玉佩丁东别后。恨佳期参差难又。名缰利锁，天还知道，和天也瘦。花下重门，柳边深巷，不堪回首。念多情但有，当时皓月，照人依旧。”起语及换头隐《楼东玉》三字。又赠妓陶心儿《南歌子》词云：“玉漏迢迢尽，银河淡淡横。梦回宿酒未全醒，已被邻鸡催起，到天明。　臂上妆犹在，襟间泪尚盈。水边灯火渐人行，天外一钩残月，带三星。”末句隐“心”字。

程公辟守会稽，秦少游客焉，馆之蓬莱阁。一日，席上有所悦，自尔眷眷不能忘情。因赋《满庭芳》词云：“山抹微云，天连衰草，画角声断谯门。暂停征棹，聊共引离尊。多少蓬莱旧事，空回首，烟霭纷纷。斜阳外，寒鸦数点，流水绕孤村。　销魂当此际，香囊暗解，罗带轻分。谩赢得，青楼薄幸名存。此去何时见也？襟袖上空惹啼痕。伤情处，高城望断，灯火已黄昏。”

○毛泽民

毛泽民与钱塘妓狎，临别，赠以《惜分飞》词云：“露湿阑干花着露，愁到眉峰碧聚。此恨平分取，更无言语，空相觑。　断雨残云无意绪，寂寞朝朝暮暮。今夜山深处，断魂分付朝回去。”

○卢疏斋

杜妙隆，金陵佳丽人也。卢疏斋欲见之，行李匆匆，不果所愿，因题《踏沙行》于壁云：“雪暗山明，溪深花早。行人马上诗成了。归来闻说妙隆歌，金陵却比蓬莱渺。　宝镜慵窥，玉容空好。梁尘不动歌声悄。无人知我此时情，春风一枕松窗晓。”

○碧玉歌

宋汝南王有爱妾。名碧玉。《乐录》有《碧玉歌》。其词曰：“碧玉小家女，不敢攀贵德。感郎千金意，惭无倾城色。碧玉破瓜时，郎为情颠倒。感君不羞赧，回身向郎抱。”此曲亦名《千金意》。

○孙夫人

孙夫人，秀州郑文妻也。郑文为太学上舍，久寓行都。孙寄以《忆秦娥》云：“花深深，一钩罗袜行花阴。行花阴，闲将柳带，试结同心。　耳边消息空沉沉，画眉楼上愁登临。愁登临，海棠开后，望到如今。”此词为同舍所见，传扬酒楼，一时妓馆无不歌之。

王之涣辈酒楼争胜，反不如此词得价。

○魏夫人

魏夫人，曾子宣内子，与朱淑真为词友。有《春恨·江神子》寄夫云：“别郎容易见郎难。几多般，懒临鸾。憔悴容仪，陡觉缕衣宽。门外红梅将谢也，谁信道，不曾看。　晓妆楼上望长安。怯轻寒，莫凭栏。嫌怕东风，吹恨上眉端。为报归期须及早，休误妾，一春间。”

○刘鼎臣妻

婺州刘鼎臣，僦省试于行都。濒行，其妻制彩花一枝赠之，侑以《鹧鸪天》词云：“金屋无人夜剪缯，宝钗翻过齿痕轻。临行执手殷勤送，衬与萧郎两鬓青。　听嘱咐，好看承。千金不抵此时情。明年宴罢琼林晚，酒面微红相映明。”

又有居上庠者，其妻以诗寄鞋袜云：“细袜宫鞋巧样新，殷勤寄与读书人。好将稳步青云上，莫向平康漫惹尘。”宋时妇女多能诗，其才情可想见一斑。

○易彦章妻

易祓，字彦章，潭州人。以优等为前廊，久不归。其妻作《一剪梅》寄云：“染泪修书寄彦章。贪却前廊，忘却回廊。功成名就不还乡，石作心肠，铁作心肠。红日三竿懒画妆。虚度韶光，瘦损容光。不知何日得成双，羞对鸳鸯，懒对鸳鸯。”

○朱希真

朱希真，小字秋娘，建康府朱将仕女也。年十六，适同邑商人徐必用。徐颇解文义，商久不归，希真作闺怨词，调寄《鹧鸪天》云：“梅妒晨妆雪妒轻，远山依约与眉青。尊前无复歌金缕，梦觉空馀月满林。鱼与雁，两浮沉。浅颦微笑总关心。相思恰似江南柳，一夜东风一夜深。”又《满路花》调云：“帘烘泪雨干，酒压愁城破。冰壶防饮渴，水残火。朱消粉褪，绝胜新妆裹。不是寒宵短，日上三竿，殢人犹要高卧。如今多病，寂寞章台左。黄昏风弄雪，门深锁。兰房密爱，万种思量过。也须知有我。着甚情悰，你但忘了人呵。”

按希真后有《风情·念奴娇》一调云：“别离情绪，奈一番好景，一番愁戚。燕语莺啼人乍远，还是他乡寒食。桃李无言，不堪攀折，总是风流客。东君也自怪人，冷淡踪迹。　花艳草芳春事，每随花意薄，疏狂狼籍。除却清风并皓月，脉脉此情谁识？料得文君，重帘不卷，只等闲消息。不如归去，受他真个怜惜。”观此词，则希真有外心矣。

○蜀娼词

蜀娼能文，盖薛涛之遗风也。昔有客自蜀挟一妓归，蓄之别室，率数日一往，偶以病少疏，妓颇疑之。客作词自解，妓即韵答之云：“说盟说誓，说情说意，动便春愁满纸，多应念得脱空经，是那个先生教的。不茶不饭，不言不语，一味供他憔悴，相思已是不曾间，又那工夫咒你。”又，一妓述送行词云：“欲寄意浑无所有，折尽市桥官柳，看君着上征衫，又相将放船楚江口，后会不知何日，又是男儿，休要镇长相守。苟富贵毋相忘，若相忘，有如此柳。”

○刘燕哥

刘燕哥，善歌舞。齐参议还山东，刘赋《太常引》以饯云：“故人别我出阳关，无计锁雕鞍。今古别离难。兀谁画，蛾眉远山。　一尊别酒，一声杜宇，寂寞又春残。明月小楼间，第一夜，相思泪弹。”至今脍炙人口。

○钓竿歌

《钓竿》伯常子妻所作也。伯常子避仇河滨，为渔父，其妻思之，每至河侧，作《钓竿》之歌。后司马相如作《钓竿》之诗，今传为古曲。

○大郎神

天后朝，一士人陷冤狱。其妻配入掖庭，善吹觱栗，撰此曲以寄哀情。始名《大郎神》，盖取大郎行第也。畏人知，遂易名《悲切子》，终号《怨回鹘》。

○羊车

晋泰始九年，武帝多简良家子女以充内职，自择其美者，以绛纱系臂。胡奋子女名芳，既入选，下殿号泣。左右止之曰：“陛下闻声！”芳曰：“死且不畏，何畏陛下！”帝遣洛阳令司马肇册拜芳为贵嫔。帝每有顾问，不饰言辞，率尔而答，进退方雅。时帝多内宠，平吴之后，复纳孙皓宫人数千，自此掖庭殆将万人，而并宠者甚众。帝莫知所适，常乘羊车，恣其所之，至便宴寝。宫人乃取竹叶插户，以盐汁洒地，而引帝车。然芳最蒙爱幸，殆有专房之宠焉。侍御服饰，亚于皇后。帝尝与之樗蒲，争矢，遂伤上指。帝怒曰：“此固将种也。”芳对曰：“北伐公孙，西距诸葛，非将种而何？”帝甚有惭色。

又，宋文帝潘淑妃者，本以貌进，始未见赏。帝好乘羊车经诸房，淑妃每庄饰褰帏以俟，密令左右以盐水洒地。帝每至户，羊辄舐地不去。帝曰：“羊乃为汝徘徊，况人乎？”于是爱倾后宫。

○开元遗事

开元中，明皇每至春时，且暮宴于宫中。使嫔妃辈每插艳花，帝亲捉粉蝶放之。随蝶所止幸之。谓之“蝶幸”。又为彩局儿：集宫嫔用骰子掷，最胜一人乃得专夜。宦珰私号骰子为“剉角媒人”。又或投金钱赌侍帝寝。自贵妃入，遂罢此戏。

安禄山尝进上“助情花”百粒，大小如粳米，而色红。每当寝，含香一粒，筋力不倦。上秘之，曰：“此亦汉之‘慎恤胶’也。”禄山得爱于太真以此。

安禄山受帝眷爱，常与妃子同食，无所不至。帝恐外人以酒毒之，遂赐金牌子系于臂上。每有王公召宴，欲饫以巨觥，禄山即以牌示之，云“准敕断酒”。

明皇与贵妃每至酒酣，使妃子统宫妓百馀，上统小中贵亦百馀，排两阵，张锦被为旗帜，攻击相斗，败者罚之，此渔阳鼙鼓之兆。

上尝与贵妃采戏，将北，惟重四可转败为胜，连叱之，骰子宛转而成重四。遂命高力士赐绯。骰子四用朱染，始此。

贵妃肥有肌，至夏苦热，渴时游后苑，吸花上露以润肺。又每日含玉鱼一枚，藉其凉津。衣轻绡，使侍儿交扇鼓风，犹不解热，每汗出，红腻而香，或拭之巾帕，色如桃花。

风流箭

宝历中，帝造纸箭，竹皮与纸间，密贮龙麝香末。每宫嫔群聚，帝射之中，有浓香触体，了无楚害，宫中名风流箭，为之语曰：“风流箭中的人人愿。”

○诨衣

唐穆宗以玄绡白书，素纱墨书，为衣服，赐承幸宫人。皆淫鄙之词，时号诨衣。

○元事

顺帝为英英起采芳馆于琼华岛，内设唐人满花之席，重楼金线之衾，浮香细鳞之帐，六角雕羽之屏。唐人，高丽岛名，产满花草，性柔，折屈不损，光泽可佳，土人编之为席。重楼金线，花名也，出长白山，花心抽丝如金，长至四五尺，每尺寸，缚结如楼形，山中人取以织之成幅。大德间，尾洒夷于清源洞得一物，如龙皮，薄可相照，鳞鳞攒簇，玉色可爱；又间成花卉之形，或红或绿，暑月对之，凉气自生。遣人进贡，时无识者。有一胡僧言曰：“此斑花玉虬壳也。”

九引堂台，七夕乞巧之所。至夕，宫女登台，以五彩丝穿九尾钉，先完者为得巧，迟完者谓之输巧，各出资以赠得巧者焉。

至大中，洪妃宠于后宫。七夕，诸嫔妃不得登台。台上结彩为楼，妃独与宫官数人升焉。剪彩散台下，令宫人拾之，以色艳淡为胜负。次日，设宴大会，谓之斗巧宴，负巧者罚一席。

熊嫔性耐寒，尝于月下游梨花亭，露袒坐紫斑石，元帝见其身与梨花一色，因名亭曰联缟亭。

○舞金莲

李后主宫嫔窅娘善舞，后主作金莲，高六尺，令窅娘以帛缠足，令纤小屈上，作新月状，素袜舞其中。

按，此与潘妃事同，今人但知东昏，不知后主，犹撤御前金莲烛，送归院，但知坡公，不知令狐绹也。

○狂烛

宁王好声色，有人献烛百炬，似腊而腻，似脂而硬，不知何物所造。每卜夜，宾妓闲坐，酒酣作狂，其烛则昏昏然，如物所掩，罢则复明。莫测其怪。

可名如意烛，亦呼烛媒。

○醉舆妓围

申王每醉，即使宫妓将锦彩结一兜子，令宫妓舁归寝室，本宫呼曰醉舆。又每至冬月风雪之夜，使宫妓密围于坐侧，以御寒气，自呼为妓围。

○笞妓

吕士隆知宣州，好苔营妓。会杭州一妓到，喜留之。一日，郡妓犯小过，欲笞之。妓曰：“妾不敢辞罪，但恐杭妓不能安。”吕乃舍之。

○谢豹

昔有人饮于锦城谢家，其女窥而悦之。其人闻子规啼，心动，即谢去。女恨甚，后闻子规啼，则怔忡若豹鸣也，使侍女以竹枝驱之曰：“豹，汝尚敢至此啼乎？”故名子规为谢豹。出《成都旧事》。《酉阳杂俎》以杜鹃知阳，相推而鸣，先鸣者吐血死；初鸣时，先听者主离别。盖不祥之鸟也。

○选婿窗

李林甫有女六人，各有姿色。雨露之家，求之不允。林甫于厅事壁间，开一横窗，布以杂宝，幔以绛妙。常日使六女戏于窗下，每有贵族子弟入谒，林甫即使女于窗中自选可意者事之。

男女相悦为婚，此良法也。

○郭元振

郭元振少时，美风姿，有才艺，宰相张嘉贞欲纳为婿，谓之曰：“吾女各有姿色，即不知谁是匹耦。吾令五女各持一丝幔前，子自牵之，得者为婿。”元振欣然从命，遂牵一红丝线，得第三女，大有姿色。

○待阙鸳鸯社

朱子春未婚，先开房室，帷帐甚丽，以待其事。时人谓之待阙鸳鸯社。见《妆楼记》。

○田田　钱钱

辛稼轩（名弃疾，字幼安）有二妾，曰田田，曰钱钱，皆因其姓而名之，并善笔札，尝代辛答尺牍。

情史氏曰：鸟之鸣春，虫之鸣秋，情也。迫于时而不自已，时往而情亦遁矣。人则不然，韵之为诗，协之为词，一日之讴吟叹咏，垂之千百世而不废；其事之关情者，则又传为美谈，笔之小牍。后世诵其诗，歌其词，述其事，而想见其情，当日之是非邪正，亦因是而有所考也。人以情传，情则何负于人矣！情以人蔽，奈何自负其情耶！

更多精彩好书，更多原创手机电子书，请登陆奇书网--Www.qinkan.net

Txt,Epub,Mobi www.qinkan.net